
CARTEA ÎNTÂI 
ÎNTÂI MAI 


PROLOG 


— Uite, aşa va veni sfârşitul lumii, zise Viktor Androv, nu 
cu un trosnet, nu cu un scârţâit, ci cu nişte sclipiri pe 
ecran... Un rânjet îi schimonosi trăsăturile feţei late în timp 
ce cu un gest arătă spre pupitrele electronice aliniate de-a 
lungul pereţilor din mansarda lungă, întunecoasă. 

Americanul înalt, în vârstă, care stătea lângă el, observă: 

— Nu chiar sfârşitul lumii, Androv. Schimbarea. Şi, cel 
puţin, va fi fără sânge. 

Androv se îndreptă spre scară, paşii lui răsunând puternic 
în încăperea mansardată. 

— Da, bineînţeles, spuse el. 

Se întoarse şi îl studie pe american în semiîntuneric. Era 
încă un bărbat bine pentru vârsta lui, cu ochi limpezi, 
albaştri şi părul alb, bogat. Totuşi, stilul şi purtările sale 
erau cam prea aristocratice pentru gustul lui Androv. 

— Vino, continuă el, am o surpriză pentru dumneata. Un 
prieten vechi. Nu l-ai mai văzut de patruzeci de ani. 

— Cine? 

— Băcanul. Te-ai întrebat vreodată ce s-a ales de el? 
Acum a ajuns capitalist. Făcu un semn din cap spre scară. 
Vino după mine. Nu-i lumină pe scară, ai grijă. 

Rusul, solid, de vârstă mijlocie, îl conduse pe scara 
îngustă, într-o cămăruţă lambrisată, luminată slab de o 
singură aplică. h 

— Păcat că nu poţi veni la petrecerea de Intâi Mai, spuse 
el. Am invitat, ca de obicei, câțiva americani care ne sunt 
amici şi, cine ştie, chiar după atâţia ani s-ar putea găsi 
vreunul care să te recunoască. 

Americanul nu răspunse. 

— Anul ăsta, continuă Androv, i-am invitat pe veteranii 
Brigăzii „Abraham Lincoln”. Or să asasineze pe toată lumea 
cu poveştile lor despre câţi fascişti au omorât ei în Spania 

acum o jumătate de veac. 

— O să fie bine şi la mine în cameră. 

— Bun. O să-ţi trimitem sus nişte vin. Şi de mâncare. Se 
mănâncă bine la noi. 

— Am băgat de seamă. 

Androv se bătu pe burtă, bine dispus: 

— Ei, şi /a anul, de Întâi Mai, Moscova o să importe o 
mulţime de alimente din America, în condiţii comerciale 
foarte favorabile. 

Surâse în lumina slabă, apoi deschise un panou din 
perete: 

— Vino! 

Intrară într-o capelă mare, în stil elisabetan. 

— Pe aici, te rog. 

Americanul traversă capela, transformată acum în birou, 
şi se aşeză într-un fotoliu. Privi împrejur: 

— Biroul dumitale? 

— Da. 

Americanul dădu din cap, ca pentru sine. Nu-şi putea 
închipui că în toată casa ar exista un birou mai mare şi 
presupuse că ambasadorul sovietic la Naţiunile Unite era 
mai prost aranjat. Evident, Viktor Androv, rezidentul-şef al 
KGB-ului la New York, era marele mahăr. 

— Vechiul dumitale amic trebuie să sosească, spuse 
Androv. Locuieşte pe aproape. Dar mai avem timp pentru 
una mică. 

Americanul privi spre celălalt capăt al capelei. Deasupra 
a ceea ce fusese cândva altarul, atârnau acum portretele 
lui Marx, Engels şi Lenin - Trinitatea Roşie. Se uită la 
Androv: 

— Şi când se va produce Lovitura? 

Androv turnă sherry în două pahare de cristal şi-i întinse 
unul americanului. 

— Sfârşitul va veni în aceeaşi zi în care a început - ridică 
paharul -, pe Patru lulie. Na zaarovie! 

— Na zdarovie! răspunse americanul. 

Patrick O'Brien se afla pe terasa de la nivelul 69 al 
clădirii RCA, din Rockefeller Center, şi privea spre sud. 
Piscurile zgârie-norilor coborau spre valea cu case mai 
scunde din centrul oraşului, urcând apoi din nou spre 
falezele dominatoare ale Wall Streetului. O'Brien vorbi, fără 
să se întoarcă spre bărbatul de lângă el: 

— Când eram copil, anarhiştii şi comuniştii aruncau cu 
bombe pe Wall Street. Au murit atunci câţiva oameni, 
majoritatea muncitori, funcţionari şi curieri - oameni din 
aceeaşi clasă, de fapt. Nu ştiu ca vreun capitalist cu joben 
să fi păţit ceva vreodată, sau să se fi întrerupt tranzacţiile 
măcar pentru cinci minute. 

Alături, Tony Abrams, ai cărui părinţi, acum decedați, 
fuseseră comunişti, zâmbi strâmb: 

— Erau doar nişte manifestări simbolice. 

— Cred că azi aşa li s-ar spune. O'Brien privi spre Empire 
State Building, care se ridica la vreun kilometru în faţă. Aici, 
sus, e mai multă linişte, spuse el. Ăsta-i primul lucru care te 
izbeşte, dacă eşti obişnuit cu New York-ul: liniştea. Îl privi 
pe Abrams: Seara, după lucru, îmi place să urc până aici. Tu 
ai mai fost? 

— Nu. 

Abrams fusese angajat la „O'Brien, Kimberly şi Rose”, 
firma de avocatură a lui O'Brien situată la nivelul 44 al 
clădirii, cu peste un an în urmă. Privi în jur, pe terasa 
aproape pustie, care se arcuia în formă de potcoavă în jurul 
laturilor de sud, vest şi nord ale turnului ascensorului. 
Terasa era pavată cu plăci de teracotă roşie, iar din loc în 
loc fuseseră răsădiţi câţiva pini. Câţiva turişti, în majoritate 
orientali, erau împrăştiaţi pe lângă balustradele din metal 
cenuşiu, fotografiind luminile oraşului de dedesubt. 

— Şi mărturisesc, adăugă Abrams, că n-am fost niciodată 

la Statuia Libertăţii, sau pe Empire State Building. 

O'Brien surâse: 

— Aha, un adevărat newyorkez! 

Rămaseră amândoi tăcuţi o vreme. Abrams se întrebă de 
ce îi ceruse O'Brien să-l însoţească la veghea sa din amurg. 
Era angajat ca asistent de procese, urma Dreptul la seral, şi 
până acum nu văzuse nici măcar cum arată biroul 
bătrânului şi nu schimbaseră vreodată mai mult de zece 
cuvinte. 

O'Brien părea absorbit de panorama care se deschidea 
spre golf. Se căută în buzunar, apoi îl întrebă pe Abrams: 

— Ai un sfert de dolar? 

Abrams îi dădu o monedă. 

O'Brien se apropie de un telescop electronic montat pe 
un picior metalic şi introduse moneda. Aparatul începu să 
zumzăie. O'Brien studie o fişă fixată pe telescop. 

— Numărul nouăzeci şi şapte. Roti telescopul, până când 
săgeata indicatoare se opri la 97: Uite-o! 

Privi timp de un minut, apoi spuse: 

— Doamna din port îmi mai dă şi acum fiori. Eşti patriot? 

Abrams consideră întrebarea prea intimă şi plină de 
semnificaţii. 

— N-am avut ocazia să aflu cu adevărat, răspunse el. 

Figura lui O'Brien nu _ trădă nici aprobare, nici 
dezaprobare. 

— Uite, vrei să te uiţi? 

Telescopul scoase un zgomot strident şi zumzetul încetă. 

— Mă tem că s-a terminat timpul, spuse Abrams. 

O'Brien aruncă aparatului o privire tăioasă: 

— N-au fost trei minute întregi. Abrams, să faci o 
scrisoare la „Times”. 

— Da, domnule. 

O'Brien îşi vâri mâinile în buzunare. 

— S-a făcut frig aici. 

— Poate ar trebui să coborâm. 

O'Brien întrebă, ignorându-i propunerea: 

— Vorbeşti ruseşte, Abrams? 

Abrams îi aruncă bătrânului o privire. Nu era genul de 
întrebare pe care o pui cuiva fără a cunoaşte răspunsul. 

— Da. Părinţii mei... 

— Bun. O'Brien dădu din cap. Ştiam, de fapt; cineva mi-a 
spus că vorbeşti ruseşte. Avem câţiva clienţi rusofoni, 
emigranţi evrei, de prin Brooklyn. Cred că sunteţi vecini. 

Abrams încuviinţă: 

— Am mai uitat, dar sunt sigur că m-aş putea înţelege cu 
ei. 

— Bine. Ar fi prea mult dacă te-aş ruga să mai exersezi? 
Pot să-ţi fac rost de cursurile înregistrate de la 
Departamentul de Stat. 

Abrams îi aruncă o privire: 

— Foarte bine. 

O'Brien privi atent câteva secunde spre vest, apoi reluă: 

— Când erai detectiv, aveai misiuni de protecţie a 
Misiunii ruse la ONU, de pe Strada 67 Est... 

Abrams se uită o secundă la O'Brien, apoi spuse: 

— Una din condiţiile eliberării mele din poliţie a fost să 
semnez un jurământ că nu voi vorbi despre sarcinile mele 
din trecut. 

— Chiar? A, da, ai lucrat în sectorul de informaţii al 
poliţiei, nu? Detaşamentul Roşu. 

— Acum nu-i mai zice aşa. Suna prea... 

— Prea exact pentru ceea ce este. Pe Dumnezeul meu, 
doar trăim în era eufemismelor, nu? Dar cum îi spuneaţi 
între voi, când nu erau şefii pe-aproape? 

— Detaşamentul Roşu, zâmbi Abrams. 

O'Brien surâse şi el, apoi continuă: 

— În realitate, nu erau misiuni de protecţie, ci de 
spionare a Misiunii ruse... Cunoşteaţi destul de bine 
personajele principale din delegaţia sovietică la ONU. 

— Se poate. 

— Ce părere ai despre Viktor Androv? 

— Ce părere aş putea să am? 

— Într-adevăr. Ai fost vreodată până la Glen Cove? 

Abrams se întoarse şi privi la soarele care apunea 
deasupra statului New Jersey. Într-un târziu, răspunse: 

— Eu am fost în poliţia oraşului, domnule O'Brien. Nu 
James Bond. Limita autorităţii mele era limita oraşului. Glen 
Cove e în districtul Nassau. 

— Dar ai fost acolo, cu siguranţă. 

— Se poate. 

— Ai păstrat ceva notițe personale despre oamenii ăştia? 

Abrams răspunse tu o umbră de nerăbdare în glas: 

— Treaba mea nu era să-i supraveghez, cum face FBl-ul. 
Atribuţiile mele se limitau strict la observarea contactelor 
pe care le stabileau cu grupuri şi indivizi care ar fi putut fi 
periculoşi pentru oraşul New York şi populaţia lui. 

— Şi ăştia cine erau? 

— Menajeria obişnuită. Grupuri de eliberare portoricane - 
„Panterele Negre”, „Weather Underground”. Doar asta mă 
interesa. Uitaţi, dacă sovieticii ar fi vrut să fure formule 
chimice dintr-un laborator de cercetări din oraş, sau reţeta 
lui Ratner de clătite cu brânză, m-ar fi durut în cot. E tot ce 
pot să vă spun pe tema asta. 

— Dar, ca cetăţean, te-ar fi deranjat şi ai fi informat 
FBI-ul, cum ai şi făcut de câteva ori. 

Abrams îl privi pe O'Brien, în lumina deja insuficientă. 
Tipul ştia mult prea multe. Sau poate erau speculaţii. 
O'Brien era un avocat pledant superb, şi ăsta era stilul lui. 
Abrams nu răspunse. 

— Eşti pregătit pentru examenul din iulie? întrebă 
O'Brien. 

— Dumneavoastră eraţi? 

O'Brien zâmbi. 

— E aşa de mult de atunci, că am impresia că l-am dat 
într-o cabană din bârne. 

Abrams auzise de obiceiul deconcertant al lui O'Brien de 
a schimba subiectele, aparent la întâmplare, în stilul în care 
un trişor face cărţile înainte de a-şi servi o chintă roială. 

— Doreaţi să spuneţi ceva, cu bombele de pe Wall 
Street? întrebă el. 

O'Brien îl privi: A 

— O... nu. Doar că astăzi începe luna mai. Întâi Mai. 
Mi-am adus aminte de serbările de Intâi Mai pe care le 
ţineau în Union Square. Ai fost vreodată? 

— De multe ori. Mă luau părinţii. Mă duceam şi pe 
vremea când eram în poliţie. De câteva ori în uniformă, dar 
în ultimii ani, incognito. 

O'Brien tăcu o vreme, apoi spuse: 

— Priveşte acolo: centrul financiar al Americii; de fapt, al 
lumii. Ce efect ar avea o lovitură nucleară de calibru mic pe 
Wall Street? 

— S-ar putea să se întrerupă tranzacţiile vreo cinci 
minute. 

— AŞ dori un răspuns serios. 

Abrams îşi aprinse o ţigară. 

— Sute de mii de morţi. 

O'Brien încuviinţă: 

— Cele mai bune creiere financiare ale naţiunii, 
evaporate. Milioane de oameni ruinaţi, haos la nivel 
naţional şi panică. 

— Se poate. 

— Provocând dezordini sociale, violență stradală, 
instabilitate politică. 

— De ce discutăm despre lovituri nucleare de calibru mic 
pe Wall Street, domnule O'Brien? 

— Doar o idee trăsnită, de Întâi Mai. Extrapolarea micului 
anarhist sau comunist, îmbrăcat în negru, care aruncă o 
bombă ca o bilă de popice, cu fitilul aprins. 

O'Brien scoase un flacon metalic, turnă în capac şi bău. 

— Sunt răcit. 

— Arătaţi perfect. 

— Acum trebuie să fiu acasă la George Van Dorn, în Long 
Island. 

Râse: 

— Dacă vine vreodată vorba, eu sunt răcit. 

Abrams încuviinţă din cap. Această complicitate la mici 
înşelătorii la adresa lui George Van Dorn, partenerul lui 
O'Brien, putea să ducă la decepţii mai mari. 

O'Brien turnă din nou şi-i întinse capacul lui Abrams. 

— Coniac. Marfă bună. 

Abrams bău şi-i dădu capacul înapoi. 

O'Brien mai bău o porţie, apoi puse flaconul la loc. Căzu 
câteva clipe pe gânduri, dar imediat îşi reveni. 

— Informaţia. Civilizaţia noastră se bazează aproape în 
totalitate pe informaţie - crearea, stocarea, regăsirea şi 
difuzarea ei. În dezvoltarea noastră, am ajuns la un punct 
din care societatea n-ar mai putea funcţiona fără miliardele 
alea de biţi de informaţie. Gândeşte-te la toate tranzacţiile 
de acţiuni şi de obligaţiuni. La bursa de materii prime, 
bursa de metale, balanţele de conturi, tranzacţiile cu cărţi 
de credit, transferurile internaţionale de fonduri, la evidenţa 
centralizată... Toate astea se manevrează de acolo. 

Arătă cu capul undeva, departe. 

— Imaginează-ţi milioane de oameni încercând să 
dovedească ce-au avut şi-au pierdut. Ne-am transforma 
într-o naţiune de cerşetori. 

— lar discutăm despre lovituri nucleare de calibru mic pe 
Wall Street? întrebă Abrams. 

— Poate. 

O'Brien păşi de-a lungul terasei şi se opri la capătul 
dinspre est al platformei de observaţie. Privi în jos, la 
complexul Rockefeller Center. 

— Un loc incredibil. Ştiai că sunt mai mult de patru 
pogoane de grădini suspendate pe clădirile astea? 

Abrams veni lângă el. 

— Nu cred că ştiam. 

— Ei bine, aşa e. Şi asta o să te mai coste un sfert de 
dolar. 

O'Brien luă moneda de la Abrams şi o introduse într-un 
alt telescop electronic. Se aplecă şi privi prin lentile, apoi 

roti aparatul şi-l focaliză. 

— Glen Cove e la vreo patruzeci de kilometri şi o lume 
distanţă de noi. Incerc să văd dacă pot să prind 
dispozitivele pirotehnice ale lui Van Dorn. 

— Pirotehnice? 

— E o poveste lungă, Abrams. Dar, pe scurt, se zice că 
Van Dorn, care e vecin cu ruşii, îi hărţuieşte. Poate ai citit 
despre asta. 

— Poate. 

O'Brien roti telescopul şi îl reglă din nou. 

— Or să-l reclame la Tribunalul districtului Nassau. 
Bineînţeles că vor fi obligaţi să apeleze la procurorii locali. 
la priveşte! 

— La procurorii locali? 

— Nu, domnule Abrams, la Glen Cove. 

Abrams îşi aplecă trupul înalt deasupra telescopului şi 
reglă focalizarea. Câmpia Hempstead urca spre coasta 
nordică, deluroasă a insulei, o zonă a bogăției, a privilegiilor 
şi a intimităţii. Deşi, de la distanţa aceasta, se puteau 
vedea foarte puţine detalii, ştia, cum spusese şi O'Brien, că 
priveşte la altă lume. 

— Nu văd coada roşie a rachetei, comentă el. 

— Sunt sigur că nici bombele care explodează în aer. Nu 
poţi să vezi nici că drapelul nostru e încă acolo, deasupra 
fortului Van Dorn. Dar te asigur că e acolo. 

Abrams îşi îndreptă spatele şi îşi privi ceasul. 

— Mă rog, până şi Dracula ar fi avut nevoie de un avocat 
bun, zise O'Brien. Sărmanul Jonathan Harker! A aflat şi el 
că, o dată intrat într-un castel sinistru, uneori e cam greu să 
mai ieşi. 

Abrams ştia că ar fi trebuit să se simtă entuziasmat de 
ocazia pe care o avea dea sta aici, pe terasă, cu şeful, dar 
începuseră să-l cam irite meditaţiile lui O'Brien. 

— Nu sunt sigur că vă înţeleg, spuse el. 

— Foarte puţini dintre salariaţii firmei ar recunoaşte asta 
în faţa mea, surâse O'Brien. Majoritatea zâmbesc şi dau din 

cap, până ajung eu la subiect. 

Abrams se rezemă cu spatele de balustradă. Câţiva 
turişti se mai foiau pe terasă. Cerul căpătase o culoare roz, 
iar priveliştea era plăcută. 

O'Brien îşi reluă observarea, apoi imaginea se stinse din 
nou. 

— Fir-ar al dracului! Mai ai un sfert, Abrams? 

— Nu mai am. 

O'Brien o luă înapoi, pe unde veniseră, şi Abrams îl urmă. 

— Fii atent, zise O'Brien. S-ar putea să te concediez la 
sfârşitul lunii. O să te angajezi la „Edwards şi Styler”, 
procurorii din Districtul Nassau. La Garden City. 
Reprezentanţii ruşilor în procesul cu Van Dorn. 

— Dar nu vi se pare cam imoral, din moment ce acum 
lucrez pentru dumneavoastră şi domnul Van Dorn? 

— Probabil că ruşii vor accepta propunerea lui Edwards şi 
Styler de a fi de faţă într-o zi când Van Dorn îşi face 
numărul. Huntington Styler le propusese pentru azi, dar 
n-au fost de acord. Poate că. Va fi data viitoare, când Van 
Dorn şi-a programat o petrecere. Probabil de Ziua 
Comemorării!. O să te duci cu procurorii de la „Edwards şi 
Styler”, pe urmă vii şi-mi raportezi ce s-a discutat. 

— Păi, dacă Van Dorn chiar îi persecută pe ruşi, atunci 
merită să fie dat în judecată şi să şi piardă. lar ruşii ar 
trebui să obţină o hotărâre judecătorească şi să-l oblige să 
înceteze. 

— Asta şi încearcă să facă, prin „Edwards şi Styler”. Dar 
judecătorul Barshian, care, din întâmplare, e amic cu mine, 
se hotărăşte cam greu. E o delimitare foarte fină între 
hărţuială şi dreptul constituţional şi natural al domnului Van 
Dorn de a da din când în când câte o petrecere. 

— Scuzaţi-mă, dar din câte am citit, domnul Van Dorn nu 
mi se pare că se comportă ca un bun vecin. Acţionează din 
meschinărie, din ranchiună sau dintr-un patriotism prost 


1 Memorial Day, zi în care se comemorează toţi militarii căzuţi pe 
câmpul de luptă (ultima zi de luni din luna mai (n. red.). 

înţeles. 

O'Brien surâse uşor: 

— Păi, aşa trebuie să pară, Abrams. Dar aici nu-i vorba de 
un simplu proces civil. 

Abrams se opri din mers şi privi dincolo de marginea de 
nord a Manhattanului, spre Central Park. Bineînţeles că nu 
era vorba de un simplu proces civil. Toate întrebările 
despre cunoştinţele lui de limba rusă, despre patriotism, 
despre timpul când lucrase în Detaşamentul Roşu şi tot 
restul conversaţiei, aparent dezlânată şi nesemnificativă, 
nu fuseseră deloc lipsite de semnificaţie. Era modul lui 
O'Brien de a-şi juca propria carte. 

— Bine, spuse el, ce am de făcut după ce pătrund în casa 
lor? 

— Cam ce-a făcut şi Jonathan Harker în castelul lui 
Dracula. Să-ţi bagi nasul. 

— Jonathan Harker a murit. 

— Mai rău. Şi-a pierdut sufletul nemuritor. Dar dacă tot o 
să fi jurist, ca şi domnul Harker, treaba asta ar putea să-ţi 
prindă bine în carieră. 

Abrams nu putu să-şi reprime un zâmbet. 

— Ce-mi mai puteţi spune despre asta? 

— Pentru moment, nimic în plus. S-ar putea să treacă un 
timp până să discutăm din nou pe tema asta. Dumneata nu 
discuţi cu nimeni. Dacă-i dăm drumul, o să-mi raportezi 
direct mie şi nimănui altcuiva, indiferent cine ar veni să-ţi 
spună că vorbeşte în numele meu. Clar? 

— Clar. 

— Perfect. Între timp, o să-ţi fac rost de benzile de limba 
rusă. Dacă nu de altceva, măcar să-ţi mai şlefuieşti limba 
asta. 

— Pentru clienţii dumneavoastră, emigranții evrei? 

— N-am asemenea clienţi. 

Abrams înclină din cap. 

— Chiar am studiat pentru examene. 

Tonul lui O'Brien fu neaşteptat de tăios: 

— Domnule Abrams, s-ar putea să nu se mai dea niciun 
examen la Drept, în iulie. 

Abrams îl privi lung pe O'Brien, în lumina slabă. Tipul 
părea serios, dar Abrams ştia că n-are rost să ceară 
explicaţii suplimentare în legătură cu această afirmaţie 
surprinzătoare. 

— În cazul ăsta, spuse el, probabil că-i chiar mai bine să 
mă apuc de limba rusă. S-ar putea să am nevoie. 

O'Brien zâmbi aspru: 

— Se prea poate să-ţi prindă foarte bine în august. 
Noapte bună, domnule Abrams. 

Se întoarse şi porni spre ascensoare. 

Abrams îl urmări o secundă cu privirea, apoi spuse: 

— Noapte bună, domnule O'Brien. 


= 258 


2 


Peter Thorpe privea din elicopterul închiriat. Dedesubt, 
pe istmul Long-lsland, se cuibărea satul Glen Cove, vechi 
de trei sute de ani. 

Acum în raza sa vizuală apăru refugiul de vacanţă al 
Misiunii ruseşti la Naţiunile Unite, un conac elisabetan cu 
ziduri de granit şi acoperiş din ardezie, cu ferestrele, 
frontoanele şi coşurile de fum frumos ornamentate, compus 
din două aripi mari, care formau un T, şi oa treia aripă, mai 
mică, legată de bara T-ului ce constituia latura sudică. 
Proprietatea, denumită în trecut Killenworth, fusese 
construită de arhicapitalistul Charles Pratt, fondatorul firmei 
care, mai târziu, devenise Standard Oil, pentru unul dintre 
fiii săi. Casa avea peste cincizeci de camere şi era situată 
pe o colină înconjurată de treizeci şi şapte de pogoane de 
pădure. Alte câteva proprietăţi, supraviețuitoare ale Coastei 
de Aur de pe Long Island, erau răspândite printre suburbiile 
încâlcite, inclusiv cinci sau şase proprietăţi ale lui Pratt, 
dintre care una fusese transformată acum în azil. Peter 
Thorpe fusese de câteva ori la azil, dar nu pentru a-i vizita 
pe bătrâni. 

Acolo, jos, unde fusese cândva ţinutul Gatsby, se mai 
putea vedea un mare grup de protestatari, adunaţi în faţa 
porţii proprietăţii ruşilor. 

Thorpe privi înapoi spre zgărie-norii de pe insula 
Manhattan şi fixă o vreme clădirea Naţiunilor Unite. ÎI 
întrebă pe pilot: 

— Ai venit vreodată încoace cu ruşii? 

Pilotul încuviinţă din cap: . 

— O dată, vara trecută. lţi vine să crezi că există cu 
adevărat locul ăsta? lisuse! Ei, dar castelul dumitale unde-i? 

— Fix la nord de cel al ruşilor, zâmbi Thorpe. 

— În regulă... L-am văzut... 

Un snop de scântei înflori în dreptul portierei elicopterului 
şi pilotul strigă surprins „Ce dracu'...?”, apoi smuci de 
manşă. Elicopterul viră brusc spre dreapta. 

Thorpe râse: 

— Nu-s decât artificii. Probabil că gazda mea inaugurează 
replica lui anuală la sărbătoarea de Intâi Mai. Ocoleşte şi 
vino dinspre nord. 

— Bine. 

Elicopterul îşi schimbă direcţia. 

Thorpe privi traficul de pe Dosoris Lane. Ştia că primarul 
localităţii era un antisovietic violent, şi acum îşi conducea 
alegătorii în luptă, împotriva vecinilor indezirabili. 

De fapt, Glen Cove avea o lungă tradiţie de lupte cu ruşii, 
datând chiar de când aceştia cumpăraseră proprietatea, 
după război. În anii '50, poliţiştii satului, care aveau alergie 
la culoarea roşie, opreau pe oricine ieşea pe poartă şi 
completau chitanţe de amendă pentru cea mai mică 
abatere, cu toate că amenzile nu erau plătite niciodată. 
Existase şi o perioadă de destindere, corespunzând în mare 
perioadei de destindere sovieto-americană, dar era clar că 
zilele fobiei pentru roşu reveniseră, nu numai la Glen Cove, 
ci în toată ţara. 

De curând, ca răspuns la interdicţia neaşteptată impusă 
de primar, de a folosi bazele de agrement ale satului, 
Moscova le interzisese diplomaților americani accesul pe 
râul Moscova - sau ceva la fel de stupid. „Pravda” publicase 
un lung articol de fond, condamnând satul Glen Cove ca pe 
un bastion al „delirului antisovietic”. Articolul, pe care 
Thorpe îl citise, în traducere, la sediul CIA din Langley, 
Virginia, era la fel de idiot ca şi aiurelile primarului Dominic 
Parioli, care îl provocaseră. 

Amuzat, Thorpe îşi aduse aminte că Glen Cove dăduse 
bătăi de cap şi Departamentului de Stat. Dar, până la urmă, 
vara trecută, guvernul federal fusese de acord să plătească 
satului cei circa 100.000 de dolari pe care comunitatea îi 
pierdea anual din cauza exceptării proprietăţii ruşilor de la 

plata impozitului pe avere. În schimb, primarul Parioli 
acceptase s-o lase baltă. Dar, de la altitudinea de patru 
sute de metri de unde privea Thorpe, nu părea că satul îşi 
va respecta contractul până la capăt. Thorpe izbucni din 
nou în râs. 

— Ce naiba se întâmplă acolo? întrebă pilotul. 

— Populaţia îşi exercită drepturile la libertatea de 
exprimare şi la libertatea de asociere, răspunse Thorpe. 

— De aici arată ca un nenorocit de scandal în toată 
regula. 

— Totuna e. 

Dar, ca să fim drepţi faţă de sat, cugetă Thorpe, 
circumstanţele s-au mai schimbat de la acordul Glen Cove - 
Washington. In presa naţională apăreau adeseori reportaje 
cu privire la echipamentul de spionaj electronic sofisticat 
instalat în reşedinţa ruşilor. Localnicii se plângeau de faptul 
că emisiunile de televiziune erau bruiate, ceea ce îi deranja 
tot atât de mult ca şi spionajul electronic care provoca 
acest lucru. 

Cu toate acestea, aparatura nu era destinată să 
împiedice vizionarea meciului de fotbal de luni seara. Ţinta 
adevărată a spionajului electronic era industria de apărare 
din Long Island: Sperry-Rand, Grumman Aircraft, Republic 
Aviation şi zecile de firme care produceau electronică de 
înaltă tehnologie şi microprocesoare. Thorpe ştia că ruşii 
mai trăgeau cu urechea şi prin marile comunităţi 
diplomatice din Manhattan şi Long Island. 

Intrebarea care se pusese întotdeauna era de unde 
reuşiseră ruşii să-şi procure tot acest echipament sofisticat 
de spionaj. lar răspunsul oficial al Departamentului de Stat 
fusese întotdeauna acelaşi: din valizele lor diplomatice, 
care nu erau chiar valize, ci, cel mai adesea, lăzi mari, 
protejate împotriva controalelor şi confiscării prin acorduri 
diplomatice. Dar Thorpe ştia că adevărul era altul. Aproape 
tot echipamentul folosit cu scopul de spionaj în domeniul 
industriei de apărare din zonă provenea chiar din industria 

respectivă. Fusese cumpărat prin intermediul unor firme- 
fantomă şi adus cu elicopterele direct în curtea ruşilor. 
Unele aparate, ultrasecrete, care nu putuseră fi cumpărate, 
fuseseră furate şi plimbate, pentru a deruta, cu camioane, 
nave şi, în final, cu elicoptere. Thorpe întrebă: 

— Ruşii pe care i-ai adus aveau şi bagaje? 

Pilotul ridică din umeri: 

— Maa, suficiente pentru o croazieră de doi ani. Şi lăzi cu 
alimente. Dar nu ştiam că sunt ruşi, şi nici dispecerul nu 
ştia. Mi se spusese că voi lua un grup de la eliportul East 
Side şi că-i voi aduce la o proprietate de pe Long Island. 
Oricum, mi-au umplut elicopterul cu lăzi, cutii şi cufere. 
După ce-au încărcat toate rahaturile astea, mi-au spus să-i 
duc spre Kings Point, ceea ce am şi făcut. Pe urmă, când să 
aterizez, mi-au zis să merg la Glen Cove, şi m-am dus. Şi 
mi-au arătat locul ăsta de dedesubt, şi am aterizat. li 
aştepta o camionetă - de fapt un soi de furgonetă. O mână 
de flăcăi au descărcat foarte repede şi mi-au făcut cu 
mâna. Doamne, şi n-am ştiut că erau ruşi vreo lună, până 
când am văzut în „Times” fotografia aeriană a locului. Era 
vorba despre impozite şi permise de plajă, sau ceva de 
genul ăsta. Şi nici ciubuc nu mi-au dat. 

Thorpe dădu din cap. 

— Ce scria pe furgonetă aia? 

Pilotul aruncă o privire scurtă. 

— Nu ştiu. Nu-mi aduc aminte. 

— Te-a mai întrebat cineva despre cursa aia? 

— Nu. 

Thorpe îşi frecă bărbia. Omul devenise brusc mai puţin 
comunicativ, ceea ce putea să însemne mai multe lucruri. 

— N-ai luat legătura cu FBl-ul? Sau ei cu dumneata? 

— Ei, cam multe întrebări! explodă pilotul. 

Thorpe îşi scoase portvizitul. 

— CIA. 

Pilotul aruncă o privire legitimaţiei. 

— Mada. Şi ce dacă? Am cărat o mulţime de-ai voştri, în 

Vietnam. Nu erau aşa de băgăcioşi ca dumneata. 

Thorpe zâmbi: 

— Şi ce ţi-au spus? Vreau să zic, FBl-ul. 

— Mi-au spus să nu vorbesc cu voi. Ascultă, nu vreau să 
intru în vreun căcat. Bine? Deja am vorbit prea mult. 

— N-o să te dau eu de gol. 

— Bine... dar dacă vrei să mai afli ceva, trebuie să 
vorbeşti cu ei. Şi nu le spune că am vorbit. N-am ştiut că 
eşti de la CIA. Doamne, Dumnezeului, ce oameni! 

— Las-o mai uşor. Vezi-ţi de zbor. 

— Mada. Doamne, parcă aş fi un taximetrist care dă numai 
peste bandiți, FBI, CIA. Ce mai urmează? 

— Nu se ştie niciodată. 

Thorpe se rezemă în scaun, în timp ce elicopterul începea 
să coboare vertical. Mini-războiul dintre sat şi proprietatea 
ruşilor avea ceva de operă comică. Şi mai comică era, 
probabil, ostilitatea deschisă a altui proprietar local, George 
Van Dorn, gazda de peste weekend a lui Thorpe. Peter 
Thorpe privi în jos, la cele două proprietăţi vecine, două 
mici fiefuri care împărțeau o graniță comună, 
semifortificată, despărțite însă de o distanţă uriaşă în ceea 
ce priveşte concepţiile lor politice şi angajate într-un bizar 
asediu armat medieval. Pe de-o parte, situaţia era 
amuzantă, gândi el, dar pe de alta nu era deloc. 

Dintr-o lumânare romană ţâşni spre cer o jerbă de bile 
colorate, depăşind altitudinea elicopterului. 

— Nu-i cazul s-o întinzi, şefule, spuse Thorpe. 

Pilotul înjură. 

— Ar putea să devină periculos. 

Thorpe îi arătă pilotului platforma de aterizare iluminată, 
fostul teren de tenis al lui Van Dorn. Acesta decretase că 
tenisul este un sport pentru fătălăi şi pentru muieri. Thorpe, 
care juca tenis, îi sugerase lui Van Dorn să le facă pe plac 
fătălăilor şi muierilor care-i erau oaspeţi, dar fără succes. 

Pe platformă era înscrisă, cu cifre luminiscente, o 
frecvenţă radio. Pilotului nu-i venea să creadă: 

— Trebuie să cer prin radio permisiunea de aterizare? 

— Cred că ar fi mai bine, şefule. 

— O, pentru numele lui Dumnezeu... 

Comută frecventele şi vorbi şovăitor în microfonul căştii 
de zbor: 

— Sunt AH 113, deasupra voastră. Instrucţiuni de 
aterizare. Terminat. 

li răspunse o voce hârâită pe care Thorpe o auzi prin 
difuzorul deschis. 

— Sunt staţia Van Dorn. Vă văd. Cine e pasagerul? 

Pilotul se întoarse enervat spre Thorpe. Acesta zâmbi: 

— Spune-le că-i Peter, singur şi neînarmat. 

Pilotul repetă cuvintele lui Thorpe, pe un ton ursuz. 

Operatorul radio replică: 

— Vino la aterizare. Terminat. 

— Recepţionat, terminat. 

Pilotul comută pe frecvenţa firmei sale, apoi îi spuse lui 
Thorpe: 

— Acum ştiu două case pe care să le evit. 

— Şi eu. 

Casa lui Van Dorn se vedea bine acum, lungă, albă, în stil 
colonial, acoperită cu scândură foarte impresionantă, dar 
nu atât de grandioasă pe cât era castelul inamicului său. 
Thorpe simţi intrând în cabină aerul mai cald de la sol şi 
mirosul florilor timpurii. Din piscina goală, dar luminată, doi 
oameni lansau rachete - ca servanţii unui aruncător de 
bombe, gândi Thorpe -, adăpostiţi pentru eventualitatea 
unui contraatac. 

— Dacă ruşii ar reuşi să facă rost de un permis 
pirotehnic, îi spuse el pilotului, ar putea să tragă şi ei 
încoace. 

— Mda, mormăi pilotul tulburat, şi eu, dacă aş avea 
elicopterul meu de asalt Cobra, i-aş putea spulbera pe 
bandiți, ca şi pe nenorociţii ăştia. 

— Amin, frate. 

Elicopterul se imobiliză pe terenul de tenis. 

Stanley Kuchik simţi cum sudoarea i se adună sub 
cămaşă. Se întrebă ce i-ar face ruşii dacă l-ar prinde aici, pe 
proprietatea lor. De ani de zile, elevii liceului din Glen Cove, 
aflat ceva mai jos de proprietatea ruşilor, pe Dosoris Lane, 
treceau prin faţa zidurilor şi portalurilor amenințătoare, în 
drumul lor spre şcoală. Umbla vorba că existaseră cândva 
elevi care pătrunseseră pe teritoriul străin, dar aceştia 
aparţineau întotdeauna unui trecut pierdut în ceaţă. Faptul 
că acum însă, niciunul dintre ei, băiat sau fată, nu avusese 
curajul sau spiritul de aventură să sfideze batjocura acelor 
ziduri le crease un sentiment de neîmplinire. 

Dar iată că apăruse omul potrivit, în persoana lui Stanley 
Kuchik. El urma să demonstreze astă-seară că, deşi nu era 
cel mai înalt din clasă, era cel mai viteaz. Zece amici de-ai 
săi îl văzuseră escaladând gardul dintre terenurile YMCA şi 
proprietatea ruşilor, şi apoi dispărând printre copaci. 
Misiunea era clară: să obţină o dovadă indubitabilă a 
pătrunderii sale pe teritoriul inamic şi să ajungă, înainte de 
zece, la întâlnirea de la pizzeria lui Sal. Ştia că, dacă rata, 
ar fi putut foarte bine să înceapă să-şi caute de lucru, 
fiindcă în liceu n-ar mai fi pus piciorul niciodată. 

Stanley puse binoclul la ochi şi-l fixă pe clădirea masivă, 
aflată la vreo două sute de metri în faţa sa. Umbre purpurii 
întunecau terasa largă din partea de nord, dar în jurul casei 
se putea vedea încă forfotă. Câţiva bărbaţi şi femei şedeau 
în şezlonguri, şi cineva servea băuturi. Stanley şi-ar fi dorit 
să-i vadă pe toţi intraţi în casă. 

Îşi verifică pumnalul de infanterist marin, asigurându-se 
că nu căzuse din teacă, apoi îşi trecu degetele peste 
vopseaua de camuflaj - de fapt, fardul de pleoape verde, al 
mamei sale, completat cu câteva trăsături de dermatograf 
maro. Machiajul era suficient de rezistent la intemperii, 

chiar şi pe caniculă, atunci când transpiraţia era abundentă. 
Imbrăcase uniforma de campanie, vărgată ca blana tigrului, 
pe care unchiul său Steve o purtase în Vietnam; tenişii 
negri, cu talpă groasă, erau ai lui. 

Terminând batonul de Milky Way, înghesui ambalajul în 
buzunarul cu burduf şi scoase un Snickers. Deodată 
îngheţă. Pe aleea acoperită cu pietriş, care trecea la zece 
metri de locul unde se afla, doi bărbaţi veneau spre el. 

Trase cu urechea, dar nu auzi să fie şi vreun câine şi 
răsuflă ceva mai liniştit. Chiar dacă ar fi fost descoperit, era 
în stare să-i întreacă la fugă. De regulă, făcea suta de iarzi 
în zece secunde, şi ştia că şi-ar fi putut îmbunătăţi recordul, 
dacă ar fi avut câţiva ruşi pe urme. 

Stanley rămase nemişcat, urmărind, printre arbuştii care 
mărgineau aleea, cele două siluete. Îl recunoscu pe cel 
scund şi gras, cu ochii bulbucaţi: Broscoiul. Îl mai văzuse de 
câteva ori în oraş şi o dată pe plajă. Cu câţiva ani în urmă, 
acesta chiar vorbise în faţa clasei de boboci al lui Stanley. 
Era ataşat cultural, sau cam aşa ceva, şi vorbea o engleză 
destul de bună. Pe vremea când ruşii încă aveau acces la 
terenurile de tenis comunale, cei mai mulţi dintre ei de-abia 
catadicseau să-ţi arunce mingea dacă le-o cereai. În 
schimb, Broscoiul se ducea după minge cu paşi de rață, 
rânjea binevoitor şi ţi-o pasa. Broscoiul era de treabă. 
Stanley încercă să-şi aducă aminte cum îl chema. Anzov, 
sau Androv, cam aşa ceva. Mda, Androv. Viktor Androv. 

Celălalt era unul dintre băieţii spilcuiţi: părul pieptănat pe 
spate, un costum care părea vechiul costum al lui Stanley 
de la prima comuniune şi ochelari fumurii. Cu toate astea, 
tipul părea un dur. Probabil un killer, gândi Stanley. 

Cei doi bărbaţi continuau să flecărească în ruseşte, şi 
Stanley reuşi să distingă cuvântul amerikanski, repetat la 
nesfârşit. Îşi schimbă puţin poziţia, deschise sacul de 
merinde şi scoase un aparat de fotografiat Minolta Pocket 
Autopak 470. Incadră personajele şi declanşă rapid de trei 
ori. Puse aparatul la loc în sac şi aşteptă un minut întreg 

după ce ieşiră din raza lui vizuală, apoi luă poziţie de start. 
Trase cu urechea. Totul era liniştit. 

Stanley sprintă peste o bucată de teren descoperit, 
lăsând în urmă circa cincizeci de metri în mai puţin de şase 
secunde. Plonjă într-o mică adâncitură a terenului, năpădită 
de buruieni, şi rămase nemişcat. Se simţea expus, dar alt 
adăpost nu mai exista. Căută microfoane, dar nu descoperi 
niciunul, deşi, după părerea lui, aici ar fi fost evident locul 
potrivit pentru aşa ceva. Pe măsură ce respectul lui pentru 
securitatea rusească scădea, i se amplifica spiritul de 
frondă. Mă rog, îşi zise, poate că securitatea lor era bună. 
Doar că nu-l luaseră în calcul pe Stanley Kuchik. 

Stanley fusese impresionat de povestirile unchiului Steve 
despre cursurile de evadare pe care acesta le urmase în 
Panama. Unchiul îi dăduse vechile sale regulamente 
militare referitoare la infiltrare, la patrulele de recunoaştere 
şi la supravieţuire. Stanley prinsese tehnicile în mod 
natural, antrenându-se în pădurea din apropierea casei, ca 
şi cum instinctul de fiară s-ar fi trezit în el la vederea 
ilustraţiilor cu soldaţi care se strecurau printre tufişuri. 

Trase cu ochiul peste marginea adânciturii. Rusnacii încă 
nu dădeau semne că ar avea de gând să intre în casă. Nici 
nu se aşteptase la asta. Afară era cald şi plăcut. Trebuia să 
treacă pe sub nasul lor. 5 

Stanley ştia că azi ruşii sărbătoreau ceva. In curând, 
funcționarii lor la ONU aveau să fie peste tot. In afara celor 
de pe terasă, văzuse deja cam o duzină, care se plimbau 
prin parc. Planificase totul din timp: ziua M minus şase, ziua 
M minus cinci... dar acum se gândi că poate fusese 
nesăbuit. De fapt, ţicnit. 

Bine măcar că nu se vedea niciun copil. Uneori, rusnacii 
îşi aduceau şi copiii, iar puştii ar fi putut să-i dea bătăi de 
cap, fiindcă aveau obiceiul să bântuie pe câmp şi prin 
pădure. Auzise că, atunci când nu erau pe aici, erau duşi 
într-un soi de tabără, la câţiva kilometri, numită tabără de 
pionieri, ceva în genul taberelor de cercetaşi. Dar ar fi pus 

pariu că ăştia, în loc să-şi vadă de jocuri de tabără, învățau 
să spioneze. 

Stanley se gândi un timp la toate acestea, apoi îşi aduse 
aminte de misiunea sa. Se târî înainte, spre capătul deschis 
al unui tub de scurgere care se vedea într-o denivelare 
bruscă a pajiştii. Aici, pământul răspândea un miros greu şi 
era acoperit cu vegetaţie de baltă şi cu rogoz. Era punctul 
cel mai îndepărtat de pe proprietatea ruşilor pe care cineva 
îl atinsese vreodată. 

Stanley ezită, apoi se căţără spre gura tubului. Se 
înghesui, cu capul înainte, în pământul mocirlos şi începu 
să se târască în sus. Ştia că niciunul dintre colegii lui de 
clasă n-ar fi încăput în tub. Era încă unul din avantajele 
staturii lui mărunte. 

Pe măsură ce se apropia de casă, observă că, la 
îmbinările conductei, îşi făcuseră loc rădăcini de salcie 
plângătoare. La început se folosi de ele ca să poată înainta 
mai rapid, dar, la un moment dat, rădăcinile deveniră atât 
de dese încât fu nevoit să le taie cu pumnalul. Se auzi un 
chiţcăit şi, undeva în faţă, văzu nişte ochişori roşii care-l 
priveau. Lovi cu mânerul cuţitului în peretele conductei şi 
mârâi: 

— Cară-te! Pleacă de aici! 

Inima îi bătea cu putere şi îşi simţi gura încleiată. 

Stanley rămase nemişcat şi cântări situaţia. Intre umerii 
lui şi pereţii conductei erau mai puţin de şapte centimetri 
de fiecare parte şi, deşi nu suferea de claustrofobie, 
începea să devină agitat. Dacă se înţepenea? Aerul fetid îi 
făcea greață, iar întunericul total îl înfiora. Resimţi chinuitor 
îngustimea locului şi, brusc, avu impulsul să se ridice, să 
alerge la aer. Corpul i se acoperi de sudoare şi începu să 
tremure. Se gândi să se întoarcă, dar se îndoia că s-ar fi 
putut strecura printre rădăcini cu picioarele înainte. 

— Hai, boule, aici nu poţi să rămâi! 

Işi reluă mersul târâş şi ajunse într-un punct unde se 
întâlneau mai multe conducte. Privi puţul vertical care ieşea 

la suprafaţă, vreo şase metri mai sus. Gura canalului era 
acoperită cu un grilaj metalic, prin care se vedeau licărind 
primele stele. 

— Simplu! 

Puse un genunchi în pământ, îşi scoase lanterna de la 
centură, o aprinse şi îndreptă fasciculul în sus. Văzu prima 
treaptă a scării metalice care ducea spre suprafaţă. Puse 
lanterna la loc, inspiră adânc şi începu să urce, punând o 
mână deasupra celeilalte, până atinse grilajul. II împinse, şi 
grilajul metalic trecu, hârşâind, peste rama de beton. 
Ascultă câteva secunde, apoi scoase capul şi privi în jur. La 
mai puţin de trei metri de el, un catarg alb ieşea din 
pământ. In vârful lui flutura drapelul purpuriu al URSS. 

Catargul era împrejmuit cu un gard viu, ceva mai înalt de 
un metru. Stanley era ascuns de vegetaţie, dar nu şi pentru 
cineva care ar fi privit eventual de la etajele clădirii. 
Examină ferestrele primului etaj şi frontoanele de la etajul 
al doilea, dar nu văzu nimic. leşi din gura de canal şi se 
strecură, ghemuit, printre crengile tărâtoare, până la baza 
stâlpului, apoi se lăsă pe spate. Işi scoase pumnalul şi 
inspiră prelung. Ascultă. 

Prin uşile pe jumătate deschise care duceau pe terasă se 
auzea muzică. Fără nicio legătură, se gândi că muzica era 
destul de proastă. Totuşi, noaptea era liniştită şi se întrebă 
dacă aveau să audă căderea steagului în momentul când 
frânghia va aluneca pe scripeţi. Apropie lama cuţitului de 
frânghie, dar ezită. Poate ar fi mai bine să plece dracului de 
aici. Privind însă steagul roşu, cu secerea şi ciocanul 
galbene şi cu steaua în cinci colţuri, care flutura sub o pală 
de vânt, decise că nu se putea întoarce fără el. 

Deodată auzi un pocnet ca un foc de armă şi aproape că 
îşi pierdu controlul sfincterelor. Rămase întins în iarba 
umedă, aşteptând. Deasupra lui se auzi încă un pocnet, şi 
un snop de scântei - roşii, albe şi albastre - căzu ca o 
ploaie, în aer începură să ţâşnească alte artificii, şi Stanley 
râse încet. Nebunul de moş Van Dorn le-o servea iar 

rusnacilor. Nu mai încăpea nicio îndoială în ce direcţie erau 
îndreptate privirile tuturor ruşilor. Secţionă fără probleme 
frânghia, care fu trasă printre scripeţi de greutatea 
steagului. 

La început, drapelul plană lent deasupra lui, apoi crescu 
văzând cu ochii până ce îl acoperi pe Stanley în întregime. 
Era făcut dintr-un soi de țesătură foarte uşoară. Băiatul se 
aşteptase la ceva mai greu. Steagul avea şi un miros 
ciudat. Dar, important era că îl avea. 

Stanley nu mai pierdu timpul. Tăie legăturile, răsuci 
pânza ca pe o funie şi şi-o legă zdravăn în jurul taliei. Se 
strecură, printr-o deschizătură din gardul viu, spre partea 
opusă clădirii, şi se ridică în poziţie de start, gata să 
sprinteze nebuneşte peste pajişte. Atunci se aprinseră 
proiectoarele. 

— O, Doamne! 

Deşi prima regulă a patrulei spunea să nu te întorci 
niciodată pe drumul pe care ai venit, Stanley se întoarse şi 
se târî încet în canalizare. Trase grilajul deasupra lui şi 
începu să coboare repede. 

— E bine... e bine! Ai avut noroc...! 

După ce ajunse pe la jumătatea distanţei în puţul 
vertical, auzi o voce răcnind de sus: 

— Opreşte-te! Stai! Tragem! 

Un fascicul puternic lumină canalul, Stanley se lăsă să 
cadă pe ultimii trei metri şi ateriză pe fundul noroios. Se 
aruncă în gura unui canal orizontal în timp ce se auzea cum 
grilajul este dat la o parte. 

— Sfântă Fecioară... 

Îşi dădu seama că era în conducta care ducea spre casă. 
N-avea de-ales: trebuia să meargă înainte. 

Pe Dosoris Lane circulaţia era ameninţată, şi pe bună 
dreptate, gândi Karl Roth. Era pe cale să se nască un 
incident internaţional, şi toată lumea voia să-l vadă, sau să 
ia parte la el. Făcu să înainteze câţiva paşi camioneta 
veche cu caroseria de scândură, apoi vorbi, cu o urmă de 
accent central-european: 

— O să-ntârziem. 

Maggie Roth, nevastă-sa, aruncă o privire în spate. 

— Sper să nu se strice alimentele. 

Avea şi ea un anume accent, pe care vecinii săi 
americani îl găseau fermecător de britanic, dar pe care 
londonezii l-ar fi identificat ca fiind evreiesc, din Wapping 
Lane. 

Karl Roth încuviinţă din cap. 

— E prea cald pentru un început de mai. Termometrul de 
bord al camionetei începuse să urce. La dracu'. De unde-or 
fi venind toate maşinile astea? 

Maggie Roth răspunse: 

— Sunt maşinile clasei muncitoare exploatate, Karl. Vin 
de la terenul de tenis, de la clubul de golf, de la clubul de 
iahting. 

Râse: 

— lar Van Dorn joacă din nou o partidă de sfidare. 

Karl Roth se încruntă: 

— Androv a trimis vorbă că are o surpriză pentru noi, 
spuse el. 

Maggie râse iar, dar fără veselie. 

— Ar putea să ne facă surpriza şi să ne plătească 
blestematele alea de facturi la timp, ce zici? 

Roth zâmbi nervos: 

— Te rog să fi politicoasă cu el. Ne-a invitat să rămânem 
la un pahar. Azi e sărbătoare la ei. 

Ea mormăi: 

— Ar fi putut să ne invite să rămânem la toată 
petrecerea. Da' noi intrăm ca cerşetorii pe la intrarea 
servitorilor, şi stăm în bucătărie să mai dăm o mână de 
ajutor. Societatea fără clase, pe dracu'. 

— Dacă am sta prea mult ar observa FBl-ul, oftă Roth 
exasperat. 

— Au observat ei de mult venirile şi plecările ta/e. Precis 
că au ei ceva de gând. Îţi spun eu. 

— Să nu spui asta! explodă el. Să nu-i pomeneşti nimic 
lui Androv. 

— Nu-ţi face tu probleme pe chestia asta. Crezi că vreau 
să sfârşesc ca soţii Carpin...? 

— Gura! 

Camioneta mai înaintă câţiva paşi. Deodată, după ce 
desenă un arc în crepusculul tot mai întunecat, o rachetă 
explodă într-un evantai roşu, alb şi albastru de scântei, 
luminând cerul purpuriu. Mai mulţi dintre cei de pe drum 
ovaţionară, şi claxoanele începură să sune. Roth rânji 
ironic. 

— Altă provocare. Asta a venit de la Van Dorn, porcul ăla 
reacţionar. 

— EI îşi plăteşte facturile, remarcă Maggie Roth. Da' de 
ce nu ne-a angajat la petrecerea lui, Karl? Puteam să facem 
faţă la amândouă. Van Dorn te place. Al dracului ce te mai 
guduri pe lângă el. Da, domnu' Van Dorn, nu, domnu' Van 
Dorn. Oricum, e Van Dorn, Karl. Poate că-şi dă el seama că- 
ţi cam bagi nasul când te duci acolo. Sau poate crede că 
pur şi simplu îi tragi clopotele vreuneia dintre fetele-n casă. 

Râse: 

— Dacă ar şti el cine eşti în realitate... 

Karl Roth oftă din nou cu exasperare. Maggie trebuie să 
se controleze, gândi el. Mută camioneta cu câţiva paşi. În 
sus, pe drum, se puteau auzi acum strigăte furioase. Pe 
partea dreaptă erau parcate maşini de poliţie, iar pe stânga 
se vedeau porţile uriaşe din fier forjat, cu ornamente, ale 

proprietăţii ruşilor. Intrarea era blocată de oameni cu 
pancarte şi poliţia încerca să menţină ordinea. 

De pe locul său situat la o înălţime confortabilă, Roth 
putu să vadă mai multe limuzine care încercau să pătrundă 
spre poartă. Poliţiştii le opreau pe rând, verificându-le 
documentele. 

— Altă hărţuială, spuse Roth. 

— Unde-i talonul nostru? N-am chef de o nenorocită de 
amendă. No; n-avem imunitate diplomatică. 

— Acolo.. În torpedo. Doamne, ce porcărie! 

Încă o rachetă se arcui înalt şi explodă în aer cu zgomot. 

— DI Van Dorn le ţinteşte aşa ca să explodeze deasupra 
ruşilor, chicoti Maggie Roth. 

— De ce ţi se pare amuzant? 

— Păi, este. Nu ţi se pare? 

— Nu. 

Rămase tăcută o vreme, apoi spuse: 

— Îţi dar seama că în ultimele şase luni le-am adus 
destule alimente ca să reziste la un asediu îndelungat? 

El nu replică, şi ea adăugă: 

— Şi toate conservele alea. Bandiţii ăştia nu cumpără 
decât ce-i mai bun - ce-i mai proaspăt -, şi deodată vor 
cutii şi alimente uscate. Ei, Karl, despre ce crezi că-i vorba 
în cazul ăsta? 

El nu răspunse nici acum. Ea continuă pe un ton aspru: 

— Cerşetori  nenorociţi, plănuiesc al treilea război 
mondial, asta fac. În cazul ăsta, Glen Cove e un loc sigur, 
nu-i aşa, Karl? Doar n-or să dea cu o bombă în oamenii lor, 
nu? 

— Gura! 

Ea se retrase într-o tăcere morocănoasă, apoi mormăi: 

— Sper ca blestemata aia de maioneză să se fi stricat şi 
să facă toţi toxiinfecţie alimentară. 

Stanley Kuchik zăcea pe spate în conducta care se curba 
în sus, cu braţele deasupra capului şi cu capul aplecat sub 
un grilaj metalic de neclintit. Îi dădură lacrimile. 

— Tâmpit... cretin... Stanley, dobitocule... 

Se uită la grilaj, singurul lucru care îl separa de pivniţa 
casei. Se gândi să se întoarcă, dar, dacă îl prindeau pe 
undeva pe jos, ar muri pe-acolo şi ar putrezi, şi duhoarea lui 
ar fi groaznică, iar ăştia ar chema un instalator, care ar veni 
cu un „Şarpe”, şi... ooh! 

Ştia că, probabil, ruşii îl aşteptau la ieşirea de jos, din 
rogoz, a canalizării, dar, după o vreme, aveau să-şi dea 
seama că a luat-o în partea opusă. In curând aveau să 
ajungă aici şi-l vor târî afară şi-l vor împuşca. 

— lisuse, Sfântă Fecioară şi losife... 

De furie şi necaz îşi strânse mâinile şi bătu cu pumnii în 
grilaj, cu lacrimile curgându-i printre sughiţuri. 

Auzi ceva ce semăna cu un clincânit aspru şi se opri. Mai 
încercă o dată să împingă grilajul, şi acesta se mişcă. Işi 
încordă braţele şi împinse ca la aruncarea greutăţii, 
aruncând grilajul greu cu o forţă pe care nu şi-o cunoscuse. 
Grilajul căzu pe ciment, ceva mai încolo. 

Inainte ca adrenalina să cedeze locul oboselii paralizante 
a muşchilor pe care o resimțea, Stanley se agăţă de 
marginile ieşirii, trăgând şi făcându-şi vânt în acelaşi timp, 
şi, ridicându-se, ieşi din canal, rostogolindu-se apoi pe 
podea. 

Zăcu acolo, pe betonul vechi, câteva secunde, răsuflând 
adânc; îşi simţea muşchii tremurând şi zgâlţâia din tot 
corpul. Inspiră cu nesaţ şi se ridică, nesigur, pe picioare. 

— Ei, n-a fost chiar atât de rău. 

Stanley se scutură, îşi netezi hainele şi îşi verifică 
echipamentul. Toate erau la locul lor, inclusiv steagul, legat 

strâns. . 

Privi rapid împrejur. Se afla în camera cazanelor. In 
cameră erau trei cazane uriaşe, trei rezervoarele apă caldă 
şi rezervoare de combustibil. 

Deschise o uşă de lemn, confecţionată rudimentar, şi 
trecu într-o cameră neluminată. Găsi un întrerupător 
atârnat şi aprinse unicul bec. Privi în jur. Stive întregi de 
cutii umplute cu conserve acopereau pereţii, formând 
adevărate gondole în spaţiul imens. 

— Doamne, ar putea hrăni o armată! 

Aprinse lanterna şi păşi prin depozit, citind mărcile 
familiare, până ce ajunse la o uşă. Ascultă, dar nu auzi 
nimic. Deschise uşa şi intră într-o cameră plină, de sus 
până jos, cu fişiere din oţel. Alese unul, la întâmplare, şi 
trase un sertar, luminând cu lanterna etichetele scrise cu 
litere chirilice. Scoase un teanc de hârtii şi o privi atent pe 
prima. 

— Afurisită limbă aiurită... 

Îndesă tot teancul în sacul de merinde şi păşi mai 
departe. 

Putea să vadă ferestrele subsolului, legate de exterior 
prin nişte puțuri, dar apărate de gratii dese. Ştia că trebuia 
să găsească o uşă care să ducă din pivniţă afară. Auzea 
vag muzică, voci şi râsete în camera de deasupra. Continuă 
să se învârtească prin camera în dezordine. 

Lanterna scoase în evidenţă ceva aflat pe un perete; fixă 
fasciculul şi se îndreptă spre el. Plimbă fasciculul de lumină 
în toate părţile şi numără trei panouri electrice mari. 
Deschise unul dintre ele. Înăuntru erau două şiruri de 
siguranţe moderne. Toate erau marcate în ruseşte, ceea ce 
îl făcu pe Stanley să creadă că noul sistem nu fusese 
instalat de un electrician american. Scoase aparatul Minolta 
şi armă obiectivul pentru un prim-plan. Stând drept în faţa 
panoului, întinse şnurul aparatului ca să măsoare cincizeci 
de centimetri. Încadră panoul, rămase, nemişcat, închise 
ochii şi declanşă. Aparatul fulgeră. Se mută la celelalte 

două panouri şi mai fotografie de două ori. Avea acum 
dovada că fusese chiar în casă. 

Stanley răsuci lanterna şi descoperi ceva pe podea, la 
dreapta panourilor electrice. Se apropie rapid şi 
îngenunche. Era un generator mare, de fabricaţie 
americană, fixat în beton deasupra unei guri de scurgere. 
Nu funcţiona, şi Stanley presupuse că intra automat în 
funcţiune când se întrerupea curentul. Lumină peretele mai 
departe. În colţ se afla un rezervor uriaş de combustibil, 
probabil motorină, gândi el, pentru funcționarea 
generatorului. 

— Doamne, tipii ăştia se gândesc la toate! 

Se ridică şi lumină împrejur, apoi traversă camera. Din 
pardoseală se ridica o pompă de puț electrică, legată printr- 
o ţeavă de doi țoli cu conducta principală de deasupra. Nici 
pompa nu funcţiona, şi Stanley îşi spuse că probabil intra în 
funcţiune o dată cu generatorul, sau dacă se oprea apa 
curentă. Se scărpină gânditor în cap. 

— Hrană... combustibil... electricitate... apă... Chiar 
curve!... În stare de orice. 

Incepu din nou să umble. 

Trecu printr-o deschizătură dintr-un perete de lemn şi 
ajunse într-o cameră plină cu mobilă de grădină şi unelte de 
grădinărit. Mătură pereţii cu lanterna şi descoperi, în sfârşit, 
nişte trepte din piatră, care duceau spre un chepeng. 

— Gata, Stanley, e timpul să pleci acasă. 

Trase zăvorul celor două uşi şi o împinse pe cea din 
stânga. Uşa se deschise scârţâind, şi Stanley ieşi în aerul 
rece al nopţii, în spatele unui chioşc de lemn. 

Işi găsi ultimul baton de ciocolată, un Cadbury cu 
migdale, foarte scump, dar care era preferința lui. Mestecă 
gânditor, examinând suta de metri de pajişte puternic 
luminată. Dincolo de pajişte era o lizieră deasă. Îşi termină 
ciocolata, îşi linse degetele şi buzele, apoi se ghemui 
pentru start. Aşteptă, privind şi ascultând, apoi inspiră 
adânc şi murmură: 

— O.K., picioarelor, faceţi-vă datoria! 

Ţâşni, repezindu-se cu toată viteza peste pajiştea 
deschisă, spre copaci. Mai avea mai puţin de cinci metri 
până la lizieră, când auzi un câine lătrând, apoi un mărâit. 

— Stai! Stop! 

— Sigur, mda, bun. 

Se aruncă printre tufişuri, luând-o spre pădure. 

Ajunse la o pantă aproape verticală şi o parcurse din trei 
salturi lungi. 

In timp ce continua să alerge, crengile joase ale arţarilor 
îi biciuiau faţă şi mâinile şi simţi o tăietură deasupra 
ochiului drept. O crenguţă de pin îl zgârie peste gură, şi el 
îşi înăbuşi un strigăt de durere. 

— Oh, futu-i!... lisuse Hristoase, niciodată... niciodată... 

Unul dintre lansatoarele lui Van Dorn trase, şi Stanley 
putu să vadă unde se afla, aşa că-şi schimbă puţin direcţia, 
îndreptându-se într-acolo. 

Existau căi de ieşire de pe proprietatea ruşilor mai 
uşoare, dar casa lui Van Dorn era şansa cea mai apropiată 
şi, deci, cea mai bună. De fapt, singura lui şansă. 

In drumul lui, arţarii şi stejarii lăsaseră loc laurilor şi 
rododendronilor şi îşi dădu seama că se apropie de graniţa 
teritoriului rus. Nimeri într-un ghem de sârmă ghimpată şi 
îşi sfâşie mâna. 

— lisuse Hristoase! 

Luă cleştele de tăiat sârmă şi făcu o breşă, apoi păşi cu 
grijă prin ea. | se păru că vede în depărtare luminile de pe 
proprietatea lui Van Dorn. 

li auzea pe ruşi strigând în urma lui. Şi câinii lătrând. Un 
zid scund din piatră îi tăie brusc calea, şi el îl escaladă din 
fugă, apoi încetini ca să-şi recapete suflul. Tehnic vorbind, 
trecuse de teritoriul neutru, o fâşie de teren nefolosită, care 
separa cele două proprietăţi. Ţara nimănui. Făcu câţiva 
paşi spre casa lui Van Dorn, dar simţi că tremură tot. O 
sudoare rece îi acoperea trupul şi îi era greață. Se aplecă şi 
dădu afară ceva ciocolată şi acid. 

— Aaahh! Inspiră îndelung de câteva ori şi porni din nou, 
când alergând, când mergând la pas. 

Auzi în spate un zgomot ca o împuşcătură şi se aplecă. 
Apoi, cerul fu luminat de o rachetă luminoasă. Ruşii 
folosiseră una de-a lor, fie accidental, fie deliberat, dar el 
era în afara cercului de lumină şi continuă să alerge. Se 
întrebă dacă lumina va atrage atenţia cuiva din tabăra sa. 
Dar el nu voia asta, voia numai să reuşească de unul singur 
şi să ajungă la întâlnirea de la pizzeria lui Sal. 

Ajunse la un gard din bârne înalt de peste trei metri, 
terminat cu ţăruşi ascuţiţi în partea de sus. Hotarul 
proprietăţii lui Van Dorn. Stanley lovi gardul. 

— Mama lui de zid al Berlinului... Doar şapte centimetri 
de lemn de cedru îl mai despărţeau de libertate. 

Incepu să meargă spre est, de-a lungul gardului. Văzu o 
ridicătură de teren în apropierea acestuia. Din vârful ei 
până în vârful gardului nu mai erau cei trei metri imposibili, 
ci numai doi - doi şi jumătate. Se întoarse spre proprietatea 
rusească pentru a-şi lua elan, apoi ţâşni spre mica 
ridicătură de teren. O semilună răsărise în depărtare, 
deasupra copacilor, aruncând o lumină palidă peste fâşia 
lungă şi îngustă de trecere. Stanley privi spre stânga şi 
văzu şase ruşi şi doi câini încercând să-i taie calea. Ştia că 
mai are un singur cartuş, dacă-l mai avea. 

— Stop! Stai! Predă-te! strigă unul dintre ruşi. 

— Pe mă-ta! ţipă Stanley spre el, dar pe un ton calm. 

Ruşii dădură drumul câinilor, iar Stanley îşi adună ultima 
rezervă de energie şi viteză. Câinii plonjară după el, dar îl 
depăşiră, apoi se răsuciră şi se întoarseră. Stanley bătu din 
alergare pe movilă şi sări. In mişcarea sa ascendentă, se 
ciocni de gard, dar reuşi să se prindă cu braţele de partea 
de sus a ţăruşilor. Câinii săriră la el, şi unul îl apucă de un 
tenis. Se eliberă cu o lovitură de picior. Un rus strigă: 

— Stai! Stai! Tragem! 

— Las-o jos, că măcăne! 

Se trase în sus, peste ţăruşii ascuţiţi, se lăsă să atârne 

câteva secunde, apoi căzu la pământ, rostogolindu-se pe 
solul pietros. Solul american. Sfârşitul jocului. 

Stanley se ridică, se întoarse şi începu să se îndepărteze 
de gard, râzând şi apoi plângând, iar în final urlând în 
lumina lunii şi dansând: 

— Am reuşit! Am reuşit! 

Sări în sus şi bătu din palme. 

— Stanley eşti ce/ mai bun! 

Îşi strânse steagul în jurul taliei şi începu să meargă 
grăbit, dar ceva îl făcu să-şi întoarcă privirea spre gard. 
Ţăruşii ascuţiţi se conturau pe cerul serii, iar deasupra celor 
pe care tocmai îi sărise, putu să vadă silueta luminată de 
lună a unui bărbat corpolent care trecea peste gard. 

— O, nu! Nu poţi face asta! înapoi! Opreşte-te! Stai! Nijet! 
Niet! Proprietate privată! America! 

Stanley se întoarse şi începu să înainteze pe cât de 
repede îi permiteau picioarele ca de plumb. 

Terenul era aici destul de descoperit, cu excepţia câtorva 
mesteceni şi arbuşti coniferi. Luna arunca umbre lungi 
peste pajiştea cu flori de câmp, şi Stanley încercă să 
rămână în umbră. Terenul se înclina, la începu din, apoi mai 
brusc, până ce deveni aproape o stâncă. 

— Ce dracu'?!... 

Începu să alunece pe un fel de mâzgă. Argilă, argilă albă. 
Solul de pe Long Island era în majoritate plat şi curat, dar 
anumite zone de pe ţărmul de nord fuseseră formate de 
morena finală a ghețarilor din era glaciară, cam acum 
cincisprezece mii de ani, iar aici era o asemenea zonă. Şi îl 
încurca teribil. Erau bolovani instabili, pietriş şi această 
argilă ciudată, alunecoasă, care, îşi spuse Stanley, era ca 
rahatul de câine. Curând îşi dădu seama că alesese drumul 
greşit spre pajiştea largă a lui Van Dorn. 

Îi auzi din nou, dar acum erau fără câini. Presupuse că se 
ajutaseră unii pe alţii să sară gardul. Oricum, erau cel puţin 
cinci. Cel mai mare cur-lat rămăsese cu câinii. Se întrebă 
ce-i mână înainte. El alerga să-şi salveze viaţa. Oare cu cât 

erau plătiţi tipii ăştia? 

Nu mai strigau după el, dar îi putea auzi păşind, nu în 
spatele lui, ci la vreo treizeci şi cinci de metri mai spre vest. 

— Ticăloşilor! 

Stanley îşi mobiliză ultimele forţe şi începu să sape trepte 
în argila elastică, zgăriind cu degetele. 

— li dau în judecată. li spun lui Van Dorn... încalcă o 
proprietate americană. Câtă nesimţire... 

Auzi zgomot de paşi pe partea de stâncă din stânga lui. 
Găsiseră o potecă şi se mişcau repede în sus. 

— Oh... 

Chiar sub el, la vreo patru-cinci metri mai jos pe stâncă, 
se auzi ceva, şi el se uită înapoi. In lumina lunii, văzu un rus 
care fusese plasat acolo ca să nu-l lase să scape dacă ar fi 
alunecat înapoi. Omul ţinea ceva ce arăta ca un pistol şi 
zâmbea spre Stanley; un zâmbet foarte hidos, gândi 
băiatul. 

Stanley se agăţă de peretele pantei aproape verticale şi 
simţi cum îi dau lacrimile când îşi dădu seama că, după tot 
chinul, n-avea să reuşească. 

Cu câteva maşini în urma furgonetei lui Karl Roth, o 
limuzină cenuşie, cu şofer, se strecura şi ea prin traficul de 
pe Dosoris Lane. 

Katherine Kimberly, aşezată în spate, îl privi pe tânărul 
englez aflat la celălalt capăt al banchetei lungi. Marc 
Pembroke arăta indiscutabil bine, deşi într-un mod cam 
sinistru. Poseda tot farmecul şi buna creştere ale clasei 
sale, dar, totodată, şi cinismul şi indiferența afectată ale 
acesteia. 

— Ar trebui să se mai elibereze puţin după ce trecem de 
casa ruşilor, observă ea. 

Pembroke răspunse politicos: 

— Mai bine că domnul O'Brien n-a venit cu noi. La vârsta 
lui, gripa poate duce la complicaţii. 

— Are o răceală. 

Katherine crezu că detectase în tonul lui ceva care 
sugera că Patrick O'Brien, partenerul principal al firmei de 
avocaţi la care era şi ea asociată, se eschivase pur şi 
simplu. Îl studie un moment pe Pembroke. Acesta era 
îmbrăcat într-un costum din flanel alb cu dunguliţe, o 
pălărie de pai cu boruri mari, cămaşă de mătase albă şi 
cravată roşie, tot de mătase, în garnitură cu batista din 
buzunarul de la piept. Purta pantofi sport, din piele albă cu 
negru. Ar fi putut, gândi Katherine, să fie mai bine în drum 
spre una din vilele dimprejur, pentru a interpreta un rol 
dintr-un film din anii '20. Nu credea că George Van Dorn va 
aprecia un asemenea filfizon. Totuşi, într-un mod greu de 
definit, Pembroke încă radia o masculinitate puternică. Ea 
continuă: 

— DI O'Brien este de obicei perfect sănătos. Anul trecut, 
de Întâi Mai, a sărit cu paraşuta din elicopter şi a aterizat pe 
terenul de tenis al lui George. 

Zâmbi. 

Pembroke se uită lung la femeia blondă. Era, într-adevăr, 
extrem de drăguță. Purta o rochie simplă, mov, cu o croială 
fină, ce se potrivea de minune tenului său palid. Işi dăduse 
jos sandalele, iar el observă că avea bătături la picioare şi 
îşi aduse aminte că era maratonistă amatoare. 

Pembroke îi privi profilul. Era ceea ce în armată se 
numea o prezenţă impunătoare. Auzise că era o pledantă 
destul de bună şi asta era uşor de crezut. 

Ea ridică privirea şi ochii li se întâlniră. Nu şi-i întoarse, 
sfielnic, aşa cum sunt învăţate femeile, ci îl privi fix, aşa 
cum o privea şi el. În cele din urmă, el spuse: 

— Vrei să-ţi dau un pahar? 

— Te rog. 

Pembroke privi spre cei doi tineri atrăgători, aşezaţi pe 
strapontine cu faţa spre el. Joan Grenville era îmbrăcată în 
pantaloni albi şi o bluză bleumarin cu guler rulat. Soţul ei, 
Tom, purta un costum albastru de stradă, de tipul preferat 
la firma sa de avocatură, „O'Brien Kimberly şi Rose”, pentru 
salariaţi. Pembroke, care nu era salariat, se întrebă dacă 
Tom Grenville avea de gând să se pună bine cu Van Dorn, 
unul dintre asociaţii principali ai firmei, şi să poarte chestia 
asta deprimantă tot weekend-ul. 

— Vrea cineva un pahar? întrebă Pembroke. 

Joan Grenville răspunse: 

— Dacă daţi, eu iau. 

Tom Grenville abordă un zâmbet forţat şi îi spuse lui 
Pembroke: 

— Soţia mea înţelege numai dialectul din Manhattan. 

— Chiar aşa? 

— Prepar eu băuturile. Scotch la toată lumea? întrebă 
Grenville, făcându-şi de lucru la micul bar. 

Joan Grenville i se adresă Katherinei, pe un ton iritat: 

— Trebuia să plecăm cu elicopterul, cu Peter. 

— Chiar şi cu elicopterul, Peter va reuşi fără îndoială să 
întârzie, răspunse Katherine. 

Marc Pembroke îi zâmbi: 

— Nu-i frumos să vorbeşti aşa despre logodnicul tău. 

Katherine îşi dădu seama că fusese puţin prea sinceră şi 
că Pembroke îi aruncase o momeală. 

— Adevărul e că eu ajung de obicei mai devreme şi pe 
urmă îl acuz pe el că întârzie, răspunse ea. 

— Teoria relativităţii timpului, spuse Pembroke, a fost 
descoperită observând cum se aşteaptă bărbaţii şi femeile, 
unii pe alţii. 

Nu, gândi Katherine, nu momită, ci condusă, iar ea n- 
avea de gând să se lase condusă de bărbatul acesta 
fermecător de abil. 

— Şi temperatura e relativă. Bărbaţilor de obicei le e prea 
cald atunci când o femeie se simte bine. De ce nu-ţi scoţi 
haina? răspunse ea. 

— Prefer să stau aşa. 

Şi pe bună dreptate, îşi spuse ea, observând pistolul. 

Limuzina mai înaintă câţiva paşi. Grenville împărţi 
băuturile. 

— S-ar putea să fim singurii oameni din ţară care 
sărbătoresc - cum îi zice? - Ziua Loialităţii. E şi Ziua Legii, 
sau aşa ceva. 

Grenville supse dintr-un cub de gheaţă. 

— Ei, cei mai mulţi dintre noi, cei de la Van Dorn, vom fi 
jurişti, şi majoritatea suntem loiali, aşa că, probabil, e 
corect. 

Muşcă din cubul de gheaţă. Joan avu un frison. 

— Nu face asta. Doamne, ce weekend oribil o să fie. De 
ce se dă Van Dorn aşa în spectacol? 

Se uită la Marc Pembroke, care zâmbi: 

— Înţeleg că domnul Van Dorn nu pierde nicio ocazie ca 
să-şi incomodeze vecinii. 

Joan Grenville îşi termină scotch-ul dintr-o înghiţitură şi 
spuse, fără să se adreseze cuiva anume: 

— Are de gând să trâmbiţeze iar din difuzoare spre 
proprietatea lor? Doamne, mă apucă durerea de cap! 

— Îţi poţi imagina ce durere de cap îi apucă pe ei, râse 
Tom Grenville. 

— Mi se pare cam meschin, spuse Katherine. George se 
coboară făcând lucrurile astea. 

Joan Grenville încuviinţă din cap: 

— O s-o mai facă, nu-i aşa? De Ziua Comemorării, vreau 
să zic. Şi din nou, pe Patru lulie. O, Tom, hai să nu fim în 
oraş. Nu pot să suport toate fluturările de steaguri, muzica 
de fanfară, artificiile şi mai ştiu eu ce. Zău că nu-i nicio 
distracţie. 

Se întoarse din nou spre Pembroke. 

— Englezii nu s-ar purta aşa, nu? Vreau să spun că voi 
sunteţi civilizaţi. 

Pembroke îşi încrucişă picioarele şi se uită de aproape la 
Joan Grenville. Ea îl privi fix şi, pentru prima dată în acea 
seară, un zâmbet i se aşternu pe faţă. Menţinură contactul 
vizual câteva secunde, apoi Joan reluă: 

— Vreau să spun, sunteţi civilizaţi sau nu? 

Pembroke îşi frecă buza inferioară, apoi răspunse: 

— Numai de curând. Rămâneţi până duminică? 

Schimbarea bruscă a subiectului o prinse descoperită. 

— Nu... Adică, da. Poate. Dar dumneata? 

El încuviinţă din cap. 

Tom Grenville părea să nu observe fluxul ce se crea între 
soţia sa şi englez, în timp ce-şi prepara încă o băutură. In 
fereastra maşinii oprite se auzi un ciocănit puternic şi 
Grenville cobori geamul. Un poliţist cu cască privi înăuntru 
şi întrebă: 

— La Van Dorn sau la ruşi? 

— La Van Dorn, răspunse Grenville. Ce, nu arătăm a 
capitalişti? 

— Pentru mine toţi arătaţi la fel, amice. leşiţi pe 
acostament şi ocoliţi porcăria asta. 

Grenville dădu instrucţiuni şoferului prin interfon şi 
limuzina ieşi din şirul de maşini, deplasându-se încet pe 
acostament. 

Înainte de a trece pe lângă intrarea principală a 
proprietăţii ruseşti, depăşiră YMCA?, ale cărei terenuri de 
tenis acoperite, ca şi alte câteva clădiri, făcuseră altădată 
parte din Killenworth. 

— Aici şi-a stabilit FBl-ul comandamentul, îi spuse 
Grenville soţiei lui. CIA foloseşte Azilul Glengariff, mai sus. 

— Ce-mi pasă? replică Joan. 

— De unde ştii? întrebă Marc Pembroke. 

— Înţelepciunea locală. 

Limuzina trecu pe lângă porţile principale ale proprietăţii 
ruseşti, mergând foarte încet printre maşinile şi 
motocicletele poliţiştilor. Katherine aprecie că erau peste o 
sută de oameni care demonstrau, conduşi de primarul din 
Glen Cove, Dominic Parioli, care ţinea în mână un megafon 
uriaş şi purta un joben în culorile Unchiului Sam. 

Tom Grenville arătă cu capul spre demonstranți. 

— Cam un sfert din ei sunt agenţi ai FBI, câţiva de la CIA, 
plus agenţi incognito de la poliţia districtului şi a statului. 
Ca să nu mai vorbesc de unul sau doi spioni KGB. Dacă nu 
erau agenţi dubli, Parioli n-ar fi putut aduna zece oameni, 
chicoti el încet. 

Demonstranţii începură să cânte „America”, poliţiştii se 
străduiau să descongestioneze circulaţia, iar deasupra 
explodau artificii. 

In depărtare, puteau fi auzite acum difuzoarele lui Van 
Dom, trâmbiţând şi ele „America”. 

Un grup separat de demonstranți, format din membri ai 
Ligii pentru Apărarea Evreilor şi din emigranţi evrei 
sovietici, striga lozinci antisovietice, în ruseşte, printr-un 
megafon îndreptat spre reşedinţă. Un grup de elevi de la 
liceul din localitate zădăra prin gard câţiva ruşi în uniforme 
de culoare închisă. 

— Mă rog lui Dumnezeu să se calmeze cu toţii. Treaba 
asta mă sperie, vorbi într-un târziu Joan Grenville. 


2 Young Men Christian Association - Asociaţia Tinerilor Creştini din 

Soţul ei replică: 

— Trecem imediat de ei. 

— Am impresia că Joan vorbea într-un sens mai larg, 
răspunse Katherine. Şi pe mine mă sperie toate astea. 

Pembroke aprobă din cap şi-şi puse paharul pe bar. 

— Cred că aud tobe de război, spuse el. 

Stanley Kuchik se agăţase de stânca abruptă. Nu credea 
că ar mai fi putut să se caţere nici măcar un centimetru, 
dar refuza să se lase să alunece în braţele rusului care 
aştepta dedesubt. Auzi deasupra lui zgomot de paşi. Inspiră 
adânc şi continuă să se agaţe de panta alunecoasă, 
aproape fără să-şi dea seama ce face. 

Deodată, se rostogoli pe poteca îngustă. Trecură câteva 
secunde până realiză unde se afla şi fu în stare să se 
orienteze. Primul lucru pe care-l văzu fură picioarele. 
Picioare venind în sus, pe potecă, spre el şi picioare venind 
în jos, pe potecă, spre el. Era prins în capcană. Se întrebă 
ce aveau să-i facă. 

O voce spuse: 

— Ce dracu' cauţi aici? Asta-i proprietate privată. 

Stanley începu să răspundă, pe urmă îşi dădu seama că 
individul vorbise într-o engleză americană autentică. Un 
bărbat din josul potecii răspunse pe nerăsuflate: 

— Noi urmărim acest hoţ. El fură de la noi. 

— Ce dracu” a furat? întrebă americanul. 

Stanley se ridică de la pământ şi rămase şezând. Doi 
bărbaţi, americani, stăteau la vreun metru şi jumătate în 
stânga lui pe poteca îngustă. Patru ruşi stăteau, în şir 
indian, la vreo trei metri în dreapta lui, în josul potecii. 
Primul, un bărbat tânăr, solid, îmbrăcat într-o uniformă 
maro, vorbi furios. 

— Fură steag. Spionează pe proprietate diplomatică. 

— Ei, rahat! Spionează pe mă-sa. Voi n-aveţi altceva în 
cap decât spioni. 

— El are steag. Vezi? 

Stanley duse instinctiv o mână spre steagul înnodat în 
jurul taliei. Cealaltă mână i se îndreptă spre cuţit. 

Americanul care purta discuţia răspunse brutal: 

— Nu văd niciun steag. 

Stanley privi spre american. Era îmbrăcat în costum şi 
era cam în vârstă, cu părul alb şi maxilare puternice. 
Stanley se gândi că ar fi putut fi chiar Van Dorn. O vreme 
nu mai vorbi şi nu se mai mişcă nimeni. Stanley reuşi să 
apuce mânerul cuţitului. 

Al doilea american, un tânăr blond, în costum alb, se 
strecură pe lângă bărbatul în vârstă şi îngenunche lângă 
Stanley. 

— Bună. Pe mine mă cheamă Marc, dar pe tine? rosti el. 

Stanley îl privi lung. Asta nu mai era american. Poate 
englez. 

— Stanley, răspunse el. 

— Stanley, dar eşti echipat formidabil. 

Stanley se uită la englez de sus în jos şi îi veni să spună 
„la uite cine vorbeşte!”, dar răspunse: 

— Camuflaj. 

— Asta văd şi eu. Doar faţa ta nu-i verde de la natură, 
nu? Cu tine-i totul în regulă? 

— Cred că da. 

— Bine, nu-ţi fie frică. Acum eşti în siguranţă. 

Stanley se uită la efectivele mai mari ale inşilor şi dădu 
din cap cu îndoială. 

— Au pistoale, spuse el. 

Marc Pembroke încuviinţă din cap şi şopti: 

— Sunt sigur că au. Aşa că, lasă cuțitul ăla. N-o să ajute 
la nimic, ştii asta. O să trebuiască să-i ducem cu vorba ca 
să ieşim din afacerea asta. 

Stanley făcu ce i se ceruse. 

Pembroke spuse, pe un ton normal: 

— Chestia aia din jurul mijlocului e un steag rusesc? şi 
zâmbi uşor. 

Băiatul confirmă din cap. 

— De unde-l ai, Stanley? 

— De pe catargul lor. 

— Nu mai spune, se lărgi zâmbetul lui Pembroke. 

Bărbatul mai vârstnic se apropie şi spuse pe un ton 
aspru: 

— L-ai furat tu de pe catarg? 

— Da, domnule. A 

— Băiete, ai destui ani ca să poţi bea? Iți dau de băut. 

— Nu, domnule. Vă multumesc. 

Conducătorul ruşilor vorbi nerăbdător: 

— Noi luăm steag. Noi anunțăm FBI. Aceasta delict 
federal. 

Van Dorn întinse mâna în jos şi-l ajută pe Stanley să se 
ridice. 

— E la voia ta, băiete. Vrei să păstrezi steagul? 

Stanley păru surprins că avea un cuvânt de spus în 
problemă. 

— Păi... eu... 

— Adevărul e că nu poate să-l păstreze, George, îi spuse 
Pembroke încet lui Van Dorn. 

— De ce nu? mugi Van Dorn. L-a furat. E al lui. Asta-i 
regula capitalismului american. 

Van Dorn râse de stupiditatea pe care o spusese. 
Pembroke păru enervat. 

— Nu fi tâmpit, George. Ce-i destul, e destul. Acum fi un 
bun vecin. 

— Îi bag în mă-sa. 

Işi frecă gânditor maxilarul puternic, apoi spuse: 

— Totuşi, ştii ce? Vă arăt eu la toţi cum e cu comunismul. 
Dă-mi cuțitul, băiete! O să tăiem blestematul de steag în 
şapte şi o să dăm fiecăruia o bucată, să se şteargă cu ea la 
cur. 

Izbucni în râs. 

Stanley îşi lăsă cuțitul în pace. Bătrânul Van Dorn, gândi 
el, era un tip ciudat. Privi spre grupul ruşilor, care păreau 
că se apropiaseră. Îi părură destul de furioşi, de parcă ar fi 
avut de gând să facă ceva. Stanley ar fi dorit ca Van Dorn 
să tacă şi să-l lase pe englez să discute. 

Van Dorn le spuse ruşilor: 

— Îmi încălcaţi proprietatea. Înţelegeţi că în ţara asta 
avem şi proprietate privată? Căraţi-vă! 

Rusul înalt, din faţă, făcu un pas înainte şi clătină din 
cap: 

— Noi luăm steag. [inem băiat aici. Sunăm FBI. 

— Incercaţi, spuse Van Dorn. 

Se aşternu tăcerea. Apoi, Marc Pembroke deznodă 
steagul şi îl trase de pe mijlocul lui Stanley. 

— Regret, flăcăule, dar e al lor. 

Pembroke făcu un gest ca şi cum ar fi vrut să-l arunce, 
dar rămase cu steagul în mâna întinsă. Rusul cel înalt, în 
uniformă, urcă poteca îngustă şi se opri la câţiva paşi de 
Stanley, privindu-l lung. 

Stanley se uită şi el lung şi observă că uniforma rusului 
era zdrenţuită, murdară şi plină de scaieţi. Zâmbi. 

Rusul smulse steagul din mâna lui Pembroke, trăgându-l 
astfel încât pânza şterse faţa lui Stanley. Pembroke îl trase 
pe băiat înapoi. 

— In regulă, incidentul e închis. A fost doar o ştrengărie. 
Avem noi grijă să-l pedepsim pe băiat. 

Rusul cel înalt păru să prindă curaj: 

— Noi aşteptăm aici. Băiat stă aici. Noi chemăm FBI. 

Pembroke clătină din cap. . 

— Noi plecăm, băieţi. Cu băiatul. Imi cer scuze în numele 
cetăţenilor din Glen Cove, al poporului american şi al 
guvernului Majestății Sale. Acum, plecaţi. 

Van Dorn, care, lucru neobişnuit, fusese tăcut, adăugă pe 
un ton scăzut, ameninţător: 

— Plecaţi de pe proprietatea mea! 

Ridică ambele braţe şi aţinti un revolver uriaş, cu ţeavă 
lungă, spre rusul cel înalt. Trase cocoşul. 

— Data viitoare... dacă mai săriţi o dată gardul ăla... să 
vă aduceţi şi cioclii cu voi. Aveţi zece secunde să faceţi 
stânga-mprejur. Nouă, opt... 

Nu se mişcă nimeni. Apoi, rusul cel înalt îi spuse lui Van 
Dorn: 


256% 


— Porc capitalist! 

— Şapte, şase... 

Van Dorn trase. Toţi se aruncară la pământ, în afară de 
Van Dorn. Ecoul focului de pistol se risipi şi liniştea nopţii fu 
înstăpânită. 

Pembroke se ridică în genunchi, cu un pistol în mână, în 
timp ce cu cealaltă mână îl apăsa pe Stanley la pământ. 

— Doar un avertisment, spuse Van Dorn. Mişcaţi-vă! 

Cei patru ruşi se ridicară în picioare şi făcură un stânga- 
mprejur rapid. Incepură să bâjbâie în jos, pe poteca îngustă. 
Van Dorn cobori pistolul, apoi îl puse într-un toc mare, sub 
haină. 

— Cretinii ăştia nu trebuie lăsaţi să te calce pe picior. 

Pembroke îşi puse şi el pistolul în toc şi îl ajută pe Stanley 
să se ridice. Băiatul era vizibil mişcat, dar părea să-l aprobe 
din cap pe Van Dorn. 

Pembroke se arătă exasperat. 

— Şi tu drept cine te crezi? Un comando? îl întrebă aspru 
pe Stanley. 

Acesta mormăi ceva, ursuz. Pe măsură ce şocul se 
risipea, el se simţea deja păcălit şi furios. 

Van Dorn îşi frecă fălcile lăsate şi-i spuse vesel: 

— Hei, am eu un steag rusesc. Il vrei tu? 

Stanley făcu ochii mari. 

— Sigur. 

Făcu o pauză, apoi spuse: 

— De unde-l aveţi? 

Van Dorn râse. 

— De pe Elba. Germania, 1945. L-am primit în dar. N-am 
făcut nicio trăsnaie ca să pun mâna pe el. Cred că-l meriţi. 
Hai, să-ţi dau o cola, ceva, şi să te cureţi înainte de a te 
duce acasă. 

Incepură să urce poteca. 

— Locuieşti prin apropiere? întrebă Van Dorn. 

— Mda. i 

Stanley se simţea mult mai bine. Işi aduse aminte de 

fotografii şi de dosarul rusesc din sacul de merinde. Şi dacă 
Van Dorn i-ar da steagul, ar putea să se laude cu el... dar 
poate că ar ieşi o poveste şi mai bună din ce se întâmplase 
cu adevărat. Va trebui să se gândească la asta. 

— Faci des chestii d-astea? întrebă Pembroke. Adică, să 
intri pe proprietatea lor? 

Stanley răspunse prudent: 

— Am sărit gardul de câteva ori, dar n-am ajuns niciodată 
atât de aproape de clădire. 

— Dacă n-am fi auzit atâta vânzoleală - câini şi strigăte - 
acum ai fi chiar în clădirea aia, comentă Van Dorn. 

Stanley nu credea că ei ar fi putut să audă ceva de lao 
distanţă atât de mare, mai ales cu toată afurisita aia de 
muzică. 

Ajunseră în vârful pantei şi începură să traverseze o 
pajişte deschisă, plată, având într-un capăt nişte gradene în 
trepte. 

— Asta-i terenul de polo, spuse Van Dorn. Dar, am 
impresia că ştii, nu-i aşa? Nu eşti tu individul care-mi fură 
roşiile, nu? 

— Nu, domnule. 

Stanley privi peste terenul de polo. De fiecare parte a 
gradenelor erau doi stâlpi înalţi, iar pe fiecare stâlp era fixat 
un megafon. Megafoanele erau acum tăcute şi Stanley se 
întrebă dacă acestea nu ascundeau cumva microfoane 
direcţionale, îndreptate spre proprietatea ruşilor. Poate că 
aşa aflaseră ce se întâmplase. Pe latura opusă a pajiştii, 
văzu clădirea mare, viu luminată. 

Van Dorn se trase din nou de fălci, apoi întrebă: 

— Ei, ţi-ar plăcea să lucrezi câte ceva la mine? Sâmbăta, 
după şcoală. Plătesc bine. 

— Desigur. 

— Am putea să mai discutăm despre aventurile tale. 

Stanley ezită, apoi spuse: 

— Cred că e-n regulă. 

Van Dorn îşi puse braţul greoi pe umerii lui Stanley. 

— Cum ai ajuns aşa de aproape? Vreau să spun, de 
clădire. 

— Canalul de scurgere. 

Van Dorn dădu gânditor din cap. 

— N-ai intrat în casă, nu? întrebă el cu un zâmbet. 

La început, Stanley nu răspunse, apoi zise: 

— Cred că aş putea. 

Sprâncenele lui Van Dorn se ridicară. 

— Ce ai în sacu ăla? întrebă Pembroke. 

— Lucruri. 

Mai merseră o bucată, apropiindu-se de casă, şi Stanley 
putu să vadă că petrecerea era în toi. 

— Ce fel de lucruri? întrebă Pembroke. 

— Ştiţi dumneavoastră, pentru patrulă. 

— Ce-s alea lucruri pentru patrulă, flăcău? 

— Ştiţi dumneavoastră. Vopsea de camuflaj, lanternă, 
aparat de fotografiat, dulciuri, hărţi. De-astea. 

Van Dorn se opri din mers. Il privi pe Marc Pembroke, 
care se uită la el. Van Dorn făcu un semn uşor cu capul. 

Pembroke clătină din cap. 

Van Dorn înclină din nou capul, foarte ferm. 

Stanley îi urmărea. Avu senzaţia ciudată că nu văzuse 
pentru ultima oară proprietatea rusească. 

CARTEA A DOUA 
SCRISOAREA WINGATE 


Katherine Kimberly citi: 

„Dragă dră Kimberly, 

S-a petrecut un incident ciudat şi, poate, rău-prevestitor, 
care mă îndeamnă să-ţi scriu. După cum probabil ştii, 
defunctul dumitale tată, Henry, a fost încartiruit aici, la 
Brompton Hall, în timpul războiului. După moartea lui, un 
ofiţer american a venit după efectele lui personale. Ofiţerul 
a insistat foarte mult să recupereze tot ce aparținuse 
tatălui dumitale. Aceasta, presupun, nu atât din vreo 
consideraţie sentimentală pentru familia maiorului 
Kimberly, cât din motive de securitate, tatăl dumitale, cum 
sunt sigură că ştii, fiind implicat într-o activitate de 
informaţii de o natură foarte delicată”. 


Colonelul Randolph Carbury îşi mângâie gânditor mustaţa 
albă, privind-o pe femeia atrăgătoare care şedea la biroul 
său. Era, gândi el, un specimen american remarcabil; spre 
patruzeci de ani, din câte ştia, dar arătând mai aproape de 
treizeci. Avea părul lung, blond deschis, iar tenul palid îi era 
pistruiat uşor de soarele de primăvară. Auzise că este 
alergătoare şi putea să-şi dea seama că era aşa după linia 
elegantă a trupului şi după picioarele frumoase. 

Ridică ochii de pe scrisoare şi întâlni privirea englezului 
care stătea în fata ei. 

El arătă cu capul spre scrisoare: 

— Te rog să continui. 

Katherine privi antetul scrisorii, imprimat în auriu: Lady 
Eleanor Wingate, Brompton Hall, Tongate, Kent. Scrisoarea 
era scrisă cu cerneală neagră, cu un scris pe care Katherine 
îl considera aproape de perfecțiunea caligrafică. 

Ridică privirea spre Carbury. Avea o mină întunecată, 
aproape posomorită. 

— Bei un pahar? Arătă o măsuţă şi Carbury se ridică fără 
un cuvânt şi se duse într-acolo. Ea continuă să citească: 


„Am făcut tot ce se putea face în acele condiţii, dar 
Brompton Hall este o casă destul de mare şi personalul de 
care  dispuneam era insuficient pentru a căuta cu 
meticulozitate prin toate locurile unde cineva de meseria 
tatălui dumitale ar putea pune în siguranţă documente 
delicate. 

Poate ai înţeles unde duc toate astea. Acum câteva zile, 
strângeam pentru a elibera Brompton Hall în vederea 
cedării acestuia noilor proprietari. Într-un dulăpaş din 
camera în care păstrăm arhiva familiei, era un colet învelit 
în muşama, care s-a dovedit a conţine o cutie de mesagerie 
specifică armatei Statelor Unite. Nepotul meu, Charles, care 
supraveghea activitatea, mi-a adus-o imediat. 

În cutie erau hârtii bine conservate, în majoritate cifruri şi 
altele de genul ăsta, lipsite de-acum de importanţă, cred. 
Erau, de asemenea, scrisori legate într-un teanc. Par a fi 
câteva bileţele foarte mişcătoare de la sora dumitale, Ann, 
care avea pe atunci cam cinci ani. Era şi un obiect de 
interes imediat: o agendă încuiată. 

După puțină chibzuinţă, am hotărât să deschid 
încuietoarea, ca să mă asigur că era agenda tatălui 
dumitale şi, dacă era, să stabilesc că nu conţinea nimic 
dureros de citit pentru dumneata. După cum a reieşit, sunt 
unele referiri la mine şi la mama dumitale. Dar, am hotărât 
să nu elimin niciuna dintre ele. Eşti suficient de matură ca 
să înţelegi iubirea, singurătatea şi războiul. 

În orice caz, cea mai mare parte a conţinutului agendei 
nu este de natură personală. Sunt pagini cu note care, cred 
eu, ar trebui aduse la cunoştinţa dumitale şi a guvernului 
dumitale”. 

Katherine se întrerupse din citit. Asta le întrecea pe 
toate, gândi ea. Deşi nu era ceva cu totul neaşteptat. 
Eleanor Wingate era un nume pe care şi-l amintea vag din 

copilărie, cu toate că nu putea rememora contextul. Acum, 
amintirea şi contextul erau mai clare. Şi nici vizita lui 
Randolph  Carbury nu fusese neaşteptată, deşi, cu 
cincisprezece minute în urmă, acesta îi era total 
necunoscut. Ştiuse că într-o bună zi, Carbury, sau altul ca 
el, va apărea pe neaşteptate. Era inevitabil ca fantoma 
tatălui ei să ajungă până la ea. Citi mai departe: 

„Împrejurările decesului tatălui dumitale la Berlin au fost, 
cred eu, foarte misterioase, el murind la câteva zile după 
sfârşitul războiului. N-am crezut niciodată prea mult în 
versiunea oficială asupra celor întâmplate. De altfel, tatăl 
dumitale mi-a spus odată: «Eleanor, dacă am să mor fără 
ca cel puţin o duzină de martori credibili să poată depune 
mărturie că am murit din cauze absolut naturale, vei şti că, 
până la urmă, ruşii au ajuns la mine». 

Am răspuns: «Henry, vrei să spui nemţii». La care el mi-a 
răspuns: «Nu, vreau să spun nemernicii şi asasinii de aliaţi 
ai noştri». 

Şi a mai fost ceva. Ofiţerul american care a venit după 
efectele lui Henry - nu mi-au plăcut nici comportarea, nici 
aspectul lui. De ce a venit singur să cerceteze casa asta 
mare şi să-mi folosească personalul pentru treaba asta 
obositoare? De ce a venit un alt ofiţer a doua zi, cu aceeaşi 
misiune? Acest al doilea ofiţer părea să nu creadă că mai 
venise cineva înainte. Spunea că Armata aflase despre 
moartea lui Henry numai cu câteva ore mai devreme. 

În momentele acelea eram prea copleşită de durere ca să 
înţeleg ceva din toate astea, dar, câteva săptămâni mai 
târziu, am încercat să pun întrebări. Oricum, era încă în 
vigoare securitatea de război şi nu puteam avea nicio 
speranţă. 

Mă rog, agenda tatălui dumitale clarifică o mulţime de 
lucruri”. 

Katherine se uită la Carbury şi spuse încet: 

— Talbot? 

Ochii lui Carbury se măriră uşor. 

— Da, Talbot şi Wolfbane. Nu mi-am dat seama că ştiai. 
Cât ştii? 

— Nu suficient. 

Întoarse fila scrisorii şi continuă: 

„Vederea lucrurilor lui Henry în cutia de mesagerie mi-a 
readus în memorie multe amintiri şi mi-a trezit un vechi 
sentiment de vină - nu faţă de relaţia noastră, care era 
nevinovată (soţul meu murise în Malta la începutul 
războiului, iar mama dumitale era pe cale de a divorța de 
Henry pentru un birocrat din Washington), ci vina de a nu fi 
luat legătura vreodată cu dumneata pentru a-ţi povesti 
despre părţile bune ale tatălui dumitale, care a fost un 
bărbat remarcabil. 

In sfârşit, n-ar mai fi prea multe de spus. Eu plec la 
Londra, să locuiesc cu nepotul meu, Charles Brook. 

Aceste ultime câteva săptămâni au fost cam ciudate - şi 
totodată, cam triste -, împachetarea la Brompton Hall, 
hârtiile tatălui dumitale, trezirea amintirilor despre cele mai 
bune şi cele mai rele vremuri. 

Dar, scopul acestei scrisori este de a te pune în temă 
despre cutia de mesagerie şi, mai ales, despre agendă, 
care conţine nume de oameni ce s-ar putea să lucreze încă 
pentru guvernul ţării dumitale, sau care au situaţii înalte în 
societatea americană, şi pe care îi menţionează într-un mod 
ce prevesteşte, mă tem, cele mai grave consecinţe pentru 
ţara dumitale şi pentru noi toţi. Cel puţin, unul dintre cei 
menţionaţi este o persoană bine cunoscută din anturajul 
Preşedintelui vostru. 

Această scrisoare îţi va parveni printr-un prieten de 
încredere, Randolph Carbury. Sper ca el să te găsească la 
firma de avocatură la care, după cum mi-a spus, eşti 
asociată. Colonelul Carbury este un vechi lucrător în 
informaţiile militare şi un excelent judecător de situaţii şi de 
oameni. Dacă va fi de părere că dumneata eşti aceea care 
ar trebui să primească agenda, el va aranja cu dumneata 
modul de livrare a acesteia. 

Primul meu gând a fost să pun aceste hârtii la dispoziţia 
guvernului meu, sau a guvernului dumitale, sau a ambelor 
simultan, sub formă de fotocopii. Dar părerea lui Randolph, 
cu care sunt de acord, este că materialul ar putea să cadă 
chiar în mâinile celor vizaţi. 

«O'Brien, Kimberly şi Rose» a fost, bineînţeles, firma 
tatălui dumitale, şi mulţi dintre ofiţerii de informaţii ai OSS- 
ului care au stat la Brompton Hall erau şi ei asociaţi la 
această această firmă. Dacă nu sunt imprudentă, colonelul 
Carbury spune că firma încă are legături cu cercurile 
informative de aici şi din America. 

Mi-a mai spus că şi sora dumitale, Ann, este legată într- 
un fel de serviciile americane de informaţii. Poate ar trebui 
să îi arăţi ei agenda, sau unor oameni de încredere de la 
firma dumitale, în vederea unei evaluări critice. Mă rog ca 
lucrurile să nu fie atât de grave şi de rău augur cum par, 
deşi sunt aproape sigură - şi speriată - că aşa sunt. 


Cu cele mai bune urări, 
(semnat) Eleanor Wingate” 


Katherine rămase tăcută un timp, apoi întrebă: 

— De ce nu te-ai dus direct la sora mea? 

— Nu-i prea uşor de găsit, nu? 

— Nu, nue. 

— Dacă e de ales, aş prefera să tratez cu dumneata. 

— De ce? 

— Pentru că, aşa cum spunea lady Wingate şi cum ştim 
amândoi, firma dumitale este interesată mai mult decât 
dintr-o simplă nostalgie de afaceri de genul ăsta. Acum e în 
mâinile dumitale. Difuzează informaţia cum crezi de 
cuviinţă, dar te rog să fi precaută. 

— Să-l rog pe domnul O'Brien să ne ţină companie? 

— Mai bine nu. 

— De ce nu? 

— Aproape toţi cei din vremea aceea şi din această 

profesie suntem automat suspecți. Inclusiv eu, desigur. 

Katherine se ridică şi privi pe fereastra biroului ei de la 
etajul 44 al clădirii de pe Fifth Avenue. Pe celălalt trotuar, 
zidurile cenuşii, dantelate, ale catedralei St. Patrick se 
întindeau sub forma unei cruci latine. In cafeneaua de jos, 
cele vreo două duzini de mese erau libere. Era o după- 
amiază de mai neobişnuit de umedă şi închisă, o zi cu 
pânze de vapori cenuşii şi umbre cenuşii prelungi. 

Colonelul Carbury se ridică şi îi urmări privirea. 

— Priveliştea s-a modificat considerabil de pe vremea 
când aici erau birourile Coordonării Securităţii Britanice. 
Ultima oară am stat aici, chiar în faţa aceste ferestre, în 
1945. Şi totuşi, ştii, reperele principale au rămas - Waldorf, 
Saks, St. Patrick, St. Regis - şi îmi închipui că suntem iar în 
1945, şi mă văd pe mine însumi acolo jos, un bărbat mai 
tânăr traversând în fugă bulevardul... 

Se întoarse cu spatele la fereastră. 

— Mă văd din nou în acest birou, cu asociaţii mei 
americani - generalul Donovan, fraţii Dulles, Clare Boothe 
Luce şi patronul dumitale, Patrick O'Brien, care nu ajungea 
niciodată la o adunare fără câteva sticle de alcool 
„eliberat”. La început, vin algerian, apoi un Corvo din Sicilia 
şi, în sfârşit, şampanie... L-am cunoscut pe tatăl dumitale 
aici, într-o duminică. Era cu o fetiţă, dar trebuie să fi fost 
sora dumitale, Ann. Dumneata trebuie să fi fost foarte mică. 

— Da, sora mea, spuse Katherine. 

Carbury dădu din cap. Işi plimbă privirea peste un perete 
pe care erau atârnate fotografii alb-negru, din altă epocă. 

— Ce flăcăi şi fete, puri şi bravi, eram! Ce război a fost! 
Ce vremuri! li aruncă o privire Katherinei. 

— A fost, dră Kimberly, poate unicul moment din istorie 
când cei mai buni şi mai străluciți erau în guvern, uniţi în 
scop, fără deosebire de clasă sau de culoare politică... sau 
cel puţin aşa credeam. 

Katherine asculta evocările lui Carbury, ştiind că acesta 
nu se abătea de la scopul pe care-l urmărea, numai că 

acum alesese o cale mai lungă pentru a-l atinge. 

Carbury o privi drept în faţă. 

— Trecutul revine şi ne bântuie, fiindcă a fost un trecut 
imperfect, o fundaţie şubredă pe care am clădit foarte mult. 

Katherine plecă de lângă fereastră. 

— Ai agenda tatălui meu? 

Colonelul Carbury veni spre mijlocul încăperii. 

— Nu la mine. Acum n-am adus decât scrisoarea. 

Arătă cu capul spre cele trei file de hârtie velină, de 
culoare crem, de pe biroul Katherinei. Ochii li se întâlniră, şi 
el păru să-i aprecieze prudenţa. Vorbi încet: 

— După cum ştii, nu e o pură întâmplare că firma de 
avocatură „O'Brien, Kimberly şi Rose” ocupă aceleaşi 
birouri pe care le-au ocupat oamenii mei în timpul 
războiului. A fost, cred, hotărârea lui Patrick O'Brien de a-şi 
muta firma aici. Nostalgie, continuitate... Karma, dacă vrei. 

Zâmbi: 

— Am stat o vreme în India. 

Carbury păru deodată obosit şi se aşeză din nou pe 
scaunul din faţa biroului. 

— Îmi dar voie? 

Îşi aprinse o ţigară şi privi fumul ridicându-se spre tavan. 

— E greu de explicat pentru cineva atât de tânăr ce 
minunate erau clădirile astea în 1940. Stil futurist, aer 
condiţionat, ascensoare rapide, restaurante cu mâncare 
bună. Noi, englezii, ne respectam, nu te mint. Dar, de fapt, 
nu prea ne distram, fiindcă ştiam toţi, dureros de bine, prin 
ce trecea insula noastră. 

— Cred că înţeleg ce spui. 

Carbury dădu din cap, absent. 

— Şi totuşi, ştiam că misiunea noastră în America era cea 
mai importantă contribuţie individuală la efortul de război. 
Veniserăm la New York, peste o mie, să ducem un alt fel de 
război. 

Cuprinse cu privirea biroul spaţios, ca şi cum ar fi 
încercat să-şi reamintească cum arăta pe atunci. 

— De fapt, trebuia să aducem America în război. Să 
adunăm bani şi arme, să strângem informaţii, să 
influenţăm, să pledăm, să cerşim... O cam luasem razna. 
Unii ne spuneau războinicii whisky-ului. Presupun că beam 
cam prea mult.. 

Dădu din umeri. 

— Istoria a consemnat contribuţia voastră, spuse 
Katherine. 

— Da, de curând. Am trăit destul ca s-o văd. Dar cei mai 
mulţi n-au mai apucat să vadă asta. E natura muncii 
clandestine. 

Îşi stinse ţigara. 

— E un mod solitar şi lipsit de satisfacţii de a-ţi servi ţara, 
nu crezi? 

— Eu sunt jurist. Sora mea, Ann, e cea cu informaţiile. 

— Da, sigur că da. 

Carbury privi în gol o vreme, şi Katherine îşi dădu seama 
că, sub masca liniştită, bărbatul era teribil de emoţionat. 

— Când am să văd şi eu ce era în cutie? întrebă ea. 

— Astă-seară. 

— Astă-seară am o întâlnire. 

— Da, ştiu. Arsenalul Regimentului 7. Masa 14. Eu sunt la 
masa 31, cu câţiva compatrioți. 

Ea încuviinţă. 

— Discutăm diseară amănuntele transferului. 

— Unde eşti cazat, domnule colonel? 

— La vechiul meu hotel - „Ritz-Carlton”. 

— „Ritz-Carlton” a fost demolat. 

— Zău? 

Se ridică. 

— Va trebui să găsesc altceva. 

li întinse mâna şi ea i-o luă. Carbury spuse: 

— Am citit agenda, bineînţeles, şi treaba e foarte gravă. 
Discutăm diseară cum facem. 

— Mulţumesc pentru vizită. 

— Plăcerea a fost a mea. Eşti la fel de frumoasă ca mama 

dumitale - făcu semn cu capul spre o fotografie de pe 
perete - şi bănuiesc că la fel de inteligentă ca tatăl 
dumitale. Mulţumesc pentru băutură şi te rog încă o dată să 
mă scuzi că am venit neanunţat; am venit direct de la 
aeroport. 

În timp ce se îndrepta spre uşă, Katherine se întrebă 
unde-şi lăsase colonelul bagajele. 

— Cum pot să iau legătura cu dumneata până diseară? 

— Mă tem că nu poţi. Sună cam neobişnuit, dar sunt 
prudent. 

— Şi eu la fel. 

— Bun! 

Se întoarse şi păşi din nou spre fereastră, privind jos, în 
stradă. Vorbi încet, aproape ca pentru sine: 

— Lucrurile pot să nu fie întotdeauna aşa cum par, dar 
există o explicaţie logică pentru orice. Nu de fiecare dată o 
explicaţie liniştitoare, dar întotdeauna logică. Să ţinem 
minte asta în zilele următoare. 

Katherine deschise uşa şi Carbury veni până în prag. 

— Te rog să te consideri de-acum operaţională. 
Siguranţă, discreţie şi maximă prudenţă. 

— Dacă eşti cine spui că eşti, şi scrisoarea e ce pretinde 
a fi, atunci, mulţumesc, domnule colonel, răspunse 
Katherine. Dacă nu eşti ce pari a fi, atunci fi extrem de 
prudent dumneata însuţi. 

— La revedere, spuse Carbury cu un zâmbet şi plecă. 

Katherine se duse la birou şi apăsă un buton al 
interfonului. 

— Domnule Abrams, vrei să vii până la mine? Imediat, te 
rog. 

Împături scrisoarea doamnei Wingate şi o puse în 
buzunarul sacoului de lână. 

Tony Abrams deschise uşa care făcea legătura între 
biroul ei şi bibliotecă. Katherine îl privi aşa cum stătea în 
cadrul ei, pe fondul luminii mai puternice din bibliotecă. El 
nu purta ceea ce ea numea costumul de avocat Brooks 

Brothers. Părea că nu posedă decât costume de culoare 
închisă şi cămăşi albe, toate absolut identice. Cravatele - şi 
erau numeroase - erau întotdeauna în culori vii, ca şi cum 
ar fi încercat să evite să fie luat drept cioclu. Avea mişcări 
lente, uşoare şi un stil de om taciturn. Nu schimbaseră mai 
mult de zece cuvinte deodată, dar între ei se formaseră 
oarecum relaţii bune de lucru. 

Ea făcu un semn cu capul spre uşă. 

— Un englez pe nume Carbury. 

li dădu lui Abrams cartea de vizită a acestuia. 

— De-abia a plecat. Inalt, slab, mustață albă, în jur de 
şaptezeci de ani. O să-şi ceară haina la recepţie. Te rog să-l 
urmăreşti şi să afli unde stă. Sună-mă. 

Abrams îi dădu înapoi cartonaşul şi, fără o vorbă, se 
întoarse şi plecă. 

Katherine se duse încet spre măsuţa de lângă biroul ei. 
Privi o fotografie încadrată de o ramă veche de argint: 
maiorul Henry Kimberly, în uniformă de ofiţer, fără şapcă, 
cu părul deschis la culoare căzându-i ştrengăreşte pe 
frunte. Era o imagine în tonuri sepia, luată în aer liber. 
Fondul, neclar, sugera un zid de piatră pe care ea, în 
copilărie, şi-l imagina ca fiind al unui fort. Acum, se întrebă 
dacă nu cumva era Brompton Hall. 

Ridică fotografia şi o privi mai de-aproape. Ochii tatălui 
său, ca şi ai ei, erau mari şi foarte limpezi. Işi reaminti 
singurul lucru bun pe care-l spusese vreodată maică-sa 
despre el: „Ochii lui scăpărau scântei dintr-un capăt în altul 
al camerei”. 

Privi dedicaţia: „Micuţei mele Kate. Te iubesc. Tati.”. Puse 
fotografia la loc pe măsuţă. Ridică carafa cu scotch şi turnă 
puţin în paharul umplut pe jumătate cu apă. Gâtul carafei 
zornăi pe buza paharului, din cauză că mâna îi tremura. 

Se duse la fereastră, ţinând paharul strâns la piept. Privi 
oraşul şi inspiră îndelung, adânc, simțind cum i se adună 
lacrimile în ochi. Peisajul deveni dintr-o dată neclar şi 
Katherine fu nevoită să-şi şteargă ochii cu dosul palmei. 

„Da, îşi spuse ea, o zi cu umbre prelungi, cenuşii”. 

Tony Abrams traversă holul mare, în tonuri bej, al 
recepţiei şi îl văzu pe Randolph Carbury apropiindu-se de 
grupul de ascensoare, în timp ce îşi trăgea pe el un fulgarin 
gălbui. 

Abrams îşi luă şi el haina din dulap, cobori scara largă, 
circulară, din mijlocul holului şi se îndreptă spre 
ascensoarele de la nivelul inferior. Apăsă pe buton şi 
aşteptă. Uşile unui ascensor se deschiseră şi Abrams păşi 
înăuntru, alături de Carbury. Coborără la parter. 

II urmă pe Carbury prin pasajul lung, cu magazine de o 
parte şi de alta, până ce amândoi ieşiră pe latura estică a 
clădirii RCA, în aerul rece şi umed. 

Abrams continuă să meargă în urma lui Carbury, la o 
distanţă de zece metri, în jurul patinoarului, pe promenadă, 
până când, ieşind în Fifth Avenue, Carbury o luă spre nord. 

În timp ce mergea, Abrams se gândea că urmărea un 
necunoscut, într-un scop pe care nu-l putea bănui. Făcea, la 
patruzeci şi trei de ani, ce făcuse şi la treizeci şi trei, când 
lucrase sub acoperire în poliţia oraşului New York. Cel puţin, 
pe vremea aceea cunoştea motivele şi scopurile misiunilor 
sale. Acum, ştia foarte puţin despre sarcinile pe care 
trebuia să le îndeplinească pentru firma „O'Brien, Kimberly 
şi Rose”. Cum ar fi cea de a merge la proprietatea rusă luni, 
de Ziua Comemorării. Dar Patrick O'Brien îl asigurase că va 
fi perfect pus în temă înainte de a pleca. Bănuia, totuşi că 
noţiunea de „perfect pus în temă” a lui O'Brien nu 
coincidea cu a sa. 

Carbury se oprea din când în când, aparent pentru a 
admira priveliştea. Lui Abrams instinctul îi spunea că tipul 
era un profesionist, amănunt pe care Katherine Kimberly 
uitase să-l menţioneze. 

Abrams se opri să privească în vitrina unei librării, în timp 

ce Carbury aştepta la semafor. De câte ori fila pe cineva, 
Abrams îşi aducea aminte de cuvintele maică-sii: „la-ţi o 
slujbă de interior”. În zona Bensonhurst din Brooklyn, unde 
crescuse, lumea era net împărţită în slujbe de exterior şi 
slujbe de interior. Slujbele de exterior  însemnau 
pneumonie, atac de inimă şi accidente de nedescris. 
Slujbele de interior, de tipul „costum şi cravată” erau 
sigure. In ciuda avertismentului, devenise poliţist: puţin în 
interior, puţin în exterior, uneori cravată. Maică-sa nu era 
tocmai mulţumită. Prietenelor, ea le spunea: „E detectiv. 
Slujbă de interior. Poartă costum”. 

Terminase Liceul de Drept Penal „John Jay” în fruntea 
clasei şi intrase la Şcoala de Drept „Fordham”. Atunci 
avusese pentru prima dată ocazia să vadă firma lui O'Brien 
la lucru. Urmărea, pentru cursul de drept, un caz de fraudă 
de bursă şi se părea că acuzatul avea mai mulţi avocaţi 
decât numărul de pagini din actul de acuzare al 
procurorului districtual. Ajutorul procurorului fusese uluit - 
de fapt, intimidat. Abrams fusese impresionat, atât ca 
poliţist, cât şi ca student la Drept şi, după câteva 
săptămâni, ceruse şi obținuse un post temporar, ca asistent 
de proces, la firma lui O'Brien. Pe urmă, cu un an în urmă, 
Patrick O'Brien îi oferise un post permanent şi rambursarea 
completă a cheltuielilor de şcolarizare. La vremea aceea, 
părea că firma avea nevoie de un detectiv de casă, o 
persoană cu cunoştinţe speciale în munca de poliţie, dar 
fără impedimentul de a se afla sub jurământ. După discuţia 
cu O'Brien de ziua de Întâi Mai, nu mai era sigur ce 
aşteptau de la el. 

Randolph Carbury traversă strada şi se opri din nou ca să 
urmărească un joc automat, montat pe trotuar, în jurul 
căruia erau adunaţi mai mulţi tineri. Abrams bănuia că era 
încă o încercare a lui Carbury de a descoperi o eventuală 
„coadă”. Dacă era aşa, el va încerca să scape de urmăritor. 
Şi, într-o situaţie de unu la unu, nu i-ar fi fost prea greu. 
Abrams se gândi la perspectiva nefericită de a se întoarce 

la Katherine Kimberly cu mâinile goale. Dar, totodată, se 
gândi la cât era de nemulţumit de modul cum era lăsat să 
bâjbâie în misiunile sale. 

Hotărât, ceva nu era cuşer în legătură cu prestigioasa 
firmă „O'Brien, Kimberly şi Rose”, iar Abrams avea o cheie: 
ca şi firma de avocatură a defunctului general William 
Donovan, care avusese sediul cu câteva etaje mai jos, firma 
lui O'Brien avea legături în domeniul siguranţei naţionale 
care mergeau înapoi în timp până la anii războiului. Nu 
numai Patrick O'Brien era un fost ofiţer de informaţii, dar 
asta fusese şi Henry Kimberly. lar defunctul Jonathan Rose 
fusese asistent al lui Allen Dulles la Berna, în timpul 
războiului, şi asistent al lui John Foster Dulles la 
Departamentul de Stat în timpul administraţiei Eisenhower. 
De asemenea, Abrams văzuse o mulţime de bărbaţi şi 
femei din sectorul informaţiilor care, într-un mod oarecare, 
ajunseseră în conflict cu legea, trecând prin birourile firmei. 
Dacă era ceva în neregulă cu această practică judiciară, 
atunci era vorba de aceste legături şi asocieri. S-ar putea să 
afle mai multe la banchetul de astă-seară. 

Carbury continuă să meargă spre nord, urmat de 
Abrams. Gândul acestuia se întoarse la Katherine Kimberly. 
Era o femeie care personifica sângele rece. Işi imagina că 
ea făcea şi iarna duşuri reci, stând în faţa ferestrei 
deschise, ca să se usuce. Abrams îi spunea Regina de 
Gheaţă, e adevărat, nu în faţă. 

Şi totuşi, când îl convocase în birou, el fusese aproape 
şocat de halul în care o găsise. Lividă, foarte surescitată, nu 
făcuse niciun efort să-şi ascundă starea. Peretele de gheaţă 
exista încă între ei, dar era clar că începuse să crape şi, în 
acele câteva secunde, ea păruse mai umană şi mai 
vulnerabilă decât ar fi putut el să şi-o închipuie. 

Era evident că întrevederea cu Carbury îi provocase o 
emoție puternică. Carbury era britanic, colonel, din 
generaţia celor ce făcuseră războiul. Pe cartea de vizită 
scria pensionar, dar nu era menţionat genul de armă. 

Oricum, tipul nu era ofiţer de aţă. Mai curând fusese în 
activitatea de informaţii sau în vreun soi de poliţie. După 
mai mult de douăzeci de ani, Abrams putea să recunoască 
anumite indicii. Toate astea nu erau o explicaţie pentru 
schimbarea surprinzătoare petrecută cu Katherine 
Kimberly, dar ofereau o cheie. 

Se gândi că poate ar fi trebuit s-o întrebe dacă se simțea 
bine. Dar atunci s-ar fi putut ca ea să-i poarte pică pentru 
faptul de a fi observat şi comentat asta; deşi se întrebă de 
ce credea el că lucrul acesta ar fi avut vreo importanță. 

Carbury depăşi hotelul „Piaza” şi o luă spre vest, pe 
Central Park South, apoi intră în hotelul „St. Moritz”. 
Abrams aşteptă un minut, apoi intră în holul hotelului. 

Carbury era în faţa standului de ziare şi tocmai cumpăra 
un exemplar din „Times”. Se duse apoi la recepție, vorbi 
puţin cu recepţionerul, după care se îndreptă spre ascensor 
şi urcă în prima cabină. 

Abrams se opri la standul de ziare. Titlul principal din 
„Times” era „Preşedintele va vorbi astă-seară la New York”. 
Un subtitlu anunţa: „El se va adresa Serviciului de 
informaţii din timpul războiului mondial”. Ziarul „Post” titra 
simplu: „Preş-ul le vorbeşte astă-seară ex-spionilor”. lar 
„News” informa: „Agapă la ţol festiv pentru băieţii de la 
Secretul şi Stiletul”, ceea ce-i aminti lui Abrams că încă nu- 
şi făcuse rost de un smoching. 

— La dracu'! 

Traversă holul şi-l abordă pe recepţioner. 

— Aveţi înregistrat un colonel Randolph Carbury? 

— Da, domnule. Camera 1415. 

Abrams porni spre ieşire. Era mai uşor decât crezuse. 
Prea uşor! 

Se întoarse şi se apropie de un telefon interior. 

— Cu colonelul Randolph Carbury, camera 1415. 

După o pauză, centralista răspunse: 

— Regret, domnule. Camera 1415 este liberă. 

— Aveţi înregistrat un Randolph Carbury? 

— Numai puţin... Nu, domnule, n-avem pe nimeni cu 
acest nume. 

Primul impuls al lui Abrams fu să se întoarcă la 
recepţioner, să discute puţin cu el, dar era mai bine să-l 
lase pe Carbury să creadă că reuşise. 

Abrams ieşi din hotel şi rămase pe trotuar. Se făcea 
târziu şi el începea să se înfurie. Misiunea ar fi fost mai bine 
îndeplinită de la un telefon. Oriunde ar fi fost Carbury 
înregistrat în oraş, dacă era înregistrat pe numele adevărat, 
Abrams îl putea localiza în câteva ore. Katherine Kimberly 
făcea risipă cu timpul şi cu tălpile lui. 

Traversă Central Park South şi intră într-o cabină 
telefonică, de unde putea să vadă hotelul. Incepu să 
bureze. 

Îl sună pe un prieten de la Circa 19 şi îi dădu informaţiile, 
apoi sună la Katherine Kimberly. 

— Sunt peste drum de „St. Moritz”... 

— Acolo stă? 

— Aşa aş vrea să cred... 

— Vrei să spui că bănuieşte că e urmărit? 

— Dacă încearcă să scape de mine, înseamnă că ştie, 
nu? 

— Credeam că eşti bun la chestia asta. 

Abrams lăsă câteva secunde să treacă pentru a-şi 
stăpâni vocea. 

— Ar fi trebuit să-mi spui că omul e profesionist. 

— Oh... iartă-mă! 

Făcu o pauză. 

— Crede că l-ai pierdut? 

— S-ar putea. Uite, nu pot să-l urmăresc la nesfârşit. Am 
pus pe cineva să verifice înregistrările la hoteluri. Eu plec. 

— Nu, rămâi cu el. Vreau să ai grijă să ajungă în 
siguranţă la hotel sau acolo unde stă... 

— In siguranţă? In siguranţă înseamnă că, implicit, cineva 
încearcă să-i facă un rău. Mai ai de învăţat despre 
instructaje... 

— Îmi pare rău. Nu era timp. Mi-a lăsat impresia că 
cineva ar încerca să-i facă rău. 

Abrams privi peste drum, apoi scrută parcul din spatele 
său. Îşi scoase discret din tocul prins pe umăr pistolul de 
calibrul 38 „Police Specia!” şi îl puse în buzunarul hainei. 

— Poate crede că vreau să-l împuşc. Doamne, poate a şi 
chemat poliţia. Asta mi-ar mai trebui, să fiu arestat pentru 
hărţuială... 

— Te reprezentăm noi. Gratis. 

El vru să răspundă, apoi râse. 

Pe neaşteptate, râse şi ea, un râs ingenuu, uşor şi 
aproape adolescentin, care-l surprinse. 

— Fi atent, spuse ea. Mergi înainte. In regulă, domnule 
Abrams? 

El îşi aprinse o ţigară. 

— În regulă, dră Kimberly. Dar, ascultă, m-am hotărât să 
chiulesc de la chestia de diseară. 

— Trebuie neapărat să vii, muşcă ea, apoi înmuie tonul. 
Mă tem că e sarcină de serviciu. 

Abrams trase din ţigară şi privi lung, prin ploaie, spre 
hotel. 

— „Smoc”-ul meu e la curăţătorie. N-am cum să-l scot în 
timp ce fac asta. 

— Pun eu pe cineva să-l scoată şi să ţi-l aducă. 

— Bun. Am să mă schimb într-o cabină telefonică. 

— Ascultă-mă. Colonelul Carbury vine şi el acolo unde 
mergem noi diseară. Aşa că şi el trebuie să se schimbe. 
Până la urmă e nevoit să ajungă la hotelul lui... 

— Trebuia să-mi fi spus şi asta. Contează. 

— Acum ştii. Aşa că rămâi cu el până atunci. 

— Ştii că locuiesc în Brooklyn? 

— Da, şi te înţeleg. Ai să te duci la reşedinţa firmei din 
Strada East 36, numărul 184, unde o să ţi se aducă şi 
hainele de seară. Poţi să te schimbi acolo, dacă nu cumva 
preferi cabina telefonică. La ce curăţătorie sunt? 

El ezită, apoi îi spuse numele unui magazin de închiriat 

haine pentru ocazii, înjurând-o în gând pentru că îl silise să 
dezvăluie faptul că garderoba lui nu includea acest articol. 

Ea îl puse să repete numele magazinului, ceea ce îl făcu 
să se întrebe dacă nu cumva faptul o distra. 

— Am sunat la Agenţia „Burke”, spuse ea. Sunt doi 
detectivi, într-o maşină cu radio, gata să te sprijine. Poţi să 
le dai o întâlnire acum? 

— AŞ fi putut, dacă-mi spuneai mai devreme. Din păcate, 
Carbury tocmai a ieşit din hotel. Am să sun la „Burke” mai 
târziu. 

— Sună-mă şi pe mine. Mă găseşti aici până la cinci şi un 
sfert. Pe urmă, am să fiu la hotelul „Lombardy”. Cere 
apartamentul Thorpe. 

El închise telefonul şi traversă strada. Carbury o luase 
spre sud, pe Sixth Avenue. Era trecut de oră cinci şi, având 
în vedere oră de vârf, circulaţia era din ce în ce mai 
intensă. Vitrinele îşi proiectau lumina în pete alungite pe 
trotuarele ude. Abia putu să-l vadă pe Carbury traversând 
Strada 58. 

Abrams se grăbi să-l prindă din urmă. Convorbirea 
telefonică îi diminuase oarecum supărarea. Era din nou 
interesat. Hotelul „Lombardy”. Numai că nu era în realitate 
un hotel. Fiecare apartament era deţinut de cineva, care 
plătea pentru asta mai mulţi bani decât ar fi costat tot 
blocul lui din Brooklyn. „Te învârteşti în cercurile potrivite, 
Regină de Gheaţă”. Apartamentul Thorpe. Peter Thorpe... 

Abrams îi fusese prezentat odată, la birou. Verificase şi 
asta, deşi nu era treaba lui. 

Carbury coti brusc în Strada 54. Abrams îl urmă. Carbury 
mergea repede pe lângă gardul viu, de-a lungul Muzeului 
de Artă Modernă. Abrams încercă să se ţină mult în urmă, 
pe cealaltă parte a străzii. In faţă, la intersecţia cu Fifth 
Avenue, îl văzu pe Carbury traversând strada pe partea lui, 
apoi după ce privi în sus şi în jos, de-a lungul blocului, urcă 
treptele unei vechi şi maiestuoase clădiri din granit, cu o 
marchiză lungă, cenuşie. Clubul Universităţii. 

Abrams aşteptă, lăsând să treacă cincisprezece minute, 
apoi se duse spre intersecţie şi intră într-o cabină 
telefonică, îl sună pe amicul de la Circa 19. 

— Phil, ai ceva? 

— Omul tău a trecut prin vamă la „Kennedy”, acum două 
zile, îi spuse detectivul. Şi-a dat ca adresă „St. Moritz”, dar 
nu-i înregistrat acolo. O să cam dureze să sun la toate 
hotelurile din oraş. In plus, s-ar putea să folosească alt 
nume, sau să stea într-un apartament la un club privat, sau 
într-un alt loc unde nu se pretinde înregistrarea clienţilor. 
Dacă e urgent... 

— Nu. Mulţumesc, Phil. 

— Îmi datorezi o favoare. Aş vrea s-o filezi pe nevastă- 
mea. 

— Ea m-a rugat să te filez pe tine. 

Bărbatul râse. 

— Cum îţi merge, Abrams? Ai ajuns un domn? 

— Încă nu. 

— Ce-i cu toate astea? 

— Nimic penal - Abrams nu-şi dezlipea ochii de pe uşile 
clădirii în care intrase Carbury - chestii matrimoniale... 
balegă. 

— Mă rog, prinde-l tu pe fraier cu pantalonii-n vine şi 
strânge-l de ouă. Cine mai traversează azi Atlanticul pentru 
o bucăţică de fund? Doamne, eu n-aş traversa nici strada 
pentru atâta lucru! 

— Ba ai face-o. 

— De ce nu m-ai treci pe aici? Nu te-am mai văzut pe la 
bar. 

— Dau una mică. 

— Nu  astă-seară. Vine preşedintele la Arsenalul 
Regimentului 7. E plin de băieţi din Serviciul Secret şi din 
Birou peste tot. Pe mine m-au pus pe un afurisit de 
acoperiş. lisuse, trebuie să plec. 

— Bun. Uite, lasă telefoanele. Cred că l-am prins. 

Abrams închise şi e sună pe Katherine Kimberly. 

Secretara îi spuse că plecase, dar aştepta ca el să o sune 
mai târziu la „Lombardy”. Sună la Agenţia de detectivi, 
„Burke” şi le spuse să trimită maşina în colţul de nord-vest 
al Străzii 54 cu Fifth Avenue. 

Abrams traversă bulevardul până la colţul unde fixase 
întâlnirea, de unde avea o vedere bună asupra clădirii de 
peste drum. Fusese o treabă bine făcută şi se felicită. 
Presupunea că şi cei de la poliţia călare, atunci când erau 
pedepsiţi cu corvoadă, se felicitau când făceau treabă 
bună, respectiv curăţau grajdurile de bălegar. f 

Se sprijini de un stâlp de felinar şi-şi ridică gulerul. Işi 
dădu seama că, dacă ar fi mers pe jos astă-seară, drumul 
Katherinei Kimberly spre „Lombrady” ar fi trecut mai mult 
ca sigur pe aici. Se întrebă de ce se gândise la asta. 

Traficul obişnuit pentru oră aceea de vârf se scurgea pe 
lângă el. Privi prin ferestrele luminate ale clădirii de peste 
drum. S-ar putea ca cineva să-i vrea răul. Treabă foarte 
grea. Aşa gândea şi Carbury. Şi totuşi, se părea că niciunul 
nu anunţase poliţia, ceea ce era semnificativ în multe 
privinţe. 

Patrick O'Brien, Katherine Kimberly, smochinguri şi 
reşedinţe, scutiri de impozite şi credite pentru investiţii. 
Bani, putere şi statut social. Descoperise că juriştii nu luau 
niciodată legea prea în serios. Nu era nicio lege în coduri, 
inclusiv asasinatul cu premeditare, care să nu fie 
interpretabilă. Ei înțelegeau complexitatea societăţii în care 
trăiau şi o manipulau din fiecare fotoliu de putere din ţară. 
Restul naţiunii trebuia să se descurce cum putea. Sau, cum 
îi spusese odată un căpitan de poliţie: „Un avocat singur e 
un escroc, doi avocaţi sunt o firmă de avocatură, trei sau 
mai mulţi formează un corp legislativ”. 

Tatăl lui Abrams, un mare egalitarist - de fapt, un 
comunist - îi spunea: „Suntem toţi pelerini pe acelaşi 
drum”. Adevărat, îşi spuse Abrams, numai că unii pelerini 
aveau ghiduri rutiere mai bune. 

Katherine Kimberly mergea pe un coridor pustiu, la 
nivelul 44, destul de departe de biroul ei. Coridorul se 
termina cu o uşă de oţel, pe care scria Dosare clasate. 

Apăsă butonul unei sonerii. Clapa unui vizor se dădu la o 
parte, apoi uşa se deschise scârţâind din balamale. Intră 
într-o cameră prost luminată, mirosind a mucegai. 

Camera era plină până sus cu clasoare din stejar, de un 
tip care dispăruse de mulţi ani. La capătul unui şir de 
clasoare se afla o singură fereastră, întunecoasă, aşa cum 
tind să devină ferestrele barate cu gratii. Picături de ploaie 
băteau în fereastra camerei supraîncălzite. Auzi uşa 
închizându-se în urma ei şi se întoarse. 

— Bună, domnişoară. 

— Bună ziua, Arnold. Îl privi pe englezul în vârstă, în timp 
ce ochii i se acomodau cu lumina slabă. 

— Tocmai făceam ceai, domnişoară. 

— Perfect. 

A nu accepta ceaiul oferit însemna să te pui rău cu 
Arnold, după cum descoperise ea. 

Arnold îşi făcu de lucru cu serviciul de ceai din porțelan, 
întins pe o masă de voiaj vopsită în kaki. 

— Cunoşti un colonel Randolph Carbury? 

Arnold încuviinţă din cap. Dădu drumul unui reşou 
electric, pe care puse un ibric de aramă. Se duse la un raft 
plin cu cutii colorate de ceai Twining's. 

— Ce preferaţi? Mai am puţin Earl Grey. 

— Perfect. Ai un dosar despre el? 

— Despre conte? 

Râse de propria-i glumă. 

— A, Carbury. Sigur că există. 

Trase un scaun, şi ea se aşeză. 

Îl urmări cum număra linguriţele cu ceai, punându-le în 
ceainicul de porțelan. Nu, gândi ea, nu accidental se 
mutase firma lui „O'Brien, Kimberly şi Rose” din Wall Street 
în această clădire din Rockefeller Center, după război. 
Serviciul american de informaţii din timpul războiului, la 
care lucrase Patrick O'Brien - Oficiul Serviciilor Strategice -, 
avea birouri în această clădire. Şi, după cum îşi amintise 
Carbury, Coordonarea Securităţii Britanice avusese sediul 
chiar în birourile care acum erau sediul firmei lui O'Brien. 
Nostalgie, karma, poate şi altceva. 

Când britanicii evacuaseră spaţiul pe care-l ocupaseră la 
nivelul 44, ei menţinuseră contractul de închiriere pentru 
această încăpere. Totodată, lăsaseră o mulţime de dosare 
şi personal de întreţinere, inclusiv pe arhivar, sergentul 
Arnold Brin, care acum rămăsese singur. Această încăpere 
şi Arnold însuşi erau o parte din rămăşiţele purtate de 
valuri ale fostului mare imperiu, lăsate pe țărm de refluxul 
acestuia. 

Katherine îi pomenise o dată lui O'Brien despre 
cheltuielile pe care le implica întreţinerea unui sistem de 
informaţii care, se părea, era mort de vreo patruzeci de ani. 

— A fost un dar al lor, pentru noi, replicase el. 

— Dar cine plăteşte pentru asta? 

— Monarhul are la discreţia sa un fond destinat funcţiilor 
regale, pe care-l primeşte de la Parlament. O parte din 
aceşti bani ajung să fie folosiţi pentru alte activităţi. 

— Activităţi de informaţii? 

— Da. 

O'Brien zâmbise. 

— Dacă vrei să-ţi spun un secret, şi Congresul american, 
în timpul războiului, a stabilit un precedent. Au votat zeci 
de milioane de dolari, în fonduri nenominalizate, puse la 
discreţia generalului Donovan. O să-ţi povestesc odată 
despre asta. 

Ibricul de aramă şuieră, şi Arnold turnă apa fierbinte în 


= Eul 


ceainicul de porțelan. 

— Îl preferaţi tare, nu? Să-l lăsăm cinci minute bune. 

Katherine privi de-a lungul şirului de clasoare din mijloc. 
După cum îi spusese O'Brien, informaţiile britanice mai 
vizitau din când în când arhivele. Dar Oficiul Serviciilor 
Strategice al generalului Donovan, cu care urma să fie 
împrăştiate, fusese desfiinţat pe neaşteptate după război. 
La aproape doi ani după aceea, OSS renăscuse sub numele 
de Agenția Centrală de Informaţii; dar lipsită de 
continuitatea serviciilor de informaţii britanice, CIA trecuse, 
se pare, cu vederea această resursă, sau activ, cum i se 
spunea oficial. Totuşi, Patrick O'Brien şi prietenii săi, 
veterani ai OSS, nu uitaseră succesiunea britanică şi o 
moşteniseră prin neprezentare - sau prin plan. Nu era 
convinsă cum. 

Ea mai ştia că multe din dosarele OSS nu ajunseseră 
niciodată la CIA, ci rămăseseră în această clădire, cu câteva 
etaje mai jos. 

Arnold puse o cană de ceai pe măsuţa de voiaj. Scoase 
un şerveţel şi o linguriţă. 

— Fără zahăr, fără lapte. 

Turnă ceaiul printr-o strecurătoare. 

— Mulţumesc. 

Arnold dispăru în întunericul rafturilor cu dosare, dar se 
întoarse repede, cu o mapă de culoarea pielii. 

— Carbury, Randoph, maior. Acelaşi om, grad nou, cred. 
Aprinse o lampă prăfuită, cu abajur verde, apoi scoase din 
mapă o fotografie mică, de legitimaţie. Asta e omul? 

Katherine examină fotografia veche. 

— N-am cum să-l identific. 

De ce, îşi spuse ea, ar presupune c-aş putea face asta, 
dacă n-ar gândi totodată că l-am întâlnit pe Carbury? Se 
uită la Arnold, care părea cam jenat. 

— Voiam să spun, domnişoară, aţi văzut vreodată o 
fotografie de-a lui? 

— Nu. 

începuse să se întrebe dacă nu cumva Carbury trecuse 
prin această cameră înainte de a se întâlni cu ea. Dar, chiar 
dacă ar fi fost aşa, nu era nimic suspect în asta. Ar fi putut 
să aibă acces la dosare, presupunând că acreditarea sa era 
în regulă. Potrivit celor spuse de O'Brien, aceasta era una 
din clauzele succesiunii. 

Katherine răsfoi filele nelegate din mapa subţire. Era, în 
esenţă, un dosar personal, aranjat fără nicio regulă, spre 
deosebire de dosarele groase, cafenii, ale agenţilor fascişti 
care lucraseră în America. Nu conţinea detalii despre 
operaţiunile în care lucrase Carbury. Se părea că Randolph 
Carbury nu fusese deloc un războinic al whisky-ului; fusese 
bine apreciat şi primise decoraţii înalte. 

Katherine dădu peste o telegramă codificată, transmisă 
prin compania poştală Western Union, al cărei text 
decodificat era scris cu creionul dedesubt. Semnătura 
decodificată îi atrase atenţia, şi ea citi mesajul, care purta 
data de 12 februarie 1945. 

„Maiorului R. Carbury: Din nou, trebuie să insist pentru 
mai multe detalii cu privire la lumina răspândită de Luna 
Vânătorului. Aceasta trebuie să răsară în acest an la 16 
octombrie, dată până la care Marte va fi apus, reducând 
condiţiile favorabile existente acum pentru vânătoare. 
Necesar urgent un martini. Churchill. 

Katherine reciti mesajul. Chiar şi în clar, era eliptic, încă o 
măsură de protejare împotriva unui ochi neautorizat. Luna 
Vânătorului, presupuse ea, era numele unei operaţiuni. 
După ce citeai suficiente mesaje de război ciudate, le 
prindeai stilul. Privi din nou telegrama zdrenţuită. Lumina 
răspândită - se cerea un raport de stadiu. Marte va fi apus - 
războiul se va fi terminat. Reducând condiţiile favorabile - 
şi puterile excepţionale vor înceta, făcând vânătoarea mai 
dificilă, sau ceva în genul ăsta. Până aici, toate bune. 

Necesar urgent un martini. Katherine îşi trecu mâna prin 
părul lung şi medită. Laitmotivul era vânătoarea, care 
apărea la tot pasul. Vânătoarea şi luna, cu o referire 

mitologică la Marte. Ediţie Churchill. 

Se gândi din nou la scrisoarea lady-ei Wingate, la 
recunoaşterea de către colonelul Carbury că scrisoarea 
avea o legătură cu „Wolfbane” - operaţiune americană din 
timpul războiului având ca scop demascarea unui agent 
dublu sovietic, aflat pe un post înalt în OSS. Era posibil ca 
Luna Vânătorului să fi fost denumirea codificată a 
operaţiunii americane „Wolfbane.” 

Dacă era aşa, atunci ultima propoziţie se clarifica. 
Necesar urgent un martini nu era un strigăt, scăpat din 
condei, al dorinţei neîmplinite, pe care domnul Churchill, 
oricum, o rezolva cu coniac. Era vorba de variatele 
metafore ale lui Churchill bazate pe cuvântul Wolfbane. In 
jargonul american, un martini era denumit un „glonţ de 
argint”. Cine trebuia să primească atât de grabnic glonţul 
de argint? Era vârcolacul mitologic. 

Katherine trecu la următorul pas logic: cel mai infam 
vârcolac, portretizat de Lon Chaney, jr., în filmul clasic din 
vremea războiului, fusese Lawrence Talbot. lar Talbot era 
numele codificat al agentului sovietic necunoscut - 
obiectivul vânătorii denumite operaţiunea „Wolfbane”, sau 
Luna Vânătorului. Clătină din cap. 

Deci, presupunând că ultima propoziţie trebuia luată ad 
litteram, Churchill dădea ordinul de ucidere a lui Talbot - 
dacă putea fi găsit. Nu trebuia să fie arestat, nici să se 
încerce „întoarcerea” lui, nici să fie adus în faţa judecății, 
trebuia să fie pur şi simplu ucis, ca un animal sălbatic. Nu 
era o răzbunare meschină. Se credea însă că Talbot era aşa 
de sus-pus, încât demascarea lui publică ar fi produs daune 
ireparabile încrederii şi moralului publicului. Şi, totodată, 
pentru că un proces de spionaj intentat unui agent sovietic 
nu ar fi fost oportun, din punct de vedere politic şi 
diplomatic, în acele timpuri ale alianţei de război cu Rusia. 

Katherine se rezemă de spătarul scaunului şi îşi sorbi 
ceaiul. Talbot nu primise niciodată glonţul de argint. Ani de 
zile, după război, bântuise memoria şi spiritul colectiv al 

lucrătorilor de informaţii americani şi britanici; uneori, ieşea 
la iveală rezultatul activităţii lui sângeroase: un cadavru 
proaspăt, zăcând pe fundul unei prăpăstii. Apoi, tăcere. 
Existau diverse teorii: murise de moarte naturală, sau 
fusese ucis în cele din urmă, sau, poate, se retrăsese pur şi 
simplu. Sau, o teorie mai neliniştitoare: încetase să-şi 
asume riscurile agentului dublu şi devenise o „conservă”, 
ca să-şi asigure ascensiunea în cariera pe care şi-o alesese. 
O persoană binecunoscută din anturajul Preşedintelui 
vostru. Un om care-şi stăpânea tentaţia de a trăda până în 
momentul când va fi în situaţia de a-şi satisface această 
poftă în gradul cel mai înalt. Grav şi de rău augur. 

Katherine reveni la dosar. Răsfoi rapid teancul subţire de 
rapoarte, telegrame şi note. Văzu o notă lungă, adresată lui 
Carbury de William Stephenson, şeful  Coordonării 
Securităţii Britanice din America, omul cunoscut sub 
numele de Intrepid şi şeful lui Carbury în timpul războiului. 
Nota părea interesantă şi ea îşi propuse să o citească mai 
târziu. 

Răsfoi dosarul până la capăt, apoi îşi privi ceasul. Erau 
mai multe lucruri aici, mult mai multe, şi va trebui să-şi 
piardă, câteva zile cu ele. Îşi termină ceaiul şi-l privi pe 
Arnold peste marginea cânii. Arnold citea un număr vechi 
de o săptămână al ziarului londonez „Daily Mirror”. Ea 
închise dosarul. 

— L-ai cunoscut personal pe Randolph Carbury? 

Arnold puse ziarul alături. 

— l-am cunoscut pe toţi. Carbury era ieşit din comun, 
pentru că pe el îl preocupau mai mult roşii decât naziştii. 
Sarcina lui era deosebită, dacă mă înţelegeţi. 

Făcu semn cu ochiul pentru a-şi sublinia spusele. 

Katherine îl privi pe Arnold în lumina slabă. Omul era mai 
mult decât un vestigiu, mai mult decât un anacronism; era 
o mostră, închisă pe veşnicie în chihlimbarul camerei cu 
dosare. În ciuda celor patruzeci de ani petrecuţi în America, 
îşi menţinuse un accent şi un stil care, îşi imagina ea, erau 

cele ale unui subofițer britanic din anii războiului. Mai 
demult, îi vorbise despre o soţie şi un copil mare, care 
trăiau la New York, dar, de câtva timp, nu-i mai pomenise. 

Omul părea relativ simplu şi deschis, la suprafaţă, dar 
lăsa o senzaţie de complexitate şi clandestinitate. Şi erau 
momente, cugetă ea, când dezvăluia o prestanţă, o 
stăpânire şi un rafinament în vorbire care erau mai curând 
ale unui ofiţer decât ale unui sergent. Işi reaminti o replică 
a unui actor dintr-un film englezesc vechi de spionaj: „Sunt 
sergentul Williams. Gradul meu nu e cel de sergent, şi 
numele meu nu e Williams.” 

— Ai ceva care să-l incrimineze pe Carbury? întrebă ea. 

— Din câte ştiu, nu. 

Tonul său deveni brusc tăios. 

— Dar, la urma urmei, am fost păcăliţi de o mulţime de 
trădători afurisiţi, nu? 

Trase mapa spre el şi vorbi, fără nicio legătură: 

— Pe astea nu le punem pe microfilm, nici pe calculator. 
Cel puţin, nu cât trăiesc eu. Şi ştiţi de ce? Ei bine, 
domnişoară, există un tip special de sensibilitate pentru 
dosarele vechi - ştraifuri ataşate, adnotări mâzgălite ici şi 
colo, sublinieri şi colţuri îndoite, chiar şi pete de cafea. 
Chestii de astea. Dosarul capătă o caracteristică proprie. li 
spune lucruri care nu sunt scrise explicit. Mă înţelegeţi? 

Katherine încuviinţă. 

— Umbrele conturate pe unele file, de exemplu, arată 
unde a stat un petec de hârtie timp de ani de zile - şi totuşi, 
petecul a dispărut... 

Arnold aprobă entuziast din cap: 

— Exact asta e. Aţi înţeles ce-am vrut să spun. 

Se lăsă tăcerea, şi Katherine îşi dădu seama că nu va mai 
urma nimic. 

Arnold luă mapa. 

— Atunci, asta-i tot? 

— Nu. Wingate. Eleanor Wingate. 

Arnold se concentră asupra numelui. 

— Brompton Hall? 

— A! Da, da... Lady Eleanor Wingate - soţia... văduva 
maiorului Lesley Wingate. Brompton Hall... Bivuacul 
informaţiilor americane... Se ridică şi duse dosarul în 
întunericul rafturilor îndepărtate, apoi se întoarse cu o altă 
mapă şi o puse pe măsuţă. 

— Cum ar fi posibil ca cineva să ia o hârtie dintr-un 
dosar? întrebă Katherine. 

— O persoană ar trebui să autorizeze aşa ceva. 

— Cine? 

Arnold se aşeză şi-şi mai turnă ceai. 

— E foarte complicat, domnişoară. Foarte complicat. 
Vedeţi, astea nu sunt dosare active, după cum ştiţi. Sunt 
doar arhive istorice, destinate cercetărilor istorice - ca ale 
dumneavoastră. Dar, uneori, ceva revine în actualitate şi 
trebuie trimis urgent la Londra. Nu e treaba mea să... 

— Inţeleg. Şi eşti sigur că nimeni n-ar putea să fure ceva 
din dosarele astea?' 

— O, aş minţi dacă aş spune asta. Nu e omeneşte posibil 
să se evite aşa ceva aici. Sunt singur, iar simţurile mele nu 
mai sunt ca altădată. 

Katherine deschise mapa cu eticheta Brompton Hall. 
Exista o descriere a clădirii şi a terenului, inclusiv o 
reproducere a unei fotografii, vechi. Cineva pusese un 
semn lângă o propoziţie: „Turnul sudic dispune de o 
încăpere de arhivă neobişnuită şi interesantă”. 

Mai era o scurtă biografie a familiei Wingate şi o 
telegramă conţinând rezultatul verificării de securitate, 
care părea să constea, în principal, în certificate de bună 
purtare date de persoane din aceeaşi clasă socială. 
Katherine se gândi că semănau foarte mult cu scrisorile de 
recomandare de care ai nevoie ca să devii membru al unui 
club de ţară select. Şi, într-adevăr, observă ea, era şi o listă 
a cluburilor al căror membru fusese maiorul Wingate. 

Stilul de exclusivitate englezească, reflectă ea, părea 
cam  donchişotesc pentru majoritatea lucrătorilor de 

informaţii americani. Ridică privirea: 

— E pur şi simplu imposibil, nu-i aşa, Arnold, ca un om să 
fie în acelaşi timp membru al clubului „Boodle” şi al 
partidului comunist? 

Arnold râse. 

— A, domnişoară, acum mă luaţi puţin peste picior. 

Katherine întoarse pagina dosarului şi dădu peste o listă 
dactilografiată a ofiţerilor de informaţii americani încartiruiţi 
la Brompton Hall. Printre nume, unele cunoscute, îl găsi şi 
pe al tatălui său. O adnotare scrisă de mână suna: K/A* - 
5/? /45. Ref: Misiunea Alsos; Ref: Luna vânătorului 

Auzise de misiunea Alsos - misiune comună, americano- 
britanică, de recuperare a atomiştilor germani. Luna 
Vânătorului, acum era sigură, era „Wolfbane”. Inchise 
dosarul şi-l privi pe Arnold. 

— Ai ceva despre Alsos sau Luna Vânătorului? 

— Nu mai am, domnişoară. S-au dus de mult. 

— Unde aş putea găsi informaţii pe subiectele astea? 

Arnold privi în jur, de parcă ar fi încercat să-şi amintească 
dacă avea vreun dosar la îndemână. 

— Nu ştiu. La Moscova, băânuiesc. 

Katherine studie expresia feţei lui Arnold, dar n-ar fi 
putut spune dată acesta glumea. Se ridică. 

— Poţi să vii aici mâine şi duminică? 

Arnold se ridică şi el. 

— Dacă mi-o cereţi... 

— Perfect. 

— De ce o să aveţi nevoie, domnişoară? 

— Încă nu ştiu. Un lucru pare să ducă la altul, nu? 

— Aşa-i întotdeauna cu arhivele, domnişoară, poţi să 
citeşti un dosar de zece ori şi nu înseamnă nimic. Dosarele 
astea au fost citite fiecare de o sută de ori. Şi pe urmă, 
peste o lună, citeşti alt dosar, sau cineva spune ceva 
inofensiv, şi - întinse mâinile şi îşi împreună degetele - ... 

se potriveşte. 

Ea îl privi fix o vreme, fără să vorbească. 

Arnold îşi ridică ceaşca şi privi gânditor lichidul de 
culoare închisă. Vorbi ca pentru sine: 

— Cel mai adesea e vorba de înlănţuirea lucrurilor. A 
datelor, mai ales. Întotdeauna trebuie să cauţi date. Un om 
nu poate fi în două locuri în acelaşi timp, nu? Şi fondul. 
Trebuie să dar mare atenţie fondului acelui om. Vreau să 
spun, tinereţea. Omul se dezvăluie devreme. Oamenii par 
să se convertească de la o culoare politică la alta, dar asta 
e o prostie, fiindcă băiatul e tatăl bărbatului, dacă înţelegeţi 
ce vreau să spun. 

Katherine se îndreptă spre uşă. 

— In general, ai înţeles ce caut. Adună tot ce poţi. 

Arnold se ridică şi o urmă, ducând în mână un registru 
mare, negru. 

— Domnişoară? 

Katherine se întoarse şi văzu registrul deschis, un 
registru „orb”, cu benzi de hârtie acoperind numele 
precedente. Arnold îşi pusese degetele astfel, încât să 
preîntâmpine o descoperire accidentală a semnăturilor. Ea 
observă că două bucle ale semnăturii anterioare depăşiseră 
spaţiul destinat, intrând pe rândul ei, şi se gândi că ar fi 
putut fi de la semnătura lui Randolph Carbury. Semnă pe 
rândul liber fără să facă aceeaşi greşeală, apoi puse data şi 
oră. 

Arnold închise registrul. 

— O seară bună, domnişoară. Aduceţi-mi şi mie lista 
invitaţilor, dacă vă aduceţi aminte. Intotdeauna îmi face 
plăcere să citesc vechile nume. 

Descuie uşa şi o deschise. 

— Lista se scurtează în fiecare an. Asta-i cam trist. Eroii 
n-ar trebui să moară de moarte naturală, nu-i aşa? La spital 
şi aşa mai departe... Surori şi doctori, şi nici unul nu ştie că 
vede murind un erou. 

El clipi în lumina vie a coridorului, şi Katherine observă 

pentru prima dată ce îmbătrânit era. Arnold rămăsese pe 
gânduri, apoi spuse încet: 

— Dar nu erau toţi eroi, nu? Au fost o mulţime de 
trădători care au murit de moarte bună şi au avut câte un 
articol bun în „Times”, funeralii militare şi tot restul. 
Oamenii ăştia ar fi trebuit să sfârşească în ştreang de-acum 
patruzeci de ani. 

Îşi trecu mâna prin părul rar. 

— Nu există interdicții de drepturi pentru trădare, nu-i 
aşa? 

Katherine îşi dădu seama că întrebarea era retorică. 

— Ne vedem mâine. 

Se întoarse şi o porni pe coridor. După un timp care i se 
păru destul de lung, auzi uşa închizându-se în urma ei. 
Reflecţiile lui Arnold, metaforele şi filosofia lui de viaţă erau 
uneori cam greoaie. Dar, presupunea ea, toate ţineau de 
meserie. Şi nici nu erau chiar lipsite de sens. 

Înaintă cu paşi mari pe coridorul lung şi pustiu. O 
preocupa mai mult, îşi spuse, un act de trădare care se 
petrecea în prezent decât ceva ce se întâmplase cu 
patruzeci de ani în urmă. Pe de altă parte, din ce-i spusese 
O'Brien despre Talbot, se ştia că acesta din urmă trimisese 
la moarte zeci de agenţi. Unul dintre acei agenţi s-ar fi 
putut să fie tatăl ei. 

Ajunse în dreptul unei uşi pe care nu era trecut niciun 
nume; intrarea particulară a lui Patrick O'Brien în biroul 
său. Se opri şi ridică mâna să bată, dar ezită. Siguranţă, 
discreție şi precauție extremă... Toţi cei din vremurile 
acelea sunt suspecti.. Difuzează informaţia cum crezi de 
cuviință. Dar fi prudentă. Se întoarse şi merse mai departe. 

Semințele neîncrederii, semănate încă înainte de a se fi 
născut, creşteau şi purtau fructul otrăvit al suspiciunii, iar 
fructul cădea putred pe pământ şi îşi semăna seminţele, iar 
şi iar. 

Se opri brusc. 

— La dracu'! 

Se întoarse pe acelaşi drum, bătu la uşa lui O'Brien şi 
intră. 


-9% 


11 


Tony Abrams stătea sub bolta de la intrarea magazinului 
„Gucci”, în colţul Străzii 54, şi o urmărea pe Katherine 
Kimberly, care-şi făcea loc prin mulţimea de pe Fifth 
Avenue, ţinându-şi poşeta şi servieta într-o mână şi 
umbrela în cealaltă. Işi ţinea bărbia ridicată şi mergea cu 
paşi mari, hotărâți. Era, gândi el, o ţinută în acelaşi timp 
maiestuoasă şi puţin arogantă. Ea nu-l vedea; probabil că 
nu vedea pe nimeni. Când trecu prin faţa lui, el făcu un pas 
şi ieşi de sub boltă. 

— Domnişoară Kimberly! 

Ea se întoarse şi avu nevoie de o secundă până să-l 
recunoască. 

— O, domnul Abrams! O vagă încruntare îi încreţi 
fruntea. 

— Unde-i Carbury? 

Abrams făcu semn cu capul spre clădirea de peste drum. 

Ea se întoarse şi privi casa scundă din granit. 

— Clubul Universităţii. 

— Cred că au şi cazare. 

— Da, au. 

Se uită la el. Ploaia lucea în părul lui negru, scurgându-i- 
se şiroaie pe faţă. Veni mai aproape de el şi ridică umbrela 
ca să-i cuprindă pe amândoi. 

— Detectivii particulari sunt aici? 

— Supraveghează cele două uşi, spuse el. Carbury e 
„înfăşat” bine. O să-l urmărească până la arsenal. 

— De ce mai stai aici? 

— Unde-ar trebui să fiu? 

— Pe Strada 36, să te îmbraci pentru seară. Mă rog, e 
încă devreme, şi dacă tot eşti aici... de ce nu te uiţi puţin 
prin club, să vezi ce poţi să descoperi? 

Abrams îşi compuse o figură care se voia supărată. 

— Nu eşti obligat... Eşti probabil ud şi obosit... 

— De ce credeţi asta? 

— Mă rog, fă cum crezi că e mai bine. 

Vocea, gândi el, îi era aproape la fel de rece ca şi 
vremea. La telefon, întotdeauna, era cumva mai 
prietenoasă. 

— Nu cred că aş putea trece drept un licenţiat universitar 
cu bani şi relaţii. 

— Mergi la cacealma. 

El nu răspunse. 

— Sau ia-o de-a dreptul şi flutură-le insigna. 

— Îmi place să respect, pe cât se poate, legea insignelor. 

— Înţeleg. Dar să ştii că, dacă se-ntâmplă ceva, vom 
avea grijă de tine. 

— Mi-aţi mai spus-o. Am să mă mai gândesc. 

— Perfect. 

Se întoarse şi făcu un pas. 

— A, domnule Abrams, Carbury trebuie să aducă ceva 
important astă-seară. S-ar putea să-şi dorească şi alţii ce 
are el. 

— Grozav. 

— Sună-mă înainte de şapte şi jumătate dacă apare 
ceva. Ne vedem la opt, domnule Abrams. 

Abrams o urmări cu privirea, apoi se întoarse, traversă 
strada şi intră în holul cu coloane de marmură al Clubului 
Universităţii. De aici, se vedea interiorul unui salon imens, 
cu tavanul foarte înalt, unde mai mulţi bărbaţi stăteau în 
fotolii de piele, cu feţele îngropate în „Wall Street Journal”. 
În fund, lângă cămin, şedea Carbury, citind ziarul londonez 
„Times”. 

Abrams trecu printr-un coridor ce ducea din colţul mai 
îndepărtat al holului la ascensoare. Într-o nişă era aşezată o 
imprimantă, iar deasupra ei, pe un panou, erau prinse coli 
lungi de hârtie. Un grup de bărbaţi stăteau tăcuţi, privind 
cotaţiile bursiere şi părând, gândi Abrams, foarte liniștiți. 
Dar, din când în când, câte un ochi clipea nervos, sau 

încheieturile unor degete se albeau în jurul minerului unei 
serviete diplomat. Işi imagină că aşa arătau şi în 1929, 
numai că, pe atunci, bărbaţii urcau cu ascensoarele şi 
coborau prin ferestre. 

Abrams exploră zona, observând o scară şi sesizând 
mirosul de clor provenind de la o piscină din subsol. Altă 
scară urca spre un bar şi spre sala de mese. Conform 
ghidului pe care-l consultase, existau şapte nivele, fiecare 
cu altă destinaţie, cum erau biblioteca, terenul de squash;, 
sala de biliard. La majoritatea nivelelor erau camere de 
oaspeţi, iar singura cale de acces era pe aceste scări sau cu 
ascensorul. 

Un angajat al clubului, care se ţinuse după el, îl abordă: 

— Scuzaţi-mă, domnule. Pot să vă fiu de ajutor? 

— Nu. 

Abrams reveni în hol. Ştia că ar trebui să plece înainte să 
i se arate uşa, totuşi hotărî să ia ceva cu el, o informaţie 
concretă pe care să i-o poată duce mai târziu Katherinei 
Kimberly, ca un câine de aport care aşază o prepeliţă grasă 
la picioarele stăpânei. Zâmbi când făcu această analogie. 

— Domnule, dacă nu aşteptaţi pe un membru al clubului, 
trebuie să plecaţi. 

Vocea angajatului deveni insistentă. Abrams îi arătă 
insigna. 

— Am nevoie de nişte informaţii. 

Omul scutură din cap. 

— Va trebui să vorbiţi cu administratorul clubului. Îmi 
pare rău, domnule ofiţer. Regulamentul. 

Abrams tinu o bancnotă de douăzeci de dolari îndoită 
între degete. 

— In regulă, acum scoate-mă pe intrarea de serviciu. 

Omul ezită, apoi smulse bancnota cu o mişcare abilă şi-i 
făcu semn să-l urmeze. Abrams îi observă ecusonul. 

— Condu-mă, Frank. 


5 Squash - tenis jucat în sală, în care partenerul de joc este peretele. 

Trecură printr-un coridor aflat în apropierea ascensoare- 
lor şi coborâră o jumătate de nivel spre intrarea de serviciu 
laterală. 

Abrams vorbi din mers. 

— Am fost şi eu membru al unui club. „Diavolii roşii”. 
Aveam sediul în subsolul magazinului „Bari”, care vindea 
carne de porc pe Bulevardul 18, în Bensonhurst. Avea în 
vitrină un porc uriaş, cu coroană de aur. 

Omul îi arătă o uşă care dădea într-o alee. 

— Noapte bună, domnule ofiţer. 

Abrams aprinse o ţigară. 

— Eşti italian, Frank? Eu sunt evreu, dar a fost plăcut să 
cresc acolo. În orice, caz, într-o zi mama m-a văzut intrând 
în măcelăria aia. Stătea în faţa porcului gras din vitrină şi 
plângea. 

Omul îşi reţinu un zâmbet şi spuse: 

— Uite, domnule ofiţer. Trebuie să mă întorc. Despre ce e 
vorba? 

— De fapt, era un club foarte exclusivist, ca şi ăsta. Fără 
feminas, fără melanzane, fără ricani. Capice? li tolerau pe 
evrei şi pe protestanți, cam cum am tolera noi câţiva 
marţieni prin cartier. Am învăţat multe în pivniţa măcelăriei, 
Frank. Am învăţat să deosebesc un bandit de un om cinstit. 

Omul simţi deodată pericolul şi privi repede spre cele 
două capete ale coridorului pustiu. 

— Hei... Eşti chiar sticlete? 

Abrams îşi scoase pistolul din buzunar şi-l îndreptă spre 
abdomenul bărbatului. 


— Nu. 

Omul păli şi înghiţi în sec. 

— Hei... hei... 

Rămase cu ochii la gura ţevii. 
— Hei! 


— Am învăţat că, atunci când îi ceri omului ceva 
rezonabil - nu pielea de pe nas - şi omul ăla este obstinato 
- adică un tâmpit încăpățânat -, trebuie să o iei de-a 

dreptul. Uită-te la mine, Frank, nu te uita la pistol. Spune-mi 
ce ştii despre colonelul Randolph Carbury. 

Frank dădu aprobativ din cap. 

— Sigur... sigur că da - e înregistrat Edwards... camera 
403... acum două zile... de la Londra... pleacă luni... Asta-i 
tot ce ştiu. E-n regulă? 

— Vizitatori? Femei? 

Omul continuă să dea din cap, dar răspunse: 

— Nu cred. 

— Ceva în seif? 

— Seif...? Oh, cred că da... Mda, am văzut o servietă cu 
numele lui pe cartea de vizită... 

— Telefoane? 

— Nu ştiu... unul, internaţional... de la Londra. 

— Stă mult înăuntru? lese mult? 

— Mai mult pe afară, cred. 

Frank, ştia că are de-a face cu un profesionist. 

— E-n regulă? 

— Care-i verdictul personalului? 

— O... băiat bun. Liniştit. Politicos. Fără probleme. Cu 
toate astea, îşi savurează băutura. E-n regulă? 

— E-n regulă. Să mergem în camera lui. 

— Hei... haide... despre ce e vorba? 

— Fac o verificare pentru un credit pe care l-a cerut. 
Mişcă! 

Frank se întoarse spre ascensor. 

— N-am cheie. Pe Dumnezeul meu. 

— Sigur că ai. Abrams îşi puse revolverul în buzunar. Fără 
fente, Frank, şi-o să fie bine. 

Urcară cu liftul până la nivelul unde se afla biblioteca, 
apoi trecură printr-o uşă într-un coridor mic, cu cinci uşi 
numerotate. 

Frank îşi găsi paspartuul şi se apropie de numărul 403. 
Abrams îşi scoase pistolul şi îl trase pe Frank înapoi. Pe uşă 
era semnul „Nu deranjaţi” şi se auzea muzică de la un 
radio. Abrams luă cheia, descuie uşa şi o întredeschise de 

câteva degete. Camera era iluminată şi în deschizătura uşii 
se vedea atârnând un lanţ de siguranţă. 

Frank şopti imperios: 

— E înăuntru. 

Abrams strecură mâna prin crăpătură şi împinse lanţul, 
care era ataşat de lăcaş cu bandă adezivă. 

— Truc vechi, Frank. Linişteşte-te. 

Îl împinse înăuntru şi închise uşa. 

Camera era mobilată cu piese bune, din mahon solid, 
deşi cam vechi şi zgăriate. 

— Rămâi aici, spuse Abrams. 

Examină rapid, dar temeinic, dormitorul, dulapurile şi 
baia, fără să se aştepte să găsească ceva ce un tip de 
calibrul lui Carbury ar fi vrut să ascundă. Faptul că acesta 
se străduise să dea aparenţa unei prezenţe în cameră nu 
însemna că avea ceva de ascuns. Pur şi simplu încercase să 
descurajeze pe oricine s-ar fi gândit să intre şi să-l aştepte 
în cameră. 

Abrams se întoarse spre Frank: 

— A scos servieta din seif? 

— Din câte ştiu, nu. 

Abrams se uită la dulapul deschis. Smochingul sugera 
intenţia lui Carbury de a-şi face apariţia la arsenal în seara 
aceea. 

Frank deveni neliniştit. 

— Te rog... uite... dacă ne prinde aici, slujba mea... 

— Acum îţi faci griji pentru slujbă. Mai înainte îţi făceai 
pentru viaţă. Teme-te iar pentru viaţa ta. 

— Bun. 

Abrams se uită la ceas. Carbury ar fi trebuit de-acum să 
se gândească la un duş. 

— Gata, Frank, s-o ştergem. 

leşiră din cameră, şi Abrams strecură, mâna în spatele 
uşii, fixând lanţul la loc cu bandă adezivă. Frank încuie uşa 
şi luară ascensorul până la parter. 

Abrams se opri la ieşirea de serviciu. 

— Mulţumesc, Frank. Ascultă, crezi că treaba asta o să 
influenţeze decizia comitetului privind cererea mea de 
admitere în club? 

— Nu, domnule, zâmbi Frank, amuzat. 

— Bun. Bun. Nu le spune despre subsolul măcelăriei, 
bine? Nici despre violare şi nici că te-am ameninţat cu 
pistolul. Capice? 

Puse un deget pe buzele omului. 

— Omerta. 

Frank aprobă entuziast din cap şi se îndepărtă cât putu 
de repede, fără să o ia chiar la goană. 

Abrams ieşi pe uşa de serviciu şi se pomeni într-o curte 
interioară, plină cu tomberoane. Păşi pe o alee întunecoasă, 
spre partea din faţă a clădirii, şi ieşi, pe sub o arcadă din 
piatră, în Strada 54. Traversă strada şi se apropie de o 
furgonetă fără semne distinctive. Un detectiv particular 
stătea pe locul şoferului 

— Ceva nou? întrebă Abrams. 

Detectivul, şi el fost poliţist, pe nume Walter, privi 
chiorâş în lumina slabă. 

— Nu. Da’ se pare că cineva are de gând să-l aranjeze pe 
tipul ăsta, Carbury, da? S-ar putea să iasă nasol. 

Abrams îşi aprinse o ţigară. 

— O să aibă o servietă. Fii cu ochii pe servieta aia. 

— Despre ce e vorba, Abrams? 

— Habar n-am. Dar să fi pregătit să faci orice ca să-l 
protejezi pe el şi orice ar avea asupra lui. Firma îţi asigură 
un spate solid. 

— Uraa! 

Abrams se îndepărtă de furgonetă şi traversă Fifth 
Avenue, făcându-şi drum printre pietonii grăbiţi. Se întrebă 
dacă nu cumva depăşise măsura în misiunea asta. 
Domnişoara Kimberly părea foarte îngrijorată de toată 
treaba, iar el nu făcuse decât să reacționeze în consecinţă. 
Îşi dădu seama că şi el era îngrijorat, nu pentru Carbury, ci 
pentru aprecierea pe care urma să o dea Katherine 

Kimberly acţiunii sale. 

Dar ce naiba ştia ea despre genul ăsta de muncă? Şedea 
în turnul ei de fildeş de la nivelul 44 şi îi dădea misiuni cu 
tot atâta nonşalanţă ca şi fostul lui căpitan... Nu-i trecuse 
niciodată prin minte că ar fi putut să se încreadă în el. Şi 
totuşi, în loc să-i poarte pică, el îi făcea jocul şi o ajuta să 
înţeleagă partea polițistă a afacerii, şi chiar acţiona uneori 
în locul ei. 

Se gândi că poate ea îl interesa ca femeie, dar ştia că nu 
putea fi vorba de aşa ceva, pentru că din asta n-ar fi ieşit 
nimic, decât suferinţă. 

După un timp, ridică privirea şi fu surprins să constate că 
parcursese deja o distanţă de vreo douăzeci de blocuri şi se 
apropia de strada pe care era situată reşedinţa. Se duse 
până la un telefon public, gândindu-se, în timp ce forma 
numărul de la „Lombardy”, că nu fusese niciodată într-o 
reşedinţă de genul ăsta şi, în mod sigur, nu i se livrase 
vreodată un smoching într-un asemenea loc. Işi reaminti o 
cugetare favorită, din Thoreau: „Fereşte-te de orice 
întreprindere care necesită haine noi”. 

Katherine Kimberly intră în holul hotelului „Lombardy”. 
Portarul, Maurice, se repezi înaintea ei cu cuvinte de bun 
venit, adăugând: 

— Monsieur Thorpe este aici, madame. 

Maurice îi luă umbrela, apoi o conduse într-un colţ din 
fundul holului, descuie uşa unui ascensor şi o invită 
înăuntru. 

În timp ce urca, reflectă, nu pentru prima dată, că ea nu 
avea o cheie de la ascensor sau de la apartament. 
Explicaţia lui Peter fusese simplă şi cam directă, deşi 
neobişnuită, aşa cum îi era şi stilul: „Inima mea e a ta, 
averea mea e a ta, dar apartamentul e al tatălui meu şi 
este închiriat guvernului cu un dolar pe an, ca şi tata de 
altfel. Nimeni, în afară de oamenii Companiei, nu poate să 
aibă o cheie”. 

Ascensorul se opri la nivelul 22, primul dintre cele trei ale 
mansardei. Păşi într-un hol de trecere, zugrăvit în tonuri de 
verde închis. 

O voce tună dintr-un difuzor: 

— Stai în faţa camerei de luat vederi şi pune mâinile pe 
cap! 

Pe chipul Katherinei se citi un amestec de nerăbdare şi 
amuzament: 

— Deschide afurisita aia de uşă! 

Uşa băzâi, şi Katherine o deschise, pătrunzând într-o 
anticameră mare. Trecu într-o cameră de zi foarte lungă, 
înaltă cât două etaje. Pe două laturi opuse, un fel de 
balcoane serveau pentru accesul la camerele de la nivelul 
al doilea. Balcoanele erau legate printr-o pasarelă, care se 
întindea pe toată lungimea camerei de zi. Privi în jur, în 
timp ce-şi lăsa poşeta şi servieta pe sofa, apoi îşi scoase 
fulgarinul. Difuzoare mascate transmiteau stereo un 

potpuriu de melodii din filmele cu James Bond. Ea zâmbi: 
„Peter! Idiotul!” 

Se duse la bar, unde erau aşezate o carafă cu Martini şi 
două pahare la gheaţă, şi îşi turnă un pahar plin. Uşile care 
dădeau pe terasă se deschiseră brusc şi o pală de aer rece 
pătrunse în cameră. Printre draperiile unduitoare intră Peter 
Thorpe, purtând numai o pereche de blugi uzati. 

Ea rămase cu ochii la trupul musculos, profilat pe 
clădirea luminată din spatele lui. 

— Eşti nebun? 

Ochii albaştri ai lui Thorpe se îngustară într-o expresie 
răutăcioasă. 

— Slabă meseriaşă, domnişoară Kimberly. Dacă erai o 
agentă roşie, acum ai fi fost moartă. 

Inchise uşile terasei şi înaintă spre ea. Luă în mână o 
lămâie pe jumătate decojită. 

— Asta e o grenadă cu antrax. Prinde-o! 

l-o aruncă fentat. Ea o prinse cu o mână şi, cu o mişcare 
rapidă, i-o aruncă înapoi. 

Lămâia se izbi de pieptul gol. Ea râse, în ciuda supărării. 

— De ce stai în ploaie, pe jumătate gol? întrebă ea. 

— N-am vrut să-mi ud costumul. 

Zâmbi şi o îmbrăţişă. 

— Eşti foarte ciudat, Peter. Probabil din cauza părului 
roşu. li zburli părul ud. 

Mâinile lui Thorpe alunecară pe spatele bluzei ei. 

— Ai avut o zi bună? 

— O zi interesantă. 

Se sărutară, apoi Thorpe îşi îngropă faţă în gâtul ei. 

— Avem timp pentru un dans rapid? 

— Nu, dar o să ne facem timp pentru un dans lent, zâmbi 
ea. 

— Bun. 

O sărută pe gât, apoi luă tava cu Martini de pe măsuţă. 

Ea îşi luă poşeta şi îl urmă pe scara în spirală. Thorpe se 
uită peste umăr. 

- 101 - 


— Ce a făcut ca ziua să fie interesantă? 

Ea vru să răspundă, apoi se răzgândi. Peter era în 
general prea curios cu privire la ceea ce se petrecea la 
„O'Brien, Kimberly şi Rose”. 

— O mulţime de treburi în legătură cu reuniunea de astă- 
seară. Tot felul de provinciali şi de străini veniţi în vizită, 
spuse ea. 

Ajunseră în galeria care domina, camera de zi. 

— Nimic nu mi-e mai nesuferit decât ex-spionii, spuse 
Thorpe. 

— Sunt oameni interesanţi. O să-ţi placă seara asta. 

— Se poate. Dar m-am cam săturat să tot aud ce marea 
fost OSS şi ce mică e CIA. 

— Nimeni n-a spus asta vreodată. 

— Îţi creşte nasul, Kate. 

Zâmbi. 

— Poate sunt eu prea sensibil. Tata mă plictisea ore 
întregi cu poveşti despre cum a câştigat OSS războiul. 

Ea îl prinse de braţ. El adăugă: 

— Şeful meu e un vechi OSS-ist şi a recrutat dintre ai lor 
cu zecile. 

Se opri în faţa uşii dormitorului său. 

— La cantinele din Langley se servesc acum prune 
afumate şi Gerovital, râse el. 

— Oamenii cu experienţă pot fi folositori, spuse ea şi 
deschise uşa. 

Thorpe intră primul, punând tava pe birou. 

— Nu experienţa mă preocupă, spuse el. Unii dintre tipii 
ăştia de la OSS erau foarte ciudaţi. Cu biografii foarte 
stranii... 

Ea îl privi: 

— Ce vrei să spui? 

El ezită, apoi spuse: 

— Ştii tu... probleme de siguranţă. 

Sorbi din paharul cu Martini. 

— La OSS a fost o hibă esenţială... la ei nu se făceau 

verificări de securitate, normale după standardele de azi. Şi 
totuşi, sunt aduşi înapoi pe considerente speciale... asta mă 
nelinişteşte. 

— Gata cu problemele de serviciu. 

— În regulă. 

Puse paharul jos şi îşi scoase blugii, aruncându-i pe un 
scaun. 

Katherine începu să se dezbrace. 

Thorpe desfăcu patul dublu, apoi o urmări cum îşi aşază 
hainele în dulapul lui. 

— Ar trebui să ne căsătorim. 

Ea se întoarse spre el zâmbind. 

— Ai dreptate. Dar cine ne-ar lua? 

Zâmbi şi el şi se întinse pe pat. 

— Vino încoace. Vreau să-ţi arăt noul meu aparat de 
decodificat. 

— Îl văd. Funcţionează bine? 

Se apropie de pat. 

— Trebuie pornit. 

— Arată de parcă ar fi pornit singur. 

Ea râse şi veni în pat lângă el. 


Katherine auzi un telefon sunând insistent undeva, dar 
puţin îi păsa. Se aşternu o tăcere prelungită, apoi telefonul 
sună din nou. Simţea cum ceața somnului i se risipeşte şi 
simţurile i se treziră de-a binelea când Peter, aflat în pat 
lângă ea, se ridică. Becul galben al telefonului pâlpâia, 
indicând că nu era numărul lui particular. 

— E prin centrală, dă-o dracului, spuse el. 

— Ar putea fi pentru mine. 

El o privi. 

— Atunci răspunde tu. 

Katherine se ridică într-un cot şi apucă receptorul. Auzi 
vocea centralistei: 

— Domnul Abrams pentru domnişoara Kimberly.. 

— E-n regulă. 

Se auzi un păcănit şi ea spuse: 

— Katherine Kimberly... Vocea îi era răguşită şi ea îşi 
drese glasul. 

— Da? 

Se uită prin dormitorul spaţios. Pe peretele exterior era 
un cămin. Ceasul de pe poliţă arăta că dormiseră aproape o 
oră. 

Abrams ezită, apoi spuse: 

— V-am urmat sfatul şi am trecut pe la club. 

— E înregistrat acolo? 

— Da, dar nu oficial. E acolo de miercuri... Pleacă luni. 

Katherine îl urmări pe Thorpe care coborâse din pat şi 
începuse să facă genuflexiuni, aparent dezinteresat de 
conversaţia ei. Dar îl cunoştea prea bine ca să ştie că 
asculta. Vorbi pe un ton mai scăzut: 

— Foarte bine. Spune-le detectivilor să ţină aproape de el 
până ajunge la arsenal. 

— Am făcut asta, evident. 

Ea tăcu câteva secunde, încercând să-şi stăpânească 
enervarea, apoi spuse: 

— Desigur. Atunci ne vedem la arsenal. 

— Bun, spuse el şi închise. 

Ea se aşeză în pat, cu picioarele lungi şi goale 
încrucişate. 

Thorpe îşi termină genuflexiunile. 

— Cine era? 

— Tony Abrams. 

— A, supersticletele! 

Luă poziţia pentru flotări. 

— L-am întâlnit o dată, îţi aminteşti? 

— Ai fost grosolan cu el. 

— Zău? 

Începu să facă flotări. 

— O să-mi cer scuze când îl văd data viitoare. 

— Bun. Asta va fi astă-seară. 

Thorpe se opri în mijlocul unei flotări. 

— Oh, Doamne, Kate, doar nu l-ai invitat? 

Ea nu răspunse. 

Thorpe se întoarse pe spate şi începu să-şi facă 
exerciţiile pentru picioare. 

Ea îl urmări cu privirea. Avea în el o umbră de 
exhibiţionism şi, probabil, şi o înclinaţie spre voyeurism. 
Peter, gândi ea, era energie animală pură: prezenţa lui într- 
o încăpere semăna uneori cu cea a unui pui de tigru 
îmblânzit, care zgârie şi roade un os, ameninţător şi 
potenţial periculos. Totuşi, alteori putea fi blând şi iubitor. 
Era un bărbat complex, plin de mistere. Dar spionii, ca şi 
actorii, sunt capabili să-şi metamorfozeze personalitatea. 
Erau Peteri Thorpe care îi plăceau şi Peteri Thorpe care nu-i 
plăceau. 

Dar, se gândi, el... sau ei... nu erau niciodată plictisitori. 

Îşi trase cearşaful peste ea. 

— Mai eşti membru al Clubului Universităţii? 

Thorpe se ridică în fund şi se scărpină în cap ca şi cum ar 
fi încercat să-şi amintească. 

— Am fost... până acum vreo patru seri - luni -, cred că 
erai plecată din oraş... 

— Beat sau turbulent? 

— Nu sunt sigur. Îmi-amintesc că încercam să-mi iau 
ceva de pe faţă, dar era podeaua. 

Ea zâmbi şi aruncă din nou o privire ceasului de pe poliţă. 

— Ar trebui să ne mişcăm. 

Începu să se ridice. 

Thorpe se ridică în picioare şi veni spre pat. O cuprinse 
cu mâinile şi se aplecă peste ea. 

— Ce se-ntâmplă, Kate? 

Ea se strecură pe sub braţul lui şi cobori din pat. 

— Nu te priveşte. 

— Pot să te ajut? 

Katherine îngenunche lângă cămin şi aprinse arzătoarele 
de gaze. Flăcările albastre se ondulară în jurul unei buturugi 
din rocă vulcanică. 

— E prea multă lumină aici. De ce e întotdeauna lumina 
aşa de puternică? 

— Ca să te văd mai bine, dragă. 

Se duse spre perete şi întoarse un reostat. 

În cameră se făcu întuneric, cu excepţia licăririi din 
cămin. El puse o bandă cu Willie Nelson, apoi turnă Martini 
în două pahare şi se ghemui în faţa ei, în faţa focului. 
Flacăra le încălzea pielea, evidențiind sânii şi pomeţii înalţi 
ai Katherinei. Un timp, nu vorbi niciunul, apoi Katherine 
spuse: 

— Cunoşti un oarecare colonel Carbury? 

Thorpe se întoarse spre ea. 

— Carbury? Ochii li se întâlniră. 

— ÎI cunoşti? 

— Ăăă... oarecum. Prieten cu tata. Englez, nu? Despre ce 
e vorba, Kate? 

Ea termină paharul, se ridică şi se duse la măsuţa de 
toaletă. Scoase scrisoarea Eleanorei Wingate din poşetă şi 
reveni lângă cămin. Îi arătă scrisoarea, dar nu i-o dădu. 

— Ţi-o dau să o citeşti cu condiţia să nu vorbeşti despre 
asta cu nimeni. Nici cu ai tăi, nici chiar cu tatăl tău. Dacă 
eşti de acord, ai să vezi şi de ce. 

El întinse mâna şi ea îi dădu scrisoarea. Thorpe despături 
filele şi începu să citească la lumina focului. Sorbi din 
Martini, dar nu-şi luă ochii de pe scrisoare. 

Ridică privirea şi-i dădu filele înapoi. 

— Unde e agenda? 

— E pe drum, spuse ea încet. Ce părere ai, Peter? 

Thorpe dădu din umeri şi se ridică. Găsi pe poliţa 
căminului un pachet de ţigări şi-şi trase una, vorbind cu 
spatele spre ea: 

— Merită să mergi mai departe. 

Ea veni lângă el şi îi scrută chipul. Se gândi că arăta mai 
agitat decât arătau vorbele lui. 

— Biata Kate, spuse el. Trebuie să fie chinuitor, după 
atâţia ani. 

— Da... din punct de vedere personal, dar sunt mult mai 
necăjită de alte implicaţii. 

— Da? Cred că e normal. Nu ţi-ai cunoscut tatăl. 

Katherine îi puse mâna pe obraz şi îi întoarse faţa spre ea 
ca să-l poată vedea mai bine. 

— Ştii ceva despre asta? 

— Nu. Dar parcă am înţeles din discuţia ta cu Abrams că 
astă-seară Carbury vine la arsenal? lţi aduce şi agenda 
acolo? 

— Da. A trecut în după-amiaza asta pe la mine pe la 
birou, fără să se anunţe. Mi-a spus că vine direct de la 
aeroport. Dar am înţeles că e aici de miercuri. In sfârşit, am 
vorbit şi mi-a dat scrisoarea. A zis că astă-seară aduce 
agenda. 

Thorpe clătină încet din cap. 

— Ciudat... vreau să zic, Carbury vine la New York să-l 
vadă pe taică-meu primind distincţia şi, după câte ştiu eu, 
tata habar n-are că el e aici. 

— Poate că ştie. Tu şi tatăl tău nu vă prea faceţi 
confidenţe. 

Thorpe păru să nu audă. Se aşeză pe sofa şi îşi aprinse 
ţigara, trăgând gânditor din ea. 

Starea lui de spirit se schimbase vizibil. Lui Katherine i-ar 
fi plăcut să creadă că e din cauza îngrijorării lui pentru ea, 
dar asta nu-i stătea în fire lui Peter Thorpe. 

— Ai făcut bine că ai pus să-l urmărească, spuse Thorpe. 
Ai instinct. 

Katherine acceptă neobişnuitul compliment fără să 
răspundă. 

— Crezi că e grav? întrebă ea. Cum scria în scrisoare, 
„grav şi rău-prevestitor”? 

Thorpe se îndreptă spre masa de toaletă. 

— Foarte posibil. 

Îşi mai turnă un Martini. 

— Aş vrea să văd şi eu agenda aceea. 

Ea îşi adună hainele din dulap şi se duse spre uşă. 

— Mi-au sosit lucrurile? 

— Da... da, dădu Thorpe absent din cap. Eva ţi-a pregătit 
totul în camera bej. 

Katherine se opri în uşă. 

— Ea unde e? 

Thorpe păru să iasă brusc din starea de absenţă. 

— Cine...? A, Eva... 

Dădu din umeri. 

— Pe undeva. E plecată. Apropo, nu-mi place rochia 
albastră. Prea rece. 

— Te-a-ntrebat cineva? 

leşi pe balconul care înconjura salonul şi trecu pe 
pasarela suspendată deasupra acestuia. Thorpe o urmă cu 
paharul în mână. Ea se opri în mijlocul pasarelei şi privi pe o 
fereastră uriaşă, tăiată de curând în peretele dinspre nord. 
Işi ţinea hainele în faţa ei, urmărind ploaia care cădea 
liniştit în noaptea aceea lipsită de vreo adiere. Thorpe se 
opri lângă ea. i 

— Grozavă privelişte, spuse el. iți place? 

— Mă fascinează, răspunse ea, dar nu priveliştea, ci 
faptul că ai putut să-l convingi pe tatăl tău să cheltuiască o 
mică avere ca să faci o fereastră la nivelul 23 al unui 
zgârie-nori, împotriva legii construcţiilor şi trecând peste 
obiecțiile administraţiei. Asta mă fascinează - faptul că obţii 
ce vrei, indiferent cât de meschine îţi sunt capriciile şi 
indiferent cât îi costă pe alţii ca timp, bani sau bătaie de 
cap. . 

— Imi place panorama. Nu mai face din ţânţar armăsar. 
De aici se vede Harlemul. Mă întreb ce fac oamenii săraci 
astă-seară. Probabil acelaşi lucru pe care l-am făcut şi noi. 

— Eşti grosolan, insensibil şi mitocan. 

— Da, aşa e... Deşi, mă întreb... 

Sorbi din pahar. 

— Uneori n-ai... nu ai inimă, Peter, nu ai conştiinţă 
socială, n-ai simţul decentei, nu... 

— Termină! N-am chef de predici. Sunt egocentric şi 

snob. Ştiu asta. Îmi place aşa cum sunt. 

Katherine ridică din umeri şi se îndreptă spre camera ei. 

— Ascultă, îi strigă Thorpe. Am să mă îmbrac repede şi te 
las aici. Am o întâlnire. Ne vedem la arsenal. 

Ea răspunse fără să se întoarcă, pe un ton dezamăgit, 
dacă nu chiar supărat: 

— Să nu întârzii. 

— Nu durează mult. Ştii de unde să-ţi iei tot ce-ţi trebuie. 
Te descurci singură la plecare. 

Katherine intră în camera de oaspeţi şi închise uşa. Nu 
exista, reflectă ea, nimic de-al ei care să rămână 
permanent în acest apartament uriaş. Alta ar fi fost 
suspicioasă, dar ea ştia că nu era un apartament obişnuit - 
era casa de siguranţă şi rezidenţă a CIA-ului, şi tot ce se 
petrecea aici nu putea fi judecat decât în acest context. 

Uneori dormeau aici agenţi în tranzit, dar şi alţi bărbaţi 
sau femei, al căror statut nu-i era prea clar. Odată ţinuseră 
aici pentru interogatoriu un tip fugit de dincolo, şi ea nu 
avusese acces timp de mai mult de o lună. 

Şi deşi decorul era de modă veche, existau rafinamente 
de înaltă tehnologie, cum era sistemul de siguranţă şi - ştia 
- un sistem de înregistrare complet. Se întrebă dacă erau şi 
camere de luat vederi. Sus, la al treilea nivel, exista o 
întreagă aparatură electronică. Nu fusese niciodată la 
nivelul acela, dar, uneori, putea să audă zumzetul 
maşinăriilor şi chiar să le simtă vibraţiile. 

Nu-i plăcea locul. Dar aici stătea Peter când venea la New 
York, ceea ce, în ultima vreme, însemna cam tot timpul. Şi, 
deocamdată, ea dorea să fie unde era şi el. 

Tony Abrams ajunse la o casă veche din cărămidă roşie, 
de pe Strada 36, situată într-un cvartal de case din gresie 
brună. Newyorkezilor, care ştiau să aprecieze valoarea 
proprietăţii, blocul de reşedinţe particulare aşezat pe una 
dintre cele mai valoroase bucăţi de pământ din America le 
spunea: bani. Dacă ar fi fost ridicat în zona sa din Brooklyn, 
gândi Abrams, şirul îngust de case ar fi părut mizer. 

Spre deosebire de casele din gresie, ale căror uşi erau 
plasate la capătul unor scări înalte, pentru a asigura 
intimitatea şi a face loc locuinţelor servitorilor la demisol, 
uşa acestei case era la nivelul trotuarului. De ambele părţi 
ale uşii pâlpâia câte o lampă cu gaz, iar în stânga se afla o 
fereastră mare, cu un grilaj spiralat din fier forjat. Casa te 
ducea cu gândul mai mult la Philadelphia sau Boston, decât 
la vechiul New York. 

Abrams privi, printr-un petic transparent din fereastra 
aburită, într-un mic salon. În cămin ardeau câţiva buşteni, 
iar doi bărbaţi şi două femei cu pahare în mâini erau 
aşezaţi lângă el. Bărbaţii purtau costume de seară, şi el îi 
recunoscu pe George Van Dorn, unul dintre partenerii 
principali la „O'Brien, Kimberly şi Rose”, şi pe Tom 
Grenville, un viitor partener. Femeile, în rochii de seară, 
erau probabil soțiile lor. Oameni eleganţi, care foloseau 
casele firmei pentru a petrece o noapte în oraş. Firma lui 
O'Brien credea puternic în avantajele plătite de 
contribuabili. 

Abrams ridică un ciocănaş de alamă şi lovi de trei ori în 
uşa neagră. 

O tânără atrăgătoare, de vreo douăzeci şi cinci de ani, 
purtând o vestă neagră peste un pulover alb cu guler rulat, 
deschise usa. 

— Domnul Abrams? 

— Domnul Abrams. 

— Te rog, intră, zâmbi ea. Pari ud. Eu sunt Claudia. 

Păşi în antreu. Decelase în vocea ei un accent. Poate 
central-european. li lăsă fulgarinul. 

— Unde ţi-e pălăria? 

— Pe biroul unchiului meu. 

Păru derutată, apoi spuse: 

— Lucrurile îţi sunt sus. Ai mai fost pe aici? 

— Într-o viaţă anterioară? 

Ea râse. £ 

— A doua uşă pe stânga... în sfârşit, vino cu mine. Iți arăt 
eu. 

Agăţă fulgarinul deasupra unui radiator care fluiera. 

El trecu prin salon şi o urmă prin coridorul îngust şi 
scund. Treptele erau înclinate, ca şi întreaga casă, dar într- 
o ţară cu case noi şi drepte, această înclinare era, într-un 
fel, şic. 

Ajunşi în micul coridor de la etaj, ea deschise o uşă şi îl 
introduse într-o cameră miniaturală, cu mobilier care ar fi 
putut fi un Chippendale veritabil. Smochingul lui se afla 
într-o cutie, pe un pat înalt. Pe cutie scria: Haine de ocazie 
„Murray”. Vânzări şi închirieri. 

— E un halat pe pat, spuse tânăra. Baia e la capătul 
holului şi ai aici, pe toaletă, tot ce-ţi trebuie pentru bărbierit 
şi pentru baie. După ce te îmbraci, poate vii să bei un 
cocktail cu familiile Van Dorn şi Grenville. Mai pot să fac 
ceva pentru tine? 

Abrams observă că era destul de familiarizată cu limba, 
încât să zâmbească când rosti vechea şi obosita expresie 
cu dublu înţeles. O privi îndeaproape, în timp ce ea îşi 
dădea pe spate părul lung, drept, de culoare roşcată. 

— Te-am văzut pe la birou? 

— Se poate, sunt clienta firmei. 

— De unde eşti? f 

— De unde? A, sunt româncă. Acum trăiesc aici. In casa 
asta. 

— Ca oaspete? 

— Nu sunt amanta nimănui, dacă asta ai vrut să spui. 
Sunt refugiată politic. 

— Şi eu. Din Brooklyn. 

Urmară câteva secunde de tăcere, timp în care se 
cântăriră reciproc din ochi. Era, gândi Abrams, dorinţă la 
prima vedere. Îşi scoase haina şi cravata şi le atârnă într-un 
dulap. Ezită la nasturii cămâăşii, apoi se uită la Claudia, care 
îl fixa fără să se ferească. Îşi scoase cămaşa şi o aruncă pe 
pat. Duse mâna la catarama curelei. 

— Rămâi? 

Ea zâmbi şi ieşi din cameră. Abrams termină cu 
dezbrăcatul şi îşi puse halatul. Luă trusa de ras şi ieşi în hol. 
Găsi baia, o cămăruţă care arăta de parcă înainte fusese o 
debara mai mare. Se rase şi făcu un duş, apoi se întoarse în 
camera lui. Deschise cutia cu îmbrăcăminte şi începu să se 
îmbrace, înjurând butonii cămăşii şi gulerul prea strâmt. 
Murray uitase pantofii de lac, după cum se aşteptase 
Abrams, aşa că trebuia să poarte pantofii de stradă, care 
erau la limita acceptabilului. Se privi în oglinda înaltă fixată 
pe uşă, în timp ce se lupta cu papionul. „Sper că toţi ceilalţi 
arată la fel.” 

Abrams cobori în salon. Tom Grenville, un bărbat chipeş, 
cu vreo cinci ani mai tânăr decât el - şi de vreo mie de ori 
mai bogat - îi spuse soţiei sale: 

— Joan, Tony studiază Dreptul. 

George Van Dorn răspunse întrebării la care se gândeau 
cele două femei: 

— Domnul Abrams a fost multă vreme poliţist. 

Kitty Van Dorn se aplecă înainte în scaun: 

— Sună foarte interesant. Cum s-a întâmplat să alegi o 
asemenea carieră? 

Abrams o privi. Era fie mult mai tânără decât soţul ei, fie 
profilată puternic pe vitamine, gimnastică şi chirurgie 
plastică. Se întrebă cum de pot unele femei de vârstă 
mijlocie să-şi spună în continuare Kitty. 

— Mi-am dorit întotdeauna să fiu poliţist. 

Joan Grenville, o blondă atrăgătoare ca o fragă şi 
pistruiată, întrebă: 

— Unde locuieşti? 

Abrams îşi turnă un scotch din carafa de pe măsuţă. 

— În Brooklyn. 

Observase că vocea ei era cam voalată. 

— 0... deci e convenabil pentru dumneata. Şi pentru noi. 
Noi locuim în Scarsdale. Asta e mai departe decât Brooklyn. 

— Pe unde? 

— De aici, zâmbi ea. Centrul universului. Aş vrea să ne 
mutăm înapoi în oraş, dar Tom nu vrea. 

Işi privi soţul, dar acesta se întoarse cu spatele. 

Abrams o privi cu atenţie. Purta o rochie simplă, albă, de 
mătase. Observă că îşi scosese pantofii şi nu avea lac pe 
unghiile de la picioare, de fapt era extrem de discret 
machiată. Sănătoasă şi bogată, gândi el. Subţirică şi 
curăţică, frumuşică şi tinerică, şi poate chiar inteligentă. 
Aproape ultimul stadiu în evoluţia speciei. 

— Noi locuim pe insulă, adăugă Kitty Van Dorn. Glen 
Cove. George vine adeseori aici. Nu-i aşa, George? 

Van Dorn mormăi şi se duse la măsuţă. Abrams îşi dădu 
seama că era deja băut. Van Dorn vorbi, în timp ce-şi turna 
în pahar: 

— Kimberly - adică Henry Kimberly senior - a cumpărat 
casa asta pe la începutul secolului. A dat trei mii de dolari 
pe ea. A cumpărat-o de la un Hamilton sau un Stuyvesant... 
nu-mi mai amintesc care. Oricum, Henry junior a locuit aici 
câţiva ani după ce s-a însurat. Când a început războiul, şi-a 
mutat familia la Washington. Pe urmă a plecat peste ocean 
şi a fost ucis. Păcatul naibii. 

Ridică paharul: 

— Pentru Henry. 

Bău. 

Abrams stătea lângă cămin şi-l privea pe Van Dorn cum 
scurge paharul. 

— Henry Kimberly era ofiţer OSS, nu? întrebă el. 

— Exact, răspunse Van Dorn -, reprimându-şi un râgâit. 
Ca şi mine. În ce cameră stai, Abrams? 

— Cameră? A, la etaj, a doua pe stânga. 

— Era camera copiilor - camera lui Kate. Henry şi cu 
mine obişnuiam să intrăm să gângurim la ea. Henry o iubea 
pe copilă. Şi pe sora ei, Ann, la fel. 

O expresie melancolică trecu pe faţa lui rotofeie: 

— Războiul e un rahat. 

Abrams aprobă din cap. Conversaţia se încingea. 

— Şi tata a fost în OSS, spuse Grenville. Un grup întreg 
de bărbaţi şi femei de la firmă au fost recrutaţi de Bill 
Donovan. Criticii lui Donovan spuneau că OSS vine de la 
Oh, So Social, zâmbi el. 

— Cine erau criticii lui Donovan? întrebă Abrams. 

— In majoritate, tipii cu idei comuniste şi tâmpiţii care 
roiau în jurul lui Roosevelt, răspunse Grenville. Tâmpiţi. 

In cameră se aşternu o lungă tăcere, întreruptă în sfârşit 
de Van Dorn, care-şi umplea alt pahar. El se uită peste 
umăr la Abrams: 

— S-ar putea să găseşti interesantă seara asta. 

Kitty Van Dorn scoase un sunet care voia să spună că era 
puţin probabil. 

Tom Grenville îşi amestecă băutura cu degetul. 

— Eşti prieten cu Kate, da? A sunat şi a spus că vii. 

— Da. 

Abrams aprinse o ţigară. Conversaţia avea o notă de 
ireal. Niciunul dintre cei doi bărbaţi nu-i răspunsese până 
acum măcar la salut, la birou, şi totuşi, deşi atitudinile lor 
erau uşor condescendente, ei păreau, într-un fel nedefinit, 
dispuşi să stabilească cu el relaţii amicale. Situaţia îi 
amintea de prima întâlnire din pivniţa măcelăriei „Bari”, 
când fusese târât înăuntru cu scopul declarat de a i se 
zdrobi faţa şi ieşise ca Diavol Roşu. 


6 Oh, so social- Ah, ce social (n.tr.) 
= ARE 


Joan Grenville se sculă de pe scaun şi îngenunche pe 
carpeta din faţa căminului, la un pas de el. Luă un vătrai şi 
aţâţă focul, apoi întoarse capul şi-şi ridică privirea spre el. 

— Rămâi aici la noapte, domnule Abrams? 

— Tony. 

Privi în jos şi văzu curba lină şi albă a sânilor ei oprindu- 
se în rozul delicat al sfârcurilor. 

— Nu ştiu, doamnă Grenville. Dumneata? 

Ea dădu din cap: 

— Da. Şi, te rog, spune-mi Joan. 

Abrams se întoarse, evitând ochii lui Tom Grenville, şi se 
duse la măsuţă, deşi nu mai dorea să bea. 

— Doreşte cineva ceva? 

Nimeni nu răspunse. George Van Dorn spuse: 

— Eşti foarte bine venit dacă rămâi. 

— Nimeni n-ar trebui să meargă cu metroul spre Brooklyn 
aşa de târziu, adăugă Kitty Van Dorn. 

— Mă gândeam, spuse Abrams, că de fapt aş putea să 
iau un taxi. 

Se lăsă din nou tăcerea. Abrams nu ştia dacă situaţia era 
amuzantă sau jenantă, dacă era democraţia în acţiune sau 
un act de noblesse oblige. Ei se străduiau, dar pe el 
începuse să-l cam doară capui. 

George Van Dorn îşi găsi mucul ţigării de foi în scrumieră 
şi îl aprinse. 

— Claudia ţi-a dat tot ce-ţi trebuie, Abrams? 

— Da, mulţumesc. 

— Bun. 

Suflă un val de fum cenuşiu. 

— E clienta noastră, ştii. Nu angajată cu ziua sau ceva de 


genul ăsta. 
— Mi-a spus. 
— Zău? 
Se aşeză mai bine în fotoliu. 
— Bunicul ei a fost contele Lepescu - unul dintre 


conducătorii rezistenţei române sub ocupaţia germană. 

Cred că asta înseamnă că şi ea e contesă sau aşa ceva. 
Pentru o vreme va locui aici. 

Abrams aruncă o privire spre Joan Grenville, care stătea 
cu picioarele încrucişate, cu rochia ridicată până pe coapse, 
şi contempla focul. Lui Abrams totul îi sugera o atmosferă 
de weekend într-un club de liceene, la Wellesley sau 
Bennington, cu râuri de bere, hrană frugală, chitare şi 
glasuri ciripitoare. Împrăştiat la întâmplare pe scaune, 
echipament de schi în valoare de cincizeci de mii de dolari, 
şi împrăştiaţi la întâmplare pe podea - schiorii. Erau acolo 
năsucuri obraznice şi sâni pe potriva pârtiei de schi 
înclinate, şi zeci de unghii roz, fără lac pe ele. Era aşa de 
mult păr de culoarea paiului şi atât de mulţi ochii albaştri, 
încât părea distribuţia din Satul b/estemaților. Mai erau un 
soare roşu, uriaş, de iarnă, ce apunea în spatele unui deal 
alb de zăpadă, acoperit cu mesteceni, şi focul trosnind. El 
nu văzuse niciodată aşa ceva, dar nici pancreasul nu şi-l 
văzuse şi totuşi ştia că e la locul lui. 

— Au pus roşii mâna pe el, spuse Van Dorn. 

Abrams îl privi. 

— Pe cine...? 

— Pe contele Lepescu, bunicul Claudiei. Nu le-a plăcut 
titlul lui. L-au împuşcat. Au trimis familia într-un soi de lagăr 
de muncă. Majoritatea au murit. Frumoasă răsplată pentru 
lupta împotriva naziştilor. Războiul e rahat. Am mai spus 
asta? 

— George, îl admonestă Kitty Van Dorn, te rog să-ţi 
supraveghezi limbajul. 

— Şi ruşii sunt rahaţi. Le place să împuşte lumea. 

Îşi goli paharul. 

— După ce Stalin a mierlit-o, ce mai rămăsese din Lepeşti 
au fost eliberaţi. Tatăl Claudiei a nimerit într-o fabrică. S-a 
însurat cu o muncitoare, şi ea a născut-o pe Claudia. Tatăl a 
fost arestat din nou şi a dispărut. Mama a murit acum 
câţiva ani. Ne-a luat destul de mult timp până am reuşit s-o 
scoatem pe Claudia afară. 

— Cine a reuşit? 

— Noi. Am expediat-o în sfârşit în toamna trecută. Acum 
îi aranjăm cu cetăţenia. 

— De ce? 

Van Dorn îl privi pe Abrams. 

— De ce? Aveam datorii. Le-am plătit. 

— Cine avea datorii? 

— „O'Brien, Kimberly şi Rose.” 

— Credeam că vorbiţi de vechiul serviciu de informaţii. 

Toată lumea tăcu. Tom Grenville se duse la fereastră. 

— Maşina e trasă în fată. Poate ar trebui să ne mişcăm. 

Van Dorn îşi privi ceasul. 

— Unde dracu' e Claudia? îi trebuie o veşnicie să se 
îmbrace. 

Abrams îşi puse paharul pe poliţa căminului. 

— Vine şi ea? 

— Da, răspunse Grenville. La ce masă eşti? 

— Cred că la masa paisprezece. 

Sprâncenele lui Tom Grenville se ridicară: 

— Deci cu O'Brien şi Katherine. 

— Zău? 

Van Dorn scăpă scrumul în pahar. 

— Şi cu mine. Firma a luat unsprezece mese anul ăsta. 
Înainte luam douăzeci, sau treizeci.. 

Işi stinse trabucul. 

— Una dintre voi, doamnelor, ar trebui să se ducă să o 
grăbească pe alteţa sa. 

Claudia intră în cameră. Purta o rochie de seară din 
mătase neagră, cu pantofi şi poşetă argintii. 

— Alteța sa e gata. Doamnele de onoare ale alteţei sale 
sunt în grevă. Alteța sa îşi cere scuze. 

— Arăţi absolut splendid, spuse Kitty Van Dorn. 

Abrams îşi spuse că ar fi pariat salariul pe o săptămână 
că se va găsi cineva să spună asta. Claudia se uită la 
Abrams: 

— Vii cu noi? 

Abrams încuviinţă din cap: 

— Dacă este loc. 

— Avem loc suficient, spuse Van Dorn. Să mergem. 

Işi puseră pardesiele şi ieşiră în noaptea rece şi umedă. 
Un Cadillac lung aştepta la colţ şi un şofer în uniformă gri le 
tinu uşa. Abrams urcă ultimul şi se aşeză pe o strapontină, 
cu faţa spre spatele maşinii. 

George Van Dorn găsi rapid barul şi începu să-şi prepare 
o băutură. 

— Chestia asta pare mai bună într-un vehicul în mişcare - 
vapoare, avioane, maşini... 

Kitty Van Dorn spuse cu teamă: 

— Va fi o seară lungă, George. 

— Nu şi dacă o ţine aşa cu băutura, spuse Joan Grenville. 

Ea râse, şi Abrams îl văzu pe Tom Grenville atingându-i 
glezna. 

Când maşina se puse în mişcare, Van Dorn ridică 
paharul: 

— Pentru contele llie Lepescu, maiorul Henry Kimberly, 
căpitanul John Grenville şi pentru toţi cei care nu sunt cu 
noi astă-seară. 

Rămaseră tăcuţi, în timp ce limuzina îşi croia drum pe 
Park Avenue. Claudia se aplecă în faţă şi îşi sprijini mâna pe 
piciorul lui Abrams. El se lăsă pe spate şi o privi. În lumina 
slabă, avea un aer vag semit, şi el se gândi că soarta lui era 
să aibă de-a face cu femei care erau imaginea lui în 
oglindă. Nu era nicio Joan Grenville sau Katherine Kimberly 
în viaţa lui, şi nici nu existau şanse să fie. Ceea ce, îşi 
spuse, era poate - nu poate, ci sigur - cu atât mai bine. 

George Van Dorn părea gata să mai propună un toast, 
dar se răzgândi şi-i dădu paharul lui Abrams. 

— Arde-o, spuse Van Dorn. 

Soţia sa îl bătu pe braţ, de parcă făcuse ceva frumos şi 
nobil. Van Dorn părea şi el mulţumit de sine însuşi, pentru 
că rezistase tentaţiei de a ajunge la destinaţie cu 
majoritatea facultăţilor slăbite. 

Şi totuşi, era ceva la Van Dorn care dezminţea satisfacția 
de sine aparentă şi atitudinea sa superficial prietenoasă. 
Abrams văzuse asta în ochii lui, în purtarea lui Van Dorn 
când era împreună cu O'Brien. Patrick O'Brien nu suporta 
proştii, şi de aceea Van Dorn nu era un prost. El făcea parte 
din acel cerc interior pe care Abrams îl numea Firma Umbră 
- cealaltă „O'Brien, Kimberly şi Rose”, cea care îi apăra pe 
agenţii de informaţii pro bono şi care transmitea şi primea 
mesaje telex cifrate. George Van Dorn era unul dintre 
puţinii oameni care aveau acces în camera pe care scria 
„Dosare clasate”. 

Abrams îşi aprinse o ţigară. Işi spuse că era bun la 
enigme. Acestea constituiseră meseria şi viaţa lui. Nu se 
săturase niciodată de enigme - se săturase de soluţii, care 
erau, aproape în toate cazurile, insipide, dezamăgitoare şi 
banale. 

Dacă avusese vreun defect ca detectiv, era tocmai 
tendinţa lui de a-şi imagina sau de a spera că la capătul 
drumului va găsi ceva interesant sau complex. Dar nu era 
niciodată. Drama umană era cel mai adesea comedie 
involuntară; motivațiile acţiunilor oamenilor erau deprimant 
de banale. 

Şi totuşi, mirosise urmele şi gonise vulpile până la capăt, 
şi acceptase mângâierea pe cap, dorindu-şi ca vulpea să fi 
fost o fiară mai mare care, încolţită, să se lupte cu aceeaşi 
abilitate de care dăduse dovadă când îi scăpase. 

Dacă cineva ar fi analizat şi ar fi meditat - ceea ce el 
făcuse de la Întâi Mai încoace - ar fi găsit explicaţii logice 
pentru fiecare dintre suspiciunile pe care le avea în 
legătură cu această firmă. Şi totuşi, masa brută a dovezilor 
de detaliu, atunci când erau cumulate, refuza să devină 
explicabilă. Era încă prea poliţist ca să ignore ce vedea, ce 
simţea şi ce îi spusese O'Brien pe terasă. 

Maşina încetini, apropiindu-se de masa de vehicule din 
jurul arsenalului. 

Abrams îşi stinse ţigara. Da, seara aceasta avea să fie 

revelatoare. lar luni, de Ziua Comemorării, când va 
pătrunde pe proprietatea rusească din Glen Cove, s-ar 
putea să aibă nişte răspunsuri. 

Şoferul cobori şi deschise uşa dinspre trotuar. 

— Capătul liniei, anunţă George Van Dorn. 

Abrams cobori primul şi păşi de unul singur spre trotuar. 
Avea sentimentul că afacerea Carbury nu era unul din 
obişnuitele cazuri ciudate ale lui O'Brien, ci o piesă dintr-o 
enigmă mai mare. Carbury, O'Brien şi Compania, oamenii 
ăştia din Strada 36, OSS-ul, Katherine Kimberly, Glen Cove 
şi ideile lui O'Brien despre vaporizarea Wall Street-ului. Ce 
amestecătură de soluţii şi de piese! Dar era sigur că, dacă 
le roteai puţin, ar fi început să se aşeze toate la locul lor. 

Katherine Kimberly îşi aranjă cu grijă hainele de stradă în 
valijoară. Camera de oaspeţi bej dădea impresia de loc 
părăsit şi, cu tot luxul, întreg apartamentul avea un aer de 
clădire guvernamentală. Avea câteva minute înainte de a 
trebui să se îmbrace pentru seară. Se întinse, goală, pe pat, 
şi căscă. 

Adevăratul proprietar al apartamentului şi al mobilierului 
era James Allerton, tatăl adoptiv al lui Peter Thorpe. Betty, 
defuncta mamă adoptivă a lui Peter, amenajase toate 
camerele înainte de război, când locuise aici. Multe dintre 
piesele de mobilier erau antichităţi, sau deveniseră astfel în 
anii care trecuseră de atunci. Erau picturi originale de 
Turner, cumpărate în anii '30, când Turner nu mai era la 
modă, şi lumea nu avea bani. Erau, de asemenea, sculpturi 
de Rodin şi un goblen original. Dacă cineva ar fi evaluat 
operele de artă de aici, ar fi ajuns la peste un milion de 
dolari. Şi totuşi, din câte ştia ea, cu tot fluxul masiv de 
oaspeţi în tranzit, din casă nu dispăruse nici măcar un 
prosop. Era o firmă de la care nu se fura. 

Katherine se gândi la menajeră, Eva, o poloneză de peste 
cincizeci de ani. Menajerele se schimbau periodic, reflectă 
ea, în funcţie de bulversarea situaţiei politice sau militare 
undeva în lume. In ultimii ani fuseseră poloneze. Inainte, o 
perioadă lungă, fuseseră femei din Asia de Sud-Est. Mai 
înainte, îşi închipuia ea, fuseseră unguroaice, cubaneze, 
cehoaice. Acestea erau, îşi spuse, femei care luaseră 
hotărârea politică şi morală de a-şi risca vieţile pentru un 
ideal. Ele îşi trădaseră ţările şi, deci, erau trădătoare, fiind 
tratate, în mod tradiţional, de toate serviciile de informaţii 
cu neîncredere şi suspiciune. Dar Evei şi celorlalte, 
Compania le datora ceva şi Compania plătea. 

Şi ceea ce le lipsea acestor femei ca pricepere 

gospodărească era compensat de râvna lor; în orice caz, o 
femeie cu ziua rezolva partea grea a muncii, iar 
menajerele, în principal, îşi scriau rapoartele sau memoriile 
şi stăteau cu ochii pe oaspeţi. Asta era lupa pe sub care 
Katherine trebuia să treacă ori de câte ori cobora din 
ascensor. 

Katherine se duse la măsuţa de toaletă şi îşi aranjă, cu 
gândurile în altă parte, machiajul, apoi se privi în oglinda de 
pe perete. Părul îi era în dezordine, iar pe gât avea o mică 
zgârietură, rezultat al recentelor îmbrăţişări. 

Sentimental, ştia că locul acesta era total nepotrivit, dar 
îl accepta din punct de vedere intelectual şi profesional. Ce 
se petrecea în absenţa ei aici cădea în zona foarte cenuşie 
a moralității interesului, sancţionată de securitatea 
naţională. Totodată, ce se petrecea aici nu era treaba ei. Pe 
de altă parte, ar fi putut să fie. Se gândi la nivelul al treilea. 

Se ridică şi se duse la baie. Trase cu urechea după 
zgomotul duşului de dincolo de perete, dar nu auzi nimic. 
Deschise dulăpiorul medical şi găsi un flacon cu o soluţie 
astringentă, cu care îşi tamponă gâtul. 

— Fir-ar să fie! 

Katherine auzi o uşă închizându-se pe coridor şi intră 
repede în dormitor. Privi prin vizor şi îl văzu pe Peter 
Thorpe, îmbrăcat în haine de seară, coborând rapid scările. 
Deschise uşa şi păşi afară. Era gata să-l strige, dar se 
răzgândi. 

Vru să închidă uşa, dar se opri. La câteva uşi mai încolo 
se afla scara îngustă care ducea la nivelul al treilea al 
corpului mansardat. Işi luă un halat din dulap şi ieşi pe hol. 

Katherine urcă scara îngustă, neluminată, şi se opri pe 
palierul de sus, în faţa unei uşi confecţionate dintr-un 
material sintetic. Uşa avea două broaşte Medeco, cu 
cilindru, şi probabil şi un dispozitiv de alarmă. Ezită, apoi 
răsuci clanţa şi împinse. Uşa grea pivotă, şi ea făcu un pas 
în interiorul încăperii. 

Camera lungă, cu tavanul mansardat, nu era luminată 

complet, dar, deasupra a zece sau douăsprezece maşinării 
dispuse în jurul încăperii, atârnau corpuri de iluminat, care 
dădeau o lumină fluorescentă stranie, alb-albăstruie. 
Katherine identifică un telex, un radio pe unde scurte, o 
imprimantă, mai multe ecrane video, un terminal de 
calculator şi ceva ce ar fi putut fi un detector de minciuni. 
Intr-un colţ îndepărtat era o masă pe rotile, de fapt un 
cărucior de spital de care atârnau liber câteva curele. 
Vederea acesteia nu-i fu pe plac. 

Nu putu să identifice celelalte maşinării, mari şi mici. Păşi 
de-a binelea în cameră şi lăsă uşa să se închidă fără 
zgomot. 

Ochii i se obişnuiră cu lumina inegală şi deodată observă, 
aproape drept în faţa ei, un mare pupitru electronic, în 
spatele pupitrului văzu o siluetă. Silueta se ridică şi se 
întoarse spre ea. 

Katherine îşi ţinu respiraţia şi păşi cu spatele spre uşă. 

— Da? 

Katherine expiră prelung. Era Eva. Femeia înaltă, cu oase 
mari şi păr sârmos, înaintă spre ea. 

Katherine îşi recăpătă o parte din calm. 

— Aş vrea să arunc o privire. 

— Domnul Thorpe permite asta? 

Eva se apropie. 

— Nu i-am cerut voie. 

— Cred că nu ai nicio treabă aici. 

Se opri în faţa Katherinei. Aceasta, ca să întâlnească 
ochii Evei, trebuia să privească în sus. Cu braţele strânse în 
jurul halatului, pentru ca acesta să nu se desfacă, se simţea 
dezgolită, fără apărare, Katherine îşi stăpâni vocea: 

— Şi dumneata ai? 

— Eu lucrez aici. Pentru domnul Thorpe. Nu în acelaşi fel 
ca dumneata... 

— Cu cine crezi că vorbeşti? 

— Scuză-mă... engleza mea... poate că a sunat... 

— Bună seara. 

Katherine îşi adună curajul şi-i întoarse spatele femeii, 
întinse mâna după clanţă, aproape aşteptând să fie oprită, 
dar nu se întâmplă nimic. Deschise uşa şi ieşi pe palier. 

Eva o urmă. Scoase o cheie din buzunarul capotului şi 
încuie repede uşa de două ori, apoi o ajunse pe Katherine 
pe scări. 

— N-a fost înţelept să intri acolo. 

Katherine nu răspunse. Continuă să coboare cu pas 
normal, măsurat cu grijă. 

— Acesta e un secret, camera asta. Secret de stat. 
Domnul Thorpe nu a spus dumitale? 

Din nou, Katherine nu răspunse. Ajunse pe balcon şi se 
întoarse spre Eva. Aceasta stătea la câţiva paşi, depăşind-o 
cu un cap. Cu o mişcare abia-perceptibilă, Katherine adoptă 
o poziţie de apărare. 

Eva păru să observe şi un zâmbet trecu peste buzele ei 
subţiri. Vorbi cu tonul unei profesoare care face morală 
unui copil: 

— În ţara mea ai fi împuşcată pentru spionaj. 

— Nu suntem în ţara dumitale. Suntem în ţara mea. 

Eva păru uşor enervată, apoi îşi reluă atitudinea 
impasibilă. 

— Adevărat. Dar trebuie să raportez. 

— Fă ce dracu' vrei. 

Katherine trecu repede pe lângă femeie şi intră în 
dormitorul ei. Inchise uşa, apoi se uită prin vizor şi o văzu 
pe Eva foarte aproape, privind fix uşa. Katherine ezită cu 
mâna pe zăvor, apoi îl trase furioasă. La sunetul zăvorului, 
Eva zâmbi şi se întoarse să plece. 

Katherine se aşeză pe marginea patului. Era tulburată, 
umilită, furioasă. Nu va mai face niciodată dragoste în acest 
apartament. De fapt, îşi spuse ea, nu va mai pune niciodată 
piciorul aici. Ochii îi căzură pe o sticlă de Principessa Gavi, 
la gheaţă, lăsată pe noptieră. Scoase dopul de plută şi 
turnă vinul într-un pahar cu picior înalt, apoi bău. 

Se cuibări într-un şezlong şi închise ochii. Se linişti şi 

încercă să-şi adune gândurile. Nu, îşi spuse, n-ar fi bine să 
nu mai vină. Îi datora lui Peter măcar atâta încredere, se 
gândi ea. Totodată, era curioasă. Mai mult decât atât, 
Patrick O'Brien lăsase să se înţeleagă, într-un mod foarte 
ocolit, că îl găsea pe Peter şi operaţiunea lui cam ciudate. 

Se simţea derutată şi mintea îi deveni confuză... Undeva, 
exista o cheie; întotdeauna simţise astfel. O cheie cum 
avea Eva, cum avea Arnold, şi care se potrivea la multe 
lacăte, multe uşi, dulapuri şi sertare. lar înăuntru erau 
cifruri, schelete şi scandaluri. Toţi păreau să ştie asta - 
O'Brien, Peter, James Allerton, sora ei, Ann, logodnicul 
acesteia, Nicholas West... Tatăl ei o ştiuse şi el, şi o ştia şi 
colonelul Carbury. Era ca un mare secret de familie, pe care 
copiii îl intuiau, dar nu-l cunoşteau, cu care adulţii trăiau, 
dar nu-l pomeneau niciodată. 

Astă-seară, gândi ea, va fi consiliu de familie. Astă-seară i 
se va spune şi micuţei Kate. 

Peter Thorpe intră în salonul de cocteil de la primul etaj 
al Clubului Universităţii şi se strecură până la bar. 

— Bună seara, Donald. 

— "seara, domnule Thorpe, zâmbi barmanul. 

— |lmi pare rău pentru seara trecută. 

— Ei, nicio problemă. 

— Imi aduc aminte că mă uitam în oglinda barului de 
acolo... M-am văzut înclinându-mă sub o furtună de forţa 
zece pe care nimeni din cameră nu părea s-o resimtă. 

Barmanul râse: 

— Cu ce vă servesc? 

— Doar un pahar cu apă chioară, te rog. 

Barmanul râse din nou şi îi turnă un Perrier. 

Thorpe trase spre el un număr din „Times” şi îl frunzări. 

— Nu-mi vine să cred câte crime se comit în oraşul ăsta. 
Nebunie. 

— Mda, dar majoritatea crimelor implică oameni care se 
cunosc. Ştiaţi asta? Şi nici nu sunt oameni ca noi. Banjos şi 
bongos. 

— Banjos şi bongos? 

Donald zâmbi, în timp ce lustruia un pahar. 

— Mda, ştiţi dumneavoastră. 

Se uită la un picolo de origine hispanică, aflat în 
apropierea meselor şi cobori vocea: 

— Negri şi ricani. Banjos şi bongos. 

Făcu cu ochiul. 

Thorpe îi zâmbi şi el. 

— Stăpâneşti excelent limbajul modern, Donald, şi ai o 
ureche bună pentru dialecte şi bancuri. Mi-a plăcut grozav 
definiţia femeii. Mai ai şi altele? 

— Mda. Ce obţii dacă încrucişezi un negru cu un francez? 

— Ce? 

— Pe Jacques Gardian’. 

Lovi cu ştergarul în bar şi izbucni în râs. 

Thorpe ridică paharul cu apă minerală. 

— Te salut! 

Bău. 

— Apropo, ai ceva note de plată pentru un tip pe nume 
Carbury? Se pare că s-a înregistrat aici, dar... 

Donald frunzări un teanc de cartonaşe. 

— Nu. 

— Englez. Mai în vârstă, înalt, slab, poate cu mustață. 

— A, Edwards. Vine des pe aici. 

— E aici cam de miercuri? 

— Exact, Edwards. 

Frunzări din nou notele de plată. Camera 403. A fost aici 
acum zece, poate cincisprezece minute. A luat una mică şi 
a plecat. 

— Era în costum de maimuţoi? 

— Nu... 

Se scărpină în cap. 

— Nu, era în sacou. 

Donald păru să observe de-abia acum hainele de seară 
ale lui Thorpe. 

— Hei, vă duceţi la bairam mare, domnule Thorpe? 
Thorpe împături ziarul. 

— Ai auzit de OSS? 

Tânărul barman clătină din cap. 

— Al doilea război mondial, sugeră Thorpe. 

— A, da. Distra soldaţii. 

Thorpe râse. 

— Nu, Donald, aceea era USO. Dar ce zici de KGB? MI6? 

— KGB-ul... sigur - spionajul rusesc. MI6... sună familiar... 

— Ce zici de SS? 

— Sigur. Nazişti. 

— Te pune pe gânduri, nu? zâmbi Thorpe. 


7 În original: Jacques Custodian (n.tr.) 

— Despre ce? 

— O, despre viaţă. Eroi. Şi ticăloşi. Lucruri ca bine şi rău, 
glorie apusă, sacrificiu, datorie, onoare, ţară... Despre 
amintiri. O bună memorie, nu e neapărat o treabă bună, 
Donald. 

Lui Donald nu-i plăcea întorsătura pe care o luase 
discuţia. 

— Mada. 

— Dineul veteranilor din OSS. Oficiul Serviciilor 
Strategice, predecesorul CIA-ului. Arătă spre prima pagină 
din „Times”. Acolo mă duc. Se întâlnesc ca să-şi aducă 
aminte, îşi aduc aminte de al dracului de multe. Asta-i 
periculos. 

— Ei, o să-l auziţi pe Preşedinte vorbind? 

— Exact. 

Thorpe împinse un plic sigilat peste bar. 

— Fă-mi un serviciu, Donald. Dă o raită prin club - 
camera de biliard, bibliotecă, peste tot - vezi dacă poţi să 
dai de Edwards. Dă-i asta. 

Donald puse plicul în spatele barului. 

— Desigur... Doriţi să trimit un băiat, sau să-i pun asta în 
cutia de mesaje? 

— Nu. Vreau să i-l dai personal, înainte să plece. Ai putea 
chiar să te duci în camera lui. Probabil că acum se îmbracă 
pentru seară. Dar nu pomeni numele meu. Bine? 

Thorpe îi făcu cu ochiul conspirativ. 

Donald făcu şi el, automat, cu ochiul, cu un aer 
atotştiutor, deşi părea puţin încurcat. 

Thorpe făcu să alunece peste bar o bancnotă de zece 
dolari, şi Donald o înghesui în buzunar. Thorpe îşi privi 
ceasul. 

— Timpul şi salata veştedă nu aşteaptă pe nimeni, 
prietene. 

Cobori de pe scaunul înalt. 

— ÎI cunoşti, desigur, pe T. S. Eliot: „Timpul prezent şi 
timpul trecut sunt probabil ambele prezente în timpul viitor, 

iar timpul viitor este conţinut în timpul trecut.” Ei, Donald, 
viitorul acela va fi aici în curând. Fluxul viitorului, care a 
început ca o unduire acum patruzeci de ani, ne va mătura 
pe toţi. De fapt, pot să-ţi dau şi o dată exactă: weekend-ul 
de Patru lulie. Ai să vezi. Ţine minte unde ai auzit-o. 

— Desigur, domnule Thorpe. Vă urez o seară bună. 

— Mă tem că am alte planuri. 

Thorpe privi pe fereastra taxiului. Circulaţia de pe Park 
Avenue se transformase în ţârâit, iar în faţă se putea 
vedea, după luminile farurilor, că două benzi fuseseră 
blocate cu bariere. Poliţişti călare se deplasau în sus şi în 
jos pe bulevard sub ploaia uşoară. Pe partea stângă a 
bulevardului, între Străzile 66 şi 67, peste drum de 
Arsenalul Regimentului 7, câteva sute de demonstranți 
scandau din spatele barierelor poliţiei. Şoferul taxiului 
întrebă: 

— Acum ce dracu' se mai petrece? 

— Preşedintele vorbeşte la arsenal. 

— Doamne! Trebuia să-mi fi spus. Cui îi vorbeşte? 

— Mie. Şi am întârziat. Mă duc pe jos. 

Plăti şi o luă pe jos, printre maşinile împotmolite. 
Limuzinele erau parcate pe câte două şi trei rânduri în jurul 
intrării arsenalului, iar peste drum demonstranţii fluturau 
lozinci antinucleare şi cântau un cântec din anii 1960: 


Spune-mi iar, şi iar, şi iar, prietene, 
Dar tu nu crezi că suntem în ajunul 
Distrugerii... 


— Dreptul ăsta îl aveţi, fraierilor, dădu Thorpe din cap. 

Thorpe trecu printr-un cordon de poliţişti în uniformă şi 
se apropie de arsenal. Privi spre clădirea veche de o sută 
de ani, din cărămidă şi granit. Aceste acţiuni ale OSS 
fuseseră întotdeauna organizate la „Waldorf” sau la 
„Pierre”, dar de-a lungul timpului, în atmosfera de asediu, 
fuseseră transferate în această clădire cu aspect fals 

belicos. Turnuri încununate de creneluri sinistre se ridicau 
meditativ în noapte, dar efectul global era acela al 
uniformei Gărzii  Coldstreamului: mai potrivită pentru 
paradă decât pentru luptă. 

Trecând de un şir de poliţişti, Thorpe urcă o scară 
acoperită şi intră în arsenal printr-o pereche de uşi masive 
din stejar. 

Holul era lambrisat cu lemn masiv, iar pe pereţi se aliniau 
portrete impresionante, în stil marţial. De tavanul înalt 
atârnau drapele de luptă, zdrenţuite şi decolorate, şi 
stindarde în culorile regimentului. Candelabrele mari erau 
în stilul Tiffany timpuriu, iar senzaţia generală era de 
spoială de secol nouăsprezece, un venerabil club de 
gentlemani de pe Park Avenue, cam ponosit. Fusese un loc 
unde crema oraşului New York se juca în weekend-uri de-a 
soldaţii şi încă mai avea rolul de a furniza o atmosferă 
veselă locuitorilor din East Side, care datorau, sau credeau 
că datorează, un minimum de serviciu militar. 

Oaspeti întârziaţi se grăbeau pe lângă Thorpe, iar zeci de 
bărbaţi din Serviciul Secret se învârteau pe-acolo în ţinută 
de serviciu sau semioficială. Câţiva încercau să treacă drept 
ospătari sau picoli. Ştia că cei care purtau redingotele 
demodate ascundeau pistoale-mitralieră Uz; şi arme de 
vânătoare cu ţeava retezată. 

Un poliţist îl îndrumă pe Thorpe spre dreapta, şi el îşi 
aşteptă rândul la un detector de metale-portal, prin care 
trecu sub ochii scrutători ai celor din Serviciul Secret. 

Dincolo de detector se afla un coridor larg, pavoazat cu 
steaguri, din care se deschideau arcade spre camerele de 
recepţie elegante. Thorpe intră într-o încăpere plină cu 
cuiere şi-şi lăsă pardesiul stropit de ploaie în schimbul unei 
fise. Se întoarse în coridor, îl traversă şi intră într-un salon 
bogat mobilat, unde erau servite la discreţie cocteiluri. 
Thorpe găsi un Martini neatins şi îl dădu pe gât. 

— Nu-i elegant să întârzii la întâlnirea cu preşedintele, 
Peter. 

Se întoarse şi îl văzu apropiindu-se pe Nicholas West. 

— Ar fi şi mai neelegant să fi ajuns prea devreme şi 
treaz, spuse Thorpe. 

Îşi strânseră mâinile. 

— Acum ai sosit? întrebă West. 

— Am fost cu treburi de-ale Companiei, zâmbi Thorpe. Tu 
ce scuză ai, Nicko? 

— Am stat la coadă pentru aterizare pe „La Guardia”. 

Thorpe îl luă pe West de braţ. 

— Ascultă, de ce nu chiulim noi de la reuniunea asta 
plicticoasă şi să mergem în oraş? Ştiu un local delicios de 
stricat, pe 46 Vest, unde se dansează cu sânii goi şi care 
are şi un bordel la etaj. 

West râse forţat, dar obrajii i se îmbujorară. 

Thorpe îl privi. Chiar şi în costum de seară arăta de parcă 
ar fi purtat sacoul lui mototolit. West avea patruzeci şi unu 
de ani, dar arăta de treizeci, îşi spuse Thorpe. In 1967, pe 
când era lector de istorie la Universitatea din Washington, 
fusese recrutat, împreună cu alţi istorici tineri, de directorul 
CIA, Richard Helms, pentru a pregăti istoria enciclopedică a 
OSS şi a CIA. Marea întreprindere secretă se dovedise a fi 
un proiect continuu şi interminabil, al cărui şef devenise 
West. Thorpe găsi un alt Martini pe o tavă şi luă o 
înghiţitură. 

— Cum merge cartea, Nick? 

West ridică din umeri. 

— Tot timpul se descoperă informaţii noi, care ne obligă 
să o rescriem. 

Thorpe încuviinţă din cap. 

— Informaţiile nou descoperite pot fi o ţeapă în fund. Ai 
găsit un editor? 

— De fapt, avem două volume sub tipar, zâmbi West. 

— Cum stai cu vânzările? 

— Sută la sută. S-au tipărit câte zece exemplare din 
fiecare volum şi pe urmă am distrus benzile. 

— La cine au ajuns cărţile? 

— Păi, la director, bineînţeles, care a primit un set. Secţia 
mea a primit un set... 

ÎI privi pe Thorpe. 

— Restul distribuţiei e secret. 

— Trimite-mi şi mie un set. 

— la-ţi o aprobare de la director. 

— Desigur. Care două volume au intrat la tipar? 

— Perioada OSS, din 1942 până în 1945, şi cei doi ani 
care au precedat fondarea CIA-ului din 1947. 

West aruncă o privire prin salon. Cu excepţia picolilor, 
acesta era gol. 

— Mai bine să mergem înăuntru. 

— Nicio grabă. 

Thorpe îşi goli paharul şi se întoarse spre West. 

— Aş vrea să văd şi eu câte ceva din materialul ăsta. 
Computerul meu ia legătura cu al tău şi îi dăm drumul. 

West îl privi cu atenţie. 

— Dacă este necesar să ştii şi ai o autorizaţie în regulă, 
am să-ţi arăt ce ai nevoie. 

Thorpe scutură din cap. 

— Chestiile astea se fac mai bine pe prietenie. 

— Am să mă mai gândesc. 

— Bun. 

Thorpe îşi aprinse o ţigară şi se aşeză pe o masă lungă. 
Ştia că West începuse să fie agitat de teamă să nu întârzie, 
ceea ce îi uşura încercarea de a-l aborda. 

Thorpe îl privi pe bărbatul insipid. Prin natura serviciului 
şi din cauza nelimitatei sale sete de cunoaştere, West 
ajunsese, printr-un accident, persoana cea mai 
cunoscătoare din CIA. Cineva spusese odată: „Dacă cei din 
KGB ar avea posibilitatea să-şi aleagă omul pe care şi-l 
doresc cel mai mult într-o celulă de interogatoriu - 
Preşedintele, directorul CIA sau Nicholas West - l-ar alege 
pe West.” Thorpe îşi azvârli ţigara în cămin. 

— Ai dat vreodată peste numele meu? 

West evită privirea insistentă a lui Thorpe şi o luă spre 

uşa care ducea în sala de bal. 

— Să mergem, Peter. 

Thorpe sări de pe masă şi îl urmă. 

— Nu ţi-e teamă să umbli cu toate secretele alea în 
minte? 

West confirmă din cap: 

— N-am dormit o noapte ca lumea de ani de zile. 

Deschise o uşă şi intră într-un separeu, marcat printr-o 
draperie, al sălii de bal. Un om din Serviciul Secret îi ceru 
invitaţia, şi el i-o arătă. Bărbatul îl căută pe o listă şi-i, făcu 
semn să treacă. Thorpe îşi arătă şi el invitaţia şi îl urmă. 

Thorpe se opri în apropierea draperiei: 

— S-ar părea că societatea estică şi-a făcut apariţia. E 
ultima şansă s-o ştergem Nicko. 

West clătină din cap şi porni spre draperie, dar Thorpe îi 
puse o mână pe umăr. 

— Stai, amice. Incep ceremoniile. 

West se opri. Simţea mâna lui Thorpe strângându-i 
umărul din ce în ce mai tare, până când, în cele din urmă, 
se smulse. Peter Thorpe îl făcea să se simtă prost. Tipul era 
excesiv în toate: prea multă forţă fizică, o personalitate 
copleşitoare, prea arătos şi prea bogat. Şi totuşi, într-un 
mod ciudat, West se simţea atras de el. 

— Ai dădacă astă-seară? întrebă Thorpe. 

West ridică din umeri: 

— Cred că da. 

— Nu poţi să-i descoperi? 

— Uneori. 

— İl descopăr eu. Pe urmă îl pierdem şi mai târziu ne 
ducem la bordel. 

— Puțin le pasă dacă mă duc la bordel. Puțin le pasă ce 
fac, dacă nu las vreo servietă la Ambasada sovietică, sau 
nu mă înscriu pentru o croazieră spre nicăieri. 

— E încurajator să văd că poţi să glumeşti despre asta, 
râse Thorpe. 

West îl privi: 

— Din punctul meu de vedere, tu eşti doica mea astă- 
seară. 

— Nu eu, Nicko. 

West zâmbi: 

— Cred că nu. 

În trecut, se mai compromisese profesional uneori 
datorită discuţiilor sale indiscrete cu Thorpe. Dar dacă era 
un lucru pe care nu l-ar fi făcut niciodată, acesta era să se 
compromită personal cu Thorpe, însoţindu-l într-una din 
escapadele sale. Thorpe îi era, într-un fel, prieten, dar West 
simţea că acesta era totodată un seducător; un seducător 
de bărbaţi, ca şi de femei. West simţea că Thorpe voia o 
bucată din el, o bucată din sufletul lui, deşi nu-şi putea 
închipui de ce. 

— Cât timp eşti cu mine, Nicholas, n-o să ţi se întâmple 
niciodată ceva rău, spuse Thorpe. 

— Când sunt cu tine, nu mi se întâmplă niciodată ceva 
bun. 

Thorpe izbucni în râs, apoi expresia i se schimbă. Îl luă pe 
West pe după umeri şi-l trase mai aproape, într-o 
îmbrăţişare incomod de intimă. Îi şopti în ureche: 

— Or să te înşface, Nick. Te vor la Moscova şi or să pună 
mâna pe tine. 

West îşi întinse gâtul şi ridică privirea spre Thorpe. 

— Nu. Compania mă protejează. 

Thorpe văzu cum sângele dispare din obrajii lui West. 
Zâmbi trist şi clătină din cap. 

— Nu te pot proteja la infinit, şi ei ştiu asta. Nici măcar nu 
vor să te protejeze, pentru că ştii multe, mult prea multe, 
prietene. Când vor renunţa la serviciile tale, nu se va lăsa 
cu un NIP, ci cu RIP?. Aşa procedează ei. Dumnezeu să te 
aibă în pază, Nick, dar soarta ta pluteşte pe undeva între 


8 New Identity Program (engl.) - Program pentru o Nouă Identitate 
(n.tr.). 
9 Requiescat în pacem (lat.) - Odihnească-se în pace (n.tr.). 


Tiea 


Moscova şi cimitirul Arlington. 

West simţi că i se usucă gura. Fără să-şi dea seama, se 
apropie şi mai mult de Thorpe. 

Acesta îl bătu pe spate. 

— Pot să te ajut. Încă mai avem timp. 

CARTEA A TREIA 
REUNIUNEA 


16 


Peter Thorpe şi Nicholas West intrară în sala de bal - în 
realitate sala de instrucţie a regimentului - o încăpere 
înaltă, pe patru nivele, puţin mai mare decât un teren de 
fotbal. Spațiile largi erau susţinute de grinzi eliptice din fier 
forjat, iar în plafonul înclinat erau tăiate două şiruri de 
ferestre cu arcade. Sala era luminată strălucitor de 
candelabre uriaşe. Ambele capete ale sălii erau flancate de 
galerii imense, în care puteau lua loc peste o mie de 
oameni. Thorpe scrută zonele superioare, întunecate, ale 
galeriei de deasupra estradei. Acolo nu erau invitaţi, în 
schimb, cam din zece în zece metri, fusese postat un om 
din Serviciul Secret, cu binoclu. Thorpe ştia că puştile cu 
lunetă stăteau alături, pe bănci. _ 

Îşi roti privirea prin sala de bal. Încăperea era pavoazată 
cu roşu, alb şi albastru, iar deasupra estradei erau atârnate 
trei drapele uriaşe - american, britanic şi francez - şi un 
tablou mare, în tonuri sepia, al fondatorului OSS, generalul 
Wiliam „Wild Bill” Donovan. 

După estimarea lui Thorpe, se aflau acolo aproape două 
sute de mese, pe ale căror feţe de masă albastre fusese 
aranjată vesela - argint, porțelan şi cristal. 

— Unde-i masa noastră? întrebă Thorpe. 

— Masa paisprezece. Lângă estradă. 

Thorpe privi estrada ridicată de-a lungul peretelui dinspre 
nord. Îl recunoscu pe Ray Cline, un fost ofiţer OSS şi fost 
director adjunct pentru informaţii în CIA. 

Garda de onoare, formată din infanterişti marini, 
prezentă drapelul, iar mulţimea se ridică pentru ceremonie. 
Fanfara armatei începu să intoneze imnul naţional, şi cei 
aproape două mii de bărbaţi şi femei cântară versurile. 

West luă poziţia de drepţi şi li se alătură. 

Thorpe privi înapoi spre estradă. La stânga lui Cline era 

Michael Burke, fost ofiţer OSS şi fost preşedinte al clubului 
„Yankees” şi al Corporaţiei Madison Square Garden. Lângă 
Burke stătea Charles Collingwood, purtătorul de cuvânt şi 
cronicarul activităţilor OSS în timpul războiului, iar lângă 
Collingwood se afla Clare Boothe Luce. În stânga lui, era 
Richard Helms, fost ofiţer OSS, fost director al CIA, omul 
care-l recrutase pe West. Thorpe se întoarse spre acesta. 

— Uite-l pe vechiul tău şef, Nick. Ai grijă să-i mulţumeşti 
pentru slujbă. 

West se opri din cântat şi mormăi ceva ce suna a 
obscenitate. 

— El a ieşit, iar tu eşti încă înăuntru, zâmbi West. 

Imnul se termină, şi fanfara începu să intoneze „God 
Save the Queen”. 

— Hei, spuse Thorpe, asta mi-aduce aminte de colonelul 
Randolph Carbury - îl cunoşti? 

West îşi încleştă mâinile la spate. 

— Am auzit de el. De ce? 

— O să fie aici astă-seară. Şi o să-ţi mai spun şi altele. 

West încuviinţă din cap. 

Fanfara termină imnul britanic şi începu „La 
Marseillaise”. Thorpe privi înapoi spre estradă. Preşedintele 
Statelor Unite era flancat de Geoffrey Smythe, preşedintele 
Veteranilor OSS, şi de tatăl adoptiv al lui Thorpe, James 
Allerton, oaspetele de onoare. In stânga lui Allerton, era Bill 
Cassey, fost ofiţer OSS şi actualul director al CIA. Lângă 
Casey stătea William Colby, şi el fost ofiţer OSS şi fost 
director al CIA. 

— Absolvenţii au ajuns bine, observă Thorpe. 

Imnul francez se termină şi Arhiepiscopul New York-ului 
începu rugăciunea. 

Thorpe parodie cuvintele din rugăciunea cardinalului: 

— Doamne, Dumnezeule, apără-ne de vârcolacii nopţii. 

Se întoarse spre West, care se uită lung la el. 

— l-ai mai auzit urletul în ultima vreme? îl întrebă Thorpe. 

West nu răspunse. 

— Va urma. 

Cardinalul îşi termină rugăciunea şi toată lumea se 
aşeză. Geoffrey Smythe începu saluturile de bun venit. 
Thorpe îi spuse lui West: 

— N-am vrut să te sperii mai înainte. 

West fu gata să râdă: 

— M-ai speriat ca dracu’. 

Se uită la Thorpe. 

— Am necazuri? 

— Da' de unde. Eşti în mare pericol. 

— Termină! 

— lartă-mă, amice. Ascultă, în ce-i priveşte pe cei de la 
KGB, le e de-ajuns să se ţină pe urmele tale. In ce priveşte 
Compania, trebuie să-ţi faci o asigurare. Inţelegi? 

West dădu din cap. 

— Ceva în genul... „În caz de moarte prea timpurie sau 
dispariţie, următoarele documente şi mărturii vor ajunge la 
„The New York Times” şi „The Washington Post”... 

— Asta-i. 

West dădu din nou din cap. 

— Te ajut eu cu amănuntele, spuse Thorpe. 

— Şi ce vrei în schimb? 

— Doar prietenia ta. 

Zâmbi şi-l luă pe West de braţ. 

— Hai să mergem să înfruntăm mânia unei doamne 
făcute să aştepte. lei tu castana. Eu am destule necazuri. 


Katherine Kimberly îl privi pe Thorpe apropiindu-se, cu o 
expresie de supărare pe chip. 

— Nick a stat la coadă la aterizare pe „La Guardia”, 
spuse Thorpe. 

li dădu o sărutare pe obraz. 

— Îmi pare rău, a fost vina mea, adăugă West. Ne-am 
luat cu vorba în hol. Ce faci, Kate? 

Se aplecă şi o sărută. 

Ea îi luă mâna şi îi surâse. 

— Ai mai vorbit cu Ann? 

— Aseară. E bine. Îţi trimite sărutări. 

West privi în jurul mesei. 

— Domnule O'Brien, îmi pare bine că vă revăd. 

Îşi strânseră mâinile. 

West îl privi pe Patrick O'Brien. Era un bărbat de peste 
şaizeci de ani, cu părul bogat, blond-albit, cu o faţă 
roşcovană şi ochi pătrunzători de un albastru închis. West 
ştia că se menținea într-o formă fizică excepţională şi încă 
mai sărea, cum se exprima el, din avioane în perfectă stare, 
din care de fapt nu era nevoie să sari. Salturile le făcea 
când îi venea cheful, pe un teren sterp din Jersey Pine, 
singur şi noaptea — în nopţi senine, dar uneori fără lună, ca 
acelea de care pe vremuri avea nevoie pentru paraşutări în 
Europa ocupată. 

O'Brien făcu semn cu capul spre perechea care şedea la 
masă. 

— li cunoaşteţi amândoi pe Kitty şi George Van Dorn, 
desigur. 

Thorpe şi West îi salutară şi îşi ocupară locurile. 

Katherine arătă peste masă: 

— lar acesta este prietenul meu Tony Abrams, care 
lucrează la firmă. 

Abrams se întinse peste masă şi dădu mâna cu West. Se 
aplecă şi spre Thorpe, dar acesta tocmai turna dintr-o sticlă 
de Stolicinaia. Thorpe îl privi superficial şi spuse: 

— Da, ne cunoaştem. 

Ridică un pahar, plin ochi, cu lichid incolor. 

— Cineva a fost destul de atent şi şi-a amintit de 
preferința mea pentru vodca rusească. Na zdarovie. 

Goli paharul pe jumătate şi lăsă să-i scape un oftat. 

Thorpe se adresă celor de la masă: 

— S-ar putea să vi se pară ciudat că eu, un patriot şi un 
luptător al războiului rece, beau vodcă rusească. 

Îl privi în faţă pe Abrams. 

— Beau vodca rusească în acelaşi spirit în care războinicii 

din perioada preistorică beau sângele duşmanilor. 

— O manifestare de dispreţ? întrebă Abrams. Sau pentru 
curaj? j 

— Nici una, nici alta, domnule Abrams. Imi place gustul. 

Îşi linse buzele şi râse. 

— Că vorbeam de sânge, spuse Abrams, ai ceva pe 
manşeta dreaptă, domnule Thorpe. 

Peter Thorpe puse paharul jos şi îşi privi manşeta dublă. 
O pată brun-roşcată întina albul strălucitor al bumbacului, 
aproape de butonul din onix negru. O frecă între degete, 
apoi spuse: 

— Pare a fi sânge, nu-i aşa? 

— Da, aşa pare, spuse Abrams. 

Katherine înmuie colţul unui şervet într-un pahar cu apă. 

— Trebuie muiată până nu se fixează. 

Thorpe zâmbi şi luă şervetul. 

— Toate femeile din lume au în comun trei rânduri: du 
gunoiul, mă doare capul şi înmoaie-o până nu se fixează. 

Thorpe tamponă pata. 

— Hotărât lucru, e sânge. 

Katherine vorbi cu vizibilă răceală în glas. 

— Te-ai tăiat? 

— Să mă tai? Nu, nu m-am tăiat. 

George Van Dorn rosti de peste masă: 

— Atunci, poate, domnule Thorpe, având în vedere 
profesia dumitale, ai tăiat pe altcineva. 

Zâmbi. 

Thorpe îi zâmbi şi el. 

— Probabil e ketchup, interveni Kitty Van Dorn. 

Thorpe îşi dădu ochii peste cap, mimând disprețul. 

— Ketchup? Madam, n-am văzut o sticlă de ketchup de 
când eram la şcoală. Ştiu, Katherine se gândeşte la ruj, dar 
trebuie să mă dezvinovăţesc şi să recunosc că-i sânge. 
Când văd sânge, ştiu că-i sânge. 

Îl privi pe Abrams. 

— Ai spirit de observaţie, domnule Abrams. Ar trebui să 

fii detectiv. 

— Am fost. 

Clubul Vesel al Cadeţilor de la West Point se adunase 
lângă estradă şi începuse un potpuriu de cântece. 

Thorpe ridică vocea, ca să acopere zgomotul, şi îi spuse 
lui Abrams: 

— N-au fost părinţii dumitale un fel de agitatori bolşevici? 
Leon şi Ruth Abrams? Arestaţi pe când conduceau o grevă 
violentă a muncitorilor de la confecţii, parcă? 

Abrams îl fixă pe Thorpe eu privirea. Părinţii lui 
avuseseră o oarecare notorietate la vremea lor şi fuseseră 
menţionaţi în unele dintre cărţile care tratau subiectul 
mişcării muncitoreşti americane, dar nu erau destul de bine 
cunoscuţi încât Thorpe să-şi amintească de ei sau să facă 
vreo legătură pe baza numelui de familie, de altfel comun. 

— Da, Leon şi Ruth erau părinţii mei. Studiezi mişcarea 
muncitorească? 

— Nu, domnule. li studiez pe roşii. 

Katherine îl lovi pe Thorpe peste gleznă. 

— Asta-i interesant, îi spuse Thorpe. Pitoresc. Tony este 
fiu de eroi populari americani. Se întoarse spre Abrams: de 
ce Tony? 

Abrams zâmbi subţire. 

— Numele meu adevărat e Tobias, care are ca diminutiv 
Toby. Dar acolo unde am crescut, toţi aveau nume ca Dino 
sau Vito. Aşa că Toby a devenit Tony. 

— America, creuzetul. Şi dumneata te-ai topit chiar în el. 

În jurul mesei se lăsă o tăcere jenantă, apoi Thorpe 
întrebă: 

— Părinţii sunt tot comunişti, domnule Abrams? 

— Sunt morţi. 

— Imi pare foarte rău. Şi-au păstrat credinţa? 

— Părinţii mamei s-au întors în Rusia în timpul Marii 
Crize. Au fost arestaţi pe vremea epurărilor lui Stalin. 
Probabil că au murit în lagăre. 

Thorpe dădu din cap. 

— Asta trebuie să fi zdruncinat credinţa părinţilor 
dumitale în dreptatea şi frăţia revoluţiei. 

— Foarte posibil. Abrams îşi aprinse o ţigară. Părinţii 
tatei, care n-au plecat niciodată din Rusia, au fost ucişi de 
nemti prin 1944 - cam pe vremea când şi părinţii dumitale 
naturali au fost omorâţi de nemți. Mică-i lumea. 

Thorpe îl privi pe Abrams cu atenţie. 

— De unde ştiai de părinţii mei? 

— Am citit. Studiez istoria OSS-ul. 

Thorpe îşi mai turnă un pahar de vodcă şi-l privi pe 
Abrams. 

— Ştii, Abrams, s-ar putea să fii exact omul de care are 
nevoie firma. 

— Nu mi s-a cerut să mă asociez. 

— O, o să ţi se ceară. Ce dracu’ crezi că faci aici? De ce 
crezi... 

Katherine interveni: 

— Peter, când veneai încoace nu l-ai văzut cumva pe 
colonelul Carbury? Nu-i la masa lui. 

— De-abia l-aş recunoaşte. Toţi englezii seamănă între ei. 

Se juca cu un agitator de cocteiluri şi îl frânse între 
degete. 

— Poate s-a împotmolit pe undeva. 

Thorpe se lăsă pe spate şi păru că se retrage în sine. 

Cadeţii se opriră din cântat şi ospătarii aduseră peştele. 

— Lucrezi cu Kate? îl întrebă West pe Abrams. 

— Sunt asistent de proces itinerant. 

— DI Abrams se pregăteşte pentru examenul la Drept din 
iulie, adăugă Katherine. 

— Baftă, spuse West. Logodnica mea - sora lui Kate, Ann 
- e tot avocat. Lucrează la o firmă americană, la Munchen. 

Thorpe se trezi din reverie şi se ridică. 

— Lucrează pentru Agenţia de Securitate Naţională, 
Abrams. Toată familia asta afurisită e plină de spioni. 

— Eşti într-o dispoziţie deosebit de proastă, Peter, spuse 
Katherine aspru. 


-143 - 


Se ridică. 

— Scuză-mă, domnule Abrams, vrei să mă conduci în 
hol? 

Abrams se sculă şi o urmă. 

Thorpe păru să nu observe. 

— Toată sala asta afurisită e plină de spioni, mormăi el. 
Ştiţi cum poţi să-ţi dai seama când un spion e de faţă? 

Ridică de pe masă bolul de salată. 

— Se ofileşte salata. Doamne, ne trebuie un exorcist! 

Kitty Van Dorn anunţă că pleacă împreună cu soţul ei pe 
la mese. Ochii înceţoşaţi de alcool ai lui George Van Dorn 
părură să se limpezească brusc; îl privi lung pe Thorpe, apoi 
spuse: 

— Ai venit aici să-l vezi pe tatăl tău onorat. Vezi să apuci 
momentul. 

Îşi luă soţia de braţ şi plecară. 

Thorpe păru să ignore admonestarea şi îi spuse lui 
Patrick O'Brien: 

— Dă-mi, te rog, sticla de Sfoli. 

O'Brien îl privi sever: 

— Destul, Peter. Avem ceva important de discutat mai 
târziu. 

Ochii lui Thorpe îi întâlniră pe ai lui O'Brien, şi el plecă 
privirea. 

— Cred că ar trebui să mănânc ceva... Se concentră 
asupra rasolului de somon. 

O'Brien, West şi Thorpe mâncau în tăcere. West îl 
urmărea pe Thorpe cu coada ochiului. Nu era nemulţumit 
că ar fi putut să ajungă cumnaţi. Totuşi, Thorpe era un tip 
straniu. Numele lui întreg era Peter Jean Broule Thorpe, 
după părinţii lui naturali, tatăl american şi mama 
franţuzoaică, ambii agenţi OSS. Era de înţeles, reflectă 
West, atracţia Katherinei, spirituală şi emoţională, către el, 
datorită experienței lor asemănătoare, chiar dacă 
personalităţile lor erau total diferite. 

Thorpe ridică privirea din farfurie. 

— Mă simt mai bine. 

O'Brien se aplecă spre West. 

— Te-a pus Peter la curent cu treaba asta cu Carbury? 

— Numai că e în New York... 

— Nici eu nu-s prea bine informat, spuse Thorpe. 

O'Brien le făcu un rezumat stilizat al evenimentelor zilei 
adăugă: 

— Şi eu, şi Katherine credem că e în legătură cu Talbot. 
West dădu din cap. 

— Aşa zicea şi Peter. 

O'Brien îl privi îndelung pe Thorpe. 

— Ţi-a spus asta Katherine? 

Thorpe clătină din cap. 

— Da... Nu... Am tras şi eu concluzii după ce am citit 
scrisoarea de la Wingate. 

— Aha. 

— Numai că, adăugă Thorpe repede, Carbury ar trebui să 
fie aici - în sala asta - ca să ne lămurească până la capăt. 
Cred că Abrams a zbârcit-o. 

— Katherine şi Abrams şi-au luat toate măsurile, spuse 
brusc O'Brien. 

Îşi împinse farfuria deoparte. 

— Carbury s-o fi hotărât să evite o destinaţie cunoscută. 
S-o fi strecurat pe lângă oamenii noştri şi-o să ne trimită 
vorbă mai târziu să ne întâlnim într-un... 

— Ăsta-i cel mai sigur loc din America astă-seară, îl 
întrerupse Thorpe. Şi, în afară de asta, şi-ar fi dorit să fie 
aici din motive personale. 

O'Brien dădu încet din cap. 

— Da... Poate că încă-i pe undeva prin club - deşi am pus 
să fie căutat sub numele de Edwards. 

— Blestemat să fiu dacă aş răspunde la apelul băiatului 
din hotel dacă aş fi în misiune, zâmbi Thorpe. 

O'Brien dădu din nou din cap. 

— Aşa că, mai bine hai să presupunem că şi-a luat 
precauţiile regulamentare şi o să apară când o să-i vină lui 

bine, sau hai să presupunem... 

— Cel mai prost scenariu, spuse Thorpe. Din experienţa 
mea, oamenii care întârzie sunt de obicei oameni morţi. Dar 
las loc şi pentru o răpire. 

Thorpe se apucă să mestece o tulpină de ţelină. 

Katherine se apropia, însoţită de Abrams, şi cei trei 
bărbaţi se ridicară. Katherine spuse: 

— Am vorbit la Agenţia „Burke”. Detectivii l-au urmat pe 
Carbury până aici... sau aşa au crezut. Unul dintre ei a fost 
destul de cinstit şi a recunoscut că bărbatul pe care îl 
urmăreau - înalt, slab, în vârstă, cu mustață, îmbrăcat în 
smoching şi cu o servietă în mâna - poate să nu fi fost omul 
pe care li-l arătase un angajat al clubului. Când l-au văzut 
de aproape, aici, în hol, s-au gândit că poate urmăriseră o 
fantomă. Totuşi, bărbatul a prezentat o invitaţie şi a trecut 
prin detectorul de metale. Detectivii nu au mai putut să-l 
urmeze şi au plecat să-şi facă raportul. 

— Ţi-am spus că toţi englezii seamănă între ei, spuse 
Thorpe. 

Toţi îşi ocupară locurile. O'Brien luă cuvântul: 

— Carbury o fi trimis o sosie să scape de oricine l-ar fi 
urmărit. Din păcate, a scăpat de cei care-l protejau. 

Abrams îşi drese glasul. 

— Mai există o posibilitate. Sosia să nu fi fost angajată de 
Carbury, ci de altcineva. 

Thorpe aprobă din cap. 

— E şi asta o posibilitate. Asta ar putea să ne silească la 
o chestie ilegală. 

ÎI privi pe Abrams: 

— O pătrundere ilegală. 

Abrams îi privi pe cei din jurul său. Era clar că era o 
problemă importantă - şi nu una care le fusese atribuită, ci 
o problemă internă, o problemă care îi privea pe ei toţi, 
direct. De asemenea, era clar că folosirea unei momeli 
însemna planificare şi organizare şi mirosea a 
profesionalism înalt. Şi totuşi, nici O'Brien, nici Katherine, 

Thorpe sau West nu păreau prea surprinşi. Nu, trase el 
concluzia, nu era un caz de deturnare de fonduri. 

— Nu vreau să facă detectivii asta, spuse O'Brien, ci unul 
dintre noi. 

Se întoarse spre Abrams: 

— Crezi că ai putea să intri în camera lui? 

Abrams ridică din umeri: 

— Poate. 

O'Brien îl privi pe Thorpe. 

Acesta zâmbi: 

— Desigur. Ce echipă! Pete şi Tony, împreună, într-o 
acţiune ilegală. Doamne, ce-am ajuns! 

— Detectivii s-au întors la club, spuse Katherine. S-o mai 
amânăm. 

Se servi felul principal, iar Kitty şi George Van Dorn se 
întoarseră.  Discuţia se comentă asupra persoanelor 
prezente în sală. Kitty Van Dorn făcu un semn spre estradă. 

— Preşedintele arată bine astă-seară. 

Thorpe studie estrada, aflată în apropiere. 

— Da, arată foarte viu. E lichidul ăla nou de îmbălsămare. 

Katherine se aplecă şi-i spuse foarte încet la ureche: 

— Dacă nu te porţi cum trebuie, am să pun să fii dat 
afară. 

Thorpe îi luă mâna şi i-o strânse, apoi se uită din nou pe 
estradă, până prinse privirea lui Bill Casey. Tipul arăta, ca 
de obicei, sever. Casey îi făcu lui Thorpe un semn de 
recunoaştere, care nu era neapărat amical, observă 
Abrams. Era, gândi el, mai mult decât privirea pe care un 
poliţist de rond o aruncă delincventului juvenil din cartier. 

Thorpe îi rânji şefului, apoi îi spuse încet Katherinei: 

— Dacă vreodată un bărbat a reuşit să se transforme în 
vârcolac, ăla e Bill Casey. 

Katherine îşi reprimă un zâmbet. 

Thorpe se aplecă mai mult spre urechea ei şi-i spuse cu 
seriozitate: 

— Se potriveşte cu tiparul. Ca şi Cline, Colby şi Helms... 

Ca şi alte câteva zeci de oameni de aici, inclusiv şeful tău şi 
tatăl meu. Doamne, nu te sperie de moarte? Pe mine, da. 

Katherine se uită la Patrick O'Brien, apoi la James 
Allerton, care stătea lângă Preşedinte, fiind angajat într-o 
discuţie cu acesta. 

Thorpe îi urmări privirea şi spuse: 

— Da. „Cineva care s-ar putea să fie în apropierea 
Preşedintelui vostru.” 

Katherine îl privi lung: 

— Nu. 

Thorpe zâmbi: 

— Posibil. 

— Nu. 

— Depăşeşte absolut orice imaginaţie? 

Katherine îi întoarse spatele şi-şi turnă în pahar. 

Abrams se trezi stând lângă Katherine la barul lung, 
montat într-un colţ al sălii de bal. Îşi comandă o băutură, 
evitând să fie atras într-o conversaţie, şi se întoarse să 
privească prin sală. Câţiva bărbaţi şi femei purtau uniforme 
ofiţereşti de ceremonie, şi erau şi uniforme străine. Deşi 
invitaţiile specificau smochingul, erau câţiva bărbaţi în frac. 
Abrams îşi spuse că ăsta era genul de oameni care se 
duceau acasă şi se schimbau în smoching ca să se simtă 
comozi. 

Abrams îşi curăţă un fir de praf imaginar de pe cămaşă 
şi-şi verifică ţinuta. Intr-un fel, greu de definit, arăta că e 
închiriată, cu excepţia afurisiţilor de pantofi. 

— De unde e smochingul? întrebă Katherine. 

Abrams ridică rapid privirea. 

— Ce? A, de la „Murray”, din Lexington... De ce? 

— Tocmai mă-ntrebam dacă nu l-a adus din Anglia. 

— A, Carbury... Nu, al lui e de la „Lawson”. Din zona Wall 
Street-ului. Pe bon scria că a fost ajustat acum două zile. 

Ea se îndepărtă câţiva paşi de bar şi el o urmă. 

— Ce-a căutat tocmai acolo? întrebă ea. 

— Doar o dată, să închirieze un smoching. 

Sorbi din pahar. 

Ea îl privi cu atenţie. 

— Mai e şi altceva? Orice amănunt pe care l-ai avea... 

— Nu. 

Ea îl privi în ochi o secundă, apoi spuse: 

— Sunt conştientă de riscul pe care ţi l-ai asumat. Mai 
ales ţinând seama că nu ştii despre ce e vorba. 

— Cu cât ştiu mai puţin, cu atât mai bine. 

— De fapt, zise ea, n-am spus nimănui că ai fost în 
camera lui Carbury. 

Zâmbi: 

— Ţi-am spus că am să te protejez. 

— Nu sunt prea prudent de felul meu, spuse Abrams, dar 
aş vrea să fiu în stare să mă prezint la vară la examenul de 
stat fără cazier. 

— Îţi înţeleg foarte bine situaţia. 

Ezită, apoi adăugă: 

— Nu ţi-am cerut să forţezi şi să intri... şi mă întreb de ce 
ai făcut-o. 

El evită întrebarea, întorcându-se la cea precedentă. 

— După cum te întrebi probabil dacă n-am descoperit 
ceva despre care nu ţi-am vorbit. 

— Dar ai uitat să-mi spui de unde era smochingul. 

El o privi atent, apoi zâmbi. 

— Da, am uitat. 

Şi gândi: Şi tu ai uitat să-i spui lui O'Brien că eu am intrat 
în camera lui Carbury, şi cred că O'Brien a uitat să-ţi spună 
că mi-a cerut să mă duc luni la Glen Cove, şi vor mai fi 
multe scăpări de memorie convenabile înainte să se 
termine toate astea. 

— Presupun că Peter te-a adus în starea asta, spuse ea 
gânditoare. N-o să-ţi cer scuze în locul lui. Dar îmi pare rău 
că s-a întâmplat aşa. 

— Peter Thorpe n-are nici o influenţă asupra stării mele. 

Ea nu răspunse, şi Abrams îşi dădu seama că mintea ei 
era deja ocupată cu altă problemă. Pe neaşteptate, îi 
întinse programul pe care îl avea la ea. 

Abrams luă programul, privind-o scurt, apoi îl deschise, în 
interior erau trei file fotocopiate ale unei scrisori în 
manuscris. Aruncă o privire pe prima pagină şi văzu că era 
o scrisoare personală, adresată ei. O privi pe Katherine. 

— Dă-i drumul! Citeşte-o! 

El începu să citească şi, pe măsură ce citea, înţelegea că 
ea luase o hotărâre importantă în legătură cu el. Termină 
de citit şi-i dădu scrisoarea înapoi, în interiorul programului. 

Ea aşteptă câteva secunde ca el să vorbească. 

— Ei? 

— N-am nimic de zis. 

— De ce? 

— Nu-i de categoria mea. 

Îşi termină paharul. 

— la-o ca pe un caz penal - problemă pentru un poliţist 
anchetator. 

— Am făcut-o şi pe-asta. Tot nu-i din categoria mea. 

— Atunci, măcar gândeşte-te puțin la ea. 

— Bine. 

Îşi puse paharul pe bar. Scrisoarea, dacă era veritabilă, 
confirma parţial suspiciunile sale privind firma la care lucra. 
Se întoarse lângă ea şi o întrebă încet: 

— Doar o întrebare: „O'Brien, Kimberly şi Rose” e o 
faţadă pentru CIA, da? Cum îi spuneţi - o societate 
brevetată? 

Ea clătină din cap. 

Abrams fu surprins şi ştia că asta i se citea pe faţă. 

— Atunci, cine dracu' sunteţi? 

Ea clătină din nou capul. Abrams îşi frecă bărbia. 

— Trebuie să recunoşti că asta-i bizar. 

— Se poate. 

Katherine întinse mâna şi luă de pe bar lista invitaţilor. 

— Primul, în ordine alfabetică, spuse ea, James Jesus 
Angleton, a fost ofiţer OSS şi şeful contrainformaţiilor din 
CIA. Este considerat părintele  contrainformaţiilor 
americane. Ca urmare a legăturilor sale strânse cu Philby, 
agentul dublu britanic, şi pentru că nu a reuşit să-l 
identifice pe Philby sub adevărata sa faţă - dar şi datorită 
altor întâmplări ciudate - au fost unele bănuieli că Jim 
însuşi ar fi fost agent sovietic. Dacă este adevărat... mă 
rog, e prea înspăimântător numai să mă gândesc. Oricum, 
Jim a fost concediat de Bill Colby din motive care au rămas 
neclare. Următorul suspect posibil... 

— Stai puţin! 

Abrams o privi de aproape. Avea senzaţia că ea trecuse 
din viteza întâi în a doua şi că tocmai era pe cale să intre în 

priză direct. 

— Nu mă interesează suspecţii, îi zise. Credeam că ne- 
am lămurit în privinţa asta. 

Ea părea pornită. 

— Imi pare rău... Deşi, ai dreptate. Am cam pierdut 
legătura cu... oamenii obişnuiţi. 

Reflectă un moment. 

— Poate că te-am judecat greşit... şi poate că am spus 
deja prea mult. Scuză-mă. 

Îi dădu lista invitaţilor şi plecă. 

Abrams se întoarse la bar şi îşi frunzări propria listă. Erau 
mulţi invitaţi care aveau nume franţuzeşti sau din Europa 
Centrală, despre care îşi imagină că erau foşti luptători din 
rezistenţă. Erau cavaleri britanici cu doamnele lor, o 
pereche Romanov şi alţi purtători de titluri nobiliare, 
inclusiv noua lui prietenă, contesa Claudia. Se uită peste 
umăr la masa unde şedea familia Grenville, dar Claudia era 
cu spatele spre el. Orchestra începu să cânte şi el se hotări 
s-o invite la dans, dar ea se ridică o dată cu Tom Grenville 
şi plecară spre ringul de dans. 

Abrams mai comandă o băutură şi îşi îndreptă atenţia 
spre mesele din jurul său. Dacă era o stare de spirit 
comună, îşi zise, aceasta putea fi descrisă cu un singur 
cuvânt: mândrie. Evident că era şi ceva aroganță, chiar şi 
sentimentalism, dar senzaţia generală era aceea de „lucru 
bine făcut”. Anii nu estompaseră amintirile; vârsta şi 
infirmităţile de-abia se simțeau în mersul înţepat sau în 
glasurile sigure, rezonante. Nu conta că apelul era mai 
scurt pe an ce trecea, sau că lumea nu mai era aşa cum 
fusese în 1945. Aici, astă-seară, era din nou Ziua Victoriei în 
Europa. 

Katherine îi bătu cu degetul în program, scoţându-l din 
reverie. Veni lângă el şi întrebă: 

— Cauţi pe cineva anume? 

— Nu. 

Şi adăugă: 

— Bei ceva? 

— Nu, mulţumesc. Ti s-a părut că am plecat cam brusc? 

— Mi s-a părut că erai supărată. 

Ea zâmbi forţat. 

— Conversaţiile noastre se termină des în felul ăsta, nu? 

El păru să ezite, şi ea îl simţi şovăind între a-şi cere scuze 
şi a o invita la dans, aşa că luă iniţiativa: 

— Hai să suspendăm şedinţa şi să mergem la dans. 

Orchestra cânta melodia din Casablanca, „As Time Goes 
By”. Ea îşi găsi uşor locul în braţele lui, şi el îi simţi trupul 
presat de al lui, îi mirosi părul, săpunul, parfumul. Dansară 
cam timid la început, apoi el se relaxă, se relaxă şi ea şi, 
treptat, apropierea trupurilor nu mai fu aşa de stângace. 

— N-ai fost însurat niciodată? întrebă ea. 

— Nu... Doar logodit, o dată. 

— Pot să întreb ce s-a întâmplat? 

Abrams se uită la Claudia, care dansa în apropiere cu 
Grenville. Îşi întoarse privirea spre Katherine: 

— Întâmplat...? O, aveam opinii politice diferite. Aşa că 
ne-am despărţit. 

— Ciudat. 

— Era o radicală a anilor '60, copilul florilor... sau cam 
aşa ceva. O activistă antirăzboinică şi pentru drepturi civile. 
Pe urmă a început cu balenele, apoi cu indienii americani şi 
cu mediul, sau invers. Apoi cu chestiile alea antinucleare. 
Orice ar fi fost la ordinea zilei, Marcy era acolo, cu o 
pancartă şi un tricou imprimat. Viaţa ei era jalonată 
cronologic de ştirile de seară. Ca artiştii, care au perioade 
albastre, ea avea perioade cu balene... perioade indiene... 
înţelegi? 

— Nu te atrag activismul şi idealismul? 

— Nu mă atrage niciun „ism”. Am văzut prea multe în 
copilărie. Ruinează vieţi. 

— Uneori ajută omenirea. 

— Pute. Ascultă-mă pe mine, pute. 

Dansară un timp în tăcere, apoi ea reluă: 

— Şi de-aia ai lăsat-o? Fiindcă era aşa de angajată... 

— Ea m-a lăsat. Fiindcă i-am mărturisit că am fost toată 
viaţa cu republicanii. 

Zâmbi: 

— Ideea de a se culca cu un republican îi făcea, cum 
zicea ea, greață. 

Râse scurt. 

— Dar, cu toate astea, ai iubit-o, spuse ea după un 
moment de gândire. 

Abrams nu-şi închipuise vreodată că tema dragostei şi a 
relaţiilor altor oameni ar fi putut s-o intereseze pe Katherine 
Kimberly. 

— N-a fost niciodată monoton. Imaginează-ţi să vii acasă 
de la lucru, în uniformă de poliţist, şi să găseşti salonul plin 
de revoluționari negri. Poţi? 

— Nu, nu prea. 

— Îmi dădea o stare de încordare. 

Râse din nou. 

Ea zâmbi: 

— Mă bucur că te poate amuza acum. 

— Habar n-ai ce amuzant e până n-ajungi să faci 
dragoste înfăşurat într-un steag cubanez, cu căldura închisă 
în miezul iernii ca să protestezi împotriva preţurilor 
petrolului şi întrebându-te dacă o să-ţi simtă hamburgerul 
în răsuflare, fiindcă erai în boicot contra cărnii de vacă, cu 
un tablou al lui Che urmărindu-te cu ochii lui ca ai lui 
Hristos şi cu două oaspete lesbiene dormind în camera de 
Zi: 

Îi aruncă o privire Katherinei şi-i văzu expresia încordată. 

— Îmi pare rău. Te-am scârbit? 

Ea clătină din cap: 

— Nu. Incerc să mă abţin să nu izbucnesc în râs. 

Dansară până se opri muzica. El o luă de braţ şi plecară 
înapoi spre bar. Abrams deschise lista invitaţilor. 

— Văd că sora ta trebuia să fie a opta persoană la masa 
noastră. 


-154 - 


— N-a reuşit să vină. Am vrut să-ţi spun că poţi să vii cu 
cineva, dar am uitat. Dacă nu cauţi pe cineva anume, poate 
cauţi suspecți. 

— Pur şi simplu, mă interesează numele astea. Ca să fiu 
sincer, sunt impresionat. 

Ea comandă un vin alb. 

— Ai vreo întrebare? 

— Da. De ce sunt toţi aici? 

Ea zâmbi: 

— Este un dineu anual. Astă-seară îl onorăm pe James 
Allerton, tatăl lui Peter, care va primi Medalia „General 
Donovan”. Şi, bineînţeles, cinstim memoria celor morţi şi 
memoria generalului Donovan, căruia i se spune de obicei, 
simplu, Generalul, după cum poate că ai observat. E 
interesant ce spun? 

Abrams o privi aşa cum stătea, rezemată cu spatele de 
bar, cu paharul într-o mână şi ţigara în cealaltă. Nu semăna 
deloc cu imaginea cu care era obişnuit la birou. 

— Tot îmi umblă prin cap expresia „reţea de old-boys”. 

Ea lansă o şuviţă de fum. 

— Nu-i nicio reţea - este un grup foarte amestecat. 
Singurul numitor comun este perioada de camaraderie 
trăită acum vreo patruzeci de ani. In OSS exista toată 
gama, de la prostituate la prinți, de la criminali la cardinali. 

Abrams îşi spuse că distanţa dintre extreme nu era aşa 
de mare cum, poate, îşi închipuia ea. 

— E distractiv să te gândeşti că cineva de aici - poate 
mai mulţi - ar putea fi agent sovietic, spuse el privind prin 
sală. 

— Eleanor Wingate n-a spus-o chiar aşa... De ce ai spus 
„distractiv”?... Vrei să spui curios. 

— Eu mă distrez. 

Ea reflectă un moment. 

— Nu prea ne placi, nu? Presupun că ai fi fericit să 
demaşti pe vreunul sus-pus. Inţeleg că poliţiştii găsesc o 
mulţime de satisfacţii când înfundă un grangur. 

— Numai la televizor. Până la urmă ajungi să depui 
mărturie la tribunal şi să fi interogat de cineva de la 
„O'Brien, Kimberly şi Rose”, care te face tăiţei. 

Îşi stinse ţigara. 

— Dacă, după cum înţeleg eu, suspectul, sau suspecţii se 
încadrează într-un tipar, de ce i-ai spus domnului O'Brien? 

— În el am încredere. 

Abrams clătină capul. 

— Şi, presupun, i-ai arătat scrisoarea şi lui Thorpe? 

— Da. Bineînţeles că el nu poate intra în categoria 
suspecţilor. Şi nici dumneata. 

— Mă bucur că domnul Thorpe şi cu mine avem măcar 
atâta în comun. l-ai mai spus, sau ai de gând să mai spui şi 
altcuiva? 

— Sunt mai mulţi, din... cercul nostru de prieteni, care 
vor afla astă-seară. 

— Îţi îngreunezi singură situaţia. 

— Cercetările interne sunt întotdeauna dificile. De aceea 
am nevoie de ajutorul tău. 

— De ce al meu? 

Se aplecă spre el: 

— Pentru că eşti inteligent, inventiv, fost detectiv, am 
încredere în tine şi îmi placi. 

— Am roşit? 

— Nu, eşti palid. 

— Totuna. 

Ea dădu din mână. 

— Suspend pledoaria. Vrei să dansăm? 

— Ne-ar lua de proşti. Orchestra e în pauză. 

Ea privi în jur şi începu să râdă. 

— Pot să-ţi pun în mod deschis o întrebare, domnişoară 
Kimberly? De ce nu dai afacerea asta pe mâna 
profesioniştilor? 

— E mai complicat. De ce nu-l întrebi pe domnul O'Brien, 
mai încolo?... Şi poţi să-mi spui Katherine. 

Pe buze îi miji un surâs. 

— Da, am dansat împreună. Cum să-ţi spun marți, la 
birou? 

— Dacă dansăm, Katherine. Altfel, domnişoară Kimberly. 
Abrams nu era convins că-i place genul ei de umor. 

Văzându-l pe Thorpe singur, Abrams se duse şi se aşeză 
la masă... 

Thorpe se holbă la el fără să se ferească, apoi comentă: 

— Numai tu şi cu mine, Tony. 

— Tu şi eu. 

— Asta am spus şi eu, numai că eu pot s-o spun cum 
vreau, fiindcă am absolvit la Yale, pe când tu trebuie să-ţi 
controlezi exprimarea. 

— Adevărat. 

Abrams se apucă să mănânce. 

Thorpe întinse cuțitul în direcţia lui Abrams. 

— Ce ţi-a spus Kate? Şi să nu întrebi „Despre ce?”. 

— Despre ce? 

Thorpe se ridică pe jumătate: 

— Ascultă-mă, Abrams... 

— Eşti roşu la faţă şi ai ridicat glasul. N-am văzut 
niciodată un absolvent de la Yale în halul ăsta. 

Thorpe se aplecă peste masă şi lovi cu cuțitul paharul lui 
Abrams. 

— Ai grijă! 

Abrams se întoarse la mâncarea lui. 

Thorpe se aşeză şi, după o lungă tăcere, spuse: 

— Uite... adevărul e că nu-mi pasă că eşti evreu. 

— Atunci de ce-o pomeneşti? 

Tonul lui Thorpe deveni conciliant: 

— Nu-mi pasă de trecutul tău, de părinţii tăi, de poliţia 
din New York, pe care n-o iubesc, de poziţia ta umilă în 
viaţă, că vrei s-ajungi jurist - nu-mi pasă nici chiar că şezi 
aici, dar... 

Abrams ridică ochii din farfurie. 

— Dar îţi pasă că am pomenit de sângele de pe manşeta 
ta. 

— ... dar îmi pasă că logodnica mea încearcă să te 
amestece în afacerea asta. Nu-i treaba dumitale, domnule 
Abrams, şi de fapt nu-i treaba nimănui. Eu zic că-i furtună 
într-un pahar cu apă. 

— Atunci, ce-ţi pasă? Ai gustat din puiul ăsta? 

— Ascultă-mă cu atenţie şi pe urmă uită ce-am să-ți 
spun. Katherine şi O'Brien, şi alţi câţiva sunt detectivi 
amatori - diletanţi. Cunoşti genul, de când erai poliţist. Se 
ambalează în mistere. Nu-i încuraja. 

Abrams îşi puse furculita şi cuțitul în farfurie şi-şi lăsă 
şervetul pe masă. 

— Dacă e ceva în chestia asta, continuă Thorpe, treaba 
trebuie făcută de profesionişti - ca mine - nu de... 

Abrams se ridică de la masă. 

— Scuză-mă, trebuie să ies puţin la aer. Se întoarse şi 
plecă. 

Thorpe bătu darabana cu degetele în masă. 

— Ticălos! 

După câteva minute, apăru West. Thorpe îi aruncă o 
privire. 

— Tot vreau să mă uit prin cărţile alea, Nick. 

West părea neobişnuit de nervos. 

— Nu astă-seară. 

Işi prepară o băutură. 

Thorpe începu să vorbească, dar West nu-i dădu atenţie. 
Se gândea că acesta, ca şef al Serviciului Contacte Interne, 
conducea ceea ce era, până la urmă, cel mai mare cerc de 
spioni amatori din lume. Întreaga operaţiune ajunsese atât 
de vastă, încât Thorpe, umbla vorba, avea acasă un 
computer pe care ţinea numele a mii de civili, deplasările 
lor peste graniţă, ocupațiile, calităţile, credibilitatea şi 
domeniile de specializare. Şi toată treaba costa relativ 
puţin, ceea ce era în avantajul prezentei administrații. 
Oricine se oferea să facă „ceva pentru patrie” o făcea fără 
pretenţii la răsplată, singura lor recompensă fiind propriile 
emoţii şi o bătaie pe umăr de la Thorpe sau de la unul 

dintre ofiţerii lui de dirijare. 

Thorpe îşi dădu seama că West nu-l asculta şi îl prinse de 
braţ. 

— Bine, nu astă-seară. Când te duci la Munchen, să-ţi 
vezi logodnica? 

— Nu-mi dă nimeni aprobare pentru Munchen. Vine Ann 
la sfârşitul lui iunie sau în iulie, în permisie. 

— Şi când e ziua cea mare? 

— Nu-i programată. 

— Trebuie să fie enervant să trăieşti, împreună fiind, în 
tări separate. Oricum, de-abia aştept să fim cumnaţi. Poate 
atunci o să ai încredere în mine. 

— Voi când vă căsătoriţi? 

— Ce-ai zice de o nuntă dublă pe Patru lulie? Ar fi pe 
placul tuturor patrioţilor şi spionilor. Poate chiar la Glen 
Cove. Da, ar fi frumos. 

West zâmbi: 

— Vorbeşti de proprietatea lui Van Dorn, nu? Nu de a 
ruşilor? 

Thorpe zâmbi şi el, dar nu răspunse. 

Ospătarii serviră desertul şi West se înfipse într-un sufleu 
de ciocolată. 

Apoi ridică ochii din farfurie: 

— Nu c-aş vrea să-ncalc convenţia, dar chestia asta cu 
Talbot nu-mi sună bine. Sper să nu-nceapă din nou în 
Companie o isterie de vânare a vrăjitoarelor. 

Thorpe ridică din umeri: 

— Doamne, ce s-ar face oamenii ăştia fără o gogoriţă? 
Talbot. Căcat! Dacă ar exista vreun Talbot, ar trebui să aibă 
vreo sută cinci ani. 

Thorpe se aplecă spre West: Ştii cine-i Talbot? Să-ţi spun 
eu: E diavolul din minţile noastre. E ticălosul, monstrul, 
coşmarul... 

Thorpe vorbi pe un ton mai scăzut: 

— El nu există, Nick, n-a existat niciodată. El e ţapul 
ispăşitor pentru toate belelele babalăcilor ăstora. 

West încuviinţă uşor din cap: 

— S-ar putea să ai dreptate. 

Thorpe dădu să-i răspundă, dar apăru Katherine, care se 
aşeză la masă şi vorbi pe un ton agitat: 

— Am sunat peste tot şi nu-i nici urmă de Carbury. 

Thorpe nu păru deosebit de preocupat. 

— O să-i sun pe ai mei să intre în legătură cu FBl-ul, zise 
el. 

— lar eu o să-l pun pe Tony să-şi folosească oamenii din 
poliţie. Pe unde-o fi? întrebă Katherine. 

— Păi, e vineri seara. S-o fi dus la templu. 

Katherine se înfurie: 

— Ai fost bădăran toată seara - şi cu toată lumea. Ce 
dracu' te-a apucat? 

Thorpe făcu o mutră pocăită: 

— Cred că am avut o zi proastă. O să-mi cer scuze de la 
toţi. 

Ea oftă, exasperată. 

— Asta n-ajută la nimic. 

Se uită la Nicholas West, care părea jenat: 

— Tu şi cu Ann nu vă certaţi? 

— Uneori, zâmbi West forţat. 

— Atunci poate că noi suntem de vină, fetele Kimberly. 
lar mama e o căţea. 

Se întoarse spre Thorpe: 

— lţi accept scuzele. 

Thorpe se lumină la faţă şi ridică paharul cu vin: 

— Toţi pentru unul şi unul pentru toţi! 

Thorpe ciocni cu toată lumea şi-şi goli paharul. West îi 
aruncă o privire Katherinei, apoi lui Thorpe. Era în situaţia 
de a şti mai mult despre Thorpe decât iubita acestuia: îi 
citise dosarul personal şi aprecierile periodice. Făcuse asta 
sub pretextul cercetărilor istorice, dar cauza reală fusese 
preocuparea sa pentru Katherine Kimberly. 

Işi aduse aminte că unul dintre şefi îl caracterizase pe 
Thorpe ca fiind „un heterosexual entuziast”. Asta, 

mâzgălise cineva pe margine, înseamnă afemeiat. West îşi 
închipuia că, pentru Katherine, era ceva înţeles şi acceptat. 

West se uită la ochii lui Thorpe, care vorbea cu Katherine. 
Era locul unde apărea nebunia, în scurte sclipiri, ca atunci 
când se deschide gura unui furnal, apoi se închide brusc, 
lăsându-te cu impresia unei vâlvătăi tumultoase, dar fără 
vreo dovadă concretă. West îşi mai aminti de un raport din 
dosarul lui Thorpe, scris de un psiholog de la CIA, într-o 
engleză limpede, preferată de CIA psihoaiurelilor emise de 
psihanaliştii civili. După o întrevedere prelungită - probabil 
susţinută cu droguri - analistul scrisese: „Uneori se poartă 
şi vorbeşte de parcă ar fi încă la Yale, în clubul Craniul şi 
Oasele. li plac misiunile secrete, dar şi pe cele mai 
periculoase le abordează de parcă ar fi jocuri de societate”. 

Psihiatrul mai consemnase o observaţie care îl tulburase 
pe West: „Thorpe suferă grav de plictis; el trebuie să 
trăiască pe marginea unui abis ca să simtă că trăieşte. Se 
consideră superior restului omenirii datorită faptului că are 
cunoştinţă despre secrete importante şi că aparţine unui 
organism secret şi de elită. Acestea sunt o dovadă de 
personalitate imatură. Mai mult, relaţiile sale cu cei de 
acelaşi nivel, deşi binevoitoare, sunt superficiale şi nu se 
ataşează de bărbaţi. Despre atitudinea sa faţă de femei se 
poate spune că este în aparenţă fermecător, dar în fond 
plin de dispreţ.” 

West îl privi pe Thorpe cu atenţie. Era evident, cel puţin 
pentru el, că Thorpe era un tip care ducea o luptă interioară 
monumentală, un om cu mintea în tumult din cauza unei 
probleme foarte serioase. 

West îi făcuse Katherinei o aluzie în acest sens, dar 
mesajul nu fusese bine recepționat, şi el renunţase. Totuşi, 
Ann fusese mai receptivă. Ann mai dispunea şi de alte 
informaţii - convorbiri neoficiale cu agenţi, bârfe şi altele de 
felul ăsta - şi, deşi ea nu spusese nimic clar, West ştia că e 
preocupată de problemă. 

West ştia ce avea de făcut: să ceară toate rapoartele 


- 162 - 


făcute de Thorpe asupra misiunilor sale, ca şi rapoartele şi 
analizele tuturor misiunilor în care Thorpe fusese implicat. 
West tot amânase, dar venise timpul să-l evalueze definitiv 
pe Peter Thorpe. 

Thorpe se întoarse brusc spre West. 

— Pari gânditor, Nick. Ai vreo problemă? 

West îşi simţi sângele în obraji, dar nu fu în stare să-şi 
desprindă ochii de privirea strălucitoare a lui Thorpe. Avea 
impresia jenantă că Peter Thorpe ştia la ce se gândea. Îşi 
drese vocea şi-i răspunse: 

— Mă gândeam - dacă l-am găsi pe Carbury mort, atunci 
ai crede că Talbot există? 

Ochii lui Thorpe se îngustară şi, apropiindu-se foarte mult 
de West, îi spuse încet: 

— Dacă ai găsi în pădure o oaie cu gâtul sfâşiat, Nick, ai 
da vina pe lupi sau pe vârcolaci? 

Surâse, un surâs moale, de lup, aprecie West. Thorpe 
continuă: 

— In New York nu-i aşa de greu să găseşti pe cineva cu 
un şiş în inimă. 

West încercă, fără succes, să nu se uite la pata de pe 
manşeta lui Thorpe. 

Zâmbetul lui Thorpe se lăţi şi mai mult, dezvelindu-i dinţii 
mari şi albi. West se ridică şi se scuză, apoi plecă. 

Thorpe se întoarse spre Katherine, care îşi turna cafea: 

— Tipul e foarte sensibil. Mă irită. 

— Nu te-am auzit niciodată că te-ar irita ceva. 

— Nicholas West irită pe mulţi din Companie. 

— Vorbeşti de parcă ai avea ceva pe conştiinţă. 

— N-am nimic pe conştiinţă şi nici măcar conştiinţă. 

— Atunci trebuie că ascunzi ceva, surâse ea. 

Thorpe nu-i întoarse zâmbetul. 

— Chiar şi aşa, tot n-aş putea să ascund prea mult timp 
de piticul ăsta inofensiv, nu? 

Katherine îl privi cu atenţie: 

— Nu. 

Thorpe dădu din cap, ca şi cum ar fi luat o hotărâre. 

— De fapt, sunt îngrijorat pentru el. Sunt prea mulţi 
cărora le stă în cale. 

Thorpe îşi aprinse o ţigară şi suflă o şuviţă de fum. 

— Ca să fac o analogie, Nicholas West e ca o vită care a 
păscut prea mult pe câmpul arhivelor informative şi s-a 
îngrăşat prea tare. Stăpânul lui vrea să-l taie; lupii din 
pădure îl vor în stomacul lor. O privi pe Katherine: Sărmanul 
Nick! 

Masa rotundă a lui Patrick O'Brien era întrunită din nou. 
West îi vorbea lui Katherine, O'Brien lui Kitty şi George Van 
Dorn, iar Claudia, care ocupase scaunul liber, vorbea cu 
Abrams. Thorpe şedea tăcut. Câteva persoane dansau pe 
melodii din anii '30. Abrams îl urmărea pe Thorpe. Tipul 
băuse mult toată seara, dar era, fără discuţie, treaz. 

Abrams îşi întoarse privirea spre Claudia şi-i răspunse la 
întrebare: 

— Nu, părinţii nu m-au învăţat ruseşte. 

— Ce păcat! Eu ştiu ruseşte. Am fi putut să discutăm în 
secret. 

— Despre? 

— Orice. Am să te învăţ câteva cuvinte şi sunt sigură că o 
să începi să-ţi reaminteşti. 

Abrams nu răspunse, şi ea schimbă subiectul. Vorbi cu 
însufleţire despre viaţa ei în America, atingând, din când în 
când, braţul lui Abrams. La un moment dat, întrebă: 

— Te ating prea mult? 

La care el răspunse: 

— Nu prea mult, dar nu unde ar trebui. 

Ea izbucni în râs. 

Pe Abrams amintirile îl purtară spre momentele când 
O'Brien îl luase în turneu prin marea sală şi-l prezentase 
unor prieteni şi clienţi. Cei mai mulţi dintre aceştia, ca John 
Weitz, Julia Child, sau Walt Rostow, erau bogaţi, sau vestiți, 
sau puternici, sau toate trei la un loc. Abrams nu-şi punea 
problema de ce i se oferise această cinste rară. Exista o 
anumită psihologie a  recrutărilor, comună majorităţii 
organizaţiilor clandestine cu care avusese de-a face, de la 
Mafia la Weather Underground; începeai cu comisioane şi 
avansai spre acte de indiscreţie. Apoi erai introdus în 
interiorul cercului, după care urma prezentarea în faţa 


- 165 - 


VIP-urilor, care puteau să fie sau nu membri ai grupului, dar 
pe care erai obligat să-i consideri simpatici. Şi, în sfârşit, 
rând erai pregătit psihologic, erai trimis în misiune ca să 
arăţi ce poţi. O misiune despre care ţi se spusese că va 
avea loc, dar la care, cu câteva luni sau săptămâni în urmă, 
n-ai fi conceput că poţi participa. In cazul de faţă, se 
aştepta ca el să-şi „facă oasele”, cum ar fi spus prietenii lui 
italieni, cu misiunea Glen Cove. 

Claudia reuşi să-i întrerupă şirul gândurilor. 

— Cred că ar trebui să dormi în apartamentul din oraş. 

Abrams o privi. 

— Zău? S-ar putea să n-am loc. Cred că şi familia 
Grenville rămâne acolo. 

Claudia îi zâmbi. 

— Uit-o pe Joan Grenville, amice. Wispii ăştia nu sunt 
pentru tine. 

— Wasp-ii.19 

Sala de bal se linişti deodată, când preşedintele 
veteranilor OSS, Geoffrey Smythe, se ridică şi urcă la 
tribună. Smythe le ură bun venit tuturor şi prezentă 
personalităţile de pe estradă. 

Terminând cu introducerea, spuse: 

— Sunt deosebit de onorat astă-seară să vi-l prezint pe 
vorbitorul pe care l-am invitat, probabil singurul om din 
America pe care nu trebuie să-l mai prezint. Doamnelor şi 
domnilor, Preşedintele Statelor Unite şi Comandantul 
Suprem al Forţelor Armate. 

Asistenţa, milităroasă, se ridică şi înălţă paharele, rostind 
salutul tradiţional: „Comandantului  Suprem!”. Urmară 
aplauze prelungite, în timp ce Preşedintele îşi ocupa locul la 
pupitru. 


10 Wasp - viespe; wisp - şuviţă. Claudia confundă evident acronimul 
White, Anglo-Saxon and Protestant (alb, anglo-saxon şi protestant), 
atribute considerate de unele cercuri din SUA ca definitorii pentru 
„adevăratul” american (n.tr.). 

Preşedintele vorbi o vreme, întrerupt deseori de aplauze. 
El încheie: 

— ŞI, în sfârşit, am transmis un mesaj prezidenţial tuturor 
persoanelor importante din CIA, exprimând dorinţa mea de 
a vedea renăscând spiritul de corp, angajamentul, flerul şi 
îndrăzneala vechiului OSS. Vă mulţumesc. 

Abrams privi prin sală. Bill Casey, care era mai aproape 
dintre cei aflaţi pe estradă, avea o faţă surâzătoare. Era 
clar, îşi spuse Abrams, că vremurile bune se întorseseră. 

William Colby, preşedintele comitetului de premiere, veni 
la pupitru şi spuse: 

— Scopul acestei întruniri este de a onora memoria 
fondatorului Oficiului Serviciilor Strategice şi de a înmâna 
Medalia General Donovan, ceea ce am onoarea de a face 
acum. 

Colby se uită pe textul scris. 

— Veteranii OSS conferă Medalia Donovan unei persoane 
care a prestat servicii deosebite în interesul Statelor Unite, 
al Lumii Libere sau al cauzei libertăţii. In acest an, suntem 
deosebii de mândri să oferim Medalia Donovan unui bărbat 
care a fost de faţă la naşterea OSS, unui bărbat a cărui 
carieră, în multe privinţe, a mers în paralel cu cea a 
generalului Donovan. 

Colby privi în stingă, apoi continuă: 

— James Allerton este fondatorul firmei de avocatură 
„Allerton, Stockton şi Evans”, de pe Wall Street. El a fost 
consilierul şi prietenul fraţilor Dulles, al generalului 
Donovan şi al fiecărui Preşedinte american, de la Roosevelt 
la actualul nostru şef al Statului. 

Preşedintele Roosevelt l-a avansat pe James Allerton 
colonel în timpul războiului mondial, şi el a funcţionat cu 
acest grad în statul-major al lui Donovan. După război, 
Preşedintele Truman l-a numit în comisia care a elaborat 
Legea Securităţii Naţionale, care a avut ca efect înfiinţarea 
CIA. Preşedintele Eisenhower l-a numit ambasador în 
Ungaria. 

În 1961 a fost numit de Preşedintele Kennedy la Comisia 
pentru Titluri şi Bursă. Dar, James Allerton era, în fond, un 
ofiţer de informaţii şi, simțind vechea chemare a lumii pline 
de riscuri a spionajului, pe care o ştim cu toţii - Colby 
aşteptă ca slaba rumoare să înceteze -, James Allerton şi-a 
oferit Preşedintelui Kennedy serviciile în această direcţie şi 
a fost numit consilier prezidenţial pentru informaţii militare. 

De atunci, sfatul lui James Allerton a fost căutat de toţi 
preşedinţii, în probleme de extremă sensibilitate din 
domeniile planificării informaţiilor şi securităţii naţionale. 

james Allerton, continuă Colby, lucrează acum în 
colectivul ofiţerilor de la Informaţii Naţionale care, după 
cum ştiţi, este un mic grup de analişti mai în vârstă, 
cunoscut la Washington sub denumirea neoficială de 
«Înţelepţii» şi care îl consiliază pe Preşedinte în probleme 
de extremă importantă naţională şi mondială. 

Vocea lui Colby începu să se monteze în vederea 
finalului: 

— In lunga sa carieră, James Allerton a întruchipat acele 
calităţi, în serviciul public ca şi în cel privat, pe care pun 
accentul veteranii Oficiului Serviciilor Strategice la 
acordarea Medaliei Donovan. Doamnelor şi domnilor, dați- 
mi voie să vă prezint un drag prieten personal, pe 
onorabilul James Prescott Allerton. 

Asistenţa se sculă în picioare şi în marea sală se 
revărsară aplauze prelungi, susţinute. Allerton se ridică şi 
păşi de-a lungul estradei, spre pupitru. Silueta înaltă, 
uscăţivă, era uşor încovoiată, dar el şi-o purta cu mare 
demnitate. Cei peste optzeci de ani de-abia se vedeau pe 
faţa sa roşcovană încadrată de păr alb, bogat, dar mişcările 
sale calculate trădau octogenarul. 

Colby îi petrecu panglica albastră pe după gât lui Allerton 
şi-i îndreptă medalia de aur pe piept. Cei doi bărbaţi îşi 
strânseră mâinile, apoi Allerton rămase singur la pupitru. 

Din ochii săi albaştri şi limpezi curgeau lacrimi, şi el şi le 
şterse cu batista. Aplauzele conteniră şi toată lumea se 

aşeză. 

James Allerton îi mulţumi lui Colby şi comitetului de 
premiere, apoi Preşedintelui şi celor de pe estradă. 

Abrams îl urmări cu atenţie pe Thorpe, în timp ce tatăl lui 
vorbea cu o voce puternică, păstrând încă accentul care 
ducea cu gândul la şcoli preparatorii, liceele din Ivy League, 
şi la lumea de dinainte de al doilea război mondial, cu locuri 
precum Bar Harbor, Newport, Hyannis şi Southampton, 
dispărută acum. 

să fii fiul unui tată faimos era o situaţie cu dezavantaje 
bine cunoscute, iar a călca în carieră chiar pe urmele lui era 
primejdios şi psihologic vorbind şi în alte privinţe, gândi 
Abrams. 

Când Allerton fusese de vârsta lui Thorpe, reflectă el, 
trebuie să fi fost deja colonel în statul-major al lui Donovan, 
ajutând la câştigarea unui mare război, schimbând lumea, 
stăpân pe soarta lui şi pe soarta a nenumărați alţi oameni. 
Dar atunci erau alte vremuri, îşi spuse Abrams. Chiar dacă 
aveau în ei potenţialul măreției, bărbaţii şi femeile erau 
sortiţi obscurităţii şi dezamăgirii într-o vreme care nu cerea 
măreție. Abrams se gândi că-şi făcuse o idee despre 
caracterul, sau lipsa de caracter, a lui Peter Thorpe. 

Redeveni atent la estradă, unde James Allerton vorbea 
elocvent despre anii petrecuţi în OSS. Se putea vedea că 
asistenţa era adânc mişcată de amintirile lui. 

Apoi, Allerton se opri şi îşi lăsă pentru un moment capul 
în jos. Când ridică din nou privirea, trecu încet în revistă 
adunarea de veterani şi invitaţi, înainte ca vocea lui să 
spargă din nou tăcerea. 

— Lumea, spuse el, a pierdut literalmente milioane de 
oameni buni în acei groaznici şase ani de război, iar noi 
suntem mai săraci din cauza aceasta. Dar ni-i amintim... pe 
flecare dintre ei, în diferite feluri, în flecare zi. Ni-i amintim 
astă-seară. 

James Allerton inspiră adânc, dădu din cap, îşi atinse 
medalia şi spuse: 

— Vă mulţumesc. 

Cei din sală se ridicară, aproape la unison. Pentru un lung 
moment se înstăpâni tăcerea, apoi izbucniră aplauze. 

Preşedintele se ridică, se duse la Allerton şi-l îmbrăţişă, 
stârnind ovaţii. Toţi cei de pe estradă aplaudau întorşi spre 
Allerton. Peste tot, lumea îşi strângea mâinile. 

Deşi nu avea o experienţă anterioară ca termen de 
comparaţie, Abrams îşi spuse că seara aceasta trebuie să fi 
fost cea mai reuşită de până acum. Se spusese, de către 
unul sau altul dintre vorbitori, aproape tot ce şi-ar fi dorit 
cineva să audă. Încercase să intre în pielea lor, să simtă la 
fel ca ei - triumf, justificare, întinerire - dar nu putuse. Ori 
erai dintre ei, ori nu. 

Experienţa cea mai apropiată pe care o trăise, gândi el, 
fusese întâlnirea de douăzeci de ani de la absolvirea 
liceului, în ziua aceea apăruse în ziare cu o arestare pentru 
omucidere şi fusese prezentat adunării şi recompensat cu 
un discurs scurt, în restaurantul italian în care se 
întâlniseră. După aceea, plecase acasă cu o fostă prietenă, 
divorțată de curând, şi se culcase cu ea. Nimic 
cutremurător, nimic de importanţă mondială, dar pentru el 
fusese o experienţă completă. 

Abrams se aşeză înaintea celorlalţi şi-şi goli paharul. 
Recunoştea că se simţea ca un intrus, dar era oare un 
intrus care dorea să fie admis în cerc, sau unul care dorea 
să rămână în afara lui? li privi pe cei din jur, apoi ochii i se 
opriră la Patrick O'Brien. Mai devreme, O'Brien crăpase o 
uşă şi îi oferise posibilitatea unei ocheade într-o altă lume, 
o lume a conspiraţiilor şi a secretelor. 

Părea să-i fie sortit, îşi spuse, să aibă de-a face numai cu 
iadul, într-o formă sau alta. La început fuseseră „Diavolii 
Roşii”, pe urmă misiunile clandestine din poliţie. 

Aproape toată lumea din sală se pusese în mişcare, 
trecând de la o masă la alta, sau mergând de-a lungul 
estradei, strângând mâini. O falangă din Serviciul Secret îl 
scotea pe Preşedinte pe o uşă laterală. 

Peter Thorpe îi prinse privirea lui Abrams şi-i făcu semn 
cu capul spre uşă. 
Abrams se ridică. Trebuiau să treacă la treabă. 

Peter Thorpe rămase în faţa uşii lui Randolph Carbury. 
Întrebă în şoaptă: 

— Tun ai? 

— Nu astă-seară, răspunse Abrams. 

— Nu; nici eu n-aş fi putut să mă strecor prin echipa din 
seara asta. 

Thorpe îi întinse cheia pe care i-o dăduse camerierul, ce 
aştepta ceva mai departe. 

— Se aude un radio. Aici scrie „Nu deranjaţi”. 

— Deranjează! 

Thorpe descuie uşa şi o deschise preţ de câteva degete. 

— A pus lanţul. 

Abrams văzu lanţul, pe care îl fixase la locul lui şi-i spuse: 

— S-ar zice că-i acasă. 

— Domnule colonel? chemă Thorpe. 

— Cu umărul, îl îndemnă Abrams. 

Thorpe ridică din umeri, se dădu înapoi şi izbi uşa cu 
umărul. Lanţul prins cu bandă adezivă zbură, şi Thorpe 
pătrunse în cameră, dezechilibrându-se şi rostogolindu-se 
pe podea. 

Abrams surâse şi păşi înăuntru. Pipăi lanţul care atârna 
de tocul uşii. 

— L-a lipit când a plecat. Banc vechi. Ai păţit ceva? 

Thorpe se ridică roşu la faţă. 

Abrams scoase cheia din broască şi i-o dădu 
camerierului: 

— Valea! 

Thorpe se uită la Abrams, ca şi cum s-ar fi întrebat dacă 
nu era o înscenare. 

Abrams îl privi şi el atent, întrebându-se la rândul lui 
dacă acesta ştiuse de banda adezivă şi acum juca teatru. 

Se uitară prin cameră. Thorpe deschise discuţia: 

— Nu-i niciun semn de violenţă. 

Intră în baie şi strigă de acolo: 

— Nici aici nu-i niciun cadavru. 

Abrams remarcă o husă de smoching, goală, pe pat. 

— Carbury se îmbrăcase pentru seară. 

Thorpe reveni în dormitor şi îngenunche lângă pat. 

— Cam ăsta-i singurul loc unde-ai putea să ascunzi un 
mort în camera asta. 

Se uită sub pat: 

— Carbury? Eşti acolo? 

Se ridică: 

— Se pare că a plecat. 

— Stai locului, să nu laşi amprente, scame sau fire de păr 
peste tot. Pieptăn eu camera. 

Thorpe zâmbi: 

— Tony în acţiune. N-ai nevoie de lupă sau de-o şapcă 
vânătorească? 

Abrams cercetă camera, pentru a doua oară în seara 
aceea. Thorpe făcu unele observaţii, dar el nu-i răspunse. 
Işi termină treaba şi întrebă deodată: 

— Ai fost pe-aici astă-seară? 

— Dar tu? 

— Am fost în club, dar n-am reuşit să ajung până aici. 
Aştept un răspuns. 

Thorpe se duse la fereastră şi privi în stradă. 

— Adevărul e că am fost. Am luat o carte de la bibliotecă 
şi am băut ceva. N-ai decât să verifici. 

— Coincidenţă? 

Thorpe întoarse capul şi-i zâmbi: 

— Nici tu, nici eu nu credem în coincidenţe. Nu în 
meseria noastră. Am venit pentru acelaşi lucru ca şi tine. 

Abrams păru să cadă pe gânduri. 

— La ce te gândeşti, asule? întrebă Thorpe. 

Celălalt îl privi: 

— Ştii tu. 

— Zi-mi şi mie, Tony. 

— La sângele de pe manşetă, Pete. 

— Ştiu. Ştiu. 

Thorpe clătină din cap, ca şi cum ar fi fost ceva abstract, 
care n-avea nimic de-a face cu el. 

— Ce-i facem? 

— Zicem că a fost o treabă neglijentă, de amator. 
Abrams se apropie de el. 

— Păstrează distanţa, îi spuse Thorpe. 

Abrams se opri şi-i zâmbi: 

— Pare o prostie, dar îmi trebuie manşeta. Rupe-o! 

Thorpe îi zâmbi şi el. 

— Vino şi ia-o! 

Işi scoase fulgarinul. 

Abrams ridică din nou din umeri: 

— Mă aşteptam să spui asta. 

Îşi scoase şi el fulgarinul şi păşi mai aproape de Thorpe, 
constatând că nu voia numai manşeta, ci şi o bucată din 
Thorpe însuşi. 

Thorpe se puse în gardă. 

— Echipa de box de la Yale, Abrams. Sper că eşti bun. 

Abrams înaintă cu umărul stâng înainte, bine înfipt pe 
picioare, protejându-şi faţa cu pumnii. Thorpe făcu la fel. 
Dar Abrams nu crezuse niciun moment că Thorpe avea 
intenţia să boxeze, aşa încât, când piciorul acestuia zvâcni, 
cu vârful pantofului îndreptat direct sub centură, el fu în 
stare să reacționeze. Lăsă mâinile în jos şi prinse piciorul lui 
Thorpe. Dar lovitura fu aşa de puternică, încât Abrams se 
pomeni ridicat în aer, ţinând strâns pantoful şi glezna lui 
Thorpe. Abrams căzu pe spate, iar Thorpe îşi trase piciorul 
din pantof, apoi îşi aruncă şi celălalt pantof. 

Abrams se ridică repede şi se dădu înapoi. Thorpe surâse 
uşor: 

— Elegant. Dacă te prindeam cu asta, ai fi cântat în falset 
o lună. Ei, mai vrei manşeta? 

Abrams încuviinţă din cap. 

Thorpe mimă dezamăgirea: 

— Şi cum o să-i explic eu Katherinei că ai ajuns la spital? 

Înaintă spre Abrams, boxând şi fentând. 

Abrams se retrase spre uşă. 

Thorpe ajunse la o distanţă de aproape un braţ. 

Mâna dreaptă a lui Abrams bâjbâia în spate, în căutarea 
clanţei. Thorpe zâmbi şi făcu repede un pas înainte, 
pregătindu-se să lovească. Brusc, cealaltă mână a lui 
Abrams prinse clanţa şi Thorpe înţelese prea târziu ce 
urma. Picioarele lui Abrams părăsiră podeaua, iar corpul 
pivotă în jurul reazemului oferit de clanţă. Călcâiele îl loviră 
pe Thorpe în abdomen, şi acesta căzu întins pe spate, întâi 
pe pat, apoi din pat pe podea. 

Abrams ştia că lovitura nu-l scosese din luptă, aşa că se 
repezi după el, dar se opri brusc. 

Thorpe se ridică, ţinând în mână un cuţit foarte lung şi 
subţire, negru. Recăpătându-şi răsuflarea spuse: 

— Asta-i abanos... Trece prin detectoarele de metale şi 
prin raze X... Pot să te-nţep în inimă cu el, vrei să vezi? 

Abrams săgetă cu privirea prin cameră şi observă o 
veioză masivă. 

Thorpe clătină din cap: 

— Las-o. Uite! Întinse mâna care ţinea cuțitul şi suflecă 
mâneca hainei. Nu mai e nicio pată. Îngrijitorul de la toaletă 
avea sodă, Dumnezeu să-l ajute. Când e vorba de cum 
arăţi, instituţiile militare sunt fanatice. 

Abrams rămăsese cu ochii la cuţit. 

Thorpe coborî mâna şi îl mască în lampasul pantalonului. 

— Armistiţiu? 

Abrams dădu din cap. 

Thorpe pipăi cuțitul prin pantalon. 

— Hai să bem ceva. Avem amândoi nevoie. 

Thorpe îşi puse pantofii, îşi luară amândoi hainele de 
ploaie şi plecară. 

Aşteptară în tăcere pe coridor sosirea ascensorului. 
Thorpe îşi aprinse o ţigară, apoi vorbi ca pentru sine: 

— Poliţiştii caută mobiluri, ocazii, indicii... cum ar fi o 

manşetă. În meseria mea, e altfel. Nu ne interesează 
numele real al vinovatului. N-are nicio importanţă. Noi vrem 
să aflăm cine l-a angajat. Nici nu încercăm să montăm un 
proces împotriva ucigaşului. Intotdeauna descoperim că 
mobilul crimei sau al răpirii a fost perfect legitim... din 
punctul nostru de vedere. Aşa că, aspectele legale nu ne 
interesează. Poliţiştii vorbesc de crimă şi pedeapsă. Noi, de 
faptă şi răsplată. 

Abrams tăcea. Thorpe continuă: 

— Legea Securității Naționale din 1947 nu ne 
împuterniceşte să facem arestări. Asta, ca să ne ţină în 
frâu. Proastă idee! Ce să faci cu oamenii pe care nu poţi să- 
i arestezi şi să-i judeci într-un tribunal special? 

Abrams aprinse o ţigară. Thorpe continuă: 

— Suntem nevoiţi să-i dăm pe mâna FBl-ului şi pe urmă 
să asistăm cum un procuror federal bulibăşeşte procesul. 
Sau cum vreun pretins avocat încearcă să smulgă tot felul 
de informaţii care ating siguranţa naţională. Ei bine, noi 
mergem pe alt drum. 

Ascensorul sosi şi Thorpe îi făcu semn lui Abrams să 
intre. Abrams clatină din cap. Thorpe ridică din umeri şi 
plecă singur. Abrams luă ascensorul următor. 

Coborând, Abrams reflectă: Dacă Thorpe l-a ucis pe 
Carbury, atunci de ce a făcut-o? Personalitatea lui Thorpe, 
din câte putuse să stabilească Abrams, nu era a unuia care 
ucide în cadrul sarcinilor de serviciu, din motive pe care nu 
le-ar înţelege sau de care nu i-ar păsa. Deşi, pe de altă 
parte, Thorpe era omul care ar fi ucis pe oricine ar fi 
constituit chiar şi cea mai mică ameninţare la adresa 
bunăstării şi fericirii lui Peter Thorpe. Deci, fusese o 
sancţiune oficială sau o iniţiativă personală? 

Abrams îl ajunse pe Thorpe la etajul întâi, şi acesta Îl 
duse în holul cu lambriuri de stejar. 

— Ai auzit vreodată de Detaşamentul Special de 
Omucideri? 

Abrams se opri la bar, dar nu răspunse. 

Thorpe veni lângă el şi-şi puse un picior pe bară. 

— Există o mână de poliţişti din New York care se 
întrunesc doar atunci când rezultă că un cadavru a apărut 
ca urmare a unei... sancţiuni oficiale. Din întâmplare, toţi 
aceşti detectivi au un stagiu de pregătire specială la o 
fermă din Virginia. Mă urmăreşti? Aşa că nu te mai duce să 
baţi la uşi cu chestia asta. S-ar putea să nimereşti vreo uşă 
greşită. 

Donald, barmanul, se apropie. 

— Ei, domnule Thorpe, gata bairamul? 

— Da. 

— Cum arăta Preşedintele? 

— Grozav. Poţi să-l prinzi la telejurnal, la unşpe. Donald, 
grupul nostru are nevoie de alcool. Stolicinaia, şi pune-ţi şi 
tu una. Amicul meu bea scotch. 

— Ce doriţi la scotch? îl întrebă Donald pe Abrams. 

— Un pahar. 

Donald se puse în mişcare. 

Thorpe aprinse încă o ţigară. 

— A început să mă doară stomacul. 

— O fi fost peştele. 

— Eşti bun, Abrams, zâmbi Thorpe. Recunosc. 

Tăcură un timp, apoi Thorpe întrebă: 

— Şi ce zici de bătrâni? 

Abrams răspunse pe un ton stăpânit: 

— Bătrâne capete seci, destul de inofensive. Le place să 
vorbească despre putere şi politică. Oricum, au ieşit din 
cursă. N 

— Aşa am crezut şi eu. Adevărul e că n-au ieşit. li 
folosesc eu, în afacerile mele. 

Abrams reflectă că O'Brien ar fi spus că el îl foloseşte pe 
Thorpe. 

— De fapt, care-i afacerea ta? 

— Ceva ce se numeşte Serviciul Contacte Interne... Tu ce 
nivel ai, Abrams? 

— Un metru optzeci şi opt. 

Thorpe izbucni în râs: 

— Îmi placi. Scuză-mă pentru chestia de la masă. 

— Mulţumesc 

Abrams îl privi pe Thorpe cu atenţie. Cât timp acesta îl 
hărţuise, ştia că nu-l paşte nicio primejdie. Acum, ştia că 
pericolul devenise extrem. 

Apărură băuturile. Thorpe ridică paharul: 

— Moarte duşmanilor ţării mele! 

— Şalom! 

Amuţiră amândoi. Barmanul se aplecă şi-i şopti lui 
Thorpe: 

— Tipul a primit mesajul. 

Thorpe dădu din cap şi-i făcu semn cu ochiul. 

Donald vorbi cu voce normală: 

— Hei, m-am gândit... ce-aţi spus despre Patru lulie... 

— Exact. Ne trebuie un barman bun. In Long Island. O să 
poţi veni? 

Donald păru pe moment derutat. 

— Aăă, da... Sigur... 

Thorpe se întoarse spre Abrams: 

— Poţi să păstrezi, un secret? O s-o cer pe Kate în 
căsătorie. Am de gând să ne căsătorim de Patru lulie. 

— Felicitări! 

— Mulţumesc. 

Thorpe începu, absent, să tragă dâre cu scobitoarea 
dintr-o pată de lichid de pe bar. Abrams privi prin încăpere. 
Atmosferă de club. Tablouri ecvestre pe pereţi. Lămpi cu 
abajururi verzi. Câţiva bărbaţi la un bar, într-un colţ, unde 
se serveau stridii. Abrams se îndreptă şi-şi încheie nasturii 
fulgarinului. 

— Să mergem! 

Thorpe îl prinse de braţ. 

— Ai discutat ceva din toate astea cu cineva din afara 
firmei? 

Abrams gândi că era întrebarea obligatorie, înainte de 
glonţul în cap. Se trase din mâna lui Thorpe şi plecă spre 

uşă. Acesta îl urmă. Coborâră scara şi Abrams intră într-o 
cabină telefonică, unde rămase câteva minute. 

— Ai anunţat poliţia? întrebă Thorpe. 

Abrams încuviinţă din cap. 

— S-ar putea. L-ar face fericit pe O'Brien. 

leşiră afară şi rămaseră sub marchiza cenuşie. Ploaia 
continua să cadă pe străzile întunecate. Intr-un târziu, 
Thorpe întrebă: 

— Rămâi în oraş la noapte? 

— Poate. 

— Vrei să te întorci la arsenal? 

— Dacă acolo te duci... 

Un portar fluieră un taxi care trecea şi urcară amândoi. 
Thorpe scoase din buzunar două trabucuri lungi, învelite în 
lemn de cedru. 

— Ramon Allones. Rulate manual, în bătrâna Havană. Le 
primesc de la un om de afaceri canadian care lucrează 
pentru mine. 

Îi dădu un trabuc lui Abrams, spunând: 

— Vodcă rusească şi trabucuri cubaneze. Ce-ar zice tipii 
de la securitatea internă de chestia asta? 

Abrams studie trabucul: 

— Nu ştiu, dar unchiul meu Bernie ar zice ştic. 

— Sticks? 

— Stic. Asta, în idiş, înseamnă afectare. Cum e capa pe 
care o porţi pe post de haină de ploaie. Sau bricheta 
Dunhill, din aur. 

Thorpe păru supărat: 

— Nu. Asta-i eleganţă. Parfum. 

— Stic. 

— Nu cred că-mi place idişul. 

Îşi aprinse trabucul, apoi îi oferi foc lui Abrams. 

Acesta clătină din cap. 

— ÎI păstrez pentru vreo ocazie. 

Puse trabucul în buzunarul hainei şi zise: 

— N-ai propus să verificăm seiful clubului. 

— Ce? Ah, pentru agendă... Doamne! 

Se aplecă spre şofer. 

Abrams se întinse şi-l trase la loc. 

— Nu-mi prăpădi timpul. 

Thorpe zâmbi: 

— Măcar joacă jocul. Trebuie să-i spunem lui O'Brien că 
am verificat seiful. 

— Eşti neglijent, Thorpe. Nu dai atenţie detaliilor. Dacă 
vrei să joci jocul, măcar adu-ţi aminte ce ai de făcut şi de 
spus. 

Thorpe dădu din cap. . 

— Te-am subapreciat. Imi cer scuze. 

Işi scutură scrumul pe podea. 

— A meritat, agenda? zise Abrams. 

— Ce să merite? 

Thorpe continuă, după un moment de gândire: 

— Crede-mă când îţi spun că asta-i o problemă de 
securitate naţională de importanţă deosebită. Carbury era 
pe cale să predea un document ultrasecret unui grup de 
amatori, dintre care unii ne pot da mari bătăi de cap; şi n- 
am reuşit să-l facem să înţeleagă. 

— E mort? 

— Nu. Sigur că nu. O să fie perfect. 

Abrams dădu din cap. Mort. 

— Te ia cu ameteli, amice? Ai vrea să fi rămas acasă? 

— Nu, a fost o seară plăcută. 

— E încă devreme, zâmbi Thorpe, şi noaptea e plină de 
surprize. 

Abrams îşi aprinse o ţigară. 

— Zău? 

— Poţi să fi sigur. 

Abrams se lăsă pe spate, gândindu-se că poţi cunoaşte 
un bărbat după anturajul lui, dar nu poţi să judeci 
întotdeauna o femeie după amanţii pe care şi-i alege. 

Katherine Kimberly aruncă o privire neliniştită spre uşile 
de la celălalt capăt al Salonului de Recepţii al Colonelilor. 

Nicholas West traversă camera ducând două pahare de 
coniac. 

— Poftim. Linişteşte-te. 

Ea sorbi din coniac. Camera de receptii, aflată la parterul 
arsenalului, avea vedere spre Park Avenue. Era îmbăcsită şi 
zgomotoasă, plină de bărbaţi, femei şi fum de ţigară. Pe un 
bufet lung, aştepta un şir de lichioruri. Mobila era din nuc 
negru franțuzesc, lambriurile din stejar, iar pe jos era întins 
un covor oriental în culori pastelate. Un portret uriaş al lui 
George Washington, de Rembranat Peale, atârna deasupra 
căminului din marmură. Pe peretele opus se afla un portret 
al lui George al VI-lea care, după cum observase Katherine, 
îi atrăsese pe britanici în acea parte a camerei. 

Unul dintre ei, Marc Pembroke, îi surprinse privirea şi se 
apropie. Nu-l mai văzuse de la petrecerea de intâi Mai de la 
Van Dorn. Auzise că fuseseră ceva necazuri în legătură cu 
Pembroke şi Joan, soţia lui Tom Grenville. Dar acestea erau 
probabil mai mult din vina lui Joan decât a lui Pembroke. 

Pembroke îi salută pe Katherine şi pe West. 

— Ceva ştiri despre Carbury? întrebă el. 

Katherine clătină din cap. Nu era sigură de Pembroke, 
dar O'Brien îi spusese odată că poate să vorbească cu el, 
păstrând limitele. Pembroke avea acces la dosarele clasate 
şi era în relaţii bune cu Arnold. 

Pembroke clătină la rândul său din cap: 

— Asta mă cam îngrijorează. 

Katherine ştia că Pembroke trăia şi lucra în New York de 
foartă multă vreme. Avea un birou în British Building din 
Rockefeller Center, la câţiva paşi de biroul lui Katherine. Pe 
uşa lui scria „British Technologies”, dar nici ea, nici alţii nu 

păreau să ştie pentru cine lucra. Îşi aduse aminte de tocul 
revolverului pe care i-l văzuse în drum spre Van Dorn. 

— Unde-i Peter? întrebă Pembroke. 

— A plecat, dar se întoarce repede, răspunse Katherine. 

— Aş vrea să vorbesc cu el, mai târziu. 

— O să-i spun. d 

Mare Pembroke şi Peter erau în relaţii de afaceri. In unele 
privinţe, Pembroke îi amintea de Peter, dar asta nu-i inspira 
nici încredere, niciun sentiment de apropiere. Marc 
Pembroke era tipul de bărbat pe care femeile îl remarcau, 
iar bărbaţii îl evitau. Avea în el ceva extraordinar de dur, şi 
ea nu fusese deloc surprinsă când observase tocul 
pistolului. Ar fi fost dacă nu l-ar fi avut; ar fi pariat pe orice 
că şi folosise pistolul. 

Pembroke şi West se angajaseră într-o discuţie, iar 
Katherine se scuză şi se duse la Patrick O'Brien. Acesta 
stătea în dreptul ferestrei spălate de ploaie, privind spre 
Park Avenue. 

— In ce-l priveşte pe Tony Abrams, spuse O'Brien, cred 
că ne poate fi util. Ai vorbit cu el? 

— Da. Şovăie. Nu prea înţelege cine suntem, dar avem 
nevoie de cineva cu acreditările lui. Cineva care să nu fie 
legat personal de niciunul dintre noi, care să evalueze 
obiectiv probele. Cineva, adăugă ea, căruia să-i fie 
imposibil să fie de cealaltă parte. 

Zâmbi deodată: 

— Cred că i-ar face chiar plăcere să demaşte pe unul 
dintre noi ca trădător. 

O'Brien o privi, dar nu spuse nimic. 

Katherine îşi reaminti ziua când absolvise Facultatea de 
Drept de la Harvard, Alma Mater a tatălui ei. Patrick O'Brien 
apăruse pe neaşteptate şi-i oferise un post la vechea firmă 
a tatălui. Ea acceptase şi se mutase la New York. 

Se măritase cu unul dintre clienţi, Paul Howell, şi se 
mutase în apartamentul acestuia în Sutton Place. O'Brien 
fusese amabil cu el, dar nu-l plăcuse. Până la urmă, 

Katherine descoperise că nici ei nu-i plăcea. El declarase că 
se va opune unui divorţ. Patrick O'Brien vorbise cu el, şi 
Paul Howell se încăpăţânase şi mai tare. După acestea, pe 
capul lui Howell căzuseră o serie de ghinioane, inclusiv o 
cercetare a Comisiei de Titluri şi Bursă, pentru fraudă cu 
bonuri de tezaur. Apoi, un accident de funcţionare a 
computerului de la agenţia sa de schimb făcuse să se 
piardă înregistrările unei zile întregi de operaţii comerciale. 
Puțin mai târziu, câţiva dintre cei mai buni agenţi de 
schimb plecaseră, cu clienţii lor cu tot. Mai fuseseră şi alte 
ghinioane, semănând cu un şir de năpaste divine. Intr-o zi, 
Paul o sunase la birou şi ţipase: 

— Nu vor să-mi reînnoiască contractul de închiriere al 
apartamentului! Fă-l să înceteze! 

— Pe cine? 

Ea crezuse că-şi pierduse minţile. 

— Pe O'Brien! Cine dracu' crezi că e? 

Era zăpăcită şi nu spusese nimic. 

El ţipase din nou: 

— O să accept afurisitul ăla de divorţ! 

În câteva luni divorţaseră. Paul Howell se mutase la 
Toronto şi de atunci nu mai auzise de el. 

Katherine se uită la O'Brien, care sorbea dintr-o ceaşcă 
de cafea. 

— Dacă Tony Abrams refuză să lucreze cu noi, cred că n- 
ar trebui să-i purtăm pică. 

O'Brien îi zâmbi în stilul său patern şi o bătu pe braţ. 

— Atâta timp cât nu i-ai dezvăluit prea mult din afacerile 
Companiei. 

— Nu e cazul. 

Ea îşi mai amintea ziua când, cu aproape cinci ani în 
urmă, intrase neanunţată în biroul lui O'Brien, cu inima 
bătându-i şi cu gura uscată, şi rostise cuvintele care o 
aduseseră până la urmă aici acum: 

— Pot să fiu membră, sau trebuie să fi veteran OSS? 

O'Brien răspunsese fără ezitare: 

— Poţi să fi membră. Avem nevoie de tineret. 

— Dumneata eşti şeful? îl întrebase ea. 

Trăsăturile îi rămăseseră impasibile, indescifrabile deşi 
faţa îi era de obicei expresivă. 

— Suntem egali între egali. 

— Care sunt obiectivele? 

— Să băgăm găinile în coteţ. Să plătim cuțitul înfipt pe la 
spate. Să răzbunăm morţii, inclusiv pe tatăl tău. Să-i găsim 
pe trădătorii care mai sunt chiar în mijlocul nostru. Să-l 
găsim pe cel mai mare trădător, un om cu numele de cod 
Talbot, şi să-l ucidem. Şi, în sfârşit, să îndeplinim misiunea 
cea mare care ne-a fost dată în 1942 - lichidarea oricărei 
puteri care ar intenţiona să ne distrugă. 

— Dar misiunea asta a încetat din ordinul lui Truman, în 
1945. 

Ea arătase spre un document înrămat, de pe perete, 
semnat Harry S. Truman. 

— Noi nu recunoaştem acel ordin de încetare. Ne-am 
născut din necesitate, trăim din necesitate, suntem 
nemuritori. Bineînţeles, nu în sens fiziologic, ci în contextul 
unei comunităţi nemuritoare. Chiar dacă trebuie să ne 
reorganizăm din când în când, să schimbăm partenerii, să 
angajăm şi să concediem, noi nu dăm faliment. In niciun 
caz înainte de a termina ce avem de făcut. 

Simţise că i se învârte mintea la auzul celor spuse de el, 
deşi bănuia ceva de mai mulţi ani. El îi permisese să vadă 
câte un colţ din adevăr şi aşteptase răbdător ca ea să tragă 
concluziile corecte şi să ia decizia corectă. Ea îl întrebase 
câte ceva despre cum, de ce şi unde, despre logistica 
întreprinderii. 

— Crezi că nu vedeam ce avea să se întâmple după 
război? răspunsese el. Când n-ar mai fi avut nevoie de noi 
ne-ar fi aruncat la rampa de gunoaie, cum face orice 
guvern care foloseşte oamenii. Dar şi-au greşit socotelile. 
N-au înţeles niciodată pe deplin ce talent asamblaseră. 
Războiul a acţionat ca un catalizator şi ne-a adunat într-o 

organizaţie unică. 

li vedeam ascuţindu-şi cuţitele ca să ne termine după ce 
i-am fi terminat noi pe nazişti. Aşa că ne-am luat măsuri. 
Am început să intrăm în ilegalitate. Ţineam arhivele în mai 
multe locuri. Unele sunt chiar aici, în aceste birouri. Am 
stabilit contacte strânse cu serviciile de informaţii britanice, 
despre care ştiam că vor supravieţui în lumea postbelică. Şi 
am furat bani. Da, am furat. Aveam un compartiment numit 
Fonduri Speciale. Aveam un sistem bancar mondial care 
manipula peste optzeci de valute diferite. Fondurile valorau 
peste şaptezeci şi cinci de milioane de dolari, o avere 
uriaşă în acele zile. Congresul şi Preşedintele ne-au dat 
banii ăştia călcându-şi pe inimă, fără obligaţii şi fără să 
respecte, cum ziceau, „prevederile legii şi reglementările 
privind alocarea fondurilor guvernamentale”. Adevărul e că 
n-au avut de ales. Nu poţi să conduci un mecanism care 
trebuie să se implice în asasinate, răpiri, sabotaje, război 
economic şi alte fapte dezgustătoare fără fonduri 
nenominalizate. De fapt - un surâs fugar îi lumina faţa -, 
am făcut bani şi pe cont propriu. La urma urmei, 
majoritatea eram jurişti şi oameni de afaceri. 

Se apropiase de ea, spunându-i încet: 

— In ultimii treizeci şi cinci de ani am realizat multe din 
ce ne-am propus, deşi nu pot să-ţi dau amănunte. Dar pot 
să-ţi spun că am demascat şi eliminat un număr de 
americani şi de britanici care lucrau pentru inamic. 

Îi puse mâna pe umăr: 

— Mai vrei să devii membră? 

— Ştiţi cine l-a omorât pe tata? Vreau să zic... n-a fost 
accident, nu? 

— N-a fost un accident. Persoanele care i-au pus la cale 
moartea au mai pus la cale şi moartea altor bărbaţi şi femei 
de treabă, inclusiv, cred eu, a părinţilor noului tău prieten, 
Peter Thorpe. Eu, de-abia am scăpat. Şi de-abia a scăpat şi 
lumea liberă, după război. Dar, până la urmă, vom afla tot 
ce ne interesează despre ei. 

Ea se ridicase, spunând: 

— Nu mi-am cunoscut niciodată tatăl... întotdeauna m- 
am simţit înşelată... dar m-am consolat cu gândul că a 
murit în război, la fel ca atâţia alţii. Numai că asta e 
altceva. N-am o fire răzbunătoare, dar aş vrea să... 

O'Brien încuviinţase: 

— Sunt şi conturi personale de reglat, şi conturi politice. 
Oricare dintre mobiluri e valabil. Eşti cu noi? 

— Da! 

În seara aceea o sunase pe soră-sa, Ann, care pe vremea 
aceea era la Berna, şi o întrebase: 

— Eşti membră? 

După o scurtă ezitare, Ann răspunsese: 

— Da. 

— Şi eu. 

Katherine îl privea acum pe Patrick O'Brien, stând la 
fereastră cu o privire fixă. Părea că aceşti oameni au o 
calitate specială care-i menținea vioi la minte şi sănătoşi la 
trup. Totuşi înțelegeau, cum spusese O'Brien, că erau 
muritori şi începuseră recrutările. Nicholas West era unul 
dintre recruți. Într-un fel, faptul că era membru făcea să i se 
pară că şi pentru ea era bine. Nick era cu capul pe umeri, 
grijuliu, nu putea să se angajeze în ceva nesăbuit sau 
dezgustător. 

Katherine se gândi la Peter. El era membru într-un mod 
tangenţial şi asta - ea ştia instinctiv - era o hotărâre bună 
din partea lui O'Brien. 

Prin minte îi trecu involuntar imaginea lui Tony Abrams. 
Acesta nu voia de fapt să intre în cerc, şi asta-i plăcea. Şi 
O'Brien prefera recruţii refractari. 

Se gândi la soţii Van Dorn. George Van Dorn făcea parte 
din grup, deşi, natura acestuia impunea ca să nu 
recunoască nimeni vreodată acest lucru decât în modul cel 
mai evaziv. Katherinei nu-i plăcea în mod special Van Dorn 
şi simţea că şi O'Brien îl privea cam ciudat. Dacă i s-ar fi 
cerut un candidat pentru un posibil trădător din ultimii 

patruzeci de ani, l-ar fi indicat pe Van Dorn. 

Se gândi la Tom Grenville, la James Allerton şi la toţi 
ceilalţi cu care avusese de-a face în aceşti ani. În lumea 
obişnuită, oamenii erau judecaţi după anumite norme 
acceptate. In lumea din umbră, nimeni nu era ceea ce 
părea şi, de aceea, nu se puteau emite judecăţi în afara 
celei finale. 

De la început, Patrick O'Brien îi spusese un lucru, de care 
îşi aminti acum: 

— Inţelegi, îi spusese el, că n-am fi putut elimina atâţia 
duşmani şi nu le-am fi putut provoca atâtea eşecuri fără să 
avem şi noi victime. Trebuie să fi conştientă, Katherine, că 
în jocul pe care-l jucăm există un element inerent de risc 
personal. Ai participat la câteva înmormântări ale unor 
oameni care n-au murit de moarte bună. 

Îl privi pe O'Brien şi rosti: 

— Crezi că e mort Carbury? 

— Bineînţeles. 

— Se pregăteşte ceva? 

— Da, cred că da. Ceva groaznic pluteşte în aer. Am 
simţit-o de o vreme încoace. De fapt, avem informaţii solide 
că ruşii se aşteaptă să nu mai fim pe aici, după vara asta. 

Ea îl privi: 

— Se aşteaptă să... cine să nu mai fie pe aici...? 

— Noi. America. Se pare că au descoperit mijlocul s-o 
facă - fără pericol, sau cu pericol minim pentru ei. Este, 
evident, vreun soi de realizare tehnologică revoluţionară. 
Ceva atât de avansat, încât noi nu ne putem apăra. Era 
inevitabil ca una sau alta dintre părţi să facă un salt 
tehnologic de câteva generaţii. Până acum, am avansat cap 
la cap, unii sau alţii luau câte un mic avans, ca într-o cursă 
de cai pe distanţă lungă. Dar avem motive să credem că ei 
au creat un gen de reţea temporală care-i va duce în 
secolul următor în câteva luni. Se întâmplă. Istoria e plină 
de asemenea exemple - vasul cu cuirasă metalică 
„Monitor” măturând vasele din lemn ale confederaţilor 


- 187 - 


după plac; bombele noastre atomice spulberând două mari 
oraşe în câteva secunde... 

Ea încercă să formuleze nişte întrebări, dar nu reuşi să-şi 
mişte buzele. 

— Ştim, spuse O'Brien, că planul lor depinde de una sau 
mai multe persoane care trebuie să deschidă, noaptea, 
porţile cetăţii; un sergent din gardă. Cineva care are o 
cheie. 

— Cineva ca Talbot, preciză ea. 

El încuviinţă. 

— Eram pe aproape, spuse ea. Agenda... hârtiile... 

O'Brien flutură mâna în semn de respingere. 

— Astea nu contează. 

— Cum aşa? 

— Eu am scris agenda - sau am pus pe cineva s-o scrie. 
Nu-i a tatălui tău. lartă-mă. Agenda era carne vie, 
sângerândă, şi ştiam că dacă era pe-aproape o fiară, 
trebuia s-o miroasă şi să iasă la lumină. Randolph Carbury, 
care ducea carnea, a fost mâncat şi el. Dar acum avem o 
urmă, urma lupului în pământul umed. 

Katherine îşi puse paharul cu coniac pe pervazul 
ferestrei. 

— Ce era în agendă? 

— L-am pus pe unul dintre vechii noştri falsificatori s-o 
scrie cu tot felul de cerneluri din epocă. Agenda a fost 
cumpărată dintr-un anticariat din Londra. Cutia de 
mesagerie era a mea. Muncitorul care a găsit-o în camera 
de arhivă a Eleanorei era omul meu. Ea a crezut că e 
veritabilă. Aproape toţi cei care au avut-o în mână au 
crezut. 

— Dar... pe cine ai menţionat? L-ai menţionat pe 
Talbot...? 

O'Brien îşi frecă bărbia. 

— Cum aş fi putut? Dacă aş fi putut să-i dau un nume, 
l-aş fi ucis. Agenda se bazează mai mult pe intuiţie. Dar, 
dacă Talbot o citeşte în clipa asta, nu se simte prea bine. 

Ştie că trebuie să existe fotocopii şi o să înceapă să le 
caute, şi o să iasă mai mult la lumină. 

Katherine spuse deodată: 

— Eleanor Wingate e în pericol. 

Pe faţa lui O'Brien trecu o expresie ciudată. 

— E moartă. Brompton Hall a ars. 

Katherine îl privi fix. 

— Ştiai că aşa o să se întâmple. 

— Am trimis numai un amic să aibă grijă de ea, dar se 
pare că a murit şi el o dată cu ea şi cu nepotul ei. In ce-l 
priveşte pe Carbury, el ştia că totul e o înscenare şi a făcut 
o vizită oportună la Brompton Hall chiar în ziua când s-a 
făcut descoperirea. Scrisoarea Eleanorei tot el a inspirat-o. 
Era conştient de pericolul care-l pândea ducând 
materialele, dar se pare că n-a reuşit să se ferească. 

— Eu am încercat să-l feresc. 

— Ştiu. Dar tu, sau Eleanor Wingate, aţi vorbit în plus, şi 
de-aia a murit. 

— l-am spus lui Peter. 

— Ştiu. 

Ea tăcu multă vreme, apoi spuse: 

— S-ar putea ca Peter să fi transmis informaţia pe 
canalele obişnuite. 

— S-ar putea. Probabil că aşa a făcut. Dar cel puţin am 
stârnit ceva în pădure. 

— Au murit oameni. 

— Asta dă autenticitate. 

O privi. 

— Ţi-am spus întotdeauna că e o afacere periculoasă. 
Foarte curând, o să devină şi mai periculoasă şi foarte 
sângeroasă. Eu zic să-ţi iei un pistol la tine. 

Ea dădu din cap. Ştia că sub aparenţe, dedesubtul 
spionajului de amatori, al reţelei de old-boys pentru 
culegerea de informaţii, al spionajului industrial şi al 
sabotajului economic, sau cum se mai numea jocul pe care- 
| jucau cu Blocul de Răsărit, exista acest potenţial de 

violenţă. Fusese o parte din mandatul lor iniţial; trecerea a 
patruzeci de ani nu le dăduse motive să excludă violenţa 
dintre metodele legitime. 

— Mă tem pentru Ann, îi spuse lui O'Brien. 

— Teme-te pentru tine. Ann înţelege mai bine ca tine în 
ce pericol se află. 

— Şi Nick! Se gândi la acest bărbat blând, cu aceeaşi 
teamă pe care ar fi încercat-o faţă de un copil ce se joacă în 
mijlocul traficului. 

— El e în pericol din mai multe surse. l-am angajat gărzi 
personale. 

Îl privi pe O'Brien. Avea sentimentul copilăresc de alinare 
că Patrick O'Brien era în stare să-i bată pe toţi. Dar de aici 
urma, logic, că cel mai periculos Talbot pe care şi l-ar fi 
putut imagina era însuşi Patrick O'Brien. 

Abrams şi Thorpe intrară în Salonul de Recepţii al 
Coloneilor. Intr-o manifestare neobişnuită de ospitalitate, 
Thorpe se duse la bufet şi se întoarse cu un coniac pentru 
Abrams. Thorpe ridică paharul zâmbind: 

— Pentru adevăr! 

Abrams nu bău. 

Patrick O'Brien şi Katherine Kimberly veniră spre ei. 

— Aţi găsit ceva la club? întrebă O'Brien. 

— Carbury a apucat să se îmbrace de seară, răspunse 
Thorpe. Am întrebat, dar se pare că nimeni nu l-a văzut 
plecând. L-am pus pe director să verifice seiful. Era gol. In 
cameră n-am găsit nimic revelator. 

O'Brien se întoarse spre Abrams: 

— Ai sunat la poliţie? 

— Da. Le-am spus oamenilor mei că s-ar putea să fie o 
problemă de siguranţă naţională. lau ei legătura cu FBl-ul. 
S-ar putea să aibă nevoie de mai multe informaţii. 

— Dă-le ce-ţi cer, încuviinţă O'Brien, dar cu limite. Nu 
băga firma. 

Nicholas West se apropie de ei şi cei cinci discutară 
câteva minute, apoi O'Brien îi prinse privirea lui James 
Allerton. Acesta scăpă din grupul care-l felicita şi li se 
alătură. Se aplecă şi o sărută pe Katherine. 

— Arăţi încântător, ca de obicei. 

Allerton se întoarse spre Thorpe: 

— Sper că nu te-am făcut de râs, Peter. 

— Nu mai mult decât de obicei, James. 

Allerton nu luă în seamă răspunsul şi-i apucă mâna lui 
West. 

— Nicholas, ce bine-mi pare că ai reuşit să vii. E şi Ann cu 
tine? Sau e tot la Berna? 

— Nu, domnule... la Munchen. 

Allerton se uită la O'Brien: 

— Dumnezeule, Patrick, parcă n-ar fi nimic nou sub 
soare! Vechiul arsenal, vechile chipuri, până şi vechile 
cântece. Berna. Nici nu pot să zic Berna fără să mă gândesc 
la Allen Dulles, tu poţi? 

West îşi drese glasul: 

— De fapt, a fost transferată... Munchen, cred - vreau să 
zic, sigur Munchen. 

Allerton surâse amabil şi se întoarse spre West. 

— Foarte bună poziţie, Berna. Bun loc. Incă centrul 
treburilor. În zilele alea era fereastra spre Europa... 

— James, trebuie să ţinem o consfătuire, interveni 
O'Brien. 

— Fără afaceri, astă-seară. Asta-i regula. Pot să aştepte 
până mâine la prânz. 

Îi zâmbi lui Katherine: 

— Ei, domnişoară, când ai de gând să mă faci bunic? 

Katherine se sili să surâdă: 

— Domnule Allerton să vi-l prezint... 

Allerton continuă: 

— Vreau să zic, când are de gând prostul de fiu-meu să 
se-nsoare cu tine? 

Se întoarse spre West: 

— Şi tu? Ce mai aştepţi? Du-te mâine la Berna şi însoară- 
te cu sora fetei ăsteia! 

Katherine interveni: 

— ŢI-l prezint pe Tony Abrams. Lucrează la firma noastră. 

Allerton păru că de-abia acum îl remarcă pe Abrams. 
Întinse mâna, dar privirea îi trecu pe deasupra lui. Apoi, îl 
cântări cu privirea: 

— Te distrezi? 

Abrams îi simţi mâna uscată, osoasă: 

— Da, domnule. 

Îi trecu prin minte că aceeaşi întrebare i-ar fi fost pusă 
dacă ar fi avut şaisprezece ani, la un botez. 

Vă felicit pentru medalie. Discursul a fost interesant. 

Allerton zâmbi politicos şi se întoarse. De-abia acum păru 
să observe expresia întipărită pe toate feţele. 

— E grav? 

O'Brien încuviinţă. 

— Ei, atunci hai! E o cameră liberă mai încolo. Domnule 
Abrams, scuză-ne, Bea ceva. _ 

Katherine îi atinse braţul lui Abrams. În trecere: 

— Nu pleca. 

Abrams îi urmări pe Allerton, O'Brien, Thorpe, West şi 
Katherine croindu-şi drum prin mulţime. Mormăi, pentru el: 

— Da, domnule. Mă distrez bine. 

Se duse la bufet, turnă coniacul pe care i-l adusese 
Thorpe într-un vas pentru resturi şi-şi lua un Strega, 
aducându-şi aminte de soiul casnic pe care-l distilau 
italienii. Turnă lichidul gălbui într-un pahar înalt, îngust, 
închină pentru sine şi goli paharul pe jumătate. Simţi că-i 
dau lacrimile, chiar înainte de a sesiza căldura care-i 
stârnea stomacul. 

— Mama mia... 

incepu să se plimbe prin încăpere, recunoscu câteva 
chipuri din ziare sau de la TV, unele din cărţile de istorie, 
altele de la birou. Clare Boothe Luce prezida un tribunal, de 
pe un scaun obişnuit, înconjurată mai ales de oameni în 
vârstă. Sterling Eayden, actorul despre care O'Brien îi 
spusese că era agent OSS în subunitatea lui Van Dorn, 
vorbea cu soţii Van Dorn şi cu Grenville. Joan Grenville îl 
observă şi-i surâse. Claudia nu era de găsit. 

Abrams ieşi din salonul de recepții şi se duse la un 
telefon public din hol. Detectorul de metale dispăruse, ca şi 
oamenii din Serviciul Secret, iar lumea circula mai liber, 
fără acel control şi acea paranoia pe care le generează 
întotdeauna prezenţa oamenilor înarmaţi. Abrams sună la 
Secţia 19 şi reuşi să dea de căpitanul Spinelli. 

— Ceva noutăţi? întrebă Abrams. 

— L-am dat în urmărire generală. Biroul e la curent. Phil 
mi-a spus că voiai o umbră pe urma lui Carbury, ăla, în 

după-amiaza asta. Ce dracu' se întâmplă, Abrams? 

— A dispărut. Asta-i tot ce trebuie să ştii. 

— Ca dracu'. E zgomot pe-acolo. Unde eşti? 

— Mai încoace, beau cu Arthur Goldberg, Bill Casey şi 
Clare Boothe Luce. 

— Eşti beat... A, eşti la arsenal. Ai vreo urmă pe-acolo? 
Preşedintele mai e acolo? 

— Nu, a plecat. Nu-i nicio urmă, numai că şi Carbury 
trebuia să vină încoace. 

— Ce legătură are cu securitatea naţională? 

Abrams observă în spate un bărbat care părea să-şi 
aştepte rândul la telefon. Mai erau şi alţii prin preajmă, îi 
vorbi lui Spinelli italieneşte, cu un puternic accent din Bari, 
dându-i câteva informaţii cu caracter general. Spinelli îl 
întrerupse: 

— Italiana ta pute, Abrams. Vino până aici şi semnează 
reclamaţia pentru persoana dispărută. 

Abrams nu-l lua în seamă şi continuă în italiană: 

— Nu mă băga în treaba asta. 

Spinelli îl ignoră la rândul lui: 

— Aţi pus mâna - tu sau tipul ăla, Thorpe - pe ceva pe- 
acolo? 

— Nu, numai am zburat prin jur. Ascultă, Thorpe e de la 
Companie. 

— Companie...? A, Compania aʻa! Eşti sigur? 

— Sigur! 

— În ce te-ai băgat? 

— Chestii nasoale. Ai grijă cu Thorpe. Verifică-l cu cine 
dracu’ e în legătură. Ai grijă de tine, Dom. 

— Bine... mulţumesc... 

— Ţine-mă pe fir ca să-mi mulţumeşti! 

Abrams agăţă receptorul şi se întoarse în salonul de 
Recepţii al Coloneilor. 

O'Brien îl căuta. li făcu semn să se aşeze pe o sofa şi se 
aşeză lângă el. 

— Kate îi pune la curent pe domnul Allerton, pe Peter şi 

pe Nick. Hai să stăm puţin de vorbă! 

— O.K. 

— Ce părere ai despre amicii noştri? 

— M-am simţit bine. Îi mulţumesc domnişoarei Kimberly 
că m-a invitat. Uitaţi, e trecut de miezul nopţii şi cred că am 
să plec. 

O'Brien păru să nu-l audă. 

— Are o părere foarte bună despre tine, zise el. 

— Despre mine ca persoană, sau despre munca mea? 

O'Brien zâmbi. 

— Munca ta, ca asistent de procese, nu prea are de ce să 
stârnească admiraţie. 

O'Brien aruncă o privire prin cameră. 

— Ai avut ocazia să vorbeşti cu cineva pe aici? 

— Nu, dar am impresia că generalul Donovan a adunat 
un grup nemaipomenit. Hitler n-a avut norocul ăsta. 

Abrams îşi aprinse o ţigară. 

— Păcat că CIA nu poate să pună mâna pe atâtea 
talente. 

O'Brien încuviinţă: 

— În timp de război poţi să recrutezi milionari, şefi de 
arhive, genii ale ştiinţei şi artei... dar, dacă-i pace, pe ce fel 
de oameni poţi să pui mâna ca să lucreze în informaţii pe 
un salariu de nimic? De partea cealaltă, KGB-iştii sunt 
foarte bine plătiţi şi se bucură de privilegii şi de prestigiu 
peste media cetăţeanului sovietic obişnuit. Ei au crema 
cremei. 

O'Brien clătină din cap. 

— Dacă s-ar pune în discuţie instruirea şi coeficientul de 
inteligenţă, CIA ar ieşi sigur pe locul doi. E un adevăr şi 
trebuie să-l luăm ca atare. 

— Ca şi echipele noastre de amatori care joacă cu aşa- 
zişii amatori ai lor. 

— E o analogie bună. 

O'Brien aruncă o privire în jur, apoi continuă: 

— Nu te-ai răzgândit în ce priveşte vizita la Glen Cove, 

după câte s-au întâmplat astă-seară? 

— Am spus că mă duc. 

— Bine. Te întâlneşti cu avocaţii de la „Edwards şi Styler” 
la patru după-amiază, luni, de Ziua Comemorării. Un amic 
de-al meu o să te instruiască. Ai să ajungi, împreună cu 
avocaţii, la reşedinţa ruşilor, pe la şapte seara. La ora aia, 
petrecerea lui Van Dorn o să fie în toi. 

— Exact, ce am de făcut, după ce intru acolo? 

— O să afli luni. 

Abrams îl privi fix. 

— Chiar dacă te prind cu nasu-n oală, răspunse O'Brien la 
întrebarea neexprimată, n-or să te omoare. E teritoriu 
rusesc, însă nu e Rusia. Dar nu te lăsa prins. 

— Mai am o întrebare, ceva nu-mi iese la socoteală. Dacă 
ruşii pun la cale ceva măreț, cum mi-aţi dat de înţeles, ceva 
de natură să anuleze examenele din iulie şi, cum aţi 
insinuat, să ne anuleze pe toţi, atunci de ce-şi bat capul cu 
un proces de tot rahatul? 

— Ca poliţist, ai lucrat acoperit, răspunde-ţi singur la 
întrebare. 

Abrams dădu din cap: 

— Trebuie să pară că treburile merg ca de obicei. 

— Corect. Ar fi suspect să nu reacționeze la provocările 
lui Van Dorn sau ale primarului Parioli. Aşa că ni se oferă 
ocazia, în parte întâmplătoare, în parte planificată, să ne 
băgăm nasul în punctul lor de comandă. 

— Am înţeles. Şi acreditivele, recomandările mele sunt în 
regulă? 

— N-am trimis niciodată pe cineva în misiune fără să-i 
asigur o acoperire perfectă. 

Abrams ştia, ca şi O'Brien, că singura acoperire perfectă 
o realizai doar în patul propriu, aşa ca în copilărie, când îţi 
trăgeai peste cap cearşaful ca să goneşti toate relele. 

O'Brien, ca de obicei, schimbă brusc subiectul. 

— Aş vrea să rămâi în noaptea asta în oraş. Katherine o 
să te sune de dimineaţă şi o să te cheme la birou. Avem 

acolo o arhivă şi ai putea s-o ajuţi să caute câte ceva. la-ți 
şi pistolul. 

Abrams îl privi. 

— S-ar putea să fie în pericol. Ai să ai grijă de ea? 

Această abatere de la proză la intrigă îl prinse descoperit. 

— Da, o să am grijă de ea. 

O'Brien luă două lichioruri de pe tava unui ospătar care 
trecea pe lângă ei şi-i dădu unul lui Abrams. 

— Am vrea să te asociezi la firma noastră. 

Abrams se holbă la el: 

— Sunt flatat. 

Îi reveni foarte viu în minte ce simţise când i se 
propusese să intre la „Diavolii Roşii”, şi nu era o asociere 
întâmplătoare. Işi reaminti că şi atunci fusese flatat, dar şi 
speriat. 

— Trebuie să fi ghicit deja că OSS nu s-a predat 
niciodată. Şi, te asigur, nu suntem nişte conspiratori 
paranoici. Nu facem secretomanie, cum fac cele mai multe 
asociaţii clandestine. Nu avem strângeri de mână secrete, 
jurăminte, carnete de membru, simboluri, grade sau 
uniforme. E mai mult un simţământ, al inimii şi al minţii, 
decât o organizaţie. 

Abrams îşi aprinse o ţigară şi aruncă băţul de chibrit într- 
o scrumieră. Işi dădea seama că auzea nişte lucruri care, o 
dată auzite, îl puneau într-o poziţie compromiţătoare. Se 
gândi să plece, dar rămase pe loc. 

În următoarele zece minute, O'Brien îi descrise natura şi 
componenţa grupului. Când termină, Abrams se uită la el şi 
privirile li se întâlniră. 

— De ce eu? întrebă Abrams. 

— Eşti criminalist. Găseşte-l pe ucigaşul sau răpitorul lui 
Randolph Carbury, şi lucrurile care ne interesează or să 
înceapă să se lege. 

Abrams nu răspunse. 

O'Brien se uită la ceas, apoi se ridică. 

— Treaba e foarte riscantă. Dacă vrei să mai discutăm, 

putem să ne întâlnim cu ceilalţi într-o cameră particulară, în 
celălalt capăt al arsenalului. Camera însăşi e foarte 
interesantă. Vrei să ţi-o arăt? 

Abrams rămase pe loc multă vreme, apoi întrebă: 

— Pot să mă mai gândesc? 

— Poţi să te duci acasă şi să te gândeşti toată noaptea. 
Dar bănuiesc că n-o să ai o noapte prea bună. 

Abrams sorbi îndelung din lichior şi se ridică: 

— Haideţi să vedem camera! 


- 198 - 


23 


Abrams îl urmă pe Patrick O'Brien într-o încăpere uriaşă, 
cu coloane, amintind vag de o cameră a tronului din Egiptul 
antic. De-a lungul marginii de sus a pereţilor era o friză cu 
portrete de războinici din diverse epoci istorice. Tavanul era 
negru, străbătut în zig-zag de grinzi încrustate cu argint. În 
jurul camerei slab luminate străjuiau statui clasice. 

După ce ochii i se adaptară la semiîntuneric, Abrams 
văzu un cămin mare, din faianţă albastru-cobalt. In mijlocul 
încăperii era un imens covor persan, iar pe el o masă mare, 
ornamentată, ce aducea oarecum cu un altar de sacrificii. 
Prin ferestrele din sticlă colorată pătrundea, difuz, lumina 
străzii. 

Doi picoli, în sacouri roşii, aranjau scaunele în jurul 
căminului. Un ospătar introduse serviciul de cafea, pe o 
măsuţă cu rotile. Toţi trei părăsiră în tăcere încăperea. 

james Allerton se aşeză direct în faţa căminului. 
Katherine luă loc în faţa lui, avându-i pe Thorpe şi West în 
stânga. O'Brien îi indică lui Abrams un scaun chiar lângă 
cămin, şi el se aşeză pe scaunul de alături rămas liber. 

Abrams fu surprins când West vorbi primul, pentru a-l 
saluta: 

— Mă bucur că te-ai hotărât să iei cafeaua cu noi. 

— Nu refuz niciodată cafeaua, replică Abrams. 

Bănuia că arta de a spune una ca să se înţeleagă alta era 
foarte rafinată la aceşti oameni. 

West vorbi din nou: 

— Ştiu că te-ai lăsat greu, aşa am făcut şi eu. Dar n-am 
regretat niciodată hotărârea luată. Toţi suntem un fel de 
detectivi amatori de fotoliu. 

Bătu braţele fotoliului pentru a sublinia figura de stil. 

— Think-tank!!. Voluntari, pentru un dolar pe an, ca în 
timpul războiului. Mă rog, orice te face să te simţi bine. 

Abrams îşi zise că West fie că spunea adevărul pe 
jumătate, fie nu înţelegea el însuşi pe deplin misiunea 
grupului. Tot atunci, instantaneu, înţelese că, dacă ar fi 
rămas cu ei tot restul vieţii, n-ar fi aflat vreodată mai mult 
decât o mică parte din întregul adevăr. Mai mult, s-ar fi 
putut să nu ştie, sau să simtă vreodată, că aparţinea unui 
grup mai puţin inofensiv decât o gaşcă, de cafenea. Cu 
condiţia, bineînţeles, să nu i se ceară să zboare creierii 
cuiva. 

Abrams se uită la James Allerton, care părea uşor 
nemulţumit. Katherine îi strecură un surâs rapid. Abrams se 
uită apoi la Thorpe, care şi el îl fixa, ca şi cum s-ar fi gândit 
la cea mai bună metodă de a scăpa de cadavrul lui. 

— Să începem, rosti Patrick O'Brien, cu o punere în temă. 
Nick? 

West bătu cu palma scrisoarea doamnei Wingate, aflată 
pe genunchii săi. y 

— Pare să confirme faptele, aşa cum le ştim. In primul 
rând, sunt trei rapoarte înregistrate privind moartea lui 
Henry Kimberly, şi toate se contrazic între ele. 

West o privi pe Katherine: 

— Nu ţi-am spus niciodată totul. Ann ştie... în orice caz, 
ultima versiune, oficială, este că maiorul Kimberly era la 
Berlin, conducând o delegaţie de ofiţeri OSS, a doua zi după 
căderea oraşului la ruşi. Deci, 3 mai 1945. 

West făcu o pauză, obişnuinţa istoricului - îşi imagină 
Abrams - de a termina orice frază cu o dată. Apoi continuă: 

— Acoperirea maiorului Kimberly era aceea de ofiţer de 
servicii în căutarea de locuri de cazare pentru 
comandamentul american de ocupaţie. |n realitate, el 
trebuia să recupereze vreo duzină de agenţi pe care îi 


11 Think-tank — Grup reunit cu scopul de a produce/inventa ceva 
printr-un efort intelectual comun. 


- 200 - 


paraşutase în zona Berlinului. Îl preocupa soarta lor, mai 
ales ţinând seama de prezenţa ruşilor. 

Patrick O'Brien dădu din cap şi adăugă: 

— Era o misiune periculoasă. Berlinul căzuse, dar 
Germania nu capitulase şi o mulţime de bande de SS-işti, 
puse pe asasinate, bântuiau autostrăzile şi ruinele. Mai 
exista şi posibilitatea, pe care atunci o descopeream, să fi 
reţinut de aliaţii noştri din Armata Roşie. 

O'Brien rămase o vreme cu ochii la foc, apoi continuă: 

— l-am spus lui Henry să aibă grijă. Vreau să zic, o, 
Doamne, ştiam că războiul nu mai avea să dureze nicio 
săptămână. Nimeni nu dorea să aibă onoarea să fie ultima 
victimă. Acoperirea cu intendenţa eu o propusesem. N-avea 
rost să le fluturi ruşilor pe sub nas emblema OSS. ŞI lui 
Henry îi era teamă de ruşi. 

James Allerton deschise gura pentru prima dată: 

— In privinţa asta, nu era aşa naiv ca cei mai mulţi dintre 
noi în zilele acelea. 

O privi pe Katherine: 

— Dar se simţea foarte obligat faţă de agenţii lui... şi, de 
aici, misiunea fatală la Berlin. 

Allerton îi făcu semn cu capul lui West. 

Nicholas West continuă: 

— Conform raportului asupra misiunii, aflat în arhivă, 
exista un anumit agent pe care maiorul Kimberly ţinea 
neapărat să-l recupereze - Karl Roth, un refugiat evreu din 
Germania şi comunist, care lucra pentru OSS. Un alt agent 
transmisese prin radio că Roth fusese luat de ruşi, care apoi 
îl eliberaseră. Intrebat prin radio, Roth explicase eliberarea 
sa pretinzând că i-a convins pe ruşi că era comunist. S-ar fi 
părut că Roth îşi controla încă radioul. El a mai spus că ruşii 
îi ceruseră să lucreze pentru ei, ca agent dublu în interiorul 
OSS. Zicea că a fost de acord numai ca să scape de ei. 

— Nu era primul indiciu că ruşii încercau să ne întoarcă 
agenţii cu antecedente comuniste, interveni O'Brien. Henry 
considera că treaba asta era periculoasă pentru orice fel de 

serviciu de informaţii pe care l-am fi înfiinţat după război. 

West îşi termină cafeaua şi spuse: 

— În arhivă există un ultim mesaj radio de la Karl Roth. 
Raportează că e bolnav şi înfometat şi întreabă „Când 
veniţi?”. Şi-a dat şi locul de unde transmitea - un depou de 
cale ferată de lângă Hennigsdorf. Roth făcea parte din 
misiunea Alsos. Zicea că localizase doi savanţi germani, dar 
avea nevoie de ajutor ca să-i scoată afară. La vremea 
aceea, credibilitatea lui Roth avea două umbre: trecutul lui 
comunist şi faptul că nu raportase contactul cu ruşii decât 
atunci când fusese întrebat. Pe de altă parte, raportase că 
ruşii încercaseră să-l întoarcă, dar ştia că OSS ar fi 
presupus oricum asta. 

O'Brien interveni: 

— Nimeni de la sediul OSS din Londra nu avea curajul să 
decidă soarta lui Roth: să-i vină în ajutor sau să rupă 
legăturile? l-am transmis toate detaliile lui Henry şi i-am 
spus să hotărască el, dar să acţioneze cu prudenţă. 

Abrams îi asculta pe West şi pe O'Brien continuându-şi 
instructajul de fond. Vedea deja încotro se îndreptau. Spre 
aici şi acum. Era o poveste având rădăcini în trecutul 
tumultuos, într-o vreme când lumea era un abator, o vreme 
când se puneau în mişcare forţe care aveau să culmineze în 
Apocalips. Era evident că aceşti oameni simțeau că 
Apocalipsul era pe-aproape. 

— După acel mesaj, spuse West, nu s-a mai auzit de Karl 
Roth decât în 1948, când a ieşit din nou la suprafaţă. S-a 
prezentat la forţele de ocupaţie americane din Berlin 
declarând că fusese arestat din nou de ruşi şi ţinut prizonier 
timp de trei ani. A pretins să i se plătească din urmă 
drepturile, dar contactul iniţial cu OSS se pierduse şi nimeni 
nu prea ştia ce să-i facă. Foşti OSS-işti l-au verificat şi i-au 
dat ceva bani. Cu toate acestea, n-a fost niciodată 
chestionat ca lumea, iar dispariţia lui timp de trei ani n-a 
fost explicată niciodată până la capăt. 

Abrams îşi roti încet privirea prin încăpere, pe care 

ajunsese s-o considere un fel de cameră celestă. Ochii îi 
trecură de la Allerton la O'Brien, care-i aduceau aminte de 
doi preoţi antici, păzind secretele aproape uitate ale unei 
religii ezoterice. 

— Roth a cerut să lucreze în informaţii, cu autorităţile de 
ocupaţie americane şi britanice, în zonele respective, dar a 
fost refuzat, continuă West. 

Atunci Roth a plecat în Anglia, şi-a găsit mireasa de 
război - o fată cu care se însurase pe când avea o prăvălie 
de zarzavaturi la Londra - şi până la urmă a fost lăsat să 
emigreze în America, pretinzând că şi asta îi fusese promis 
de OSS. 

— Şi acum, zâmbi Thorpe, Karl Roth este consilierul 
Preşedintelui pe probleme de strategie nucleară. 

West privi prin camera întunecată, apoi se uită la O'Brien 
şi la Allerton. 

— Întâmplarea face - West îl privi pe Thorpe - că Roth şi 
nevastă-sa ţin un magazin de coloniale în Long Island. 

Thorpe zâmbi din nou: 

— Mă rog, eu credeam că baţi în altă parte, Nick. 

Stătu un moment pe gânduri. 

— Poate că-l interesează sectorul meu. Deşi, are un 
trecut cam şubred şi cam ceţos... 

— Omul ăsta trebuie chestionat, zise Katherine. 

O'Brien îşi mai turnă o cafea. 

— De asta am eu grijă. 

Işi aranjă papionul negru şi continuă: 

— Misiunea Alsos a avut unele realizări, dar echivalentul 
rusesc al lui Alsos a mers mult mai bine. Păreau că sunt 
totdeauna cu un pas înaintea noastră când era vorba de a 
descoperi şi a pune mâna pe atomiştii germani. Şi dacă te 
gândeşti că majoritatea savanților ăstora încercau să 
ajungă la noi, nu la ei, pare şi mai ciudat că ruşii au avut 
atâtea succese. Fiindcă Alsos avea prima prioritate şi avea 
cel mai înalt grad de securitate, Henry, cu mine şi cu alţii 
am ajuns la concluzia că cineva - poate mai mulţi -, cu 

poziţii înalte în statul major al lui Eisenhower, chiar în Alsos 
sau în OSS, le spunea ruşilor ce, unde, când, cum şi cine. 

O'Brien se aplecă înainte: 

— Până la urmă, ne-am convins că fisura principală era în 
OSS. Era unul dintre noi. Unul pe care-l vedeam zilnic, cu 
care mâncam şi beam la aceeaşi masă... 

Allerton păru că se trezeşte dintr-o lungă reverie: 

— Da... atunci am inventat şi numele ăsta aiurit pentru 
agentul nostru dublu: Talbot. Aţi auzit de Lawrence Talbot, 
tipul care a devenit vârcolac sub influenţa luminii lunii... Era 
un film vestit pe vremea aceea. 

Allerton zâmbi: 

— Pentru intelectualii aici de faţă, talbot este vechiul 
termen anglo-saxon care înseamnă „lup turbat”. Aşa că, 
atunci, am declanşat o operaţie pentru a-l demasca şi... a-l 
elimina. Am botezat-o „Glonţul de argint”... 

O'Brien îşi drese glasul: 

— De fapt, s-a numit „Wolfbane”. 

— Da, aşa e, Patrick. 

Allerton îţi ciocăni naşul lung. 

— Timpul estompează lucrurile care, odată, păreau aşa 
de importante. 

— „Glonţul de argint”, spuse O'Brien, era codul comun 
americano-britanic pentru finalizarea acestei operaţii. 

O'Brien scoase ceva din buzunar. 

— Un ofiţer mai dichisit a şi comandat asta, la un argintar 
din Londra. 

Le arătă un glonţ de calibrul 45, strălucitor. 

— Ăsta trebuia să intre în creierii lui Talbot. 

Se lăsă tăcere. Apoi, O'Brien continuă: 

— Talbot era genul cel mai rău de trădător. Nu se 
mulțumea, ca majoritatea trădătorilor, să fure şi să 
transmită secrete. El trimitea oamenii la moarte. Uneori mi- 
| imaginez pe o pistă de aterizare, în Anglia, forfotind în 
lumina  amurgului,  bătându-i pe spate pe agenţi, 
îmbrăţişând fetele, reglându-le hamurile paraşutei, urându- 

le baftă... şi ştiind tot timpul ăsta... O'Brien îl privi pe 
Allerton. 

James Allerton şopti: 

— Ai zice că un asemenea om... un om care şi-a vândut 
sufletul... ar trebui să fie uşor de descoperit... ai zice că 
ochii ar trebui să-i trădeze corupţia din inimă. 

Abrams asculta. Devenise pentru ei la fel de neştiut ca 
un servitor de încredere; ştiau că îi ascultă, dar nu aşteptau 
vreo replică de la el până nu i s-ar fi adresat direct. 
Semăna, îşi spuse, cu o şedinţă de brain-storming”” de la 
poliţie. li aruncă o privire Katherinei, întrebându-se dacă 
discuţia despre tatăl ei îi producea durere. 

West reluă povestirea: 

— Henry Kimberly a raportat prin radio de două ori pe zi, 
timp de o săptămână. Apoi a transmis penultimul său mesaj 
codificat care se găseşte în arhive. West cită fără ezitări: 
„Deosebit de important: Cu privire la Alsos: Luat legătura 
cu Băcanul' - ăsta era Karl Roth - Băcanul a indicat 
localizarea a două zâne” - adică savanţi atomişti - 
„Urmează recuperarea”. 

West făcu o pauză, apoi continuă: 

— Ultimul mesaj al lui Henry Kimberly, a doua zi, spunea 
că stabilise contacte cu autorităţile ruseşti în scopul 
cercetării dosarelor Gestapo şi pentru interogarea ofiţerilor 
Gestapo care puteau să ştie câte ceva despre agenţii OSS 
dispăruţi. Ultimele propoziţii ale mesajului erau: „Armata 
Roşie de mare ajutor. Gestapo a dezvăluit arestarea şi 
executarea majorităţii oamenilor din misiunea noastră. 
Urmează numele. Trebuie a localiza bine omul trădător. 
Continui operaţia de recuperare.” 

West se uită la Allerton: 

— Vă aduceţi aminte, domnule? 

Allerton încuviinţă: 

— Da. Era ultima oară când auzeam de Henry. 


12  „Stoarcere a creierelor“, de natură să conducă, prin contribuţia 
participanţilor, la formularea unor idei, concluzii deosebite (n. red.). 

Bineînţeles că erau suspiciuni că pe agenţii noştri puseseră 
mâna ruşii, nu Gestapo. Ne temeam că aceeaşi soartă îl 
aştepta şi pe Henry. 

— Henry semnase mesajul cu numele lui codificat, 
Diamond, spuse O'Brien. Dacă ar fi transmis sub controlul 
ruşilor, ar fi trebuit să semneze B/ackboard, care era un 
semnal de pericol şi se citea „Sunt capturat”. 

— De ce să fi presupus că transmitea sub controlul 
ruşilor? întrebă Thorpe. 

— Ajungem şi acolo, răspunse O'Brien. Dar, dacă Henry 
era captiv şi semna tot Diamond, asta însemna că ruşii îi 
cunoşteau adevăratul nume de cod şi nu putuse să 
folosească codul de pericol, B/ackboard. Operatorul de la 
OSS care primise mesajul recunoscuse „bătaia” lui Henry - 
stilul de transmisie în telegrafie - aşa că putem spune că el 
transmitea, dar cu pistolul la tâmplă. 

Allerton interveni: 

— Era înspăimântător gândul că ruşii cunoşteau numele 
de cod al lui Henry, care fusese ales exact cu zece minute 
înainte ca el să intre printre ei. Şi că aflaseră nume de cod 
ca Băcanul sau Zâna. 

O'Brien dădu din cap şi adăugă: 

— Ne-am gândit că ruşii ar putea fi convinşi să-i dea 
drumul. S-a trimis, prin curier, o notă foarte dură la 
comandamentul Armatei Roşii din Berlin. Răspunsul a fost 
sec: „Maiorul Kimberly necunoscut la noi”. 

O'Brien i se adresă Katherinei: 

— M-am urcat într-unul dintre primele avioane americane 
care au zburat la Berlin. Până să ajung, mai sosise un mesaj 
de la comandamentul Armatei Roşii, în care se afirma că 
maiorul Kimberly şi cei trei ofiţeri care-l însoțeau fuseseră 
ucişi când trecuseră cu maşina peste o mină nemţescă 
nedescoperită - un accident foarte obişnuit, pe care şi noi, 
şi britanicii îl foloseam ca să scăpăm de anumiţi oameni. 
Oricum, am revendicat cadavrele... mai bine zis cenuşa. 
Din motive de eficienţă şi de igienă, ruşii incinerau 

cadavrele... 

O privi pe Katherine în ochi: 

— Nu ţi-am spus niciodată toate amănuntele... 

Pentru prima dată, Katherine afla că mormântul de la 
Arlington conţinea o urnă cu cenuşă. 

— De unde ştii că era tata? întrebă ea. 

O'Brien clătină din cap: 

— Sperăm că era el, că n-a murit prin Gulag. 

Ea încuviinţă din cap. Ştia că, pe atunci, ruşii îi trimiteau 
pe bărbaţii sănătoşi în Uniunea Sovietică, să lucreze la 
vindecarea rănilor războiului. Încercă să şi-l imagineze pe 
bărbatul care fusese tatăl ei, tânăr, mândru şi îndrăzneţ, 
redus la condiţia de sclav într-o ţară străină, pentru simplul 
motiv că se dusese într-o misiune de caritate. Săptămână 
după săptămână şi lună după lună ar fi simţit cum i se 
scurge viaţa din trup. Şi, bineînţeles, ar fi ştiut că n-avea 
nicio şansă să se întoarcă vreodată acasă. Ridică privirea şi 
vorbi, cu o voce abia stăpânită: 

— Te rog să continui. 

Dar cel care vorbi fu West: 

— Maiorul Kimberly a renunțat, fără îndoială, la 
acoperirea de intendent, ca să poată pune întrebări despre 
agenţii săi. Dar, sub niciun motiv, nu le-ar fi divulgat ruşilor 
misiunea Alsos sau legătura dintre Karl Roth şi aceasta. De 
aceea, aceste ultime două mesaje, transmise sub 
constrângere şi care pomeneau de aceste fapte, au fost 
modul lui de a ne informa că ruşii ştiau deja despre Alsos şi 
despre Roth, după cum ne cunoşteau şi codurile. 

— Am impresia că faceţi prea multă teorie din povestea 
asta cu cârtiţe cu înaltă pregătire, interveni Thorpe. N-am 
datele pe care le aveţi voi, dar părerea mea e că misiunea 
au fâsâit-o agenţii de pe teren. E destul de evident că cel 
puţin Karl Roth a suflat în fluier. Acolo erau fisurile. Nu la 
Londra sau la Washington. 

West îl privi atent pe Thorpe: 

— Bună analiză. De fapt, asta a şi fost concluzia oficială, 

atunci... Şi totuşi, dacă accepţi că mesajul maiorului 
Kimberly a fost transmis sub controlul de mare ajutor al 
Armatei Roşii, atunci trebuie să-l diseci cu mai mare 
atenţie. La urma urmelor, era un ofiţer de informaţii instruit 
şi, din toate punctele de vedere, un om viteaz şi foarte 
capabil. Aşa că trebuie să cauţi un cod în mesajul descifrat 
- să cauţi cuvinte fără legătură cu textul, propoziţii 
anapoda, chestii de astea. West făcu o pauză, apoi cită: 
„Trebuie a localiza bine omul trădător”. Asta nu-i engleză 
corectă, nici măcar pentru mesaje radio... 

Thorpe sări drept în picioare: 

— Talbot. 

West încuviinţă. 

— In cercetările mele, numele de cod Talbot nu apare 
nicio dată, dar el a existat în convorbirile particulare dintre 
Henry Kimberly, domnul O'Brien, domnul Allerton şi alţi 
câţiva. Maiorul Kimberly, în decursul interogatoriilor la care 
a fost supus de ruşi, a dedus sau i s-a spus că exista un 
trădător plasat foarte sus în OSS. Mesajul radio i-a oferit 
ultima şansă să ia legătura şi să-şi avertizeze prietenii. 

Allerton îşi frecă obrajii. 

— Am văzut mesajul şi ştiam de Talbot... dar, 
Dumnezeule, n-am făcut niciodată legătura... Am fost un 
spion mizerabil. 

Abrams se îndoia. N-avea aproape deloc experienţă în 
lucrul cu coduri, dar acea propoziţie îl izbise de cum o citise 
West prima oară. Codurile acronimice erau primitive, le 
foloseau toţi copiii sau îndrăgostiţii, în scrisori. Era greu de 
crezut că nici Allerton, nici O'Brien nu-l descoperiseră cu 
patruzeci de ani în urmă. Abrams trase concluzia că, de 
fapt, îl descoperiseră, dar nu-şi spuseseră nimic unul altuia. 
Interesant! 

West scoase o pipă din lemn de măceş şi o pungă cu 
tutun. 

— Nimic din toate astea nu constituie informaţii directe, 
numai că - îşi aprinse pipa şi citi din scrisoarea Eleanorei 

Wingate -, „agenda, care menţionează oameni care s-ar 
putea să lucreze încă în Guvernul dumitale, sau care sunt 
sus-puşi în societatea americană... Cel puţin unul dintre cei 
menţionaţi este un bărbat bine cunoscut din anturajul 
Preşedintelui”. West ridică ochii. 

O'Brien se întoarse spre Abrams: 

— Ce părere ţi-ai făcut până acum? 

Abrams se gândi că indiciile erau vechi, urma rece, 
dovezile prea mărunte, iar teoriile prea extinse; 
criminalistic, cazul era pierdut. Vinovatul nu fusese 
identificat la timpul potrivit şi, chiar dacă ar fi fost 
demascat acum, n-ar fi ajuns niciodată în faţa justiţiei. Dar, 
ca vendetă personală, existau perspective, deşi grupul de 
faţă n-ar fi folosit cuvântul vendetă. Era un cuvânt al cărui 
conţinut şi a cărui semnificaţie ajunsese să le aprofundeze 
în Bensonhurst şi ca poliţist. Memorie lungă, duşmănie 
lungă. Dar O'Brien şi Allerton ar fi formulat-o mai delicat. 
Oricum, rezultatul era acelaşi. Işi aduse aminte de glonţul 
de argint. 

— Domnule Abrams? 

— Cred că de data asta o să vă găsiţi omul. 

O'Brien se aplecă în faţă: 

— De ce? 

— Fiindcă ştie că l-aţi mirosit din nou, şi acum fuge. L-a 
ucis pe Carbury. Ca să zic aşa, pădurea e mai mică şi mai 
rară decât acum patruzeci de ani. A scăzut şi numărul 
animalelor care o locuiesc. Lupul - vârcolacul - lasă acum o 
urmă clară. Şi mai cred că o să ucidă din nou. 

O'Brien rămase cu privirea în gol, în întunericul uriaşei 
încăperi. Focul arunca pe pereţi umbre intermitente, 
luminând friza şi dând impresia că războinicii se mişcă. 

— Da, o să ucidă din nou, spuse O'Brien. Trebuie. 

Limuzina lungă demară din faţa arsenalului cufundat în 
întuneric, întoarse şi se îndreptă spre sud, pe Park Avenue. 
Peter Thorpe, aşezat pe strapontină, îşi aprinse o ţigară şi îi 
spuse lui West: 

— Am impresia, Nick, că lucrezi de mult la problema asta. 
Cu mult înainte de apariţia - şi dispariţia - colonelului 
Carbury. Şi totuşi, nu-mi aduc aminte să fi pomenit de asta 
în vreo discuţie cu grupul. 

West, pe a doua strapontină, gesticulă cu pipa în mână: 

— Natura problemei... implicaţiile activităţii lui Talbot... 
ar indica faptul că oricare dintre foştii angajaţi OSS, chiar 
dacă acum sunt sau nu în CIA sau pe lângă Guvern, ar 
putea să fie... persoana nepotrivită pentru o astfel de 
discuţie... 

Thorpe le zâmbi lui O'Brien şi lui Allerton, care stăteau cu 
faţa la el, în partea stângă a lungii banchete din spate. 

— Persoanele de fată se exclud, bineînţeles, îi spuse el lui 
West. 

Acesta evită toate privirile: 

— Se includ, bineînţeles. 

Arătă cu capul spre Abrams şi Katherine, care ocupau 
partea dreaptă a banchetei: 

— In afară de tine, Kate, şi de domnul Abrams. 

Thorpe surâse uşor: 

— De ce oare te subestimăm mereu, Nick? 

— Ann este singura cu care am discutat, continuă West. 
De fapt... aşa am făcut cunoştinţă. 

Işi reaprinse pipa. 

Tony Abrams îl urmărea cu atenţie. West era un bărbat 
care putea fi uşor subestimat. Statura, manierele, toată 
fiinţa sa, judecate cu instinctul primitiv al omului de pe 
stradă, îl indicau ca nepericulos. Dar, din punctul de vedere 

al omului cerebral de la sfârşitul de veac douăzeci, mintea 
lui West constituia un pericol: pericol pentru trădători şi 
mâncători de rahat, dar şi pentru oamenii dotați cu 
îndrăzneală şi fler, dar cu minţi mediocre, cum era Peter 
Thorpe. Intuiţia îi spunea lui Abrams că Thorpe se temea de 
West. 

Limuzina se strecura încet prin traficul de vineri seară. Se 
lăsă tăcerea, până când O'Brien rosti: 

— Este absolut imposibil ca Guvernul american, serviciile 
de informaţii şi armata, care sunt, în ordinea asta, cele mai 
importante ţinte ale KGB-ului, să nu fi fost penetrate. 
Afurisit să fiu dacă jumătate din oamenii care au fost astă 
seară la arsenal, inclusiv doi foşti directori ai CIA şi actualul 
director, nu se potrivesc cu descrierea Eleanorei Wingate! 

O'Brien privi împrejur: 

— Sună a paranoia? 

Katherine se minuna de modul în care O'Brien era în 
stare să fabrice dovezi şi pe urmă să se agaţe de ele ca şi 
cum ar fi fost reale. Dar, îşi spuse ea, deşi dovezile erau 
false, acţiunile şi reacţiile oamenilor pe care O'Brien îi 
studia erau reale. Moartea sau dispariţia lui Carbury era un 
fapt real, ca şi morţii de la Brompton Hall. O'Brien era un 
maestru iluzionist, şi ea îl privea cu un amestec egal de 
admiraţie şi îngrijorare. 

— Important de ştiut este, răspunse West, cât de sus au 
ajuns aceste penetrări sovietice şi ce obiectiv ar avea ele... 
dacă ar fi reale? 

O'Brien clătină din cap. 

— Nu pot să-ţi spun decât că ceva ameninţător pluteşte 
în aer. Eu cred că ruşii au descoperit modul de a-şi realiza 
obiectivul final. 

— Te gândeşti la o lovitură nucleară? zise Thorpe. 

— Nu. 

O'Brien flutură mâna în semn de respingere. 

Asta n-a fost şi nu este o opţiune pentru ei, cum nu e nici 
pentru noi. 

— Atunci ce? întrebă Katherine. Biologică? Chimică? 

O'Brien nu răspunse. 

— Cum se leagă colonelul Carbury şi scrisoarea doamnei 
Wingate cu toate astea? continuă ea. 

— Dacă se leagă, răspunse O'Brien înseamnă că 
persoana sau persoanele dezvăluite în agendă ca posibile 
cârtiţe sunt necesare planului sovietic. 

O'Brien ridică din umeri: 

— Ne trebuie mai multe fapte. Acum, hai s-o lăsăm. 

Abrams nu se putu stăpâni să nu compare aluziile dure 
ale lui O'Brien la Apocalips cu jocul poliţist în care-i spuneai 
unui suspect că ştii tot despre el şi complicii lui, apoi îi 
dădeai drumul ca să vezi unde se duce. Urmarea logică era 
că O'Brien chiar suspecta pe cineva aflat acum în maşină 
că ar fi o conductă de alimentare a Moscovei. Şi, totodată, 
nu putu să nu-şi spună că Patrick O'Brien era puţin prea 
bun pentru a fi adevărat. Prea abil. Prea multe răspunsuri la 
întrebări nepuse. Prea netulburat de ideea că el ar putea fi 
Talbot. 

De necrezut, îşi spuse Abrams. Chiar se întâmplau toate 
astea! Abrams se simţea de parcă ar fi păşit într-o tornadă, 
după-amiază, şi ar fi aterizat în Oz. Se gândi că, dacă s-ar 
duce acasă să doarmă, când s-ar trezi smochingul n-ar fi pe 
podea, lângă pat. N-ar fi nici mahmur, şi când s-ar duce 
marţi la lucru, Katherine Kimberly i-ar da o citaţie pentru 
vreun nenorocit care-l călcase pe coadă pe unul dintre 
clienţii lui O'Brien, iar viaţa ar merge înainte în felul ei cam 
plicticos. Aşa gândi, doar că nu era adevărat. 

Adevărul era că fusese implicat într-un mod pe care, la 
amiază, nici nu şi l-ar fi putut imagina. Şi mai era adevărat 
că maşina duhnea a conspirație, suspiciune şi teamă. 
Profesional, s-ar fi putut vorbi de teamă pentru ţară dar, în 
ciuda conversaţiei liniştite, rafinate, Abrams simţea teama 
mai adâncă pe care oamenii ăştia o aveau pentru vieţile lor. 

Abrams aproape că auzi vocea tatălui său: „Nu te înrola 
în nimic. Nu purta firma nimănui. Totul e o mizerie. Eu ştiu.” 

Sau sfatul, mai esenţial, al mamei: „Când vezi oameni 
şoptindu-şi, fugi în partea cealaltă. Numai tu şi Dumnezeu 
ar trebui să vă vorbiţi în şoaptă.” 

Sfaturi de aşteptat de la nişte comunişti ajunşi sionişti, îşi 
spuse. Bune sfaturi. Ce păcat, reflectă el, că nu le ascultase 
niciodată. La urma urmei, era fiul unor conspiratori vestiți. 
Ei nu-şi urmaseră propriile sfaturi decât după ce trecuseră 
de cincizeci de ani. El mai avea câţiva ani până atunci. 
Numai dacă nu cumva O'Brien avea dreptate, şi atunci, şi el 
şi ceilalţi s-ar fi putut să mai aibă de trăit doar câteva 
săptămâni sau luni. 

Limuzina se strecura prin traficul aglomerat. James 
Allerton tocmai întrebase cine ştia de misiunea lui Carbury, 
o întrebare bună, fundamentală, gândi Abrams. 

— Eu i-am spus domnului O'Brien, apoi lui Peter, spuse 
Katherine şi privi în jur. 

Allerton întrebă blând, dar ferm: 

— Şi altcineva? 

Ea ezită: 

— Nu... mă rog... lui Arnold de la arhive... Vreau să spun, 
i-am cerut dosarul colonelului Carbury. Dar am avut 
impresia că ştia că e în New York. 

Thorpe îl privi pe Abrams: 

— Tu cât ai ştiut? 

— Ştiam că trebuie să urmăresc un tip pe nume Carbury. 

Thorpe îşi frecă bărbia: 

— Una peste alta, Kate, ai fi putut să judeci mai bine. 

— Am judecat al dracului de bine, aruncă ea furioasă. 

— Dar nu trebuia să spui nimănui, inclusiv mie, decât 
după ce-ai fi putut avea agenda. Acum, toţi suntem pătaţi. 

Ea îl fixă sfidător: 

— Chiar Carbury sau lady Wingate ar fi putut fi sursa 
scurgerii de informaţii. Informaţia se propagă în progresie 
geometrică, şi n-aveam nicio posibilitate să verificăm cine a 
aflat, aici sau în Anglia. Aşa că hai să nu mai fim paranoici! 

Thorpe făcu o figură pocăită. li luă mâna lui Katherine: 

— Te rog să mă ierţi. 

Limuzina opri în faţa hotelului „Lombardy”. Thorpe ridică 
la buze mâna lui Katherine şi i-o sărută. Cobori din maşină 
şi-i spuse lui Allerton: 

— Rămâi aici? 

Allerton scutură din cap: 

— Ştii că-mi displace apartamentul ăsta. Mi-am luat o 

cameră la United Nation Plaza. 

Abrams o urmări pe Katherine, dar ea nu făcu nicio 
mişcare să plece cu Thorpe. Acesta se întoarse fără vreo 
vorbă de rămas bun şi intră în clădire. 

Limuzina plecă mai departe şi, peste câteva minute, opri 
în faţa hotelului „UN Plaza”. Allerton băgă mâna în buzunar 
şi scoase medalia pe care o primise. Se uită la ea, apoi la 
O'Brien: 

— Ar fi trebuit să fie a ta. 

O'Brien puse mâna pe braţul bătrânului: 

— Nu, James, o meriţi. 

Allerton zâmbi şi ochii i se umeziră. 

— Când eram tânăr, credeam că facem războiul ca să 
terminăm cu războaiele. Pe urmă, când am mai îmbătrânit, 
am mai făcut unul. Şi acum, în ultimii mei ani, tobele 
războiului bat din nou... 

Se uită la Katherine, West şi Abrams. 

— Voi luaţi toată nebunia asta ca pe o stare normală a 
lucrurilor. Dar vă asigur că a fost o vreme când oamenii 
civilizaţi credeau că războiul nu mai e posibil. 

Katherine se aplecă şi-l sărută pe Allerton pe obraz. 

— Ne mai vedem până pleci la Washington. 

Un uşier îl ajută pe Allerton să coboare, şi limuzina se 
puse din nou în mişcare. West îl îndrumă pe şofer spre 
Princeton Club. 

Când maşina se opri pe Strada 43, West îi spuse lui 
O'Brien: 

— Mulţumesc pentru invitaţie. Sper că am fost util. 

— Ca de obicei. Ai grijă... 

— Am protecţie. 

— Şi Randolph Carbury avea. Noapte bună. 

Maşina o luă înapoi spre est şi se opri în faţa clădirii din 
Sutton Place. O'Brien cobori, apoi îşi vâri capul pe fereastra 
maşinii: 

— Ei, Abrams? Bine ai venit la firmă! Ai grijă de tine. 
Noapte bună, Kate. 

Limuzina o luă din nou spre sud. După o lungă tăcere, 
Katherine îi spuse lui Abrams: 

— Aş vrea să stai la casa de pe Strada 36. 

— Tu unde stai? 

— În apartamentul meu, în West Village. 

Abrams păstră un timp tăcerea, apoi încuviinţă: 

— În regulă. 

— Ne întâlnim acolo mâine dimineaţă. Avem de lucru la 
birou. Dosarele clasate. 

— Perfect. 

Abrams îşi aprinse o ţigară. După un timp, Katherine 
spuse: 

— Uneori, cred că suntem născuţi cu instinctul răzbunării. 
E un instinct mai puternic decât cel de supravieţuire sau 
decât instinctul sexual. Unii dintre cei pe care i-ai întâlnit 
astă-seară nu-şi vor găsi liniştea până nu-şi vor regla 
vechile conturi. Tu ce motivaţie ai? 

— Sexul. 

Îl privi neîncrezătoare, apoi zâmbi. Limuzina opri în faţa 
casei. Abrams deschise uşa. 

— Ai grijă, în noaptea asta, spuse ea. 

Abrams se opri. Majoritatea oamenilor, reflectă el, îşi 
spun „Noapte bună”; grupul ăsta o ţinea sus şi tare cu „Ai 
grijă”. 

— Dacă bântuie vreun ucigaş, ai fi mai înţeleaptă să 
rămâi aici... sau la „Lombardy”. 

— Îmi place să dorm în patul meu. Ne vedem mai târziu. 
Devreme! 

Abrams închise uşa şi urmări maşina plecând. 

Ridică ciocănelul de alamă şi-l lăsă să cadă pe placa 
metalică. Claudia deschise aproape imediat. 

— M-ai făcut să te aştept. Toată lumea a sosit deja. 

— Cine-i toată lumea? 

Abrams intră în vestibul. 

— Soții Grenville şi soţii Van Dorn. Te-ai distrat bine? 

— Nu. 

— V-am văzut afară. De ce n-a rămas cu lunaticul ăla de 
Thorpe în apartamentul acela oribil de la „Lombardy”? 

— Poate că rămâne. De ce-i oribil apartamentul? 

— Aşa... acolo, când te duci la toaletă, WC-ul îţi 
analizează urina şi transmite rezultatele la CIA. Am stat 
acolo o săptămână, când am venit din România. Mi-era frică 
să mă dezbrac cu lumina aprinsă. Sau stinsă. Au nişte 
chestii care văd în întuneric. 

Abrams îşi agăţă fulgarinul în cuier. 

— E al CIA-ului? 

Ea nu răspunse. 

— Aceeaşi cameră? întrebă el. 

— Te conduc. 

Abrams trecu pe lângă salon şi o zări pe Joan Grenville 
ghemuită pe sofa. Văzându-l pe Abrams trecând, îi zâmbi. 

Abrams o urmă pe Claudia de-a lungul holului. Era 
aproape trei dimineaţa, şi trupul îi tânjea după somn. Privi 
fundul Claudiei, care se unduia în mers. Având de ales între 
somn şi sex, ţinând seama de vârsta şi de starea lui de 
sănătate, îşi spuse că ar putea să mai stea puţin treaz. 

In holul îngust se afla o măsuţă veche pentru telefon, în 
formă de S, cum avuseseră şi părinţii lui în vestibul, un loc 
special pentru preţiosul aparat. Telefonul sună, şi Abrams 
ajunse la el înaintea Claudiei. Era O'Brien, care spuse cu o 
voce calmă, lipsită de emoție: 

— Am un telex din Anglia. Brompton Hall a fost distrus de 
incendiu. 

— Am înţeles. 

Abrams avu impresia că O'Brien ştiuse de mai multă 
vreme. Dar, uneori, e mai bine să te prefaci că o anumită 
sursă de informaţii este încă valabilă, şi să înregistrezi 
reacţiile oamenilor. Apoi, să-i loveşti cu noua întorsătură a 
lucrurilor şi să le verifici din nou reacţiile. 

— Cadavre? întrebă Abrams. 

— Trei. Dacă nu mai apare vreunul. 

— La ce oră s-a întâmplat? 

— Pe la unu după-amiază, ora lor. Opt seara la noi. Cam 
când am băgat de seamă întârzierea lui Carbury. 

— Poţi să deduci ceva din asta? întrebă Abrams. 

— Da, pot. După ce Katherine mi-a vorbit pentru prima 
dată de Carbury, l-am sunat pe un amic din Kent şi l-am 
rugat să treacă pe la Brompton Hall şi să urmărească ce se 
petrece. Asta era pe la cinci după-amiază, oră New York- 
ului. Amicul m-a sunat de la Brompton Hall pe la şapte şi 
totul era în regulă. La opt nu mai era în regulă. 

— Poate motivul că nu era în regulă la Brompton Hall a 
fost chiar amicul dumitale, spuse Abrams. 

— Posibil, dar e mai probabil că e şi el printre morţi. Lady 
Wingate şi nepotul ei ar fi ceilalţi doi. 

Abrams încuviinţă: 

— Se pare că nu prea avem noroc cu acoperirea 
martorilor noştri. 

— Nu. Ascultă, Abrams, nu dormi buştean! 

— Bine. 

— Trebuie să-i sun pe ceilalţi. 

O'Brien închise. 

— Veşti proaste? întrebă Claudia. 

Abrams puse receptorul în furcă. 

— Cum spunea Thoreau, vorbind de veşti, dacă ai citit 
despre o catastrofă feroviară, ai citit despre toate. 

— Asta ce vrea să însemne? 

Abrams căscă: 

— Intreabă-l pe Thoreau. 

— Henry Thoreau? A murit. 

— Zău? Şi nici n-am ştiut că era bolnav! 

— Proastă glumă. 

— Exact. 

— Cine era? 

— Era pentru mine. 

Ea se întoarse spre scări. 

Abrams încercă să potrivească noua informaţie într-un 
cadru, dar mintea îi era amorţită. Singurul lucru de care-şi 

dădea seama era că exista o sălbăticie, o dorinţă de a 
ucide, plus cele necesare pentru a executa operaţiuni 
internaţionale complexe şi îndrăzneţe. Condamnări la 
moarte prin telex şi oameni la faţa locului care să execute 
sentinţele. KGB. CIA. Reţeaua lui O'Brien. Putea fi oricare, 
îşi spuse. Mai exista şi o anumită disperare din partea 
ucigaşilor, şi asta era singura pată luminoasă din tablou. 

Abrams o urmă pe Claudia pe scara înclinată. Pe palier, 
ea se întoarse şi-i ură noapte bună, apoi începu să urce mai 
departe. 

Abrams se enervă: 

— Mă duc jos să beau ceva. 

Ea zâmbi. 

Abrams rămase pe palier, apoi se apropie de uşa camerei 
lui. Ascultă, apoi deschise uşa, rămânând deoparte. Intinse 
mâna şi aprinse lumina. Nu era niciun loc unde s-ar fi putut 
ascunde cineva, decât sub pat, aşa că rămase cu ochii 
aţintiţi într-acolo în timp ce intra şi-şi recupera revolverul 
din sertarul de sus al biroului. Scoase butoiaşul, verifică 
cele şase cartuşe, se uită prin ţeavă să vadă dacă era 
goală, verifică cocoşul şi percutorul ca să vadă dacă nu se 
ocupase cineva de ele, apoi trase de câteva ori la rece. 
Satisfăcut de faptul că încă avea o armă letală, reîncărcă 
butoiaşul şi-l armă la loc. Abrams îşi puse revolverul în 
buzunarul lateral al hainei. 

Cobori scările şi se alătură soţilor Grenville în salon. Focul 
şi luminile erau stinse, dar camera era iluminată de câteva 
lumânări. Abrams o văzu pe Joan Grenville, pe jumătate 
întinsă pe sofa, cu un pahar în mână. Ea îşi arcui 
sprâncenele întrebător, de parcă ar fi vrut să spună, după 
câte înţelegea el, „De ce nu eşti peste Claudia?” 

Abrams îşi turnă un pahar de apă gazoasă caldă. Observă 
că Tom Grenville era adormit într-un fotoliu. 

— Îmi place lumina luminărilor, spuse Joan Grenville. Mai 
ales într-o casă construită înainte de a fi existat 
electricitate. 

Abrams se aşeză pe sofa şi Joan trebui să-şi mute 
picioarele. 

— Electricitatea a existat dintotdeauna, spuse Abrams. 

— Ştii ce-am vrut să spun. 

Sorbi din pahar, apoi întrebă: 

— Nu eşti obosit? 

— Ba da. 

— Te-ai distrat bine astă-seară? 

— În ce privinţă? 

Ea îşi privi soţul şi strigă: 

— Tom, trezeşte-te! 

Grenville nu se clinti. 

Joan se întoarse spre Abrams: 

— E leşinat. Lumea doarme, el intră în comă. 

Abrams se uită la Grenville. Chiar părea să fie leşinat, dar 
prezenţa lui fizică era inhibantă. | se adresă lui Joan: 

— Faci parte din grup? 

Ea amână răspunsul un timp, apoi spuse: 

— Nu. 

Mai făcu o pauză, apoi continuă: 

— Eu sunt cu aerobica. 

Abrams zâmbi. 

Ea continuă: 

— Şi cu tenisul. Chestii care prelungesc viaţa. Dar tu? 

— Eu fumez, port pistol şi intru în situaţii periculoase. 

— Eşti foarte potrivit. Ţi-aş spune ceva, dar n-ar avea 
rost. 

— Soţul tău e membru? 

— N-am voie să vorbesc nimic pe tema asta. 

— Ţi-e frică? 

— Al dracului de frică. 

Îşi întinse picioarele şi unul dintre ele ajunse pe coapsa 
lui Abrams. 

Există o anumită tensiune sexuală în orice situație 
similară, gândi Abrams. Işi aminti de vremea când verişoara 
lui de-a doua, Letty, dormea în camera părinţilor. După o 
săptămână de  semnalizări stângace, vizite nocturne 
nenecesare la bucătărie sau la baie, se întâlniseră în sfârşit 
pe sofa la trei dimineaţa. Abrams făcu un semn cu capul 

spre Grenville: 

— İl duc eu sus dacă vrei. 

Ea nu-i răspunse, dar îi puse şi al doilea picior în poală. 
Abrams îi luă unul şi începu să-l maseze. 

— Ce bine-mi face! Urăsc tocurile. 

Abrams îşi dădu seama că dorinţa lui pentru ea era foarte 
scăzută, şi că ceea ce era avea de-a face cu treburi mult 
mai complexe decât instinctul. 

Abrams se uită din nou la Tom Grenville, tolănit în fotoliu. 
Părea, sau poate era un joc al luminii luminărilor, că 
Grenville era treaz. Se gândi un moment la asta, apoi un 
zgomot îl alarmă la maximum şi îngheţă. 

Joan Grenville auzise şi ea zgomotul şi privi spre tavan. 
Cineva umbla prin camera lui Abrams, care era chiar 
deasupra. 

Abrams se sculă de pe sofa şi se repezi pe scară, urcând 
treptele câte trei. Se opri în faţa uşii de la camera sa şi 
trase cu urechea. Era cineva înăuntru. Îşi scoase revolverul, 
se dădu într-o parte şi deschise uşa. Se uită prudent pe 
după tocul uşii. 

Claudia şedea pe pat, cu picioarele strânse la piept, 
răsfoind o revistă. Purta un capot de mătase albă, legat 
neglijent. Abrams şopti pentru sine: 

— Hristoase, nebunia nu mai are limite! 

Claudia îi aruncă o privire. 

— Intră şi închide uşa! 

Abrams păşi în încăpere şi trase uşa după el. Îşi strecură 
revolverul în buzunar. 

— Ce te face să crezi că te vreau aici? întrebă el pe un 
ton scurt. 

Ea puse revista deoparte şi-şi îndreptă spatele. Capotul i 
se deschise şi Abrams putu să-i vadă sânii plini, cu 
sfârcurile brune. Ea luă o mutră serioasă: 

— Nu sunt o curvă. Nu mă culc cu oricine. Îmi placi, şi 
cred că şi tu mă placi pe mine. 

Abrams se întoarse şi trase uşa, ciocnindu-se cu Joan 

Grenville, care asculta, evident, la uşă. 

— Îmi pare rău, doamnă Grenville. Uitaţi, se pare că am 
încurcat datele... 

Neaşteptat, ea surâse: 

— Dacă poţi, vino la mine după. Etajul doi, a doua pe 
dreapta. O las descuiată. Trezeşte-mă la orice oră, până 
dimineaţa. 

— Bine. 

O urmări urcând scările şi intră în camera sa. Se duse la 
masa de toaletă şi trase un sertar. Carnetul nu se mişcase, 
şi nici celelalte mărunţişuri. 

Claudia se aplecă înainte: 

— Crezi că am venit să te fur? 

El se apropie de pat: 

— Îmi căutam cartea de rugăciuni. 

Scoase revolverul şi-l puse pe noptieră. Apoi îşi descheie 
şi-şi aruncă de pe umeri haina de la smoching. Nasturii de 
la cămaşă îi făcură probleme, aşa că trase ca să şi-o 
descheie, apoi îşi smulse manşetele. 

— Fir-ar a dracului de ţinută... 

Termină dezbrăcatul şi se urcă lângă ea, pe pat, în 
genunchi, trăgându-i halatul. Avea un trup împlinit, cu 
coapse pline. Îi mângâie picioarele, braţele, fesele, şi-i simţi 
încordarea muşchilor. Se întrebă cu ce se ocupase ea în 
România. 

— Faci aerobicăâ? 

— Ce-i aia? Zbor? Oare de ce mi-e greu să te înţeleg? 

— Habar n-am. 

Se aplecă şi o sărută, plimbându-şi apoi gura peste trupul 
ei. 

Deodată, Claudia se retrase şi-şi înfăşură halatul pe trup. 

— Vino. Vino după mine. 

Se rostogoli din pat şi puse mâna pe un pled gros, pe 
care şi-l puse pe umeri. 

Abrams o urmări păşind spre fereastră şi deschizând-o. 
Ea se întoarse: 

— Hai! Pe scara de incendiu. Nu mai plouă, e o noapte 
minunată. Ai făcut vreodată dragoste în aer liber? 

Abrams ridică din umeri şi căută împrejur ceva de pus pe 
el. Ea îl strigă: 

— Hai! la numai pernele! 

Se strecură prin fereastră şi rămase pe scara de 
incendiu. Abrams înşfăcă două perne, strecură revolverul 
într-una din ele şi veni lângă ea pe scara de incendiu. 

Bătea o briză caldă dinspre sud. Cerul începuse să se 
lumineze, şi la vest apunea luna în formă de seceră. 
Abrams privi la clădirile din jur, toate mai înalte decât casa 
cu trei etaje. Puţine ferestre mai erau încă luminate. 

— E minunat, spuse Claudia. Mor de plăcere să fac 
dragoste în aer liber. 

Abrams zâmbi. 

— Hai, ia-o înainte! 

Abrams urcă scara, pe lângă fereastra întunecată de la 
etajul trei. Aruncă o privire peste parapet. Acoperişul plat 
era acoperit cu pietriş, pentru drenare, dar în denivelări mai 
erau bălți de apă. Pe acoperiş nu era nicio suprastructură, 
nici reflectoare sau guri de scurgere şi, în afară de coşul de 
fum, din cărămidă, din mijlocul acoperişului, vizibilitatea 
era perfectă. 

Abrams trecu peste parapetul scund şi ajunse pe 
acoperiş. Se deplasă cu vioiciune pe pietriş şi în jurul 
coşului, apoi găsi o zonă relativ uscată unde lăsă să cadă 
cele două perne. Rămase în picioare, se uită în curţile de 
dedesubt, în timp ce briza îi mângâia trupul. Da, îşi spuse, 
asta o să fie altceva. Foarte drăguţ. 

Auzi în stânga zgomotul pietrişului şi plescăitul apei şi se 
întoarse. Două frânghii, coborâte pe zidul clădirii de alături, 
atârnau până pe acoperiş. In întuneric, văzu cele două 
siluete negre, purtând ochelari de schi, venind repede spre 
el. Una ţinea un levier lung, iar cealaltă un sac negru, pe 
care Abrams îl luă drept o trusă de spărgător. Dar, imediat, 
ştiu că erau altceva decât spărgători. Erau ucigaşi de înalt 

profesionalism. 

Abrams se afla la o distanţă de vreo trei metri de scara 
de incendiu, şi cam tot la atât de perna în care-şi pusese 
pistolul. Tipii erau la mai puţin de cinci metri. Abrams bătu 
pe loc trei paşi şi plonjă după pernă. Mâna îi nimeri în perna 
cea bună, în timp ce pietrişul îi zgâria trupul gol. Apucă 
revolverul de ţeavă. Nu mai avea timp să-l scoată, aşa că-l 
întoarse, apucând patul, cu degetul deja pe trăgaci. Tocmai 
se pregătea să tragă prin faţa de pernă, când individul cel 
mai apropiat îi lansă o lovitură violentă în tâmplă. Celălalt 
atacator se apropie rapid şi-l lovi cu levierul în cot, 
paralizându-i braţul drept. Abrams simţi o durere arzătoare 
urcându-i spre umăr şi fu aproape de leşin. Profesioniști, îşi 
spuse încă o dată. 

li răsuciră braţele şi-l întoarseră pe spate. Unul dintre ei îi 
apăsă mâna înmănuşată pe gură, celălalt ridică ceva ca o 
bâtă. Primul îi puse un genunchi în piept şi-i căscă gura, 
ţinându-l de nări. 

Abrams îşi dădu seama că bâta era de fapt o sticlă şi 
simţi lichidul rece pe buze, apoi revărsându-i-se pe faţă. 
Incercă să-l respingă, dar lichidul îi alunecă pe gât. li 
trebuiră câteva secunde până să simtă senzaţia de arsuri şi 
mirosul vag care-i atinse cumva simţul olfactiv. Nu era nici 
acid, nici otravă, era scotch. Bănui că era chiar marca lui 
preferată. Deci urma să nu arate a crimă, ci a beţivul căzut 
de pe acoperiş. Incepu să se zbată, dar o mână îi prinse 
testiculele şi i le răsuci, potolindu-l. 

II ţinură pe spate, pe pietrişul mare, un timp care lui i se 
păru lung dar, aprecie apoi, nu mai mult de câteva minute. 
Simţi efectul alcoolului în creier şi încercă să i se opună, 
deodată, cei doi îl întoarseră cu faţa în jos, îl apucară de 
mâini şi de picioare şi începură să alerge cu el spre 
marginea acoperişului. 

Abrams văzu parapetul lung apropiindu-se rapid, iar 
dincolo de parapet golul, pe o înălţime de patru nivele. 

Aşteptă până ce, la câţiva paşi de margine, încetiniră 

pasul. Simţi slăbirea imperceptibilă a strânsorii, în timp ce 
se pregăteau să-şi arunce povara în gol. In ultimul moment, 
Abrams se răsuci violent, reuşind să-şi elibereze braţul 
drept. Umărul îi căzu în jos şi se ciocni de parapetul din 
cărămidă, făcându-i pe cei doi să-l scape din mâini. 

Abrams făcu o mişcare bruscă şi căzu pe acoperiş, 
ghemuit, într-o poziţie defensivă. Cei doi se repeziră la el, 
dar ezitară o fracțiune de secundă. Abrams ţâşni în 
picioare, adunând doi pumni de pietriş pe care îi aruncă în 
feţele inamicilor. Repezi piciorul stâng înainte şi-l nimeri pe 
cel care era mai aproape, sub centură. Celălalt atacator 
plonjă spre el şi, prinzând momentul în care Abrams se 
dezechilibră, îi dădu o lovitură cu pumnul în falcă, 
dărâmându-l. Abrams se întinse ameţit pe spate. Atacatorul 
se repezi asupra lui, cu mâinile întinse, căutându-i gâtul. 
Abrams îşi înfipse picioarele goale în stomacul individului, 
ridicându-l în aer, iar mişcarea spre înainte îl catapultă pe 
acesta peste parapet. Liniştea nopţii fu sfâşiată de un urlet 
pătrunzător. 

Abrams sări în picioare. Al doilea atacator alerga deja 
spre frânghiile atârnate de blocul vecin. Abrams dădu să-l 
urmărească, dar alcoolul îi încetinea mişcările, şi durerea 
din umărul cu care se lovise de parapet se accentuase. 
Braţul drept îi era încă amorţit din cauza loviturii în cot, iar 
pietrişul ascuţit îi tăia tălpile. 

Individul era deja la jumătatea urcuşului pe frânghie când 
Abrams reuşi să o apuce de capăt. Smuci frânghia cu 
violenţă, dar omul, dotat cu tălpi de crep şi mănuşi din 
piele, de alpinist, reuşi să se ţină şi să dispară pe acoperişul 
blocului. 

Abrams se întoarse şi clătinându-se, se duse, spre perne, 
îşi recuperă revolverul şi începu să coboare scara de 
incendiu. 

Claudia era pe ultimul palier. Îl privi în lumina slabă: 

— Ce-ai păţit? Miroşi a whisky... 

El o privi fix: 

— Am alunecat. 

O luă de braţ şi o conduse pe scara de incendiu până în 
dormitor. 

— Ai uitat coniacul, îi spuse. 

— Nu l-am găsit. 

Abrams îşi trase pantalonii de la costum. 


— Unde-i pledul? 

Claudia întrebă la rândul ei: 

— Unde pleci? 

— In Brooklyn, unde sunt în siguranţă. 

— Dar... n-am... 

— Cred că mi-a pierit cheful. Noapte bună! 
— Ce...? 


Întinse mâna şi-i atinse cotul zgâriat. 

— Eşti plin de tăieturi! 

— Noapte bună! îşi auzi vocea nesigură. 

Ea ezită, după care se întoarse repede şi plecă. 

Abrams aşteptă un moment, apoi îşi luă revolverul şi ieşi 
în coridor. Urcă scările şi intră în camera lui Joan Grenville. 
Deschise uşa fără să bată şi o găsi sub pătură, dormind 
aşezată, cu sânii goi ieşindu-i de sub pătură. Veioza era 
aprinsă, iar pe pătură zăcea o carte. Fu surprins s-o audă 
sforăind. 

Abrams văzu yala de la uşă şi o încuie, apoi verifică 
zăvorul ferestrei. Se aşeză într-un fotoliu, cu revolverul în 
poală, şi închise ochii. 

Gândurile îi erau cam confuze, dar prin aburii de alcool 
ajunse la concluzia că, dacă mai avusese îndoieli cu privire 
la realitatea celor auzite până acum, acestea se risipiseră. 
Ca un soldat proaspăt sosit pe front, sau un poliţist într-o 
încăierare dură, avusese norocul să supravieţuiască 
botezului focului. Pe viitor, norocul sau şansa nu aveau să 
mai joace niciun rol în supraviețuirea lui. O să fie mai greu 
să-l ucidă, dar nu vor înceta să încerce. 

Avea acum un avantaj clar asupra tuturor: cunoştea 
numele unuia dintre inamici, contesa Claudia Lepescu. Dar 

nu ştia ce să facă cu această ştire interesantă. Spre 
deosebire de munca din poliţie, aici n-avea fraţi, n-avea 
parteneri. Era singur. Începuse să realizeze teroarea şi 
solitudinea totală pe care le presupunea munca de 
informaţii. 

O privi pe Joan. Se întrebă unde era locul ei în toate 
astea. Instinctul îi spunea că ea era ceea ce părea a fi. Ar fi 
putut fi chiar utilă, dacă n-ar fi fost atât de inutilă. 

Cel mai inteligent lucru, îşi spuse, ar fi fost să pună o 
distanţă cât mai mare între el şi oamenii ăştia. Dar ceva din 
interiorul său - poate ceva simplu, cum ar fi purul 
patriotism - îi spunea să meargă până la capăt. Se întrebă 
cine avea să fie următoarea victimă a lui Talbot. Putea fi 
oricine, se asigură el, dar, în orice caz, nu Tony Abrams. 

CARTEA A PATRA 
REVELAŢII 


27 


La ora opt şi jumătate dimineaţa, Katherine Kimberly 
intră în casa de pe Strada 36, folosind cheia proprie. Aruncă 
o privire în salon şi-l văzu pe Tom Grenville răstignit pe 
sofa, în timp ce haina de la smoching şi pantofii îi erau 
aruncate pe podea. 

Se duse în mica bucătărie din spate şi puse de cafea. 

Tony Abrams, îmbrăcat în costumul închis, de serviciu, 
intră prin uşa din spate care dădea în curtea interioară. O 
privi cum, întoarsă cu spatele la el, turna smântână într-o 
căniţă. Era îmbrăcată într-un tricou alb, pantaloni kaki şi 
adidaşi. Ca majoritatea colegilor de serviciu pe care îi vezi 
pentru prima dată în weekend, Katherine nu semăna cu 
Katherine, îşi spuse el. 

— Bună dimineaţa! rosti Abrams. 

Ea se întoarse şi îi surâse. 

— Te-ai trezit! Arăţi groaznic. Ai avut o noapte agitată? 

El îi căută în ochi vreun semn că ar fi surprinsă sau 
dezamăgită să-l găsească încă în viaţă. 

— Am avut altele şi mai rele, zise el. 

Găsi două căni pentru cafea într-un dulap. 

— Am fost îngrijorat pentru tine. 

Ea îşi deschise poşeta şi scoase un pistol. 

Abrams studie obiectul, un Browning de calibrul 45. Se 
aşteptase la ceva mai mic, dar îşi dădu seama, după felul 
cum îl ţinea în mână, că se-nţelegea bine cu el. 

— Sigur că ai auzit de Brompton Hall, zise el. 

Ea îşi puse pistolul la loc în poşetă. 

— Da. Morţii au fost identificaţi: lady Eleanor Wingate, 
Charles Brook, nepotul ei, şi Ronald Hollings, amicul 
domnului O'Brien. Sunt la autopsie. 

Abrams turnă cafeaua în cele două căni. 

— Ai fost singură azi-noapte? întrebă el. 

— Asta-i o întrebare tendenţioasă! 

Abrams o privi lung, apoi întrebă: 

— Sunt sau nu în chestia asta? 

Ea răspunse rece: 

— M-am dus acasă, pe strada Carmine. Am fost singură. 
Erai în maşină când... 

— Putea să fie numai din discreţie. De ce nu te-ai întors 
la „Lombardy”? 

Ea păru supărată: 

— N-aveam chef să rămân acolo. 

— Ţi-a zis Thorpe să te duci acasă? 

Ea încuviinţă din cap. 

Abrams sorbi din cafea. 

— Ai camera ta acolo? 

— Da. 

— lar hainele de stradă şi celelalte lucruri erau acolo. Nu 
ţi se pare atunci ciudat că te-a trimis acasă, tocmai în 
strada Carmine? Sau nu ştia că ai o întâlnire cu mine în 
oraş, în dimineaţa asta? 

— Doamne, chiar eşti poliţist! 

Luă o gură de cafea. 

— Nu, n-a părut ciudat. Acolo e o casă clandestină a CIA, 
o substaţie sau aşa ceva. Nimeni nu pune întrebări când e 
vorba să stea acolo sau să nu stea. 

Abrams dădu din cap şi puse cana jos. 

— Cum stai cu stomacul în dimineaţa asta? 

— Cu stomacul...? Bine... 

Abrams se duse la uşa din spate şi îi făcu semn să-l 
urmeze. 

leşiră împreună în curtea interioară. Sub fereastra din 
spate a sufrageriei se afla o bancă din fier forjat vopsit în 
alb, cu două picioare rupte. Pe bancă, întins cu faţa în sus, 
era un trup îmbrăcat în negru. Spatele corpului era arcuit 
peste bancă într-atât, încât era evident că era frânt, iar 
capul atingea pavajul curţii. 

Katherine privi îndelung. 

— Un hoţ, după cum arată hainele, spuse Abrams. 

Katherine aruncă o privire spre acoperişul casei de trei 
etaje, dar nu spuse nimic. 

Abrams se aplecă deasupra corpului şi-i trase masca de 
schior. Pielea, de un alb cadaveric, contrasta cu negrul 
bărbii nerase de pe faţă şi cu roşul sângelui uscat în jurul 
gurii. Faţa era a unui bărbat de vreo treizeci şi cinci de ani, 
iar trăsăturile puteau fi vag slave. Abrams se uită în gura 
deschisă, plină cu sânge închegat, apoi scoase masca, 
descoperind o claie de păr negru, pieptănat pe spate. 

— După tunsoare şi după cât am putut să-i văd din 
plombe, aş deduce că tipul era străin. Nu-l recunoşti, nu? 

Katherine se apropie şi studie fata mortului. 

— Nu... 

Se întoarse repede şi intră în bucătărie. 

Abrams o urmă. işi sorbiră cafeaua în tăcere, apoi 
Katherine rosti: 

— Ce făceai pe acoperiş? 

— Am zis eu c-am fost pe acoperiş? 

Luă receptorul telefonului şi formă numărul de acasă al 
căpitanului Spinelli. 

— Sunt Abrams! 

Spinelli părea ameţit: 

— N-am nimic nou despre Carbury. 

— Vino în Strada 36 Est, 184. Un cadavru în curtea din 
spate. 

— O, Doamne, Abrams, ce paştele mă-sii se-ntâmplă cu 
tine? 

— Te mai sun eu. 

— Unde eşti? 

— La adresa sus-menţionată. 

— Are legătură cu Carbury? 

— Păi, casa asta le aparţine, sau e folosită de O'Brien & 
Co., şi unii dintre ei mai dorm pe-aici. Ce zici, Sherlock? 

— Zic că ţi-aş pune curul pe grătar. Rămâi acolo! 

— Mai vorbim. 

Puse receptorul în furcă. 

Abrams şi Katherine plecară. Ziua era limpede şi călduţă 
şi se simţea mirosul ploii de peste noapte. Abrams o privi, 
în lumina soarelui. Probabil că nu dormise mai mult de cinci 
ore, dar pe faţa ei nu se vedea nimic. 

Katherine se simţi studiată altfel decât până acum. 

— De ce nu mergem? întrebă ea. 

Merseră în tăcere până ajunseră în Bulevardul Lexington 
şi se opriră la un semafor. 

— Ce crezi că urmărea tipul ăla? întrebă ea. 

— Argintăria. 

Traversară bulevardul şi o luară spre nord. Erau puţine 
maşini, şi tot oraşul părea că doarme pentru a scăpa de 
mahmureala comună de sâmbăta dimineaţa. Cotiră spre 
vest, pe Strada 42. 

— O să-ţi placă Arnold, zise ea. E excentric şi vorbeşte pe 
ocolite. 

— Ce crezi că o să găsim acolo? 

— Niciodată nu te aştepţi să găseşti ceva în arhive. Şi 
totuşi, acolo se găsesc de toate. Şi ce lipseşte e la fel de 
important ca şi ce e cusut la dosar. E o chestie de deducție, 
intuiţie şi baftă. Te pricepi la arhive? 

— Nu m-a mai întrebat nimeni. O să mă mai gândesc. 

Trecură în tăcere prin zona gării Grand Central, pe care 

Abrams o vedea ca pe un soi de reminiscență antebelică, 


aproape neschimbată din adolescenţa lui - bănci 
maiestuoase, hoteluri vechi, lustragii, vânzători de ziare, 
tutungii, „Brooks Brothers”, „Clubul Yale”. Foarte 


masculină. El îi spunea Wasp Central; trenuri din 
Connecticut şi Westchester descărcând tone de elevi şi de 
salut-băieţi-ce-mai-faceţi. Rus în urbe? Scarsdale şi 
Westport în mijlocul oraşului. Aproape că te aşteptai să-l 
vezi pe Holden Caulfield mâncând o salată de pui cu sos alb 
la „Barul Stridiilor”. 


13 Rus în urbe - un sat în mijlocul oraşului (lat.). 

— N-am încredere în Peter Thorpe, zise Abrams. 

Katherine nu răspunse imediat, dar vorbi fără undă de 
reproş în glas: 

— Sigur că n-ai. Cine are? E ofiţer de informaţii. Minte, 
înşală şi fură. Dar, în meseria asta, nu vorbeşte nimeni de 
încredere. Noi vorbim de loialitate. Peter e loial. 

— Cui? 

— Ţării lui. 

ÎI privi pe Abrams: 

— Orice presupunere contrară ar fi o treabă foarte gravă. 

— Ar fi imprudent din partea mea să fac o asemenea 
presupunere, replică Abrams, schimbând subiectul. Apropo, 
mersi de ideea să dorm acolo. A fost foarte plăcut. 

— Aşa m-am gândit şi eu. Poţi să te duci oricând. 

Ajunseră în Fifth Avenue şi traversară pe lângă Biblioteca 
Publică. Abrams observă semne negre pe trotuar: o săgeată 
indicând, spre sud, spre o siluetă vopsită cu şablonul, a lui 
Empire State Building. Lângă săgeată scria: Nivelul zero, 
0,4 mile. Katherine observă şi ea şi spuse: 

— Ce prostii! 

Văzuse şi el semnele astea prin tot oraşul, cu săgeți 
îndreptate spre Empire State Building şi distanţele 
respective. 

— Lumea e speriată, zise el. 

— N-are de ce se teme, decât de ea însăşi, spuse 
Katherine. 

— O, dar eu cred că un proiectil de zece megatone care 
ar cădea pe Strada 34 mi-ar da frisoane. 

— Isteria asta nucleară se autoalimentează. 

— Domnul O'Brien se teme foarte tare de ceva. 

— Nu de rachete nucleare. 

— Atunci de ce? Fluoruri în apă? 

— E ceva... Nici arme chimice, nici biologice... Ceva şi 
mai mortal... Nu pot să-mi imaginez ce. 

— Nici eu. 

Mergeau în continuare pe Fifth Avenue, spre Rockefeller 

Center. 

— Ce se întâmplă cu Talbot, dacă-l găsiţi? 

— Tu ce crezi? 

— Şi dacă se dovedeşte că Talbot este, de exemplu, 
Patrick O'Brien? 

Ea răspunse fără ezitare: 

— Chiar dacă ar fi cel mai bun prieten al meu, n-ar conta. 
Va muri. Sau vor muri. 

Abrams o privi, apoi spuse: 

— Prin anii treizeci, E. M. Forster scria: „Dacă aş avea de 
ales între a-mi trăda ţara şi a-mi trăda prietenul, sper să am 
îndrăzneala să-mi trădez ţara.” 

— ldiot. F 

— Dar interesant. Intreg conceptul de trădare e 
interesant. Citeşte Declarația de Independență. A fost 
documentul cel mai trădător al timpului; Regele George 
avea toate drepturile legale să-i spânzure pe toți cei 
cincizeci şi şase de trădători care l-au semnat. 

Ea se opri la intrarea pe promenada Rockefeller Center. 

— Bun. Unde vrei să ajungi? Că n-avem dreptul legal să-l 
eliminăm pe Talbot? 

— Asta-i problema voastră. O problemă de morală. 
Punctul meu de vedere e unul practic: Talbot nu are 
corupţia în inimă, nici culpa în privire, cum zicea James 
Allerton. Nu-şi pierde sufletul când cade pe el lumina lunii 
pline, nici nu-i creşte părul, nici nu miroase a sânge. Poartă 
o aură de miasme de trandafir. 

— Dar tu spuneai că poţi vedea culpa în ochii omului... 

— Voiam să-ţi demonstrez tocmai contrariul. Criminalii au 
un aer vinovat. Dar Talbot nu-i criminal, el e patriot. 
Intreabă-l pe el! 

— Am înţeles... 

— Părinţii mei... da, erau trădători... dar era oameni care 
dădeau de pomană când aveau de unde, găzduiau prieteni 
sau rude sărace, râdeau, făceau dragoste şi făceau 
plăcinte cu cartofi. Talbot e versiunea cu sânge albastru. 

Ar putea foarte bine să fie O'Brien, Allerton, Van Dorn, sau 
o duzină dintre cei pe care i-am întâlnit aseară. Odraslele 
lui ar putea fi... oricine. 

Ea dădu din cap: 

— Bine... mulţumesc că vii cu obiectivitatea rece, dură, în 
treaba asta. 

— De asta am fost angajat. 

Intră pe promenadă şi păşi spre clădirea RCA. Ea veni lângă 
el. Abrams îi spuse: 

— Nici în tine n-am încredere. 

Ea zâmbi forţat: 

— Profesional sau personal? 

— Şi, şi. 

— Dar Nick? 

— Formaţie academică. Şubred din punct de vedere 
securitate. N-am încredere în intelectuali. In afară de asta, 
stă de prea multă vreme într-un serviciu care se pare că 
nu-i place. Foarte suspect. 

— Soții Grenville? Claudia? 

— Energia lui Joan e canalizată spre trădarea lui Tom 
Grenville. El dă impresia că ideea lui despre sexul oral ar fi 
să stea de vorbă cu E. F. Hutton. Dar, sub asta, există o 
personalitate sexuală total diferită, şi asta poate să te ducă 
cu gândul la alte feluri de personificări. În ce-o priveşte pe 
Claudia, n-am încredere în străini. 

Ocoliră patinoarul. Katherine se opri în fata clădirii RCA. 

— Crezi că am vreo legătură cu tipul de azi-noapte? 

— Mi-a trecut prin cap. 

— Dar eu am tras ca să vii la noi. 

— Adevărat. Dar dacă aş fi suspectat, aş trage şi eu pentru 
cineva din afară. Asta abate suspiciunea. Dar, dacă ar 
părea prea isteţ, aş aranja să fie terminat. 

— Nu eşti chiar aşa de isteţ, surâse ea. 

Abrams îi tinu uşa, şi intrară amândoi în holul clădirii RCA. 
— Dar, ca chestie, dacă cineva ar încerca să mă omoare, 
asta ar însemna că sunt chiar prea isteţ, nu? 

Ea îşi reprimă râsul: 

— Se poate. Apropo: după cum ştii, omorul este termenul 
juridic care are conotaţia de faptă rea. Dar, dacă cineva ar 
încerca să te ucidă, s-ar putea să fie, cum ai zis, numai 
nişte patrioţi care-şi fac datoria faţă de popor. 

El zâmbi forţat şi-i spuse în gând: „Putoare!” 

Foaierul principal al Clădirii RCA era în stil Art Deco pur, o 
altă reminiscență antebelică, după părerea lui Abrams, dar 
ciudat de modern după o jumătate de secol, ca un decor 
dintr-un film cu Flash Gordon. 

Foaierul de jos avea o cafenea, unde Abrams stătea 
uneori şi îi urmărea prin pereţii de sticlă pe patinatorii din 
patinoarul aflat sub nivelul solului. La mezanin erau 
prăvălii, ca şi în foaierul principal. Abrams dăduse odată 
peste un magazin specializat în efecte militare şi obiecte 
având legătură cu istoria militară americană: tablouri, 
statuete, plăci, chestii de astea. Erau busturi din bronz ale 
generalului Donovan, ai căror cumpărători, credea Abrams, 
trebuie că erau tineri avocaţi de la „Donovan Leisure”, 
„O'Brien, Kimberly şi Rose”, sau vreo alta din duzina de 
firme ce aveau legături cu OSS. Probabil că aceşti avocaţi 
ambiţioşi puneau bustul pe un mic altar din birou, înghesuit 
între fişete. Abrams zâmbi amuzat de imaginea unui grup 
de tineri avocaţi, strânşi la oră prânzului şi făcând temenele 
în faţa bustului. 

— Oare văd un zâmbet? întrebă Katherine. Ţi-ai adus 
aminte de ceva neplăcut? Vreun prieten bolnav? 

Abrams o privi şi-şi lăţi zâmbetul: 

— Dumnezeu ştie de ce, dar îmi placi. 

— Mi-ai umplut ziua. 

Se duse la ascensor şi se opri lângă o măsuţă. Trecu pe 
lista intrărilor numele şi destinaţia lor. Urcară în lift şi 
coborâră la nivelul 44, care era ocupat în întregime de 
firma lui O'Brien. Un paznic particular aflat pe coridor o 
recunoscu şi o salută cu o înclinare a capului, apoi îi arătă 
un alt registru, aşezat pe un pupitru. 

— Ce bine că nu m-am oprit pe la toaletă, spuse Abrams. 

Katherine păru să nu audă, cufundată în studierea 

registrului. Observă că veniseră deja câţiva avocaţi, iar 
Arnold semnase la ora opt. 

Katherine şi Abrams  străbătură coridorul lung, 
întortocheat, şi se opriră în faţa uşii metalice pe care scria 
„Dosare clasate”. Ea bătu în uşă. 

— O să mă lase Arnold să intru? întrebă Abrams. 

Ea zâmbi: 

— O să-mi folosesc farmecele. 

Mai bătu o dată. Din spatele uşii se auzea şuieratul 
ascuţit al unui ceainic, care fierbea furios, semn că ar fi 
trebuit luat de pe foc. 

Abrams întinse mâna şi apăsă clanţa. Uşa se deschise cu 
scârţâitul familiar. Abrams strecură o privire înăuntru. 

Katherine trecu repede pe lângă el şi păşi în încăpere. 
Abrams o trase înapoi şi-şi scoase revolverul. Niciunul 
dintre ei nu vorbi. Ceainicul de aramă stătea pe o plită 
electrică încinsă până la incandescenţă, aruncând valuri de 
aburi. 

Ochii Katherinei se acomodară cu lumina inegală şi se 
fixară pe trupul care zăcea într-o baie de lumină, lângă 
măsuţa de voiaj. Ochii lui Abrams săgetară printre şirurile 
de fişete slab luminate. Ascultară amândoi, dar nu se auzea 
nimic în afară de şuieratul ceainicului. 

Abrams cobori revolverul şi se apropie de trupul întins pe 
jos. 

Arnold Brin, în cămaşă şi pantaloni gri, zăcea pe burtă, cu 
capul într-o parte şi cu un obraz aşezat pe cravata 
mototolită. Aceasta, observă Abrams, avea o nuanţă de 
albastru care se asorta cu culoarea feţei lui Arnold. Limba îi 
ieşea afară din gură şi-i atingea cravata. Ochiul pe care-l 
putea vedea Abrams era larg deschis. Abrams îngenunche 
lângă cadavru şi-i atinse obrazul. 

— E cald. Cel mult o oră. 

Katherine simţi că-i tremură picioarele şi se lăsă moale 
într-un scaun, apoi, dându-şi seama că era scaunul lui 
Arnold, se ridică repede şi se sprijini cu spatele de un fişet. 

— O... spuse cu o voce pierită... O, Doamne...! 

Abrams examină măsuţa de voiaj. Pe ea erau împrăştiate 
ustensilele pentru ceai, iar pe podea, lângă măsuţă, era o 
pungă cu biscuiţi. Abrams se lăsă în patru labe, la câţiva 
centimetri de faţa mortului. Întinse mâna în spate, luă 
lampa de birou şi o puse pe podea. Examină ochiul deschis, 
îi desfăcu maxilarele care începeau să înţepenească, privi 
în gură, adulmecă, apoi se ridică şi puse lampa la loc. 

Katherine încă se sprijinea de fişet, cu ochii închişi, şi 
Abrams îi observă ochii umezi. El mai examină o dată 
măsuţa, ceainicul, vasul din porțelan şi frunzele de ceai. 
Luă un biscuit şi îl mirosi. 

— E probabil vorba de sufocare, dar nu cred că din cauza 
otrăvii. 

Katherine deschise ochii. 

— Ce...? 

— Ce pare a se fi întâmplat - Abrams închise plita 
electrică - e că n-a mai ajuns să prepare ceaiul. Asta poate 
că l-ar fi salvat. 

— Despre ce vorbeşti acolo? 

— Incepuse să mănânce un biscuit din ăştia mari şi 
uscați, fără unt sau gem... Gura, sau poate gâtul, îi erau 
uscate - bătrânii au o secreție salivară diminuată. Poate că 
şi muşchii gâtului erau amorţiţi de când mâncase ultima 
dată, aseară... la vârsta lui nu-i un accident neobişnuit. 

— Accident? 

— S-a sufocat cu o bucată de biscuit. Se vede încă în 
fundul gâtului. 

Ea îl privi atentă pe Abrams, apoi se uită la Arnold. Tăcu 
o vreme, apoi vorbi: 

— Crezi ce spui? 

— Nu. A fost asasinat. Unul din cele mai bune pe care 
le-am văzut 

Abrams îşi frecă bărbia, apoi continuă. A fost ţinut de cel 
puţin doi oameni, care purtau, probabil, mănuşi groase, ca 
să nu lase amprente sau urme pe piele. Poate că i-au pus 

alaun în gură, să i-o usuce, şi poate că i-au dat şi un 
anestezic ca să-i amorţească gâtul. Dar, zic eu, mai 
probabil e că i-au strâns pur şi simplu esofagul ca să nu 
poată să înghită. l-au vârât biscuitul pe gât şi l-au ţinut 
până a murit sufocat. Drăguţi oameni! 

Katherine inspiră adânc. 

Abrams spuse în treacăt: 

— Medicul legist o să aibă de furcă de data asta. Dar, 
dacă va şti că are în faţă o crimă, s-ar putea să scoată 
ceva. 

Abrams îşi aprinse o ţigară. 

— Mă-ntreb de ce-şi bat capul oamenii ăştia să însceneze 
accidente. 

Făcu o pauză, apoi urmă: 

— Probabil ca să câştige timp. Ca să nu-nceapă toate 
avertizoarele să sune automat. 

Ea încuviinţă: 

— În parte, e adevărat. Dar, totodată, este o metodă 
preferată, să faci să pară că e un accident. Există o anumită 
mândrie... să vii cu rafinamente... Asta-i meseria! 

— Nu mai spune! Se dau şi premii? 

Aruncă ţigara pe jos, strivind-o cu piciorul. Bun, deci e a 
patra oară că nu sunt dovezi clare de asasinat. Carbury a 
dispărut fără urmă, Brompton Hall a ars, Arnold s-a înecat 
accidental. Dumnezeule, dar până şi un poliţist poate să 
vadă aici o metodă! 

Ea se uită la el: 

— Şi a patra? 

— 0... saltul meu, beat, de pe acoperiş. 

— Deci a; fost pe acoperiş. Tipul a încercat să te omoare. 

Abrams încuviinţă. 

— Ce... cum dracu' ai ajuns pe acoperiş? 

— Pe scara de incendiu. 

— Ştii ce vreau să spun. 

— Ar fi mai interesant să te întrebi cum am ajuns mai 
întâi în casa aia. 

Ea ezită, apoi răspunse: 

— Claudia mi-a dat ideea. Te place. 

Abrams nu răspunse. 

— Ca să fiu cinstită şi mai exactă, domnul O'Brien şi 
Peter mi-au propus şi ei să stai acolo, fără nicio legătură cu 
Claudia, sau unul cu altul, presupun. 

Din nou, Abrams nu spuse nimic. 

Katherine păru că-şi revenise din şocul produs de 
vederea corpului lui Arnold. Vorbi repezit: 

— Dar ce te-a adus pe acoperiş? 

— Soarta. 

— Ştii... Tony... nu-i întotdeauna cea mai bună politică să 
te reprezinţi singur. Uneori oamenii au nevoie de sprijin. 

— Presupun, Kate, că oricine are de-a face cu voi are 
nevoie de cât mai mult ajutor. Dar nu de la sursa necazului. 

Ea păru pornită, dar spuse pe un ton egal: 

— De ce-ar vrea cineva să te ucidă pe tine? 

— Habar n-am, dar asta-i întotdeauna flatant. 

Abrams luă telefonul de pe biroul lui Arnold şi formă 
numărul casei din Strada 36. 

O voce de bărbat răspunse: 

— Mda? 

Abrams ştia că ăsta era modul de a răspunde la telefon al 
unui poliţist aflat la locul faptei. Ceru: 

— Cu căpitanul Spinelli! 

— Mada. Cine-ntreabă? 

— Abrams. 

— Mda. Aşteaptă! 

— Mada. 

Spinelli veni la telefon: 

— Cum s-a întâmplat, Abrams? 

— Habar n-am. Ascultă, îmi pare rău că-ţi stric sâmbăta, 
dar mai am un cadavru. 

— Fugi de-aici! 

— Clădirea RCA Firma O'Brien şi alţii. O cameră pe care 
scrie „Dosare clasate”. Te îndrumă paznicul. Trebuie să 

semnezi în registru. 

Se lăsă o tăcere lungă, apoi Spinelli izbucni: 

— Ce paştele mă-sii e cu tine? Ce eşti tu, mă, vreun soi 
de nor negru? 

— Hai să prânzim împreună. 

— Sula! Stai departe de mine! Ba nu... stai acolo! 

— Îmi pare rău, trebuie să fug. Ascultă, arată ca un înec 
accidental cu mâncare, dar nu e. Spune-i tu medicului 
legist, bine? Şi ţine minte, e tot treabă delicată. Păzeşte-ţi 
curul. Arrivederci! 

Închise şi se întoarse spre Katherine: 

— Are rost să căutăm dosarele, sau putem să 
presupunem că s-au dus? 

Ea studiase registrul de ieşiri: 

— Arnold a scos paisprezece dosare - se uită în zona de 
lucru a lui Arnold - dar nu-s pe aici. 

Abrams dădu din cap. 

Katherine rămase un moment pe gânduri. 

— Arnold îl cunoştea cel puţin pe unul dintre ei, altfel n-ar 
fi descuiat uşa. 

— Adevărat. 

— Cineva care avea acces aici. 

— Câţi oameni înseamnă asta? 

— Zeci. Englezi, americani, câţiva francezi şi chiar câţiva 
nemți. Plus o echipă de israelieni, vânători de nazişti. 

— Ai lista? 

Ea privi spre Arnold. 

— El o avea în minte. Fiecare grup avea numai lista 
parţială. 

Abrams se gândi un moment, apoi spuse: 

— N-a ştiut imediat că e în pericol. A stat de vorbă cu 
persoana, sau cu persoanele pe care le-a lăsat să intre... Or 
fi discutat despre teancul de dosare pe care le aduna. 
Poate că l-au lăsat să-şi termine treaba. Ştiau ce face, ştiau 
de ce a venit sâmbătă la lucru. Ştiau că urma să vii şi tu. 

Ochii ei săgetară deodată prin colţurile întunecate dintre 

şirurile de fişete. Vorbi în şoaptă: 

— Ar putea să mai fie pe-aici? 

El clătină din cap: 

— Mă îndoiesc. 

Reflectă din nou: 

— La un moment dat, probabil că Arnold a simţit 
primejdia... şi poate că a... 

Abrams privi un moment biroul, apoi mută cu grijă câteva 
hârtii şi ustensile de ceai. 

— Aici nu-i nimic... ar fi remarcat orice mesaj pe care ar fi 
încercat să-l lase. 

Abrams întoarse corpul, examinând rapid şi expert 
buzunarele, pantofii, şosetele şi îmbrăcămintea: 

— Nu găsesc nimic... 

Katherine veni lângă el. 

— Poate ar trebui... să căutăm... 

— Nu. Hai să plecăm până nu soseşte crema New York- 
ului. 

leşiră din cameră şi grăbiră pasul pe coridorul puternic 
luminat. Lângă uşile ascensoarelor, Katherine îl întrebă pe 
paznic: 

— În afară de Arnold Brin a mai fost cineva pe coridor? 
Paznicul scutură din cap: 

— Dar, de fapt, mai există şi scara de incendiu. Katherine 
se uită în registru. Deasupra numelui ei şi al lui Abrams mai 
apăreau încă patru: al lui Arnold Brin şi ale celor trei 
avocaţi. 

— Ăştia trei mai sunt la birou? 

— Cred că da. Nu i-am văzut plecând. 

— Mulţumesc. 

ÎI privi pe Abrams, în timp ce aşteptau ascensorul. 

Dintre ăştia trei, Arnold n-ar fi primit pe niciunul. Abrams 
încuviinţă. A 

— Nu pare greu să treci de paznicul ăsta. || cunoşti? 

— Da. E aici de ani de zile... ceea ce nu înseamnă mare 
lucru. 

— Nu, nu înseamnă nimic. 

Abrams se gândi un moment. 

— Poliţiştii cam asta întreabă - angajaţi noi, servitori 
noi... ăştia-s primii suspecți. La voi, se plantează oameni cu 
douăzeci de ani înainte ca o uşă să fie descuiată sau să se 
aprindă lumina la momentul critic. 

— E cam exagerat, dar... 

— Oricum, Spinelli o să-i verifice pe paznic şi pe cei trei 
avocaţi. 

Urcară în ascensorul care tocmai sosise. 

— Mă simt groaznic, spuse Katherine. Arnold n-ar fi fost 
aici dacă nu-l rugam eu să vină. 

— Aşa-i. 

Ea îl privi: 

— Ai putea să fi mai înţelegător. 

— Ai spus o prostie. Dacă azi nu era sâmbătă, ar fi fost 
vineri. Dacă tatăl lui Hitler ar fi avut prezervativ, Arnold n-ar 
fi fost şeful arhivelor britanice din al doilea război mondial 
la Rockefeller Center. Ei şi? 

Parcurseră restul drumului în tăcere şi ieşiră din lift la 
mezanin. 

— Nu vreau să dau nas în nas cu Spinelli în hol, spuse 
Abrams. 

Merseră spre capătul dinspre vest al mezaninului, 
coborâră pe scară şi ieşiră în Sixth Avenue. O luară spre 
sud. 

Soarele era mai cald şi bulevardul începuse să se 
însufleţească. Turişti dotați cu aparate foto se îndreptau 
spre Radio City Music Hall, iar jogger-ii se strecurau printre 
pietoni. Abrams aruncă o privire spre adidaşii lui Katherine 
şi văzu că erau uzaţi bine. 

— Faci alergări? 

— Da. 

— Ai făcut vreodată Brooklyn-ul? 

— Da, Prospect Park. Uneori, peste podul Brooklyn, spre 
Heights Promenade. 

— Eu pot să fac Prospect Park, vreo douăzeci de 
kilometri. Hai să-l facem o dată împreună! 

— Ce zici de luni dimineaţă? 

— Îmi dar liber de Ziua Comemorării? 

— Sigur! zâmbi ea. 

Străbătură în tăcere o distanţă de câteva cvartale, apoi 
Katherine întrebă: 

— Şi acum? 

El răspunse cu întârziere: 

— Trebuie să mă întorc, să-mi iau smochingul şi să-l duc 
înapoi la Murray. Pe urmă, trebuie să mă duc în Brooklyn, 
să-mi văd poşta, să-mi iau nişte lucruri, dacă trebuie să 
stau în Strada 36, şi... 

— Toate astea-s aşa de... banale... pământeşti. 

— Cea mai mare parte din viaţă e aşa. 

— Au murit oameni. Există o ameninţare la adresa 
siguranţei naţionale... 

— Napoleon, în campania din Austria, a scris o scrisoare 
lungă croitorului său din Paris, plângându-se că-l strânge 
lenjeria. Viaţa merge înainte. 

— Aşa-i. Ascultă, eu iau prânzul cu Nick. Vino şi tu! 

— Nu pot. 

— AŞ vrea să discutăm noutăţile: Brompton Hall, moartea 
lui Arnold, atentatul împotriva ta. 

— Am discutat deja prea mult. Să aşteptăm rapoartele lui 
Spinelli şi ce mai vine din Anglia. Aş schimba ritmul, m-aş 
mai ocupa şi de fapte. 

Ea încuviinţă: 

— Bine... Şi n-ai idee ceam putea să facem între timp? 

— Mai am şi ceva de scos de la curăţătorie. Şi ar trebui 
să încercăm să nu ne lăsăm omorâţi. Uită-te des înapoi. 

Se opriră în Strada 42. 

— Eu mă duc înapoi, spuse Abrams. Tu, încotro o iei? 

— După ce au încercat să te omoare, de ce vrei să mai 
rămâi acolo? 

— Aş fi mai în siguranţă acasă la mine? 

— Nu. 

— Şi atunci? Linişteşte-te, bine? Dă-mi mâine un telefon 
să aranjăm alergarea. 

— Stai! Scoase o hârtiuţă din poşetă şi i-o dădu. 

El văzu pe hârtie, scris de mâna ei, JFE 78-2763. 

— Asta era scris de Arnold în registrul de ieşire al 
dosarelor. Nu-i un număr de dosar. Ţie îţi spune ceva? 

Abrams se uită la petecul de hârtie. 

— Pare ceva cunoscut... dar nu-mi vine în minte. 

— Asasinii au fost neglijenţi că n-au citit registrul. Ai avut 
dreptate, Arnold şi-a dat seama că ceva nu era în regulă şi 
a încercat să lase un mesaj. N-avea alt motiv să scrie 
literele şi cifrele astea acolo, pe pagina unde urma să 
semnez eu de primire. 

— Sună logic. 

— Abrams, tu ştii ce înseamnă cifrul ăsta, nu mă 
tromboni pe mine. 

El zâmbi şi-i dădu înapoi peticul de hârtie: 

— Zi-mi Tony. 

— O să-ţi zic şi mai rău decât atât dacă te joci cu mine. 
Eu sunt sinceră cu tine. Poartă-te şi tu la fel. 

El ridică o mână: 

— Bine, linişteşte-te. E o cotă de bibliotecă. 

— Bineînţeles. Deci, hai la bibliotecă să vedem cartea! 

— Ce bibliotecă? 

— Cea mai la îndemână. la-o la stânga! Fă paşi! 

O luară spre est, pe Strada 42 şi ajunseră repede în Fifth 
Avenue. Urcară treptele bibliotecii principale, printre leii din 
piatră tolăniţi. 

O dată trecuţi prin uşile înalte de bronz, urcară scara 
largă, trecură de palierul primului etaj şi ajunseră la sala 
mare de lectură de la etajul doi. Abrams îi dădu cota 
bibliotecarei. 

Aşteptând să li se aducă volumul, Abrams îi spuse: 

— Vorbeşte-mi despre sora ta, Ann. 

Katherine rămase puţin pe gânduri, apoi răspunse: 

— E puţin mai mare decât mine, ceva mai serioasă şi mai 
instruită, n-a fost măritată nicio dată... 

— Nu căutam o gagică, spuse el brusc. Cu ce se ocupă? 

Katherine îi aruncă o privire. Schimbarea sensului în 
relaţiile lor ierarhice era oarecum deconcertantă. 

— Ann lucrează la Agenţia pentru Siguranţa Naţională. 
Coduri, cifruri, criptografie... chestii de-astea. Fără capă şi 
spadă, numai radio şi sateliți. 

Înainte ca el să apuce să răspundă, numărul lor clipi roşu 
pe panoul mare şi se duseră repede la ghişeu. Katherine luă 
volumul masiv, legat în piele verde. Priviră literele de pe 
copertă, imprimate în auriu. 

— Graecum est - non potest legere, zise Abrams. Pentru 
mine, e greceşte. 

Katherine îl fulgeră cu privirea: 

— O, am sperat să nu spui asta! 

— Scuze. Mi s-a părut potrivit. 

— Mă rog. Dar nu trebuie să ştii greceşte ca să citeşti 
titlul: He Oaysseiatou - e Odiseea lui Homer. 

Deschise cartea şi frunzări filele. Textul era în greaca 
veche, cu numeroase adnotări şi câteva semne de hârtie, 
pe care le lăsă la locul lor. 

— Arnold citea greceşte? întrebă Abrams. 

— Am văzut o dată o carte grecească pe biroul lui. Asta e 
unul din motivele pentru care n-am crezut că e un simplu 
furier. Întotdeauna am bănuit c-ar fi ofiţer de informaţii cu 
grad mare, ceea ce ar arăta şi că dosarele sunt mult mai 
importante decât credeam unii dintre noi; 

Abrams o urmări cum răsfoieşte cartea şi-i spuse: 

— Cheia nu e cartea asta ca atare. Dacă există o cheie, 
atunci ori e titlul - Odiseea - ori autorul, Homer. Făcu o 
pauză. lţi spun ceva numele astea? Vreun nume 
conspirativ? 

— Nu... 

— Dar eroul, Odysseus, sau pe latineşte, Ulise? 

Ea scutură din cap. 

— Atunci, spuse Abrams, poate intriga... subiectul? 
Odysseus, după căderea Troiei, porneşte către casă... Are 
tot felul de aventuri... Circe, sirenele... Toată lumea ÎI 
credea mort, dar după zece ani el se întoarce. Cam asta-i, 
Nu? 

— In esenţă... Dar mai e şi sfârşitul poveştii... După zece 
ani de război şi alţi zece de rătăciri, soţia lui, Penelopa, nu-l 
recunoaşte. Dar el îşi lăsase acasă arcul, pe care numai el 
putea să-l încordeze. Şi el străpunge cu o săgeată 
douăsprezece securi, ca să-i dovedească cine este. Se 
gândi puţin şi clătină din cap: Dar nu ştiu la ce s-a gândit 
Arnold. 

— Mă rog, tu cunoşti mai bine distribuţia. Mai gândeşte- 
te. Şi-ţi dau un sfat: gândeşte-te singură! 

Ea încuviinţă, apoi se uită la ceas: 

— Mai amo oră până la masă. O să vin cu tine. 

— În Brooklyn? Ai paşaport? 

— Nu te lua după bancurile idioate ale lui Peter. 

Abrams înapoie cartea bibliotecarei şi se îndreptă spre 
sala cataloagelor. 

Katherine veni lângă umărul lui: 

— Te-ai stăpânit foarte bine în ceea ce-l priveşte. Ignoră- 
l! 

Abrams îşi spuse că a-l ignora pe Peter Thorpe era ca şi 
cum ai fi ignorat o pată neagră pe fereastră. leşiră în hol şi 
o luară spre scări. 

— Inţeleg că lucrurile tale sunt la „Lombardy”.. De ce nu 
mergem acolo să le luăm? 

Ea ezită, apoi spuse: 

— In regulă. Dar... tu nu poţi să urci. 

— Nu poţi să mă duci sus? 

— Nu. 

— Poate altă dată, când nu-i nimeni acolo. Ai cheie? 

— Nu. 

— Incerci să mă bagi? 

Urmă o pauză lungă, suficient de lungă ca Abrams să 

înţeleagă că loialitatea ei faţă de Thorpe nu era chiar de 
sută la sută. Ea îi spuse: 

— Mă mai gândesc. 

Trecură prin holul mare şi ieşiră pe treptele inundate de 
soare, pe care stătea lume, citind şi ascultând radioul. 
Abrams întrebă: 

— Cât erau de importante dosarele dispărute? 

— Se pare că foarte importante, din moment ce l-au 
asasinat pe Arnold Brin. 

Abrams îşi aprinse o ţigară şi scrută bulevardul. 

— Concluzia e logică. Dar, mă întreb... 

— Ce te întrebi? 

— S-ar putea ca ei să ştie mai puţin decât noi. Ei deţin un 
secret - identitatea lui Talbot. Noi încercăm să descoperim 
secretul. Ei n-au de unde să ştie cât suntem noi de aproape 
de secretul lor. Din cauza asta, trebuie să-şi acopere toate 
unghiurile. 

— Da... ai mai spus că Talbot, sau amicii lui, o să ucidă 
din nou. 

— Şi iar, şi iar. Jumătate din crimele ordinare din New 
York sunt comise cu scopul de a închide gura cuiva care de 
fapt habar n-avea despre ce-i vorba. Unele organizaţii 
consideră ca e mai uşor să tragi în toate sursele de pericol 
posibile, decât să abordezi problema raţional. Eu, de 
exemplu, ştiu foarte puţine, dar cineva a încercat să mă 
scoată din ecuaţie. 

— Ziceai că eşti flatat. 

— Am zis şi eu, aşa. Important e mobilul. Găseşte mobilul 
şi ai găsit un suspect. 

— Şi care ar fi mobilul? Eşti o posibilă sursă de pericol 
pentru ei? 

— Mă tot gândesc că e mai mult personal decât politic. 

— Personal? 

Abrams încuviinţă: 

— Aseară a fost aproape unicul meu contact cu amicii tăi. 
Poate că am călcat pe cineva pe picior, la dans. 

— Foarte puţin probabil. 

— Numai teoretic. Practic, se ucide pentru cele mai 
improbabile şi meschine motive. Când te-ncrucişezi cu un 
ucigaş şi faci sau spui ceva greşit, el te şi vede mort. Mai 
respiri şi mai mergi numai pentru că el are nevoie de puţin 
timp ca să-ţi pună la cale moartea. Se simte nemaipomenit 
de viu, ştiind că are această putere, de viaţă şi de moarte, 
asupra ta. 

— Am fost noi în situaţia asta, aseară? 

— După cum ştii, unii ucigaşi sunt aparent fermecători, 
poartă costume de seară şi glumesc. Dar, în interior, sunt 
indivizi care clocesc tot timpul şi sunt foarte sensibili la 
insulte imaginare sau la ceea ce ei percep ca ameninţări la 
propria lor existenţă. Atunci devin psihotici, răzbunători şi 
asasini. Asta se manifestă de multe ori printr-o 
demonstraţie de cordialitate faţă de victima desemnată. 
Oare am dat peste unul din ăştia aseară? 

Ea nu răspunse. 

Abrams aruncă ţigara pe jos: 

— Ştii, dacă aş bănui pe cineva, chiar dacă n-aş fi sigur, 
aş putea să joc după regulile lui şi să mă autoprotejez în 
modul cel mai direct, eliminând pericolul. Vreau să zic, de 
ce să risc? 

— Mai bine te las să-ţi vezi de treabă. 

— Da, bine, dar ai grijă! 

Ea începu să coboare treptele, dar ezită şi se întoarse. 
Abrams îi văzu faţa foarte palidă. 

— Uite... la firma noastră nu se iau decizii unilaterale. 
Înainte să... acţionezi... te rog să mă consulţi. 

El încuviinţă. 

Katherine se întoarse şi o luă pe Fifth Avenue. 

Abrams se aşeză pe trepte, lângă un beţiv bătrân, care 
trăgea dintr-o sticlă cu vin. Beţivul îl întrebă: 

— Ai patru firfirici? 

Abrams îi puse în mână două monede de un sfert de 
dolar. 

— Mersi, eşti o bomboană. Apoi, cu nonşalanţa celor de 
teapa lui, zise: Eu-s John. Matale? 

— Odysseus, a.k.a.!*. Ulise. 

— Ce nume! Ai o ţigară? 

Abrams îi dădu o ţigară şi i-o aprinse. 

— Ştii, John, mintea omului e capabilă de lucruri 
incredibile. Chiar şi mintea ta, John. Altfel, n-ai fi 
supravieţuit atâta vreme pe străzi. 

Bătrânul beţiv încuviinţă: 

— Ce-ai zice de un dolar? 

— Se zice că Arnold Brin ar fi avut o minte strălucită. 
Bănuiesc că venea des pe-aici. Ca şi tine. Şi totuşi, el n-a 
fost ca tine, un supravieţuitor. A văzut moartea venind, dar 
şi-a înfrânt instinctul de supravieţuire şi, în loc să încerce să 
scape, a avut prezenţa de spirit să lase un mesaj care să-i 
ajute pe alţii să supravieţuiască. 

Beţivul se ridică în picioare, clătinându-se, apoi se aşeză 
la loc. Mai multe aparate de radio urlau, pe posturi diferite. 
Un grup de studenţi stătea sub leul din partea de sus şi 
citea. Abrams se aplecă spre beţiv: 

— Odissea, John. Povestea lui Odysseus. Concentrată 
într-o frază, e povestea unui războinic care, după ce 
războiul a fost câştigat, şi după mulţi ani de rătăciri, se 
întoarce acasă din morţi. Ei, ce a încercat Arnold să ne 
spună, John? 

— Habar n-am! Beţivul începu să bâjbâie pe trepte, spre 
trotuar. 

Abrams se ridică. Un poliţist de la omucideri, pe care-l 
cunoştea urca treptele. Cu el era un tip care nu era poliţist, 
dar putea să fie de la FBI. In fine, îşi zise Abrams, cheia ca 
atare era evidentă pentru ochiul antrenat al poliţiei, dar 
semnificaţia ei nu va fi evidentă pentru cineva din afară. 
Abrams se întoarse cu spatele, lăsându-i pe cei doi să 
treacă, apoi cobori treptele spre trotuar şi o luă spre sud. 


14 A.k.a. — abreviere convenţională pentru navă de desant maritim 
(n.tr.). 

Arnold, reflectă el, scrisese pentru iniţiaţi. Stenografiase 
pentru cei cu care împărtăşise experienţe şi procese 
mintale comune. Sau care aflaseră destule ca să facă 
legăturile şi deducţiile necesare pentru a trage o concluzie. 
Şi Abrams ajunsese la o concluzie, deducând o semnificaţie 
posibilă şi logică a mesajului; deşi logică, ea era atât de 
improbabilă, încât nu reuşea să creadă în răspunsul la care 
ajunsese. 

Vechiul bimotor „Beecheraft” se aşeză pe orizontală la 
4500 de metri. Pilotul, Sonny Bellman, îşi verifică 
vitezometrul: 300 de kilometri pe oră. Vorbi în microfonul 
interfonului: 

— Pine Barrens drept în faţă. Cam zece minute până la 
locul saltului. 

Patrick O'Brien dădu din cap, ca pentru sine. Erau la 
aproape cincizeci de kilometri vest de Toms River, New 
Jersey. Încă zece minute şi vor fi deasupra zonei celei mai 
pustii a deşertului. 

O'Brien privi prin hublou. Noaptea era limpede, cu lună. 
De fapt, se vedea o semilună strălucitoare, luminând cerul 
înstelat şi dând câmpiei de dedesubt o luminiscenţă 
albăstruie. Nu era o noapte potrivită pentru salturi tactice, 
dar era bună pentru sport. Se aşeză picior peste picior şi se 
rezemă de fuzelaj. 

Salturile de duminică seara erau pentru el un fel de 
religie, o pomenire a morţilor şi un ritual purificator. Ateriza 
în deşertul virgin, făcea un foc şi-şi petrecea noaptea 
gândindu-se, vorbind cu el însuşi, amintindu-şi şi uitând. 
Înaintea zorilor, îi transmitea prin radio, unui prieten vechi, 
un fermier retras din afaceri, poziţia, şi omul venea cu o 
rulotă la întâlnirea stabilită, pe drumul cel mai apropiat. 

În maşină, O'Brien făcea un duş şi-şi punea un costum, 
bărbieritul şi micul dejun fiind deja rezolvate din teren. De 
obicei mai bea o cafea cu bătrânul. Până ajungeau la 
tunelul Holland, O'Brien era gata de luptă, o inversare 
ironică a secvenţei obişnuite din timpul războiului. 

O'Brien simţea cu trupul, cu mintea şi cu inima că, după 
această vară, nu vor mai fi salturi, aşa că savura aceste 
nopţi de duminică aşa cum savurează un bătrân aproape 
tot ceea ce ştie că se apropie de sfârşit. 


- 254 - 


O'Brien se trezi din reverie, auzind şi simțind cum scade 
puterea motorului. Işi dădu seama că se apropiau de viteza 
de salt - 220 de kilometri pe oră. 

Cercetă cu ochii cabina goală, întunecoasă, luminată 
numai de becul roşu de interdicţie a saltului. În lumina 
stranie, i se năzări că vede, de-a lungul pereţilor fuzelajului, 
bărbaţi şi femei, cu cârligele agăţate de firul static, ca prinşi 
în laţ, înfăşuraţi în linţolii negre. Feţele lor albe, ca de 
ceară, se întoarseră încet spre el şi văzu că ochii acestora 
aveau luciri roşietice. O'Brien închise ochii şi scutură din 
cap. După un timp, se uită la peretele care separa cabina 
de carlingă, apoi îşi privi ceasul. Bellman trebuia să-i dea în 
curând lumina verde. 

O'Brien se ridică şi-şi verifică harnaşamentul în timp ce 
se îndrepta spre uşă. Avionul „Beecheraft” fusese modificat 
pentru paraşutări, iar uşa prinsă normal în balamale fusese 
înlocuită cu una glisantă. Totodată, cele opt fotolii fuseseră 
scoase pentru a permite să stea în picioare cam 
douăsprezece persoane. Aparatul era dotat şi cu un pilot 
automat, care-i dădea voie pilotului să vină să închidă uşa 
după salt, astfel că nu mai era nevoie de instructor sau de 
copilot. 

O'Brien se opri lângă uşă şi privi prin hubloul oval. 
Avionul se lăsă pe stânga, în timp ce prin faţa lunii trecea 
un nor, aruncând o umbră neagră asupra peisajului 
dezolant. Ici şi colo, licărea câte o luminiţă, amintindu-i lui 
O'Brien de luminile de semnalizare ale partizanilor de la sol. 

Nu ştiai niciodată cine era în spatele semnalelor 
luminoase. Cu siguranţă, îşi spuse, una dintre experienţele 
cele mai groaznice pe care le putea trăi omul modern era 
să decoleze de pe o pistă neluminată într-un avion din 
placaj, a cărui soliditate era întotdeauna îndoielnică; apoi 
să treacă prin furcile caudine ale vânătorii inamice, uneori 
prin focul antiaerianei de pe teritoriul ocupat; şi pe urmă, 
dacă reuşea să ajungă până aici, să sară din siguranţa 
relativă a avionului spre peisajul lugubru, neospitalier, şi să 

plutească, mult prea lent, spre o primire nesigură. 

Şi, supraviețuind tuturor acestor stări de teroare, trebuia 
să-şi îndeplinească misiunea şi să plece dracului de acolo. 
lar pentru agenţii secreţi, capturarea nu ducea în lagărul de 
prizonieri de război. Ea însemna lagăr de concentrare, 
tortură, interogatorii şi, aproape întotdeauna, cutia cu nisip 
proaspăt greblat, unde îngenuncheai pentru glontele în 
ceafă. Oricum, mai era şi pastila L”. 

Şi totuşi, el supravieţuise. Alţii nu. N-avea de dat 
socoteală pentru asta. Dar, supraviețuind, simţea că datora 
ceva. Datora celor care-şi pierduseră viaţa în luptă, în 
camera de tortură, cu cianură sau în cutia cu nisip, ca el să 
continue executarea misiunii. Imediat după război, fuseseră 
poliţe de plătit anumitor domni din Gestapo şi SS. Dar, 
înainte de a trece un an, el şi prietenii săi se întâlniseră cu 
inamicul final: forţele de securitate ale statului sovietic. 

O'Brien îşi privi din nou ceasul: zece şi şaptesprezece. Se 
întrebă de ce nu dăduse Bellman lumina verde. O'Brien îşi 
reverifică echipamentul: cuțitul, rucsacul, vesela. 

Se întrebă câte salturi poate face un om până i se 
termină norocul. Se zice că pe toate, în afară de ultimul, îşi 
spuse tot el. 

Sonny Bellman se întoarse spre bărbatul aflat în fotoliul 
din dreapta: 

— Se apropie oră saltului. 

Omul dădu din cap, se ridică şi se strecură în spatele 
fotoliului de unde-şi luă paraşuta. 

— Mă întreb dacă o să se supere pe mine, spuse Bellman. 

— Domnul O'Brien e mort după surprize. 

— li place să sară singur. Dar presupun că e-n regulă. 

— N-o să-ţi facă nimeni observaţie. lţi promit. 

Peter Thorpe ridică un ciocan greu, din cauciuc, şi-l 
repezi cu răutate la baza craniului pilotului. Bellman scoase 
un sunet scurt, de surpriză, apoi căzu înainte, peste manşă. 


15 L, de la /ethal = letal (nitr.). 

Thorpe îl smuci înapoi, întinse mâna şi cuplă pilotul 
automat. 

Avionul îşi continuă drumul drept înainte, menţinându-şi 
direcţia, viteza şi altitudinea. 

Thorpe îşi privi ceasul şi căscă: 

— Doamne, ce mai weekend! 

Işi legă paraşuta, deschise uşa şi intră în cabină. 

Lumina care intra prin uşa carlingei îl orbi pe O'Brien, şi 
acesta se întoarse clipind. Uşa se închise, lăsând din nou 
cabina în întuneric, cu excepţia becului roşu. 

Thorpe se apropie tăcut de O'Brien. 

— Bellman? Ce s-a întâmplat? întrebă O'Brien. 

Thorpe căscă din nou. 

— Doamne, Pat, ce-ţi veni să sari în Pine Barrens 
duminică seara? 

Se opri la câţiva paşi de O'Brien: 

— La vârsta ta, oamenii joacă şah. 

O'Brien duse mâna la cuțitul din trusa de supravieţuire. 

— Ce cauţi aici? 

— Toată lumea are un ştic - asta înseamnă fudulie -, dar 
cu ale mele nu-mi prea merge. M-am gândit să-l cultiv pe al 
tău. 

Chicoti încet: 

— Ai ceva împotrivă? 

— Mă deranjează faptul că n-ai întrebat. 

— Îmi pare rău, Pat. 

Thorpe se uită prin hublou. 

— Lună nouă. O să fie plină peste câteva săptămâni. Uite 
şi o stea căzătoare. Pune-ţi o dorinţă. 

O'Brien aruncă o privire spre uşa cabinei, aflată la câţiva 
paşi mai încolo. 

Thorpe se întoarse repede spre el: 

— Ascultă, Pat, chestia asta cu Talbot mă nelinişteşte. 

O'Brien nu răspunse, şi zgomotul motoarelor păru că 
umple cabina. Luna strălucea prin hublouri, iar trupul lui 
Thorpe arunca umbre alungite pe peretele opus. 

— De fapt, tu mă nelinişteşti, Patrick, continuă Thorpe. 

— E şi cazul să fi neliniştit. Suntem foarte aproape. 

— Zău? Stau şi mă-ntreb de ce. 

O'Brien vorbi, încercând să se stăpânească: 

— Ce mobil ai tu? 

Thorpe ridică din umeri: 

— Nu sunt sigur. Nu politic, vreau să zic, care om în toate 
minţile s-ar da de partea cretinilor ălora? Zău, ai întâlnit 
vreodată aşa o adunătură ştearsă şi plictisitoare de 
dobitoace prost-crescute? Am fost de două ori la Moscova - 
Doamne, ce hazna! 

— Atunci, de ce? 

O'Brien îşi descheie siguranţa de la teaca pumnalului. 

In lumina roşie, Thorpe văzu mişcarea: 

— Las-o baltă, Pat. 

— Spune-mi numai de ce, zise O'Brien. 

Thorpe se scărpină în cap: 

— In sfârşit, e foarte complicat. E în legătură cu 
pericolul... Unii sar din avioane... alţii aleargă cu maşini... 
eu trădez. Când comiţi o infracţiune capitală, fiecare zi e o 
aventură. Când ştii, fiecare zi poate fi ultima. Ţi-aduci 
aminte? 

— Eşti bolnav, Peter! 

— Probabil. Ei, şi? Nebunia, ca şi obişnuinţa cu drogurile, 
trebuie să fie alimentată. Compania asigură, fără discuţie, 
un adevărat festin pentru majoritatea poftelor. Dar nu 
pentru a mea. Eu am nevoie de hrana supremă. Îmi trebuie 
sângele unei naţiuni întregi. 

— Peter... ascultă, dacă vrei să schimbi mersul istoriei - 
şi cred că ăsta e mobilul de bază -, poţi s-o faci şi dacă ne 
ajuţi să le zădărnicim planurile. Ai putea să devii agent 
triplu. Ar fi încoronarea... 

— O, mai taci! Eşti prea abil. Al naibii avocat! Ascultă, cât 
de des ai ocazia să vezi moartea unei naţiuni? Gândeşte-te, 
Patrick, o civilizație  superdezvoltată şi complexă 
sucombând din cauza tehnologiei sale prea avansate. Şi eu 

să stau pe o colină şi să văd - să urmăresc sfârşitul unei 
epoci a umanităţii şi începutul alteia. Câţi oameni, în toate 
timpurile, au fost în poziţia unică de a fi în stare să 
provoace o schimbare bruscă, catastrofică, în cursul istoriei 
planetare? 

O'Brien ascultă zgomotul motoarelor, apoi vorbi pe un 
ton care voia să sugereze că a acceptat cele spusele 
Thorpe, dar mai avea o ultimă reţinere: 

— Bine, Peter. Şi ce fel de lume va fi? Tu ai să trăieşti 
într-o asemenea lume? 

Thorpe respinse întrebarea cu o fluturare de mână: 

— Sunt destul de adaptabil, râse el. 

— Şi data viitoare, ce-ai mai face? N-ai mai avea nimic de 
făcut. Pe nimeni de trădat... 

— Ajunge! 

O'Brien ar mai fi vrut să întrebe cum se va întâmpla, dar 
ca ofiţer de informaţii bine pregătit, ştiind că-şi înfruntă 
propria moarte, n-avea niciun motiv să se răsfeţe, 
satisfăcându-şi curiozitatea. Nu avea să mai poată raporta 
sau folosi informaţia şi, cu cât ar fi întrebat mai multe, cu 
atât Thorpe şi-ar fi dat seama cât de multe, sau cât de 
puţine lucruri ştia deja O'Brien. Thorpe părea că-i citeşte 
gândurile: 

— Cât de departe aţi ajuns, Patrick? 

— Ţi-am spus: aproape. N-o să reuşiţi. 

— Căcat! 

Thorpe îşi frecă bărbia: 

— Katherine mi-a spus odată, şi am mai auzit şi din alte 
surse, că ai fi unul dintre cei mai buni din ambele tabere. 
Eşti curajos, inventiv, abil, plin de imaginaţie şi toate 
celelalte... Aşa că... ştiu că eşti bun... dar, cât de bun? 
Vreau să zic, dacă m-ai suspectat, de ce n-ai acţionat 
înainte să ajung eu la tine? Trebuia să fiu luat, drogat, 
torturat şi interogat cu cel puţin un an înainte. Te-ai 
înmuiat, bătrâne? Sau te-ai împiedicat în sentimentele 
Katherinei pentru mine? Sau, poate nici nu m-ai suspectat. 

Da, cred că asta e! Chiar nu ştii nimic. 

— Sunt pe urma ta de ani de zile, Peter. 

— Nu cred... 

„Beechraft”-ul intră într-un mic gol de aer şi se clătină. 
Thorpe îşi pierdu echilibrul şi căzu într-un genunchi. 
O'Brien, care sperase şi trăsese de timp pentru aşa ceva, 
plonjă imediat spre uşă. 

Thorpe scoase pistolul de sub geacă. Ţinti şi trase. 
Cabina se umplu de zgomotul asurzitor. 

O'Brien, cu mâna pe mânerul uşii, se clătină spre înainte, 
se lovi de uşă, ricoşă înapoi şi se prăbuşi pe podea. Thorpe 
ochi şi trase din nou. In cabină se auzi ecoul unui pocnet 
scurt. 

O'Brien rămase întins pe spate, la picioarele lui Thorpe, 
ţinându-se de piept. Thorpe îngenunche lângă el şi-i lumină 
rana cu lanterna. li vorbi în şoaptă, aproape consolator: 

— Destinde-te, Pat. Primul a fost un glonţ de şoc, din 
cauciuc. Probabil ţi-a rupt o coastă. Al doilea, a fost o 
capsulă cu pentothal. 

Thorpe văzu locul unde capsula gelatinoasă lovise chinga 
groasă din nailon a paraşutei. Îşi strecură mâna sub 
cămaşa lui O'Brien şi simţi umezeală acolo unde pielea 
fusese sfâşiată: 

— Cred că ai luat suficient. 

Thorpe se rostogoli înapoi pe un şold. 

— Avem de discutat, amice, şi pentru vreo două ore 
combustibil rămas în rezervor - şi încă vreo şase droguri, 
dacă va fi necesar. 

O'Brien simţi cum drogul pune stăpânire pe creierul său. 
Clătină violent din cap, apoi căută mânerul cuţitului şi-l 
scoase din teacă brusc, crestându-i lui Thorpe nara stângă. 

Thorpe căzu pe spate, cu mâna pe faţă, cu sângele 
curgându-i printre degete. 

— Ticălosule... laşule...! 

O'Brien încercă să se ridice, apoi se împletici şi căzu 
înapoi. Rămase lipit de fuzelaj, ţinându-şi cuțitul în faţă. 

Thorpe îl ţinti din nou cu pistolul: 

— Ai vrea să afli ce-i al treilea glonte? Nu e plumb, dar o 
să vrei să fi fost. 

Braţul lui O'Brien căzu şi cuțitul îi rămase în poală. 

Thorpe îşi apăsă o batistă pe nas şi aşteptă mai bine de 
un minut. 

— Te simţi mai bine, Patrick? Bun, a fost vina mea că 
te-am subestimat. Nu-ţi port pică. Hai să începem: Cum te 
cheamă? 

— Patrick O'Brien. 

— Ocupaţia? 

— Avocat. 

— Nu chiar, dar pe-aproape. Thorpe mai puse câteva 
întrebări de rutină, apoi întrebă: Cunoşti un tip numit 
Talbot? 

— Da. 

— Cum îşi mai spune? 

O'Brien tăcu un timp, apoi zise: 

— Nu ştiu! 

Thorpe dădu semne de nervozitate şi întrebă: 

— Erai pe urmele mele? 

— Da. 

— Chiar erai? 

Se gândi un moment, apoi scoase o seringă din buzunar: 

— Am impresia că n-ai primit destul pentothal. Să 
încercăm şi altceva. Se apropie prudent de O'Brien, întinse 
mâna liberă şi-i luă cuțitul. Cu cealaltă mână îi înfipse 
seringa în umăr. Acul, împins de un resort, pompă cinci 
centimetri cubi de Surital în organismul lui O'Brien. 

Thorpe îngenunche la câteva palme în faţa lui O'Brien. 

— Bun, acum să-l lăsăm cam un minut. 

Thorpe îşi căută ţigările şi îşi puse una în gură. Ţinând 
pistolul aţintit spre O'Brien, scoase bricheta Dunhill şi o 
aprinse. 

O'Brien prinse momentul când ochii lui Thorpe se 
închiseră reflex şi acţionă. Se ridică pe jumătate, întinse 

mâna şi trase de mânerul uşii. Uşa începu să se deschidă, 
lăsând să intre un curent puternic de aer rece, însoţit de 
huruitul celor două motoare. 

Thorpe se aruncă spre O'Brien şi-l prinse de gleznă, în 
momentul când acesta se rostogolea afară, cu spatele 
înainte. Thorpe trase de picior, răsucindu-l, şi începu să-l 
ridice înapoi. 

O'Brien scoase un urlet de durere, dar continuă să se 
arcuiască pe spate, aducându-şi partea superioară a 
corpului şi braţele în bătaia curentului de aer. 

Thorpe îşi fixă picioarele de ambele părţi ale uşii 
deschise şi trase din toate puterile, înjurând în gura mare 
peste zgomotul asurzitor. 

— Ticălos bătrân! Pui şiret de căţea! 

Thorpe simţi că pierde lupta împotriva curentului de aer, 
pe măsură ce corpul lui O'Brien era tras tot mai mult în 
afara avionului. O'Brien îl lovi cu piciorul rămas liber. 

În cele din urmă, Thorpe zbieră: 

— Bine, pui de căţea! Mori! 

Işi lăsă picioarele să lunece din cadrul uşii şi se simţi 
smuls afară, cu capul înainte, ţinându-l în continuare pe 
O'Brien de gleznă. 

Thorpe privi instinctiv în sus şi văzu luminile de poziţie 
ale „Beechraft”-ului dispărând în noaptea luminată de lună. 

Cădeau amândoi cu 180 de kilometri pe oră, cincizeci de 
metri pe secundă, viteză la care, Thorpe ştia, mai aveau 
mai puţin de 80 de secunde la dispoziţie pentru a trage de 
corzi. 

Thorpe se prinse de piciorul lui O'Brien şi se întoarse cu 
capul în sus. Văzu mâna lui O'Brien îndreptându-se spre 
coardă. Thorpe îşi încolăci ambele braţe în jurul piciorului 
lui O'Brien şi-i răsuci corpul cu o mişcare bruscă, care-i 
puse pe amândoi într-o mişcare de rotaţie. 

O'Brien se rotea cu braţele întinse lateral şi încercă să şi 
le tragă lângă corp. Thorpe îi văzu degetele dând să-i apuce 
coarda de pe piept. Întinse mâinile şi se prinse de hamurile 

încrucişate de pe abdomenul lui O'Brien, trăgându-se în sus 
până ajunse piept la piept şi faţă în faţă cu bătrânul. Işi 
încolăci braţele în jurul umerilor lui O'Brien şi-l trase într-o 
îmbrăţişare de urs. ÎI privi intens în ochi, de la câţiva 
centimetri şi strigă: 

— Ştii cine e Talbot? 

Ochii lui O'Brien erau pe jumătate închişi, iar capul 
începuse să atârne pe o parte. Mormăi ceva ce lui Thorpe i 
se păru a fi „Da”. 

Thorpe strigă din nou: 

— Cine e Talbot? 

Thorpe văzu trăsăturile lui O'Brien contorsionându-se 
într-o expresie de durere şi dinţii înfigându-i-se în buza de 
jos, de unde izvori sânge care-i acoperi faţa. Atac de cord. 

Thorpe privi în jos. Aprecie căderea la peste trei mii de 
metri. Mai rămăseseră cam o mie cinci sute. Se uită din nou 
la faţa de cretă a lui Patrick O'Brien şi fu sigur că acesta nu 
avea să mai tragă niciodată de coardă. li strigă lui O'Brien 
în ureche: 

— Geronimo şi tot rahatul! Aterizare bună! 

Îl eliberă pe O'Brien şi începură să se îndepărteze unul de 
altul. Braţele lui O'Brien, nestingherite, se ridicară deasupra 
capului. Thorpe întinse mâna şi-i dădu un brânci puternic, 
trimiţându-l de-a berbeleacul. 

Thorpe aruncă o privire spre pământ, care se apropia 
foarte repede. 

— O, 'tu-i mama mă-sii! 

Smulse coarda şi ridică ochii. 

Îşi spuse că, într-o fracțiune de secundă, în funcţie de 
cum avea să iasă şi să se deschidă paraşuta, ar putea fi 
prea târziu. Dacă aceasta nu se va deschide, era deja prea 
târziu pentru paraşuta de rezervă. 

Paraşuta neagră de nailon zbură frumos în sus, ca un 
fuior de fum, apoi se undui în timp ce cupola se umplea cu 
aer. Thorpe se forţă să privească în jos. Cam nouăzeci de 
metri, doar două secunde până să se zdrobească de 

pământ. Se simţi săltat în sus şi auzi plesnetul cupolei când 
se întinse complet. Privi din nou în jos, să vadă unde va 
cădea O'Brien, dar îi pierduse urma pe fondul întunecat al 
pădurii de dedesubt. | se păru că aude un zgomot de crăci 
rupte, urmat de o bufnitură. 

Era acum complet decelerat şi plutea la mai puţin de 
douăzeci şi cinci de metri deasupra solului. Văzu o mică 
poiană cu sol nisipos în mijlocul pinilor pitici, luminată de 
lună, şi trase puternic de corzi, alunecând spre peticul de 
pământ golaş. 

Thorpe îşi strânse picioarele şi ateriză. Se rostogoli pe un 
umăr, apoi sări în picioare şi trase cârligul de desprindere 
rapidă. Paraşuta fu dusă puţin mai departe de briza lină. Işi 
scutură nisipul de pe mâini şi de pe faţă. 

— N-a fost rău. Simţea acea euforie incredibilă care 
urmează unei aterizări reuşite. Al dracului de bine! 

Strângându-şi paraşuta, îi acordă în trecere un gând lui 
O'Brien. Omul fusese un oponent valoros. Se aşteptase la 
mai multe necazuri din partea pilotului şi la mai puţine din 
partea lui O'Brien, ţinând seama de vârsta acestuia. Dar 
vulpile bătrâne erau rezistente. De-asta şi ajungeau să 
îmbătrânească. 

Se întrebă ce concluzii or să tragă autorităţile în legătură 
cu avionul zdrobit pe neaşteptat la poalele Alleghenilor 
Pennsylvaniei, departe de rută, şi cu pasagerul făcut zob în 
New Jersey. Râsul lui Thorpe sparse liniştea, nopţii de 
primăvară. 

Thorpe înghesui paraşuta în husă şi întinse antena unei 
balize radio. Se aşeză pe o movilă de nisip, îşi pipăi nasul 
însângerat, apoi desfăcu o pungă cu dropsuri de ciocolată şi 
începu să aştepte elicopterul. 

Noaptea asta avusese două victime şi, ca un casap într- 
un abator, trebuia să se grăbească înainte ca turma să intre 
în panică şi să o ia la goană. 

Cel puţin, îşi spuse, contribuia la eliminarea suspecților. 

30 


Micul elicopter LOH care-l aducea pe Peter Thorpe ateriză 
pe eliportul de pe Strada 30 West, pe râul Hudson. Thorpe 
îşi schimbase ţinuta, punându-şi un sacou, cravată şi 
pantaloni de stradă. 

Pilotul, angajat cu contract la Lotus Air, o firmă a CIA, nu 
cunoştea nici numele, nici misiunea pasagerului său. Nu 
schimbase niciun cuvânt cu el, nici măcar nu se uitase la el. 
Dacă peste un an, sau peste o săptămână, ziarele ar fi scris 
despre un cadavru găsit cu paraşuta nedeschisă în Pine 
Barrens, New Jersey, pilotul ar fi pus cap la cap doi şi încă o 
dată doi şi ar fi găsit că fac zero. 

LOH-ul ţâşni peste râu şi dispăru în noapte. Thorpe îl 
urmări cu privirea, apoi luă pachetul cu paraşuta şi 
îmbrăcămintea purtată peste noapte, îngreunat cu câteva 
pietre, şi-l aruncă în râu. 

Porni pe străzile pustii, întunecoase, de pe malul râului şi 
intră într-o cabină telefonică. Formă numărul de la Clubul 
Princeton şi fu pus în legătură cu West. 

— Nick, ce mai faci? 

— Perfect. 

— Ce făceai acum? 

— Ziceam să mă culc. Mâine trebuie să prind devreme 
cursa de Washington. 

— Dau de băut. 

— Nu prea am chef de băutură. 

— Nu stăm mult. Dar am chef de un Negroni şi nu-mi 
place să beau singur. 

Urmă o scurtă tăcere, apoi vocea lui West reveni în 
receptor: 

— În regulă... da... unde... când? 

— Ne vedem la clubul meu. Eu ajung în zece minute. 
Thorpe închise. 

Peter Thorpe intră în clubul Yale şi se aşeză pe o sofa 
mică lângă West, care stătea cu ochii la un Martini de pe 
măsuţă. Thorpe comandă un Negroni şi-l privi pe West din 
profil! 

— Mi-a fost teamă că ai uitat parola. 

West îl fixă şi el pe Thorpe, fixă micul plasture care-i 
acoperea nara stângă, dar nu spuse nimic. 

Thorpe şopti: 

— Uite, Nick, chestia asta cu Talbot a stârnit un viespar. 
Ar trebui să te dai la fund o vreme. 

West dădu din cap, apoi îşi regăsi vocea şi spuse: 

— Cine... ei sau noi? 

— Ai noştri. Langley a fost în alarmă maximă tot 
weekend-ul. Ştii cum e: se apucă să ia hotărâri în stânga şi 
în dreapta şi se autoexcită. Au luat o hotărâre şi în legătură 
cu tine. 

— Ce...? 

— Mă rog, n-au plănuit chiar să te elimine, dar or să te 
ţină în munţi... s-ar putea să dureze. 

Ochii lui West părură că se înviorează. 

— Atunci poate că ar trebui să mă prezint la serviciu şi... 

— Nu. Să nu faci asta. 

— Dar... n-am nimic împotrivă să fiu pus la rece. 

— Dacă ai şti ce fac ei acolo în munţi, te-ai mai gândi o 
dată. 

West îl privi pe Thorpe cu un amestec de curiozitate şi 
teamă. 

— Ce...? 

— Termină-ţi paharul! spuse Thorpe. 

Tocmai i se adusese băutura comandată şi Thorpe gustă 
din pahar: 

— Nu-i rău. N-am băut niciodată aşa ceva. Ascultă, Nick, 
pentru păstrarea aparenţelor, n-ai putea să încerci să 
zâmbeşti puţin şi să te colorezi un pic la faţă? 

West sorbi din Martini. 

— Ai armă? întrebă Thorpe. 

— Nu. 

— Vestă? 

— Nu... n-o port. 

— Dar semnalizator? 

West îşi atinse catarama curelei: 

— Micro-miniaturizat. Pot fi recepționat din aer, din 
maşină sau de la sol. 

— Acum e în funcţiune? 

— Nu. De ce-ar fi? 

— Cum îl pui în funcţiune? 

West îşi linse buzele: 

— Strângi catarama din două părţi, sus şi jos. Are nişte 
butoane cu arc, ca un ceas de mână. 

— Microfoane ai? 

— Nu. 

Thorpe, care avea la el un detector de „ploşniţe”, ştia că 
West n-avea niciun microfon, fiindcă detectorul nu-i dăduse 
niciun semn. 

Se uită o vreme la West, apoi întrebă: 

— Pastile L? 

West încuviinţă: 

— Întotdeauna! 

— Unde? În ce formă? 

West ezită, apoi bătu cu degetul în inelul de licean de la 
Princeton. 

Thorpe privi inelul: 

— Sub piatră? 

— Nu... piatra... cianură suspendată în zahăr candel, 
colorat artificial ca onixul. Plus o peliculă subţire de 
poliuretan ca să-i menţină strălucirea şi să-l ferească de 
umezeală... Îl muşti... 

— Şi moartea e, cum se zice, instantanee, zâmbi Thorpe. 
Oare ce o să mai inventeze data viitoare? Asta-i singura 
otravă? 

West clătină din cap: 

— O capsulă convenţională. Am uitat-o. E în cameră. 


- 267 - 


Thorpe zâmbi: 

— Ţi-ai uita şi curul, dacă n-ar fi prins de tine. 

— Mai spune-mi despre munţi, zise West. 

Thorpe vorbi, privind drept în faţă: 

— Te duci acolo ca Nicolas West şi te întorci altcineva. 

— Ăsta-i Programul pentru o Nouă Identitate! 

— Nu chiar. Se merge puţin mai departe decât chirurgia 
plastică şi un nou permis de conducere, amice. Tratament 
cu şocuri electrice, droguri şi hipnoză. Când termină cu 
creierul, eşti neutralizat. 

West îl privea cu ochii holbaţi. 

— Asta înseamnă acum să fir neutralizat, continuă 
Thorpe. Nu te mai omoară, dacă n-ai făcut vreo crimă. |ţi 
modifică doar puţin memoria, ca să nu mai fi o enciclopedie 
ambulantă. 

West se lăsă pe spate, pe sofa. 

— 0... Doamne, Dumnezeule... nu pot să facă asta! 

— Aşa-i. E ilegal, şi ei nu ţi-ar viola niciodată drepturile 
civile. Dar, hai să zicem că ar face-o. In cazul ăsta, tot ce-ţi 
rămâne de făcut e să te dai puţin la fund. Să nu-ţi cadă 
creierul în mâinile lor. 

West îşi goli paharul. 

— Când... când trebuie să... 

— Când? Astă-seară! Nu există un mâine. 

— Lucrurile mele...? spuse West. 

— Lucruri? Ce lucruri? 

— Păi... haine... cărţi... 

Thorpe izbucni în râs: 

— Dacă te duci cu ei la munte, n-o să-ţi mai aduci aminte 
nici cum te cheamă, darmite ce-ţi aparţine. Nu-ţi mai bate 
capul cu idioţenii pe de altă parte, ai nevoie şi tu de nişte 
polite de asigurare. Dacă ai avea o asigurare, pusă bine şi 
armată să explodeze în anumite condiţii, atunci ai putea să 
faci tu jocul. 

West îşi frecă obrazul. 

— Acum nu pot să-mi fac rost de nicio asigurare. 

Thorpe reflectă un moment, apoi spuse: 

— Poate ai putea să ajungi la birou mâine devreme, să te 
porţi normal, să aduni ceva documente - poate să le scoţi 
din calculator - şi să fugi. 

West tăcu un timp, apoi ridică ochii. 

— Poate, dacă aş putea să intru în calculatorul meu de 
aici... de la calculatorul tău de la „Lombardy”... 

Thorpe dădu uşor din cap, dar nu spuse nimic. 

West se uită la el: 

— Cred că aşa trebuie să fac. 

— Aşa se pare. 

— Dar... cum să facem... să fac asta? Accesul se 
înregistrează şi urma ar duce direct la tine. 

— Zău? replică Thorpe. 

— Da. E foarte bine asigurat. Se înregistrează accesul, 
plus informaţia la care ai avut acces, şi se identifică locul 
de unde ai lucrat. Cei de la Langley o să-şi dea seama 
imediat. 

Thorpe vorbi degajat: 

— Să intru eu în computer, că după aia pot să fac tot 
ce-am să vreau. Dacă pot să intru, pot să şterg şi orice 
urmă, pe drumul de ieşire. 

West îl privi lung, apoi spuse: 

— Calculatorul n-o să-ţi permită. O să le spună... 

Thorpe zâmbi: 

— Dacă am dat mâna cu un calculator, mi l-am şi făcut 
amic. 

Îşi aprinse o ţigară. 

— Ştii care-i diferenţa dintre viol şi seducţie? Ambele 
presupun penetrare, doar că în primul caz e violentă şi 
chinuită, iar în al doilea caz e tandră. Dacă-ţi fut eu 
calculatorul, n-o să le spună nimic copoilor. Bine? Lasă-mă 
să-mi bat eu capul cu modul de lucru! 

West înclină capul, în semn de acceptare. 

— Uite, Nick, singura problemă e să nu fi fost ei 
prevăzători şi să-ţi fi anulat deja codul de acces - asta-i 

versiunea modernă a confiscării cheii de la toaleta 
directorilor. 

West încercă un zâmbet slab. 

— Dacă acţionăm rapid - în noaptea asta -, continuă 
Thorpe, cred că mai avem o şansă să nu se fi gândit încă 
nimeni să-i spună calculatorului că ai devenit persona non 
grata. Mâine, mai mult ca sigur că ăsta va fi primul punct 
pe ordinea de zi. Primul pas pe drumul care va face din tine 
o nepersoană. 

West încuviinţă şi-şi duse paharul la buze. Mâna îi 
tremura. 

— Spune-mi numai, şopti el, de ce rişti pentru mine? 

Thorpe se aplecă spre el: 

— Nick, eu nu-s un băiat bun. Dar nici cei pentru care 
lucrăm nu-s toţi băieţi buni. 

Răsuflă puternic. 

— Dacă îi las să-ţi învălmăşească creierii şi să te pună să 
speli geamuri pe la vreo fermă, n-aş mai putea să trăiesc... 
Vreau să zic, n-aş mai putea să dau ochii cu Katherine, sau 
cu Ann... 

La auzul numelui lui Ann, West rămase cu gura căscată. 
Mai comandă un Martini unui ospătar aflat în apropiere. 
Thorpe continuă: 

— Ca să fiu sincer, şi eu vreau să mă bag prin creierii 
calculatorului tău. Se pare că, astă-seară, dorinţele mele 
coincid cu nevoile tale. 

— Dar de ce vrei să intri în calculatorul meu? 

— Ţi-am mai spus, Nick, de mai multe ori, că am nevoie 
de informaţii despre cei bătrâni, ca să-i recrutez în serviciul 
meu de Contacte Interne. 

West încuviinţă. Intotdeauna fusese de părere că aceste 
dosare computerizate ale spionilor amatori îi erau interzise 
lui Thorpe fără niciun motiv plauzibil. 

— Dar va trebui să fiu de faţă când intri în calculator. 

— Altfel nici nu mă gândesc. 

Thorpe îşi strivi ţigara în scrumieră. 

— Ştiu că eşti loial, Nicko. Dar ai citit despre destule 
cazuri şi ştii că nici măcar loialitatea nu e o poliţă de 
asigurare împotriva paranoicilor ălora nenorociţi care au 
posibilitatea să-ţi facă rău. Loialitatea ta ar trebui să se 
termine atunci când se termină a lor. Ei nu sunt guvernul 
sau ţara, ştii asta, profesore. 

West îşi trecu mâinile peste faţă şi spuse într-un târziu: 

— Dar... de ce...? spuse cu un glas chinuit: Ce-am făcut? 

— O, Doamne, Nick, am mai discutat asta de zece ori. N- 
ai făcut nimic. Şi ce dacă? Stii prea multe. Mai sunt şi alţii 
ca tine, dar în cazul tău sunt foarte speriaţi. Tu nu eşti cu 
adevărat din Companie. Ai fost recrutat dintr-un capriciu 
întâmplător al vreunui fost director şi pe urmă au uitat toţi 
de tine şi de secţia ta, până-ntr-o zi când şi-au dat seama 
că ştii prea multe despre unii dintre şefi. Până aici ţi-a fost. 

Rahatul cu Moscova-l-vrea-pe-Nick e doar o acoperire 
care să justifice de ce trebuie să scape de tine. 

West privi agitat prin salonul mare. 

— Te rog, Peter, mai încet! 

— Hai, linişteşte-te. Aici e Clubul Yale, pentru numele lui 
Dumnezeu! Jumătate din afacerile ilegale din ţara asta sunt 
conduse de aici. 

Thorpe se ridică. 

— Bun, mai gândeşte-te. Nu te presez. Pentru mine nu-i 
aşa de important. 

West îl prinse de braţ. 

— Bine. Bine! Spune-mi ce am de făcut. Unde să mă duc 
astă-seară? 

Thorpe scoase o cheie din buzunar şi privi în jur. 

— Camera 1114. Acolo să te duci. E cineva în cameră. Un 
actor. Nu ştie nimic. Calitatea lui principală e că seamănă 
cu tine, Dumnezeu să-l aibă în pază pe el şi cariera lui. iți 
schimbi hainele cu el. O să plece, cu pipa în gură şi, dacă 
avem noroc, o să tragă după el pe oricine te urmăreşte. 
Asta înseamnă, probabil, vreo duzină de mameluci de la 
CIA, KGB şi de-ai lui O'Brien. Dacă avem şi mai mult noroc, 

o să intre neobservat în camera ta de la club şi nimeni n-o 
să-şi dea seama până mâine dimineaţă că i-am păcălit. 
Câştigăm o mulţime de timp. 

West se ridică, apoi spuse deodată: 

— Aşa a dispărut şi Carbury. 

— Şi ce? Vrei ceva original? Chestia asta ţine. M-a păcălit 
şi pe mine o dată cineva. Stai liniştit în camera 1114 până 
vine cineva după tine. N-ai telefon în cameră, aşa că n-ai să 
fi tentat să suni. Ţi-am pus şi un roman de spionaj, zâmbi 
Thorpe. 

West încuviinţă, şi Thorpe îi strecură cheia în buzunarul 
hainei, apoi îl bătu pe umăr: 

— la-o uşor, Nick. Ne vedem la „Lombardy” înainte de 
ivirea zorilor. Urmează instrucţiunile. 

Thorpe îl urmări pe West în timp ce acesta se îndrepta, 
cu un aer nenorocit, spre ascensoare. West se urcă în lift 
fără ca cineva să pară că a băgat de seamă. 

Thorpe cobori scara şi se opri pe palier. In hol, un bărbat 
şi o femeie citeau. Puteau să fie de oriunde. Thorpe surâse 
pentru sine. Spioni urmărind spioni. li veni în minte că, 
datorită lui Tony Abrams, astă-seară s-ar fi putut să fie 
reprezentate şi FBI şi NYPD!'$. Fără îndoială că poliţia era 
după e/, nu după West. Gândul că era urmărit de poliţişti 
municipali îi făcea greață. Se încruntă. Abrams. Cine dracu’ 
s-ar fi gândit la o asemenea bazaconie? Vineri seara, 
Abrams fusese o ţintă uşoară. Dar acum nu mai era. Acum 
era un siloz de rachete, din beton armat. Şi totuşi, era încă 
vulnerabil. Era vulnerabil prin Katherine. 

Thorpe rămase pe palier, supraveghind holul şi oamenii 
de acolo. De acum, toată lumea ştia că el şi cu West 
băuseră împreună în seara ce urma să fie a dispariţiei lui 
West. Dar n-avea ce face. 

Nicholas West era un tip la care era greu de ajuns. 
Thorpe era unul dintre puţinii care aveau acces la el şi, într- 

o oarecare măsură, se bucura de încrederea lui. Era dificil 
să răpeşti un tip protejat, de aceea uneori era mai bine să-l 
laşi pe individ să se răpească singur. 

Bărbatul care semăna cu West cobori scările, purtând 
hainele celuilalt şi fumând pipă. Veni lângă Thorpe fără un 
cuvânt. Coborâră amândoi repede în hol, Thorpe mergând 
la început puţin înaintea lui, apoi acesta i-o luă înainte, spre 
uşă, ferindu-se astfel să fie văzut din faţă. Nu-i privise 
nimeni, dar, după câteva secunde, bărbatul şi femeia se 
ridicară şi plecară după ei. 

Afară, Thorpe mai identifică cel puţin doi, dar ştia că, la 
lumina străzii, nimeni nu se îndoia că cei pe care îi 
urmăreau erau Thorpe şi West. O luară spre clubul 
Princeton. Thorpe simţea, chiar dacă nu vedea, că în urma 
lor era o adevărată paradă. Spera să nu se calce între ei pe 
picioare. Începu să râdă: Doamne, ce circ! Îi spuse celuilalt: 

— O să te bag în cameră la Princeton, dar până în zori 
trebuie să-ţi schimbi înfăţişarea şi să pleci de acolo. 
Smucitul ăla ţi-a dat cheia? 

Omul încuviinţă. 

— Cine era celălalt tip din cameră? Nu m-am aşteptat să 
mai fie cineva acolo. N-a scos un cuvânt. Părea un dur. 

— Tot un actor. E plin de actori peste tot, zilele astea. 

Thorpe privi de-a lungul străzii. New York-ul îşi vedea de 
treburi, iar Thorpe juca o comedie care urma să se 
transforme foarte curând în tragedie. Thorpe se întrebă 
cum va arăta oraşul după weekend-ul de Patru lulie. 
Regretă că nu avea să fie în oraş să vadă. 

Peter Thorpe intră în salonul Clubului Universităţii. Numai 
doi bărbaţi erau aşezaţi la o măsuţă, şi Thorpe îi recunoscu 
ca fiind membri ai clubului. Se aşeză pe un scaun din faţa 
barului. 

— Donald, mai eşti aici? 

Barmanul se întoarse şi zâmbi, apoi se uită la ceas. 

— Pentru încă cinci minute. Astă-seară închidem la 
miezul nopţii. Cu ce vă servesc, domnule Thorpe? 

— O, doar un sifon. 

Donald încuviinţă: 

— O băutură bună duminică seara. Cum a fost în 
weekend? 

— Şi mai bine, şi mai rău. 

Donald puse pe tejghea o sticlă mică de Schweppes şi o 
deschise. 

— Cred că v-am văzut la actualități. Era o secvenţă cu 
mulţimea de la arsenal. Ce mai bal! 

— Aşa-i. 

Thorpe turnă apa gazoasă într-un pahar plin cu cuburi de 
gheaţă. 

— Ascultă, eu sunt cam în restanţă la tine. N-o pune şi pe 
asta la notă. li trecu un dolar peste bar, şi Donald palmă 
bancnota şi o vâri în buzunar. 

— Te-a întrebat cineva ceva despre Edwards ăla? 

Donald dădu trist din cap. 

— Un poliţist, Spinelli. Nu i-am spus nimic despre plic. 

— O, dar puteai să le spui. Oricum trebuie să vorbesc şi 
eu cu Spinelli şi o să-i spun, aşa că, dacă i-ai spus, nu-i nicio 
problemă. 

Thorpe îşi stoarse în pahar o felie de lămâie. 

Donald îşi turnă o Cola. 

— Păi, n-am ştiut, am crezut că vreţi să rămână între noi. 
Aşa că n-am spus nimic. Voiam să vorbesc întâi cu 
dumneavoastră. Pot să le spun că pur şi simplu am uitat, 
ştiţi? 

— Desigur. Îţi mulţumesc. 

Thorpe termină de băut: 

Donald privi în jur şi şopti: 

— Ce-i cu Edwards ăsta? De fapt îl cheamă Carbury, nu? 
Ştiaţi asta. 

Thorpe ridică din umeri: 

— Nu ştiu nici eu prea multe:.. Îşi reprimă un sughiţ. 
Scuză-mă. A fost bun... Nu, nu prea ştiu. Ei cred că a fost 
atacat. Poate şi omorât. 


= DAR. 


— O, Doamne! Nu-mi miroase a bine. Vreau să zic, un 
englez cu clasă şi aşa mai departe. Strică imaginea 
oraşului. 

Clătină trist din cap: 

— N-a apărut nimic în ziare. 

— Zău? Apropo, când ai vorbit cu Spinelli? 

— Păi... Vineri seara, când a venit poliţia să vadă camera 
lui Edwards. Mi-a pus puţine întrebări. Dar a venit din nou 
sâmbătă după-amiază, pe la patru; de-abia intrasem în 
schimb. De data asta a fost ceva mai agresiv. Avea o 
grămadă de întrebări şi am avut senzaţia că vorbise deja cu 
dumneavoastră. Dar pe urmă m-am gândit că o fi fost tipul 
cu care aţi fost vineri seară. Ţineţi minte? 

Thorpe încuviinţă. 

— Şi zici că nu i-ai spus că l-am căutat pe Edwards ăsta? 

— Nu. Sincer. Mai dă-i în mă-sa. Ce-i treaba lor? Nu? M- 
am gândit că dacă vreţi să ştie, o să le spuneţi 
dumneavoastră. Trebuie să protejăm intimitatea membrilor 
clubului, nu? 

— Aşa-i. Când ai angajamentul ăla în oraş? 

Donald păru puţin surprins şi jenat. 

— Mâine, în ziua mea liberă. Cine are nevoie de ea? 

Donald schimbă subiectul: 

— Despre chestia din Patru lulie. Aş vrea să vă servesc... 
dar, ştiţi, de sărbători suntem plătiţi triplu. 

— Nu, zău? Aş putea s-o fac chiar eu. 

Thorpe râse: 

— Nu-i nicio problemă. Conduci? 

— Nu, cred că trebuie să-mi asiguraţi şi transportul. 

— S-a făcut. 

__ Thorpe îşi privi ceasul. Păi, eu am terminat pe ziua de azi. 
li trecu lui Donald o hârtie de douăzeci de dolari. 

— Mulţam! 

— Eu vă mulţumesc! 

Thorpe cobori de pe scaun. 

— Încotro ai drum? 

Barmanul ridică din umeri: 

— Cred că acasă. Duminica noaptea nu se întâmplă 
nimic. 

— Aşa e. Metrou, taxi sau autobuz? 

— Metroul. North Bronx. 

— Fi atent la banjos şi bongos. 

— Nu mai spuneţi! 

— Ti-am spus! 

Katherine Kimberly se ridică în capul oaselor, în pat, cu 
inima bifându-i puternic, şi întinse mâna după pistolul aflat 
pe noptieră. Se opri şi rămase nemişcată, încercând să-şi 
revină. Telefonul. Afurisitul de telefon! Inspiră adânc şi luă 
receptorul: 

— Da? 

Îşi privi ceasul: şase fără câteva minute. 

Se auzi vocea lui Thorpe: 

— Bună dimineaţa! Te-am trezit? 

Katherine îşi drese glasul. 

— Nu. Oricum trebuia să mă scol să răspund la telefon. 

Thorpe râse: 

— Grozavă glumă! Azi alergi? 

— Da. Unde-ai fost aseară? Te-am căutat până pe la 
miezul nopţii. 

— Ei, răii noaptea circulă. Vechi proverb latin. 

— Latin sau cum o fi, nu mi-ai răspuns la întrebare. 

— La întrebarea ta nu se poate răspunde la un telefon 
neasigurat, scumpo. Când ai de gând să înveţi meseria? 

— Nu-mi mai face morală! 

— Scuze! Ascultă, te duci la chermeza lui Van Dorn? 

Katherine se rezemă de căpătâiul patului, luă un pahar 
cu apă de pe noptieră şi-l bău, apoi spuse: 

— Ca să mă întrebi asta mă suni la şase dimineaţa? 

— Nu voiam să te scap. Ştiam că te duci să alergi. 
Chestia începe pe la patru. Artificiile şi muzica, la apusul 
soarelui. 

— O, Doamne! 

— Mie-mi place spectacolul. Ascultă, am barca în portul 
din South Street. Hai să ne-ntâlnim la... să zicem, la patru. 

— Înţeleg că nu vrei să conduci maşina? 

— Nu, vreau să plutesc. Cu aglomeraţia care e de 

sărbători pe şosele... Am putea să ajungem la Glen Cove în 
patruzeci de minute. 

— Ştii cumva dacă vine şi Pat O'Brien? Nu mai ştiu nimic 
de el. 

— Ascultă, răspunse Thorpe, dacă n-ar fi bătrân şi nu ți- 
ar fi şef, aş fi gelos pe atenţia pe care i-o acorzi. 

— Ţin mult la el. 

— Toţi ţinem. E un gentleman. Eu încerc să-i calc pe 
urme. Oricum, am vorbit ieri cu el. N-o să poată veni. 

— 0... dar Nick? Câţi oameni ţine barca? 

— Pot să iau cinci. Dar Nick a trebuit să ajungă devreme 
la Washington, cu toată sărbătoarea. Cred că e deja în 
drum spre aeroport. Nu vrei să mergi singură cu mine? 

— Mă gândeam doar că ar trebuit să te oferi să mai duci 
pe cineva. Poate pe soţii Grenville. 

— Au plecat la ţară imediat cum au scăpat de poliţie, 
sâmbătă dimineaţa. 

— Ce părere ai despre ce s-a întâmplat? 

Thorpe făcu o pauză, apoi spuse: 

— E suspect. Mai discutăm. Oricum, atunci o s-o iau pe 
Claudia. 

Katherine privi pe fereastra dormitorului. O geană de 
lumină pătrundea pe aleea din faţa clădirii. 

— Ai auzit, bineînţeles, şi despre Arnold, spuse ea. 

— Desigur. Te caută poliţia. 

— O să-i primesc marţi, la birou. 

— Adevărat avocat. Unde alergi azi? 

— Brooklyn. 

— Alergi singură? întrebă Thorpe. 

— De ce întrebi? 

— Păi, ai grijă de bandiți! 

— Incă n-am întâlnit banditul care să-mi facă faţă. 

Ezită puţin, apoi continuă: 

— Tony Abrams aleargă cu mine. 

Thorpe rămase blocat o secundă, apoi spuse: 

— A, asta-i interesant! 

— De ce? 

— Nu ştiam că aleargă şi el. Dar de ce tocmai el? Ştii că 
n-aveţi acelaşi stil. 

— Păi o să trec chiar pe lângă casa lui. 

Lăsă să plutească o tăcere apăsătoare, apoi reluă: 

— Poţi să vii şi tu. S-ar putea să-ţi facă bine. 

— Şi tu poţi să vii să facem haltere, karate şi să alergăm 
cursa cu obstacole de la Farm. 

— Nu-s dispusă să-ţi ascult prostiile. Şi consider că 
purtarea ta de vineri seara a fost grosolană şi neavenită. Ce 
streche a dat în tine? 

— Sunt cam înghesuit... 

— Şi n-ai fost de găsit toată seara de sâmbătă şi toată 
duminica. Şi acum mă suni la ora şase - dar, de fapt, unde 
eşti? 

— La „Lombardy”. De fapt, sunt în afurisita asta de 
mansardă. Cu calculatorul. Am lucrat toată noaptea. Tot 
weekend-ul. Am să-ţi explic altă dată. 

Ea inspiră adânc. 

— În regulă. Ne vedem la patru. 

— Stai! S-ar putea să vin şi eu cu voi. Când şi de unde 
porneşti? 

— Pe la şapte, de la primărie. Pe urmă o iau peste podul 
Brooklyn. 

— Prea devreme. Şi pe urmă? 

— Pe la opt cred că o să fiu la Tony Abrams acasă. Stă în 
strada Henry, numărul 75. Dacă vrei să ne întâlnim, vino 
acolo, sau mai târziu. 

Îi dădu traseul pe care şi-l propusese. 

— Credeam că Abrams stă în Strada 36, zise Thorpe. 

Katherine răspunse după câteva secunde: 

— Cred că se mişcă de colo-colo. 

— De ce? E speriat? 

— Prudent. Ar trebui să fii şi tu. 

— Şi tu. Incepând de mâine poţi să stai aici, la 
„Lombardy”. 

— Mă mai gândesc. 

— Bine, poate dau peste voi în Brooklyn. Dacă nu, la 
patru în port. 

Katherine închise şi cobori din pat. Îşi trase un chimonou 
scurt şi se duse în micul salon. Se aplecă peste canapea: 

— Tony! îl zgâlţăi ea. 

Abrams deschise ochii şi se vedea că nu dormise. 

— Intru eu prima la duş, spuse ea. 

— Bine. Se ridică în capul oaselor şi căscă. 

— Îmi cer scuze pentru canapea. 

El se întinse: 

— Aveam altă alegere? 

— Păi... puteam să dorm eu pe canapea... 

— De-abia am avut eu loc. Şi, de ce să fi lăsat nefolosit 
un pat atât de bun? 

— Ştii ce-am vrut să spun. 

El îşi aruncă picioarele peste marginea canapelei, 
păstrând pledul înfăşurat în jurul lui. Se frecă la ochi, căscă 
din nou, apoi spuse: 

— A încercat cineva să te ucidă peste noapte? 

— Nu, zâmbi ea. 

— Nici pe mine. Ar fi fost o senzaţie bine venită. 

— Termin repede! 

Se întoarse şi intră în dormitor printr-o uşă din panel. 

Abrams se ridică, numai în chiloţi, şi făcu câteva aplecări, 
atingându-şi vârfurile degetelor de la picioare. Işi recuperă 
de sub pernă hamul şi revolverul şi le puse pe măsuţa de la 
capătul canapelei. Se duse în chicinetă şi găsi în frigider o 
carafă cu suc de portocale. Işi turnă suc într-un pahar de 
carton, apoi îşi roti ochii prin încăpere. 

Camera era mică, dar mobilată cu gust, cu câteva piese 
contemporane de bună calitate. Intr-o nişă se afla un birou, 
plin cu teancuri de hârtii. Îşi dădu seama că era din plastic 
transparent, şi că trebuie să fi costat mii de dolari. Clădirea, 
proprietatea lui Katherine, era veche de cel puţin o sută de 
ani, iar cartierul nu prea avea cu ce se mândri, în afară de 


- 280 - 


faptul că agenţii imobiliari îl botezaseră West Greenwich 
Village, ceea ce, după părerea lui Abrams, însemna să 
extinzi prea mult geografia. 

Abrams se apropie de singura fereastră, ale cărei jaluzele 
păreau prea din altă vreme ca să mai fi fost funcţionale şi 
ale cărei geamuri erau pline de valuri şi bule. „Doamne, 
casa asta era deja veche încă de când indienii mai locuiau 
prin împrejurimi”. Pe deasupra, camera mai era şi cu 
tavanul înclinat, ca şi casa din Strada 36. 

Abrams privi pe fereastră la strada îngustă. £ra 
pitorească. Cercetă cu privirea în susul şi în josul ei. 
Felinarele erau încă aprinse, deşi lumina soarelui de 
dimineaţă era deja mai puternică. Strada arăta destul de 
liniştită, şi se părea că nimeni nu dădea târcoale pe-acolo. 

Se întrebă ce-i spunea casa asta despre Katherine 
Kimberly. Şi-o închipuise ca pe o putoare din East Side, a 
cărei preocupare principală, în afara casei, era să 
urmărească schimbările din vitrinele de la „Bloomingdale”. 
Apoi, descoperise că era o alergătoare, se afla în grațiile lui 
O'Brien, pe care Abrams îl respecta, şi tot felul de alte 
chestii pozitive. „Face paradă...” Oricum, mai era şi Thorpe. 

Îşi sorbi sucul de portocale, examinând cu interes unghiul 
de înclinare al camerei. Familia Kimberly trebuie să fi avut o 
slăbiciune pentru casele strâmbe. Un sceptic ar fi spus că 
ăsta era motivul pentru care stătea aici - o amintire 
nostalgică a unei copilării mai felicite. Probabil că 
Greenwich Village îi amintea de Georgetown, unde trăise cu 
maică-sa. 

Abrams auzi un zgomot în spatele său şi se întoarse. 

Katherine stătea în uşa dormitorului. 

— 0... scuză-mă... 

— Nu-i nimic. În ăştia alerg. 

Ea îşi reprimă un zâmbet şi-şi aţinti ochii pe chipul lui. 
Sort de boxer. Alb simplu. Se gândi la Peter, care purta 
bikini multicolori. 

— Voiam să-ţi spun să te serveşti singur. Văd că te-ai 

descurcat. Dacă vrei, fă-ţi cafea. E... mă rog... e ceva în 
frigider. 

— Da, un bec, şi ăla ars. 

Ea râse: 

— Nu prea gătesc. Dar sunt ouă. 

Abrams o privi. Mai purtase conversații asemănătoare, 
dar întotdeauna post coitum. De data asta nu era aşa, şi de 
aceea era şi mai stângace. 

— O să mănânc ceva când ajung acasă. 

Ea ezită, apoi îi spuse: 

— S-ar putea să ne întâlnim cu Peter undeva pe drum. 
Sper că-i în regulă. 

— E logodnicul tău, nu al meu. 

— N-o să fie penibil. Vreau să spun, mai alerg cu bărbaţi. 

Începu să râdă: 

— N-a sunat prea bine. 

Abrams îşi termină sucul şi-i spuse: 

— lau un taxi până acasă şi ne întâlnim pe la opt. 

— Perfect. Dacă te duci până în colţul străzii Houston cu 
Seventh Avenue, găseşti un taxi la oră asta. 

Abrams îşi aduse aminte de o fată care poseda genul 
ăsta de informaţii utile, tipărite şi însoţite de o hartă, pentru 
partenerii ei de o noapte. 

— Mulţumesc. 

Ea dădu să se întoarcă, apoi întrebă deodată: 

— N-ai vrea să mergi după-amiază la petrecerea lui Van 
Dorn de Ziua Comemorării? 

Abrams clătină din cap: 

— Un serviciu pentru O'Brien e suficient pentru un 
weekend. 

— Bine, mai gândeşte-te, da? Poţi să vii cu mine şi cu 
Peter - cu şalupa. 

Clătină din cap: 

— Sună de parcă aş încerca să mituiesc un copil. Voiam 
să spun că, pe apă, durează numai patruzeci de minute. 
Dacă te plictiseşti, poţi să te-ntorci acasă cu trenul... O să 

fie oameni cunoscuţi... Oare de ce par că-ţi vorbesc de sus? 

El traversă camera şi puse paharul de carton pe 
chiuvetă. Se gândi că nu părea deloc că-i vorbeşte de sus, 
în schimb părea tulburată. 

— Adevărul e că am altceva de făcut. 

— 0... bine, atunci să mă pun în mişcare. 

Intră în dormitor şi închise uşa după ea, apoi o deschise 
din nou. 

— Unde mi-o fi capul în dimineaţa asta? Ai nevoie de 
baie? í 

— Nu, răspunse el, vezi-ți de treabă. Incă vreo 
cincisprezece minute e perfect. Pot să-mi fac încălzirea 
pentru alergare: sus, jos. 

Ea aruncă o privire spre podeaua înclinată, se uită la el 
cu supărare prefăcută şi dispăru din nou în dormitor. 

Abrams auzi zgomotul duşului. Luă telefonul şi formă un 
număr. 

— Spinelli. Abrams. 

Vocea căpitanului Spinelli era slabă şi răguşită: 

— A, jidovul rătăcitor! Unde paştele mă-sii umbli, 
Abrams? De ce n-ai fost acasă? 

— Am dormit în Strada 36. 

— Ai dormit pe dracu'! Unde eşti? 

— În West Village. 

— Unde în West Village? 

— Apartamentul 4B. Ascultă, ce cauză a stabilit legistul 
pentru moartea lui Arnold Brin? 

— Sufocare accidentală. 

Spinelli îşi drese vocea. 

— Nu sunt dovezi de violenţă. 

— Lipsesc nişte dosare. 

— Imposibil de dovedit sau de făcut legătura. Şi care-ar fi 
diferenţa? Ştim că a fost asasinat. Cum se face că tu nu eşti 
încă asasinat? 

— Nu s-a terminat weekend-ul. Despre săritorul din 
Strada 36 ai ceva? 

— Mada. A fost o încăierare pe acoperiş. Trei bărbaţi. Dar 
cred că ştii asta. Ţi-am găsit amprentele pe scara de 
incendiu, tipule. 

— Păi, am avut bunul simţ să cobor pe scară. Ce-i cu 
cadavrul? 

— Străin. Probabil din Europa de Est, deşi toate hainele 
erau americane. Ce s-a întâmplat acolo? Cine să vrea să te 
omoare pe tine? In afară de mine? 

— O să-ţi povestesc mai târziu. Intre timp, stai cu ochii 
pe Claudia Lepescu. 

— Stăm cu ochii pe toţi - pe toţi pe care-i putem găsi. 
Încerc să-i dau de urmă muierii ăsteia Kimberly. Mă crezi că 
n-am găsit nici măcar o adresă? Nici Ma Bell n-a auzit nimic 
de ea. Toată lumea are telefon, nu? Deci foloseşte un nume 
fals. Poţi să crezi că o avocată de clasă are un nume fals? 
Am mai încercat să dăm şi de alte personaje din scenariul 
ăsta, dar nu găsim nimic. Probabil că toţi au nume false. Ai 
naibii avocaţi! Dar e mai mult decât atât, nu? Cine-s 
oamenii ăştia pentru care lucrezi, Abrams? Unde locuiesc? 

— O'Brien stă în Sutton Place, dar nu ştiu adresa exactă. 
Van Dorn are o proprietate în Glen Cove. Soții Grenville 
vorbeau de Scarsdale. Kimberly e pe strada Carmine 39, iar 
Thorpe la „Lombardy”. Verifică la Barou. 

— Nu lucrează în weekend. Dar mă duc la biroul lui 
O'Brien marţi la prima oră. Vreau să-i găsesc pe toţi acolo. 
Inclusiv pe tine, asule! 

— Ai vorbit la CIA despre Thorpe? 

— Mda. Nu vor să coopereze. Stai să aibă e; nevoie de 
mine! Nişte măgari! FBI cooperează, dar sunt cam nervoşi 
când aud de subiectul ăsta. Oricum, l-am verificat pe 
Thorpe pe calea normală, în speranţa slabă că ar avea 
dosar la poliţie... 

Abrams auzi cum Spinelli îşi aprindea unul dintre 
trabucurile sale negre, mortale, apoi urmă un acces de 
tuse. 

— Trage adânc, zise el. 

— Du-te-n mă-ta! 

Îşi stăpâni tusea şi continuă: 

— Are dosar la procuratura din districtul Nassau. 
De-acum vreo şapte ani. Thorpe şi nevastă-sa Carol, se 
plimbau cu barca pe lângă istmul Long Island. Ea s-a 
pierdut în mare. Există şi un raport al Gărzii de Coastă. 

— Concluzii? 

— Ce dracu' de concluzii să tragă? Accident. Accidentele 
pe mare sunt crime aproape perfecte. Din câte am citit, CIA 
a scăpat de cel puţin trei oameni în Golful Chesapeake în 
felul ăsta. Doamne! Au marcă înregistrată, copyright şi 
patent pe chestia asta! 

— Totuşi, putea să fie şi accident. 

— Absolut. Dar numai Peter şi Clara au ştiut sigur. Peter a 
depus ca martor la interogatoriul Gărzii de Coastă. Pe Carol 
n-au mai găsit-o. l-au făcut funeralii simbolice pe mare. 
Soţul era vizibil tulburat. N-a fost pus sub acuzare. 

Abrams rămase tăcut o vreme. 

— Bănuiesc că nu poţi folosi prea des chestia asta. 

— Nu. Ai dreptul cam o dată la vreo şapte ani. O soţie, un 
partener de afaceri, un cumnat. Legea mediilor. Aşa că am 
verificat rapoartele Gărzii de Coastă pe vreo douăzeci de 
ani în urmă. Nimic! Pe urmă, mi-am adus aminte că nu 
toate apele sunt sub jurisdicţia Gărzii de Coastă. Aşa că am 
mai verificat şi prin câteva state. Am găsit ce căutam în 
Maryland. Intrarea în Golful Chesapeake, 1971. Om peste 
bord. Căpitanul Peter la timonă. Se întoarce să-l salveze pe 
nenorocit şi... vai, nu! - trece peste capul lui. Dar nu-i totul 
pierdut. Omul trăieşte! Căpitanul Peter dă înapoi şi, din 
greşeală, trece cu elicele peste sărmanul om, îl rade, îl 
tunde şi-i face şi lobotomie. Oricum, accidentul mirosea de 
la o poştă că e treaba Companiei. N-a ajuns în justiţie. 

Spinelli făcu o pauză, apoi spuse: 

— Tipul ăsta e un ucigaş cu sânge rece. 

— Nu sări la concluzii! 

— Înî. În orice caz, ce legătură are James Allerton cu 

toate astea? Fiindcă din cauza asta par toţi aşa de nervoşi. 
E vorba de ace/James Allerton, da? 

— Da. Şi, de fapt, e tatăl adoptiv al lui Thorpe. 

— Fără glumă? 

— Fără glumă. Şi mai e şi prieten cu dispărutul, colonelul 
Carbury. Ai găsit vreo urmă de Carbury? 

— Nu, dar ştiu cum a dispărut. Era o dublură. 

— Ai găsit dublura? 

— Sigur. 

— Cine l-a angajat? 

— L-am întrebat, dar nu vrea să vorbească. 

— Mort? 

— Bingo! Un remorcher l-a găsit plutind. Portul de jos, 
direcţia Franţa. La Omucideri l-au clasat ca sinucidere, dar 
eu sunt mai isteţ, Abrams. Toate cadavrele neidentificate şi 
morţile suspecte trec pe la mine. E o poveste mai lungă, 
dar îşi înregistrase amprentele pentru autorizaţia de a 
deschide un cabaret. Am verificat la Sindicatul Actorilor şi 
am găsit pe cineva care-l cunoscuse şi a venit să facă o 
identificare formală. Mortul se numea Larson. 

— Cum l-ai legat de Carbury? 

— Păi, în primul rând, era actor. Am primit o 
telefotografie a lui Carbury, din Anglia, şi o descriere - 
înălţime, greutate, vârstă. Tipul ăsta, Larson, se potrivea. 
Cu toate astea, Larson nu purta hainele lui Carbury. Pe de 
altă parte, medicul legist zice că Larson a fost îmbrăcat 
după ce murise. Probabil că a fost înecat într-o cadă, sau 
într-o găleată cu apă, dezbrăcat, îmbrăcat cu hainele lui şi 
aruncat în râu. Spinelli făcu o pauză. Avem de-a face cu 
oameni foarte şireţi. Oameni serioşi. 

— Aşa-i! Şi totuşi, îşi spuse Abrams, cu toată inteligenţa 
şi cu toate aiurelile de tip capă şi spadă, totul se reducea la 
munca de rutină a unei echipe de poliţie care-şi face 
treaba. Bună treabă, Spinelli! 

— O, vă mulţumesc, domnule Abrams! Poate că din 
cauza asta eu am ajuns căpitan şi tu eşti încă la şcoală. 

— Se poate. Ascultă, ai mai vorbit cu barmanul? Donald? 

— Aveam întâlnire azi-dimineaţă la nouă, dar Donald a 
sosit mai devreme. Pe la unu noaptea. Se afla pe masă, 
lângă actor. Atacat în Bronx, Pelham Bay, staţia IRT. Daltă 
pentru gheaţă, în moalele capului. 

— Doamne sfinte... 

— Aşa-i. Da' chestia cu dalta de spart gheaţa a fost o 
chestie fină - te-ai prins? Barman... gheaţă... Dar, în orice 
caz, cum se face că tu mai trăieşti încă? Pe tine cum o să te 
găsim, Abrams? Strivit sub un munte de citaţii? 

Spinelli începu să râdă tare. 

Abrams trase telefonul până la frigider şi-şi mai turnă un 
pahar de suc. Bău îndelung, apoi întrebă: 

— Nicolas West. Sunteţi cu ochii pe el? 

— Mda. Toată lumea-i cu ochii pe fraierul ăla. Cine dracu’ 
e? 

— Un tip cu o mulţime de răspunsuri. 

— Mda, mă rog, noi n-avem voie să stăm de vorbă cu el. 
În orice caz, e vârât în Clubul Princeton. 

— Bine, şi cu... 

— Stai puţin. Acum e rândul tău, Abrams. Pune-mă şi pe 
mine la curent. Ce-i cu firma asta a lui O'Brien, de 
exemplu? De ce cade toată balega pe gazonul meu? De ce 
nu la Newark, sau la Berlin, sau oriunde? 

— Telefonul ăsta s-ar putea să nu fie sigur. 

— O, nu mai mânca rahat! 

Abrams îşi dădu seama că n-avea de gând să-i spună 
nimic lui Spinelli despre O'Brien sau despre veteranii OSS, 
şi fu surprins, dar nu total. Auzi închizându-se duşul. 

— Trebuie să fug... 

— Casa ta e proptită bine, ştii. La fel şi Strada 36. 

— Ştiu. Propteşte şi Carmine 39. Mersi. 

— Mada. Mersi pe dracu’. Cum ajungi acasă să-ţi schimbi 
şosetele, că te-am luat. Am mandat pe numele tău. Oricum, 
o să-ţi fie mai bine după gratii. 

Abrams goli paharul de suc. 

— Uite, anulează mandatul şi mâine la nouă sunt la tine 
în birou. 

— Am avut întâlnire cu barmanul az; la nouă. Dar văd că 
aveţi obiceiul să vă duceţi mai întâi la morgă. 

— Azi am treabă. Mâine o să ştiu mai multe. 

Spinelli lăsă să treacă mult timp până să răspundă. 

— Bine. Mâine la nouă. 

Ezită, apoi completă: 

— Ei... Tony... ai grijă de tine. Bine? 

— Bine. 

Abrams închise telefonul şi rămase în mijlocul camerei. 
Auzi pornind uscătorul de păr al Katherinei. Îşi spuse că ar 
trebui să-şi tragă pantalonii ca să treacă prin dormitor la 
duş. Pe de altă parte, ea îl văzuse deja în chiloţi, şi nu voia 
să pară exagerat de timid sau de modest. Logica acestui 
gen de lucruri devenise cam confuză. 

Uscătorul de păr se opri şi ea veni în uşă, purtând 
chimonoul. 

— Te duci la duş? Eu îmi usuc părul în dormitor. Găseşti 
ce-ţi trebuie pentru ras în baie... Am aparate de ras şi 
periuţe de dinţi cu o singură întrebuințare. 

— E vreuna cu numele meu pe mâner? 

— E posibil. Uită-te la 7. Intră din nou în dormitor şi el 
auzi zgomotul foehn-ului. 

Abrams îşi atârnă tocul pistolului pe umăr şi intră în 
dormitor. Ea stătea în faţa oglinzii, cu peria şi foehn-ul, şi 
nu-l observă. Văzu uşa băii, intră şi o închise în urma lui. 
Măcar baia era modernă, cu alte cuvinte, cam din 1955. 

Işi scoase şortul şi rămase în faţa oglinzii. Pe policioară 
erau ordonate maşina de ras şi periuţa de dinţi, precum şi 
un spray cu cremă de ras. Era şi un flacon cu after-shave, 
având pe etichetă un omuleţ care juca polo. Un droghist 
încercase odată să-i explice de ce micul jucător de polo 
valora cu douăzeci sau treizeci de dolari mai mult decât, să 
zicem, un aligator sau un pinguin. Mirosi flaconul: era, fără 
discuţie, parfumul lui Thorpe. 

Abrams se bărbieri, apoi făcu un duş. Se şterse, renunţă 
la after-shave în favoarea unei emulsii astringente şi se 
înfăşură în prosopul de baie. 

Cu şortul de boxer într-o mână, cu pistolul şi hamul în 
cealaltă, deschise uşa şi păşi în dormitor. 

Katherine stătea în fata dulapului, purtând numai o 
pereche de chiloţi de atletism şi ţinând în mână un tricou. 
Rămaseră ochi în ochi fără să vorbească, un timp care li se 
păru destul de lung, apoi Abrams se întoarse şi ieşi din 
dormitor. 

Abrams se aşeză pe canapea şi îşi aprinse o ţigară. 
Ajunsese departe, reflectă el, de vineri dimineaţă când 
sosise la lucru şi găsise pe birou un teanc de note şi scrisori 
scurte, semnate toate Kimberly. 

Se auzi o bătaie în uşa dormitorului şi vocea lui Katherine 
întrebând: 

— Pot să intru? 

— Desigur. 

Ea intră în salon, îmbrăcată într-un şort alb din bumbac şi 
un tricou albastru, ducând în mână şosetele şi pantofii. Il 
măsură de sus în jos, înfăşurat în prosopul de baie verde. 

— N-o să ajungi departe cu ăsta. 

Zâmbi, apoi se aşeză în fotoliu şi-şi trase şosetele groase. 
Abrams se trezi privindu-i picioarele. 

După câteva secunde de tăcere, spuseră amândoi, 
simultan: 

— Scuză-mă... apoi zâmbiră deodată. 

— Ar fi trebuit să bat în uşă, zise Abrams. 

— Oricum, eu trebuia să... mă-mbrac, când am auzit 
duşul. 

— Data viitoare îl facem împreună. 

Ea îşi legă şireturile adidaşilor. 

— Am văzut că ţi-ai aranjat hainele pe masa din 
bucătărie. De ce nu te îmbraci în spatele meu cât mai stăm 
de vorbă? 

— Bine. 

Abrams se duse la măsuţa rotundă din colţul încăperii şi 
începu să se îmbrace. 

— Nu putem să ne ascundem aici la nesfârşit, zise ea. 

— Nu, dar există o siguranţă prin faptul că suntem doi. 

Îşi vâri cămaşa în pantaloni şi-şi puse hamul. Propun ca, 
cine rămâne în viaţă până diseară, acela să doarmă în 
Strada 36. Casa e supravegheată de poliţie. 

Ea încuviinţă. 

— Pare rezonabil. Claudia o să se bucure de companie. 
Abrams nu răspunse. Înconjură fotoliul şi se aşeză în faţa ei, 
pe canapea. Îşi puse şosetele şi pantofii. 

Ea se ridică, se întinse şi făcu o aplecare, cu mâinile până 
la podea. 

— Ei, o să fie o alergare grozavă. Ne întâlnim la tine, 
peste o oră. 

— Perfect. 

Se ridică şi-şi luă sacoul. 

— E vreun grup care se adună la Primărie? 

— Da. Se pleacă în grupuri, între şapte şi opt. O să fie în 
regulă. 

El descuie uşa şi privi în micul hol, apoi se întoarse la 
Katherine: 

— la un taxi până la Primărie. 

— Desigur. 

Se ridică şi-l privi. 

— Tony... ştii, am început să mă simt vinovată că te-am 
târât în chestia asta. 

El zâmbi: 

— Oricum, n-aveam ce face în weekend-ul ăsta lung. 

Ea nu-i răspunse. Abrams o privi: 

— Pe unde crezi că ne-am putea întâlni cu Peter Thorpe? 
Ea îl privi lung, apoi răspunse: 

— Oriunde pe traseu. 

— Bine, atunci să fim cu ochii-n patru. 

Ea încuviinţă. 

Abrams închise uşa după el, îşi scoase revolverul şi 

începu să coboare cele patru etaje. 

32 


Peter Thorpe străbătu mansarda lungă, întunecoasă, şi 
se opri lângă masa pe rotile, de spital. Îl privi pe Nicholas 
West, care zăcea gol pe masă, scăldat de o lumină 
puternică, legat cu o chingă neagră peste picioare şi cu alta 
peste torace şi braţe. 

Lângă masă se găseau două instalaţii de perfuzie, un 
monitor cardiac, un dulăpior pe rotile cu instrumente 
medicale şi două panouri electrice. De corpul lui West erau 
legate o mulţime de tuburi şi de fire. Văzând scena, oricine 
s-ar fi gândit că vede un pacient în agonie; şi aşa şi era. 

Thorpe îşi puse o pereche de ochelari negri, de soare, şi-l 
privi pe West preţ de câteva secunde, apoi întrebă: 

— Ce mai faci, Nicko? 

West reuşi să încline capul, clipind în lumina orbitoare. 

— Bine. 

Thorpe se aplecă mai aproape de West. 

— Ştii, ar putea fi şi mai rău. 

Capul lui Thorpe arunca o umbră, şi West fu în stare să 
deschidă ochii pentru prima dată după mai multe ore. 
Scrută faţa aplecată deasupra lui şi rămase cu privirea la 
ochelarii negri, curbați, încercând să-şi readucă în mintea 
înceţoşată de droguri un nume de animal, apoi mormăi: 

— Cârtiţă... eşti o cârtiţă... 

Thorpe începu să râdă, apoi spuse: 

— Când eram copil, Nick, urmăream traseul galeriilor de 
cârtiţă după muşuroaiele lăsate în iarbă. Uneori, la capătul 
galeriei, dădeam peste un premiu. Vedeam o mişcare... 
Aveam la mine o cazma şi înfigeam cazmaua în pământ, în 
bârlogul cârtiţei, şi o tăiam în două. 

West nu spuse nimic. 

Thorpe zâmbi: 

— Mi-a rămas întotdeauna, Nick, imaginea cârtiţei oarbe 

şi proaste, crezându-se în siguranţă în micul ei tunel, 
mâncându-şi pământul pe care-l săpa, dar lăsând după ea o 
urmă inconfundabilă. Şi, pe când cazmaua o tăia în două, 
mă-ntrebam ce-i trecea ei prin creieraş. De ce o înzestrase 
natura atât de slab pentru supravieţuire? Există o cazma şi 
deasupra capului meu? Mai discutăm despre asta. 

Thorpe se ridică şi fasciculul orbitor căzu din plin pe ochii 
lui West, forțându-l să-i închidă. Thorpe zâmbi şi se întoarse 
spre Eva. 

— Cum stă cu indicii vitali? 

Masiva poloneză dădu din cap: 

— E un tip sănătos. Tensiunea, pulsul, respiraţia sunt 
bune. 

Eva verifică tubul cateterului introdus în penisul lui West, 
apoi se aplecă şi arătă punga în care era colectată urina: E 
limpede. 

Thorpe aruncă o privire pe raftul de sub masă. Acolo mai 
erau un vas pentru colectarea fluidelor aspirate din plămâni 
şi un tub rectal, care venea printr-un orificiu al mesei. Eva 
spuse: 

— Deşeuri solide nu mai sunt. 

Thorpe întinse mâna şi împinse reflectorul. West deschise 
ochii şi cei doi se fixară un timp reciproc. Într-un târziu, 
Thorpe vorbi: 

— Sărmanul Nick. Dar ai ştiut tot timpul, nu-i aşa, că ţi-a 
fost sortit să ajungi, gol, pe o masă ca asta? 

West dădu din cap: 

— ... ştiut... 

Thorpe se aplecă mai mult spre el. 

— Te-ai gândit vreodată că va fi masa mea? 

West deschise gura şi rosti lent, pe silabe: 

— Peter... te rog... nu-mi face asta... 

— De ce nu? aruncă Thorpe. Le-am făcut-o unora care o 
meritau mai puţin decât tine. Unora pe care i-am respectat 
mai mult decât pe tine. 

— Peter... pentru numele lui Dumnezeu... îţi spun tot ce 

vrei să ştii... te rog, nu e nevoie... 

Thorpe privi afişajul cu LEDY -uri roşii. 

— Analizorul de tensiune vocală zice că asta a fost o 
minciună, Nick. 

Se uită şi la înregistrarea detectorului de minciuni: 

— Şi detectorul zice la fel. Ştii ce se-ntâmplă dacă torni 
gogoşi. 

West scutură violent capul: 

— Nu! Nu! Nu! 

— Da, da, da. 

Thorpe îi făcu semn Evei, care aştepta, plină de 
solicitudine, cu două cleme crocodil în mână. Ea ataşă 
clemele de scrotul lui West. 

Thorpe roti acul transformatorului de curent continuu. 

— Nu! Nu! N... 

Faţa lui West se contorsionă brusc într-o grimasă agonică 
şi el urlă în convulsii: 

— Ahhh... Ahhh! 

Thorpe opri transformatorul şi îi spuse lui West: 

— Ştii, Nick, eu am perfecționat metoda asta de 
interogare. Neoficial, se cheamă „metoda Thorpe”. 
Dintotdeauna mi-am dorit ceva sinistru, să-i dau numele 
meu. Ca jucărioara lui Monsieur Guillotine sau ca Legea lui 
Lynch... 

Ochii lui West erau dați peste cap, iar din colțurile gurii îi 
curgea saliva. 

Thorpe continuă: 

— E o combinație de doze mici de droguri, cuplate cu 
şocuri electrice. Mai adaug la asta restricția fizică, ceea ce-i 
dă subiectului un sentiment de neajutorare. 

Căscă. 

— Doamne, ce obosit sunt! 

— ... Ooooh... 

Thorpe păru să nu audă. 


17 Light Emitting Diode — diodă semiconductoare emițătoare de 
lumină la trecerea curentului (n. red.). 

— Totodată, se aplică o dietă echilibrată cu zaharuri, 
vitamine şi proteine, ca să se prevină pierderea memoriei. 
Îţi dar seama că prizonierii înflămânziţi nu-şi mai pot aduce 
aminte lucrurile despre care sunt întrebaţi, nici chiar atunci 
când sunt dispuşi să vorbească? Mai am şi nişte droguri 
experimentale, pentru memorie: Tehnică foarte avansată. 

Thorpe băgă mâna în buzunar şi se jucă cu nişte 
mărunţiş. 

— Şi, bineînţeles, am analizorul de voce şi poligraful, aşa 
că nu iei zguduituri decât atunci când minţi. „Interogatorul 
profesionist trebuie să-şi suprime propriile tendinţe 
naturale spre sadism. Este contraproductiv să provoace 
durere pentru plăcerea lui personală. Aceasta trezeşte 
resentimente şi rezistenţă din partea prizonierului.” N-o 
primeşti decât atunci când o meriţi. Se uită la Eva, apoi la 
West. 

— Trebuie să fim moderni. De acord? 

West încercă să vorbească, dar părea că nu-şi putea 
controla limba şi scoase numai nişte sunete ininteligibile. 

Thorpe îl bătu pe coapsă. 

— Uite, uite! Ţi-a mâncat pisica limba? Relaxează-te un 
minut. 

— Trage de timp, spuse Eva. Şocul electric îl face să-şi 
piardă limba, dar el se face că durează mai mult decât în 
realitate. 

— Se poate. Dar, în câteva zile, îl dau eu pe brazdă. După 
ce-l sparg, o să vorbească şi-o să tot vorbească, şi o să ne 
dea de bunăvoie informaţii despre care nici nu ne-am 
gândit să-l întrebăm. 

Thorpe făcu un semn spre camera video, suspendată pe 
o tijă: 

— Şi totul va fi înregistrat în culori şi cu sonor de calitate. 

— Americanii sunt prea îndrăgostiţi de jucăriile lor, spuse 
Eva, dispreţuitor. 

Thorpe  râse, apăsând butonul de derulare al 
videorecorderului, apoi butonul de start. 

Eva apucă puternic capul lui West şi-i ridică pleoapele. 

Monitorul video de deasupra lui West intră în funcţiune, 
în timp ce din difuzor se auzi vocea acestuia: „Nu! Nu! N...”, 
urmată de un urlet pătrunzător. 

West rămase cu ochii la propria imagine, urlând şi 
răsucindu-se în agonie. 

Thorpe închise aparatul. 

— Ai văzut ce ţi-am făcut, Nick? Cum ţi-ar plăcea să vezi 
ore întregi de reluări ca asta? E aproape la fel de rău ca în 
realitate, ce zici, amice? Uită-te la tine. Transpiri ca un 
porc. 

Eva scoase un sunet de dezgust. 

Thorpe rânji: 

— O altă subtilitate a „metodei Thorpe” este utilizarea 
plăcerii pentru a recompensa adevărul. De exemplu... Îl lovi 
pe West în coaste. Fi atent! Şi acum, ascultă bine. Mai e 
cineva, în afară de tine, la curent cu conţinutul dosarului 
Talbot? 

West clipi şi scutură din cap, apoi îşi aduse aminte că 
trebuia să răspundă în propoziţii complete. 

— Nu... în afară de Ann... Ea cunoaşte dosarul Talbot... 
Nimeni altcineva. 

Thorpe îşi ţinea ochii pe cele două analizoare de 
minciuni. Apoi, încuviinţă din cap. 

— Foarte bine, Nick. Mulţumesc. 

Îi făcu un semn Evei. 

Eva slăbi chinga de pe pieptul lui West cu o gaură, şi 
acesta inspiră de câteva ori adânc. Apoi turnă puţin ulei 
mineral dintr-o sticlă şi-i masă umerii transpiraţi. 

Thorpe apăsă un buton de pe panou, şi acordurile blânde 
ale Sonatei Lunii de Beethoven invadară camera. 

— Ai nişte gusturi muzicale ca zaharina, Nick, spuse 
Thorpe. 

Thorpe se întoarse spre Eva, care acum îi masa picioarele 
lui West. 

— Îți spun eu, Eva, am văzut-o de zece ori şi 

funcţionează. Toţi încearcă să evite durerea, dar psihicul nu 
obţine nicio satisfacţie din asta, nici prizonierul nu se dă de 
partea ta. Corpul şi mintea au nevoie şi de plăcere. 

Thorpe opri muzica. 

— Asta a fost tortură pentru mine. 

West îşi drese glasul. 

— Monstrule... 

Thorpe zâmbi: 

— Încă un aspect al „metodei Thorpe”, domnule West, 
este să-l laşi pe prizonier să te insulte. În vremurile vechi şi 
rele, asta ţi-ar fi adus o falcă ruptă. Dar, atâta timp cât 
analizoarele arată că o crezi cu adevărat, n-ai să primeşti 
nicio durere. 

— O cred. 

Thorpe încuviinţă. 

— Alteori, folosesc sexul, dacă simt că prizonierul are 
nevoie de asta, ca recompensă pentru adevăr. 

Se aplecă deasupra lui West şi îi şopti teatral: 

— Nu-ţi face probleme. Dacă am să folosesc sexul, n-o să 
fie ea. 

Râse: 

— Asta nu-i recompensă. O ştiu - trebuie să-i ofer 
serviciile mele o dată pe săptămână. 

Eva păru tulburată, dar zâmbi subţire, ştergându-şi 
mâinile de ulei pe un prosop. Thorpe se apropie de West. 

— Bun, profesore, să continuăm. De ce l-ai eliminat pe 
O'Brien ca posibil Talbot? 

West răspunse, aproape ca prin vis: 

— A fost o înscenare... Nicio dovadă reală... a fost 
manevrat să intre în situaţii compromiţătoare... de Talbot... 

— Cum poţi fi aşa de sigur? 

— Au încercat să-l omoare pe O'Brien... după război... 
atentat real... accident de vânătoare. În Utah... glonţ în 
stomac... aproape mort... 

— N-am ştiut niciodată. 

— Secret... în dosar... 

— Atunci de ce nu poţi deduce cine a încercat să-l 
compromită pe O'Brien în timpul războiului? De ce nu ştii 
cine e Talbot? 

— Presupun... cred... trei oameni... nu unul... Trinitate... 
probabil nu se cunosc între ei. 

Thorpe îşi frecă bărbia şi se aplecă asupra lui West. 

— Unul dintre ei ar putea să fie tatăl meu? 

West îl privi multă vreme pe Thorpe, apoi închise ochii şi- 
şi pierdu cunoştinţa. 

Eva îi trecu un flacon cu săruri pe sub nas. West întoarse 
capul şi Eva îl plesni. 

Thorpe repetă întrebarea. 

West încuviinţă. 

— Da... da... e posibil... 

— Cât de aproape era O'Brien de adevăr? 

— El credea că-i aproape. 

Thorpe privi analizoarele. 

— Asta-i un răspuns la şmecherie, Nick. Nu face pe 
şmecherul cu mine. 

Eva interveni: 

— Vedeţi, jucăriile astea pot fi păcălite. 

— Doar o vreme, zâmbi Thorpe. Aşa trec eu verificările 
anuale de la Companie. Dar, cuplate cu tortura, timpul şi 
tehnica, „metoda Thorpe” funcţionează. 

Eva luă de pe masă un bisturiu. 

— Dacă-i scot un testicul, o să facă orice ca să şi-l 
protejeze pe celălalt. 

West întoarse capul spre ea: 

— Nu! 

— Eu sunt anchetatorul, nu tu, Eva, spuse Thorpe 
nerăbdător. Pleacă! 

Eva aruncă bisturiul şi ieşi tropăind. 

Thorpe îl privi pe West şi îi văzu teroarea din ochi. Zâmbi. 
Ultima subtilitate a „metodei Thorpe” era această sabie a 
lui Damocles, bisturiul, atârnând deasupra prizonierului. 

West şopti: 

— Peter, te rog... Nu pot să-mi adun gândurile când e ea 
aici... 

— Hai, hai. 

Thorpe îşi puse mâna pe braţul lui West. 

— N-o să-i dăm niciun motiv să folosească bisturiul. 

West încuviinţă. 

Thorpe trase un taburet şi se aşeză lângă masă. 

— In regulă, profesore, o altă metodă de-a mea e să te 
las să pui şi tu câteva întrebări. Dă-i drumul! 

West îl privi o vreme, apoi întrebă: 

— Pentru cine lucrezi? 

— Pentru KGB, bineînţeles. Zâmbi. De fapt, sunt maior. 
Ruşilor le plac gradele. Au impresia că mă simt onorat să 
fiu maior. Ţin la grade mai mult decât ţineau naziștii. 

— Dacă eşti ofiţer KGB, de ce nu ştii cine-i Talbot? 

— Nu vor să-mi spună. Vor să vadă dacă pot să descopăr 
singur. Dacă pot eu, atunci poate şi CIA, sau tu, sau 
O'Brien. 

— Pe cine suspectezi? 

— Pe tatăl meu, zâmbi Thorpe. Dar cred că O'Brien este - 
era - pe urmele altcuiva care, oricât ar părea de forţat, ar 
putea fi şi el Talbot. 

— O'Brien... 

— E mort, Nick. Altă întrebare. 

West întrebă, după o pauză: 

— Carbury...? 

— Mărturisesc. 

Thorpe îşi aprinse o ţigară. 

— După ce am obţinut dubla indicație de la detectivii 
particulari ai lui Kate, a devenit vulnerabil. l-am forţat 
broasca de la uşă şi, când s-a întors să se îmbrace de 
seară, i-am zdrobit capul cu un baston. L-am băgat într-un 
sac de plastic pentru gunoi, împreună cu bastonul şi 
smochingul, şi l-am aruncat pe fereastră în alee. L-au luat 
mai târziu nişte amici de-ai mei. Noroc că avea servieta la 
el. Mai târziu am să-ţi arăt ce avea în ea. Din păcate, însă, 

n-am văzut sângele de pe manşetă. Domnul Abrams l-a 
văzut. Domnul Abrams va plăti cu propriul sânge. Altă 
întrebare. 

— Eşti... nebun... 

— Întrebarea! 

West îşi linse buzele. 

— De ce e Talbot aşa de important...? De ce ordonă 
Moscova crime pe teritoriul american şi britanic ca să-l 
protejeze...? De ce nu-l scoate din ţară...? 

— Evident, Nick, că au nevoie de el în ţară, răspunse 
Thorpe. 

— De ce? 

Thorpe ridică din umeri. 

— Nu sunt sigur. Dar ştiu că zilele Americii sunt 
numărate. Cel mai probabil e că sfârşitul va veni în 
weekend-ul de Patru lulie. Trebuia să-mi spună măcar atât, 
ca să fiu pregătit... şi în siguranţă. 

— Prima lovitură? 

— Nu. 

Thorpe îşi aruncă ţigara pe podea. Credeam că poate ştii 
tu ceva. 

— Nu. 

Mâna lui Thorpe era deja pe cursor şi-i dădu lui West un 
şoc electric masiv. 

West mugi din adâncul plămânilor şi corpul i se opinti în 
chingi. Îşi muşcă limba, şi sângele i se prelinse printre buze. 

— Oh... oh... nu... 

În ochi i se formară lacrimi, şi Thorpe i le şterse cu o 
batistă. 

— Hai, hai... de ce mă faci să-ţi fac asta? 

West suspină. 

— Peter... te rog... încearcă să înţelegi... sunt condiţionat 
să răspund... dă-mi şi a doua şansă... înainte să faci asta. 

Thorpe clătină din cap: 

— Te  recondiţionez eu, Nick. Cărţile de psihologia 
copilului şi cărţile despre comportarea animalelor zic că 

trebuie să fi consecvent cu recompensele şi cu pedepsele. 
Manualul de tortură - da, există aşa ceva, am participat şi 
eu la a doua redactare - zice exact acelaşi lucru. Inţelegi? 

— Da, da. 

— Şi-ţi promit că o să lucrez ca la carte. N-o să-mi ies 
niciodată din fire, n-o să fac nimic din motive personale, 
oricât ar fi ele de păcătoase sau nevinovate. Am mai avut 
prieteni pe masa asta. 

— Doamne, Dumnezeule... 

— Deci, ce ştii despre planul sovietic? 

West inspiră adânc şi răspunse: 

— Cred... că e vorba de... Peter, ascultă... ascultă-mă... O 
să te omoare... n-o să te lase să trăieşti ştiind... asta... 

Thorpe privi analizoarele şi şopti: 

— Chiar crezi asta, nu? 

Se uită la ceas. Acum nu mai am timp de tine. 

Se ridică de pe taburet. 

— S-o luăm în ordine, unul dintre aforismele favorite ale 
Katherinei. Primul lucru pe care-l am de făcut e să pun la 
punct planurile pentru răpirea ei. 

West reuşi să-şi ridice capul. 

— Cine...? 

— Katherine. Cât mă ocup de asta, o să-l omor şi pe 
Abrams. 

— Tony Abrams...? De ce? 

— Nu-mi place. Dar, din punct de vedere practic, ar 
putea să devină o problemă, în orice caz, în curând o să ai 
companie. Kate o să stea întinsă lângă tine până-n seară. 
Ce cor o să mai faceţi! Stereofonic. 

— Eşti bolnav. Toată lumea ştie. Ann ştie, eu ştiu... 

Thorpe întinse mâna spre cursor, dar ezită, inspiră adânc 
şi-şi retrase mâna. 

— Nu mă muşti tu pe mine, javră mică. 

— Nervii... 

Thorpe se aplecă deasupra lui până ce feţele lor ajunseră 
la câţiva centimetri. 

— Să-ţi spun o veste despre iubita ta Ann... 

— Ann... 

— E moartă. 

— Nu. Nu. 

— Ba da... Şi o să te omor şi pe tine. Şi puţin îmi pasă că 
ştii, fiindcă faptul că ştii că Ann e moartă şi că tu vei muri 
n-o să modifice în niciun fel rezultatul interogatoriului. 

— Tu... tu n-ai... n-ai putut... Nu e moartă! 

— Este. 

Thorpe puse un deget pe fruntea lui West şi împinse. 

— Pe aici o să-ţi bag glonţul în cap. Crezi? 

— D-d-da. 

Thorpe privi poligraful şi analizorul de voce. 

— Asta e una dintre puţinele întrebări la care răspunsul 
nu e niciodată concludent. 

II bătu pe West pe frunte. 

— Să crezi! Chiar aici: Bang! Şi-ţi fac o favoare, pentru că 
n-am nimic cu tine personal. Pentru cei care m-au trădat, 
moartea durează două săptămâni. 

West se uită la Thorpe şi întrebă: 

— Cum poţi... pe Katherine...? 

Thorpe se ridică şi începu să se îndepărteze. 

— Pe plan profesional, deţine informaţii pe care aş vrea şi 
eu să le am. Personal, aş vrea s-o văd pe căţeaua asta 
arogantă legată de masă şi urlând din rărunchi. Ce film ar 
ieşi! 

— Peter... dacă ai suflet... inimă... 

— N-am. ŞI, vorbind de ouă, fi atent la Eva. 

— Peter... Katherine nu ştie nimic din ceea ce nu ştiu şi 
eu. 

— O să vedem. Până diseară o să vă bateţi să strigaţi mai 
tare ca să-mi atrageţi atenţia. 

— Ann n-a murit! 

— Nu-ţi mai bate capul cu fetele Kimberly, West. Nu poţi 
să faci nimic pentru ele. Sau pentru oricine altcineva, 
inclusiv pentru tine. 

Thorpe se duse la uşă, apoi se întoarse. 

— Peste câteva ore am să trimit primele benzi video cu 
tine şi cu Katherine la Glen Cove. Amicii mei ruşi vor fi 
clarificaţi şi amuzaţi când o să le vadă. Te voiau pentru ei, 
dar, ca şi alte lucruri pe care le fac, torturează rău. 

Vocea lui West veni din cealaltă parte a camerei, 
surprinzător de puternică. 

— Or să te omoare, prostule. 

— Nu atâta timp cât te am pe tine. Nu atâta timp cât au 
nevoie de mine. Şi am să mă asigur că o să aibă nevoie de 
mine până când... 

— Până la sfârşit. După aia or să te lichideze. N-ai loc în 
planurile lor. 

— Intotdeauna se găseşte un loc pentru unul ca mine, 
Nicko. 

Thorpe rămase tăcut un timp, apoi continuă: 

— În câteva săptămâni, în funcţie şi de ce o să-mi spuneţi 
tu şi Katherine, o să ştim sigur dacă şi când vom trece la 
treabă. O să ştim dacă America va trăi sau va muri. Dar, în 
ce vă priveşte pe voi doi, puteţi să vă consideraţi deja 
morţi. Vorbim mai târziu, amice. 

Katherine Kimberly ajunse alergând pe trotuarul de 
scânduri al Podului Brooklyn şi se angajă pe panta 
ascendentă. Dimineaţa sosise limpede şi răcoroasă, iar 
priveliştea era magnifică. Sub paşii ei, scândurile erau 
elastice şi, ca întotdeauna, savura senzaţia mersului ca pe 
arcuri. Podul începu să coboare şi ea mări ritmul alergării. 

Trecură câteva maşini în ambele sensuri, şi ea se trezi 
uitându-se mai mult la ele decât la peisaj. O furgonetă 
cafenie o ajunse din urmă, şi ea o auzi reducându-şi viteza. 
Mări ritmul şi privi peste umăr. Furgoneta veni în rând cu ea 
şi păstră aceeaşi viteză. Se lansă într-un sprint din toate 
puterile, până prinse din urmă un mic grup de joggeri. 

Furgoneta veni din nou în rând cu ea, iar un bărbat îi 
strigă pe fereastra deschisă: 

— Hei! Nu vii cu noi? 

Ea îi aruncă o privire şi, într-o fracțiune de secundă, din 
instinct şi din experienţă, îşi dădu seama că tipul era 
inofensiv. Îl ignoră şi continuă să alerge. Furgoneta luă 
viteză şi dispăru. 

Katherine rămase în grup şi urmă rampa de ieşire în jurul 
Pieței Cadman, apoi o luă spre sud pe strada Henry. Câţiva 
matinali o priviră indiferenți. Un şofer de camion o fluieră. 
Un băieţaş veni lângă ea şi o întrebă, în dialectul locului: 

— Alergi? 

Katherine zâmbi la lipsa de obiect a întrebării. 

— Hei, vrei să alerg cu tine? 

— Sigur... nu. Nu, nu e bine. 

Mări viteza şi-l lăsă pe băiat în urmă. 

Ceilalţi câţiva alergători din grup cotiră pe strada 
Cranberry şi se îndreptară spre promenada colinelor 
Brooklyn. 

Katherine continuă să alerge singură pe strada Henry 

într-un ritm prea rapid, privind peste umăr la fiecare câteva 
secunde. Era transpirată şi constată că respiraţia îi era mult 
mai grea decât ar fi trebuit. 

Văzu în faţă clădirea în care locuia Abrams, un bloc 
costisitor în mijlocul caselor de cărămidă, şi mări ritmul. 
Când apăru intrarea blocului, marcată de o vegetaţie mai 
bogată, tăie în diagonală curtea şi intră în forţă prin uşile de 
sticlă. Se rezemă de peretele holului şi-şi recăpătă suflul, 
apoi privi ceasul indicator: 7,43 km în 39 de minute. Nu era 
rău. 

Katherine împinse uşile de sticlă interioare, dar erau 
încuiate. Se întoarse să găsească interfonul lui Abrams, dar 
un bărbat îi deschise din interior. Ezită, apoi trecu pe lângă 
el şi traversă repede holul. Apăsă pe butonul ascensorului şi 
aşteptă. Bărbatul rămăsese în mijlocul holului, holbându-se 
la ea. Ea se urcă în ascensor şi cobori la etajul cinci. 

Katherine sună la apartamentul 6C. Un ochi o cercetă 
prin vizor, apoi uşa se deschise. 

— Intră! 

Ea răsuflă prelung şi intră într-un holişor. 

— Te-au urmărit? întrebă Abrams. 

— Nu cred... dar e un tip jos în hol. Costum cafeniu, 
înalt... 

— Poliţist. 

li aruncă o privire: 

— Ceva nu e-n regulă? 

Ea zâmbi forţat: 

— Mi-am închipuit. 

Işi dădu seama că era bucuroasă că ajunsese acolo. Se 
simţea în siguranţă cu el. Se uită la treningul lui zdrenţuit, 
stropit cu pete de vopsea. Pe bluză scria NYPD Gym. 

— Aşa-i şic în Brooklyn? 

— Exact. Le spune bandiţilor că sunt sărac, dar înarmat. 

O conduse în salon. Ea privi în jur: nu era ce se 
aşteptase. 

El îi urmări privirea, dar nu spuse nimic. 

Ea se întoarse spre el: 

— Şi eşti înarmat? 

— Da. Şi tu la fel. Ridică-ţi bluza! 

Ea ezită, apoi îşi suflecă tricoul. Abrams luă de pe 
măsuţă o centură de nailon, i-o trecu în jurul taliei şi îi 
presă închizătoarea arici. 

— Cum o simţi? 

Ea inspiră adânc. 

— Perfect 

E| scoase un toc şi-l prinse de centură pe şale. 

Ea îşi trase tricoul. 

Abrams îi dădu un mic pistol automat argintiu. 

— E un Beretta de 7,65, neîncărcat. Joacă-te cu el. 

Ea trase de închizător, verifică siguranţa şi trăgaciul. 

— E uşor. 

— Special pentru joggeri. N-o să te supere prea tare. 

— Pe altcineva ar putea să supere? 

El zâmbi. 

— N-are prea multă forţă şi e cam imprecis, dar, altfel, e 
demn de încredere. 

Îi dădu două încărcătoare cu câte şapte cartuşe: 

— Ţinteşte la mijloc şi trage întruna. Reîncărcarea e 
foarte rapidă. 

Ea împinse unul din încărcătoare în mânerul pistolului, iar 
pe celălalt îl puse în buzunarul cu fermoar al şortului. Duse 
mâna la spate, strecură pistolul în toc, după care îl scoase 
şi-l puse la loc de câteva ori ca să se obişnuiască cu el. 

Abrams îi urmări mişcările, apoi îi spuse: 

— Ştiu că eşti obişnuită cu tunul personal, dar asta-i tot 
ce am putut face. 

— E perfect. Serios. 

Abrams se gândi că discuţia avea ceva bizar, de parcă el 
i-ar fi dat un ceas ieftin şi ea încerca să-şi ascundă 
dezamăgirea. 

— Cine te-a învăţat să umbli cu pistolul? 

— Peter. 

Ea nu mai dezvoltă ideea, în schimb îl întrebă: 

— Tu ce armă ai? 

— Treizeci şi optul meu, sub braţ, se bătu el pe piept. 
Stai puţin jos. 

Ea se aşeză pe canapea, examinând din nou camera. 

Abrams se aşeză într-un fotoliu din piele bej. 

— Am făcut câteva investiţii bune cât am fost în poliţie. 

Ea păru jenată. 

— Scuză-mă dacă am părut surprinsă. 

— Ca să-ţi spun drept, tipii de la problemele interne ale 
poliţiei păreau şi mai surprinşi, când mi-au făcut o vizită 
inopinată. Au dat totul peste cap căutând sacul cu bani. 

Ea păru din nou stânjenită. 

— Dar ai reuşit să le explici...? 

Abrams se rezemă de spătar. 

— Tatăl Marcyei era agent de bursă. Ea habar n-a avut că 
făceam tranzacţii cu el. 

Zâmbi. 

Surâse şi ea. 

— În orice caz, tipii de la probleme interne au fost 
mulţumiţi, dar eu am fost scos de la informaţii, băgat din 
nou în uniformă şi pus să urmăresc fufele din Staten Island. 
Mi-am dat seama că nu aveam nicio perspectivă şi s-a 
nimerit ca tocmai atunci domnul O'Brien să-mi ofere o 
normă întreagă, aşa că am plecat din poliţie. 

— Da, mi-aduc aminte. 

— Zău? Oricum, oferta a picat într-un moment cum nu se 
poate mai potrivit. 

În cameră se lăsă o tăcere prelungită. Apoi, ea rosti: 

— Doar nu vrei să spui că domnul O'Brien a avut ceva 
de-a face cu... 

— Vreau să spun că domnul O'Brien ar putea să-l facă pe 
Papă să fie judecat pentru erezie, dacă asta i-ar servi 
scopurile. 

— Păi... 

Îşi reaminti de ghinioanele care-l păscuseră pe fostul ei 

soţ. 

— Păi... nu e de rea-credinţă. Vreau să spun, există 
întotdeauna un motiv... 

— Asta-i sigur. Dar nu-i o scuză pentru manipularea 
vieților oamenilor. Oricum, nu există nicio dovadă, nu? ŞI 
zău că nu-i port pică. 

Ea schimbă subiectul: 

— Ai gust la interioare. 

— De fapt, vărul Herbie e zugrav, unchiul Sy are o 
afacere cu mobilier, mătuşa Ruth cu covoarele... Ştii cum e. 

— Nu, nu ştiu. 

Se ridică. 

— Mai bine, hai să mergem! 

El rămase în fotoliu. 

— Nu ne-ntâlnim cu Peter aici? 

— Nu cred. Mai târziu. 

El se ridică. 

— Stai puţin! 

Dispăru în bucătărie şi reveni cu două pahare conţinând 
un lichid maroniu: 

— Reţetă proprie. 

Ea ridică paharul, privindu-l cu suspiciune: 

— Ce-i în asta? 

— Mere, banane, fulgi de porumb şi... nu mai ştiu. Ce-mi 
pică în mână, intră în mixer. 

— Ce mai reţetă! 

Sorbi lichidul. 

— Nu-i rău! 

Abrams îşi goli paharul. 

— Minunat! Ăă, dependinţele sunt pe hol. 

Ea încuviinţă: 

— Doar un minut. 

O urmări dispărând în hol. Ştia că ea era profund 
tulburată. lubitul ei s-ar fi putut să fie un trădător şi un 
ucigaş. Lumea murea în jurul ei şi, probabil, propria ei viaţă 
era în pericol. Ca emoția să fie şi mai mare, credea cu 

adevărat că venea sfârşitul lumii. Şi, probabil, îşi zise el, 
pricepuse deja că el voia să se culce cu ea. Fu de acord că 
nu era momentul cel mai potrivit să abordeze acest subiect. 
Dar ştia că trebuia s-o facă. 

Ea se întoarse. 

— Sunt gata. 

ÎI privi. 

Abrams îşi aminti ce-i spusese O'Brien într-un moment de 
sinceritate: „E abordabilă. Dar, ca şi în război, trebuie să-i 
găseşti punctul slab”. Se gândi la câteva asemenea puncte 
de abordare, amintindu-şi de un alt adagiu militar: „In 
război, nu poţi greşi de două ori”. 

— Katherine... 

Ea rămăsese cu ochii pe chipul lui şi răspunse: 

— Nu, Tony. Nu două lucruri deodată. 

— Mă gândeam la un singur lucru, de data asta. 

— Nu două persoane deodată. Bine? 

— Pare rezonabil. 

Ea zâmbi uşor. 

— Nu pari convins. 

— Nici tu. Îi arătă uşa. 

Katherine o luă spre uşă, apoi se întoarse brusc. 

El o luă în braţe şi o sărută. 

După un timp, ea îl împinse cu blândeţe. 

— Avem treabă... Să le luăm în ordine. 

— Al treilea război mondial, sau ce dracu’ e pe rol, poate 
să mai aştepte. 

— Nu... vino... 

Îi surâse: 

— Hai să scăpăm de nişte frustrări. f 

Abrams înclină capul, urmând-o spre uşă. In momentul 
de față, cea mai mare frustrare a lui se numea Peter 
Thorpe, şi-şi spuse că ar putea să-i facă plăcere să scape 
de ea. 

34 


Nicholas West simţi prezenţa cuiva în apropiere şi 
deschise ochii, clipind în lumina orbitoare. 

Umbra lui Thorpe pluti deasupra lui. 

— Deci, ce mai faci, amice? întrebă acesta. 

West clătină din cap: 

— Sufăr. 

— Totu-i relativ. Dar, hai să-ncepem. 

Thorpe îşi trase un taburet şi se aşeză. 

West îşi roti capul spre stânga şi spre dreapta. 

— Katherine...? 

— Nu încă, zâmbi Thorpe. Dar vine ea. Vine. 

Thorpe îşi aprinse o ţigară. 

— Pipa mea... spuse West. 

— O să-ţi dau pipa, după ce descoperim câteva adevăruri 
Thorpe suflă fumul în faţa lui West şi continuă: 

— Ce făcea Ann pentru Agenţia de Securitate Naţională? 

West îşi plimbă limba peste buzele crăpate de sete: 

— Apă... 

— Doamne, Nick, dacă mai tragi o dată de timp... 

Thorpe cobori de pe taburet şi se duse la un frigider, de 
unde se întoarse cu un pahar de carton umplut cu cuburi de 
gheaţă. Turnă câteva cuburi în gura deschisă a lui West, 
apoi întrebă: 

— Care sunt - erau - atribuţiile Annei la NSA? 

West mormăi ceva şi Thorpe se trase mai aproape. 

— Ce? 

West îl scuipă în faţă. 

Thorpe se trase înapoi. 

— Băga-te-aş în mă-ta! 

Se şterse pe faţă cu o batistă. 

— La minciuni, aceeaşi durere, la adevăruri, aceeaşi 
plăcere, zise West. 

Faţa lui Thorpe se înroşi, apoi se sparse într-un zâmbet. 

— Bine, viermişorule. Deci viermele se răscoală, aşa-i, 
Nick? 

— Metoda ta e proastă. Te urăsc, te detest şi o să rezist. 

Thorpe privi analizoarele. 

— Afirmaţie adevărată. Dar astea sunt numai aperitivele. 
Eroismul tău n-o să dureze prea mult. Mai bine, vorbeşte-mi 
despre Ann. 

West ezită, apoi spuse: 

— E vorba despre descifrarea codurilor. 

Thorpe încuviinţă: 

— Codurile ruseşti. Mai exact, ascultă transmisiunile 
dintre Moscova şi misiunile diplomatice de la New York, 
Washington şi Glen Cove, nu-i aşa? 

— Aşa-i. 

— Acum vreo lună jumătate, secţia lui Anne Kimberly a 
transmis la CIA şi altor agenţii de informaţii din Washington 
o notă cu privire la un fenomen interesant: în seara de 
doisprezece aprilie, anul curent, tot traficul radio dintre 
Moscova şi Glen Cove a încetat pentru circa şase secunde, 
apoi s-a restabilit. 

Thorpe studie faţa lui West, apoi continuă: 

— După cum probabil ştii, transmisiile radio codificate 
între posturile importante sunt continue, chiar dacă nu se 
transmite de fapt nimic. Este o metodă de siguranţă, pentru 
ca cei ce ascultă să nu poată trage concluziile din 
intensificarea sau reducerea traficului radio. Deci, această 
întrerupere de şase secunde a fost demnă de notat, deşi nu 
era cutremur. La raportul NSA, FBI a transmis că, în seara 
aceea, fusese o furtună puternică pe Long Island, cu 
descărcări electrice masive, şi că vila ruşilor, fiind situată 
pe cea mai mare înălţime din zonă, fusese lovită de trăsnet. 
Rezolvarea misterului. 

West îşi trecu limba peste buze, dar nu spuse nimic. 

Thorpe continuă: 

— Dar, stai puţin. După NSA şi alţii care se pricep la 

electronica de vârf, ceva nu era cuşer. Aşa că au fost 
continuate cercetările. Şi, ce să vezi? Un tip de pe un cuter 
care se grăbea să intre în port din cauza furtunii chiar a 
văzut trăsnetul căzând pe casa ruşilor. 

Thorpe se aplecă şi-şi puse coatele neglijent pe marginea 
mesei. 

— Numai că n-a căzut pe casă, Nick. A căzut pe o antenă, 
care era înfiptă în pământ ceva mai departe de casă. Omul 
a văzut-o la lumina trăsnetului. Mai mult, antena fiindu-i 
cunoscută, fiindcă îi servea ca reper, tipul jură că avea o 
extindere foarte înaltă în vârf, pe care n-o mai văzuse 
înainte şi pe care n-a mai văzut-o de atunci. Ce concluzie 
tragi, Nick? 

— Paratrăsnet, spuse West. 

— Corect. încercau să atragă trăsnetul cu prăjina aia. 
Adevărat? 

— Adevărat. 

— Atunci de ce dracu’ a căzut curentul, Nick? 
Paratrăsnetul trebuia să fie legat la pământ, nu la reţeaua 
de curent a casei. Chiar şi tâmpiţii de rusnaci ştiu cum 
funcţionează un paratrăsnet. 

West tăcu. 

— În orice caz, continuă Thorpe, le-am spus amicilor mei 
ruşi că întâmplarea n-a trecut neobservată, şi s-au cam 
enervat. M-au rugat să adâncesc problema. Maximă 
prioritate. 

West rămase tăcut. 

Thorpe îşi scutură ţigara pe podea. 

— Desigur, faptul notabil a fost că, după ce au atras 
intenţionat o descărcare electrică uriaşă, se pare că 
luminile, radioul şi toate celelalte n-au fost distruse. ŞI, într- 
adevăr, toate funcționau după mai puţin de şase secunde. 
Concluzia: s-au jucat de-a Ben Franklin şi experienţele de 
electricitate. Dar în ce scop, Nick? 

West vorbi ezitant: 

— NSA... a ajuns la o concluzie proprie... Le-au spus 

celorlalte agenţii implicate s-o lase baltă... Concluzia lor a 
fost clasificată ca secret de stat... 

— Ştiu asta, nenorocitule! Dar nu ştiu care-i concluzia. 
Poate că tu ştii. Poate că Ann a avut de-a face cu ea. V-aţi 
întâlnit scurt, la Washington, pe 29 aprilie. Poate, printre 
îmbrăţişări, ţi-a spus. Care era? 

West nu răspunse. 

Thorpe întinse mâna spre transformator. 

— Tergiversarea e egală cu minciuna. Trei secunde, 
două, una... 

— Stai! Stai! A zis... Verificau... antişocuri... ca nişte 
siguranţe... voiau... să-şi asigure sistemele electrice şi 
electronice împotriva furtunilor electrice... Să nu aibă 
întreruperi mari în radiocomunicaţii. 

Thorpe studie analizoarele. 

— Până aici, e adevărat. Dar mai sunt multe de spus, nu-i 
aşa? Altfel, prietenii mei din Glen Cove n-ar fi aşa de 
nervoşi pe tema asta. Ce-a mai spus Ann? 

— Nimic. 

Thorpe întoarse cursorul şi-l ținu fix. 

Corpul lui West se arcui deasupra mesei. Gura i se 
deschise, dar nu scoase niciun sunet. Sfincterul trimise 
lichid în tub, iar pulsul îi scăzu în mod periculos. 

Thorpe opri curentul. 

— Ei, mă mânca să-ţi dau una tare. Dar acum nu mai am 
ce face cu tine, câteva minute. 

Trupul lui West reveni pe masă, tresăltând, cu muşchii în 
spasme. Pielea îi era palidă şi uscată, iar ochii i se dăduseră 
peste cap, arătându-şi numai albul. 

— Sunt aproape sigur că experienţa de la Glen Cove avea 
o legătură cu „Lovitura” - ăsta-i numele planului rusesc de 
distrugere a Americii, sau, cum zic ei, de a aduce lumii 
pacea eternă... Nick? 

Faţa lui West era cenuşie, iar respiraţia neregulată. 

Thorpe privi monitorul cardiac. 

— O, Doamne! 


= 313- 


Se ridică repede, luă o seringă hipodermică de pe măsuţa 
cu instrumentar şi i-o înfipse lui West în umăr. 

— Na! Asta ar trebui să te readucă la viaţă. 

Thorpe aşteptă îngrijorat câteva minute, urmărind 
monitorul cardiac. 

— Ce noroc aş avea dacă inimioara ta de pui s-ar opri... şi 
nu-mi intra mie în convulsii, prăpăditule... 

Aşteptă un moment, apoi întrebă: 

— West! Mă auzi? 

West cobori încet pleoapele. 

— Bun! Reluăm conversaţia? 

West clătină din cap: 

— Aproape... m-ai... omorât... 

— Aproape nu contează. De fapt, ar fi şi greu să omori pe 
cineva cu voltajul pe care-l dă asta. Am încercat o dată. O 
să-ţi primeşti glontele la timpul potrivit. Asta ţi-o promit. 

— Acum... îl vreau... acum. 

— O, nu! Chiar că eşti un laş. 

Thorpe se aşeză din nou pe taburet. 

— Bun, am să vorbesc eu şi tu o să asculţi. 

Thorpe umblă la reglajele poligrafului. 

— Gândeşte-te la ce-ţi spun. În primul rând, Moscova e 
îngrijorată că s-ar putea ca o parte din planurile ei să fi fost 
demascate. Una din căi putea să fie spionajul electronic al 
NSA. Aşa că trebuie să-mi spui tot ce ţi-a spus Ann. 

— Ann... nu e... moartă... ai fi... răpit-o... 

— Am încercat. Dar a murit. De fapt, sinucidere. O 
cârpăceală destul de nasoală. Incă doi pentru Siberia, râse 
el. 

— Tu... pentru Siberia... 

— Tacă-ţi gura. In orice caz, alt mod de a compromite 
planul ăsta este prin strădania CIA de a descoperi schemele 
grele de genul ăsta. Cu ajutorul parolei tale înalt autorizate, 
calculatorul meu caută chiar acum prin calculatorul din 
Langley cuvinte-cheie şi nume care să mă ajute să aflu 
dacă există vreo bănuială despre operaţiunea sovietică 

„Lovitura”. 

Thorpe privi înregistrarea poligrafului şi văzu că West era 
foarte agitat. 

— Crezi c-o să găsească ceva? 

Limba lui West rămase amorţită o vreme, apoi îşi reveni: 

— E... o mulţime acolo... despre tine... 

— Fi sigur, prietene, încuviinţă Thorpe, că şi asta caut. De 
fapt, s-ar putea să-mi iau foarte curând o vacanţă foarte 
lungă. 

— Tu... eşti ca mine... ştii prea multe. N-ai prieteni... nici 
loc de ascuns. 

— Mai e şi China, râse Thorpe. Dar, ca să continui - altă 
sursă de necazuri e reţeaua de old-boys a lui O'Brien. Aştia 
ştiu ceva. Dar sunt împinşi să creadă că un grup oarecare 
de terorişti arabi vrea să distrugă Wall Street-ul cu o armă 
nucleară mai mică. Nu-i o idee rea, dar nu-i nici cea mai 
bună. 

Thorpe îşi întinse mâinile şi picioarele. 

— Mi s-au pus cârcei prin simpatie, râse el şi continuă: 
De fapt, Nick, nu cred că O'Brien & Co. au prins tot şpilul. 
Nici ai mei de la Companie. Vezi, Nick, din câte-mi dau eu 
seama, ruşii sunt obsedaţi de conceptul de troică - sania cu 
trei cai. Sunt fascinaţi de trinitate - trei acţionând ca unul 
singur. 

West îl fixă pe Thorpe şi încerca sa gândească clar. 
Thorpe urmărea ceva. Aşa cum acesta îl subestimase 
întotdeauna din cauza fragilităţii sale, tot aşa, din cauza 
forţei fizice a lui Thorpe, el, West, îi subestimase lui Thorpe 
puterea deductivă, intuitivă şi de înţelegere. 

Thorpe îşi trosni încheieturile degetelor şi-l privi pe West. 

— De aceea, continuă el, în realitate ei au formulat tre; 
planuri independente pentru mutilarea sau distrugerea 
Americii. Primul era distrugerea nucleară a centrului 
financiar. Al doilea, în care am ajuns sa cred, era intrarea în 
toate calculatoarele Americii - civile şi militare - şi 
distrugerea, modificarea sau furtul, simultane, a tot ce e 

stocat în băncile de memorie. 

Thorpe îşi frecă bărbia, dus pe gânduri, apoi reluă: 

— Şi acum, Nick, noi doi am dat de acest al treilea plan, 
cu care cred eu că vor merge înainte. Celelalte două planuri 
au părut reale acelora dintre noi care le-au descoperit, 
deoarece ele erau, şi probabil încă sunt, opţiuni reale. Nimic 
nu minte mai bine decât adevărul. Şi aşa, toate resursele 
informative occidentale, inclusiv tu şi cu mine, Nick, şi 
inclusiv analiştii particulari cum ar fi O'Brien & Co., au fost 
mobilizate sa descopere detaliile acestor două planuri. Dar, 
undeva pe parcurs, O'Brien s-a apucat să gândească. Şi-a 
dat seama că există un al treilea plan. Şi a început să 
acţioneze bazat pe premisa asta. A obţinut informaţii că 
ruşii cumpăra anumite tipuri sofisticate de tehnologie 
electronică occidentală. A alertat guvernul cu primele sale 
descoperiri. Şi avertismentul a ajuns înapoi la ruşi. Aşa că, 
toţi suntem într-o dilemă. Ruşii încearcă să afle cât ştiu în 
realitate Statele Unite şi cât de bine se pot apăra. Statele 
Unite încearcă să afle dacă lovitura va fi la cap, la plex, sub 
centură sau nu va fi deloc. Şi se întreabă dacă n-ar fi mai 
bine să dea ei prima lovitură. 

Thorpe îl privi pe West: 

— Când vom termina aici, Nick, vom şti cine, cum şi 
unde. Ştim deja când - pe Patru lulie. Ştim şi de ce - 
deoarece, ca urmare a unui soi de darwinism politic, lumea 
de azi s-a redus la două specii dominante. Şi numai una 
dintre ele poate să supravieţuiască. 

West inspiră adânc. 

— Eşti nebun... De ce simţi nevoia asta de a domina...? 

— Tu de ce simţi nevoia să nu domini? 

Thorpe îşi aprinse o ţigară şi pufăi dus pe gânduri. 

— Oricum, zise el, problema hotărâtoare la Moscova e 
acest Talbot. 

Thorpe se aplecă şi luă o valiză de mesagerie din piele. 

— Asta ducea colonelul Carbury. 

Intoarse valiza şi-i goli conţinutul pe stomacul şi pe 

pieptul lui West. 

O agendă şi scrisori personale de la defuncta Ann 
Kimberly către defunctul maior Henry Kimberly. Defunctul 
domn O'Brien şi oamenii lui au considerat agenda foarte 
utilă pentru descoperirea lui Talbot care, la urma urmei, a 
fost unul de-al lor. 

Thorpe luă agenda de pe pieptul lui West. 

— Sau, poate ar trebui să spun trei de-al lor? Henry 
Kimberly a ajuns la concluzia că sunt probabil trei trădători, 
plasați foarte sus. O să citim agenda împreună şi o să 
încercăm să deducem ce a dedus maiorul Kimberly. 

Thorpe bătu cu agenda în fruntea lui West: 

— Fii atent! 

— Du-te dracului! 

— Kimberly, continuă Thorpe, pare să fi ştiut cine erau 
trădătorii, dar n-a dat niciun nume, folosind numai 
expresiile Talbot Unu, Doi şi Trei, ca un evreu din 
antichitate care se ferea să scrie sau să pronunţe numele 
Domnului. 

Deschise agenda şi citi o însemnare: 

— „Am redus lista ofiţerilor OSS care ar putea fi vinovaţi 
de trădare în favoarea ruşilor. Unul dintre ei e un consilier 
apropiat al lui Donovan, cunoscut de mine. Al doilea, ofiţer 
superior în OSS, mi-e bun prieten. Al treilea e ofiţer OSS în 
secţia politică, un om care, fără îndoială, va face carieră 
politică după război. Care dintre ei e Talbot? Probabil toţi 
trei.” 

Thorpe ridică ochii: 

— Sfârşitul însemnării. 

Puse agenda deoparte. 

— Ştii, Nick, dacă agenda asta ar fi ajuns în mâinile lui 
O'Brien, sau ale CIA, ar fi fost declanşate cercetări masive 
care ar fi putut duce la identificarea lui Talbot. Dar, încă o 
dată, Dumnezeu a fost de partea ateilor şi mesajul din 
mormânt nu va ajunge la destinaţie. 

Thorpe îl privi pe West, apoi se concentră asupra 

analizoarelor. 

— Ai urmărit ce-am spus? 

— Da. 

— Ar putea fi tatăl meu adoptiv, James Allerton, bunul 
prieten? 

— Da. 

— Ai vreo părere despre ceilalţi doi? Ar mai putea fi 
vreunul dintre ei încă în viaţă? 

— Cel descris ca ofiţer superior în contrainformaţiile OSS. 

— Dar cel descris ca politician potenţial? 

— Nu ştiu... N-am informaţii despre el. 

— Cine e ofiţerul superior? 

— N... nu sunt sigur... Sunt mai mulţi care s-ar potrivi... 

— Cine sunt? 

— Mai întâi o trataţie, zise West. 

Thorpe râse, apoi îl întrebă: 

— Vrei să-ţi dau pipa? 

— Da. 

Thorpe luă pipa lui West de pe masa cu instrumentar şi o 
îndesă cu tutun. li puse muştiucul în gură şi i-o aprinse cu 
bricheta. 

West trase adânc din pipă. 1 

— Bineînțeles că nu-i tutunul tău, zise Thorpe. Ala era 
condimentat cu nicotină pură. Aşa că dacă te-ntrebi de ce 
nu mori, uite de-aia! 

West clipi spre Thorpe, continuând să tragă din pipă. 

— Mi-ai rezistat, ticălos viclean! Te-am întrebat despre 
otrăvuri. 

West muşcă deodată muştiucul, sfărâmându-l cu dinţii. 

Thorpe îi scoase pipa din gură, spunându-i: 

— Nu, nu, Nick! Am schimbat şi muştiucul. Crezi că sunt 
aşa cretin ca tine? Cunosc marfa, băiete. De-acum, ţi-ai 
pierdut privilegiul fumatului. 

Puse pipa la loc. 

West începu să plângă în hohote. 

Thorpe îl prinse de ureche şi îi întoarse faţa spre el. 

— Uite, bebică, eu sunt profesionist, iar tu eşti un 
amator. N-ai cum să mă duci, aşa că las-o baltă. Eşti 
cumplit de neajutorat şi fără apărare. Eşti la mila mea. Aici 
ai să-ţi pierzi şi sufletul, şi inima. Când o să termin cu tine, 
eul tău va fi inexistent. N-o să mai ai nici măcar atâta 
voinţă cât să te sinucizi. Dar te scap eu de necazul ăsta. 
Kate n-o să fie aşa norocoasă. Am s-o las să trăiască, sub 
formă de animal de casă, domesticit. 

West ridică greoi capul şi şopti: 

— O să plăteşti pentru asta... cumva, într-un fel... o să fi 
pedepsit... 

Thorpe zâmbi: 

— Când un prizonier începe să devină mistic sau religios, 
e un semn că e aproape gata. O să te sparg mai repede 
decât am crezut. 

West îşi lasă capul pe masă şi începu să plângă. 

Thorpe adună conţinutul valizei şi închise poligraful. 

— Mă tem că trebuie iar să plec. Distrează-te. Mă întorc 
repede. 

— Te bag în mă-ta! 

Thorpe întinse mâna şi apucă cursorul transformatorului. 

— Faptul că nu mi-ai spus că fumatul poate să-ţi dăuneze 
sănătăţii a fost o minciună prin omisiune, care, din păcate, 
nu apare întotdeauna pe analizoare. Oricum, rămâne o 
minciună... 

— Nu! Nu! Te rog! 

Corpul lui West începu să tremure sub efectul curentului 
de joasă tensiune care trecea prin el. [ipătul i se 
transformă în clănţănit din dinţi, ca şi cum ar fi tremurat de 
frig. 

Thorpe zâmbi, continuând să-i aplice şocul uşor. 

— E aproape comic. Ar trebui să te vezi... mă rog, ai să te 
vezi în reluare. O să te vadă şi Kate. Şi Eva. Şi ce-o să mai 
râdă ruşii pe chestia asta. Doamne, Nick, parcă ai fi un 
imbecil. 

Thorpe întrerupse curentul. 

— Când mă-ntorc, o să-mi spui mai multe despre Talbot 
şi despre Ann Kimberly. O să-mi spui ce ştii despre O'Brien 
şi amicii lui, inclusiv despre Katherine Kimberly, George Van 
Dorn şi ceilalţi ticăloşi aroganţi. Şi o să-mi mai spui ce ştii 
despre ruşii din Glen Cove. S-ar putea ca de răspunsurile 
tale să depindă dacă artificiile, picnicurile şi cuvântările din 
Patru lulie vor fi sau nu ultimele. 

35 


Abrams o urmărea cum aleargă înaintea lui. Avea un 
fuleu frumos; lung, uşor şi grațios. 

Abrams aruncă o privire în jur, dar părea că nimeni nu-i 
urmăreşte, nici pe jos, nici cu maşina. Erau aproape de 
capătul de sud al lui Fourth Avenue, după ce călătoriseră, 
cea mai mare parte din distanţa de la el de-acasă, cu 
metroul. Traseul pe care Katherine îl stabilise şi i-l 
comunicase lui Thorpe cuprindea o serie de alergări prin 
parcuri, legate între ele de călătorii cu metroul, inclusiv mici 
porţiuni de alergare pe străzi. Işi spuse că era ca şi cum ar 
fi ales dinadins zonele periculoase. Şi, bineînţeles, aşa şi 
era. 

Ce era ciudat, se gândi alergând în spatele ei, era faptul 
că niciunul dintre ei nu recunoscuse deschis că ceea ce 
începuse sâmbătă ca o partidă de alergare devenise azi 
ceva care semăna foarte mult cu o capcană polițistă. 

In parte, asta era din cauză că subiectul era atât de 
sensibil. Dar şi din cauza acelui stil rafinat de a vorbi, în 
care lucrurilor nu li se spune pe nume, ci sunt indicate, 
implicate, sugerate, sau se făcea aluzie la ele. Acest mod 
de comunicare enervant era comun, după cum observase 
el, avocaţilor, asociaţilor şi oamenilor rafinaţi în general. El 
prefera felul de a vorbi al poliţiştilor. 

Abrams îşi simţi sângele pulsându-i în vene; începea să 
capete euforia alergătorului. Îi plăcea să alerge în Brooklyn; 
terenul era plat şi degajat, spre deosebire de Manhattan, 
unde era plat, dar nebunesc. 

Brooklyn însemna case de cărămidă, străzi rezidenţiale 
liniştite, fără zgârie-nori care să acopere cerul. Brooklyn-ul 
era, totodată, şi orăşelul bisericilor, şi Abrams putea 
întotdeauna să se orienteze după zecile de clopotniţe 
familiare, ale căror ceasornice îi măsurau şi timpul. 

Cotiră în Strada 67 şi urmară fâşia îngustă acoperită cu 
iarbă de la marginea trotuarului spre parcul Owl's Head, 
primul punct posibil de întâlnire cu Peter Thorpe. 

Abrams ridică ochii. Katherine era la aproape o sută de 
metri înainte şi el o strigă: 

— Stai aproape! 

— Fugi mai repede! strigă ea peste umăr. 

Cățea îşi spuse el şi mări ritmul. 

Intenţia iniţială a lui Abrams fusese s-o ducă prin cartierul 
evreiesc ortodox, unde bărbaţii se întorceau cu spatele la 
alergătoarele cu pantaloni scurţi. De ce avusese de gând să 
facă asta, nu putea să spună precis. In orice caz, ea 
planificase traseul mai mult din considerente tactice decât 
pentru peisaje sau studii sociologice. Şi totuşi, dacă aveau 
să mai alerge vreodată împreună, acolo ar duce-o. Pe 
măsură ce se apropiau de parc Abrams reducea din 
distanţă. 

Alt loc unde ar fi vrut s-o ducă era unul dintre noile 
cartiere de evrei ruşi, cu firmele lui scrise cu litere chirilice 
şi cu combinaţia de idiş şi rusă care se vorbea pe străzile 
pline de zarvă. 

Acestea, recunoştea el, erau adevăratele lui rădăcini şi 
era fascinat de vitalitatea cartierului, de proliferarea 
afacerilor şi a prăvăliilor aparţinând emigranților. 

Intrară în parc, pe alee, apoi el o urmă tăind peste iarbă 
şi începură urcuşul dificil pe colina înaltă care domina 
parcul. Simţi sudoarea adunându-i-se în jurul hamului şi 
rosătura chingilor pe piele. Se gândi la Peter Thorpe, 
întrebându-se când şi cum urmau să se întâlnească. Metoda 
lui preferată părea a fi moartea accidentală. 

Abrams ridică ochii. Katherine stătea în vârful colind, 
silueta detaşându-i-se pe cerul limpede. Deasupra zburau 
roată pescăruşii, iar dincolo de pescăruşi era un elicopter 
cenuşiu. 

Abrams sprintă pe ultimii douăzeci de metri şi se opri şi 
el în vârf. Se aplecă şi răsuflă adânc, apoi se ridică şi privi 

împrejurul colinei mari, acoperită cu iarbă pe care erau 
plantate tufişuri şi copaci, cu intervale mari între ei. 

— S-ar părea că suntem singuri. 

Ea încuviinţă din cap, trăgându-şi răsuflarea. Studie şi 
celelalte pante. 

— Devreme... stăm zece minute aici... 

— Bun. 

Abrams privi spre nord, la panorama oferită de portul 
New York, la Statuia Libertăţii şi la zgârâie-norii aureolaţi de 
soare din partea de jos a Manhattanului, care păreau că se 
înălța din ocean. Se întoarse şi o privi pe Katherine, care, cu 
părul în dezordine, fără fard, transpirată, respira zgomotos, 
cu gura deschisă. 

— Eşti foarte frumoasă! 

Ea râse şi-l trase de tricoul ud: 

— Şi tu arăţi foarte chipeş. 

Începură să înconjoare creasta colinei. 

— Ce mizerie! zise Katherine. 

Abrams  încuviinţă. Parcul era un exemplu clasic de 
neglijenţă şi decădere urbană. Sticle sparte peste tot, 
ţâşnitori care nu funcționau, coşuri de gunoi distruse, 
excremente de câini, copaci neîngrijiţi şi graffiti acoperind 
orice suprafaţă disponibilă. Işi imagină că aşa trebuie să fi 
arătat şi faimoasele parcuri ale Romei, după ce o cuceriseră 
barbarii. 

Katherine, care îl urmărea din ochi, păru să-şi dea seama 
la ce se gândea. 

— Parcul ăsta are nevoie de o curăţenie generală, zise 
ea. Şi mai are nevoie de o supraveghere mai strânsă din 
partea poliţiei. 

Abrams se uită la ea. lar vorbea în felul acela obscur, 
parcul fiind o metaforă. 

— Probabil, răspunse el. Dar fără exagerări. Aici se 
manifestă vitalitatea oamenilor, care-şi trăiesc vieţile 
personale, neîmpovăraţi de intervenţie guvernamentală. 
Preţul libertăţii aproape absolute e anarhia de dincolo de 

muchie. 

— Puţină lege şi ordine n-ar strica. 

— A cui lege? A cui ordine? Fasciştii au în comun dorinţa 
de a-i face pe toţi să meargă în cadență. Eu nu vreau să ţin 
cadenţa. 

— Bine, surâse ea. Fără politică. Gata? 

— Nu. Hai să ne mai plimbăm. 

Ea porni la vale. 

— Te-aduc eu în formă până la toamnă. 

El o privi lung, fără să răspundă. 

Merseră o vreme în tăcere, apoi ea îi spuse: 

— Locul următor unde ne-ar putea aştepta Peter e podul 
Verrazano. 

Abrams nu răspunse. 

Merseră spre sud, pe o alee îngustă, asfaltată, paralelă 
cu plaja. Un vânt rece începu să bată dinspre golf, agitând 
spuma valurilor. Ea vorbi, de parcă ar fi continuat o 
conversaţie: 

— Vreau să zic, n-avem dovezi concrete, şi ce-avem noi e 
explicabil prin faptul că el este de la CIA. 

Aşteptă răspunsul, apoi continuă: 

— Judecăţile tale pot fi influențate de considerente 
personale. 

Abrams răspunse cu întârziere: 

— Judecăţile mele sunt influențate de cincisprezece ani 
de muncă de detectiv. Mi-aţi cerut să-l găsesc pe ucigaşul 
sau răpitorul lui Randolph Carbury. Cred că l-am găsit. 
Acum nu mai încerc decât să rămân în viaţă. 

Ea nu zise nimic. 

Abrams privi spre golf. Câteva ambarcaţiuni particulare 
făceau cabotaj. Pe deasupra, trecu din nou elicopterul. 
Câţiva joggeri şi alţi câţiva care-şi plimbau câinii le apărură 
în faţă. Abrams făcu semn spre turnul de paraşutism din 
Insula Coney, care se ridica în depărtare: 

— Am petrecut ore întregi la poligonul de acolo. 
Răţuştele alea de jucărie pluteau în bazin şi eu trăgeam în 

ele. 

— Pun pariu că fetele de pe-acolo cădeau în fund când 
primeai premiile. 

— De fapt, ca să le ţin la distanţă, trebuia să îndrept 
puşca spre ele. Oricum, când am mai crescut, am avut 
misiuni de momeală, mascat în bătrân, încercând să atrag 
borfaşii. Mergeam prin parcuri, în jurul Insulei Coney, ca o 
răţuşcă de jucărie. E o misiune foarte nasoală. Dar îţi oferă 
satisfacţii. Atrăgeam o mulţime de borfaşi. După aia, 
făceam ceea ce răţuştele nu mi-au făcut niciodată. 
Scoteam pistolul. 

— Şi acum iată-te din nou, zise ea. Trebuie să fie un 
sentiment tare neplăcut. 

— Da, mă rog, poţi să-l smulgi pe băiat din Brooklyn, pe 
bărbat din poliţie şi aşa mai departe... fii atentă la ce-ţi 
spun acum: există cinci procedee de vânătoare - cu 
momeală, cu capcane, cu obstacole, cu gonaci, sau prin 
atragere în cursă. Depinde de animalul pe care îl urmăreşti, 
de anotimp şi de teren. Pentru animalul uman, poţi să 
foloseşti oricare dintre metode şi orice combinaţie între ele, 
în orice anotimp şi pe orice teren. Tot ce trebuie să ţii minte 
e că atunci când animalul uman te abordează, poate să ia 
orice formă, inclusiv să se deghizeze într-un animal 
prietenos. Poate să-ţi facă vesel cu mâna, sau să-ţi ceară o 
ţigară. Dar trebuie să-ţi dai seama că te atacă, şi în 
fracțiunea aia de secundă trebuie să reacţionezi, fiindcă 
peste o secundă e prea târziu. 

— Dar dacă răneşti un om care de fapt chiar cerea numai 
o ţigară? 

— De asta există fracțiunea de secundă. 

Merseră o vreme de-a lungul țărmului. 

— Eşti un tip complex, zise Katherine. Dur, blând, golan, 
naiv, politic, apolitic, instruit, anti-intelectual, angajat şi 
neangajat. 

— Am jucat multe roluri. 

— Şi atunci, cine-i Tony Abrams? 

— Habar n-am. Ce-i azi? Luni? Am pistol... deci azi... nu, 
azi sunt liber... aşa că... 

— Termină! 

Continuară să meargă în tăcere, până când Abrams 
întrebă: 

— ÎI ştii pe un barman de la clubul Universităţii, unul 
Donald? 

— N-am acces decât în camera pentru doamne, răspunse 
Katherine, aşa că nu mă duc deloc. 

— Mă rog, oricum, Donald a fost atacat şi asasinat azi în 
zori. 

Ea nu răspunse. 

— lar un tip despre care se crede că era dublura lui 
Carbury a fost găsit în portul de jos - arătă spre strâmtoare 
- cam pe-acolo. Acolo sunt găsiţi majoritatea înecaţilor. 
Probabil din cauza curentilor. 

Ea nu spuse nimic şi începu să alerge. Abrams o urmă, 
descoperind că picioarele şi plămânii lui îi erau într-o formă 
mai bună decât crezuse. À 

Urmară curba țărmului, spre sud şi apoi spre est. In față, 
se ridică maiestuos podul Verrazano, traversând 
strâmtoarea de la fortul Hamilton din Brooklyn la fortul 
Wadsworth de pe Staten Island. Abrams reflectă cât de 
simplă era apărarea naţională, cu un prea mult timp în 
urmă: două forturi, cu baterii de artilerie care azvârleau 
ghiulele de un sfert de tonă, în foc încrucişat, în 
împrejurimile portului New York. Ce putea fi mai logic decât 
ştiinţa militară a secolului al nouăsprezecelea? 

Şi totuşi, acum apărarea naţională începea în spaţiul 
cosmic şi se termina în fundul silozurilor de rachete. lar 
sistemul era de o asemenea complexitate încât, chiar dacă 
toate creierele şi mâinile adulte din ţară ar fi fost puse în 
slujba sa, n-ar fi fost suficient. 

— Calculatoare, spuse el deodată. 

Ea întoarse capul din alergare: 

— Ce? 

— Cred că asta voia O'Brien să-mi dea de înţeles. S-ar 
putea să fi găsit o cale să distrugă toate calculatoarele - 
militare, financiare, industriale... o fi posibil? 

Ea începu să reducă viteza, până ajunse să meargă 
normal. După un minut lung, îi spuse: 

— Se poate... da... Am auzit aşa ceva... se pare că NSA, 
pentru care lucrează Ann, are un registru secret cu toate 
codurile de acces din ţară... nu chiar un registru, o bandă 
modulată în impuls... 

ÎI privi: 

— Astea-s foarte secrete... 

— Atunci, ţine-le pentru tine. 

Ea continuă, fără să-l bage în seamă: 

— NSA stabileşte regulile de securitate pentru 
calculatoarele militare şi civile. De aceea, le cunosc foarte 
bine pe toate şi, teoretic, pot să spargă orice parolă din 
tară. Deşi asta ar fi ilegal. 

— Deci, bineînțeles că nu fac asta. 

— In orice caz, întotdeauna au fost dezbateri în jurul ideii 
de a avea. Toate calculatoarele, la dispoziţia unui post 
central de comandă în cazul unei situaţii de necesitate, 
cum ar fi un război sau un crah de bursă. Teoria e că 
Preşedintele ar putea să comande şi să ţină mai bine 
frâiele. Inţelegi ce vreau să spui. 

— Da. Pare riscant. 

— Da, ar fi ca şi cum s-ar putea intra simultan în toate 
calculatoarele, şi toate limbajele ar putea fi traduse în unul 
singur. Atunci, cel puţin teoretic, ar fi posibil ca cineva rău- 
intenţionat... să provoace un haos total. 

— Sună cam sinistru. 

— Ar fi dezastruos. 

ÎI privi: 

— De unde ţi-a venit ideea? 

Abrams ridică din umeri. 

— Nu ştiu. Poate am auzit ceva, poate am dedus. Se 
potriveşte cu ideea lui O'Brien, care a exclus războiul 

nuclear sau chimic. 

Îşi lovi fruntea: 

— Calculatorul meu personal calculează uneori fără ca 
măcar să-mi dau seama că e în funcţiune. 

— O fi inspiraţia divină, zise ea. Crezi în Dumnezeu? 

— Da. Fiinţele umane n-ar fi în stare să producă toate 
nenorocirile astea de capul lor. 

— Eşti cinic. 

Păşiră în tăcere, ascultând valurile care spălau ţărmul. 

— O să mai fac investigaţii, zise ea. Mai ai idei pe tema 
asta? 

— Nu. Trebuie să aştept următorul mesaj divin. Uneori, 
aud voci. 

— Zău? zâmbi ea. Şi ce zic vocile astea? 

— În ultima vreme, mi-au spus că ar trebui să plec o lună 
la Miami. 

— Nu, zău! Şi în ce limbă îţi vorbesc? 

El surâse, recunoscând interogatoriul obişnuit al 
preoţilor, rabinilor şi psihiatrilor pe tema vocilor. 

— E un fel de engleză cu accent evreiesc din Brooklyn. 
Uneori, am impresia că nu e Dumnezeu, ci una, sau mai 
multe, din rudele mele moarte. Asta e sfatul lor pentru 
toate necazurile vieţii: Du-te la Miami. 

— Şi te duci? 

— Nu, nu e sezon. Rudele mele s-ar întoarce în 
morminte. S-ar putea să plec în Maine. Nu vii şi tu cu mine? 

— Ba da, spuse ea pe neaşteptate. 

— Miza? 

— Ştii tu. 

— Să luăm lucrurile în ordine, încuviinţă el. 

— Da... şi uite o chestie cu prioritate. 

Abrams ridică repede ochii. Sub pod, doi călăreţi ieşiseră 
din umbră şi veneau în trap spre ei. 

— Mergi înainte, spuse Abrams. 

Călăreţii se apropiau, şi Abrams văzu că nu erau de la 
poliţia călare. Dar niciunul dintre ei nu era Peter Thorpe. 

Pariase că Thorpe se va ivi în persoană, dar acum se 
întreba dacă riscul pe care ei doi şi-l asumaseră merita. 

— Mama măssii, îi spuse. O.K., scoate pistolul, dar nu-l 
tine la vedere. 

Katherine scoase pistolul din mers şi-şi vâri mâna în 
centură. 

Abrams rămase în spatele ei, ca să fie oarecum mascat, 
şi-şi scoase revolverul de calibrul 38. Se deplasă lateral, 
ţinându-l lipit de picior. Privi în jur. Câţiva joggeri alergau 
spre malul apei. Câteva persoane stăteau pe bănci, o 
pereche tânără mergea îmbrăţişată, iar un bărbat se lupta 
cu valurile în golf. 

Katherine privi şi ea în jur. 

— Ăştia or fi toţi civili? 

— Vedem noi. 

Ea continuă să meargă lângă el, cu ochii pe călăreţii care 
se apropiau, aruncând câte o privire spre oamenii 
răspândiţi pe țărm. 

— Cum ştim când a sosit fracțiunea de secundă? întrebă 
ea. 

— Instinctul. O să ştii. Până acum încă n-am tras într-un 
civil nevinovat. Dacă nu eşti sigură, fă ca mine. 

— Bine... Dar a sărit vreun bandit pe tine în fracțiunea 
aia de secundă? 

— Oho, şi încă de câte ori. Totuşi, uneori ai o secundă în 
plus. 

Călăreţii erau acum la mai puţin de nouăzeci de metri. 

— Tu ai avut secunda aia când ai scăpat viu de pe 
acoperiş. 

— Aşa-i. Dar, uneori, ţi se mai dă o secundă. 

— Sper. 

— Şi eu. Pregăteşte-te. 

Părea că efectul drogurilor trecuse, şi Nicholas West 
zăcea perfect liniştit, capabil să gândească limpede pentru 
prima oară de mai multe ore încoace. 

Se gândea la secrete şi cum să le ascundă de Peter 
Thorpe şi de şefii sovietici ai acestuia. West voia să creadă 
că mintea omului e capabilă să depăşească aproape toate 
adversităţile, inclusiv durerea, suferinţa, drogurile şi 
celelalte unelte ale torţionarilor. Credea că, dacă ar fi avut 
timp, ar fi putut să se autohipnotizeze, să nu mai simtă 
durerea şi să deruteze poligraful şi analizorul de voce. 
Totodată, ştia că e mai inteligent decât Peter Thorpe, că 
Thorpe avea lacune grave de personalitate, ca să nu mai 
vorbim de problemele mintale. 

Pe de altă parte, West îşi dădea seama că Thorpe era, 
după cum spusese, un profesionist. În mintea lui, se ducea 
o luptă aprinsă; dacă avea să reuşească sau nu să-l învingă 
pe Thorpe, sau cel puţin să-l ţină în şah oricât de puţină 
vreme. 

West se mai gândea şi la Ann, la Patrick O'Brien şi la 
Katherine. 

Thorpe era teroarea întruchipată, un om care crease un 
coşmar pentru cei din jurul lui, şi care era capabil să-l 
creeze pentru o ţară de 240 de milioane. 

West încercă să stabilească ce datorie şi obligaţie avea în 
această situaţie. Regulamentul Companiei era explicit: 
Dacă eşti capturat într-o țară comunistă, nu renunța la 
acoperire, indiferent de condiţii. Dacă eşti torturat şi 
incapabil să rezişti, foloseşte orice mijloace disponibile 
pentru a te sinucide. 

Dar aici nu era o ţară comunistă - încă. Regulamentul 
continua: /n rarele cazuri când un agent sau alt angajat ar fi 
sechestrat de agenti străini şi/sau inamici într-o țară aliată, 

acesta trebuie să facă toate eforturile pentru a scăpa din 
detenţie sau, în funcţie de condiții să ia contact cu 
exteriorul. 

Dacă este posibil, el trebuie să ucidă sau să captureze pe 
unul sau mai mulţi dintre cei care îl tin prizonier. 
Sinuciderea este permisă ca o ultimă soluție numai dacă 
există pericolul compromiterii unor agenți proprii sau 
divulgării unor informații secrete sub tortură. 

West reflectă la acestea. O recomandare raţională. Dar, 
probabil, nu era scrisă de un om care fusese vreodată legat 
de o masă şi conectat la electrozi. Şi nu pentru un om care 
era la bază istoric şi fost profesor de liceu. 

— Dau electricitate de un penny ca să-ţi aflu gândurile, 
Nicko. 

West privi repede spre dreapta. 

— Poligraful îmi arată gânduri adânci şi întunecate. 

Thorpe îşi trase taburetul şi se aşeză. 

Am vorbit cu amicii mei din Glen Cove. Nu le plac 
rezultatele discuțiilor noastre preliminare. Dacă nu 
îmbunătăţim rapid calitatea, vor să te ia ei. 

West îşi drese glasul. 

— Minti. Încerci să mă sperii. Pune analizorul de voce aşa 
ca să-l văd şi eu, să văd când mă minţi tu pe mine. 

Thorpe râse tare. 

— Mă rog, asta se întâmplă când drogurile adevărului se 
disipează şi ai timp să gândeşti limpede. li trebuie nişte 
pentothal, să te înmoi din nou. 

Întinse mâna şi roti un robinet de reglare a tubului 
intravenos. 

— Nimeni n-are nevoie de un măgar isteţ, Nick. 

— Peter, drogurile nu sunt... 

Thorpe era cu ochii pe analizoare şi cu mâna pe 
transformatorul electric. 

— Ce nu sunt, Nick? Nu sunt necesare? Hai, termină 
propoziţia! 

— Nu sunt... Vreau să spun... 

— Trebuie să înveţi că nu poţi să improvizezi afirmaţii 
tâmpite, Nicko. Acum, dă-i drumul şi termină-ţi propoziţia! 

— Voiam să spun că drogurile sunt utile... Să mă facă... 
mai vorbăreţ... şi să-mi reducă rezistenţa... 

— Aici ai dreptate. 

Thorpe îşi luă mâna de pe transformator. 

— Uite, acum n-am timp să te tot zgudui, aşa că de ce nu 
te limitezi la nişte răspunsuri adevărate? Asta-i un sfat bun, 
nu-i aşa? 

Thorpe îşi aprinse o ţigară şi operă câteva reglaje la cele 
două analizoare. 

— Bun... Despre ce să vorbim? Talbot? Nu... asta poate s- 
o aştepte pe Kate. De fapt, am discutat cu prietenii din Glen 
Cove. Pe ei îi interesează faptul că ştii câte ceva despre 
mica lor experienţă cu electricitatea. Aşa că, ce-ar fi să 
vorbim despre asta? În primul rând... 

— Peter, dacă ţi-aş spune tot ce ştiu, ceea ce nu-i prea 
mult, şi tu coroborezi cu ce-ai să mai descoperi, s-ar putea 
să ajungi la ce-au pus la cale sovieticii. 

— Şi? Despre asta-i vorba. Vor să ştie ce ştie CIA. 

— Dar, din momentul în care vei şti, n-o să te mai lase în 
viaţă. Sunt probabil mai puţin de zece oameni în Uniunea 
Sovietică care ştiu despre ce e vorba. Este cel mai mare 
secret din lume - planul final de distrugere a Americii. Wu a; 
voie să cunoşti secretul ăsta. 

— lar încerci să mă sperii? Să ştii, Nick, că m-am gândit 
la asta. Şi cred că James este Talbot. Şi nu cred că i-ar lăsa 
să-i omoare unicul fiu. 

West zâmbi cu adevărat. 

— Cum poţi să fi aşa naiv? Ce eşti tu pentru el? Oricine e 
în stare să-şi trădeze prietenii şi ţara timp de aproape o 
jumătate de secol, acela n-are inimă. Câţi oameni a omorât 
sau a trimis la moarte James Allerton? In comparaţie cu el, 
tu eşti un amator de rând. 

Thorpe trase gânditor din ţigară. 

— Probabil. Pot să înţeleg de ce ruşii vor să nu le stau în 

cale până la Patru lulie, dar sunt prea valoros pentru ei ca 
să mă lichideze. Cred că trebuie să mă dau la fund o 
vreme. După „Lovitură”, o să ies la iveală pe o poziţie de 
forţă. 

— Ca ce? Comisar al azilurilor de nebuni? 

Thorpe păru să nu audă. 

— Dar îţi mulţumesc că te gândeşti la mine, Nick. Pentru 
asta suntem aici. Să folosim fabulosul tău creier în interesul 
meu. 

— Credeam că în interesul şefilor tăi. 

Thorpe aruncă ţigara pe jos. 

— Ai nevoie să te înmoi. 

Mări debitul de pentothal. 

— Ce-ţi trebuie ţie de fapt e o descărcare electrică bună, 
să-ţi întoarcă matele; să-ţi rupă spatele şi să faci pe tine. 
Dă-mi doar un motiv. 

Thorpe trase de clemele ataşate de scrotul lui West. 

— Ouăle tale nu sunt limitatoare de sarcină. Sunt 
conducătoare. 

Râse: 

— Aşa că, zi-mi despre limitatoarele de sarcină. 

West păli, apoi îşi regăsi glasul şi vorbi: 

— Limitatoarele de sarcină... sunt ca nişte siguranţe, 
întrerup circuitul când apare o suprasarcină electrică... 
protejează aparatura electrică. După ce a trecut 
descărcarea... sunt puse din nou în circuit. 

— Şi ruşii şi-au dotat toată casa din Glen Cove cu 
de-astea? 

— Aşa se pare. 

— De ce? Şi să nu-mi spui că împotriva trăsnetului. 

West înghiţi în sec. 

— Apă... 

— Vorbeşte! 

Thorpe întinse mâna spre transformator. 

— IEM... spuse West repede. Trăsnetul reproduce 
efectele IEM... poate fi folosit pentru încercarea 

dispozitivelor de protecţie împotriva IEM... 

— Stai puţin. Ce dracu' e IEM-ul ăsta? 

— Impulsul electromagnetic. Efectul Compton... Ca o 
furtună electrică... Ar distruge toate calculatoarele din 
ţară... toate microcircuitele s-ar arde. Ar lichida toate 


comunicațiile telefonice... aparatele de radio, 
televizoarele... comenzile electronice de pe avioane, 
maşini, nave, rachete... aparatura din laboratoare, 


electronica din fabrici, din spitale... ar arde tot controlul 
asupra energiei... controlul traficului aerian... n-ar rămâne 
nimic... Ar fi un masacru... toate circuitele din țară arse... 
sfârşitul tehnologiei... amputarea economiei... amputarea 
capacității de apărare. 

Thorpe rămase tăcut câteva clipe. 

— Doamne, Dumnezeule! 

Se aplecă mai aproape de West: 

— Eşti sigur? 

— Da... se cunoaşte de mult. Efectele impulsului 
electromagnetic... dezastruoase... America se grăbeşte să- 
şi protejeze sistemele vitale... dar... nimeni nu poate fi 
sigur că protecția va funcționa... greu de reprodus efectele 
IEM experimental... trăsnetul e cel mai apropiat... 

— Dar cum pot ruşii să producă IEM, West? Cum? 

— Uşor... dar ar fi riscant pentru ei... ne-ar putea face să 
lansăm o replică nucleară... nu-i altă alternativă decât să 
răspundem... dacă Preşedintele ar fi în stare să comunice 
ordinul de a lovi. IEM este cea mai mare ameninţare la 
adresa securităţii naţionale... O'Brien avea o bănuială... 
fiindcă ruşii s-au aprovizionat cu aparatură de protecţie 
IEM... Fibre optice... limitatoare de sarcină... blindaje 
Faraday, blindaje de cabluri... filtre şi atenuatoare de IEM... 
sisteme de protecţie pentru toată aparatura lor electrică şi 
electronică. 

— Ascultă-mă, West. Cum pot ruşii să provoace o furtună 
electromagnetică, simultan, în toată ţara? 

— Uşor... 

Vocea lui West se frânse şi el începu să tuşească. 

— Apă... pentru numele lui Dumnezeu, Peter... 

Thorpe apucă o carafă acoperită şi i-o duse la buze. 

West sorbi încet, apoi îl privi pe Thorpe: 

— Nu pot să continui. Nu pot să gândesc. Mi se pun 
cârcei... am răni pe spate şi pe fese... dureroase... 

— O s-o pun pe Eva să te maseze pe spate şi pe faţă. 
Tratament bun. Acum, continuă! 

— Nu, trebuie să mă întind... trebuie să mă mișc, pentru 
numele lui Dumnezeu! Să mă scarpin. Mă-nnebuneşte 
mâncărimea. 

— Ţi-am dat Atarax, contra mâncărimilor... 

— Dar sufăr... 

Thorpe puse jos carafa şi privi aparatele. 

— Unde te mănâncă? 

West roşi: 

— Organele genitale... peste tot... 

— Mă rog, atunci eu mă opresc aici. O chem pe Eva... 

— Nu. Te rog, Peter. Lasă-mă numai să mă ridic pentru 
un minut... Ţi-am răspuns la întrebări... 

Thorpe se uită la ceas. 

— Foarte bine, pierdem mai puţin timp. 

Dezlegă chinga de pe pieptul lui West, lăsând-o la locul ei 
pe cea care-i strângea picioarele. 

West încercă să se mişte. Dar numai după câteva 
încercări reuşi să se ridice în capul oaselor. 

— 0... Doamne... Mulţumesc... Peter... 

— Pentru nimic. Ei, cum poate fi produsă o furtună IEM 
care să acopere toată ţara? 

West îşi flexionă muşchii, apoi începu să se scarpine. 

— West! Vorbeşte! 

Thorpe întinse mâna spre transformator. 

West se uită la el. 

— Nu poţi face asta. Nu sunt legat de masă. S-ar putea 
să-mi arcuiască spatele şi să-l rupă. 

— Nu şi dacă îţi dau un şoc slab. Suficient să te 

trântească la loc pe blestemata de masă. Răspunde-mi la 
întrebare! 

West se uită la crocodilii ataşaţi de scrot. 

— Bine... o armă nucleară de putere mică... care 
explodează la vreo cinci sute de kilometri deasupra statului 
Omaha... Radiația şi efectele distructive n-ar ajunge la sol... 
Doar un fulger luminos... dar, în câteva milisecunde, 
impulsurile electromagnetice ar începe să distrugă toată 
aparatura electronică, de la o coastă la alta. 

— Asta e teorie sau realitate? 

— Realitate. Se numeşte „efectul Compton”. Radiațiile 
gama dintr-o lovitură nucleară în straturile înalte ale 
atmosferei interacționează cu electronii Compton şi produc 
IEM... Efectul produce o tensiune de o sută de ori mai mare 
decât are un trăsnet - dar e invizibilă şi silenţioasă şi 
acoperă toată ţara, de la o coastă la alta. S-a întâmplat în 
Pacific, în timpul ultimei experienţe în atmosferă, înainte de 
tratatul de interzicere de acum peste douăzeci de ani... 
Dar, pe atunci, aparatura electronică era foarte primitivă... 
în majoritate cu lămpi, care sunt foarte rezistente la IEM... 
şi nici nu era prea multă pe acolo... dar în Hawai, la o mie 
trei sute de kilometri, s-au stins luminile pe străzi... s-au 
oprit aparatele de radio şi televizoarele... Azi, aproape 
toate circuitele au la bază plăcuţele de siliciu... care sunt 
distruse uşor de IEM... 

— Dar nu văd cum ar putea ruşii să aducă chiar şi o armă 
mică la cinci sute de kilometri deasupra Omahăi fără ca 
Preşedintele să apese pe butonul nuclear, spuse Thorpe. 

West îşi frecă fruntea: 

— Trebuie să aibă ei un mijloc... 

— Nu-mi pot imagina... 

Îl privi pe West. 

— Dar tu ştii ce este. Şi ai să-mi spui... 

West întinse brusc mâna şi trase clemele electrice. 
Thorpe plonjă instinctiv şi-l apucă de mână. West, fără să 
lase clemele, îşi încleştă mâna de a lui Thorpe, cu clemele 

strânse între cele două palme ale lor. West smuci mâna lui 
Thorpe spre el, făcând ca masa pe rotile să se deplaseze 
lateral. Se întinse şi, cu mâna liberă, întoarse cursorul 
transformatorului. 

O descărcare electrică trecu prin ambele corpuri. Urlară 
amândoi şi Thorpe încercă să se smulgă din încleştare, dar 
muşchii li se contractaseră sub influenţa şocului electric. 
Amândoi săreau şi se scuturau, în spasme groteşti. 

În cele din urmă, braţul liber al lui Thorpe lovi firele şi 
smulse clamele dintre mâinile lor. 

West căzu pe spate, pe masă, cu trupul tresăltând. 
Thorpe se prăbuşi pe podea, încercă să se ridice şi căzu în 
nas. Zăceau amândoi, tremurând şi gemând. 

West inspiră de câteva ori adânc, apoi, cu o voinţă 
extraordinară, îşi obligă muşchii să răspundă semnalelor 
creierului. Se ridică din nou, încet, în capul oaselor, ca un 
cadavru atins de rigor mortis. După un timp care i se păru 
lung, întinse mâinile şi se aplecă înainte. Mâinile 
tremurânde i se opriră pe catarama chingii care-i ţinea 
picioarele. Degetele începură să-l asculte şi reuşi să-şi 
elibereze picioarele. 

West îl auzea pe Thorpe scâncind pe podea, iar la fiecare 
câteva secunde se auzea sunetul unei descărcări electrice, 
atunci când clemele veneau în contact. 

Undeva, în mintea sa ameţită, West ştia că trebuie să 
acţioneze rapid, dar totul părea că se desfăşoară cu 
încetinitorul. Încăperea părea foarte întunecoasă, - dar ştia 
că asta era consecinţa şocului asupra nervilor optici. Inima 
îi bătea puternic şi rar. Avea senzaţia că nu mai are nimic 
fluid în corp, ochii îi erau uscați, gura încleiată, iar pielea îi 
era ca pulberea. 

Încet, West îşi trase picioarele de sub chingă. Smulse 
tuburile de perfuzie şi electrozii poligrafului de pe piept şi 
de pe frunte. Dintr-o singură mişcare, care-i produse 
durere, îşi scoase cateterul din penis şi căută la spate, 
descoperind că tubul anal ieşise deja. Il auzi pe Thorpe 

mormăind obscenităţi jos, pe podea. West îşi regăsi glasul 
şi spuse: 

— E... eşti... o oroare... de nedescris... mizerabilule! 

West îşi trecu încet picioarele peste marginea mesei şi 
privi în jos. Thorpe încerca să se ridice în picioare şi 
ajunsese deja în genunchi. Se priviră unul pe altul. Văzu că 
Thorpe urinase pe el. 

— Ce mi-ai făcut... zise West 

Thorpe scoase un sunet animalic, din rărunchi. 

West se lăsă să alunece de pe masă şi ateriză cu 
picioarele goale pe podeaua rece. 

Thorpe, încă în genunchi, întinse mâna tremurândă spre 
buzunarul hainei şi începu să-şi scoată încet revolverul. 

West căzu în genunchi, prinse cele două fire care se 
zbăteau pe podea şi i le aruncă în faţă lui Thorpe, 
atingându-i-o cu clemele. 

Thorpe scoase un urlet pătrunzător şi căzu pe spate, cu 
faţa în mâini, lăsând revolverul să cadă pe podea, între el şi 
West. West se târî spre revolver. 

Brusc, uşa mansardei se deschise violent şi în cadrul ei 
apăru silueta Evei. Ea scoase un urlet puternic, de animal 
furios, şi se lansă de-a lungul încăperii. 

West privi în sus, în timp ce mâna îi bâjbâia după pistol. 
Ochii lui rămaseră pironiţi la ceva aflat deasupra capului 
Evei. Apoi, desluşi şuieratul neclar al unui bici. 

Cei doi călăreţi erau acum la mai puţin de patruzeci şi 
cinci de metri, apropiindu-se rapid. 

— Desfăşurarea! Şi cât mai larg, spuse Abrams. 

El o luă la stânga, pe panta care urca de-a lungul aleii de 
pe țărm. Katherine o luă la dreapta, ţinând foarte aproape 
de apă. Abrams îşi spuse că unele aspecte ale logicii 
militare nu se schimbaseră prea mult, mai ales în ceea ce 
priveşte tactica infanteriei, care era o expresie a 
instinctelor de supravieţuire şi a bunului simţ. Acum, 
călăreţii trebuiau ori să se despartă şi, astfel, să se 
demaşte prematur, ori să o ţină drept înainte, punându-se 
în dezavantaj în ceea ce priveşte câmpul de tragere cel mai 
favorabil. 

Călăreţii se apropiară, şi Abrams văzu că erau nişte tipi 
sub patruzeci de ani, îmbrăcaţi în blugi şi scurte de vânt. 
Amândoi ţineau frâiele cu ambele mâini, şi el aşteptă, 
aţintindu-i cu privirea, vreo mişcare bruscă a mâinilor spre 
arme, sau a cailor înspre ei. 

Călăreţii erau acum la mai puţin de zece metri şi încă în 
plin galop. Abrams se opri şi puse un genunchi în pământ. 
Katherine îl văzu şi îl imită. 

Abrams privi la cei câţiva oameni aflaţi în apropiere. Erau 
fie plimbăreţi inocenți, fie actori prea buni. Işi ţinea 38-ul 
între coapse, strângând patul cu ambele mâini. Călărețul 
cel mai apropiat ajunse lângă el, luă o mână de pe frâu şi 
ridică braţul. 

Abrams ridică şi el revolverul. Celălalt, în plin avânt, se 
holbă la el cu gura deschisă, apoi strigă ceva şi amândoi 
călăreţii îşi întoarseră caii. 

Abrams se ridică şi puse pistolul în toc. „Altă poveste de 
groază din New York intră în anale”, îşi spuse el. Inspiră 
adânc. 

Păşi pe poteca îngustă, aşteptând-o pe Katherine să se 
apropie. Observă că era palidă şi tremura, şi-o cuprinse cu 
braţul pe după umeri. 

— Cred că luăm un taxi înapoi. Haide! 

Începu să o conducă în sus, spre ieşirea din parc. 

Ea se trase la o parte: 

— Nu. Mergem înainte. S-ar putea ca Peter să ne aştepte. 

— Asta nu mai e cea mai bună idee, răspunse Abrams. E 
prea riscant. E prea multă lume în jur. 

Ea îl privi şi îi spuse rece: 

— Miza e prea mare. Suntem înarmaţi, suntem împreună 
şi suntem preveniţi. Nu vreau să mă calce vreo maşină într- 
o noapte... Vreau s-o primesc în faţă. Tu nu? 

El încuviinţă: 

— Ba da... bine... Prefer un rendez-vous cu soarta pe 
care să-l ştiu dinainte. 

— Hai să mergem! 

Ea se întoarse şi începu să alerge. El o urmă. Trecură pe 
sub stâlpii de beton ai podului Verrazano, apoi de fortul 
Hamilton, înconjurară golful Gravesend şi intrară în parcul 
Bensonhurst, cinci kilometri acoperiţi în mai puţin de trei 
sferturi de oră. Străbătură parcul la pas. 

Abrams inspiră de câteva ori adânc şi privi în jur. Spre 
nord, se vedea silueta blocurilor din Manhattan, la scară 
foarte redusă, spre vest - Staten Island, iar spre sud şi est o 
mare pajişte de asfalt negru, din care se ridica un şir de 
prăvălii, dominat de un magazin universal cu preţuri 
reduse. 

— Bun venit în Bensonhurst, zise Abrams. 

Katherine zâmbi forţat: 

— Dor de-acasă? 

— Desigur. 

Se uită la ea: 

— Rămânem puţin? 

Ea încuviinţă: 

— E unul din punctele de întâlnire pe care le-am stabilit 

cu Peter. . 

Se plimbară un timp în tăcere. Intr-un târziu, Katherine 
spuse: 

— De obicei mă opresc la centrul comercial ca să merg la 
toaletă. Ţi-aduc un suc de portocale. 

— Bine. S-ar putea să facă reducere de Ziua 
Comemorării, la paharul mare. 

Trecură prin parcarea aglomerată. 

— Am vorbit ieri cu sora mea - e un telefon sigur, cu 
dispozitiv de distorsiune a vocii în biroul domnului O'Brien. 

— Telefonul cu distorsiune de voce obişnuit la orice firmă 
de avocatură. Şi ce-a zis? 

— Din câte spunea Ann, n-a existat niciun nume codificat 
Odysseus sau Ulise, amestecate în afacerea asta. A existat 
un Homer, un englez care s-a dovedit a fi spion sovietic, dar 
ăsta e mort şi îngropat. Ann a încercat să vorbească despre 
asta cu Nick, dar n-a reuşit să dea de el. Oricum, amândoi 
cunosc aceleaşi lucruri. Cred că drumul ăsta s-a înfundat. 

— Credeam că numele astea au o semnificaţie ezoterică 
pentru iniţiaţi. 

— L-am întrebat şi pe Pat O'Brien, dar şi el mi-a spus cam 
aceleaşi lucruri. 

Se opri, apoi adăugă: 

— Dar... mi s-a părut foarte... tăcut, după asta. Cred că 
ştie ceva. 

Abrams dădu din cap. 

— M-am gândit şi eu...şi dacă numele nu înseamnă nimic, 
atunci trebuie să fie subiectul poveştii. 

— Adică războinicul care rătăceşte ani de zile după război 
se întoarce acasă după ce a fost crezut mort? 

— Da. 

Katherine încuviinţă. 

— Arnold a încercat să ne dea un indiciu despre asasinul, 
sau asasinii, lui. Sau chiar despre Talbot însuşi. 

— Da. Există vreun războinic - un comandant, un ofiţer, 
care s-a întors din morţi? Cineva care poate fi asemănat cu 

Ulise? 

Ea aprobă din cap. 

— Au fost câţiva din OSS dispăruţi în misiune, care s-au 
întors vii după război. Dar Ann a căutat în calculator şi a 
descoperit că cei mai mulţi dintre ei sunt deja morţi. Ceilalţi 
nu mai sunt în activitatea de informaţii şi nici nu mai 
lucrează în niciun fel pentru guvern. In afară de patru, dar 
ăştia e foarte puţin probabil să fie implicaţi în afacerea 
asta. 

Abrams rămase tăcut. 

Ea îl privi lung, apoi spuse: 

— Ai tu ceva în cap. 

— Păi... ce-ai zice de cineva care încă nu s-a întors din 
morţi? 

Ea îl fixă cu privirea şi răspunse: 

— Cei care nu s-au întors din lumea de dincolo sunt 
morţi. 

— Bineînţeles. Mă refer la cineva care a fost dat dispărut 
şi ale cărui rămăşiţe n-au fost găsite sau identificate. Poate 
cineva care a dispărut în împrejurări neobişnuite. 

Ea răspunse, după un moment de tăcere: 

— Ştii, e o scenă în Odiseea în care Ulise rătăceşte prin 
iad. El vede spiritul vânătorului Orion, urmărind veşnic 
spiritele animalelor pe care le vânase în cursul vieţii. Şi 
Ulise îl vede pe Orion ca pe „O umbră, vânând umbre”. 

Ea susţinu privirea lui Abrams şi spuse: 

— Aşa îl văd eu uneori pe Arnold. Aşa îl văd şi pe tata. 
Umbre, urmărind veşnic umbre. 

Abrams nu răspunse o vreme, apoi se hotărî să ignore 
aluzia, să nu mai urmărească şi el nişte umbre. 

Intrară pe strada comercială, foarte aglomerată. 

— i se pare straniu să mergi printre oameni, cunoscând 
un mare secret pe care ei nu-l ştiu? comentă Katherine. 
Ceva atât de groaznic, încât această scenă obişnuită va 
dispărea foarte curând? Ai un sentiment de percepţie 
hipertrofiată? 

— Nu sunt sigur că noi ştim mai mult decât oricare altul 
de pe strada asta, spuse Abrams. Dacă, bineînţeles, nu 
cumva e Peter Thorpe pe aici. 

Ea privi în jur. 

— Nu-l văd. Ai văzut vreun cunoscut? 

— Nu. Mi-e sete. Dai ceva? 

— Cred că n-am niciun ban la mine. 

— Văd că ai lucrat suficient cu O'Brien ca să-i iei din 
obiceiurile proaste, cum ar fi să atentezi la mărunţişul meu. 

Ea surâse. 

Abrams cumpără de la o tarabă două sucuri şi-i dădu 
unul. 

— Nu vreau să-l scap pe domnul Thorpe. Ce program 
avem? 

— l-am spus că intrăm în Prospect Park pe la unsprezece 
treizeci. O să luăm metroul până acolo. 

El se uită la ceas. 

— Mai avem timp. Se apropie de un panou cu aparate de 
jocuri electronice şi puse o fisă într-un aparat. Era un joc cu 
invadatori din spaţiu, şi Katherine îşi dădu seama că 
Abrams era familiarizat cu el. 

— Acum văd unde-ţi pierzi vremea, zise ea. 

Abrams părea concentrat asupra jocului. 

— Ticăloşii ăştia mici verzi vor să invadeze pământul, 
Kate - ia-l pe ăsta... şi pe ăsta! 

Ea râse: 

— Nu-mi cred ochilor! 

— Coordonare  ochi-mână... gândire rapidă... decizii 
instantanee... Fii atentă!... Bang! 

Ea privi ecranul video. 

— O... se mişcă mai repede...! 

— N-avea teamă... pământul e în siguranţă dacă-i Tony 
Abrams la cârmă. 

— Nu, zău? 

— Da. 

Jocul se termină, şi el îşi îndreptă spatele. 

— Joacă şi tu! 

Ea puse mâna într-o doară pe comenzi. Abrams apăsă pe 
buton şi jocul începu. 

— Nu înţeleg nimic, zise ea. 

— Trage tot timpul! 

Ea mişcă manetele la întâmplare. 

— Extratereştrii ăştia verzi câştigă. 

— Trage înainte! 

Abrams începuse să joace la maşina de alături. 

— Asta-i bun. Rachetele inamice vin pe oraşele mele. 

— Pare fermecător. E vreun joc cu contraspionaj? 

— Nu... e prea greu de programat... o, la dracu', a căzut 
Pittsburgh-ul! 

— Nu-i nicio pierdere. Cum îi opresc pe omuleţii ăştia 
verzi? 

— Trage mereu...! 

Abrams rămase cu ochii la ecranul său şi-şi luă mâinile 
de pe comenzi. Rachetă după rachetă se arcuiau şi fluierau 
pe ecran, transformând oraşele în ciuperci atomice, însoţite 
de puternice explozii audio. li vorbi încet: 

— Ştii, uneori mă gândesc că lumea reală nu există într-o 
măsură mai mare decât există lumile astea. Destinul uman 
ar putea fi condus de o bandă cu jocuri video, jucate de 
nişte fiinţe uriaşe, pe un ecran de şase kilometri. S-ar putea 
ca istoria omenirii să fie o serie de posibilităţi programate şi 
depozitate într-un circuit de memorie; câteva momente de 
recreere pentru alte fiinţe. Sfârşitul lumii va veni când se 
termină fisa. Sau, când se va rupe banda... s-ar putea să 
vedem pe cer o sfâşietură mare, neagră, urmată de o 
zguduitură scurtă, instantanee. Sfârşitul. 

Ea îl privi: 

— Eşti într-o dispoziţie filosofică. 

El se întoarse spatele la jocurile video. 

— Alergarea îmi excită creierul... Hai să plecăm! 

Lăsară în urmă strada comercială şi ajunseră în staţia de 
metrou de pe Bay Parkway. 

— Mai alergăm Prospect Park şi gata, zise Katherine. 

— Mă rog, sper ca Thorpe să poată veni acolo. 

— E ultimul punct de întâlnire posibil. A alergat cu mine 
de câteva ori prin parcul ăsta şi cunoaşte traseul. 

— Bun. Să fim cu ochii în patru. 

Ea îi aruncă o privire, în timp ce coborau scările spre 
peron. 

Aşteptară departe de marginea peronului. Abrams 
cercetă cu privirea cele câteva persoane de pe peron. După 
un minut de tăcere, spuse: 

— Există şi procentul ăla de şansă ca să lucreze exclusiv 
în interesul guvernului Statelor Unite. 

Ea răspunse cu voce scăzută: 

— Eu îi dau cincizeci de procente şansă. 

— Eşti foarte generoasă. Dar rezultatul net e acelaşi - 
până nu sunt sigur sută la sută, n-o să-l execut sumar. 

Ea se întoarse brusc spre el: 

— N-o să faci asta în niciun fel de condiţii! 

— De ce nu? 

— Fiindcă n-ai dovezi. Nu ai dreptul... 

— Stai puţin! Tu mi-ai spus că ţi-ai omori cel mai bun 
prieten dacă s-ar dovedi că este Talbot. 

— E evident că Peter Thorpe nu e Talbot... ar putea fi 
complice... Oricum, pe cei ca Peter, dacă au fost întorși, îi 
interoghezi, nu-i împuşti. 

— Mă rog, eu cred că ar trebui să fie invers. Credeam că 
ai să vrei să stai de vorbă cu Talbot, ca să afli ce-a mai 
făcut în ultimii patruzeci de ani pe de altă parte, Thorpe e 
plevuşcă. Totodată, comportamentul lui desfide tot ce ştim 
despre anormalitatea umană. Fiindcă el nu-i... 

— Nu-i ce? 

— Nu-i anormal. Am mai văzut tipul ăsta de om. 
Închipuie-ţi un psihiatru care încearcă să vindece un leu de 
răul obicei de a sfâşia fiinţe vii. Leul e nedumerit. 
Comportamentul lui e instinctiv. Leul nu crede că e nebun. 
Şi nici nu e. E leu, şi se comportă ca atare. Şi dacă ar fi fost 

crescut într-o mansardă pe Park Avenue, n-ar avea nicio 
importanţă. Dacă te-ai duce la el pentru o şuetă în timp ce 
el e flămând sau nervos, te-ar sfâşia, şi asta nu i-ar tulbura 
somnul. Leii nu sunt culpabili de crimă, şi la fel sunt unii 
oameni cu instincte ucigaşe puternice. Asta nu înseamnă că 
modul corect de a proceda cu un animal periculos nu e 
acela de a-i băga un glonţ în inimă. Şi nici cel care trage 
glonţul n-ar trebui să-şi piardă somnul din cauza asta. 

— Chiar crezi asta? şopti Katherine. 

— Cred că da. Dar n-am acţionat niciodată aşa. 

— Atunci, stai cuminte. Numai dacă ai fi în pericol de 
moarte. 

— Sunt. Asta-i problema. 

— Vreau să spun, pericol imediat. Clar şi iminent, cum 
zicem la tribunal. 

— A, ne întoarcem iar la fracțiunea de secundă. 

— Întotdeauna ne întoarcem la asta. 

Îşi privi ceasul, apoi îşi înmuie vocea: 

— Învaţă-mă să joc „Invadatorii Spaţiului”. 

— Asta e o chestie de durată. 

— Bun. 

El dădu din cap, apoi spuse: 

— Să le luăm în ordine. Corect? 

— Corect. 

Trenul trase la peron şi ei se urcară în vagon. 

38 


Mâna lui West găsi mânerul revolverului. În aceeaşi clipă, 
auzi aerul plesnindu-i urechile şi o durere arzătoare îi 
încinse umerii goi. West ridică pistolul, dar nu găsi puterea 
de a apăsa pe trăgaci. 

A doua plesnitură a biciului lung îi crestă gâtul. Pistolul 
explodă în mâna lui şi camera se umplu de un zgomot 
asurzitor. 

O auzi pe Eva strigând în spatele lui. 

Mâna i se contractă din nou ca să mai tragă un foc, de 
data asta îndreptat spre faţa lui Thorpe, la câteva zeci de 
centimetri de el. Degetele i se încleştară şi arătătorul trase 
înapoi, dar nu se auzi nicio explozie. Pistolul dispăruse şi el 
îşi dădu seama că-i zburase din mâna amorţită şi aproape 
paralizată, deşi avea senzaţia că îl ţinea încă. 

Thorpe alunecă înainte şi-şi recuperă revolverul. Se ridică 
în genunchi şi îndreptă pistolul spre West. 

— Tu... balegă... 

West încercă să se ridice şi simţi camera învârtindu-se. 
Auzi din nou şuieratul biciului, dar aproape că nu simţi când 
îi sfâşie pielea pieptului. 

Eva lovi din nou, de trei ori în succesiune rapidă, până 
când West căzu grămadă pe podea. 


West întoarse repede faţa din cauza mirosului. 

Eva îl prinse de ureche şi-l întoarse din nou spre flaconul 
cu săruri. . 

Deschise ochii şi se trezi privind în jos spre podea. Incet, 
îşi dădu seama că era din nou întins pe masă, cu faţa în jos, 
cu capul atârnând peste marginea mesei. Gambele erau 
prinse în chingă, dar trunchiul îi era liber. Încercă să se 
ridice în mâini şi în genunchi. Simti o durere fulgerătoare în 
omoplaţi şi căzu la loc. A doua lovitură de bici îl nimeri 

peste fese şi simţi sângele cald şiroindu-i pe pielea rece. 

Vocea lui Thorpe, nesigură şi tremurătoare, ajunse până 
la el, dincolo de durere: 

— Aşa, Nicholas... deci... eşti mult mai deştept decât am 
crezut... şi mai viteaz decât mi-am imaginat... De ce te 
subestimez întotdeauna? 

West întoarse capul şi-l văzu pe Thorpe stând pe un 
scaun, cenuşiu la faţă, cu hainele şi părul în dezordine. 
Observă din nou că pantalonii de culoare deschisă aveau 
pete de umezeală. West se întrebă cât timp fusese 
inconştient, apoi simţi mirosul înţepător de pulbere arsă şi- 
şi dădu seama că nu prea mult. Mai observă că nu mai 
avea fire ataşate de corp şi că toată aparatura fusese 
împinsă departe de masa cu rotile. 

— O vreme o să-şi facă şi Eva meseria, spuse Thorpe şi 
se ridică. Mă întorc peste câteva ore, cu Katherine. Din 
experienţa mea, oamenii care îndură durerea şi rezistă la 
tortură se prăbuşesc foarte repede când e torturat cineva 
apropiat. O să vezi ce vreau să spun. 

West înghiţi de câteva ori, apoi îşi regăsi glasul: 

— Nu uita... nu uita să te cureţi... înainte să pleci... 

Eva îl plesni cu biciul, şi West urlă. 

Thorpe zâmbi şi-i spuse Evei: 

— Când mă întorc, îl vreau viu şi conştient. 

— O să fie alt om când te întorci, răspunse Eva. 

Thorpe plecă spre uşă. 

West îl strigă: 

— Peter... ai încurcat-o, Peter... eşti un amator... Nu eşti 
aşa de deştept cum te crezi... 

Eva ridică biciul, dar Thorpe o opri cu un gest al mâinii şi- 
| privi pe West. Era ceva ce nu-i plăcea în vocea acestuia. 

— Ce tot spui acolo? 

— O să te ucidă pentru că m-ai lăsat să mor. 

— N-o să mori. Încă. 

— Ba da. O să mor. Acum! 

West îşi smulse un mic smoc de păr din creştetul capului 

şi şi-l băgă în gură. Thorpe plonjă prin cameră şi-şi vâri 
degetele pe gâtul lui West. West îl muşcă tare, şi Thorpe 
ţipă,  scoţându-şi din gura lui West două degete 
însângerate. 

West mestecă părul, apoi scoase un suspin prelung, iar 
trupul i se convulsiona câteva secunde. Rămase liniştit, cu 
limba ieşindu-i din gură şi cu ochii larg deschişi. Mirosul de 
migdale amare al cianurii ce-i venea din gură şi din nări îl 
făcu pe Thorpe să se dea repede înapoi. 

— 0... pui de călea! Ai făcut-o! Ticălosule... Nick... Nick! 

Se apropie cu prudenţă de West şi examină locul gol din 
creştetul capului, unde fusese implantul de păr. 

— Fir-aş al dracului! La ce mama lor s-or mai gândi data 
viitoare? 

Eva privea prostită cadavrul. 

Thorpe se gândi un moment, apoi spuse: 

— În sfârşit, altă dată n-o să te mai subestimez, Nick. 

Se uită la Eva, care-şi încolăcea biciul. Se vedea că se 
simţea păcălită, frustrată. 

— Biciuieşte-l! zise el. 

Ea se holbă la el: 

— Ce? 

— Biciuieşte-l. Există un drog care reproduce efectele 
cianurii, dar provoacă numai o comă adâncă. 

Ea încuviinţă şi ridică biciul, tăind o rană adâncă peste 
şalele lui West. 

Thorpe făcu un pas înainte şi examină rana. Nu era niciun 
semn de circulaţie sanguină. 

— La dracu'! 

Eva se uită la Thorpe cu o privire acuzatoare, care se 
transformă curând în uimire. 

— Nu înţeleg... părul...? 

Thorpe o privi tăios. 

— Da, vacă proastă ce eşti. Cianură, ascunsă în păr 
artificial. Ai auzit vreodată de aşa ceva? 

— Nu. 

Thorpe se aşeză şi-şi scărpină fruntea. 

— O, Doamne! 

Ridică ochii la Eva. 

— l-am controlat dinţii, anusul... nările... pipa şi tutunul... 
nu i-ai controlat părul? 

Ea dădu din cap: 

— Cu un pieptene şi lumină ultravioletă. Dar n-am 
observat nimic. 

Thorpe îşi umezi buzele. 

— Fir-ar al dracului! Am încurcat-o! 

— Eu? Tu eşti anchetatorul. 7u eşti cel care i-a dezlegat 
braţele, provocând toate astea... 

Işi flutură braţul împrejur. 

Thorpe dădu din cap, ştergându-şi transpiraţia de pe 
buza de deasupra. Se gândi un moment, apoi îi spuse: 

— Dar tu ai vrut să-i las corpul şi braţele libere, ca să-l 
biciuieşti. Ziceai că vrei să vezi cum se frânge, cum 
încearcă să-şi acopere fundul şi capul cu mâinile, cum îşi 
muşcă degetele... 

O privi: 

— Ăsta era show-ul tău. 

Ea înghiţi în sec: 

— Păi... da... dar... 

Thorpe păru să cadă pe gânduri, apoi ridică ochii spre ea. 

— De fapt, Eva, uite ce s-a întâmplat: în timp ce eram 
plecat, i-ai dezlegat braţele şi pieptul şi l-ai întors ca să poţi 
să-l biciuieşti, încălcându-mi ordinele. N-a suportat durerea 
şi s-a sinucis. 

— Nu! Tu ai fost! 

Îşi dădea seama în ce pericol era şi făcu un pas înapoi. 
Strigă: 

— Nu! Nu mă omori! Aruncă biciul şi întinse mâinile într- 
un gest de apărare. 

Thorpe se ridică, scoase revolverul, îi ţinti faţa şi trase 
direct. 

Capul Evei zvâcni spre spate, în timp ce ea întinse 

braţele înainte,  împleticindu-se şi încercând să-şi 
regăsească echilibrul. Căzu, dar apoi, sub privirile 
stupefiate ale lui Thorpe, se ridică din nou în picioare. 

Eva stătea cu faţa în mâini, ca şi cum ar fi plâns în 
pumni, dar în loc de lacrimi, printre degete i se prelingea 
sânge. 

— O... 0... ce s-a întâmplat? 

Thorpe se apropie de ea şi examină orificiul de ieşire al 
glonţului din spatele urechii; o masă de sânge, de fluid 
cenuşiu, de aşchii de os şi cartilaje. Işi dădu seama că 
împuşcătura nimerise greşit. 

— O, fir-ar să fie! Se gândi să-i mai tragă un glonţ în cap, 
dar asta ar fi părut o treabă de amator în ochii celor ce 
urmau să se ocupe de cadavru. 

Eva se prăbuşi în genunchi, cu o mână pe ochi şi cu 
cealaltă în spatele urechii, strângând ca într-o menghină 
cele două răni. Sângele îi curgea acum pe gât şi pe braţe, 
picurând pe podea. 

Thorpe privi urmele de sânge de pe podea şi îşi dădu 
seama că va trebui să-l şteargă chiar el. 

— Pentru Dumnezeu, femeie, mori! 

— Ajută-mă! Te rog... cine-a făcut asta? West a făcut-o! 

— Săracu' Nicko, el e vinovat de toate, râse Thorpe. 

Eva rămase în genunchi, dar nu dădea niciun semn că ar 
muri curând. Gemu: 

— West ne-a păcălit... O să-i spunem lui Androv că... 

Thorpe zâmbi din nou: 

— Am eu povestea mea pentru Androv. Pe-a ta poţi să i-o 
spui când o să vă-ntâlniţi în iad. A 

Thorpe o ridică în picioare şi o târî prin cameră. Intinse 
mâna şi deszăvori o uşă masivă din oţel, o deschise şi o 
rezemă pe Eva în picioare, în congelatorul de măcelărie. O 
ridică apoi în braţe şi-i agăţă rochia într-un cârlig pentru 
carne, după care îi dădu drumul. 

Eva rămase atârnată la câţiva centimetri de podea, dând 
din picioare şi din mâini. Thorpe îşi şterse mâinile pline de 

sânge pe tivul rochiei. A 

Făcu un pas înapoi şi privi în dreapta. In alt cârlig atârna 
corpul vânăt, îngheţat, al lui Randolph Carbury. 

— Se cam aglomerează, îşi spuse Thorpe. Se întoarse, se 
duse la masa cu rotile, luă corpul lui West şi-l cără şi pe el 
în congelator, aruncându-l pe jos. 

Eva gemea încet: 

— O, Dumnezeule...! Nu mă lăsa aici cu mortul... 

Thorpe ieşi din congelator şi trânti uşa. 

— Ce zi...! 

Trecu în revistă mansarda întunecoasă, apoi se uită la 
ceas: 

— A sosit momentul să plec la jogging. 

39 


Abrams şi Katherine ieşiră din staţia de metrou Fort 
Hamilton Parkway şi începură să alerge spre nord, prin 
Prospect Park, ce se întindea pe vreo cinci sute de 
pogoane, de-a lungul aleii South Lake Drive. 

Abrams trase în piept aerul mai răcoros şi mai proaspăt 
al parcului bogat împădurit. Formele terenului fuseseră 
create de ultima morenă din perioada glaciaţiunii şi, laolaltă 
cu vegetaţia abundentă, ofereau un peisaj variat şi o 
mulţime de ascunzători. Dar Abrams cunoştea fiecare 
centimetru pătrat al parcului şi ştia de unde se putea 
aştepta la surprize. 

Cotiră spre East Lake Drive, urcară în fugă colina Breeze 
Hill, trecură pe lângă debarcader şi se apropiară de grădina 
zoologică, aşezată în mijlocul grădinilor. Urcară la pas panta 
abruptă numită Battle Pass Hill şi se opriră în vârful 
dealului. 

Abrams privi înspre vest, spre Long Meadow, o pajişte 
largă care semăna cu un peisaj rural. Katherine privi spre 
nord şi nord-vest, într-o zonă deschisă, numită Valea 
Cashmere, plină cu păsări migratoare care se odihneau. 

—E un loc bun pentru o pauză. Privelişte, de jur- 
împrejur, frumoasă, zise ea şi se aşeză pe un petec de iarbă 
să-şi tragă răsuflarea. 

Abrams se lăsă în genunchi, lângă ea, ştergându-şi 
sudoarea de pe faţă cu mâneca. 

— Cred că aici e locul unde a fost postul de comandă al 
lui Washington în timpul bătăliei de la Long Island, zise ea. 

Abrams încuviinţă: 

— Şi-a ales un loc bun ca să stea cu ochii pe bandiți. 

Ea surâse şi privi în jur. 

— Nu văd niciun bandit... Doar o mulţime de lume: ieşită 
la iarbă verde. 

— Aşa-i. Nu cred că lui Thorpe îi place aglomeraţia. Hai 
să luăm metroul până la mine acasă. 

Ea cugetă un moment, apoi îi spuse: 

— Hai să terminăm parcul! 

Abrams se lăsă să cadă pe spate, în iarbă: 

— O să mă termine parcul pe mine! 

— Te descurci perfect. N-ar trebui să te întinzi pe jos. 

El nu-i răspunse, dar ridică ochii şi privi cerul în tăcere. 

După câteva secunde spuse: 

— Am mai văzut elicopterul ăsta! 

Ea privi în sus şi urmări micul elicopter cenuşiu care 
dispărea spre nord. 

— Da. L-am mai văzut şi eu. Se ridică în picioare. Hai să 
mergem! Altfel, o să ai cârcei. 

Abrams se ridică încet. 

— Cred că-mi plăcea mai mult să mă deghizez în bătrân, 
decât chestia asta. 

— Să mergem puţin la pas, zise Katherine. 

Porniră pe potecă, în josul dealului. 

— Poate că era de la poliţie, spuse ea. 

— Posibil. Dar nu cunosc modelul ăsta. Poliţia are 
elicoptere Bell. Asta era altă marcă. 

Ea îl privi lung. 

— Dar ai acoperire de poliţie? 

— Nu sunt poliţist. 

Merseră în tăcere, apoi el îi spuse: 

— Îţi dar seama că poate să ajungă la tine oricând? Pe 
vas, în drum spre Glen Cove, de exemplu. Sau, ar putea să 
te înnăbuşe cu o pernă, în pat. 

Ea se uită la el: 

— Ce vrei să spui? 

— Totuşi, cred că, de fapt, nu vrea să te omoare. Probabil 
are de gând să te răpească şi să te interogheze. 

Ea îşi aduse aminte de încăperea mansardată de 
deasupra apartamentului. 

— Dar putea să mă invite pur şi simplu să bem ceva la 

„Lombardy”. 

— „Nu vrei să vii la mine-acasă? îi zise păianjenul 
musculiţei; e cea mai frumoasă casă pe care-ai spionat-o 
vreodată.” 

Abrams adăugă: 

— Ai fi mers până acolo cu relaţia voastră? 

— Aş fi mers cât de departe, dacă aş fi crezut că e ceva 
de aflat sau de câştigat din asta. 

— Dar ţi-ai fi luat măsuri de acoperire înainte să intri 
acolo. Şi dacă n-ai mai fi ieşit, Thorpe ar fi fost demascat. 

Abrams spuse, în concluzie: 

— Eu cred că Thorpe te foloseşte ca să ajungă la mine. 
Ca să împuşte două păsări dintr-un foc. Nu prea mai are 
timp. lar pe mine trebuie să mă omoare, pentru că n-are ce 
să scoată de la mine. 

Ea răspunse cu o undă de ironie în glas: 

— Asta zic şi eu deducție! Sau auzi iar vocile? 

— Nu, zâmbi el, dar am început să înţeleg cum gândeşte. 
E inteligent, dar e previzibil. 

Ea rămase tăcută o vreme, apoi încuviinţă: 

— Deci... Peter m-a folosit ca momeală ca să te scoată la 
lumină, iar tu m-ai folosit ca momeală ca să-l scoţi pe el. 

— Cam aşa ceva. 

Ea îl fulgeră cu privirea: 

— Cel puţin, tu eşti sincer. Uite, ţie puţin îţi pasă de 
aspectele ce privesc siguranţa naţională ale afacerii ăsteia, 
nu-i aşa? 

— O să mă mai gândesc, după ce scap cu viaţă Acum, pe 
primul plan nu e vorba de salus populi suprema lex, ci de 
lex talionis - legea talionului -, de vendetta. 

Abrams pronunţase cu accent italian. 

Ea zâmbi forţat. 

— În cazul ăsta, n-am să încerc niciodată să te arunc de 
pe vreun acoperiş. 


18 Siguranţa poporului reprezintă legea supremă (n. red.). 

— Sunt subiectiv. Când e vorba de viaţa mea, nu prea 
mai acţionez ca un profesionist. 

Ajunseră la Arcul Memorial din Grand Army Plaza. 

— l-am spus lui Peter că, dacă nu ne întâlnim până în 
punctul ăsta, o să iau de aici metroul să mă întorc în 
Manhattan. Vii cu mine acasă? 

El o privi, şi-i fu clar ce voia să spună. 

— O să vin. 

Ea încuviinţă. 

— Mai aşteptăm cinci minute. 

Abrams aşteptă în tăcere, verificându-şi ceasul mai des 
decât era nevoie. Se uită înapoi, în direcţia din care 
veniseră. 

— Ei, vine Peter cu codiţă, ţopăind pe potecuţă! 

Ea se întoarse şi-l văzu pe Thorpe alergând spre ei, 
îmbrăcat într-un trening bej cu albastru. 

— Dacă de obicei vă sărutaţi, sărutaţi-vă, zise Abrams. 

— Nu-s o actriţă prea bună. 

Thorpe trecu la pas şi veni spre ei. 

— La te uită, maratonistul şi fondista! Arătaţi terminaţi. 
Cum a fost? 

Katherine îl sărută pe obraz. 

— A fost bine. Ce-ai păţit la nas? 

— Mi l-am băgat unde nu-mi fierbea oala, ca de obicei, 
spuse Thorpe pipăindu-şi nara bandajată. 

— Ce-ai păţit la degete? întrebă Abrams. 

Thorpe îşi privi cele două degete pansate. 

— Ce-am păţit şi cu nasul. De ce te, excită întotdeauna 
vederea sângelui meu? 

— Sângele mă face curios. 

— Sticlete tipic. 

Katherine interveni: 

— Eşti cam palid. 

— Hei, ce-i asta? Vă jucaţi de-a şo-pe-Peter? 

Thorpe îşi plimbă privirea prin parc. 

— Groaznic loc de alergare. Cărucioare cu copii, barbari 

mici pe biciclete, apucaţi cu skateboardi“-uri şi câini 
mâncători de joggeri. 

Se scărpină în cap şi spuse voios: 

— Hai să alergăm prin cimitirul Greenwood. Am fost o 
dată acolo. Cinci sute de pogoane de cadavre. 

— Alergarea în cimitire este ilegală, zise Abrams. 

— Dă-o-ncolo, Tony, zâmbi Thorpe. Pariez că ai alergat şi 
tu prin cimitire. Unde mai găseşti aşa singurătate? 

— O să fie o mulţime de lume, spuse Katherine. E Ziua 
Comemorării. 

—E un cimitir vechi, îi răspunse Abrams. Ultima 
înhumare a avut loc probabil acum vreo şaizeci de ani. Nu e 
un cimitir prea vizitat. 

Thorpe bătu din palme şi începu să alerge pe loc. 

— Gata, soldaţi, după mine! 

Abrams şi Katherine îl urmară. Alergară o distanţă cam 
de douăzeci de blocuri pe bulevardul care mărginea parcul, 
până ajunseră la gardul înalt, din fier forjat, al cimitirului 
Greenwood. Thorpe se uită în sus şi în jos de-a lungul 
străzii. 

— O.K., bandă, drumu-i liber! 

Se căţără pe gard şi sări în cimitir. 

— Haideţi! 

Se uită la Katherine şi la Abrams prin gard. 

— Ce faceţi? 

Abrams o ajută pe Katherine să se urce, prinzând-o de 
picioare şi apoi împingând-o de fund. Thorpe zise: 

— Fi atent ce faci, Tony! 

In timp ce Katherine cobora gardul în cimitir, Thorpe 
întinse mâinile s-o ajute, şi Abrams văzu că o pipăia şi îi 
descoperise pistolul. 

Abrams se căţără şi sări în partea cealaltă. Thorpe întinse 
mâna să-l sprijine, dar Abrams îl respinse. 

Incepură să meargă printre morminte, până ajunseră la 


19 Scândură pe rotile, asemănătoare patinelor cu rotile, pe care se 
merge în picioare (n. red.). 

un drum îngust. Abrams mai alergase pe aceste întinderi 
sumbre, locul odihnei de veci pentru o jumătate de milion 
de suflete, inclusiv al unor nume cunoscute, ca Horace 
Greeley, Currier şi Ives, Boss Tweed, Henry Ward Beecher 
sau Samuel F. B. Morse. lar Thorpe avea dreptate într-o 
singură privinţă: alergarea prin cimitire era cea mai 
grozavă. Vechiul cimitir nu era numai o oază de linişte, era 
şi un tezaur de artă funerară specifică renaşterii gotice 
victoriene. Statui, urne, pietre funerare, arcade şi fier forjat 
aglomerau fiecare suprafaţă disponibilă a acestui loc în 
care timpul se oprise. 

Porniră cu pas lent de-a lungul drumului mărginit de 
mausolee singuratice. Se părea că în cimitir nu mai era 
nimeni. Thorpe declamă: 

— Da, deşi merg prin valea în care se întinde umbra 
morţii, nu mă tem de cel rău, pentru că eu sunt cel mai al 
dracului pulărău din vale. 

— Peter, exclamă Katherine, aproape teatral, eşti vulgar! 

— Aşa e şi moartea, de-aia şi e pe locul doi, după sex, ca 
subiect de bancuri. 

Abrams, care alerga puţin în urmă, privi de la unul la 
altul. Se vedea că Peter Thorpe exercita o fascinaţie 
perversă asupra unor femei. Katherine părea că aproape 
savurează mârlănia acestuia, chiar şi acum. Dar, îşi 
reaminti el, ea n-ar mai fi putut să simtă nimic pentru el; 
juca teatru, cum i se ordonase. 

Ajunseră la o bifurcaţie a drumului, şi Thorpe strigă: 

— La stânga! 

Alergară aproape un kilometru printre pietre de mormânt 
din granit negru şi din marmură albă, Thorpe stabilind 
ritmul. Katherine rămăsese în urmă, în timp ce Abrams se 
distanţase şi mai mult. 

Katherine strigă: 

— Peter... prea repede! Suntem cam terminati. 

— Hai, Kate, că n-ai nimic, strigă Thorpe. Tony trebuie să 
tragă puţin de el. 

După alte câteva sute de metri, Thorpe încetini, apoi 
începu să meargă la pas. Katherine, apoi Abrams, îl 
ajunseră din urmă, gâfâind şi transpiraţi. 

Merseră în tăcere. Abrams încercă să prindă vreun 
zgomot neobişnuit, dar sângele îi bătea în timpane. Se 
simţea foarte obosit şi foarte vulnerabil aici, în acest loc 
plin de posibile ambuscade. 

Thorpe preluă rolul ghidului. 

— Această arhitectură peisagistică era foarte tipică 
pentru curentul romantic. Se simte cineva romantic? 

Arătă spre un grup de pietre funerare: 

— Tony, crucile astea te sperie? 

Abrams nu-i răspunse. 

— Ai văzut vreodată atâţia îngeri păzitori? continuă 
Thorpe. Tu ai un înger păzitor, Tony? 

— O să aflăm în curând. 

Thorpe zâmbi, apoi privi în stânga. La vreo patruzeci şi 
cinci de metri de drum era un mormânt deschis, cu o 
movilă de pământ proaspăt alături. In pământul moale erau 
înfipte două lopeţi cu coadă lungă. Thorpe o luă peste iarbă 
şi se opri lângă groapa deschisă. 

— la te uită! Piatra are peste o sută de ani, dar groapa 
de-abia a fost săpată. 

Îngenunche şi privi în groapa adâncă, în timp ce Abrams 
şi Katherine se apropiau. 

— E goală... Cred că se pot deshuma osemintele, după 
un anumit timp. Se vinde locul altcuiva. Nu-i chiar un loc de 
veci. 

— Hai să plecăm, zise Katherine. 

— Trebuie să fie înmormântarea azi, comentă Thorpe. 

— Atunci ar fi luat vechea piatră, observă Abrams. 

— Adevărat, răspunse Thorpe. 

Citi cuvintele săpate în granitul negru: 

— „Quentin Mosby - născut la 21 aprilie 1843, mort la 6 
decembrie 1879”. Era mai tânăr ca noi. Nu pierdeau prea 
mult timp pe pământ în vremurile alea, nu? 

Se ridică şi se uită la Abrams: 

— De ce vrem noi să trăim aşa de mult? 

— Fiindcă avem grijă de noi. 

Thorpe dădu din cap. 

— Apropo, zise el. Sper că sunteţi pregătiţi în caz de 
necaz. Situaţia devine cam încordată zilele astea. 

— N-am remarcat nimic neobişnuit. 

— Dar eşti înarmat? 

Abrams îl aţinti cu privirea pe Thorpe, iar acesta îl fixă şi 
el la rândul său. Înţelegeau amândoi că sosise timpul. | se 
păru că Thorpe chiar înclină capul a încuviinţare. 

Abrams privi în jur. Din direcţii diferite se apropiau trei 
bărbaţi, făcându-şi drum printre pietrele de mormânt. Erau 
îmbrăcaţi în hainele verzi, de lucru ale săpătorilor de 
morminte. 

Katherine îi urmări apropiindu-se. 

— Peter, cine sunt ăştia? întrebă ea. 

Thorpe ridică din umeri. 

— De unde să ştiu? Cred că sunt ceea ce para fi. 

Katherine spuse: 

— Să mergem! Se întoarse în direcţia drumului şi văzu 
alţi trei bărbaţi, pe bordură. 

— Se pare că am nimerit în plină înmormântare, zise 
Thorpe. 

Cei trei bărbaţi care se apropiau se opriră la mai puţin de 
şapte metri, formând un semicerc în jurul gropii. Fiecare 
luase poziţie lângă o piatră funerară. 

Abrams văzu că cei trei de la marginea drumului se 
răspândiseră. Totodată, Thorpe se apropiase de piatra 
mormântului deschis. Toată lumea era pe poziţii. Abrams 
nu mai vedea nicio ieşire din situaţia în care se aflau. 

40 


Abrams rămase perfect liniştit. În mod ciudat, sângele 
încetase să-i mai bubuie în cap, pulsul îi scăzuse la normal, 
iar respiraţia îi era regulată. Simţea cum i se risipeşte 
oboseala lungii alergări şi cum i se ascut simţurile. Simţi 
mirosul pământului proaspăt săpat, al trupurilor transpirate 
din apropiere şi parfumul slab al florilor. Văzu cu claritate 
expresiile fixe de pe feţele celor şase bărbaţi care-l 
înconjurau şi expresia impenetrabilă de pe faţa lui Peter 
Thorpe. Sudoarea i se răcea pe piele, şi el simţea acut 
prezenţa tocului pistolului pe piept. Undeva, departe, o 
pasăre cânta într-un copac. Furişă o privire spre Katherine 
şi ochii li se întâlniră pentru o fracțiune de secundă, 
suficient ca să-şi transmită reciproc sentimentul de 
siguranţă şi încredere. 

Thorpe îşi drese glasul şi spuse încet: 

— Pare cam suspect. Dacă aş fi paranoic, aş spune că 
suntem înconjurați de nişte tipi cu intenţii dubioase. 

— AŞ zice că ai dreptate. 

Katherine adăugă: 

— Eu aş zice că ar trebui să scoatem pistoalele. 

Thorpe o privi: 

— Din păcate, n-am pistol, dar presupun că Tony are. 

Făcu semn cu capul spre groapă: 

— O tranşee perfectă. Gata? 

Abrams îi prinse braţul Katherinei, reţinând-o, şi privi în 
groapă. 

— Legea cere numai un metru optzeci. Asta are vreo doi 
jumătate. Bun mormânt, proastă tranşee. 

Thorpe îl săgetă cu o privire de ură nedisimulată. 

— Atunci, ce propui? 

— E piesa ta, Pete. Zi tu. 

Thorpe îl privi atent pe Abrams şi spuse: 

— Păi, hai să ne păstrăm calmul. Poate că nu vor decât 
să stea la o şuetă. 

— Toţi şase? 

Thorpe nu răspunse, dar îşi şterse sudoarea de pe frunte. 

Cei şase bărbaţi se puseră simultan în mişcare, de parcă 
ar fi primit un semnal. Se apropiară de groapă, oprindu-se 
la numai câţiva paşi de Abrams, Katherine şi Thorpe. Nu 
vorbiră şi nici nu făcură vreo mişcare amenințătoare. 

Abrams îi aruncă o privire lui Katherine. Era palidă, dar fu 
nevoit să-i admire calmul în faţa morţii. Îl privi pe Thorpe, 
care părea cufundat în gânduri. Abrams ştia că motivul 
reticenţei acestuia venea de la faptul că era un tip care-şi 
lăsa toate ieşirile deschise. Nu intenţiona să se dea pe faţă 
până n-ar fi fost sigur că nu era vorba de vreo capcană, că 
jocurile erau făcute definitiv. 

Ochii lui Thorpe se mişcară de la Abrams la Katherine şi 
înapoi. Vorbi scurt: 

— Ei, Tony? 

Abrams înţelese întrebarea. Luă braţul Katherinei şi-i 
spuse deschis lui Thorpe: 

— Da, ne aşteaptă o maşină să ne ia. 

Thorpe privi în jur. 

— Nu văd nicio maşină. Cred că v-au uitat. 

— Eu nu cred. Abrams se bătu peste buzunarul 
pantalonilor. Baliză radio. 

Adăugă: 

— E un elicopter pe-aproape. 

Thorpe privi cerul: 

— Nu văd nici elicopterul. 

Abrams se uită la cei şase bărbaţi, privindu-i în ochi, pe 
rând. 

— Domnilor, eu plec. Vă propun să faceţi la fel. 

Unul dintre ei, care părea a fi conducătorul grupului, 
rămăsese cu ochii la tricoul cu inscripţia NYPD al lui 
Abrams. Apoi îşi mută privirea spre Thorpe. 

Abrams prinse braţul Katherinei şi amândoi se întoarseră 

şi porniră spre alee. 

— Suntem acoperiţi? întrebă ea în şoaptă. 

— Cred că da. Probabil că Spinelli aşteaptă ca Thorpe să 
facă prima mişcare. 

— Crezi că o să scăpăm? 

— Poartă-te ca şi cum aşa ar fi. Mergi înainte. 

— Stati! 

Thorpe veni alergând lângă ei, pe rând se apropiau de 
alee. 

— Sunt şase tipi acolo. Cred că ar trebui să cooperăm cu 
ei, până soseşte cavaleria. 

ÎI întrebă brusc pe Abrams: 

— Pot să văd şi eu emițătorul ăla? 

Abrams îi râse în nas: 

— Să-ţi spun drept, nu. 

Thorpe se înroşi la faţă şi îi spuse: 

— Nu cred că ai niciun emiţător. Cred că eşti singur. 

Abrams ştia că Thorpe era sfăâşiat între prudenţă şi 
dorinţa de a acţiona. Işi dădu seama că şarada nu mai 
putea continua mult timp fără ca unul dintre ei să dea 
cărţile pe faţă. 

— Când ai dubii, alege ieşirea sigură, zise el. Vor mai fi şi 
alte ocazii, Pete. 

Thorpe îşi frecă falca, apoi dădu din cap, ca şi cum ar fi 
acceptat ideea. 

TOKI 

Scoase o basma mare din buzunar, şi Abrams ochi micul 
pistol automat, plat, ascuns în ea. 

Abrams ţâşni, prinzându-l pe Thorpe nepregătit. Il lovi 
puternic în vârful bărbiei, trimiţându-l, împleticindu-se, în 
trunchiul unui stejar uriaş. Thorpe reculă din copac, şi 
pumnul lui Abrams îl mai lovi o dată, puternic, în faţă. 
Thorpe căzu la pământ. 

Katherine luase deja poziţie în spatele unei pietre 
funerare. Abrams auzi împuşcăturile seci, în timp ce ea îşi 
golea încărcătorul în direcţia oamenilor lui Thorpe. 

Abrams se aruncă la pământ, la câţiva paşi de Katherine, 
şi trase de două ori. Sunetul împuşcăturilor reverberă 
printre pietrele de mormânt, şi ecoul se răspândi în tot 
cimitirul, făcând ca zgomotul pistolului să semene cu acela 
provocat de un mic război. 

Katherine schimbă repede încărcătorul, dar, înainte să 
apuce să tragă, Abrams strigă: 

— Opreşte! 

Traseră amândoi cu ochiul printre şirurile de pietre şi 
garduri vii. Nu se vedea nimeni şi, din câte-şi dăduse 
seama Abrams, nimeni nu răspunsese cu foc. Abrams se 
ridică într-un genunchi, ţinând revolverul cu ambele mâini. 

Din poziţia culcat, Katherine privi înainte, ţinându-şi 
pistolul în faţă, gata să tragă. 

— Cred că au plecat. 

— S-ar putea. 

El se ridică ghemuit şi se uită la trupul lui Peter Thorpe, 
care zăcea cu faţa în sus la marginea drumului. Abrams 
ezită o secundă sau două, o privi pe Katherine, care cerceta 
şirurile de pietre funerare, apoi puse gura ţevii între ochii 
lui Thorpe şi ridică cocoşul. 

— Lasă-l! 

Abrams întoarse capul, aşteptându-se să-l vadă pe unul 
dintre oamenii lui Thorpe. In locul acestuia, văzu o pereche 
de ochi reci, de culoarea ţevii cenuşiu-albăstruie a 
pistolului- mitralieră Uzi, aţintiţi asupra sa. 

Din spatele unui mausoleu mai apărură doi oameni 
purtând arme automate. Toate armele aveau amortizoare 
de zgomot, mari şi urâte. Oamenii erau tineri şi aveau un 
aspect de duri, părând foarte siguri de ei. 

— Ridicaţi-vă! 

Abrams şi Katherine se ridicară. Abrams observă că tipii 
purtau ghete de baschet negre, iar îmbrăcămintea părea a 
fi o ţinută sport normală, deşi culorile erau întunecate, 
terne. Abrams recunoscu o ţinută discret paramilitară; 
vreun soi de gherile urbane, îmbrăcaţi astfel încât să se 

poată amesteca în mulţime sau să se angajeze într-un 
schimb de focuri. 

— Hai că-mi place. 

Abrams sesiză o nuanţă de accent străin. Îi întinse omului 
pistolul, cu patul înainte. 

Omul îi făcu semn cu ţeava pistolului-mitralieră. Abrams 
şi Katherine păşiră înapoi, spre groapă. Abrams ieşi dintre 
şirurile de pietre funerare şi văzu încă trei bărbaţi, 
îmbrăcaţi în acelaşi stil şi purtând arme automate cu 
amortizoare de zgomot, stând în picioare în jurul gropii. 
Unul dintre ei îi chemă cu degetul pe Abrams. 

Abrams se apropie şi privi în groapă. Cei şase oameni ai 
lui Thorpe zăceau pe fundul gropii, aruncaţi unul peste 
altul, cu trupurile sfâşiate şi ciuruite de ceea ce nu puteau fi 
decât rafale de armă automată. 

Katherine se apropie cu un pas. Privi în groapă, duse 
mâna la gură şi se întoarse cu spatele. 

Unul dintre bărbaţi vorbi: 

— Am zis că-i o idee bună să vedeţi asta, ca să înţelegeţi 
că nu ne jucăm. 


Abrams | recunoscu accentul englezesc. Imediat, 
Katherine se uită la cel care vorbise. 
— Marc! 


Se întoarse spre Abrams: 

— Este... o cunoştinţă de-a mea - Marc Pembroke. 

Marc Pembroke nu păru să o recunoască, dar le făcu un 
semn oamenilor săi, care începură să astupe groapa. 

Abrams observă atitudinea de gheaţă a tipului, apoi mai 
privi o dată în groapă. Cu aşa cunoştinţe, îşi spuse el, ce 
nevoie mai ai să incerce să te omoare străinii? 

— Ştiţi că era cât pe ce să rasoliţi lucrurile, zise 
Pembroke. Noroc că Pat O'Brien m-a rugat să fiu cu ochii-n 
patru. Mi-a spus că s-ar putea să aveţi iniţiative personale. 

— leşisem la o alergare, spuse Abrams. 

Pembroke nu-l băgă în seamă şi o privi pe Katherine. 

— Tu ar fi trebuit să ştii mai bine. 

— Nu-mi face mie morală. Nici măcar nu ştiu ce rol ai în 
treaba asta. Dar o să-l întreb pe domnul O'Brien. 

Pembroke dădu să răspundă, dar se întoarse spre 
Abrams. 

— Domnule Abrams, ai o sarcină importantă pentru azi 
după-amiază. N-aveai dreptul să-ţi rişti viaţa în treaba asta 
idioată. 

— Mă rog, răspunse Abrams, acum sunt liber să-mi risc 
viaţa în treaba idioată de după-amiază. 

Katherine îl privi întrebătoare. 

Pembroke urmări cum groapa se umple cu pământ, apoi 
spuse, fără să ridice ochii: 

— Atunci, de ce n-o ştergeţi? Curăţăm noi pe-aici. 

Katherine ezită, apoi întrebă: 

— Peter...? 

Pembroke se uită supărat la ea: 

— Peter Thorpe nu trebuie să păţească nimic. | s-au dat 
nişte fleacuri care să-l ţină adormit... 

Se uită la Abrams şi continuă: 

— Când îşi va reveni, o să se trezească într-un mausoleu, 
în siguranţă. Mormântul ăsta va fi acoperit, iar noi plecaţi. 
Dacă avem noroc, domnul Thorpe va fi destul de încurcat şi 
de speriat ca să nu mai pomenească despre incident în faţa 
şefilor săi. E important ca Peter Thorpe să menţină 
contactul cu sovieticii până vom fi noi gata să-l ridicăm. 
Bună ziua la amândoi. 

Se întoarse cu spatele la ei. 

Abrams luă braţul Katherinei. Unul dintre oamenii lui 
Pembroke le înapoiase pistoalele, şi ei merseră până la 
drumul mărginit de copaci. Thorpe dispăruse. Abrams era 
înclinat să creadă că, atunci când se va trezi într-o criptă 
întunecată, va fi derutat. 

El însuşi era derutat, deşi fusese treaz tot timpul. 

leşiră din cimitir, pe poarta principală, în Strada 25. 

— Ce s-a întâmplat cu acoperirea ta de la poliţie? întrebă 
Katherine. 

Abrams se trezi din reverie. 

— Ce? O... cred că amicul tău britanic a avut grijă de ei. 

— Începusem să cred că blufezi. 

— Chiar asta făceam. 

Se uită la ea. 

— Înţelegi că, dacă lucrurile ar fi mers puţin altfel, 
Pembroke i-ar fi lăsat să ne omoare. 

Ea încuviinţă. 

— Toţi sunteţi cam ciudaţi. Ştii asta? Sau nu mai observi? 

— Ştiu. 

ÎI privi: 

— Ce misiune importantă ai după-amiază? 

— Eşti ultima persoană căreia i-aş spune. 

Ea zâmbi: 

— Atunci, bun venit în grup, domnule Abrams! 

El mormăi ceva, apoi spuse: 

— Ai o influenţă proastă asupra mea. 

Mergeau încet, absorbiți fiecare de gândurile lui. Abrams 
îi luă braţul, la noroc, şi ea se trase mai aproape. 
Străbătură distanţa până în Fourth Aveune şi se opriră la 
intrarea în staţia de metrou. 

— Asta-i linia pe care am plecat spre parcul Owl's Head, 
spuse Abrams. Am făcut un cerc complet. 

— Da, aşa e. Asta mă duce înapoi în Manhattan, da? 

— Da, merg şi eu cu tine până la Primărie. Tu cobori la... 
uite: la tine sau la mine? 

— Nici, nici, răspunse ea. 

El o privi. 

— În Strada 36, spuse ea repede. 

Vorbele îi ieşeau grăbite din gură. 

— E mai sigur... 

El îşi simţi inima bătându-i. 

— O.K... 

— Oricum, va trebui să dormim în camere separate... Poţi 
să vii tu noaptea la mine... sau am să vin eu la tine... 

— Trebuie să ne hotărâm, altfel o să ne trezim singuri în 

alte camere. 

Ea izbucni în râs şi-l îmbrăţişă, îngropându-şi faţa la 
pieptul lui. O auzi suspinând. Ea îşi controlă vocea şi spuse: 

— Azi a fost una din cele mai îngrozitoare zile... una din 
cele mai grozave zile... Ai grijă, după-amiază. Oricare ar fi 
treaba, ai grijă. 

Abrams observă că lumea îi ocolea ca să poată ajunge la 
scările care coborau în metrou. 

— Poate ar trebui să luăm un taxi. Mergem la casele 
noastre, ne facem bagajele... 

— Da. Bună idee! 

Ea se îndreptă şi-şi controlă ţinuta. 

Aşteptară în curbă să treacă un taxi. Abrams rosti 
întrebător: 

— Thorpe? 

— Nu simt nimic, răspunse ea. 

— Furie? Trădare? 

— Nu, nimic... mă simt doar poate caraghioasă. Se pare 
că toţi ceilalţi ştiau. 

— Te mai duci la Van Dorn, după-amiază? 

— Bineînţeles. Serviciul. 

El încuviinţă. 

— E posibil ca Thorpe chiar să apară? 

Ea se gândi un timp, apoi răspunse: 

— După cum îl cunosc, e posibil. Şi pentru el e tot 
serviciu. 

CARTEA A CINCEA 
MISIUNEA RUSĂ 


41 


Tony Abrams se alătură mulţimii de vilegiaturişti din 
Penn Station şi se urcă în trenul de trei şi douăzeci spre 
Garden City, Long Island. Era o călătorie scurtă, dar avea 
suficient timp să pritocească în minte evenimentele 
dimineţii: strada Carmine, alergarea prin Brooklyn, Thorpe, 
cimitirul. Se gândi la englez, Marc Pembroke, pe care 
Katherine i-l descrisese ca pe încă o figură neclară, cu un 
birou în Rockefeller Center care avea uşa încuiată în 
permanenţă. 

El şi Katherine luaseră un taxi până la el acasă, de unde- 
şi luase câteva lucruri, inclusiv costumul pe care-l purta 
acum, şi actele. Se întorseseră în strada Carmine, de unde- 
şi luase şi ea un mic bagaj. Apoi plecaseră în Strada 36. Pe 
drum, existase acea jenă pe care o încearcă un bărbat şi o 
femeie atunci când ştiu că se duc undeva ca să facă 
dragoste pentru prima dată. 

Casa era supravegheată discret şi, în timp ce Abrams şi 
Katherine se îndreptau spre uşă, fuseseră interceptaţi de 
un tip în civil care le ceruse actele şi-i întrebase în ce scop 
veniseră. 

— Abrams, răspunsese el. Fără scop. 

Civilul zâmbise şi-i spusese: 

— Spinelli a dat sfoară-n ţară că ai murit. 

— Mă simt perfect. 

O condusese pe Katherine în casa de cărămidă roşie. Se 
aşteptaseră să dea peste Claudia, dar casa era pustie. 
Abrams nu considerase absenţa Claudiei ca pe un fapt 
neobişnuit. Cândva, după petrecerea de la Van Dorn, urma 
să se întoarcă în oraş, şi Abrams intenţiona să schimbe 
două vorbe cu ea. Ştia că ea era veriga cea mai slabă din 
acest lanţ de fier şi avea de gând să o rupă înainte ca 
soarele să mai răsară o dată. 

Katherine se dusese în camera care fusese camera ei în 
copilărie, camera pe care Claudia i-o dăduse lui în seara 
banchetului pentru veteranii OSS. Abrams îşi lăsase sacoşa 
într-o cameră liberă, vizavi de a ei, pe urmă o ajutase să 
despacheteze.  Terminând de aranjat lucrurile, ea îi 
spusese: 

— E întotdeauna straniu când te întorci în locurile 
copilăriei. 

— Dulce-amar, cred că e cuvântul potrivit. 

Ea traversase camera şi, pe măsură ce se apropia, 
Abrams se întrebase cum şi de ce se gândise vreodată la ea 
ca la Regina de Gheaţă. 

Făcuseră dragoste în patul mare, şi Abrams fusese 
bucuros că nu se culcase cu Claudia în patul acela. Unirea 
lor avusese toate calităţile rare care marchează o primă 
întâlnire: pasiune, descoperire şi un sentiment de împlinire. 
Cum se exprimase Katherine: 

— Mi-am scărpinat o mâncărime veche de şase luni. 

La care el replicase: 

— Şase luni? 

— Poate şapte. Dar tu? 

El ezitase, apoi spusese, cu o francheţe care o egalase pe 
a ei: 

— Din prima mea zi la „O'Brien, Kimberly şi Rose”. 

O lăsase întinsă în patul mare. Ea îi urase noroc la treaba 
pe care urma să o facă. In cazul când unul dintre ei nu s-ar 
fi întors în oraş până în zori, îşi dăduseră întâlnire la o 
cafea, înainte de lucru, la braserie. 

Gândurile lui Abrams se întoarseră în prezent când trenul 
intră în gara suburbiei. Părăsi gara aproape pustie şi se 
duse la birourile, aflate în apropiere, ale firmei „Edwards şi 
Styler”, situate într-o casă în stil georgian. 

Clădirea avea uşile deschise, dar era pustie. Abrams 
cercetă lista afişată în hol şi urcă pe o scară abruptă până 
la etaj. Îşi scoase revolverul din buzunar şi-l ţinu de-a lungul 
coapsei. Traversă grăbit holul etajului şi descoperi o uşă 

masivă din stejar cu firma „Edwards şi Styler”. Se apropie 
de uşă şi ascultă. De partea cealaltă nu se auzea nimic. 
Bătu tare în uşă, de trei ori, şi se dădu deoparte. 

Uşa se crăpă, apoi se dădu de perete. Un bărbat cam de 
vârsta lui Abrams zâmbi şi-i întinse mâna: 

— Domnul Abrams? Mike Tanner. 

Abrams îşi mută pistolul în mâna stângă şi i-o strânse pe 
a lui Tanner, care rămăsese cu ochii la armă. Tanner îşi 
regăsi calmul şi îl conduse pe Abrams într-o cameră din 
spate, toată în stejar şi piele roşie. 

ÎI întâmpină un bărbat mai în vârstă: 

— Eu sunt Huntington Styler. 

Abrams strânse mâna lui Styler, întrebându-se ce părinţi 
or fi fost cei care-şi botezaseră pruncul Huntington, şi 
punându-şi şi mai multe întrebări despre omul care purta 
acel nume. 

Styler îl invită să ia loc. 

Abrams se aşeză, îl privi pe Styler timp de câteva 
secunde şi-şi spuse: OSS. Aveau ceva oamenii ăştia care-i 
făcea uşor de identificat. Era ca şi cum ar fi frecventat toţi 
aceleaşi şcoli, ar fi fost membri ai aceloraşi cluburi şi ar fi 
cumpărat de la aceeaşi galanterie. 

La rândul său, Huntington Styler îl examină o vreme pe 
Abrams, apoi se duse la bar. 

— Scotch cu sifon, corect? 

— Da. 

— Ai citit dosarul cazului? întrebă Mike Tanner. 

— Da, cred că ruşii au şanse împotriva lui George Van 
Dorn. 

— Deci, şi noi, spuse Styler. 

li dădu lui Abrams un pahar. 

— Nu-i prea comod să-i reprezinţi pe sovietici într-un 
proces împotriva unui patriot bine cunoscut. Am pierdut 
câţiva clienţi cu ocazia asta. 

— Cineva trebuie să aibă grijă să se facă dreptate, 
replică Abrams. 

— Asta-i adevărat. 

Styler păru dus pe gânduri, apoi continuă: 

— ţi înţeleg reținerea în a lucra cu noi, din cauza faptului 
că ai lucrat şi cu firma la care domnul Van Dorn e partener. 
Dar, ca asistent de proces cu jumătate de normă, nu te puli 
într-o situaţie imorală. De fapt, chestia e atât de 
neînsemnată, încât nici n-am adus-o la cunoştinţa clienţilor 
noştri ruşi. 

Abrams îşi spuse că scopul epurării episodului „O'Brien, 
Kimberley şi Rose” din istoricul carierei lui nu ţinea atât de 
conflictul de interese, cât de faptul că ruşii ştiau, fără 
îndoială, cu ce se ocupau în realitate O'Brien & Co. 

— Am vorbit vineri cu domnul Androv, zise Mike Tanner. 
Părea cam nemulţumit de trecutul dumitale poliţist, dar l- 
am asigurat că n-ai lucrat decât la circulaţie. Presupun că 
dosarul dumitale de la poliţie e asigurat. 

— Cel puţin aşa mi-au spus. 

Abrams se întrebă dacă, pe timpul când fusese în 
Detaşamentul Roşu, ajunsese să intre în atenţia KGB-ului. 
Cu cât se gândea mai mult la acoperirea lui, care era destul 
de aproape de adevărul-adevărat, cu atât îşi dădea seama 
că s-ar fi putut să aibă probleme. Completase un chestionar 
lung pentru vizitatori, în care ruşii îi cereau date generale şi 
detalii despre biografia sa. La două dintre întrebări nu se 
aşteptase: Sunteţi sau ați fost vreodată membru al 
Partidului Comunist? Aveţi rude sau prieteni care sunt sau 
au fost membri? 

Intrebările sunau de parcă ar fi fost elaborate de 
Comitetul pentru Activităţi Antiamericane în 1948, deşi ruşii 
le puneau din cu totul alte motive. 

— Androv a pomenit de faptul că părinţii mei au fost 
membri ai partidului comunist? îl întrebă Abrams pe 
Tanner. . 

— Da. Işi punea problema dacă nu cumva încercăm să-l 
„ungem”. Pe urmă a început o predică despre oamenii 
cărora li s-a arătat lumina, care au fost născuţi în credinţă, 

ca să zicem aşa, şi şi-au pierdut credinţa. 

Abrams dădu din cap. 

— A întrebat dacă vorbeşti ruseşte, continuă Tanner. l- 
am arătat chestionarul, în care ai scris că nu. 

Tanner îşi muşcă buza, apoi adăugă: 

— Presupun că ăsta a fost din partea lui un foc de 
întâmpinare. 

— Nu m-am înregistrat nicăieri şi sub nici o formă cu 
limba rusă, în afară de poliţie. 

Styler încuviinţă. 

— Să-ţi dau un sfat, spuse el, din piesa Trădătorul: „Nu-i 
nicio mască în stare să acopere minciunile, ca adevărul 
curat / După cum goliciunea-i cea mai bună deghizare”. 

Abrams sorbi din whisky şi reflectă: intra acolo cu numele 
adevărat, care exista în toate locurile unde ar fi putut fi 
verificat de ruşi; era născut, mersese la şcoală, avea permis 
de conducere ş.a.m.d. Cea mai importantă modificare a 
evidenţelor publice şi private fusese eliminarea 
angajamentului său la O'Brien şi transferarea perioadei 
între demisia sa din poliţie şi prezent în contul lui Styler. In 
toate celelalte privinţe, acoperirea sa era solidă, deoarece 
reprezenta chiar adevărul. Şi totuşi, descoperea că tocmai 
adevărul era acela care l-ar fi putut da de gol. Mai ales 
marele şi unicul adevăr, pe care îl descoperise numai în 
vremea din urmă, că amicul lui, Peter Thorpe, era agent 
KGB. 

Abrams îşi aprinse o ţigară şi încercă să aprofundeze 
această nouă problemă. Intrebarea era, le făcuse Thorpe 
vreun raport ruşilor în care apărea numele său? Abrams îşi 
spuse că ar fi fost o copilărie să parieze că nu. Ştia că ar fi 
trebuit să abandoneze misiunea. Ştia că ar fi trebuit să-l 
ucidă pe Thorpe, dacă nu pentru alt motiv, atunci măcar 
pentru propria-i siguranţă. Dar acum era prea târziu, şi s-ar 
fi putut să fie prea târziu chiar sâmbătă dimineaţa. Abrams 
îl privi pe Tanner. 

— Ai mai vorbit cu Androv de vineri încoace? 

— Nu. 

Se uită la ceas. 

— Dar trebuie să-l sun şi să-i confirm. 1 

Ridică receptorul şi, după un timp, vorbea cu Androv. li 
confirmă oră întâlnirii, apoi spuse: 

— Da, domnule. Domnul Styler şi domnul Abrams vor fi 
acolo. 

Ascultă, apoi răspunse; 

— Da, sunt amândoi acum aici... Da, am înțeles. 

Tanner închise şi se uită la Abrams: 

— Îţi transmite că de-abia aşteaptă să-l întâlnească pe 
fiul faimoşilor luptători pentru libertate. 

— Sunt flatat, zise Abrams. 

Se întoarse spre Styler şi-i spuse: 

— Nu v-am văzut la dineul OSS vineri seară. 

— Nu mă duc niciodată, surâse Styler slab. Nu mă mai 
ocup cu asta. 

În afară de astăzi, gândi Abrams. Styler deschisese, în 
mod excepţional prăvălia pentru Ziua Comemorării. 

— Dar îl cunoaşteţi pe domnul O'Brien, zise el. 

Styler nu răspunse imediat. Pe faţă îi trecu o expresie 
încordată. Spuse încet: 

— Nu ştiu ce rol joacă în toate astea sentimentele 
dumitale personale pentru Pat O'Brien... Presupun că ai 
nişte mobiluri mai mari... şi, dacă aş fi un tip abil, nu ţi-aş 
spune asta tocmai acum... 

Abrams îşi puse paharul pe o măsuţă şi se aplecă înainte. 

Styler îi citi întrebarea în expresia feţei şi dădu din cap. 

— Pat O'Brien a plecat aseară cu avionul din Toms River, 
New Jersey, să sară cu paraşuta. Avionul s-a zdrobit de 
munţi în Pennsylvania. La bord n-a fost găsit decât cadavrul 
pilotului. Autorităţile presupun că domnul O'Brien apucase 
să sară. Au trimis echipe de căutare. Dar Pine Barrens 
acoperă o zonă foarte întinsă... 

Abrams înclină capul. 

Styler porni spre uşă. 

— Ne vedem mai târziu, jos. Un Lincoln cafeniu. Se 
întoarse şi ieşi. 

Tanner se ridică: 

— Vino, te rog, după mine. 

Abrams îşi luă paharul şi-l urmă pe Tanner printr-o uşă 
care ducea într-o zonă de birouri, cu şase compartimente. 

— Intră aici, spuse Tanner. O să vină imediat un domn 
Evans. Ştie că te numeşti Smith. Ne vedem mai târziu. 

Rămas singur, Abrams intră în compartimentul deschis 
care avea numele său scris pe glasvand şi descoperi un 
birou metalic, vopsit într-un gri urât, prevăzut cu o plăcuţă 
purtând numele lui. Se aşeză într-un scaun rotativ şi 
deschise pe rând sertarele biroului, pe care le găsi pline cu 
versiunea „Edwards & Styler” a maculaturii pe care o 
conţinea biroul său de la „O'Brien, Kimberly & Rose”. 

Pe podea era o servietă cu inițialele lui. O deschise. 
înăuntru era un dosar gros, cu titlul Misiunea rusă la ONU 
contra lui George Van Dorn. 

Abrams se lăsă pe spate, în scaun, şi-şi sorbi whisky-ul. 
Aparent, cei zece-cincisprezece angajaţi ai firmei fuseseră 
bine instruiți în legătură cu istoricul angajamentului lui la 
firmă. Şi totuşi, asta era încă o posibilă sursă de 
demascare. 

Abrams se duse cu gândul şi la Patrick O'Brien. Era mort? 
Răpit? Dacă fusese răpit, l-ar fi demascat pe el? Abrams 
spera, în interesul amândurora, că era în viaţă, sau mort; 
dar nu la mijloc. 

Abrams se uită la ceas. Presupunea că domnul Evans era 
ofiţerul său de dirijare. Reflectă că Jonathan Harker nu 
avusese un ofiţer de dirijare sau oameni de susţinere a 
misiunii. Dar nici contele Dracula n-avea agenţi KGB în 
castel. 

Abrams se gândi la evenimentele din ultimele zile, din 
ultimele luni şi apoi din ultimii câţiva ani, şi se întrebă unde 
greşise. Se consolă cu ideea că până şi un om ca 
Huntington Styler putuse fi păcălit să intre în afacerea asta 

păguboasă. 

Auzi paşi în afara compartimentului şi-şi vâri mâna în 
buzunarul unde avea revolverul. 

Un bărbat înalt, deşirat, peste vârsta mijlocie, se opri 
într-o atitudine neglijentă în faţa compartimentului. Tinea o 
mână în buzunar, iar în cealaltă ducea o servietă diplomat. 
Se uită la Abrams fără să scoată un cuvânt. 

Abrams avu imaginea unui comis-voiajor cam trist, care 
fusese pe drumuri cu o săptămână prea mult. 

Omul dădu din cap ca pentru sine şi spuse: 

— Ştii ce? 

— Nu. Ce? 

— Electronica suge. 

— Aşa-i. Am ştiut dintotdeauna. 

Omul intră în compartiment cu paşi nesiguri şi rămase în 
faţa biroului la care stătea Abrams. 

— Eşti Smith? 

— Corect. De aproape, omul semăna cu Walter Matthau 
şi avea vocea lui Humphrey Bogart. 

Tipul îşi scoase mâna din buzunar şi o întinse peste birou. 

— Evans. 

Abrams lăsă patul '38-ului, se ridică şi dădu mâna cu el. 
Acesta se tolăni într-un scaun în faţa lui Abrams şi spuse: 

— Peste nouăzeci la sută din informaţiile din ţara asta 
sunt culese prin electronică. Dar, ştii ce? 

— Nu. Ce? răspunse Abrams aşezându-se. 

— Asta nu înlocuieşte ochiul şi timpanul. 

— Nasul şi gâtul. 

— Păi da, şi nasul.Şi creierul. Şi ouăle. Şi inima. Pe astea 
le ai? 

— Sunt complet. 

— Bun. 

Evans îşi înfipse mâinile în buzunarele pantalonilor şi 
privi la întâmplare prin mica încăpere. 

— Ce closet! Cine ar putea să lucreze aici? 

— Un tip pe nume Abrams. 

Evans îi aruncă o privire. 

— Vorbeşti ruski, da? 

— Aşa-i. 

— Cine-ar învăţa o limbă de tot rahatul ca asta? 

— Copilaşii ruşi. 

Evans dădu absent din cap, apoi spuse: 

— Uite, Smith, o să-ţi vorbesc o oră. O să-ţi arăt planurile 
arhitecturale ale vilei ruseşti. O să te învăţ să fi spion. 

— Bun. Avem nevoie de toată ora? 

— Probabil. Ai ceva experienţă. Corect? 

— Corect. Ai de gând să-mi spui ce-ar trebui să găsesc 
acolo? 

— Nu. Oricum, n-ai înţelege. Nici eu. E vorba de 
electronică. Dar o să-ţi spun ce-ar trebui să cauţi. 

— O.K. 

— Radiouri şi televizoare. 

— Radiouri şi televizoare? 

— Asta am spus-o eu. 

— De ce? 

— De unde să ştiu eu? Mai caută şi întrerupătoare de 
suprasarcină. 

— În regulă. Astea-s uşor de recunoscut. 

Evans zâmbi uşor. 

— E vorba de prizele electrice care se pun mai nou prin 
băi şi bucătării, Smith. Detectează o descărcare de curent, 
sau aşa ceva, şi sare un buton, ca să nu facă scurt, sau să 
te electrocutezi sau mai ştiu eu ce. 

— O.K. 

— Vezi dacă au pus de-astea şi în locul prizelor normale, 
în celelalte camere. 

— O.K. 

— Verifică dacă au la uşi şi la ferestre garnituri de 
etanşare metalice cu interblocare. 

— Poate cauţi un inspector de construcţii, nu un spion. 

— Garniturile ar trebui să fie placate cu un metal 
inoxidabil, bun conducător de electricitate - cositor, argint, 

aur sau platină. Scoate nişte aşchii cu un briceag. Ai un 
briceguş inofensiv pe care să nu ţi-l confişte? 

— Nu. 

Evans aruncă peste masă un briceag mic, apoi căută prin 
buzunare şi scoase o ţigară deformată, care se potrivea cu 
ţinuta lui. O aprinse cu un chibrit de carton, îndoit. 

— O să mai trebuiască să te apropii şi să arunci o privire 
la antenele lor. Majoritatea sunt pe acoperiş, dar pe cea 
mare o au în partea de nord. S-ar putea să vezi la baza 
antenei un limitator de sarcină, cuplat cu un filtru electric. 
Dacă nu cumva le-au îngropat. 

— Pot să şi sap. N-ai o lopată de buzunar? 

Evans se gândi puţin, apoi îi spuse: 

— Acum câteva luni a fost un pomicultor care s-a 
apropiat prea mult de antena aia şi aproape că l-au 
decapitat. Orice ar fi la bază, probabil că e la nivelul solului, 
dar e ascuns de tufişuri. 

— Cum arată chestia asta? 

Evans scoase o bucată de hârtie din buzunarul hainei şi 
i-o întinse peste birou. 

Abrams  despături hârtia şi se holbă la schiţa 
neîndemânatică. 

— Seamănă cu ce făceam eu în şcoala primară. 

— E interesant ce spui. A desenat-o un puşti de 
şaptesprezece ani, sub hipnoză. 

Abrams ridică ochii spre Evans. 

— Şi droguri de memorie, dacă vrei tot adevărul. 

Abrams nu comentă. 

— Un derbedeu din localitate, adăugă Evans, care 
juisează numai călărind proprietatea ruşilor. O dată s-a 
ascuns în tufişurile din jurul antenei. Asta-i tot ce trebuie să 
ştii. Şi că vrem să verificăm ce-a văzut puştiul. 

— De ce? 

— Nu ştiu. Dar, ştii ce? 

— Nu. Ce? 

— Nu-i treaba ta. 

— Aşa mă gândeam şi eu. 

— Nu-i nici treaba mea, Smith. Aşa că stai jos, ascultă şi 
abţine-te de la întrebări. 

Abrams îşi aprinse o ţigară şi se lăsă pe spate. Evans 
continuă să-l instruiască. Ascultând, Abrams îşi dădu seama 
că va trebui să rişte ca să realizeze ce fusese planificat. 

Domnii Styler şi Edwards fuseseră destul de înţelepţi să 
nu participe la instructaj. Dar, ca să fim drepţi, ei riscaseră 
fie şi numai aducându-l pe el aici. 

Se uită la Evans, care îl fixa cu privirea. Evans spuse: 

— Casa asta a fost supusă la mai multă supraveghere 
electronică, fotografiere de la mică şi mare altitudine şi 
supraveghere a perimetrului decât orice alt loc din ţară, 
inclusiv decât casele ruşilor din Manhattan şi din Bronx şi 
decât clădirile lor diplomatice şi comerciale din San 
Francisco. Dar, ştii ce? 

— Nu. Ce? 

— N-am avut niciodată un profesionist înăuntru. 

— Păi, eu nu-s profesionist, Evans, şi nici n-am ajuns 
înăuntru. 

— O să ajungi. Şi eşti mai profesionist decât pomicultorul, 
decât puştiul, decât prostul ăla de la Deli sau... 

— Cine? 

— Tipul de la Deli. Delicatese. 

— Cum îl cheamă? 

— Ce-ţi pasă, Smith? Pe tine cum te cheamă? 

— Îl cheamă Karl Roth? 

— Se poate. Probabil că da. Las-o baltă. 

Abrams dădu din cap. 

Evans îl privi câteva secunde, apoi continuă: 

— In orice caz, rusnacii au vreo treizeci de metode de 
detecție pentru chestii nasoale, aşa că te trimit acolo curat. 
Eşti curat? 

— N-am decât un Smith & Wesson treizeci şi opt micuţ. 

— Mai bine să nu-l iei. 

— Cred că-i mai bine. 

— Vrei otravă? 

— Mulţumesc, nu servesc. 

— Bun. Oricum, n-ai folosi-o. Dar trebuia să te întreb. 

— Ai întrebat, n-ai dat cu bâta. 

Evans dădu din cap. 

— Te duci sub nume fals? 

— Nu. 

— Bun. Dacă ţi-au luat amprentele de pe chestionar, deja 
te-au verificat. Dacă-ţi iau amprentele cât eşti acolo, 
verificarea durează câteva zile, şi nu ţi-ar face nimic cât 
eşti acolo. Dar n-ai mai vrea să te duci şi a doua oară. 

Evans îl privi pătrunzător: 

— Fără nume fals, da? 

— Aşa am zis. 

— Perfect. Uneori am clienţi care sunt puşi să se arunce 
în aer pentru cine ştie ce motiv tâmpit. Ori au o legendă 
care nu ţine nici cu lipici, darmite cu apă, ori sunt plini de 
electronică de parcă ar deschide un butic audio. 
Întotdeauna-i mai bine să fi curat şi să fi cine zici că eşti. 

— Sunt. 

— Puțin îmi pasă de tine, ca persoană. 

— Ştiu. 

— Nu-mi place să pierd oameni. 

— Strică afacerile. 

— Aşa-i. 

Evans îşi ridică diplomatul pe masă şi-l deschise, astfel 
încât Abrams să-i vadă conţinutul. 

— Ştii ce-i asta? 

Abrams se uită la aparatura electronică montată în 
servietă. 

— Nu. 

— Ăsta-i un DER. 

— DER? 

— Detector electronic de rahat. Uneori i se spune ATV - 
analizor de tensiune vocală. 

— Am auzit de el. 

— Bun. Rusnacii îl folosesc pe oaspeţii lor. Bineînţeles că 
şi al lor e de fabricaţie americană, ca ăsta. 

Evans întinse mâna şi porni analizorul. 

— Nu-i nevoie să fie agăţat de tine; în timp ce vorbeşti, ei 
urmăresc  afişajul numeric. Pot să-l ascundă într-un 
diplomat ca ăsta, ca să nu-l vezi. 

— Şi le spune când mănânc rahat. 

— Exact. Uite, acum stabilim o valoare de bază pentru 
vocea mea normală. Când încep să mint, aparatul 
detectează mici fiori, imperceptibili, care însoțesc tensiunea 
şi înşelătoria. Dacă indicaţia creşte cu mai mult de cincizeci 
la sută peste valoarea vocii mele normale, care acum e 
patruzeci şi cinci, înseamnă c-am turnat gogoşi. Bun, fii 
atent la afişaj! 

Evans vorbi aparent pe acelaşi ton ca şi înainte: 

— Smith, cred că ai şanse serioase să ieşi cu faţa curată 
din asta. 

Abrams privi cum cifrele roşii urcară la o sută şase. 

— Rahat! 

— Aşa-i. 

Evans se uită la Abrams: 

— Acum vorbeşte tu, şi eu o să stabilesc o valoare de 
bază pentru vocea ta. 

Abrams sorbi din scotch, apoi rosti: 

— Bine, şefule, mă predau. Cum ar trebui să mă feresc 
de asta? 

Evans întoarse geanta diplomat spre el. Manevră butonul 
de sensibilitate, răspunzând: 

— În principal, deschizând cât mai puţin gura cât eşti 
pe-acolo. Dar şi ce faci acum prinde bine. 

— Ce fac acum? 

— Alcool. 

Evans băgă mâna în buzunar şi scoase o sticluţă: 

— Sirop de tuse, pentru răceala ta. Conţine alcool şi alte 
substanţe, care anesteziază puţin corzile vocale. Derutează 
aparatul. Mai scoase un obiect din buzunar şi-l dădu de-a 

dura pe masă. Spray bronşic. E condimentat cu heliu. Nu-ţi 
da prea mult, altfel o să ai o voce de parcă ţi-ai fi prins 
ouăle într-o uşă rotativă. Foloseşte-l numai dacă încep să-ţi 
pună întrebări prea directe, fierbinţi şi grele. 

Abrams încuviinţă. 

Evans se lăsa pe spate, puse picior peste picior şi-şi 
încrucişă mâinile pe burtă. 

— Bun, acum eu sunt rusnac. Până acum am forfotit 
printre hârtiile din servietă, dar, în realitate, am stabilit o 
valoare de bază pentru vocea ta, în timp ce băteam câmpii 
cu tine despre vreme şi ce costum frumos ai şi toate astea. 
Acum o să scot o întrebare stresantă. 

— Şi eu ce trebuie să fac? 

— Tu te faci că eşti cam greu de cap, tuşeşti, strănuţi, îţi 
sufli nasul, îţi dregi glasul, iei o duşcă de sirop de tuse sau 
sugi nişte heliu. 

— Asta o să arate ca o comedie burlescă, după o vreme, 
replică Abrams. 

— Când o veni timpul, o să arăţi foarte natural. 

— Şi ei n-o să ştie ce-i cu siropul de tuse şi cu spray-ul? 

— S-ar putea să-şi dea seama, dacă exagerezi. Da' tot e 
mai bine decât să ştie exact când minţi şi când spui 
adevărul. O.K., gata? 

— Sigur. 

Evans vorbi cu un accent fals rusesc: 

— Deci, domnule Smith, vreţi să faceţi un tur prin 
frumoasa noastră casă? 

Abrams încuviinţă din cap. 

Evans izbucni în râs: 

— Nu face pe tâmpitul. Răspunde la întrebare. 

— Da, mi-ar face plăcere. 

Evans privi afişajul: 

— Mult stres, dar, vezi, şi asta se poate interpreta. Unu, 
mănânci rahat şi nu vrei să vezi nenorocita aia de casă, sau 
doi, ţii atât de mult s-o vezi încât ai fiori în voce. Nicio 
maşină nu-i perfectă. Ai încredere. 

— Perfect. 

Evans îşi drese glasul şi continuă: 

— Deci, domnule Smith, ce părere aveţi de procesul 
nostru cu Van Dorn? 

Abrams dădu un răspuns detaliat. 

Evans dădu din cap şi-l întrebă: 

— Cu ce te-ai ocupat în poliţie? 

— Am fost agent de circulaţie. 

Evans clătină din cap: 

— Doamne, Smith, ăsta-i un număr de telefon! 

— Te bag în mă-ta, cu maşina ta! 

— Dar trebuie să te descurci cu ea. Bine, aceeaşi 
întrebare, dar intră-ţi în rol. 

Evans repetă întrebarea. 

Abrams dădu să răspundă, apoi îşi drese glasul, îşi duse 
spray-ul la nas şi pulveriză o doză. Scoase nişte zgomote de 
respiraţie dificilă, apoi spuse: 

— Am fost agent de circulaţie. Vocea avea un ton cam 
înalt, dar nu era anormal de subţire. 

Evans privi indicaţiile aparatului, dar nu spuse nimic. 

— Ei? 

Evans nu răspunse, în schimb întrebă: 

— Deci, domnule Smith, de cât timp lucraţi la „Edwards şi 
Styler”? 

Abrams răspunse: 

— De vreo două ore şi jumătate. 

Evans izbucni în râs şi-l privi peste capacul diplomatului. 

— Tensiune zero. Dar şi adevărul poate să-ţi aducă 
necazuri. 

— De obicei aşa se-ntâmplă. 

— Bun. O.K., acum să te aducem în formă. Gata? 

— Gata. 

Evans şi Abrams îşi petrecură următoarea jumătate de 
oră lucrând cu analizorul. Evans închise brusc aparatul şi 
apoi geanta diplomat. 

— Ora s-a terminat. 

— Cum a mers? 

Evans îşi aprinse o ţigară. 

— În sfârşit, n-am putut să trag concluzii definitive 
despre cine eşti şi ce urmăreşti. 

— Dar ţi-ai dat seama că urmăresc ceva? 

— S-ar putea. Vezi, Smith, oamenii sunt stresaţi din 
diverse motive. Unii sunt emoţionaţi, pur şi simplu, pentru 
că se află pe pământ rusesc. Unii mint din politeţe. In orice 
caz, dacă aş fi fost un ofiţer KGB cu aparatul ăsta în mână, 
n-aş fi fost convins că trebuie să scot revolverul şi să te 
împuşc pe loc. 

— Asta-i promiţător. 

Evans căscă, apoi spuse: 

— Electronica suge. Am mai spus-o? 

— Da. 

— Tehnologia suge. Strică farmecul primejdiei. Scoate 
sufletul meseriei ăsteia. 

— Meseria asta n-a avut niciodată suflet, Evans. 

Evans se aplecă înainte, puse un cot pe birou şi-l scrută 
pe Abrams. 

— Inainte, puteam să spun când cineva mă minţea, 
numai privindu-i faţa. Acum, în loc să mă uit în ochii lui, 
trebuie să mă uit la porcăria asta. 

— Aşa-i. 

— Ştii ce? 

— Nu. Ce? 

— Un agent pe teren valorează cât zece sateliți spioni şi 
toate troacele electronice ale NSA la un loc. 

— Asta nu-i adevărat. 

— Ştiu. 

Evans se lăsă pe spătarul scaunului. 

— Dar uneori ai nevoie de o fiinţa umană. Pentru analiză. 
Pentru teorie. Pentru raţionament. Pentru instinct. Pentru 
etică, pentru numele lui Dumnezeu! 

— Cu etica m-ai dat gata. 

Evans inspiră adânc. 

— Bine, hai să terminăm instructajul, să nu întârzii la 
întâlnirea de dincolo de Cortina de Fier. 

— În cazul ăsta, nu te grăbi. 

— Bun, zâmbi Evans. 

În următoarele douăzeci de minute, Abrams stătu şi 
ascultă. Puse câteva întrebări şi primi câteva răspunsuri. 
Evans îi prezentă planurile vechi ale fostei reşedinţe 
Killenworth. 

În cele din urmă, Evans se ridică şi spuse: 

— Ascultă, ştiu că tremuri puţin. Cine n-ar fi aşa? Ştii ce 
mă calmează când sunt de cealaltă parte a cortinei? 

— Nu. Ce? 

— Furia. Îmi construiesc o ură contra puilor de căţea, îmi 
tot spun că rusnacii vor să nenorocească vieţile copiilor 
mei. Le place să ne nenorocească. Pentru asta au fost aduşi 
pe lume. Ruşii sunt cel mai nenorocit popor pe care l-a 
creat Dumnezeu. 

Abrams se gândi puţin la ce auzise şi-l întrebă: 

— Pentru cine lucrezi? 

— Nu ştiu. Sunt angajat printr-o serie de firme fantomă. 
Am lucrat la CIA. Am o firmă particulară de consultanţă, 
„Executive Information Services”20. 

— Bun nume, care nu spune nimic. 

— Aşa-i. 

li dădu lui Abrams o carte de vizită. 

— Suntem un grup de oameni proveniţi din munca de 
informaţii. Majoritatea clienţilor sunt corporaţii 
multinaționale care vor să ştie când au de gând brutele să 
cucerească cine ştie ce rahat de ţară, ca să poată să-şi 
ambaleze oamenii, pesos, avutul şi s-o şteargă. 

— Dar de data asta, cine sunt clienţii? 

— Ţi-am mai spus, nu ştiu. Ar putea să fie Compania. Ei 
nu pot să opereze în ţară, şi nu le place întotdeauna să se 
ducă la FBI. Aşa că, fiindcă nu scrie nicăieri că n-au voie să 


20 Executive Information Services - Servicii de Informare pentru Cadre 
de Conducere (n. tr.). 

angajeze particulari pentru lucru în ţară, asta şi fac. 

Abrams încuviinţă şi spuse: 

— Am auzit că există un grup de old boys care nu se 
angajează la alţii şi lucrează numai pe cont propriu. 

Vocea lui Evans deveni rece: 

— Asta-i imposibil, Smith. Cine să-i finanţeze? Ce să facă 
cu produsul muncii lor? 

Abrams ridică din umeri: 

— Poate am auzit eu greşit. 

— Precis. 

Evans se îndreptă spre uşă. 

Abrams se ridică. 

— Îl cunoşti pe unul, Peter Thorpe? 

— De ce? 

— Mi-a zis că s-ar putea să mă angajeze. 

Evans încuviinţă. 

— Asta-i alt gen de aranjament. Conduce un grup vag de 
civili în numele Companiei. Fără plată. Numai necazuri. 

— Dacă aş pierde contactul cu el, ai putea să-mi faci 
legătura cu el la o oră dată? 

— AŞ putea. S-ar putea. 

— Dar unul, Marc Pembroke? 

Faţa de obicei impasibilă a lui Evans vădi tulburare. 

— Fereşte-te de fraierul ăla. 

— De ce? 

Evans privi un timp în gol, apoi răspunse: 

— Pembroke e specializat. Produsul muncii lui îl 
reprezintă cadavrele. Am vorbit destul. Adios, Smith! 

Abrams ocoli biroul: 

— Mulţumesc! 

— Să nu spui niciodată mulţumesc până nu te-ntorci. Te 
caut mâine. Ai grijă pe-acolo. Nu mi-ar prinde bine dacă te- 
ar toca şi ţi-ar arunca bucăţile în groapa cu var din subsol. 

— O să fi mândru de mine. 

— Mada. 

Evans ieşi, apoi se întoarse: 

— Încă ceva. 

Abrams îi văzu expresia feţei şi ştiu că n-o să-i placă. 

— Ai auzit de Brigada „Abraham Lincoln”? întrebă Evans. 

— Da. Americanii care au luptat cu fasciştii în Spania în 
anii treizeci. Gen Hemingway. 

— Aşa-i. Majoritatea erau roz sau roşii. Vreo douăzeci au 
fost pe Intâi Mai la ruşi, la Glen Cove, la un ceai şi un borş. 
Unul dintre ei, Sam Hammond, trecuse de ani de zile de 
partea cealaltă. Lucra şi el pentru cine lucrăm noi. A avut 
aceeaşi misiune ca şi tine. Eu l-am instruit. 

Evans îl privi în ochi pe Abrams. 

— Sper că Sam Hammond e bine mersi. 

— Sam Hammond a plecat în seara aia de la ruşi şi a luat 
trenul din Glen Cove spre Manhattan, dar n-a mai ajuns 
acasă. 

Abrams nu răspunse. 

— Ori s-a dat singur de gol, ori a fost turnat de cineva 
chiar înainte să ajungă acolo, adăugă Evans. Nu cred că şi-a 
făcut-o singur, pentru că i-am făcut, zic eu, un instructaj 
bun. Era foarte ager. Cred că a fost o scurgere. 

Abrams se uită la Evans. 

— Mi-ar plăcea să cred că instructajul tău a fost prost şi 
că Hammond nu era bun. N-aş vrea că cred că a fost vorba 
de o scurgere. 

— De dragul tău, sper că e aşa cum crezi. 

Evans se gândi un moment, apoi ridică ochii spre 
Abrams: 

— Când erai poliţist, ai intrat vreodată într-o situaţie 
periculoasă neînarmat, cu parteneri care se puteau întoarce 
împotriva ta, fără susţinere radio, şi fără ca nimeni să te 
ajute sau să se simtă răspunzător pentru siguranţa ta? 

— Nu. N-am păţit niciodată aşa ceva. 

— Atunci, bine ai venit în marea lume a spionajului, 
tâmpitule! 

Evans se întoarse şi plecă. 

Lincoln-ul lung se deplasa încet pe Dosoris Lane. Se 
întunecase aproape complet şi majoritatea maşinilor aveau 
farurile aprinse. În faţă, Abrams văzu girofarurile de la 
maşinile de poliţie, reflectate de copaci. 

— Aşa e de toate sărbătorile? întrebă el. 

Huntington Styler răspunse de pe perna din spate: 

— De obicei. Van Dorn încearcă să creeze aparenţa că 
partidele lui de sfidare au un scop - cum a fost petrecerea 
de Ziua Justiţiei care a coincis cu sărbătoarea de Intâi Mai a 
ruşilor. 

Mike Tanner adăugă, de la volan: 

— Şi, bineînţeles, dă o petrecere de fiecare sărbătoare 
americană legală, fiindcă-i un foarte mare patriot. 

— Cât timp e atent şi consecvent cu ocaziile astea, 
suntem puţin în dezavantaj, zise Styler. 

Abrams răsfoi dosarul pe care îl ţinea în poală. 

— Văd că pe 7 noiembrie trecut, aniversarea marii 
revoluţii bolşevice, a ieşit cu... ce dracu'-i asta?... Ziua 
Naţională a Notarului Public? 

Tanner râse: 

— A adus cu un autobuz vreo cincizeci de notari din oraş, 
în mijlocul săptămânii, a pus difuzoarele la maximum şi a 
tras din nou cu artificii. Notarii au fost nedumeriţi, dar 
flataţi. 

Tanner râse din nou. 

Abrams ridică ochii din dosar şi se uită la Tanner. 

— Presupun că halimaiul cel mai mare e pe Patru lulie. 

Tanner încuviinţă. 

— Trebuia să-l fi văzut pe-ăl de anul trecut. A invitat vreo 
două sute de oameni şi avea şase tunuri vechi, cu servanţii 
în uniforme coloniale. A tras cu tunurile alea spre 
proprietatea ruşilor până pe la două dimineaţa. Numai 

pulbere neagră, bineînţeles. 

Styler se aplecă spre scaunul din faţă: 

— După câteva zile, ruşii au început să-şi caute un 
avocat. Aşa am ajuns, până la urmă, aici. 

Abrams trase cu ochiul spre dosar. Huntington Styler 
ajunsese până aici, mai exact, scriind un editorial în 
„Times”, în care-l condamna de la un capăt la altul pe Van 
Dorn pentru petrecerile sale sfidătoare. Abrams n-avea 
nicio îndoială că articolul fusese plantat. 

— O să aibă casa plină şi anul ăsta, de Patru lulie? 
întrebă el. 

Tanner ezită, înainte de a răspunde: 

— E o întrebare bună. 

— Ce vrei să spui? îl privi Abrams. 

Tanner aruncă o privire spre Abrams, în timp ce se 
strecura prin traficul aglomerat. 

— Păi, l-am sfătuit pe consilierul juridic al ruşilor, Alexei 
Kalin - o să-l cunoşti - ca toţi diplomaţii, funcţionarii şi 
familiile din zona New Yorkului să-şi vadă de treabă... 

— Ca să arate, îl întrerupse Abrams, că hărţuiala lui Van 
Dorn îi deranjează. 

— Da. Dacă peste o sută de oameni, bărbaţi, femei şi 
copii, sunt obligaţi să-şi schimbe planurile şi să rămână în 
Manhattan datorită lui Van Dorn, atunci avem un argument 
cu adevărat puternic în proces. 

— Adevărat. Deci, ce-a spus Kalin? 

Tanner înaintă cu Lincoln-ul şi porţile ruşilor apărură în 
faţă, pe stânga. 

— Kalin a zis că o să verifice; a doua zi m-a sunat şi-a zis 
că merg pe mâna noastră şi n-o să vină încoace în 
weekend-ul respectiv. 

— Atunci care-i problema? întrebă Abrams. 

Tanner nu răspunse, în schimb îi aruncă o privire lui 
Styler prin retrovizor. 

— Avem informaţii, rosti Styler, că, în ciuda afirmației că 
nu vor veni la Glen Cove, intenţionează totuşi să fie de faţă 

în weekend-ul de Patru lulie. 

Abrams se întoarse în scaun: 

— Ce fel de informaţii? 

— Păi, cum ştii - zise Styler - Pat O'Brien a reuşit... 
reuşise... să descopere chestiile astea prin cele mai 
ordinare metode - funcţionarii diplomatici sau soțiile şi 
copiii lor sunt deseori surse de indiscreţii. Vorbe aruncate 
către alţi diplomaţi sau comercianţi; copii care vorbesc în 
plus cu prietenii lor americani. Chestii de-astea. Bineînţeles, 
asta nu înseamnă că funcţionarii ruşi nu sunt chiar ei 
dezinformaţi, dar mici indicii par să conveargă spre faptul 
că ei toţi sunt convinşi că în weekend-ul respectiv vor fi la 
Glen Cove. 

Abrams îşi zise că ruşii considerau procesul ca pe un rău 
necesar. Necesar, pentru că fuseseră înghesuiți într-un colţ 
şi n-aveau ce face, decât să meargă înainte, după ultragiile 
aduse de Van Dorn. Dacă n-ar fi mers înainte cu procesul, 
ar fi părut ciudat. Şi era un rău, pentru că nu le plăcuse să 
vină avocaţii ăştia pe proprietatea lor, să le spună să stea 
în Manhattan pe Patru lulie. Erau în dilemă. Pe de-o parte 
trebuiau să coopereze, dar pe de altă parte aveau altceva 
în cap; probabil, o cale mult mai bună de a rezolva procesul 
cu Van Dorn - şi cu restul ţării. 

— Cazul ăsta, spuse Styler, îi dă domnului O'Brien o 
ocazie unică să vadă cum reacţionează ruşii la anumiţi 
stimuli. Inţelegi ce vreau să spun. 

— Da. 

— Am vorbit destul, adăugă Styler. 

Apropiindu-se de poartă, Tanner începu să semnalizeze 
stânga. Un agent de circulaţie se apropie, şi Tanner cobori 
geamul. Zgomotele demonstrațiilor umplură maşina. 

— Încotro? 

— Într-acolo, arătă Tanner cu degetul. 

— Ce treabă aveţi aco/o? 

Abrams era sigur că Tanner se gândea la o variantă 
avocăţească a expresiei „Nu te priveşte”, dar acesta scoase 

o scrisoare, în englezeşte, scrisă pe hârtie cu antetul 
misiunii sovietice la ONU. 

Polițistul examină scrisoarea fără comentarii. 

Abrams privi prin parbriz. În jurul porţilor se strânseseră 
peste o sută de demonstranți, şi scena semăna foarte mult 
cu cea pe care o văzuse la ultimele ştiri în noaptea lui Întâi 
Mai, după întrevederea cu O'Brien pe acoperişul clădirii 
RCA. 

Agentul îi restitui scrisoarea lui Tanner şi luă legătura cu 
colegul din susul drumului, care opri circulaţia. 

Tanner intră pe contra sens şi viră la stânga, 
îndreptându-se spre porţile care se deschiseseră. 

Doi gardieni corpolenţi, în uniforme cafenii cu vipuşcă 
roşie, aşteptau pe aleea cu pietriş, cu braţul drept ridicat 
într-un gest care-i aminti lui Abrams de salutul fascist. 
Tanner opri. Un al treilea, în civil, se apropie de maşină şi 
vorbi într-o engleză corectă: 

— In ce problemă, vă rog? 

Tanner scoase o altă scrisoare cu antetul misiunii 
sovietice la ONU, scrisă în ruseşte. Abrams observă o 
mulţime de ştampile şi sigilii, şi mai multe semnături. Îşi 
spuse că era ceva în neregulă cu o ţară care nu se putea 
baza pe un singur sigiliu şi o singură semnătură. 

Rusul luă scrisoarea şi se duse spre postul de control de 
alături. Abrams îl văzu ridicând receptorul. Cei doi gardieni 
rămaseră în mijlocul drumului, blocându-l. Tanner fornăi: 

— Uite la proştii ăştia. Chiar îşi închipuie că o să încercam 
să ne strecurăm pe drumul principal? Parcă-i într-un film de 
mâna a treia. 

— Chiar că e stupid, adăugă Styler. Tipul ştia că venim şi 
avea şi  semnalmentele noastre, inclusiv placa de 
înmatriculare. 

Abrams îl întrerupse: 

— Aş vrea să încerc să aud ce zice. 

Cei din maşină amuţiră brusc. Civilul stătea în uşa 
postului de control şi răcnea în telefon, cu siguranţa fericită 

a celui convins că nu-l înţelege nimeni. 

Omul închise telefonul şi reveni la maşină, dându-i 
scrisoarea înapoi lui Tanner. 

Abrams simţi mirosul de colonie ieftină. Individul avea 
cămaşa murdară, cravata pătată şi costumul îi cădea prost. 
Era o imagine a Rusiei. Asta chiar era ca într-un film de 
mâna a treia. 

Individul se uită cam urât la Abrams, de parcă i-ar fi citit 
gândurile, apoi îi spuse lui Tanner: 

— Mergeţi înainte, cu zece kilometri pe oră. O să vedeţi o 
parcare. Mergeţi mai departe şi opriţi la intrarea principală. 

Tanner mormăi un „mulţumesc” şi puse maşina în 
mişcare pe aleea cu pietriş. 

— Ai reuşit să înţelegi ce-a spus la telefon? îl întrebă el 
pe Abrams. 

— Doar comunicarea normală, pentru securitate. A zis: 
„Styler, Tanner şi evreul au sosit”. 

În maşina care rula pe aleea lungă, în formă de S, se lăsă 
tăcerea. Se vedea casa luminată, o clădire lungă, cu 
calcane, din piatră cenuşie, construită în trepte pentru a se 
adapta configurației dealului. Aleea era întunecată de 
copacii ale căror coroane acopereau cerul, dar bordurile îi 
erau luminate de lanterne japoneze scurte, aşezate 
aproape de sol. 

Abrams se autolinişti spunându-şi că, deşi tehnic era pe 
pământ sovietic, era departe de Gulag. Pe de altă parte, 
vesela remarcă a lui Evans despre groapa cu var din subsol 
trebuia considerată mai mult decât o glumă. Mai precis, 
veteranii Brigăzii Abraham Lincoln numărau un membru 
mai puţin. 

Maşina rulă pe panta uşoară, ocolind partea de nord a 
casei şi trecând prin parcare. Tanner trase în curtea mare 
din faţă, luminată strălucitor cu proiectoare moderne. 
Abrams studie faţada orientată spre est. Exista un demisol 
care pe vremuri adăpostea locuinţele servitorilor şi despre 
care Evans îi spusese că avea şi acum o destinaţie similară, 

deşi ruşii care locuiau acolo nu se mai numeau servitori. 

Din faţada de piatră ieşeau trei travee cu ferestre lungi, 
batante. În traveea din dreapta se afla sufrageria, cu un 
dormitor mare deasupra. În cea din stânga, o cameră care 
iniţial fusese birou, dar care acum era folosită pentru 
oamenii de pază. Deasupra biroului era tot un dormitor. 
Traveea mare din centru constituia intrarea. Etajul al doilea 
era o mansardă, destinată în întregime, după spusele unui 
transfug sovietic, spionajului electronic. 

Tanner stopă maşina chiar în faţa intrării şi opri motorul. 
Zumzetul insectelor din noaptea caldă pătrundea în 
interiorul pluşat o dată cu ticăitul motorului care se răcea. 

Abrams îşi scoase din servietă revolverul cu tocul pentru 
umăr şi-l înghesui în torpedo. 

— Nu trebuia să vii cu el, spuse Tanner văzând ce făcea. 
Tipii de la pază or să-l găsească. 

— Ei şi? Abrams deschise uşa şi cobori din maşină în 
aerul cald, liniştit. 

Tanner stinse farurile şi cobori o dată cu Styler. Abrams 
se apropie de uşa din lemn de sub arcadă şi apăsă un 
buton, în casă lătră un câine şi din împrejurimi răspunseră 
alte lătrături. 

— Jonathan Harker a fost întâmpinat de Dracula însuşi, 
sub pretextul că era târziu şi toţi servitorii se retrăseseră, 
comentă Abrams. 

Tanner râse cam nervos. Styler zâmbi subţire. 

Deodată uşa se deschise şi un bărbat îndesat îi salută cu 
voioşie: 

— Bun venit, domnilor. Bine aţi venit la gacea noastră, 
râse el. 

Abrams îl recunoscu pe omul din zilele Detaşamentului 
Roşu: Viktor Androv, alias Contele Dracula. 

Abrams privi prin holul întunecos, din piatră, mai mare 
decât majoritatea camerelor de zi. De la capătul opus al 
holului pornea în sus o scară de marmură. 

— Mă bucur să vă revăd, domnule Styler, spuse Androv 

amabil...Şi pe domnul Tanner. 

Abrams se gândi că omuleţul ăsta gras avea un aer 
nefiresc, aşa cum era îmbrăcat, în nişte pantaloni cu 
genunchii ieşiţi, o cămaşă înflorată deschisă la gât şi 
sandale cu şosete, primind oaspeţi într-o casă mare. Dar, 
presupuse, de când cu revoluţia muncitorească, era 
blestemul ruşilor să arate nefiresc în mediile elegante. 

Androv se întoarse spre el: 

— lar dumneata trebuie să fii domnul Abrams! 

Lui Abrams îi veni să-i spună: „Trebuie să fiu, altfel n-aş fi 
trecut de poartă”. Dădu mâna cu Androv. 

Androv le făcu semn spre scară şi începură să urce 
jumătate de etaj spre holul de la mezanin. Androv le spuse, 
încercând să justifice liniştea casei: 

— Majoritatea personalului s-a întors în Manhattan. 
Puţinii oameni care stau aici permanent au liber astă-seară, 
după acest weekend prelungit. Deşi, adăugă el pe un ton 
exasperat, mă îndoiesc că vreunul dintre noi o să reuşească 
să doarmă la noapte, când nebunul de alături o să înceapă 
cun cùn. 

— Hărţuiala, îi suflă Styler. 

— Da. Dar alt cuvânt... Năzbâtii... da, când va începe cu 
năzbâtiile. Mă surprinde că n-a început deja. Trebuia să fi 
fost aici pe Întâi Mai! 

— Am fost la dispoziția dumneavoastră, spuse Styler cu 
tâlc. 

— Da, da. Dar nu era convenabil. 

Intrară într-un hol pătrat, cu pereții şi pardoseala dintr-o 
marmură caldă, de culoarea pielii. Tavanul era decorat cu 
basoreliefuri din ghips şi era plin de crăpături. Din hol se 
deschideau trei arcade. Cea din faţă văzu Abrams, ducea 
într-o galerie lungă, cu tavanul jos, lambrisată cu stejar. 
Cele laterale dădeau în două coridoare lungi. Androv îi 
îndrumă spre stânga, spunându-le din mers: 

— Aţi întârziat. Dar ştiu de ce. 

Styler zâmbi: 

— Da, ar fi trebuit să ne luăm o rezervă de timp, pentru 
trafic. 

Androv încuviinţă repede. 

— Îmi pare bine că aţi văzut cu ce trebuie să ne 
confruntăm. 

Lui Abrams îi făcuse impresia unui om care joacă teatru 
fără scenariu. Cunoştea destul de bine sufletul şi felul de a 
fi al ruşilor, ca să poată detecta minciuna. 

Ajunseră în faţa unei draperii verzi, ce se închidea pe 
toată lăţimea coridorului. Androv trase de un şnur şi 
draperia se deschise, dezvăluind un portal detector de 
metale, de tipul celor folosite pe aeroporturi. 

O femeie atrăgătoare, îmbrăcată în blugi de comandă, 
tricou sport şi pantofi de pânză, zâmbi reţinut. Androv 
spuse: 

— Domnilor, trebuie să vă rog să treceţi prin asta. 

Ridică din umeri: 

— Regulile! adăugă el, ca şi cum n-ar fi avut nimic de-a 
face cu ele. 

Se întoarse şi îşi aprinse o ţigară. 

Femeia le întinse ceea ce i se păru lui Abrams a fi o tavă 
pentru aperitive, din plastic ieftin: 

— Obiectele metalice, vă rog! 

Cei trei puseră obiectele cerute în compartimente diferite 
ale tăvii. Abrams îşi lăsă cu degajare briceagul printre chei, 
stilouri, brichete şi monede. 

Styler îşi puse servieta pe banda rulantă şi femeia apăsă 
butonul de pornire. Servieta trecu prin fluroscop, în timp ce 
femeia privea ecranul. Styler trecu prin portalul 
detectorului de metale. Tanner, apoi Abrams repetară 
ritualul. 

Femeia se duse la capătul benzii rulante, care se oprise şi 
deschise neglijent servieta lui Tanner, răvăşind hârtiile. 
Abrams, Styler şi Tanner se priviră scurt. 

Acest simplu fapt, îşi spuse Abrams, această manifestare 
de totală nesocotire a manierelor şi a obiceiurilor, spunea 

mai multe despre oamenii ăştia şi despre societatea lor 
decât tot ce citise sau auzise el până acum. Siguranța 
statului reprezintă legea supremă. 

Femeia scoase din servieta lui Tanner un stilou de aur şi-l 
puse printre celelalte obiecte metalice de pe tavă. Îi privi 
pe cei trei: 

— Obiectele vă vor fi înapoiate în scurt timp. Puteţi să vă 
luaţi servietele. 

Abrams văzu că Tanner spumega, dar, dacă femeia 
observase şi ea, tot n-ar fi putut să-şi facă nici cea mai 
mică idee de ce era nervos. Ultragiul era un articol de lux, 
care se găsea numai în Occident. Abrams îşi reaminti de 
sfatul lui Evans: Înfurie-te! 

Cei trei îşi recuperară servietele, Tanner cu o mişcare 
mai energică decât ar fi fost necesar. 

Abrams aruncă o privire spre cablul electric al 
detectorului şi văzu că intra într-o priză cu limitator de 
sarcină. Se uită după femeie şi o văzu dispărând printr-o 
uşă care ştia că duce în fosta cameră de lucru, acum biroul 
pazei. Obiectele metalice urmau să fie examinate, fiecare 
în parte, şi pe faţă şi pe dos. Urma să fie ridicate amprente, 
iar cheile lui Tanner să fie folosite pentru a duce Lincoln-ul 
la atelierul de verificare a vehiculelor din partea de sud a 
clădirii. Se întrebă dacă-şi va mai vedea vreodată briceagul. 
Nimeni nu mai avea încredere în nimeni. Şi pe bună 
dreptate. 

Androv se apropie de ei. 

— Va trebui să găsim o încăpere cu ferestrele spre nord, 
ca să puteţi vedea şi auzi ce ne face domnul Van Dorn. 
Galeria e tocmai ce ne trebuie. Urmaţi-mă! 

li conduse înapoi pe coridor în holul de la mezanin, şi 
apoi le făcu semn spre galerie. Abrams îşi dădu seama că s- 
ar fi putut ajunge mai repede prin camera de muzică, a 
cărei uşă era aproape de detectorul de metale. Dar accesul 
în camera de muzică, acum un fel de încăpere comună 
pentru personal, era evident interzis. 

Abrams privi prin galerie, care fusese altădată camera 
trofeelor de vânătoare ale lui Charles Pratt. Grinzile 
tavanului şi lambriurile de stejar îi confereau încă parfumul 
unei cabane de vânătoare, dar panopliile cu capete şi cu 
coarne de animale dispăruseră, fiind înlocuite cu pânze 
supradimensionate de artă proletară: femei şi bărbaţi 
zâmbitori, muşchiuloşi, lucrând în uzine şi pe ogoare. Primii 
capitalişti, îşi spuse Abrams, expuneau animale pe care 
probabil nu le  vânaseră ei; comuniştii din pătura 
conducătoare expuneau tablouri cu muncitori fericiţi, pe 
care probabil nu-i văzuseră niciodată. Creaturile nobile şi 
idealizate ale Pământului erau destinate să sfârşească în 
chip de podoabe de pereţi pentru elite. Intr-o lume dreaptă 
şi ordonată, capitaliştii ar fi împuşcat, împăiat şi expus 
probabil comunişti, şi viceversa, lăsând în pace 
sălbăticiunile şi clasa muncitoare. 

Androv se duse spre o fereastră batantă care dădea spre 
nord. 

— De aici puteţi vedea luminile de la casa nebunului. 
Androv îşi privi ceasul. 

— De ce n-o fi început deja cu năzbâtiile? 

Pentru că, îşi zise Androv, se abţine de la năzbâtii ca să- 
mi lase mie cel puţin o oră la dispoziţie. Abrams se duse la 
altă fereastră şi privi, peste vâlceaua împădurită, spre 
dealul pe care se afla casa albă, strălucitoare, din lemn. 
Toate ferestrele erau luminate, după obiceiul caselor mari 
când organizează petreceri; iar luminile din grădină, de 
diverse nuanţe, dădeau peisajului o aparenţă himerică. 

Abrams reuşi să distingă câteva persoane pe pajişte şi pe 
terasă şi se gândi la Katherine. Se întrebă ce-ar zice dacă ar 
şti unde era el, îi mai trecu prin minte şi faptul că, deşi nu 
era un erou romantic ce caută pericolul, instinctul, lui de 
supravieţuire trebuie că era afectat de un defect, potenţial 
fatal, altfel nu ar fi acceptat atâtea slujbe în care se trăgea 
în el. Şi n-ar fi fost acum aici. În orice caz, din momentul 
rând ieşise din dormitorul Katherinei, observase că 

atitudinea lui faţă de longevitate se modificase în mod 
subtil. 

Privi prin fereastra cu mai multe ochiuri de geam. Dincolo 
de dealuri, spre vest şi spre nord, se vedea apa luminată de 
lună a istmului. Luminile de navigaţie ale ambarcaţiunilor şi 
vapoarelor care se deplasau pe apa calmă îi amintiră că 
Peter Thorpe era încă pe undeva, pe acolo. Işi dădu seama 
că era de aşteptat ca Thorpe să ajungă până la urmă astă- 
seară, oricând, aici. 

Androv îi privi pe cei trei americani, care îşi aleseseră, 
fiecare, o altă fereastră pentru a privi. 

— Păi, să stăm jos şi să vorbim. Când o să înceapă, o să 
ştiţi. r 

Abrams examină fereastra cu ramă de cupru. In interior 
era o plasă, iar fereastra se deschidea în afară. Acum era 
închisă şi nu se vedea cum era etanşată. Privi spre terasa 
de dedesubt şi întrebă: 

— Asta ce mai e? 

Androv se întoarse şi veni lângă Abrams, privind peste 
umărul lui. 

— Este exact ce pare a fi. O zvastică din dale. E o 
curiozitate. 

Abrams îşi puse mâna streaşină la ochi. 

— Pot s-o deschid? 

— Desigur, spuse Androv, după un moment de ezitare. 

Abrams întoarse mânerul şi împinse fereastra în afară. 

— Mi s-a spus, adăugă Androv, că pardoseala e făcută în 
1914, înainte de apariţia naziştilor. E o pictogramă 
tradiţională - simbolul norocului la orientali şi la indienii 
americani. Nimeni nu urăşte mai mult acest simbol decât 
evreii, exceptându-i probabil pe ruşi. Aşa că să nu te simţi 
ofensat. 

— Bineînţeles că nu. Doar că m-a surprins. 

Ochii lui Abrams se plimbară peste cadrul şi pervazul 
ferestrei. Garniturile de etanşare erau placate cu un metal 
strălucitor, fără urmă de oxidare, care putea fi platină sau 

aur alb. Chiar dacă ar fi avut briceagul, tot n-ar fi putut să 
ia o mostră, decât dacă ar fi fost îndepărtată plasa şi dacă 
ar fi fost îndepărtat şi Androv. 

— S-o lăsăm deschisă, ca să auzim când începe barajul 
lui Van Dorn? întrebă el. 

— Nu-i nevoie, spuse Androv închizând deja fereastra. 

Abrams privi peste pajiştea puternic luminată şi văzu 
antena înaltă, susţinută de ancore. La baza antenei se 
vedeau tufişurile dese menţionate de Evans. Mai aproape 
de casă şi de terasă era catargul drapelului, înconjurat de 
un gard viu circular. Abrams văzu şi grilajul canalului de 
scurgere, pe care trebuia să-l verifice. 

La liziera pădurii, spre vest, văzu doi oameni cu un câine 
în lesă. Unul dintre ei vorbea într-un radiotelefon, celălalt 
ducea pe umăr o armă. Îşi spuse că locul avea în sine ceva 
ireal. Era ca în Castelul lui Kafka, în care nimeni nu ştia cine 
va raspunde la telefon, sau dacă măcar i se va răspunde. 
Un loc unde aveai sentimentul instinctiv că fiecare cameră 
sau coridor pe care nu le vedeai erau pline cu oameni 
aşteptând în tăcere; că toate locurile întunecoase erau 
pline de umbre periculoase. O imagine aici, un sunet acolo, 
un miros, o senzaţie, toate îţi confirmau că nu erai singur. 

— Haideţi, zise Androv cu o undă de nerăbdare, să ne 
aşezăm. 

Le făcu semn spre un grup de fotolii din jurul unei 
măsuţe şi îi indică fiecăruia locul. 

Abrams se aşeză pe un scaun, Tanner şi Styler pe o 
canapeluţă, în timp ce Androv luă loc într-un fotoliu mare, 
tapisat, cu spatele la ferestre. 

Abrams îl privi un moment pe Androv. Din câte se ştia, el 
era ceea ce se numea, în jargonul lucrătorilor de informaţii, 
rezidentul şef legal. Sau, în termenii Detaşamentului Roşu 
din vremea lui Abrams, Androv era şeful KGB-ului la New 
York, sub acoperirea unui post diplomatic. Nu era un mare 
secret. Misterul era de ce-şi bătea capul cu problema de 
faţă. Concluzie: bănuia că era o înscenare. A doua 

concluzie: indiferent de ce puneau ruşii la cale, era suficient 
de important ca să-i determine pe cei de la KGB să-şi piardă 
timpul cu ei. 

Androv luă cuvântul: 

— L-am rugat pe domnul Kalin, care este jurisconsultul 
nostru rezident, să participe la întâlnirea noastră. Eu mă 
ocup de relaţiile cu exteriorul, aşa că trebuie să mă 
acceptaţi şi pe mine. Justiţia în ţara asta ţine de foarte 
multe ori tot atât de relaţiile cu publicul, pe cât e de oarbă. 

Androv scoase o cutie cu ţigări ruseşti, „Troika Oval”, şi 
le oferi tuturor, pe rând, cu un gest care i se păru lui 
Abrams foarte rusesc. Abrams luă una din ţigările oferite, 
cam scuturată, şi o aprinse. La primul fum, simţi mirosul 
puturos şi trase în gură cam doi centimetri de tutun, pe 
care trebui să-l scoată cu degetele. 

— Vă plac? întrebă Androv. 

— Au un gust deosebit, răspunse Abrams. 

Tanner îşi reprimă un zâmbet. 

Abrams se minuna de posibilitatea ca o ţară care nu era 
în stare să fabrice o ţigară să găsească o modalitate de a 
distruge societatea cea mai avansată din punct de vedere 
tehnologic care existase vreodată. 

— Domnul Kalin urmează cursurile de la „Fordham” şi 
crede că înţelege legislaţia americană, spuse Androv 
uitându-se la ceas. 

Chicoti: 

— Învață toate obiceiurile rele ale avocaţilor americani. 
De exemplu, lipsa de punctualitate. 

Styler şi Tanner arborară zâmbete de circumstanţă, apoi 
Styler îşi deschise servieta şi răsfoi printre hârtii. 

— Dacă nu putem obţine o hotărâre judecătorească 
împotriva lui Van Dorn până la Patru lulie, atunci suntem de 
părere să nu veniţi încoace. 

— l-am spus domnului Tanner încă de acum câteva 
săptămâni, replică Androv, că, dacă asta doriţi, nu vom veni 
în acel weekend de trei zile. 

Abrams îl privi atent pe Androv. Era o neconcordanţă 
între ce spunea Androv şi ce descoperise O'Brien. 
Neconcordanţele te duceau adesea cu gândul la minciună. 
Ruşii aveau două motive valabile să nu vină: unul legal şi 
unul practic. Deci, dacă intenționau să fie, de faţă la 
bombardamentul lui Van Dorn, trebuie că aveau un motiv 
mai puternic. Concluzia: 7rebuiau să plece din Manhattan. 
Trebuiau să vină aici, pentru că locul era cumva mai sigur. 
Altă concluzie: în acel weekend, niciun alt loc nu era sigur. 

Folclorul militar spunea că, atunci când va veni timpul, va 
fi într-o zi de sărbătoare. Cei mai mulţi se gândeau la 
Crăciun sau la ajunul Anului Nou. Dar, Patru lulie era o 
posibilitate, frumoasă, perversă şi simbolică. 

Tanner răsfoi un dosar şi rosti pe un ton firesc: 

— Ne-am gândit la daune-interese de ordinul a cinci sute 
de mii de dolari, plus acoperirea cheltuielilor 
dumneavoastră. 

Mintea lui Androv, ca de altfel şi privirea, părea 
concentrată asupra lui Abrams. 

— Ce? O, pentru asta să-l aşteptăm pe domnul Kalin! 

Androv se ridică şi păşi încet prin încăpere. Trase de 
şnurul unui clopotel şi rămase în picioare lângă el. 

Imediat, un bărbat într-un veston alb de chelner apăru în 
uşa dinspre coridor, împingând o măsuţă pe rotile. Androv 
păşi lângă măsuţă şi îi invită: 

— Vă rog să vă serviţi! 

Apoi se servi primul şi se aşeză, ţinând un pahar de ceai 
şi o farfurie vârfuită cu fursecuri ieftine, din comerţ. 

Abrams îl urmări cu privirea. Androv deveni deodată 
distrat, de parcă şi-ar fi adus aminte de ceva mai 
important. Abrams observă că Androv se uita prea des la 
ceas. 

Il auzi pe Androv şoptindu-i chelnerului, în ruseşte: 

— Spune-i lui Kalin să intre. 

Ceea ce lui Abrams îi păru mai mult o indicație regizorală 
decât un ordin de a-l găsi pe Kalin. 

Styler, Tanner şi Abrams se ridicară şi se apropiară de 
măsuţa pe rotile. Lângă samovar stătea tava de aperitive 
cu obiectele lor metalice, mai puţin, observă Abrams, cheile 
maşinii. Fiecare îşi luă obiectele care-i aparţineau, apoi câte 
un pahar de ceai rusesc, cu mâner metalic, şi-şi turnară 
ceai din samovar. Printre înghiţituri, Androv susţinea o 
conversaţie dezlânată. 

— Vă  întoarceţi astă-seară în Manhattan? îl întrebă 
Abrams. 

Androv îi aruncă o privire: 

— Da, de ce întrebaţi? 

— M-am gândit că poate mă luaţi şi pe mine. 

— Dar locuiţi în Brooklyn. 

— Astă-seară rămân în Manhattan. 

— Chiar? 

Androv păru deconcertat pe moment, apoi spuse: 

— Îmi pare rău, dar o să discutăm probleme secrete. 

— Nu înţeleg rusește. 

Androv îl privi cu răceală: 

— Maşina va fi plină. 

— Atunci, am să plec cu trenul. 

Uşa dinspre camera de muzică se deschise şi un bărbat 
blond, foarte înalt şi zvelt, cu o alură oarecum de 
scandinav, intră ducând în mână o geantă diplomat. 

Androv nu se ridică. = 

— Domnilor, domnul Kalin, spuse el. li cunoşti pe domnul 
Styler şi domnul Tanner? 

Kalin înclină superficial capul în față fiecăruia din cei 
prezenţi şi-şi trase un scaun. Abrams observă că-şi plasase 
scaunul între Androv şi el, dar retras ceva mai în spate. 

Androv arătă cu o mişcare a capului spre el: 

— Ţi-am spus, Aleksei, că domnul Abrams este fiul unor 
comunişti americani cunoscuţi? 

— Da, răspunse Kalin aşezându-se. 

Abrams îi aruncă lui Kalin o privire atentă. Tipul părea 
dur, cu o faţă care nu era uşor de uitat. De fapt, Abrams îl 

recunoscuse, de la cursurile serale de la „Fordham”. Unul 
dintre lucrurile învăţate de Abrams ca poliţist era că 
oamenii care poartă pistol se comportă cumva diferit de cei 
neînarmaţi. Şi unul dintre lucrurile care îl izbiseră la Kalin 
era că, foarte probabil, era înarmat. Abrams era aproape 
sigur că şi acum Kalin îşi purta pistolul agăţat pe umăr. 

Kalin îşi puse diplomatul în poală şi-l deschise. Cotrobăi 
printre hârtii, apoi spuse: 

— Putem începe. 

Styler şi Tanner îşi deschiseră servietele şi scoaseră 
omniprezentele blocnotesuri avocăţeşti cu hârtie galbenă. 
Abrams folosea un carneţel pe care-l avea încă din vremea 
când era poliţist. 

— Domnul Abrams e şi coleg de clasă cu tine, Aleksei, 
spuse Androv. 

Kalin ridică ochii. 

— Da, l-am văzut. 

Androv îl privi pe Abrams: 

— Da? Nu? 

— Da, îl recunosc pe domnul Kalin, răspunse Abrams. 

— Domnul Abrams a lucrat la poliţia din New York, 
Aleksei. 

Androv vorbea între două fursecuri. Se întoarse spre 
Abrams: 

— Cu ce ziceai că te-ai ocupat? 

— Am avut multe sarcini în poliţie. 

Kalin stătea nemişcat, privind în servieta diplomat. Luă 
un stilou şi păru că scrie ceva, dar Abrams era sigur că se 
juca cu reglajele cifrului, care aveau crestături, astfel încât 
puteau fi rotite cu ajutorul unui stilou. 

Androv i se adresă din nou lui Abrams: 

— Ce păcat că imigranții de aici nu şi-au învăţat copiii 
limba maternă. Nu vorbiţi deloc ruseşte, domnule Abrams? 

Abrams răspunse pe ocolite, cum îl învățase Evans: 

— Părinţii mei, şi mulţi alţi imigranţi, voiau să-şi vadă 
copiii americanizaţi. Limba de acasă o foloseau ca să poată 

discuta secrete în faţa copiilor. 

— Ce păcat! râse Androv. 

Styler interveni: 

— Poate ar trebui să discutăm despre proces. 

— Domnul Abrams e o curiozitate pentru noi, zâmbi 
Androv. Dar... se bătu cu palmele pe genunchi, Aleksei, ia 
să vedem ce-ai învăţat la şcoala catolică! 

Kalin ridică ochii din geanta diplomat şi-i vorbi 
neprietenos lui Styler: 

— Ce intenţionaţi să faceţi în legătură cu incidentul din 
Întâi Mai? 

— Vă referiţi la reclamaţia dumneavoastră că Van Dorn a 
tras cu pistolul în patru dintre oamenii dumneavoastră? 
replică Styler. 

— Da, da. Şi l-au adăpostit pe băiatul ăsta care intrase pe 
proprietatea noastră ca să fure. 

Styler îşi drese glasul: 

— Van Dorn are altă variantă. Eu aş propune să tratăm 
separat problema asta. E un caz penal. 

Kalin vorbi pe un ton impacientat: 

— Dar e important ca băiatul ăsta să fie interogat. 
Trebuie să-i trimitem o citaţie. l-aţi descoperit numele şi 
adresa? 

— Da, răspunse Tanner. 

— Şi care sunt? întrebă Kalin tăios. 

Tanner luă o foaie de hârtie: 

— Kuchik. Stanley Kuchik. Stă pe Woodbury Lane. E în 
primul an de liceu. 

Tanner îi dădu hârtia lui Androv, care îi aruncă o privire 
înainte de a i-o trece lui Kalin. 

Abrams nu consideră că era o idee prea grozavă să le 
dea numele şi adresa băiatului, dar adevărul era că nu prea 
aveau de ales dacă voiau să-şi păstreze încrederea ruşilor. 
Mintea lui Abrams funcţiona în felul în care funcţionase a lui 
O'Brien, şi el se întrebă dacă nu cumva băiatul devenise 
de-acum brânză pentru capcana de şobolani. De ce nu? Il 

hipnotizaseră şi-i dăduseră droguri. Dacă terminaseră să-i 
stoarcă informaţiile, putea fi reciclat ca momeală. Abrams 
distingea cu greu pălăriile negre de cele albe. Îşi spunea 
mereu că el era de partea adevărului şi a dreptăţii. 

Androv i se adresă din nou lui Abrams: 

— Cum aţi proceda împotriva acestui tânăr huligan? 

Abrams ridică ochii de pe carnet. Ar fi vrut să-l întrebe pe 
Androv cum ar fi procedat el. Cu pistolul sau cu pumnalul? 
Dar răspunse: 

— Încă nu mi-am dat examenul de diplomă, aşa că n-aş 
vrea să-mi exprim o opinie juridică. 

— Dar sunteţi în cunoştinţă de cauză, nu? replică Androv. 
De cât timp lucraţi la domnul Styler? 

Abrams fu de părere că modul în care îi întinsese cursa 
fusese destul de stângaci. Dădu să răspundă, apoi strănută 
în batistă. Folosi spray-ul bronşic, îşi drese glasul şi 
răspunse cu o voce spartă: 

— Doi ani. 

Kalin ridică ochii din diplomat. 

— Sunteţi răcit? întrebă Androv. 

— Alergie. 

— A, e ceva în camera asta? 

— Probabil. 

— O fi domnul Kalin, râse Androv. 

Abrams zâmbi şi se întoarse spre Kalin: 

— Ce părere aveţi de daunele-interese? 

Kalin răspunse fără să-şi ridice ochii din servietă: 

— Cifra pare mică, în comparaţie cu ce citeşti prin ziare. 

Ceea ce, îşi spuse Abrams, era interesant, ţinând seama 
că atunci când Tanner vorbise de jumătatea de milion de 
dolari Kalin nu fusese în cameră. 

Kalin, dându-şi seama de greşeală, ridică ochii spre 
Abrams, evitând să privească în direcţia lui Androv. Acesta 
spuse: 

— Cred că o să trebuiască să-l trimitem pe domnul Kalin 
înapoi la şcoală. 

Convorbirea mai continuă vreo zece minute, timp în care 
Androv se abătu de câteva ori de la subiect pentru a-i pune 
lui Abrams întrebări cu tâlc. Abrams răspundea evaziv sau 
folosea cele două droguri înainte de a răspunde. Nu-şi 
putea da seama dacă rezultatele analizorului îl satisfăceau 
sau nu pe Kalin, nici nu putea fi sigur dacă Androv sau Kalin 
îi luau răspunsurile de bune. Androv devenea din ce în ce 
mai preocupat. 

În sfârşit, Androv îl întrerupsese pe Kalin în mijlocul unei 
propoziţii: 

— Ce-l reţine pe nebun să dea drumul la năzbâtii? 

Se uită la ceas, îşi ridică trupul masiv din fotoliu şi se 
duse la fereastră. Privi gânditor în zare câteva secunde, 
apoi se întoarse cu faţa la ceilalţi. 

— Probabil ştie că sunteţi aici. Aşa că n-o să ne deranjeze 
până când poliţia n-o să-i raporteze că maşina 
dumneavoastră a plecat de aici. Avansă câţiva paşi. Aţi 
putea foarte bine să plecaţi. Parcaţi la liceu şi aşteptaţi 
artificiile şi difuzoarele, ca să vă edificaţi. Mulţumesc că aţi 
venit într-o zi liberă, domnilor. Bună seara! 

Abrams se ridică şi spuse: 

—Ar fi mai bine să vedem din perspectiva 
dumneavoastră. 

Androv îl fixă cu privirea: 

— Am o seară aglomerată. 

— Putem aştepta aici şi să ne întreţinem între noi. 

— Asta e neregulamentar. 

Kalin îşi închise servieta diplomat şi se ridică: 

— Nu mai e nimic de discutat sau de văzut. 

Tanner spuse jenat: 

— Cred că ne ajunge... 

Styler îl întrerupse şi i se adresă lui Androv: 

— Am făcut un efort venind încoace şi am vrea să vedem 
cu ochii noştri natura exactă a hărţuielilor lui Van Dorn. 

Abrams îşi reprimă un zâmbet. Styler avea tupeu. Îşi privi 
ceasul: Van Dorn nu avea să înceapă înainte de 

cincisprezece minute. Androv începu să vorbească pe un 
ton care era nu numai îngheţat, dar exprima, după părerea 
lui Abrams, şi o undă de nebunie: 

— Domnilor, să vorbim pe faţă. Aici e o zonă de 
importanţă deosebită, după cum ştiţi, şi eu nu am astă- 
seară personal disponibil ca să vă ţină companie. 

Făcu un gest energic spre uşă: 

— Noapte bună! 

Kalin se ridică să-i conducă. Styler, Tanner şi Abrams îl 
urmară, dar Abrams se întoarse deodată spre Androv: 

— Aş vrea să merg la toaletă. 

Androv părea că se calmase. 

— Da, desigur. 

li indică o uşă la capătul opus al galeriei. 

— Pe acolo. O să vedeţi o uşă pe care scrie „Camera 
pentru pulbere”. Vă rog să nu vă rătăciţi, adăugă el. 

Kalin păru gata să-l însoţească pe Abrams, dar Styler îl 
angajă într-o conversaţie. Abrams îşi lăsă servieta pe scaun 
şi porni spre uşa indicată de Androv. 

Trecu într-un coridor mare, luminat slab de aplice, şi-şi 
cercetă repede ceasul. În cel mai bun caz, avea vreo cinci 
minute până când aveau să trimită pe cineva să-l caute. Se 
uită la cornişă şi zări deasupra uşii prin care tocmai intrase 
o cameră de luat vederi. Făcu câţiva paşi la dreapta, spre 
uşa pulberăriei, apoi se întoarse, dar camera de luat vederi 
nu-i urmă mişcările. 

Abrams deschise uşa, aprinse lumina şi privi prin 
cămăruţa fără ferestre, care cuprindea o toaletă, o 
chiuvetă, o oglindă şi un scaun. Se părea că nu exista 
aerisire, şi camera fusese curățată. leşi, închise uşa încet 
după el şi rămase pe coridor. 

Evans nu-l lăsase să rişte luând planurile cu el, dar îşi 
amintea suficient, ca să ştie unde se află. În faţa pulberăriei 
era o scară îngustă, marcată pe plan scară particulară, care 
ducea la dormitoare. Sub scară era o uşă mică ce ducea în 
subsol. 

Mai departe, pe coridor, erau două uşi duble, aşezate 
faţă în faţă. Uşile aveau ochiuri de geam, acoperite cu 
perdele subţiri. Uşile din dreapta dădeau în partea de sud a 
salonului, cele din stânga în camera de muzică. La capătul 
opus al coridorului era o uşă mare, dublă, care se 
deschidea pe terasa dinspre sud. 

Abrams  păşi repede până la capătul coridorului, 
deszăvori uşa dublă şi o deschise. Nu se auzi nicio alarmă, 
dar asta nu însemna că în biroul de pază nu se declanşase 
vreo alarmă silenţioasă. Totuşi, până acum nu făcuse vreo 
greşeală capitală. Păşi afară, în noaptea limpede, cu clar de 
lună. Terasa cobora în trepte spre piscină, iar în stânga era 
curtea de serviciu, înconjurată de un zid de piatră şi care 
acum servea drept parcare. Abrams nu putea zări peste zid, 
dar se vedea că parcarea era puternic luminată şi el bănui 
că Lincoln-ul fusese cercetat temeinic. 

Abrams se întoarse şi se uită la clădirea masivă. Toate 
ferestrele de la nivelele superioare erau întunecate, dar, la 
o privire mai atentă, văzu că erau cu perdele de camuflaj. 
Se întoarse la uşă şi scrută coridorul lung şi întunecos. 
Camera de luat vederi nu se vedea prea clar, dar, chiar 
dacă era cumva fixată pe el, tot nu comisese încă acea 
greşeală capitală. Dar era pe cale să o comită. 

Abrams îngenunche şi examină garniturile de etanşare 
ale uşilor, apoi scoase briceagul. Zgârie garnitura metalică 
de sub muchia inferioară a uşii, strângând aşchiile de metal 
lucios în aşa fel încât să cadă în batistă. Impături cu grijă 
batista şi şi-o puse în buzunarul pantalonilor, apoi se ridică 
şi închise uşile, zăvorându-le. Aşteptă, cu inima bătând să-i 
spargă pieptul, dar nu se întâmplă nimic. De fapt, ştia că, 
chiar dacă-l ascultau sau îl priveau, l-ar fi lăsat să termine - 
să-şi ducă năzbâtiile până la capăt, cum ar fi spus Androv. 
Şi cu ocazia asta, să-şi rupă singur gâtul. 

Abrams îşi privi ceasul. Trecuseră două minute. Se duse 
spre uşile camerei de muzică şi rămase într-o parte. Ascultă 
câteva secunde şi auzi sonorul unui televizor. Privi prin 

perdeaua subţire şi văzu o tânără din corpul de pază. Era în 
picioare, cu spatele la el; trăgea dintr-o ţigară şi sorbea 
dintr-un pahar, urmărind transmisia unui concurs idiot pe 
un ecran de doi metri, care părea să fie un Sony ultimul 
model. Bine cel puţin că nu-l urmărea pe e/ pe ecran, îşi 
zise Abrams. Începea să creadă că avea să iasă cu bine din 
asta. 

Camera comună era zugrăvită cu o vopsea lucioasă, 
verzuie, pe care Abrams ar fi văzut-o mai bine pe un 
frigider sau alt aparat electric de bucătărie. Mobila era 
tapisată cu vinilin roşu, crăpat peste tot, şi camera avea 
aerul acela de neîngrijit pe care Abrams îl asocia cu 
camerele comune de la secţiile de poliţie sau cu camerele 
de aşteptare din clădirile guvernamentale. In stânga, se 
vedea uşa care ducea în galerie. Nu-şi putea imagina de ce 
ocolise Androv această cameră cam sinistră, numai dacă nu 
cumva pentru a cruța sensibilitatea estetică a oaspeţilor 
americani şi a-i feri pe aceştia de un şoc puternic. Deodată, 
Abrams văzu în colţul opus marelui ecran Sony un alt 
televizor. Avea un design învechit, cu o cutie de mahon 
lăcuit, dar Abrams îşi dădu seama instinctiv că nu era un 
model american vechi, ci un model rusesc care trecea drept 
contemporan. 

Incepu să cerceteze camera cu amănunţime, prin spaţiile 
lăsate de perdelele de voal. Prizele din pereţi păreau a fi de 
tip nou, cu limitatoare de sarcină. Lângă cămin, pe peretele 
din dreapta, era o veche combină radio Philco, de mărimea 
unui tonomat. 

Bun, îşi spuse, aici nu-i vorba de radio şi de televizor. 
Deşi, de ce ar sta un televizor primitiv rusesc în aceeaşi 
cameră cu un Sony cu diagonala de doi metri, era cam 
misterios. Şi era şi mai straniu ca cineva, dacă nu cumva 
era un maniac nostalgic sau un colecţionar de antichităţi, 
să păstreze un monstru cu lămpi precum radioul Philco. 

Abrams se uită din nou la tânăra femeie. Ea se ridică, cu 
paharul în mână, se duse la televizor şi-l comută pe video. 

Ecranul fu imediat ocupat de o înregistrare de la „Bolşoi”, 
cam la mijlocul spectacolului cu Giselle. Femeia se întoarse 
spre scaunul ei, şi Abrams văzu că nu era prea stabilă pe 
picioare. Cum se îndrepta spre scaun şi se apropia de el, 
Abrams dădu să se îndepărteze de uşă, dar deodată îi văzu 
faţa. Avea, îşi spuse el, una din cele mai triste expresii pe 
care şi le putea imagina, şi lacrimile îi curgeau pe obraji. 
Dădu paharul pe gât, îşi şterse ochii şi se prăbuşi în scaun, 
cu faţa în mâini. Ciudat, gândi Abrams. 

Abrams se întoarse, traversă coridorul şi se apropie de 
uşile cu geamuri ale salonului. Ascultă din nou, dar nu auzi 
nimic, şi camera părea să fie în întuneric. Se apropie mai 
mult de uşi şi privi prin perdeaua subţire, protejându-şi 
ochii cu mâna de lucirea aplicelor de pe pereţii coridorului. 
În timp ce mâna cealaltă i se îndrepta spre clanţa de alamă, 
Abrams îngheţă deodată şi-şi ţinu respiraţia. Se întoarse 
încet spre scara îngustă, în timp ce băga mâna dreaptă în 
buzunar şi apuca briceagul. 

Persoana care cobora scara îngustă, întunecoasă se opri 
şi-l privi. 

Abrams o privi şi el, apoi păşi până în capătul scării şi 
ridică ochii. 

— Zdravstui! şopti el. 

Fetiţa, de vreo cinci-şase ani, strângea la piept o păpuşă 
de cârpă şi răspunse pe un ton speriat: 

— Te rog, nu spune la nimeni. 

Abrams arboră un zâmbet încurajator: 

— Ce să nu spun la nimeni? 

— Că am venit sus, şopti ea. 

— Bine, n-am să spun la nimeni. 

Fetiţa surâse fugar şi spuse: 

— Vorbeşti caraghios. 

— Nu sunt din aceeaşi parte a Rusiei ca tine, răspunse 
Abrams, apoi privi spre păpuşă: Ce drăguță e. Pot s-o văd? 

Fetiţa ezită, apoi, cam speriată, mai cobori o treaptă. 

Abrams întinse încet mâna şi fetiţa îi dădu păpuşa. Abrams 

o cercetă admirativ. 

— Cum o cheamă pe păpuşa ta? 

— Katia. 

— Şi pe tine? 

— Katerina, chicoti ea. 

Abrams zâmbi cu păpuşa în mână şi întrebă din nou: 

— Unde te duci, Katerina? 

— La subsol. 

— La subsol? Acolo te joci? 

— Nu. Toată lumea e acolo. 

Abrams dădu să mai pună o întrebare, dar se opri. 
Rămase tăcut câteva secunde, apoi, spuse pe un ton 
scăzut: 

— Cum adică toată lumea e acolo? 

— M-am dus sus s-o iau pe Katia. Dar toată lumea trebuie 
să stea la subsol. 

— De ce trebuie să stea toată lumea la subsol? 

— Eu nu ştiu. 

— Părinţii tăi sunt jos? 

— Doar ţi-am spus - toată lumea e acolo. 

— Plecaţi astă-seară înapoi la New York? 

— Nu. În noaptea asta trebuie să dormim toţi aici. Fetiţa 
zâmbi: mâine nu merg la grădiniţă! 

Abrams îi dădu păpuşa înapoi. 

— N-o să spun nimănui că te-am văzut. Fugi repede jos! 
Fetiţa strânse păpuşa la piept şi cobori grăbită ultimele 
trepte. Trecu pe lângă el, deschise uşa mică spre subsol şi 
dispăru, lăsând uşa deschisă. 

Abrams privi în jos, pe scara de piatră, întunecoasă, apoi 
închise încet uşa. Rămase un timp nemişcat, pe gânduri. 
Era ceva în neregulă aici. Foarte în neregulă. 

Ezită, apoi aruncă o privire la ceas şi se întoarse repede 
la uşa salonului. Foarte încet o deschise. 

Salonul mare se scălda liniştit în lumina palidă a lunii, iar 
mobila masivă arunca umbre pe covorul înflorat, amintindu- 
i pe undeva de nişte animale preistorice care păşteau într-o 

poiană. 

Făcu un pas în cameră şi se opri brusc. La mai puţin de 
trei metri de el zări profilul unui bărbat care şedea într-un 
fotoliu tapisat. 

Bărbatul era foarte liniştit, cu mâinile odihnindu-i-se în 
poală, şi la început Abrams crezu că doarme, dar apoi 
observă lucirea ochiului deschis. Intr-o scrumieră ardea o 
ţigară, din care se ridica un fuior de fum ce se profila în 
fereastra luminată de lună. 

Abrams rămase nemişcat şi trase fără zgomot aer pe 
nas, inspirând acum mirosul acru, puturos al fumului de 
ţigară rusească. Părea imposibil ca omul să nu-l fi auzit 
intrând, dar, după ce ochii i se acomodară, Abrams observă 
căştile care-i acopereau urechile. Bărbatul asculta ceva, lua 
note, şi Abrams ghici intuitiv că asculta conversaţia din 
galerie. 

În sfârşit, omul păru că simte prezenţa unui intrus şi-şi 
întoarse faţa spre Abrams, scoţându-şi totodată căştile. Cei 
doi se priviră în tăcere, şi Abrams văzu abia acum că omul 
era foarte bătrân. Acesta vorbi ruseşte, cu un accent 
ciudat. 

— M-am rătăcit, răspunse Abrams în engleză. Vă rog să 
mă scuzaţi. 

— Pe cine căutaţi? 

— Am greşit direcţia. Noapte bună! 

Bătrânul nu răspunse, dar aprinse o veioză cu abajur 
verde. 

Abrams descoperi că nu-şi putea desprinde privirea de el. 
Nici după patruzeci de ani, rusa americanului nu era 
corectă şi asta îl izbi, fără nicio legătură, ca fiind o chestie 
ciudată. Chiar şi după patruzeci de ani, chipul putea fi 
recunoscut ca fiind cel pe care-i văzuse pe peretele din 
biroul ei. Dar chiar dacă n-ar fi văzut niciodată fotografia ar 
fi recunoscut ochii aceia mari, de un albastru transparent, 
fiindcă erau ochii ei. 

Abrams înţelese şi acceptă faptul că se uita la chipul 

războinicului care se întorsese din morţi, la chipul lui Henry 
Kimberly, la chipul lui Talbot. 

CARTEA A ŞASEA 
FRONTURI 


43 


Îmbrăcat numai în pantalonii bej, Marc Pembroke 
stătea la fereastră. Îşi focaliză binoclul pe clădirea ruşilor, 
aflată la aproape opt sute de metri, dincolo de vâlcea. 

— Pare un mod primitiv de a culege informaţii, dar se pot 
afla multe lucruri privind pe ferestre. 

Joan Grenville se întinse şi căscă în pat. 

— Mai bine aş coborî, până nu mi se simte lipsa. 

— Da, replică Pembroke. E cam mult să stai o oră la 
toaletă. 

Îngenunche în faţa ferestrei deschise şi îşi sprijini coatele 
pe pervaz, reglându-şi binoclul. 

— E un tip la o lucarnă de la etajul doi. Are un telescop 
montat pe trepied şi se uită la mine. 

— Pot să aprind lumina ca să mă îmbrac? 

— Fireşte că nu. 

Pembroke cerceta în continuare prin binoclu. 

— Văd clar curtea din faţă, dar încă nu văd farurile 
Lincolnului. Presupun că o să mai stea. 

Joan Grenville se aşeză pe marginea patului. 

— Cine o să mai stea şi unde? 

— Abrams, la vila ruşilor. Dacă au necazuri, trebuie să 
semnalizeze cu faza lungă. 

Joan Grenville se ridică şi veni lângă el: 

— Ce necazuri? Ce caută Tony Abrams acolo? 

— E o treabă avocăţească. 

— Ei, rahat! De câte ori n-am auzit asta de la Tom şi 
idioţii lui de prieteni! 

— Eşti reconfortant de superficială, doamnă Grenville. 
Omul se mai satură de atâtea ape liniştite şi adânci. Tu eşti 
un torent înspumat, vijelios, dar fără adâncime. Cu tine, 
dau repede de fund. 

— Ai şi dat, de două ori, chicoti ea. 

Pembroke zâmbi şi-şi îndreptă din nou binoclul spre 
corespondentul său rus. 

— Lui Ivan nu-i vine să creadă că are norocul să spioneze 
o femeie frumoasă şi goală, scăldată în lumina lunii. Se 
freacă la ochi şi salivează. 

Joan Grenville privi pe fereastră: 

— Chiar mă poate vedea? 

— Bineînţeles. Na, ţine ăsta şi urmăreşte un semnal cu 
faza lungă. 

Ea luă binoclul şi se duse în faţa ferestrei. 

Pembroke termină să se îmbrace şi se duse la uşă. 

— Rusul îmi face cu mâna, chicoti ea din nou. 

— Uită-te după blestematele alea de faruri, sau te arunc 
pe fereastră! 

Ea dădu repede din cap. Ceva din vocea lui îi spunea, 
literalmente, că putea s-o facă. Întrebă, fără să se întoarcă: 

— Unde te duci? 

— Cum a spus ducele de Wellington, când i s-a cerut să 
împărtăşească o învăţătură militară durabilă, „Pişă-te când 
poţi”. 

leşi. 

Joan Grenville ridică din umeri şi rămase cu binoclul la 
ochi. 

— „Pişă-te când poţi”, pe dracu’! Probabil că folosea mai 
des telefonul decât pisoarul. Oamenii ăştia mint şi când 
vorbesc despre vreme! 


Karl Roth stătea lângă masa lungă din bucătăria 
spațioasă şi examina tăvile cu mâncare ambalate în 
celofan. 

— E câte ceva pentru fiecare aici. 

Maggie Roth se întoarse de la chiuvetă şi privi tăvile 
vârfuite cu carne, brânzeturi, fructe, legume, alune şi 
patiserie. Mici etichete indicau produsele speciale, 
dietetice, inclusiv carnea cuşer. 

— Ţi-ai dat osteneala, Karl. Inclusiv că ai angajat două 

fete în plus pentru servit. N-o să ne iasă însă nimic de aici. 

— Van Dorn e un client bun. Uneori trebuie să mai dai şi 
de la tine. Pentru reclamă. 

— Eşti cel mai bun capitalist comunist din câţi ştiu, râse 
ea. 
Karl Roth îşi aruncă nervos ochii prin bucătăria 
aglomerată. 

— Maggie, ţine-ţi limba! 

Ea se uită la ceas: 

— În curând trebuie să începem să servim. Se duse la 
masă şi scoase celofanul de pe o tavă. 

Karl Roth o prinse de mână: 

— Nu. Nu încă. 

Un picolo ce trecea pe acolo întinse mâna şi subtiliză abil 
o bucăţică de friptură şi o băgă în gură. 

Roth urlă: 

— Ţine-ţi mâinile jegoase acasă! 

— Calm, papa! 

Băiatul plecă. 

— Karl, de ce eşti aşa nervos? întrebă Maggie Roth. 

El nu răspunse, dar se uită la ceasul din perete, planând 
în acelaşi timp protector deasupra mesei încărcate cu 
mâncare. 

— E chiar târziu, spuse ea. Spune-le fetelor să scoată 
ambalajele şi hai să servim. 

— Nu. 

Începu să-şi frângă mâinile, şi Maggie îşi dădu seama că 
era foarte agitat. Ea ridică din umeri şi se duse din nou la 
chiuvetă. 

Uşa batantă se deschise cu zgomot şi claudia Lepescu, 
purtând o rochie neagră, mulată, din tricot, intră în 
bucătărie, ţinând un pahar în mână. Se uită la Karl Roth şi 
întrebă: 

— Dumneata eşti furnizorul? 

Roth o privi câteva secunde, apoi încuviinţă repede. 

Maggie Roth întoarse capul şi o studie pe Claudia, 

observându-i ţinuta pe care o aprecie prea elegantă pentru 
o petrecere în aer liber. Se întrebă ce fel de accent era 
ăsta. Ca mulţi alţi imigranţi, nu-i prea înghiţea pe străini. Şi 
Karl, reflectă ea, era de obicei repezit cu europenii. Şi 
totuşi, acum se fâţâia şi se ploconea servil pe lângă femeia 
asta. Ciudat! Maggie se întoarse la chiuveta ei. 

— Lasă-mi te rog cartea de vizită. S-ar putea să am 
nevoie de dumneata, spuse Claudia. 

Roth dădu din nou din cap, dar nu spuse nimic şi îi ocoli 
privirea. 

Claudia se duse la masă, scoase celofanul de pe o tavă 
cu aperitive şi luă unul. 

— Foarte bun. Ar trebui servite până nu se învechesc. 

Roth mişcă din cap în sus şi în jos şi începu să scoată 
celofanul de pe celelalte tăvi. 

Claudia se plimba fără ţintă prin bucătărie. 

Karl Roth îngenunche sub masă, unde depozitase câteva 
cutii, găsi un pachet închis cu bandă adezivă şi-l deschise. 
Scoase din pachet un pulverizator din plastic şi se ridică. 
Agită energic flaconul şi începu să pulverizeze tăvile cu 
mâncare cu o pulbere fină, compusă din ulei şi apă. 

Maggie privi peste umăr şi spuse: 

— Nu-i nevoie, Karl. Totu-i proaspăt. O săgetă cu privirea 
pe Claudia. 

— Lasă, să arate mai bine, răspunse Roth pe un ton 
distrat. Ar trebui să mai citeşti reviste comerciale în locul 
prostiilor ălora de cinema. 

Maggie se uită la el şi văzu că îi tremurau mâinile. 

Roth termină de pulverizat, se duse la chiuvetă şi goli 
restul flaconului la canal. Clăti flaconul şi îl aruncă în 
maşina de compactat gunoiul, apoi îşi spălă mâinile cu 
săpun. 

Maggie se apropie încet de masă şi luă o bucată de 
somon afumat, ducând-o la gură. 

Roth ezită, apoi veni repede în spatele ei şi-i prinse 
mâna. Ochii li se întâlniră, şi ea spuse în şoaptă: 

— O, Karl... prostule... 
Claudia, care stătuse ceva mai departe urmărind scena, 
se îndreptă spre Maggie Roth. 


Katherine Kimberly dădu colţul în coridorul lung de la etaj 
şi-l văzu pe Marc Pembroke ieşind din pasajul care ducea 
spre scara de serviciu. Îl urmări un moment cum se 
îndreaptă spre uşa camerei lui, apoi îl strigă şi păşi spre el. 

— Te căutam. Putem să vorbim puţin? 

— De fapt, nu. Sunt cam prins. 

Ea aruncă o privire spre uşa închisă. 

— Putem să căutăm o cameră goală. 

El ezită, pe urmă o urmă pe coridor şi intrară într-o 
debara plină cu cutii şi materiale de pavoazare. Ea aprinse 
becul din tavan şi întrebă: 

— Joan Grenville e la tine în cameră? 

— Un gentleman nu spune, şi o lady n-ar trebui să 
întrebe. 

— Întreb, pentru că soţul ei deţine o poziţie delicată la 
firma mea. 

— Înţeleg. Păi, da. Admit că am stors-o în mai multe 
privinţe. Dar nu-i prea informată. Tom nu-i spune prea 
multe. 

— Pentru cine lucrezi, exact? întrebă Katherine pe un ton 
egal. 

Pembroke păru cam nerăbdător şi se uită la ceas. 

— O, pentru multă lume. În momentul de faţă, pentru voi. 
Mai exact, pentru O'Brien. 

— Şi ce faci pentru noi, Marc? 

— Păi, n-am treabă cu culegerea de informaţii, analiză şi 
alte chestii deştepte. Eu omor oameni. 

Ea îl privi fix. 

— Da, aşa e. Dar omor numai ticăloşi. Şi, ca să-ţi răspund 
la întrebarea care urmează, eu hotărăsc cine e ticălos. 

Ea inspiră adânc, apoi întrebă: 

— Ce ştii despre decesele din ultima vreme? 

— Ştiu că nu i-am omorât eu. În afară de amicii 
logodnicului tău, de azi-dimineaţă. 

— Da, voiam să-ţi mul... 

El tăie aerul cu palma: 

— O facturez la firma ta. O să ai grijă să se plătească, 
da? 

Ea trecu peste întrebare şi continuă: 

— Şi n-ai avut nimic de-a face cu moartea lui Arnold Brin? 

— Ba, într-un fel, da. Ar fi trebuit să-l păzesc. Dacă aş fi 
ştiut că lucra ceva pentru tine... 

— Vrei să dai vina pe mine? 

— Nu, nu, nu voiam să... 

— Şi dacă erai angajat să-i păzeşti, de ce n-ai făcut-o? 

— O, nu era sarcina mea. Vreau să spun că n-am fost 
angajat pentru asta. Dar trebuia s-o fac. Era tatăl meu. 

Ea inspiră involuntar. 

— Ce? Arnold Brin...? 

— De fapt, Brin era pseudonimul lui de război, dar şi l-a 
păstrat. Nici Pembroke nu e numele nostru de familie, dar 
asta n-are importanţă. 

Ea îl privi atent în lumina slabă, cercetându-i ochii, apoi 
gura. 

— Da... da, eşti fiul lui. 

— Asta am spus şi eu. Munca de arhivar e groaznic de 
plictisitoare şi e prost plătită. Dar îţi dă nişte piste bune 
spre ticăloşi. Mi-am început cariera răzând vechi nazişti, 
pentru israelieni. Pe urmă, am schimbat naziştii cu ţinte din 
blocul estic. 

— Acum lucrezi pentru domnul O'Brien? Sau ca să-ţi 
răzbuni tatăl? 

— Din răzbunare nu ies bani. 

Pembroke se apropie de ferestruica prăfuită şi privi 
conturul clădirilor din Manhattan, care se detaşa în 
depărtare pe cer, în lumina târzie a amurgului, spre vest. 

— Oricum, adăugă el, de data asta se întâmplă ca 
dorinţele mele să coincidă cu cerinţele domnului O'Brien. 


ADi 


Dar eu sunt profesionist, şi, deşi logodnicul tău a fost cel 
care l-a omorât nemijlocit pe tata, nu l-am ucis. Vreau să 
ajung la şefii lui. 

Katherine se aşeză pe o ladă şi-l privi pe Marc Pembroke 
din profil. În subconştient, îl comparase întotdeauna cu 
Peter, dar acum contrastele erau izbitoare şi evidente. 
Peter era fermecător de amoral. Marc era fermecător de 
imoral. Peter, ca un copil mic sau ca un animal, n-avea nici 
cea mai vagă idee despre bine şi rău; Marc avea, şi alesese 
să ucidă. După standardele teologiei, psihologiei şi 
jurisprudenţei tradiţionale, Peter era nevinovat, iar Marc era 
culpabil. Dar, după aceleaşi standarde, Peter nu mai putea 
fi ajutat sau adus la rațiune, pe când Marc Pembroke putea 
fi salvat. Şi-l aminti stând pe marginea mormântului şi 
bănui că era un ucigaş de nevoie, care în timp de pace n-ar 
fi pus mâna pe armă. 

— Îmi placi, spuse ea. Aş vrea să te mai gândeşti la 
munca de arhivar. E o posibilitate. 

Văzu trecându-i pe buze o urmă de zâmbet. Apoi se 
întoarse spre ea, dar nu-i răspunse. Se uită din nou la ceas 
şi-i spuse: 

— Gata, trebuie să fug. Continuăm altă dată. 

Ea se ridică, blocându-i ieşirea. 

— Stai! Ce ştii despre misiunea lui Tony Abrams? Unde e? 

— De fapt, e pe aproape. 

— La vecini? 

Pembroke încuviinţă. 

— Ce face acolo? 

Pembroke nu răspunse. 

— E în siguranţă? 

— Mă cam îndoiesc. Dar, dacă te dai la o parte, aş putea 
să mă duc să-ncerc să aflu. 

Ea rămase în faţa lui. 

— Dacă nu e în siguranţă o să... poţi să faci ceva? 

— Nu. Cortina de Fier începe la marginea proprietăţii de 
alături. 


= A DRE 


— Dar... 

— Te rog, dă-te la o parte. Am probleme presante de 
rezolvat. 

Ca şi cum şi-ar fi dat seama brusc că ea era patroana, 
adăugă: 

— Nu vreau să fiu grosolan. 

— O să mă ţii la curent? 

— Cu siguranţă. 

Ea se îndreptă spre uşă şi i-o deschise. Pembroke porni 
spre uşă, apoi ezită. 

— Ştii că nu pun niciodată întrebări. Vreau să zic, despre 
cadrul general. Dar, Kate, e adevărat că asta e ultima 
aruncare a zarurilor? 

— Se pare că unii aşa cred, răspunse ea precaută. 

El dădu din cap: 

— Da, aşa credea şi O'Brien. 

— Da, el... ce vrei să spui, credea? 

— O, n-am vrut să vorbesc la trecut. Din câte ştiu, e totul 
în regulă cu el. 

Se priviră câteva secunde. Pembroke păru s-o remarce 
pentru prima dată, şi distracţia de-a o privi se transformă în 
cercetare atentă. Ea purta pantaloni de in albi şi o bluză tot 
albă, de mătase, descheiată la primii trei nasturi. Arăta 
sofisticată şi, totodată, senzuală. 

— Uite, zise el, n-am acum timp să-ţi fac propuneri aşa 
cum ar trebui, dar mai încolo... dacă va mai exista timp 
pentru vreunul dintre noi, am s-o fac. 

Ea se trezi că-şi fereşte privirea, ceea ce nu era obiceiul 
ei în astfel de situaţii. 

— Imi pare rău, spuse ea. Sunt deja angajată. 

— O, dar în curând va fi mort. 

Ea se uită repede la el: 

— Ce...? Cine...? 

— Thorpe. 

— O! 

Răsuflă uşurată. 

— Nu, mă refeream la... altcineva. 

El păru surprins, apoi dădu din cap. 

— Inţeleg... da, desigur. Sunt neatent. Mă rog, Abrams e 
un băiat grozav. Fă-i un bine şi dă-i o slujbă la arhivă. 

Se întoarse şi plecă. 

Katherine îl urmări cu privirea. Marc Pembroke, cu toată 
viclenia lui, nu minţea bine. Avea veşti despre Pat O'Brien, 
şi ea bănuia că veştile nu erau bune. Nu era nici şocată, nici 
derutată. Sţ aşteptase. Se aşteptase şi ca, dacă O'Brien ar 
fi fost vreodată bolnav, muribund, dispărut sau mort, ştirea 
să fie difuzată cât mai târziu cu putinţă, cam în felul în care 
moartea unui mare general e ţinută în secret pentru a evita 
panica trupelor şi uşurarea inamicului. 

Simţi că tremură şi se rezemă de tocul uşii. 

Nu, îşi spuse, nu era niciun accident că trecutul revenise, 
sau că erau atâtea coincidenţe, în relaţiile personale şi cele 
de familie. Totul fusese pus la cale de Patrick O'Brien şi de 
prietenii săi. Marc Pembroke înţelegea probabil, cel puţin 
vag, că fusese manipulat încă din copilărie ca să ajungă să 
îndeplinească o anumită funcţie. Activitatea de recrutare şi 
de manipulare a lui O'Brien fusese mult mai extinsă decât 
îşi imaginase ea. Firma lui avea multe filiale. Se gândi la ce 
scrisese un jurist englez, în secolul al XVII-lea: Corporatțiile 
nu pot trăda, nu pot fi scoase în afara legii şi nici 
excomunicate, pentru că nu au suflet. Pe deasupra, se 
părea că erau şi nemuritoare. Şi, cu toate că s-ar fi putut ca 
Patrick O'Brien să fi murit, ea spera că rămăsese destulă 
viaţă în fiinţa rănită, nemuritoare şi lipsită de suflet a 
creaţiei acestuia, încât inerția s-o poarte cel puţin spre 
ultima înfruntare cu inamicul. 

44 


Mike Tanner trase Lincoln-ul în parcarea întunecoasă a 
gării Glen Cove. Conversaţia fusese limitată la probleme 
juridice, conform instrucţiunilor lui Evans, care avertizase 
că ruşilor le plăcea să planteze ploşniţe în maşinile 
oaspeţilor lor „doar ca să-i audă comentând ce grozav de 
bine fuseseră primiţi”. 

Lincoln-ul se opri, şi Abrams deschise uşa. 

— Mulţumesc pentru plimbare. Ne vedem mâine la birou. 

Îşi luă servieta şi închise uşa. 

Styler cobori şi el. 

— Te conduc! 

Îl luă de braţ pe Abrams şi se îndepărtă câţiva paşi de 
maşină. 

— Ce s-a întâmplat acolo? 

— Am văzut o fantomă. 

Abrams porni încet spre linii. 

— Aşa şi arătai. Dumnezeule, eşti palid şi acum! 

Adăugă: 

— Încă n-ai ajuns cu bine acasă. Eşti acoperit? 

Abrams se întoarse spre el din mers şi-l privi cu atenţie. 

Era pentru prima dată rând Styler recunoştea că exista o 
primejdie mortală inerentă în situaţia actuală. 

— Imi închipui că da, răspunse el. 

— Sper că au văzut semnalul cu faza lungă, spuse Styler. 

— Dacă au fost pe fază, au văzut, replică Abrams. 

Styler se uită la ceas. 

— Mai ai vreo zece minute până la tren. 

Făcu semn în faţă, spre o scară care cobora sub nivelul 
solului: 

— Acolo e pasajul pietonal care te scoate pe peronul 
pentru vest. 

Abrams privi pe deasupra şinelor la clădirea gării, mică, 

în stil victorian, întunecată şi închisă în seara aceea. Pe 
peronul din faţa clădirii, sub un felinar, erau patru oameni: 
o pereche tânără şi doi adolescenţi, aşteptând trenul de 
Manhattan. Pe peronul pentru est, drept în faţa lui, nu era 
nimeni. Abrams nu-şi dăduse seama că se afla pe partea 
opusă peronului său şi atunci când văzuse, nu apreciase pe 
deplin faptul că nu putea traversa liniile, ci trebuia să 
treacă prin tunel în partea cealaltă. 

Styler scrută scara întunecată, din beton. 

— O să aşteptăm aici până te vedem urcat în tren. 

— Nu. Duceţi-vă. Vi s-a spus să plecaţi. 

Abrams o luă spre scări. 

Styler dădu din cap: 

— Ştiu că ordinele nu se discută, dar am putea să te 
ducem până la Garden City, poţi să iei trenul de acolo. 

— Nu, am primit instrucţiuni să iau acest tren din această 
gară şi dacă încep să joc feste o să-mi pierd protecţia care 
a fost planificată. 

Totodată, gândi Abrams, dacă Androv avea ceva în plan, 
era interesant de văzut ce. In acelaşi timp, se întrebă ce se 
întâmplase cu hotărârea lui de a fi mai prudent. 

Abrams întinse mâna şi Styler i-o strânse. 

— Sper că v-am fost de folos pentru proces, zise Abrams. 

— Cred că ne-ai făcut să pierdem clientul, Abrams, zâmbi 
Styler. 

Zâmbetului îi luă locul o expresie de îngrijorare: 

— Noroc! 

Se întoarse la maşină. 

Abrams începu să coboare treptele. Auzi Lincoln-ul 
plecând de pe aleea acoperită cu pietriş. Coborând mai 
departe, simţi un aer umed, fetid. Atinse ultima treaptă şi 
privi în pasaj. Avea vreo patruzeci şi cinci de metri lungime, 
iar din cele şase sau şapte becuri din tavan numai unul 
ardea, în mijloc, care lumina totuşi cea mai mare parte a 
tunelului. 

Cobori şi ultima treaptă şi aşteptă ca ochii să i se 

acomodeze cu lumina slabă. 

Era clar că locul era folosit de copii ca să-şi piardă 
vremea. Pe pardoseala de ciment erau câteva sticle de 
bere şi de vin sparte şi Abrams descoperi şi o teacă flască 
de cauciuc care, în tinereţea lui, se numea caras de Coney 
Island. Pereţii de beton cenuşiu erau acoperiţi cu graffiti, 
într-o varietate obscenă unică, mult mai bune decât 
analfabetismele de pe pereţii din Brooklyn. Şcoli mai bune 
în suburbii, îşi zise el. Un greier cânta undeva în apropiere. 

Abrams porni înainte, cu pas normal, prin tunelul lung de 
beton. Era aproape la jumătatea drumului, auzi sunetul 
inconfundabil al unor paşi în faţa lui. Din întuneric apăru o 
siluetă, apoi alta. Doi bărbaţi în costume. Se opri. 

In spate, desluşi paşii furişaţi ai cuiva care încerca să nu 
fie auzit, apoi primei persoane i se alătură o a doua; atunci 
renunţară amândoi la orice prefăcătorie şi începură să 
avanseze cu pas normal. 

Abrams întoarse capul şi văzu venind spre el doi bărbaţi. 
Erau în costume sport, care păreau, chiar de departe şi în 
lumina proastă, foarte demodate. Gândul ar fi fost nelalocul 
lui, dacă n-ar fi fost asociaţia: Ruși. 

Abrams se întoarse şi-şi reluă mersul spre peronul de 
vest. Cei doi bărbaţi aflaţi în faţă se apropiară de zona mai 
bine luminată din preajma singurului bec, şi Abrams văzu 
că primul dintre ei era înalt şi blond. La început crezu că era 
Pembroke. Dar era Kalin. 

Kalin se opri şi strigă: 

— Deci aici erai, Abrams! 

Vocea bubui în tunelul umed şi îngust, şi greierul amuţi. 

— Te căutam pe peronul celălalt. Androv zicea că poţi să 
mergi cu noi până în Manhattan. 

Abrams nu răspunse, dar încetini pasul. 

— Grăbeşte-te, te rog, spuse Kalin. Maşina e pe aici. 
Vino. 

Abrams auzi paşii din spate apropiindu-se, probabil la 
mai puţin de doisprezece metri. Abrams continuă să 

meargă încet spre Kalin. 

Însoţitorul lui Kalin rămăsese ceva mai în urmă. 

— Hai, hai, Abrams, zise Kalin. Nu pierde vremea. 

Abrams mări pasul. Kalin îşi băgă mâinile în buzunare: 

— Aşa o să ajungi mai repede. 

— Asta-i sigur, răspunse Abrams. 

Işi scoase revolverul din mers. 

Sprâncenele lui Kalin se ridicară într-o expresie de 
surpriză prefăcută, apoi un zâmbet rău i se lăţi pe faţă în 
timp ce-şi scotea şi el pistolul. 

Abrams îşi verificase revolverul în maşină şi i se păruse 
că nu se umblase la el. Acum era sigur că, dacă ar fi apăsat 
pe trăgaci, ar da un rateu sau, dacă încărcătura de pulbere 
fusese condimentată cu nitroglicerină, i-ar exploda în 
mână. Cu un urlet care-ţi îngheţa sângele în vine, se aruncă 
înainte. 

Lui Kalin îi trebuiră două sau trei secunde ca să-şi 
recapete calmul, după care ridică pistolul: 

— Stai! 

Abrams se opri brusc, direct sub becul din tavan. 

— Sus mâinile! 

Abrams ridică mâinile şi înfipse ţeava revolverului prin 
sticla groasă a lămpii, spărgând becul cu un pocnet sec. 
Plonjă spre perete şi se făcu una cu acesta. 

În tunetul negru nu se auzi niciun sunet. Abrams rămase 
liniştit,  controlându-şi respirația.  Intoarse revolverul, 
transformându-l în matracă, apoi lăsă fără zgomot servieta 
jos şi scoase briceagul, deschizându-i lama de cinci 
centimetri. Aşteptă. 

Bănuia că n-au lanterne, altfel le-ar fi aprins până acum. 
Dar probabil aveau bastoane de cauciuc şi, poate, cuțite. 
KGB-iştii nu plecau niciodată de acasă fără ele. 

Abrams îşi scoase cu grijă pantofii şi începu să alunece 
de-a lungul peretelui, spre peronul de vest. Işi spuse că 
întunericul, mai mult decât pistoalele, îi făcea pe toţi egali. 
Nu auzi nicio mişcare din partea ruşilor, nici măcar o 

răsuflare. 

Piciorul stâng a lui Abrams călcă pe un ciob de sticlă, 
care-i intră în talpă. Inspiră repede pe nas şi se opri. Ridică 
cu grijă piciorul şi scoase ciobul, simțind cum sângele cald îi 
înmuia ciorapul. Aruncă fragmentul de sticlă înapoi şi-l auzi 
sunând pe pardoseala de ciment, dar nu stârni nicio 
reacţie. Erau, îşi zise, bine dresați. Dar, la ce se aştepta? 

Impulsul natural al lui Abrams era să spargă tăcerea, dar 
ştia că, dacă n-aveau lanterne, exista posibilitatea să scape 
prin tăcere. În principiu, timpul era de partea lui. Ei nu 
puteau să rămână la nesfârşit acolo, într-un pasaj pietonal 
al Căilor Ferate din Long Island. El putea. . 

Kalin trebuie că ajunsese la aceeaşi concluzie. Işi chemă 
în şoaptă oamenii, şi Abrams reuşi să înţeleagă ordinele: 
cei doi din spate - Felix şi Vasili - trebuiau să stea în 
genunchi ţinându-se de mâini şi să se sprijine în acelaşi 
timp fiecare cu cealaltă mână de perete, blocând astfel 
efectiv tunelul, care avea numai vreo doi metri şi jumătate 
lăţime. Kalin şi partenerul său, Boris, urmau să înainteze pe 
lângă pereţi. Spaţiul dintre ei trebuia acoperit cu sacoul lui 
Boris, pe care îl ţineau unul de un capăt şi celălalt de 
celălalt capăt, cu mâinile întinse, târându-l pe jos. Tehnica 
ciocanului şi a nicovalei. Abrams o socoti foarte deşteaptă. 

Era destul de sigur acum că ruşii nu ştiau că le înţelege 
limba. Dar indiferent dacă ştiau sau nu, Kalin trebuia să le 
dea ordine oamenilor săi şi, în felul acesta, Abrams putea fi 
avertizat. 

Abrams îi auzi pe Kalin şi pe Boris apropiindu-se şi 
aprecie că erau cam la trei metri de el. Le putea auzi 
respiraţiile pe măsură ce se apropiau, apoi auzi şi sacoul 
târât pe pardoseala de ciment. | se păru că le simte şi 
mirosul: răsuflările, sudoarea, colonia prea abundentă. 
Abrams se dădu înapoi, alunecând pe lângă perete în sens 
invers, spre Felix şi Vasili. 

— Pe unde sunteţi? Spuneţi ceva! zise Kalin. 

Abrams presupuse că întrebarea nu i se adresa, dar Îl 

interesa răspunsul. 

Unul dintre cei doi răspunse: 

— Păreţi aproape. La vreo cinci metri. 

— E aici, între noi, spuse Kalin. Fiţi atenţi acum! 

Kalin o dădu pe englezeşte: 

— Abrams, ascultă-mă! Nu vrem să-ţi facem rău. Vrem să 
stăm de vorbă. Putem să stăm de vorbă? 

Abrams îşi spuse că locul ales de Kalin pentru discuţii era 
cam ciudat. Asta se întâmpla când încrucişai un KGB-ist cu 
un avocat: obţineai un ucigaş care voia să discute 
argumentele pro şi contra ideii de a-ţi tăia gâtul pe 
întuneric. 

Işi dădu seama că trebuia să facă o mutare înainte ca 
spaţiul dintre ciocan şi nicovală să se închidă. Privi spre 
scările din cele două capete ale pasajului Acum, după ce 
stătuse atâta vreme în întuneric, văzu ceva ce nu 
observase înainte, o lumină slabă, de la parcare, se reflecta 
vag pe trepte. Dacă ar fi reuşit cumva să treacă de ruşi şi 
ar fi ajuns la capătul tunelului, silueta lui ar fi fost vizibilă în 
lumina care cădea pe trepte - o rață într-un poligon de tir. 

Se mai dădu câţiva paşi înapoi, pe măsură ce Kalin şi 
Boris se apropiau. Socoti că mai avea mai puţin de un 
metru de spaţiu de manevră. 

Aşadar, îşi spuse, neavând unde să fugă şi unde să se 
ascundă, trebuia să lupte. Şi trebuia să o facă aici şi acum, 
când adversarii se aflau aproape şi s-ar fi temut să 
folosească pistoalele, cuţitele sau bastoanele. Singurul lui 
avantaj era că, o dată lupta începută, putea fi sigur că n- 
avea prieteni pentru care să-şi facă griji pe întuneric. 
Ceilalţi nu puteau fi siguri. 

Abrams se gândi la sfatul mamei sale de a-şi lua o slujbă 
de interior şi se întrebă dacă asta conta. Se mai întrebă ce- 
ar fi zis părinţii lui dacă ar fi aflat că tovarăşii lor încercau 
să le omoare fiul. 

Abrams făcu un pas mare şi se aşeză spre centrul 
tunelului. Işi ridică servieta şi o aruncă spre treptele 

peronului de est. Se întoarse imediat spre Kalin şi Boris, 
lăsându-se într-un genunchi, în timp ce servieta lovea 
pardoseala de ciment şi aluneca mai departe. 

Boris trase pe deasupra capetelor lui Abrams, Felix şi 
Vasili, spre locul de unde se auzise zgomotul servietei. 
Abrams văzu limba de foc portocalie, auzi tusea estompată 
a amortizorului de zgomot şi ascultă glonţul şuierând pe 
deasupra, lovind treptele şi apoi ricoşând şi provocând un 
ecou puternic. Mirosul greu de pulbere arsă se răspândi în 
aerul umed şi liniştit. 

Abrams îndreptă briceagul cam la un metru mai jos de 
locul unde văzuse flacăra la gura ţevii şi sări înainte. Simţi 
cum lama mică taie în ceea ce presupuse că era 
abdomenul lui Boris. Încă înainte să audă geamătul 
surprins, se trase înapoi şi se ghemui. 

Vocea lui Boris tremura: 

— M-a tăiat! Sânge. 0... m-a înjunghiat. Sânge! 

— Gura, Boris! se auzi vocea lui Kalin. Apucă sacoul! 

Abrams îşi dădu seama că avea o gaură în plasă şi se 
mută ghemuit între Boris şi Kalin. 

Dar Kalin anticipase mişcarea şi se dăduse înapoi, spre 
centru, luând o poziţie de jucător de fotbal, cu braţele 
întinse, fluturându-l în stânga şi în dreapta, cu un baston 
într-o mână şi cu pistolul în cealaltă. 

Fruntea lui Abrams atinse oţelul rece al pistolului, iar 
Kalin simţi şi lovi puternic cu bastonul. Abrams simţi 
lovitura pe umărul drept şi scăpă un geamăt involuntar, 
lăsând briceagul să-i cadă. Incă o lovitură îl nimeri în 
coapsă, în timp ce se dădea înapoi. Şopti pe ruseşte: 

— Nu. Sunt eu. 

Kalin ezită. Abrams se ridică repede şi repezi patul 
pistolului la înălţimea umerilor celuilalt. Il simţi ştergând 
ceva şi-l auzi pe Kalin scoțând un strigăt ascuţit 

Abrams se dădu înapoi, la perete, luptând cu durerea 
care-i creştea în umărul drept. Ştia că trebuia să pună 
mâna pe unul dintre pistoalele lor, dar chiar în momentul 

acela îl auzi pe Kalin: 

— Lăsaţi pistoalele! Numai cuțite şi bastoane. Daţi-i 
drumul! 

Vocea lui Kalin era uşor marcată de durere, dar fermă. 
Tipul e bun, gândi Abrams. 

Abrams ascultă şi-l auzi pe Boris la câţiva paşi, pe 
pardoseală, respirând neregulat. Asta însemna că mai era 
un pistol disponibil. Se lăsă în patru labe, pe vârfurile 
degetelor, pentru a face cât mai puţin zgomot. Se deplasă 
spre Boris şi deodată simţi o umezeală caldă pe degete, în 
cantitate mare, băltind pe pardoseala de ciment. Probabil îi 
secţionase individului artera iliacă. 

Abrams atinse piciorul lui Boris şi-şi purtă mâinile rapid 
pe trupul acestuia, simțind abdomenul înmuiat în sânge, 
apoi localizându-i mâinile şi picioarele, dar nu putu găsi 
pistolul. Kalin şi ceilalţi doi se apropiaseră, ghidându-se 
după zgomotele pe care le făcea Abrams în efortul său 
frenetic de a găsi pistolul lui Boris. Abrams se lăsă într-un 
genunchi, înşfăcă trupul ţeapăn al lui Boris de umeri şi îl 
ridică. li făcu vânt muribundului spre Felix şi Vasili. Auzi 
cum trupurile se ciocnesc, apoi urmară strigăte, lovituri de 
bastoane şi sunete de cuțite zgâriind oasele. Abrams se 
alătură grămezii, agitând pistolul şi lovind iar şi iar cu patul 
acestuia, neatent la nimic altceva decât la mişcarea 
braţului, la pocnetele pistolului cu mâner de lemn - acum 
spart - şi la strigătele nedumerite ale celor trei, apoi doi, 
apoi unul singur. Abrams se dădu înapoi şi se lipi de perete. 
Evaluă rănile primite şi descoperi o tăietură superficială pe 
gât şi nenumărate lovituri produse de cele două bastoane. 
Se simţi deodată ameţit şi se lăsă într-un genunchi. 

Din întuneric, de la o oarecare distantă, veni vocea lui 
Kalin: 

— Raportaţi! 

Câteva secunde nu răspunse nimeni, apoi o voce 
tremurătoare, marcată de durere, răspunse: 

— Vasili. 

Vocea lui Kalin nu mai era fermă: 

— Ceilalţi? Evreul? 

— Nu ştiu, răspunse Vasili. Nu văd. 

Abrams auzi o altă voce - probabil a lui Felix - gemând, 
apoi suspinând şi, în sfârşit, strigând în agonie: 

— Mor! 

— Kalin, trebuie să plecăm, strigă Vasili. Ajută-mă să-i 
luăm. 

Abrams se simţea din ce în ce mai ameţit. Încercă să se 
ridice, dar se trezi întins pe jos. Işi dădu sema că, în cădere, 
făcuse zgomot. 

— Vasili! Aici! lătră Kalin. 

Abrams auzi zgomotul paşilor apropiindu-se cu prudenţă. 
Apoi îl auzi pe Kalin: 

— E pe jos, lângă perete. Nu folosi pistolul - e prea 
aproape şi riscăm un ricoşeu. 

Kalin vorbi englezeşte: 

— Ultima ta şansă, Abrams. O să vii cu noi, mort sau viu. 

Capul lui Abrams se învârtea. Simţea că rămâne fără idei, 
trucuri, arme şi energie. Pentru o fracțiune de secundă, se 
gândi să meargă cu ei. Probabil că n-aveau să-l ucidă, 
deocamdată. Asta era evident. Mai târziu putea să aibă o 
şansă de scăpare. Apoi îşi aduse aminte de subsolul plin de 
ruşi, aşteptând ceva, şi se îndoi că ar mai exista vreun „mai 
târziu”. Trebuia să scape de aici - acum. 

Ameţeala păru să-i treacă, însă nu era sigur dacă ar 
trebui să încerce să se ridice. Simţi dunga unui pantalon 
atingându-i mâna, dar fu aproape sigur că celălalt nu-l 
simţise. Pipăi cu degetele un fragment de sticlă şi-l luă în 
mână. Sticla era tăioasă pe toate laturile, dar el o strânse 
puternic şi o repezi în gamba omului, simțind cum taie 
carnea şi zgârie osul. 

Omul - Vasili - urlă, sări înapoi într-un picior, îşi pierdu 
echilibrul şi căzu, încă urlând şi înjurând. 

Abrams se ridică prudent, zgomotul mişcării sale fiind 
mascat de scheunatul lui Vasili. 

— Ce s-a întâmplat? strigă Kalin. 

— M-a tăiat! 

Abrams păşise deja spre peretele opus şi mergea repede, 
fără zgomot, în ciorapi, spre peronul de vest. 

— Abrams! Pune mâinile pe perete! strigă Kalin. Abrams 
îşi dădu seama că strigase întors în partea cealaltă. 

Kalin se întoarse şi strigă din nou: 

— Abrams! Răspunde sau trag! 

Vocea lui Kalin avea o undă de îngrijorare şi de 
înfrângere. Abrams nu-l invidia pentru următoarea întâlnire 
cu Androv. Îşi scoase cureaua şi o aruncă înapoi, spre cei 
doi ruşi. Cureaua căzu pe pardoseală şi Vasili scăpă un 
strigăt surprins. 

Abrams ajunse la scară şi se opri cu spatele la perete. 
Licărirea albăstruie a luminilor din parcare cădea pe 
treptele de beton. Oricum, nu voia să mai rămână pe aici. 
Inspiră adânc şi se pregăti să sară treptele. Chiar înainte de 
a începe mişcarea, auzi un glonţ lovind una din treptele de 
jos şi aruncând fragmente de beton în jur. Glonţul ricoşă şi 
lovi peretele chiar deasupra capului lui Abrams. Un alt glonţ 
lovi treptele din partea opusă. Deci, nu ştiau în ce direcţie 
plecase, dar îi aduceau la cunoştinţă că urcatul scărilor nu 
era lipsit de riscuri. De fapt, ar fi fost un pariu nebunesc să 
creadă că putea să fugă mai repede ca un glonţ. Şi totuşi, 
trebuia să se întoarcă şi să-şi facă raportul, iar dacă ce 
bănuia era adevărat, trebuia să-l facă repede. 

Îi veni o idee care-l nelinişti. Kalin ar fi putut să aibă 
oameni de acoperire în maşini, în parcările de pe cele două 
părţi ale căii ferate. Încă nu ajunsese cu bine acasă. Nici 
măcar nu era pe aproape. Trebuia să aştepte. 

45 


Karl Roth îi ţinea strâns pumnii soţiei sale. 

— Pleacă de aici, îi şuieră el. Urcă-te în furgonetă şi du-te 
acasă. 

Mâinile îi tremurau şi vocea îi fremăta. 

— Pe dracu’ o să plec! spuse ea smulgându-se din 
mâinile lui şi dându-se înapoi. 

El făcu un pas spre ea, dar Maggie ocoli masa şi spuse: 

— Tâmpitule, idiotule... tu... tu... Se bâlbâia şi pe faţă îi 
curgeau lacrimi. 

Câţiva oameni din bucătărie întoarseră capetele. Karl 
Roth arboră un zâmbet forţat şi-i privi pe cei din bucătărie. 

— Vă rog să începeţi să serviţi, spuse el. Continuaţi. Ce-i 
aici nu vă priveşte. 

Fetele începură să care tăvile din bucătărie. 

Maggie era sfâşiată între a-l demasca pe soţul ei şi a-l 
proteja. 

Roth aşteptă să plece toate fetele, apoi îşi privi soţia şi-şi 
împreună mâinile a rugăciune: 

— Hai, hai, Maggie. Calmează-te. Se duse spre ea, dar ea 
ocoli din nou masa, apoi ridică o tavă mare, cu legume 
crude tăiate, şi o aruncă spre el. 

Tava se lovi de braţul ridicat al lui Roth şi căzu pe podea. 

— Karl... Karl... spuse ea, ajută-mă să le arunc pe toate... 
Karl... nu le lăsa să servească... 

El dădu împăciuitor din cap, apropiindu-se de ea: 

— Da. Da. Bine. 

Ea îl privi în ochi în timp ce se apropia, apoi înşfăcă de pe 
masă un cuţit mare. 

— Nu te apropia, Karl! Nu... 

Claudia Lepescu se apropiase pe la spatele ei. li aplică 
rapid şi expert un simplu nelson, iar cu cealaltă mână îi 
dădu o lovitură scurtă şi puternică peste încheietură, 

făcând-o să scape cuțitul. Maggie scoase un țipăt 
pătrunzător. Claudia îi puse mâna pe gură şi pe nas şi 
Maggie simţi un parfum ciudat, apoi se simţi ameţită. 

Karl Roth se repezi înainte şi, împreună cu Claudia, o 
împinseră pe Maggie în cămara majordomului, un soi de 
bucătărie auxiliară. Claudia o ţinu pe Maggie, care opunea 
din ce în ce mai puţină rezistenţă, apoi o lăsă să alunece pe 
podea. 

— Puternică, bătrâna! 

Claudia se duse la o chiuvetă din cupru şi-şi spălă 
cloroformul de pe mâini. 

— Ştiam că o să ne facă necazuri! 

Roth îşi privi nevasta, care avea acum ochii închişi. 

— O să-şi revină? 

Claudia îşi şterse mâinile cu un prosop. 

— O să se simtă mult mai bine decât oaspeţii domnului 
Van Dorn, zâmbi ea. 

Roth tremura atât de tare, că fu nevoit să se aşeze pe un 
scaun. 

— De ce în noaptea asta? Au spus că va fi de Crăciun. 

— Crăciun, Patru lulie, ajunul Anului Nou - au de ales 
dintre multe sărbători, ridică ea din umeri. 

Reflectă un moment, apoi adăugă: 

— Bănuiesc că americanii sunt prea aproape. Totul se 
petrece foarte rapid. 

Roth îşi îngropase faţa în palme şi ea văzu că plângea. 
Cuvintele lui erau abia inteligibile: 

— E groaznic... groaznic... 

Claudia se apropie de el şi-l croi zdravăn peste cap. 

— Ridică-te! 

Roth se sculă şi rămase în faţa ei, dar nu spuse nimic. 

— Ridic-o! 

Roth se aplecă şi-şi luă nevasta de subsuori, iar Claudia o 
apucă de glezne. O scoaseră împreună, printr-o uşă din 
spate a cămării majordomului, într-un coridor mic, şi o 
urcară, pe scara de serviciu, până la camerele servitorilor, 

aflate la etajul al doilea. Găsiră cămăruţa unei cameriste şi 
o întinseră pe pat. 

Roth îşi recăpătă răsuflarea şi o privi pe Claudia: 

— Şi acum, ce facem? 

— Eu mă duc să mă simt bine la petrecere. Vii şi tu ca să 
ai grijă ca toată lumea să mănânce din belşug. 

Roth privi nervos prin camera mică, de parcă ar mai fi 
putut fi cineva acolo, apoi întrebă pe un ton scăzut: 

— Cât timp avem? 

Claudia se uită la ceasul de mână: 

— Vreo patru ore. Până atunci nu apare niciun efect. 

Roth o privi fix: 

— Ce-ai pus în sticlă? Era ceva de dormit...? 

— Ştii prea bine că era otravă. 

El scutură din cap, apoi încuviinţă trist. Vocea îi era abia 
şoptită: 

— Şi dacă îi simt gustul? Sau mirosul? Am pus suficient 
pe...? 

Claudia păru supărată: 

— Era o substanţă numită ricin despre care mi s-a spus 
că se extrage din seminţele de ricin. De asta s-a amestecat 
aşa de bine cu uleiul. Dar, spre deosebire de uleiul de ricin, 
este fără gust sau miros şi este foarte toxică, de aceea este 
suficientă o pulverizare uşoară. Sângele începe să se 
dezintegreze. Moartea apare prin sufocare şi, indiferent ce 
ţi-a spus Androv, e foarte dureroasă la sfârşit. KGB-ul e 
foarte avansat în probleme de otrăvuri. Nu vor fi 
supraviețuitori. 

Roth se aşeză pe marginea patului, lângă soţia sa 
inconştientă. 

— Dar... dar... ce-o să se întâmple cu mine? 

— Eşti un prost, izbucni Claudia. Asta-i sfârşitul. Nu 
înţelegi? Cam în momentul când sângele ăstora va începe 
să se dezintegreze, toată țara va începe să se dezintegreze. 
N-o să-i pese nimănui de tine. la-ţi proasta asta de nevastă 
şi du-te la vecini. Dar nu înainte de a termina şi a curăța pe 

aici. Poartă-te firesc. O să fiu cu ochii pe tine. 

Roth încercă să se ridice, dar căzu înapoi pe pat. 

— Dar... dacă... dacă nu se întâmplă la noapte? 

— Păi, râse Claudia, atunci am fi cu toţii cam în pom. O 
să ai două sute de cadavre umflate, fezandându-se în curte 
la răsăritul soarelui, şi poliţia o să vrea să stea de vorbă cu 
tine. 

Râse din nou, apoi completă: 

— Nu există antidot pentru ricin. 

Roth o privi în lumina slabă. 

Claudia se duse la fereastră şi aruncă o privire spre 
pajişte şi grădină. Peste două sute de oameni se foiau de 
colo colo sau stăteau la mese sub cortul cu dungi albe şi 
albastre. Fetele împărțeau tuturor tăviţe şi lăsau tăvile mai 
mari pe mese, aşa cum fuseseră instruite. 

— Se ghiftuiesc, spuse Claudia. Porcii ăştia, care ne-au 
dat atâta de furcă în decursul anilor, or să fie morţi până la 
miezul nopţii. 

Roth se ridică şi veni lângă ea. Privi spre terenurile de 
tenis, luminate de ghirlande de lampioane chinezeşti. 

— Sunt şi copii acolo. 

— Ei sunt norocoşii, Herr Roth. Când o să vezi ce-o să se 
întâmple mai târziu cu restul ţării, n-o să-i mai 
compătimeşti. 

Roth făcu semn cu capul spre fereastră: 

— Unii dintre ei ţi-au fost prieteni. Van Dorn-ii, Grenville- 
ii, madam Kimberly... Nu simţi nimic? 

— Nu. 

Adăugă, cu o undă de fatalism în voce: 

— Care ar fi deosebirea? Nu există întoarcere. Ce trebuie 
să se întâmple, se va întâmpla. Majoritatea sunt duşmani şi 
ar muri oricum, mai târziu. Androv vrea să-i ştie morţi 
acum, ca să nu mai prezinte vreo ameninţare într-un 
moment critic. Cred că pe unii îi vrea morţi şi din motive 
personale. 

— Dar noi suntem în siguranţă? 

Ea îl privi dispreţuitor: 

— Asta-i tot ce te nelinişteşte? Mi s-a spus că eşti un erou 
- un luptător din rezistenţă care vâna nazişti printre ruinele 
Berlinului, sub bombe. 

— Omul îmbătrâneşte. 

— Ăsta-i un paradox, nu? Tinerii, cu atâţia ani de viaţă 
înainte, sunt nesăbuiţi, iar bătrânii îşi fac probleme pentru 
cei câţiva ani, sau luni, de decădere. 

Se întoarse şi porni spre uşă. 

— Suntem în siguranţă? Cine ştie? Când se sting luminile, 
cine mai e în siguranţă? 

Roth îşi aduse aminte de jafurile, de tulburările şi de 
incendiile din 1977, în timpul penei de curent din New York. 

Claudia se întoarse spre el: 

— Nimeni nu vrea să fie prins într-o ţară aflată în 
chinurile morţii. Tu ţii minte cum e, Herr Roth. 

Roth îşi aducea perfect aminte cum fusese. Foamete, 
sinucideri în masă, execuţii sumare şi boală. Zilele 
deveniseră coşmaruri şi nopţile - un iad. 

— Dar e datoria şi soarta noastră să fim martori la asta. 
Dacă reuşim şi dacă supravieţuim, vom fi răsplătiți, adăugă 
Claudia. 

Roth încuviinţă. Tot asta îi spuseseră şi la Berlin, în 1945. 
Dar de data asta, cel puţin, nu mai erau exploatatori ai 
poporului, nici inamici ai revoluţiei. Ciudat, îşi spuse, cât 
timp trecuse de când nu mai rostise şi nici măcar nu mai 
gândise lozinci sau astfel de cuvinte. Brusc îşi dădu seama 
că încetase de mult să mai creadă în revoluţie. 

Claudia păru să-i ghicească gândurile: 

— E prea târziu, Roth. 

Adăugă în şoaptă: 

— Mâine dimineaţă soarele va răsări peste o lume nouă. 
Lupta va fi terminată, şi o să te poţi odihni. Supravieţuieşte 
doar următoarelor douăzeci şi patru de ore. 

Se întoarse şi ieşi din cameră. A 

Roth privi chipul inconştient al nevesti-sii. Işi reaminti, ca 

şi cum ar fi fost ieri, ultimul mesaj pe care-l primise de la 
Henry Kimberly la Berlin şi care fusese, cuvânt cu cuvânt, 
mesajul şoptit pe care tocmai îl primise de la femeia asta. 


George Van Dorn stătea în camera de lucru de la parter, 
cu mâinile la spate, şi privea pe fereastră. 

— Grozavă petrecere! Le fac ca lumea! 

Tom Grenville, care stătea în mijlocul camerei, fu de 
acord: 

— Foarte frumoasă, George. leşim afară? 

— Nu. Urăsc petrecerile. 

Grenville ridică din umeri. George Van Dorn, reflectă el, 
era ca şi vecinul său aproape mitic, Jay Gatsby, care 
organiza petreceri perfecte la care nu participa niciodată. 

— Să-ţi aduc ceva de băut, George? 

— Nu. Astă seară vreau să am capul limpede. 

Sprâncenele lui Grenville se arcuiră. 

— Ar trebui să faci şi tu la fel, adăugă Van Dorn. 

Grenville privi paharul pe care-l ţinea în mână, apoi îl 
puse pe o măsuţă. 

Van Dorn se întoarse de la fereastră şi începu să se 
plimbe prin cameră, tot cu mâinile la spate. Grenville îl 
privi, pe fundalul pereţilor acoperiţi cu vechi hărţi de 
campanie din cel de-al doilea război mondial; în mijlocul 
încăperii, pe un piedestal, era aşezat un glob mare. Lui 
Grenville, scena îi amintea de Napoleon clocind soarta 
lumii. 

— Ai ceva pe suflet, George? 

— O mulţime de lucruri. 

Van Dorn se opri şi se uită la ceasul de pe poliţa 
căminului: 

— Cred că ar trebui să încep asaltul asupra poziţiilor 
inamicului. 

— Asalt...? O, artificiile! 

Grenville zâmbi. 

Van Dorn încuviinţă. 

— Stai jos, Tom. Vreau să stăm de vorbă. 

Grenville se aşeză pe marginea unui scaun cu spătarul 
drept. 

Van Dorn rămase în picioare. Tăcu o vreme, apoi spuse: 

— Tatăl tău a fost un om pe care l-am respectat. Moartea 
lui, după război, din cauza tratamentului brutal suferit în 
lagărul japonez de prizonieri de război, m-a mişcat puternic. 
Mult mai mult, cred, decât dacă ar fi murit în luptă. 

Grenville încuviinţă prudent. 

— În orice caz, din respect pentru el, o să-ţi vorbesc ca 
un unchi. Despre soţia ta. 

Figura lui Grenville luă o expresie aproape dezamăgită, 
de parcă s-ar fi aşteptat ca Van Dorn să-i dezvăluie cine ştie 
ce problemă importantă de afaceri. 

Luă o atitudine neutră. 

— Vreau să procedez cu tact, dar, totodată, să fiu direct. 

Van Dorn îşi aprinse un trabuc şi suflă un nor de fum. 

— Se culcă cu oricine. Ce-ai de gând? 

Grenville îşi trecu mâna prin păr, plecându-şi capul. 

Problema lui casnică devenise o problemă de serviciu. 
Era grav. Ridică ochii: 

— O să divorţez. 

— În mod normal, aş fi de acord. Dar am o idee mai 
bună... 

Îşi frecă maxilarele mari, apoi continuă: 

— Joan e într-o formă fizică perfectă, după cum poate 
vedea oricine. 

Îl privi pe Grenville care părea, dacă nu chiar încurcat, cel 
puţin jenat. Van Dorn continuă: 

— Ştii, Tom, în timpul războiului OSS recruta din toate 
soiurile. Mare parte din recrutări se făceau pentru 
oportunitate. Dacă o persoană avea doar o singură 
calificare sau o calitate care era necesară, atunci el - sau 
ea - erau recrutaţi ad-hoc, de obicei pentru o singură 
misiune. 

— George, dacă-mi propui s-o las pe nevastă-mea să-şi 

folosească... farmecul fizic în vreo misiune... 

Van Dorn îl întrerupse cu o fluturare a mâinii. 

— Nu, Tom. Pot să găsesc cincizeci de femei fatale. Mă 
interesează corpul ei, dar numai într-un mod marginal. Mă 
gândesc la o misiune în care e nevoie de cineva cu multă 
rezistenţă fizică şi, în acelaşi timp, cu o siluetă subţire. Cu 
toate farmecele ei, Joan are un trup de băiat. 

In gând, îşi spuse: 

„Am văzut ţâţe şi cur mai bune la un şarpe”. 

Grenville îşi drese glasul. 

— Nu cred că Joan ar accepta măcar să se gândească... 

— Am un dosar despre ea atât de gros, că ai putea săte 
urci pe el ca să schimbi un bec. Ori intră în joc, ori va fi cea 
mai săracă femeie divorțată din Scarsdale. 

Van Dorn îl privi pe Grenville. 

— Trebuie să mai şti că acţiunea presupune un element 
de mare risc. 

Uşa se deschise brusc şi Van Dorn se întoarse repede, 
băgându-şi mâna sub haină. 

Kitty Van Dorn intră, ţinând o tavă într-o mână, în 
echilibru. 

— Aici erai! 

— Şi acum eşti şi tu aici. 

— Şi Tom! Unde-i Joan? N-am văzut-o cam de mult. 

Kitty zâmbi. 

Grenville se ridică şi surâse slab. 

— S-a dus la toaletă... 

— Ce faceţi amândoi în camera asta îmbâăcsită de fum? 
întrebă Kitty. 

— Tom şi cu mine avem un raport homosexual, Kitty, 
replică Van Dorn. 

— Vai, George! 

Îi oferi tava lui Grenville. 

— Încearcă pateul. Stai jos. 

Grenville făcu ce i se spusese, în ordinea în care i se 
spusese. 

— Ginger adoră pateul. 

— Am o nevastă pe care o cheamă Kitty şi o pisică pe 
care o cheamă Ginger, comentă Van Dorn. 

Kitty se întoarse şi îi întinse tava soţului ei. 

— De data asta, Karl chiar că s-a depăşit pe sine. N-am 
văzut niciodată o asemenea varietate. 

Van Dorn luă o felie de pâine prăjită, pe care era un 
boboc de trandafir din spumă roz de somon. Văzu pe 
spumă câteva picături ca de ulei sau de glicerină, ezită, 
apoi puse tartina în gură şi mestecă. 

— Mâncare pentru pisici. Data viitoare o să frigem nişte 
junci şi nişte purcei. 

Kitty îi puse tava pe birou. 

— George, toată lumea aşteaptă artificiile. 

— Păi, dacă plătesc pentru asta, spune-le să ordone foc 
când sunt gata. 

Pe fruntea ei apăru o cută, de parcă şi-ar fi adus aminte 
de ceva. 

— George, cine-s pirotehnicienii ăia? Nu i-am mai văzut 
până acum. Ce s-a întâmplat cu cei de la Grimaldi? 

— S-au aruncat singuri în aer. 

Ea se întoarse spre Grenville: 

— Grimaldi sunt pirotehnicieni reputați în toată ţara. 
George face treburile ca lumea. 

Grenville încuviinţă: 

— Da, el... 

Van Dorn se întoarse brusc spre nevastă-sa: 

— L-ai văzut pe Pembroke? 

Ea se gândi un moment: 

— Pembroke... 

Van Dorn izbucni: 

— Limbricul ăla înalt, cu un ţurţure în cur! 

— A... da... prieten cu Tom... şi cu Joan... 

II privi pe Grenville, aducându-și aminte că se vorbise de 
ceva necazuri la petrecerea de Intâi Mai, apoi îşi întoarse 
ochii la bărbatu-său. 

— Domnul Pembroke nu s-a simţit bine şi s-a dus în 
camera lui. 

— Trimite pe cineva după el. 

— Nu se simte... 

Van Dorn pufăi abundent din trabuc, semn sigur pentru 
nevastă-sa că era pe punctul de a exploda. 

Ea se îndreptă repede spre uşă. 

— Da, dragă. 

leşi repede. 

Van Dorn îi aruncă o privire lui Grenville, să vadă dacă 
lecţia despre neveste a prins. 

Grenville părea stânjenit. Se ridică din nou şi spuse: 

— Cred că ar fi mai bine să plec. 

— Cred că nu. 

Sună un clopoțel, şi Van Dorn traversă camera şi dispăru 
în spatele unui paravan japonez din mătase, care ascundea 
o nişă. Reapăru cu o filă de telex şi se duse la un seif aflat 
în perete, mascat de un tablou prins în balamale. Deschise 
seiful şi scoase o cărticică de coduri, apoi i le dădu pe 
amândouă lui Grenville. 

— Descifrează mesajul ăsta şi pe urmă o să terminăm 
discuţia despre nevastă-ta. 

Grenville luă mesajul şi cartea şi se duse în spatele 
biroului lui Van Dorn. 

George Van Dorn se îndreptă spre uşile batante şi le 
deschise. Acestea dădeau într-o grădină mică, izolată, 
situată pe partea laterală a casei, separată de activităţile 
din spate. Van Dorn traversă dalele şi se aşeză într-un 
şezlong vechi, din lemn. Începu să trimită rotocoale de fum 
spre lună, ascultând zgomotele petrecerii. 

Se gândi la Pat O'Brien, dându-şi seama că mantaua 
neclară a conducerii s-ar putea aşeza pe umerii lui, deşi nici 
el şi, se pare, nimeni altcineva nu ştia cum se decid 
lucrurile astea. 

Se gândi şi la Styler, Tanner şi Abrams şi se întrebă cum 
se descurcau. Părerea lui Van Dorn despre Abrams trecuse 

de la simplă tolerare la respect ascuns, după ce fusese 
informat despre activităţile din ultima vreme ale acestuia. 
Trebuia să recunoască, O'Brien se pricepea la oameni. 

Dar, trase Van Dorn concluzia, trebuie să fi existat un om 
pe care O'Brien credea că-l cunoaşte destul de bine ca să-l 
lase să se apropie de el, dar nu destul de bine ca să-l 
bănuiască în el pe ucigaşul său. 

Van Dorn privi cerul limpede, înstelat, al nopţii. Straniu, 
gândi el, că iadul era dedesubt şi raiul deasupra, cu toate 
că sfârşitul, atunci când avea să vină, va veni din ceruri, 
după cum preziceau aproape toate scrierile apocaliptice. 

Şi era pe cale să vină. Atâta lucru descoperiseră. Deşi 
niciunul dintre ei nu ştia exact când sau cum. Dar Van Dorn 
ştia destule ca să încerce să-l oprească, şi destule ca să ştie 
că era pe aproape. 


Marc Pembroke se întoarse în camera sa. 

— Ai văzut farurile? 

— Da. 

Joan Grenville continua să se uite pe fereastră, temându- 
se de reacţia lui, dacă s-ar fi întors spre el. 

— Acum vreo două minute. 

— Ai văzut şi maşina? 

— Da, când a trecut pe alee am putut s-o văd. Era aşa, 
lungă şi pătrată, şi avea luminile alea de trăsură pe partea 
laterală, ca un Lincoln. 

Pembroke luă binocilul şi-l focaliză pe casa ruşilor. 

— N-ai văzut cumva un semnal cu faza lungă, nu? întrebă 
el. 

— Păi... 

El se întoarse spre ea. 

— Da. Sunt sigură că l-am văzut. De două ori. Am văzut 
cum se luminează copacii. 

Pembroke aruncă binoclul pe pat şi se duse repede spre 
uşă. 

Joan îl strigă; 

— Marc... trebuie să-ţi spun ceva. 

El se întoarse şi întrebă nerăbdător: 

— Ce? 

— Tony Abrams... Vineri noaptea a fost în camera mea, 
în Strada 36... 

Pembroke îi întoarse spatele şi puse mâna pe clanţă. 

— Cui îi pasă? 

— Nu... nu-i o mărturisire - vreau să spun că între noi n-a 
fost nimic... dar mi-a spus ceva ce trebuie să spun... 

Pembroke luă mâna de pe clanţă şi se întoarse. 

— Dă-i drumul. 

— Tony a zis că dacă ar dispărea sau ar muri, trebuie să-i 
transmit ceva lui Katherine Kimberly. 

Se uită la Pembroke. 

— I s-a întâmplat ceva? 

— Ar fi prematur să i se anunţe moartea, dar eu nu i-aş 
semna o asigurare pe viaţă. Ce trebuia să-i spui Katherinei? 

Ea ezită. De-a lungul anilor îşi însuşise, fără tragere de 
inimă, unele noţiuni rudimentare de securitate, şi acum nu 
era sigură că Pembroke era persoana care ar trebui să audă 
asta. Dar nu credea nici că o femeie - Katherine - era 
destinatarul potrivit al secretelor. lar Marc o tot frecase cu 
una şi cu alta şi părea îngrijorat pentru Tony Abrams. Şi 
totuşi... _ 

Pembroke traversă camera şi se opri în faţa ei. Işi 
strecură mâinile printre braţele şi sânii ei şi-i spuse: 

— Dă-i drumul, Joan. E-n regulă. 

Ea îl privi în ochi şi văzu că într-adevăr era în regulă 
dacă-i dădea drumul. 

— Poţi să-i spui lui Katherine, dacă vrei. Tony Abrams 
mi-a spus „Am descoperit pe acoperiş că Claudia e prietenă 
cu Talbot”. 

Dădu din umeri. 

— Asta-i tot. Ştii cumva ce înseamnă? 

— De ce ţi-a făcut ţie confidenţa? întrebă Pembroke. 

— A zis că e foarte puţin probabil să fiu implicată în 

intrigi fără conţinut sexual, zâmbi ea. 

Pembroke încuviinţă. Ajunsese şi el la aceeaşi concluzie 
despre Joan Grenville. Abrams judecase bine. Totodată, era 
interesant că Abrams pariase cu reţinere pe Katherine. 
Credea că ea era de încredere, dar n-avea de gând să-şi 
mizeze viaţa pe asta. Cel mai bine era să facă revelații 
postume. Dacă greşea, nu-l putea omori nimeni. Pembroke 
o eliberă pe Joan din strânsoare. 

— Imbracă-te şi du-te la petrecere. Dacă nu mă-ntorc 
într-o oră, spune-i Katherinei ce ţi-a spus Abrams. 

Se întoarse spre uşă. 

— Ce dracu' se mai întâmplă? Marc! 

— O problemă juridică. Se grăbi spre uşă şi o deschise. 

Kitty Van Dorn - o adeptă fermă a proverbului „Dacă vrei 
ca ceva să fie făcut bine, fă singur” - stătea în uşă, gata să 
bată. 

— O, Marc, zâmbi ea, George ar vrea să te vadă, dacă 
crezi... 

O văzu pe Joan Grenville, goală, şi scoase un geamăt 
uşor, un amestec curios de dezamăgire şi disperare, ca şi 
cum, într-un fel, petrecerea ar fi fost ruinată irevocabil de 
comportarea aceasta egoistă, bestială, chiar sub acoperişul 
ei: 

— Oooh...! 

Pembroke se scuză formal şi trecu pe lângă ea în coridor. 

Joan Grenville surâse nervos: 

— O, Kitty... 

Kitty Van Dorn îşi duse mâna la frunte, se întoarse şi 
porni clătinându-se pe coridor. 


Stanley Kuchik stătea cu picioarele încrucişate într-un 
colţ al piscinei goale, cu o tavă de patiserie în poală şi trei 
sticle de bere aliniate de-a lungul peretelui bazinului. Îşi 
şterse gura cu mâneca sacoului de picolo şi râgâi. 

— Hei! îl strigă cineva dinspre capătul adânc al piscinei. 
Hei, n-ar trebui să fii la muncă? 

Stanley privi spre capătul în pantă al bazinului de 
dimensiuni olimpice, luminat slab de corpuri ascunse în 
pereţii îmbrăcaţi în dale. 

— Sunt în pauză. 

— Chiuleşti. 


— Nu, sunt în pauză. 

— Sigur. Mută-ţi curu-ncoace şi dă-ne o mână de ajutor, 
dacă vrei să nu te iau la goană. 

— La dracu'. 

Stanley puse tava deoparte, înşfăcă o sticlă de bere şi se 
duse morocănos spre celălalt capăt al bazinului. Cam trei 
sferturi din fundul piscinei era acoperit cu cutii, fire şi 
ciorchini de rachete gata de lansare. 

Bărbatul care-l chemase îi spuse ceva mai amabil: 

— Eu sunt Don. Aştia-s Wally şi Lou. Cum te cheamă? 

— Kuchik. Stanley. 

— Polonez. 

— Nu, slovac. 

— Tot aia e. 

Stanley se uita la cei trei bărbaţi. Erau în vârstă. Cam la 
treizeci şi cinci de ani, îşi dădu el cu părerea. Purtau blugi 
închişi la culoare şi tricouri kaki. Toţi era asudaţi. 

— Suntem pirotehnicieni, spuse Don. Ştii ce-i aia? 

Stanley privi în jur şi scrută cutiile marcate cu caractere 
chinezeşti. 

— Presupun că trageţi cu artificii. 

— Deştept băiat. Vezi butoaiele alea? Când o să începem 
să tragem, iei ambalajele, cutiile de carton şi tot rahatul 
care mai rămâne şi le înghesui în butoaie. Dacă te descurci, 
ai voie să tragi o salvă. 

Stanley ezita între curiozitatea lui înnăscută şi lenea sa 
inerentă. 

— Bine. Dar trebuie să mă-ntorc repede. 

— Bun. Poţi să-ncepi de pe-acum. la cutiile alea goale şi 
presează-le. Dar nu atinge nimic altceva, nu apăsa vreun 

buton. Şi nu fuma. 

— O.K. 

Stanley se apucă să preseze cutiile şi să le înghesuie în 
butoaiele mari din lemn. 

După o vreme, se întoarse spre mijlocul bazinului, unde o 
prelată militară de camuflaj, veche, acoperea ceva ca o 
stivă de cutii. Stanley ochi o lădiţă de lemn care se vedea 
de sub prelată. Se dădu mai aproape şi privi literele 
şablonate cu negru: 81 mm incendiar. 

Rămase o vreme cu ochii pe ladă, gândind: 

„Probabil folosesc lăzile pentru ambalaj, dar înăuntru nu-i 
ce scrie pe ele”. 

Privi în jur pe furiş, apoi îndepărtă mai mult prelata. Zeci 
de lăzi stivuite formau un zid până la înălţimea pieptului. 
Stanley se ghemui şi strecură o privire în spaţiul de sub 
prelată. Pe pardoseala de ciment a piscinei stătea un tub de 
metal lung, înclinat la patruzeci şi cinci de grade. Tubul era 
aşezat pe o bază metalică circulară şi sprijinit de un bipod. 
Era de fapt, şi Stanley ştia, un mortier de 81 de milimetri şi 
era îndreptat spre reşedinţa ruşilor. „lisuse Hristoase”! 

Abrams se ghemui lângă perete. Situaţia nu se 
îmbunătăţise simţitor. Oricum, nici nu se înrăutăţise. 
Deasupra, trenul încă nu trecuse; presupunea că avea 
întârziere. Timpul şi spaţiul păreau că îngheţaseră în acest 
spaţiu negru, lipsit de zgomote, în care singurele semne de 
viaţă păreau a fi respiraţia şi bătaia inimii sale. 

Abrams hotări că avea nevoie de ajutor şi, fiindcă nu 
părea să aibă aşa ceva la îndemână, inventă un prieten 
imaginar - unul periculos. Se ghemui şi mai mult şi strigă: 

— Pembroke? Tu eşti? 

Ecoul vocii se răspândi în tunel. 

Abrams aşteptă, dar nu urmă niciun foc. 

Strigă din nou: 

— Da, sunt aici. Poţi să blochezi cealaltă ieşire? 

Făcu o pauză, apoi spuse: 

— Bine, stau liniştit. 

Abrams ascultă şi auzi zgomotul inconfundabil pe care-l 
făceau Kalin şi Vasili în retragere rapidă, cărând cu ei şi 
victimele. 

Abrams se abţinu, dar apoi cedă impulsului copilăresc. 
Strigă spre ei, într-o rusă aproape perfectă: 

— Kalin, spune-i lui Androv că Evreul îi transmite salutări! 

Abrams mai aşteptă o secundă, apoi, în ciuda durerilor şi 
a ameţelii, se repezi pe trepte, urcând câte patru-cinci 
deodată, până ştiu că nu mai putea fi văzut din tunel. Se 
opri înainte de ultimele şi trase cu ochiul spre parcare. 

In parcarea din faţă se vedea un Ford negru, cu faţa spre 
el; maşina avea plăcuţe de înmatriculare ale corpului 
diplomatic. Văzu prin parbriz capul şoferului şi lângă acesta 
încă un bărbat. Era maşina care l-ar fi luat dacă ar fi mers 
paşnic cu ei. 

Se ridică încă puţin şi cercetă gardul viu plantat pe lângă 

şine şi în jurul peronului, dar nu văzu pe nimeni. Auzi un 
zgomot şi înţepeni, ascultând. Trenul de Manhattan venea 
huruind pe şine. 

Abrams urcă ultimele câteva trepte şi ajunse pe peronul 
jos. Aruncă o privire înapoi, spre ruşii din maşină. Il 
văzuseră. Un bărbat stătea cu ochii pe el, şi Abrams văzu 
că şoferul ţinea ceva la gură - un microfon. Abrams începu 
să meargă spre clădirea întunecată a gării, aflată la vreo 
patruzeci şi cinci de metri distantă. Acolo erau acum zece 
persoane, aşteptând pe peron, în spatele lui, trenul şuieră 
de două ori, iar şinele duduiră. 

Dincolo de şine, văzu un alt Ford negru, deplasându-se 
paralel cu el prin cealaltă parcare. Desluşi o faţă ce se uita 
la el pe fereastra portierei din spate şi-şi spuse că putea fi 
Kalin. 

Abrams se opri la mai puţin de cinci metri de grupul de 
oameni şi-i examină. Nu păreau suspecți. Kalin nu se 
aşteptase ca el să ajungă până aici. Câţiva dintre cei de pe 
peron îi strecurau priviri piezişe. Işi dădu seama că era plin 
de sânge pe faţă, pe mâini şi pe cămaşă. Şi mai era şi 
desculţ. Spera să se găsească un bun cetăţean, care să 
cheme un poliţai. 

Abrams făcu inventarul: îşi pierduse servieta, dar nu era 
nimic în ea, cu excepţia dosarului despre acţiunea Misiunii 
ruse împotriva lui Van Dorn. Işi pierduse revolverul 
înregistrat, ceea ce avea să-i creeze necazuri de natură 
juridică, presupunând că asta va mai interesa pe cineva 
după ce aveau să cadă bombele, sau ce urma să se 
întâmple. Dar nu-şi pierduse viaţa, şi asta era cu semnul 
plus. 

Se întrebă dacă pe Sam Hammond puseseră mâna în 
tunel, în tren, sau în gara Penn”. Se mai întrebă unde 
dracu-i era acoperirea. ÎI lăsaseră special cu fundul pe 
gheaţă? Nu, aveau nevoie de el viu, ca să le spună ce 

aflase. Dacă ar fi ştiut că-l întâlnise pe Henry Kimberly, i-ar 
fi trimis şi o limuzină. 

Sirena trenului şuieră din nou şi farul trimise un fascicul 
de lumină de-a lungul şinelor. Trenul încetini cu un scrâşnet 
de frâne pneumatice şi se opri. 

Abrams se strecură printre pasagerii care urcau şi 
coborau din tren şi se urcă pe platforma dintre ultimele 
două vagoane. Se auziră două şuierături scurte şi trenul se 
puse în mişcare, luând viteză. Abrams aşteptă până ajunse 
în dreptul clădirii gării, care bloca vederea ruşilor din 
parcare. Sări din mers înapoi pe peron, se rostogoli pe un 
umăr şi se ghemui. Se mişcă repede până la capătul vechii 
clădiri a gării şi găsi un taxi parcat în staţie. Încă ghemuuit, 
Abrams deschise uşa din spate şi se strecură repede 
înăuntru. Şoferul, un tânăr negru, dormea la volan. Abrams 
se lăsă pe podea, întinse mâna şi-l scutură de umăr: 

— Să mergem! 

Şoferul se trezi cu o tresărire. 

— Ce? Unde? 

Intinse mâna maşinal spre cheia de contact şi porni 
motorul. 

— Ce? Încotro mergi? 

Privi în oglinda retrovizoare: 

— Unde eşti? 

— In spatele tău. Dă-i drumul de-aici! 

— Să-i dau drumul unde? 

— La Van Dorn. Casa mare de pe Dosoris Lane. Să 
mergem. 

Şoferul debreie şi maşina porni încet. 

— Ai probleme, şefule? 

— Mi-a căzut periuţa de dinţi. Mişc-o mai repede. 

Taxiul ţâşni spre ieşirea din parcare. 

— Să-ţi aprind o lumină? 

— Nu. Vezi-ţi de volan. 

— De cine fugi, bărbate? 

— De poliţia secretă rusească. 

— Fiuu... fluieră şoferul. Gagiii ăia se-ncurcă cu tine? 

— Întotdeauna se-ncurcă cu mine. 

Abrams se aşeză comod pe podea. Taxiul viră spre nord, 
pe Andrew's Lane. 

— La Van Dorn, zici? Nicio problemă să-l găseşti pe 
gagiul ăsta. Te iei după artificii. 

Abrams ridică ochii spre fereastră şi văzu ciorchini de 
stele explodând pe cer în zona de nord. 

— Ne urmăresc? întrebă Abrams. 

Şoferul verifică în oglinda retrovizoare. 

— Sunt nişte faruri... nu ştiu dacă ne urmează sau ne 
urmăresc. 

— Atunci, presupune că ne urmăresc şi calc-o! 

Taxiul ridică botul şi prinse viteză, luând-o spre nord, pe 
Dosoris Lane. 

Pentru o clipă, Abrams cochetă cu ideea că şoferul nu era 
curat, dar imediat ajunse la concluzia că fusese influenţat în 
rău de prea multe filme de spionaj. 

— Cum te cheamă? 

— Wilfred. 

Abrams ridică portactul peste spătarul scaunului. 

— Poliția newyorkeză, Wilfred. Stinge luminile! 

Şoferul aruncă o privire la insignă şi la legitimaţie. 

— O.K., bărbate. Dar aici e districtul Nassau. 

— Nu-ţi bate capul cu geopolitica. Toţi suntem americani 

Şoferul mări viteza, încetini la un stop, apoi trecu pe 
roşu. 

Privi în retrovizor şi spuse: 

— Ne urmăreşte. 

— Ce maşină e? 

Şoferul privi în retrovizor, apoi în oglinda laterală. 

— Parcă ar fi un Ford negru. Patru bărbaţi. 

Taxiul se opri brusc. 

— Ce se-ntâmplă, Wilfred? întrebă Abrams. 

— Blocaj rutier. Totdeauna-l prind aici când încep 
artificiile. 

— Individul e tot în spatele nostru? 

— Imi pupă bara. 

— Poliţişti în faţă? 

— Cam departe. 

Abrams se ridică şi privi prin lunetă. O maşină neagră 
era, cum spusese Wilfred, aproape bară în bară cu taxiul. 
Prin parbriz se distingeau siluetele celor patru. Se întoarse 
şi se uită la şirul de maşini. La vreo nouăzeci de metri în 
faţă erau maşini de poliţie. Abrams îi dădu şoferului o 
bancnotă de douăzeci de dolari. 

— Mulţumesc, Wilfred. Nu pari rus. Nu trebuia să 
mă-ndoiesc de tine. 

Wilfred dădu din cap: 

— li arestezi pe gagii? 

— Nu acum. 

Abrams deschise uşa şi cobori pe partea dinspre bordură. 
Plecă pe acostament, trecând pe lângă şirul de maşini 
blocate. Câţiva oameni îl priviră din maşini. Auzi trântindu- 
se o portieră în spatele lui, apoi paşi rapizi pe pietriş. Un 
bărbat se apropie din spate şi-i spuse: 

— Aici erai! 

Abrams îi răspunse din mers: 

— Dacă eşti cavaleria, ai cam întârziat. 

Pembroke ţinu pasul cu el. 

— Imi pare rău, bătrâne. Ai plecat de la Ivan ceva mai 
devreme decât ne aşteptam. Traficul spre gară a fost 
groaznic. Seară de sărbătoare. Oricum, nu-i o scuză. 

Abrams nu-i răspunse. 

— De fapt, continuă Pembroke, pusesem un băiat în tren, 
cu câteva staţii în urmă, să aibă grijă de tine. 

— Câtă atenţie din partea ta! N-ai o ţigară? 

Pembroke îi dădu o ţigară şi i-o aprinse, apoi spuse: 

— Arăţi cam şifonat. S-au dat la tine în pasajul subteran, 
aşa e? Ştiam că n-or să te radă la ei acasă, dar am crezut 
că or să te atace în tren, sau în Manhattan. 

— Mă rog, ei aveau alte gânduri. 

— Ştiu că eşti supărat şi-mi cer scuze. 

Pembroke privi în jos şi spuse: 

— Şchiopătezi. Ai să te descurci fără pantofi? 

— Pot să intru la Van Dorn cu şosetele murdare? 

— Te strecor eu pe la intrarea servitorilor, zâmbi 
Pembroke. 

— Grozav! 

Mai merseră o bucată, apoi Pembroke întrebă: 

— De ce te-ai hotărât să te întorci aici? 

— Fiindcă m-am hotărât să nu mă urc în tren. 

Pembroke dădu din cap şi, după un minut, spuse: 

— De fapt, nici n-ai avut de gând să te urci în trenul ăla, 
nu? Ai descoperit ceva care trebuie valorificat imediat. De- 
aia ai semnalizat cu faza lungă. Te-ai gândit că venim să 
ne-ntâlnim la gară şi să te-aducem la Van Dorn. 

— Se poate. 

Pembroke dădu din nou din cap şi spuse: 

— Mă rog, nu-i treaba mea, decât dacă zice cineva că e. 
Dar am să-ţi aranjez o audienţă la George. 

— Asta-i tot ce vreau. 

— Îmi pare grozav de rău de încurcătură. Te-ai gândit că 
te-am lăsat agăţat cu bună ştiinţă? 

Abrams îşi aruncă ţigara. 

— Cât eram în tunel, mi-a venit şi ideea asta. 

— Sunt de partea ta, Abrams. Mi-ai făcut un bine imens 
rămânând în viaţă. Puteam să-mi distrug cariera. 

— Şi pe-a mea. 

— Vrei să lucrezi cu mine? 

— Care-i produsul muncii? 

— Cadavre. Presupun că ştii asta. Leafa-i excelentă. 

— Nu, mersi. 

— Ai fi foarte bun. Vorbeşti ruseşte, ex-poliţist... 

— Crucea Albastră, licenţă în medicină? 

— Bineînţeles. Sunt înregistrat conform legilor Statului 
New York. British Techonologies. Adresă prestigioasă, în 
Rockefeller Center. Secretară, frigider... 

— Rastel de arme. Mă mai gândesc. 

— Bun. 

Se vedeau porţile reşedinţei ruşilor, pe cealaltă parte a 
străzii. În seara aceea nu erau demonstranți la porţi, iar 
maşinile poliţiei erau aliniate pe acostamente. 

— Aspectul tău o să-i facă curioşi pe poliţişti, spuse 
Pembroke. 

Abrams îşi scoase haina, o aruncă în nişte tufişuri şi-şi 
suflecă mânecile cămăşii. Îşi scoase şosetele pline de 
sânge, apoi luă de la Pembroke o batistă şi-şi şterse mâinile 
şi faţa. 

— Acum arăt ca vara la ţară? 

— Mada... noaptea. Hai, atunci, să mergem. 

Trecură pe lângă maşinile de poliţie, atrăgând câteva 
priviri dure, iscoditoare. După câteva minute, văzură aleea 
care ducea la Van Dorn şi Pembroke spuse: 

— E o petrecere destul de bună şi după ce dai raportul, 
ar trebui să rămâi să te distrezi. Ţi-aranjez eu nişte haine. 

— Claudia e acolo? 

Pembroke trase din ţigară şi-i aruncă o privire. Răspunse 
încet: 

— Da, dar e şi Katherine. Ai grijă, bătrâne. N-ai ajuns 
până aici ca să te-njunghie o femeie geloasă, râse el. 

Abrams se opri să-şi scoată o pietricică intrată în rana din 
talpă. 

— Thorpe e? 

— Nu. 

Abrams îşi reluă mersul. 

— Unde-i? 

— De fapt, nu ştiu. 

Pembroke îşi aruncă ţigara. 

— Ştii, Abrams, mă întreb dacă n-a fost o greşeală că nu 
l-am omorât când am avut ocazia. 

— De când suntem no; asociaţi? 

— Mă rog, voiam să zic... 

— Ascultă, Pembroke. N-am ucis niciodată cu sânge rece, 

dar pe Thorpe l-aş fi ucis. lar tu, care ai făcut din asta o 
mică industrie, nu l-ai omorât pe cel care merita cel mai 
mult. 

Pembroke nu reacţionă imediat, apoi dădu din cap: 

— Da, poate că ai dreptate. Uneori devii prea profesionist 
şi nu mai ţii seama de instinct. 

Abrams îşi şterse sudoarea de pe frunte. Noaptea era 
liniştită, iar mersul începuse să-l epuizeze. Zilele care 
începeau în zori nu-i fuseseră niciodată de bun augur. Zilele 
cu bătăi, dragoste şi eforturi de gândire îl lăsau istovit. 
Căscă. 

— Joan Grenville mi-a spus de Claudia, zise Pembroke. 
Era bine dacă ştiam mai demult. 

— Toţi vrem să fi ştiut ceva mai de mult, spuse Abrams. 
Era bine dacă aş fi ştiut azi-dimineaţă cine a câştigat cursa 
Metropolitan de azi după-amiază de la Belmont. Ei şi? Ce-ai 
de gând cu Claudia? Sau deja ai aranjat-o? 

— E printre cei vii. Nu-i treaba mea să hotărăsc ce-i de 
făcut cu ea, şi nici ata. 

— Nici nu m-am gândit că ar fi treaba mea. 

— Mă surprinde că O'Brien & Co. au înghiţit-o, adăugă 
Pembroke. N-am avut niciodată vreo experiență 
satisfăcătoare cu cineva plecat din Blocul de Est. 

Se gândi puţin şi spuse: 

— Dar poate că a fost întoarsă, sau a jucat tot timpul 
dublu. De-aia nu poţi să te ţii de eliminat oamenii fără să 
cunoşti faptele. 

— Mă rog, de vineri noaptea, când mi-a „aranjat” 
întâlnirea de pe acoperiş, lucra pentru ei. 

Pembroke dădu din cap ca pentru sine. 

— Mă întrebam cine te-a ademenit pe acoperiş. Povestea 
ta era cam ceţoasă. Chiar am crezut că poate a fost Joan, 
sau chiar Katherine. 

— Nu, a fost Claudia. 

— Interesant... dar nu da la o parte posibilitatea să te fi 
montat ca să câştige încrederea lui Thorpe sau a ruşilor. 

Uneori, un agent trebuie să-l sacrifice pe altul ca să-şi 
câştige credibilitatea. 

— Voi, ăştia, jucaţi un joc urât. 

— O, nu ştiu eu? De-aia mă ţin departe de partea aia, 
Abrams. Să omori oameni e mult mai puţin derutant. 
Tatălui meu îi plăcea intriga. Eu o găsesc prea confuză din 
punct de vedere moral pentru gustul meu. 

— Tatăl tău a lucrat în informaţii? 

— Da, pensionat de curând. 

Continuară să meargă pe o pantă lină. Deodată, Abrams 
întrebă: 

— James Allerton e la Van Dorn? 

Pembroke îl privi câteva secunde înainte să răspundă: 

— Nu. A plecat înapoi la Washington. De ce întrebi? 

— E cu Preşedintele zilele astea? 

Pembroke rumegă întrebarea şi răspunse: 

— Nu sunt sigur. Preşedintele e la Câmp David, spun 
ziarele. De ce trebuie ştiut dacă Allerton e cu Preşedintele? 

Abrams se gândi un moment la răspuns şi spuse: 

— S-ar putea să fie necesar să luăm legătura cu 
Preşedintele. M-am gândit că, dacă Allerton e cu el, atunci 
Van Dorn ar fi putut să ajungă repede la Allerton... 

— E urgent? 

Abrams se uită la el: 

— Cred că da. Dar pe tine nu te interesează partea asta. 

Pembroke zâmbi politicos: 

— În mod normal, nu. Dar când lumea începe să 
vorbească despre limba rusă şi cât ar fi de utilă stăpânirea 
ei în viaţa de zi cu zi, atunci mi se trezeşte interesul. 

— Am să vorbesc cu Van Dorn, răspunse Abrams. 

Mai merseră un minut în tăcere, apoi traversară printre 
maşinile care se deplasau lent şi intrară pe domeniul lui 
Van Dorn. Un om din pază, aflat într-o maşină parcată, îl 
recunoscu pe Pembroke şi le făcu semn să treacă. Abrams 
îl urmă pe acesta pe aleea în pantă şi, la o cotitură, văzu 
casa mare, luminată. Din spatele acesteia se ridică spre cer 

încă o salvă de rachete, care explodară în noaptea limpede 
şi calmă într-o ploaie de scântei roşii, albe şi albastre. 

— Pot să am încredere în Van Dorn? întrebă Abrams. 

— Doamne, sper că da, răspunse Pembroke şi adăugă: 
Cred că el conduce acum spectacolul. 

— De ce nu m-aş duce la FBI? 

— N-ai decât, dacă vrei. Sau la CIA. Amândouă sunt 
foarte aproape. Dacă te hotărăşti, te calc eu cu maşina... 
vreau să zic, te duc eu, râse el. 

Abrams îl privi şi înţelese clar ce voia să zică. 

— Hai să vorbim cu Van Dorn! 

Viktor Androv stătea în faţa unei ferestre cu arcadă care 
dădea spre nord, cu spatele la ceilalţi trei bărbaţi din 
cameră. Se uita spre casa lui George Van Dorn. Mingi de foc 
apăreau peste vârfurile copacilor îndepărtați, ridicându-se 
leneş deasupra istmului Long Island, apoi explodau pe cerul 
luminat de lună. Androv îşi imagină că urmărea o explozie 
în miniatură care avea să lumineze în curând cea mai mare 
parte a cerului continentului nord-american, pentru câteva 
secunde scurte, dar fatale. 

— Cel puţin n-a pus şi muzica, spuse Androv. Mă rog, de 
mâine n-o să ne mai deranjeze. 

Androv se întoarse de la fereastră şi-l privi pe Kalin, care 
stătea în poziţie de drepţi la capătul celălalt al camerei 
mari, întunecate, de la mansardă. 

— Aşadar, Alexei, unde am greşit, prietene? Aveai cu tine 
în tunel trei oameni bine pregătiţi. Aveai două maşini, 
fiecare cu câte doi oameni, deci în total... să vedem... opt 
oameni, toţi agenţi de la Komitet Gossudarstvennoi 
Bezopastnosti, cea mai temută agenţie de securitate din 
lume. Şi vi s-a cerut să aduceţi aici, la interogatoriu, un 
evreu. Corect? 

Kalin dădu scurt din cap: 

— Corect. 

— Deci... deci nu era o misiune deosebit de dificilă, nu-i 
aşa, Alexei? 

— Nu, nu era. 

— Şi, în loc să-mi aduci un evreu, te întorci cu un mort, a 
cărui sărmană soţie te aşteaptă jos, să-i spui unde e soţul 
ei. Şi mi-l aduci pe nefericitul de Felix, care pare că a fost 
bătut şi înjunghiat de tovarăşii săi, şi pe Vasili, care pare că 
suferă de o mare agitaţie mintală. Şi uită-te şi la tine, ce 
murdar eşti. 

Kalin privi drept înainte. 

— Poate-mi explici şi mie cum a reuşit evreul asta. 

— N-am nicio explicaţie. 

Androv spuse cu sarcasm muşcător: 

— Nu? Nu există explicaţie logică pentru acest eşec 
deplorabil? Spune-mi măcar că evreul a avut ajutor divin. 
Spune-mi că Moise a coborât peste voi şi şi-a rotit cârja pe 
întuneric. Mai curând aş crede asta, decât să cred că un 
evreu a fost mai deştept şi a bătut patru KGB-işti. Te rog, 
Alexei, lasă-mă să raportez la Moscova că există Dumnezeu 
şi că El lucrează pentru evrei! 

Figura lui Kalin era încremenită într-o expresie imobilă, 
cum se cerea în astfel de ocazii. Kalin ştia că, indiferent ce- 
ar fi raportat Androv până la urmă la Moscova, atât el, cât 
şi Androv ar fi fost exoneraţi. Nu la fel de bine ar fi fost 
pentru Felix şi Vasili. 

Bineînţeles că, pe urmă, Kalin ar fi fost proprietatea lui 
Androv până şi-ar fi plătit datoria, sau până la o nouă 
întorsătură a lucrurilor. Aşa funcţiona sistemul. 

Androv îşi termină predica şi adăugă: 

— Îmi pare rău numai că distinsul nostru oaspete a 
trebuit să fie martor la asta. 

Henry Kimberly şedea într-un scaun rotativ din plastic, cu 
picioarele încrucişate şi cu mâinile împreunate. Era 
îmbrăcat în pantaloni sport, un blazer albastru şi pantofi 
uşori. Vorbi ruseşte: 

— Vă rog să nu mă consideraţi decât un membru de 
partid loial. 

— Dar sunteţi, protestă Androv. Până la sfârşitul 
săptămânii veţi fi cel mai faimos om din America. Poate 
chiar din lume. Veţi fi noul Preşedinte al Americii. 

Henry Kimberly nu spuse nimic. 

Androv se întoarse spre Kalin: 

— Hai, Alexei, stai jos. Ne mai vine un cârpaci. Prietenul 
tău, Thorpe. 

Se uită din nou la Kimberly: 

— Vreţi să-l întâlniți pe amantul fiicei dumneavoastră? 

Kimberly păru cam surprins de întrebare. 

— Nu în mod special, răspunse el. 

Androv se aşeză greoi în alt scaun rotativ. 

— Dacă vrei, Henry, putem să aranjăm să fie adusă aici 
în noaptea asta. 

Henry Kimberly şedea nemişcat. Se gândi la Katherine 
aşa cum o văzuse ultima oară, o fetiţă de doi ani. Işi aduse 
deodată aminte de fotografia cu autograf pe care i-o 
trimisese, chiar înaintea „morţii” sale şi-şi aminti că cineva 
- probabil Thorpe - îi spusese lui Kalin că fotografia era 
atârnată în biroul Katherinei. Se gândi şi la Ann şi-şi aduse 
aminte de scrisorile ei pentru el şi de ale sale pentru ea. 
Trebuise să-şi lase toate amintirile la Brompton Hall când 
plecase la Berlin. Trebuise s-o lase şi pe Eleanor, şi 
despărţirea fusese destul de calmă, ultimele lui cuvinte 
fiind: „Ne vedem peste vreo două săptămâni, Ellie. Până 
atunci războiul se va fi terminat şi o să deschidem sticla aia 
de Moët din '37”. 

Işi puse în ordine o parte din afaceri, aşa cum fac 
oamenii când pleacă în călătorii periculoase, dar nu făcuse 
şi nu luase nimic cu el care să dea de bănuit că ştia că nu 
se va mai întoarce. De fapt, îşi aducea aminte cu o undă de 
ironie amuzată, împrumutase de la George Van Dorn o sută 
de dolari. Cu dobândă, îi datora lui Van Dorn acum vreo 
patru mii de dolari. 

Androv tuşi semnificativ şi spuse: 

— Decizia în ce-o priveşte pe fiica ta îţi aparţine în 
întregime, Henry. Dar trebuie să-ţi spun că, de-acum, Karl 
Roth i-a otrăvit pe toţi cei de-alături. 

Kimberly nu păru mişcat de ştire. 

Androv continuă: 

— Am ales o substanţă foarte rară, pentru care în 
Occident nu se cunoaşte niciun antidot. Direcţia noastră de 
Operații Tehnice a descoperit un antidot. Dacă o aducem 
pe fiica ta aici în următoarele patru ore, putem s-o salvăm. 

Îl privi pe Henry Kimberly: 

— Te rog să-mi spui. 

— Ce spune logodnicul ei? întrebă Kimberly. 

Androv surise şi răspunse: 

— A, tinerii sunt nestatornici. N-o mai iubeşte, dar n-ar 
avea nimic împotrivă dacă ea ar trăi să vadă valul viitorului 
dărâmându-i micile castele de nisip. Cred că vrea s-o 
păstreze ca servitoare. E un tânăr antipatic. 

Kimberly dădu din cap şi răspunse: 

— Dacă poţi s-o salvezi fără să pui în pericol misiunea, 
sau - făcu semn cu capul spre Kalin - sau alţi oameni în 
plus, atunci fă-o. Dar n-am nicio dorinţă s-o văd. Dacă o 
aduci aici, ţine-o departe de mine. 

— Da, ar putea fi supărător pentru tine să vă întâlniți, 
zise Androv. Şi ai lucruri importante de făcut... 

— Te rog să nu-mi anticipezi reacţiile psihologice faţă de 
nimic. 

— lartă-mă! 

Androv îl privi o vreme pe Kimberly. După o lună 
petrecută sub acelaşi acoperiş, nu-i putea înţelege 
mobilurile, şi cu atât mai puţin dorinţele, nevoile, temerile 
sau aspiraţiile. Şi totuşi, Kimberly semăna în multe privinţe 
cu alţi transfugi din Occident pe care-i întâlnise la Moscova: 
străini în ţară străină, blocaţi într-un cadru temporal 
depăşit. 

Kimberly se întoarse şi i se adresă lui Alexei Kalin: 

— Cât de bine îl cunoşti pe acest Peter Thorpe? 

Kalin se ridică: 

— Sunt ofiţerul lui de dirijare. 

— Îţi place? Sau e, cum a spus Viktor, un tânăr antipatic? 

— E cam... ciudat, răspunse Kalin, diplomatic. Dar poate 
fi fermecător cu doamnele. 

— Seamănă cu tatăl lui natural, încuviinţă Kimberly. 
James Allerton n-a fost afemeiat. 

Zâmbi şi îl întrebă pe Kalin: 

— E tipul de om pe care mi l-aş putea alege consilier? 


- 463 - 


Kalin se uită la Androv, care răspunse în locul lui: 

— E tipul de om care ar trebui lichidat. 

Adăugă repede: 

— Dar, desigur, asta ai să hotărăşti singur. Hai să-l 
chemăm aici. Am mai invitat şi pe alţii, pe care i-ai întâlnit 
numai în treacăt. 

Apăsă pe butonul interfonului: 

— Trimite-i sus! 

Androv privi prin mansarda lungă care se întindea 
deasupra aripii centrale a casei. De-a lungul pereţilor 
înclinați erau aliniate pupitre electronice, ale căror becuri 
furnizau cea mai mare parte din lumina camerei. În capătul 
celălalt al mansardei, la aproape treizeci de metri, un 
bărbat singur, ofiţerul de serviciu cu transmisiunile, stătea 
cocoşat peste aparatura radio care era în contact 
permanent cu Kremlinul. 

— Domnilor, zise Androv, nu cunosc ora exactă a 
„Loviturii”, dar cred că va fi în noaptea asta. 

Arătă spre celălalt capăt al încăperii: 

— Vedeţi cele două becuri verzi aprinse? 

Cei doi se întoarseră şi zăriră departe, în întuneric, două 
lumini verzi ca doi ochi de pisică lucind în noapte. Androv 
continuă cu o voce gravă: 

— Este gradul cel mai înalt de alarmă pe care l-am primit 
până acum de la Moscova - înseamnă că „Lovitura” e 
iminentă. Mai există a treia lumină verde, care va începe să 
clipească atunci când va începe numărătoarea inversă. 
Când vom avea trei lumini verzi continue, ne vor mai 
despărţi doar câteva minute de „Lovitură”. 

Uşa grea de metal a mansardei se deschise, lăsând să se 
vadă silueta unui bărbat înalt, îmbrăcat în uniformă 
militară. Acesta intră, urmat de un alt rus, cu părul 
pieptănat pe spate şi cu ochelari închişi la culoare, îmbrăcat 
într-un costum maro. Peter Thorpe intră ultimul. Cei doi ruşi 
rămaseră deoparte, iar unul dintre ei închise uşa. 

Androv se ridică şi făcu prezentările: 

— Maior Henry Kimberly, vi-l prezint pe maiorul Peter 
Thorpe. 

Kimberly se ridică şi-i strânse mâna lui Thorpe, rostind un 
salut convenţional. 

Thorpe nu-şi putu ascunde surpriza la întâlnirea cu un om 
pe care-l crezuse mort de patruzeci de ani, apoi se forţă să- 
şi compună o mască impasibilă. Se uită în ochii albaştri, 
limpezi, ai lui Kimberly şi răspunse: 

— Imi face plăcere să vă întâlnesc. 

— S-ar putea să fie ultima plăcere din viaţa ta, Thorpe, 
spuse Androv repezit. 

Thorpe îl privi pe Androv cu un amestec de furie şi de 
teamă în ochi, dar nu spuse nimic. 

Androv i se adresă lui Kimberly: 

— Henry, poate ti-i aminteşti pe aceşti doi domni. Dânsul 
e colonelul Mihail Karpenko din Direcţia a 8-a a KGB-ului, 
care după cum ştii, răspunde de comunicaţii prin satelit, 
cifruri şi transmisiuni diplomatice. Camera asta e domeniul 
lui. 

Karpenko, un bărbat înalt, cu un cap chel, ca de cadavru, 
cu venele ieşite în relief pe ţeastă, înclină ţeapăn capul. 

— lar acesta, continuă Androv, este Valentin Metkov, din 
Secţia a 5-a a Direcţiei Generale 1, cunoscută neoficial ca 
Secţia Mokrie Dela - Probleme Umede. 

Androv se întoarse spre Thorpe: 

— Printr-o coincidenţă, ceea ce camarazii tăi de la CIA 
numesc „treburi umede”. Respectiv crimă. 

Metkov îşi pungi buzele subţiri şi dădu din cap ca pentru 
sine, de parcă acum descoperea asta. 

Androv le făcu semn lui Karpenko, Metkov şi Thorpe să ia 
loc pe scaunele libere. Văzu că atât Karpenko, cât şi 
Metkov, aruncaseră o privire spre luminile verzi de pe 
pupitrul aflat la o oarecare distanţă. 

— Da, timpul se apropie, spuse el. 

Thorpe îşi spuse că Alexei Kalin, care nici măcar nu 
păruse că l-a observat, arăta prost dispus şi mohorât. 
Totodată, băgă de seamă că ţinuta acestuia era în 
dezordine şi avea o vânătaie pe obraz. La Langley, Thorpe 
ar fi tras concluzia că tipul dăduse de bucluc. Aici, era 
foarte posibil ca şeful lui Kalin să fi dat ordin să fie bătut. 
După normele cu care era obişnuit Thorpe, oamenii ăştia 
erau lipsiţi de rafinament. Simţi o strângere neobişnuită de 
frică la gât. 

Conversaţia se opri şi Androv se lăsă pe spătarul 
scaunului. El se încruntă la Thorpe: 

— Ei, Peter, ţi s-a spus să nu vii niciodată aici, dar iată-te! 
În condiţii normale, asta ar fi o încălcare de neiertat a 
regulilor de securitate. Şi totuşi, după cum se pare, noaptea 
asta e noaptea „Loviturii” şi s-ar putea să te iert, dacă 
reuşeşti să mă convingi că nu eşti un imbecil. 

Thorpe se înroşi la faţă. La toate întâlnirile sale 
clandestine cu ruşii, el era cel nepoliticos, înţepător şi 
arogant! Unica lui întâlnire cu Androv, cu doi ani în urmă, se 
terminase cu morala pe care Thorpe i-o făcuse acestuia în 
legătură cu igiena personală a unuia dintre curierii lui. Dar 
acum era în bârlogul lupului şi se părea că venise chiar în 
ultima noapte a utilității sale. Ghinionul dracului. 

— Pentru unul care are atâtea de spus, zise Androv, eşti 
foarte tăcut. Poate chiar eşti un imbecil. 

Thorpe ştia că trebuie să fie prudent, fără să pară pocăit. 
Nu voia, nu putea să se ploconească. Îşi puse în glas o notă 

de supărare: 

— As vrea să ştiu de ce s-a schimbat orarul fără să mă 
anunţaţi şi pe mine. Vreau să ştiu ce aveaţi de gând să 
faceţi ca să-mi asiguraţi protecţia! 

— Orarul s-a schimbat, răspunse Androv, din cauza 
evenimentelor recente, unul dintre ele fiind ceea ce ai 
descoperit tu însuţi, de la West. Dacă te-ai fi dus la 
petrecerea din vecini, aşa cum ar fi trebuit, - ai fi fost 
abordat de Claudia, care ţi-ar fi dat instrucţiunile necesare 
ca să supravieţuieşti. Explicaţia e satisfăcătoare? 

Thorpe încuviinţă. 

— Presupun că n-ai fi venit încoace, continuă Androv, 
dacă n-ar fi fost urgent. Spune-ne despre ce e vorba. 

Thorpe îşi încrucişă picioarele şi spuse: 

— Nicholas West e mort. Eva l-a ucis. Eu am ucis-o pe ea. 

Androv privi prin cameră, evitând însă să se uite la 
Kimberly; apoi, ochii i se opriră asupra lui Thorpe. 

— E regretabil, dar nu era urgent şi nici nu mai e 
esenţial. Spune-mi unde ai fost toată după-amiaza. 

Thorpe îşi umezi buzele şi răspunse: 

— Păi... asta era partea a doua... După ce-a murit West, 
mi-am dat seama că trebuia să merg pe urma pe care o 
prinsesem de la el, aşa că m-am hotărât... s-o răpesc... pe 
Katherine Kimberly. 

Aruncă o privire spre Henry kimberly, dar nu văzu nicio 
schimbare în expresia absentă a acestuia şi continuă: 

— Era cu Tony Abrams, aşa că acum e şi el implicat... 

— Ai un talent nemaipomenit, îl întrerupse Androv, să 
modifici adevărul fără să modifici faptele. Dar asta n-are 
importanţă acum. Presupun că încercarea de răpire a dat 
greş, fiindcă domnul Abrams a fost astă-seară la noi în 
vizită. lar domnişoara Kimberly e la vecini. 

Thorpe se trezi transpirând, deşi în încăpere era aer 
condiţionat îşi drese glasul şi i se adresă lui Henry Kimberly: 

— Bineînţeles că nu mi-a trecut prin cap că 
dumneavoastră... 

Androv rosti cu voce sacadată: 

— Sunt multe lucruri pe care nu le ştiai, domnule Thorpe. 

Androv răsuflă exasperat, apoi continuă pe un ton mai 
calm: 

— Ştii, Peter, tu nu eşti angajat nici politic, nici personal 
pentru socialism. În fond, eşti un individualist. Şi eşti şi 
idiot, fiindcă ai ajutat la distrugerea sistemului care te-a 
zămislit, singurul sistem în care ai fi putut supravieţui. N-ai 
să supravieţuieşti în sistemul pe care ne-ai ajutat să-l 
creăm. 

Thorpe îşi reaminti avertismentul pe care i-l dăduse 
O'Brien înainte de a muri. Şi, bineînţeles, prezicerile lui 
West cu privire la viitorul său. Ca de obicei, avuseseră 
amândoi dreptate. 

Androv se lăsă pe speteaza scaunului, cu mâinile 
împreunate pe burtă. : 

— Dar l-ai ucis pe Patrick O'Brien. Asta-i cel mai bun 
lucru pe care l-ai făcut vreodată. Dacă reuşim să-ți găsim 
vreo utilitate, s-ar putea să te lăsăm în viață. 

Thorpe ignoră ameninţarea şi întrebă: 

— James Allerton e al doilea Talbot? 

— Da, el e, zâmbi Androv. Şi ai noroc că ţine la tine, deşi 
nu eşti un fiu prea bun. Acum e supărat pe tine. Ai uitat să-i 
trimiţi o felicitare de Ziua Tatălui. 

Androv râse: 

— Vezi cum te sâcâie amănuntele astea nesemnificative? 
Dacă ai fi dat bani pe o felicitare, acum ai fi putut să 
pretinzi protecţie. 

Thorpe ştia că se juca cu el, dar nu mai era sigur că 
sentinţa de condamnare la moarte era încă în vigoare. Se 
relaxă imperceptibil şi întrebă: 

— Unde e tata? 

— Îşi petrece sărbătorile la Camp David, răspunse 
Androv. Va avea de comunicat Preşedintelui nişte ştiri 
interesante, înainte de venirea zorilor. 

Androv întinse mâna sub pupitru şi scoase o valiză de 

mesagerie din piele: 

— Acum, să trecem la punctul următor de pe ordinea de 
zi. 

Îi arătă valiza lui Kimberly: 

— Asta, zice domnul Thorpe, îţi aparţine. 

Kimberly privi valiza veche din piele, plină de zgârieturi 
dar nu spuse nimic. 

Androv scoase din valiză un teanc de hârtii legate şi i le 
dădu lui Kimberly. 

Henry Kimberly examină hârtiile cenuşii. Erau scrisori 
scrise pe hârtia standard folosită în timpul războiului, o 
hârtie foarte subţire care se plia sub formă de plic. Adresa 
lui era scrisă de o mână de adult, dar pe verso era 
mâzgăleala de copil, cu creionul, a Annei. Erau desene - 
inimioare, flori cele, figuri făcute din linii simple şi X-uri 
pentru sărutări. Citi câteva rânduri dintr-o scrisoare luată la 
întâmplare: Când ai să câştigi războiul şi ai să vii acasă? 
Tati, te iubesc. XXXX. Ann. 

Henry Kimberly ridică ochii spre Androv. 

— De unde le ai? 

Androv îi dădu trei file împăturite de hârtie tare de xerox: 

— Ai aici explicaţia. 

Kimberly despături paginile şi văzu antetul: Lady Eleanor 
Wingate, Brompton Hall, Tongate, Kent. Sub antet era scris 
de mână: Dragă dră Kimberly, S-a petrecut un incident 
ciudat şi, poate, răuprevestitor, care mă îndeamnă să-ți 
Scriu. 

Henry Kimberly renunţă să citească mai departe şi 
rămase cu privirea pierdută în depărtare. 

— Curând după ce-am sosit la Moscova mi s-a spus să nu 
întreb niciodată despre cineva din trecut, zise el. Mi s-a 
spus că aşa îmi va fi mai uşor... adică, dacă eu sunt mort 
pentru ei, şi ei trebuie să fie morţi pentru mine. 

Surâse slab: 

— Primeam, totuşi, un scurt raport anual despre fiicele 
mele. Cu timpul, bineînţeles, au încetat chiar şi ele să mă 

mai intereseze... morţii îşi pierd repede interesul faţă de 
problemele celor vii. 

Kimberly îl privi pe Androv: 

— Ultima lună mi-a reînviat multe amintiri. Nu ştiam 
bineînţeles, că Eleanor mai trăieşte. 

— Nu mai trăieşte, răspunse Androv brutal. Şi-a pierdut 
viaţa într-un incendiu, la Brompton Hall. 

Kimberly îşi roti privirea prin cameră, uitându-se la feţele 
ruşilor; ochii lor, oglindindu-i pe ai săi, nu revelau nimic. Işi 
aplecă privirea asupra scrisorii şi citi. După ce termină, o 
reîmpături şi i-o dădu înapoi lui Androv. 

— Unde e agenda? întrebă el. 

— Aici, în valiză, răspunse Androv. 

— Pot s-o văd? 

— Bineînţeles. Dar mai întâi, cu permisiunea ta, dă-mi 
voie să te întreb ceva. Îţi aduci aminte de un ofiţer englez, 
Carbury? 

— Da, Randolph Carbury lucra la biroul sovietic din cadrul 
Serviciului de Contrainformaţii. A participat la Operaţiunea 
„Wolfbane” a lui O'Brien. De fapt, mă căuta pe mine. 

— Ei bine, Henry, zâmbi Androv, nici Carbury şi nici 
O'Brien n-au încetat niciodată să te caute. Din cauza 
perseverenţei lor, au avut aceeaşi soartă, şi au murit de 
aceeaşi mână. 

Făcu un semn cu capul spre Thorpe. 

— Sunt, bineînţeles, uşurat că oamenii ăştia sunt morți, 
zise Kimberly. Dar sunt curios să aflu cum de s-au schimbat 
regulile jocului până într-atât încât să li se permită pionilor 
să ucidă pe Regi. 

Îl fixă pe Thorpe cu privirea. 

— Da, câteodată mă întreb şi eu. 

Androv scoase agenda din valiza de mesagerie şi i-o 
întinse lui Kimberly. 

Henry Kimberly examină coperta, apoi o deschise şi 
răsfoi paginile îngălbenite. Pe buze îi trecu un zâmbet uşor. 

— E un fals inteligent, spuse Androv. 

— Cine-i autorul? întrebă Kimberly închizând agenda. 

Androv ridică din umeri. 

— Presupun că un falsificator din OSS. Presupun că e 
recent. Miroase a O'Brien. 

Androv adăugă: 

— Chiar aveai o agendă? 

— Da, şi era chiar în arhiva castelului - dar nu e asta. 

Androv zâmbi. 

— Din nefericire pentru O'Brien, dintre toţi morţii OSS 
cărora ar fi putut să le atribuie agenda asta falsă, l-a ales 
tocmai pe Talbot. 

— Avea încredere în mine, răspunse Kimberly. A fost una 
dintre puţinele greşeli pe care le-a făcut. Uneori, am avut 
impresia că avea puteri psihice, dar era şi el om. 

— Şi muritor, adăugă Androv. 

Kimberly încuviinţă. 

— Şi, la urma urmei, spuse Androv, ce-a realizat O'Brien 
cu inteligenţa lui? L-a ales greşit pe autorul agendei şi noi 
nu ne-am isterizat şi nu ne-am dat cărţile pe faţă. A suferit 
multe pierderi şi şi-a pierdut viaţa, iar noi am păstrat 
secretul identităţii celor trei Talbot. E adevărat că ne-a 
obligat să ne schimbăm orarul, dar asta e cu atât mai bine. 
Da, bătrânii domni din OSS au pierdut ultima repriză în faţa 
KGB-ului. 


SUL Aga 

Tony Abrams stătea în faţa ferestrei mari din camera de 
lucru a lui George Van Dorn şi urmărea petrecerea aflată în 
plină desfăşurare. O văzu pe peluză pe Katherine stând de 
vorbă cu un bărbat şi avu o senzaţie, neobişnuită pentru el, 
de gelozie. Katherine se despărţi de interlocutor şi se 
alătură unor femei mai în vârstă, care stăteau pe o bancă. 
Abrams se întoarse de la fereastră. 

Se apropie de peretele de lângă uşile batante şi trecu în 
revistă şirurile de fotografii vechi, înrămate. Studie o 
fotografie de grup: cam o duzină de bărbaţi în uniforme bej 
de vară. Recunoscu statura mătăhăloasă a lui Van Dorn, 
dominându-le pe celelalte. Spre extrema dreaptă a grupului 
era Patrick O'Brien, cu o figură băieţoasă, ţinându-şi braţul 
pe umărul lui Henry Kimberly. 

Marc Pembroke îşi împrospătă băutura şi ridică ochii: 

— Nimic nu-ţi oferă o perspectivă mai bună asupra vieţii 
decât fotografiile vechi. 

— Dacă-ţi freci coatele o dată sau de două ori cu 
moartea, asta îţi dă o oarecare perspectivă, zise Abrams. 

Trecu la altă fotografie, un instantaneu mărit, cu 
granulaţia vizibilă, reprezentând trei bărbaţi în uniforme de 
campanie: James Allerton, arătând destul de elegant, în 
ciuda ţinutei; lângă el din nou Kimberly, arătând, mai mult 
decât în cealaltă fotografie, ca un veteran hârşâit; şi un al 
treilea bărbat, care i se păru cunoscut. Abrams îi studie 
faţa, fiind sigur că bărbatul era o personalitate de nivel 
naţional, dar nu reuşi să-l identifice. 

Pembroke interveni, întrerupându-l din gânduri: 

— Eram nişte bebeluşi când se petreceau toate astea. 
Totuşi, mi-aduc aminte cum cădeau bombele. Fusesem 
evacuat din Londra şi stăteam cu o mătuşă la ţară. Tu îţi 
mai aduci aminte de ceva? 

TAE 


Abrams îi aruncă o privire peste umăr: 

— Puțin. Nimic atât de clar, ca tine. 

Abrams trecu peste celelalte fotografii. Unele aveau 
legendă, şi-l văzu pe tatăl lui Tom Grenville lângă Ho Şi Min. 
Ceva mai spre stânga era o fotografie care părea colorată 
manual: un bărbat scund, brunet, cu ochi negri adânci, într- 
un costum naţional plin de culoare. Legenda arăta că era 
contele Ilie Lepescu. Abrams nu recunoscu vreun aer de 
familie, dar îşi aduse aminte că trebuie să fi fost bunicul 
Claudiei. 

Într-un grupaje erau câteva fotografii bust, cu autografe, 
ale conducătorilor din epocă, printre care Eisenhower, Allen 
Dulles şi generalul Donovan. Dedesubt era o fotografie cam 
neclară a unui bărbat stând într-un jeep; legenda arăta că 
era căpitanul OSS John Birch, şi Abrams îşi dădu seama că 
era vorba de cel care dăduse numele cunoscutei organizaţii 
de extremă dreaptă. Mai erau diverse instantanee cu 
luptători din rezistenţă, de la latini bruneţi printre ruine 
clasice, la nordici blonzi surprinşi pe fondul pantelor 
înzăpezite. Toţi păreau cumva straniu de inocenți, aproape 
naivi, sau, îşi spuse el, poate că ochii lor reflectau un soi de 
unitate în scopuri şi o puritate a spiritului care nu se mai 
vedeau acum prea des. 

Marc Pembroke se aşeză într-un fotoliu de piele şi-l 
urmări pe Abrams. 

— Arăţi destul de elegant în safari-ul meu alb. 

Abrams continuă să treacă în revistă fotografiile. 

— Costumul ăsta se livrează împreună cu un camion de 
bună dispoziţie? 

— E in egiptean, Abrams. E făcut la Hong Kong... 

— De croitorul lui Charlie Chan. 

— Mă rog, arată mult mai bine pe mine decât pe tine, 
spuse Pembroke pe un ton enervat. 

Abrams îl privi peste umăr: 

— Nu vreau să par nerecunoscător. 

Pembroke păru să se înmoaie: 

— Sandalele sunt bune? Cum te simţi cu bandajul? 

— Perfect. 

Marc Pembroke îi curăţase şi-i tratase rana adâncă din 
talpă, şi o făcuse cu acea detaşare clinică pusă de obicei pe 
seama doctorilor, a soldaţilor, a poliţiştilor şi a altora care 
nu sunt străini de necazurile care afectează carnea omului. 

— Rănile la picior au nevoie de antibiotice, spuse 
Pembroke. Să văd ce are George. 

Abrams se întoarse la fotografii şi spuse: 

— Numai un ipohondru desăvârşit s-ar teme simultan de 
evaporare nucleară şi de o infecţie la picior. 

— Şi totuşi, zâmbi Pembroke, în ajunul bătăliei ne spălăm 
şi ne bărbierim. Suntem oamenii obişnuinţei şi ai unui 
optimism fără margini. 

— Aşa-i! 

Privirea lui Abrams fu atrasă de un chip dintr-o fotografie 
convenţională care prezenta un grup de bărbaţi în 
uniformă. Era Arnold Brin, arătând mult mai bine decât 
ultima oară când îl văzuse Abrams. Brin purta uniformă de 
ofiţer, nu de sergent. Era interesant, dar Abrams ajunsese 
deja la concluzia că oamenii ăştia se jucau repede şi cu 
uşurinţă cu numele, gradele, profesiile şi alte date 
personale. 

Abrams căută o fotografie de-a lui Carbury, dar nu găsi. 
Văzu totuşi o fotografie dreptunghiulară cu un conac, pe 
care scria Brompton Hall. 

În stânga ei era un portret, realizat în studio, al unei 
tinere atrăgătoare, cu părul negru şi ochi visători. 

— Asta e Eleanor Wingate? 

Pembroke ridică ochii dintr-o revistă: 

— O, cred că da. Da, lângă fotografia cu Brompton Hall. 
Păcat! Frumoasă casă! 

— Da. 

Abrams se deplasă spre dreapta şi îşi opri privirea asupra 
unei fotografii înrămate în argint surprinzând o scenă de 
banchet care, la prima vedere, îi aminti de „Cina cea de 

taină”. La o examinare mai atentă, recunoscu uniformele 
ofiţerilor sovietici, alternând cu cele de ofiţeri americani. 
Era probabil, o sărbătoare a victoriei. Printre personaje îl 
recunoscu pe George Van Dorn, pe care un ofiţer rus ÎI 
bătea rânjind pe spate. Van Dorn nu părea deosebit de 
încântat. 

Era ciudat, gândi Abrams, cum o imagine poate uneori să 
capteze esenţa unui moment şi a unui loc şi, totodată, o 
presimţire a viitorului. 

Pembroke lăsă revista. 

— Ai ajuns la părinţii ticălosului ăluia? Uite-acolo. La 
dreapta ta, la înălţimea ochiului. Într-o ramă potrivită: 
neagră. 

Abrams descoperi o fotografie uşor supraexpusă, 
prezentând  fuzelajul unui avion mare. Doisprezece 
paraşutişti, opt bărbaţi şi patru femei, stăteau în picioare 
sau în genunchi pozând pentru ceea ce s-ar fi putut să fie, 
şi probabil pentru unii chiar era, penultima lor fotografie - 
ultima fiind cea pe care metodicul Gestapo o făcea tuturor 
agenţilor aliaţi înainta de execuţie. Printre numele din 
legendă erau cele ale lui Jeanne Broule şi Peter Thorpe. 

Abrams se uită atent la mama lui Thorpe, o blondă 
frapantă, la fel de înaltă ca şi bărbaţii din jurul ei, cu o 
siluetă care nu putea fi ascunsă de costumul de salt. Tatăl 
lui Thorpe, tot blond, era un bărbat frumos, dar arăta, după 
părerea lui Abrams, cam trufaş. 

— Da, spuse el, da, o pereche frumoasă. 

— Totuşi dacă şi-ar fi ţinut chiloţii pe ei, ar fi scutit lumea 
de necazuri. 

— Amin. 

Abrams trecu repede în revistă celelalte fotografii şi 
recunoscu figuri vag familiare, probabil bărbaţi şi femei 
care trecuseră pe la birou, sau oameni de la dineul OSS. Işi 
dădu seama că pe unii dintre ei îi văzuse doar cu câteva 
minute în urmă, acum mult mai în vârstă, rătăcind prin 
umbra de afară ca nişte fantome premature. 

Pembroke îi întrerupse gândurile: 

— Cum te-ai încurcat cu grupul ăsta? 

— Am citit un anunţ în „Times”. 

Luându-şi privirea de la fotografii Abrams se întoarse. Se 
duse la masă, unde-şi lăsase paharul de scotch, sec, şi luă 
o înghiţitură mică, apoi culese o tartină de pe tavă. 

— Ficat de pui tocat. 

— Nu. Paté. 

— Ca să folosesc o expresie din anii '40, zâmbi Abrams, 
oricum o tai, tot o aiureală e. 

Înghiţi tartina. 

Pembroke îşi privi ceasul şi se ridică. 

— Bun, deci te-am adus. Atunci, baftă! 

Întinse mâna, şi Abrams i-o strânse cu putere. 

— Ai să fii pe-aici în noaptea asta? întrebă Abrams. 

— Ar trebui? 

— Poate... răspunse Abrams. Nu fac eu politica pe aici. 

— Am să stau pe-aproape. Şi te rog să ai grijă de picior. 
Nu conta că ai să fii evaporat înainte de a apuca să se 
infecteze. 

Se întoarse şi, în timp ce se îndrepta spre uşă, aceasta se 
deschise şi Katherine Kimberly intră în încăpere. Îşi zâmbiră 
amândoi şi se salutară cu o mişcare a capului. Pembroke 
plecă, iar Katherine făcu câţiva paşi şovăitori în încăpere. 
Abrams puse paharul jos şi veni spre ea, în timp ce fata 
alerga în braţele lui. Se îmbrăţişară, şi ea ridică ochii spre 
el. Vorbele i se rostogoliră de pe buze: 

— Eşti bine? George tocmai mi-a spus că eşti aici... 

— Da, mă simt perfect. In afară de costumul şi de 
sandalele astea. 

Ea râse şi făcu un pas înapoi. 

— Ăsta nu eşti tu! 

— Nici în smoching nu eram. Ce se-ntâmplă, oare, cu 
mine? 

Ea îl îmbrăţişă strâns şi spuse: 

— Eşti aici şi asta-i grozav! 

Atinse o tăietură de pe obrazul lui: 

— Ce s-a întâmplat acolo? 

El rămase tăcut un timp, apoi întrebă: 

— Ai să fii de faţă când îi dau raportul lui Van Dorn? 

Ea încuviinţă. 

— Preferi să vorbeşti atunci despre asta? O să vină în 
curând. Am să aştept. 

El se duse la bar: 

— Scotch, da? 

— Nu vreau să beau. 

El fi prepară totuşi un scotch cu apă şi puse paharul pe 
măsuţă, apoi se aşeză pe marginea canapelei. li luă mâna 
şi o trase jos, lângă el. 

Ea îl privi cu atenţie: 

— Ce e? Ce nu e-n regulă, Tony? Ceva în legătură cu Pat 
O'Brien? E mort, nu? Poţi să-mi spui, nu sunt copil. 

El văzu cum îi dădeau lacrimile. Nici nu ştia care dintre 
veşti era mai proastă: că Patrick O'Brien era dispărut, sau 
că tatăl e; nu era. 

— Avionul lui O'Brien s-a prăbuşit duminică noaptea 
Corpul n-a fost găsit. Putem presupune că e mort, sau că a 
fost răpit. 

Ea dădu încet din cap, dar înainte să apuce să spună 
ceva, Abrams continuă repede: 

— Cât am fost la ruşi, m-am plimbat de unul singur ş-am 
nimerit faţă în faţă cu Henry Kimberly. 

Katherine tocmai îşi ştergea ochii cu o batistă, uitându-se 
la el, şi Abrams văzu că nu pricepuse o iotă. 

— M-am întâlnit cu tatăl tău. Trăieşte. 

Ea părea că tot nu înţelesese. Apoi, brusc, scutură din 
cap şi se ridică. Se ridică şi el şi îi cuprinse umerii. Se uitară 
îndelung unul la altul, apoi ea înclină capul. 

— Înţelegi? 

Ea dădu din nou, repede, din cap, dar nu spuse nimic. Era 
foarte palidă. El o ajută să se aşeze pe canapea şi-i întinse 
paharul. Ea luă o înghiţitură mare, apoi inspiră adânc: 

— Odysseus! 

— Da, răspunse Abrams, războinicul s-a întors. 

Îi puse o mână pe obraz: 

— Ţi-e rău? 

— Nu, nu. 

ÎI privi în ochi: 

— Ştiai, nu-i aşa? Ai încercat să-mi spui... şi cred că am 
înţeles ce spuneai... aşa că nu-i chiar un şoc. 

— Doar bănuiam. Acum ştiu. 

Ea îi luă mâna într-ale ei. 

— L-ai recunoscut? 

El dădu din cap şi zâmbi forţat: 

— Ochii familiei. 

Surâse şi ea slab, se gândi puţin şi spuse: 

— Doamne... O, Doamne... Tony... Ce înseamnă asta? 
Abrams clătină din cap: 

— Nu ştiu, dar nu e de bun augur, nu? 

Ea îi strânse puternic mâna: 

— Nu. Nu, e... grav şi răuprevestitor. 

Abrams  încuviinţă. Prezenţa lui Henry Kimberly în 
America trebuia interpretată ca un semnal că începuse 
numărătoarea inversă. 

Şi, dacă subsolul acela era într-adevăr plin de oameni, 
atunci toate sistemele primiseră undă verde. 

Încăperea de la mansardă era cufundată în linişte, şi 
Peter Thorpe ascultă zumzăitul grav al pupitrelor 
electronice şi vibraţiile lor transmise prin scândurile 
podelei, încăperea mare, deschisă, îi amintea de mansarda 
lui de la „Lombardy”, unde ar fi preferat să se afle în acest 
moment, în orice caz, aici totul era mai complicat. Aici era 
fabulosul centru rusesc de spionaj pentru America de Nord, 
subiect al editorialelor de presă, al dezbaterilor din Congres 
şi al documentarelor de televiziune. Instalaţia de aici se 
bucura şi de imunitate diplomatică, în timp ce a lui nu avea 
aşa ceva. Totodată, mansarda lui trebuia să servească atât 
ca centru de comunicaţii, cât şi ca loc pentru interogatorii, 
ceea ce nu era întotdeauna convenabil. Ruşii foloseau 
pivniţa pentru treburile murdare. Asta era avantajul unei 
case mari în suburbii, faţă de un apartament în oraş. Zâmbi 
trist la umorul macabru de care era capabil. 

Thorpe îşi privi ceasul. Cei patru ruşi plecaseră să 
alarmeze oamenii şi sistemele, dar încă nu reveniseră. Se 
întoarse de la fereastră şi-l văzu pe ofiţerul de transmisiuni 
trecând prin faţa pupitrelor şi făcând însemnări într-un 
registru. Henry Kimberly şedea în apropiere, ignorându-l pe 
Thorpe şi citind un ziar rusesc la lumina ecranului unui 
monitor de calculator. 

Thorpe simţi mirosul ciudat din încăpere, emis de 
aparatura electronică, precum şi căldura generată de 
aparatele de radio şi de calculatoare. 

II privi pe Kimberly. Era clar că ceva nu era în regulă cu 
mansarda /ui. Thorpe recunoştea că propriile sale ciudăţenii 
erau inerente şi înnăscute. Era sigur că ciudăţenia lui 
Kimberly era dobândită. Îi veni în minte cunoscuta expresie 
„spălarea creierului”. Aici era vorba de ceva mai mult decât 
atât. Patruzeci de ani, gândi el. Nu numai creierul îi fusese 

spălat, ci şi inima şi sufletul. 

În ultimă instanţă, probabil că nu-i făcuseră nimic mai 
mult decât le făcuseră celor 270 de milioane de cetăţeni 
sovietici: îl făcuseră să trăiască acolo. 

Thorpe îşi aminti de cele două călătorii scurte pe care le 
făcuse în secret în Rusia. Mergând pe străzile Moscovei, 
avusese impresia că jumătate din populaţie se ducea la o 
înmormântare, iar cealaltă jumătate se întorcea de la una. 

Uitându-se la Kimberly, se întrebă cum aveau să-l 
prezinte ruşii americanilor pe omul ăsta fără sânge în vine 
drept noul lor conducător; modul lui de a vorbi, mişcările, 
expresia feţei, întreaga lui persoană îi aminteau lui Thorpe 
de un extraterestru care încerca să se dea drept 
pământean. Thorpe era sigur că cei de la KGB îl ţinuseră pe 
Kimberly la curent cu evenimentele din viaţa Americii, dar 
Şcoala de Pregătire Americană de pe Kutuzovski Prospekt 
era un surogat destul de prost în comparaţie cu realitatea. 

Kimberly simţi că Thorpe îl fixa şi ridică ochii de pe ziar. 
Thorpe ezită, apoi întrebă: 

— Dumneata, sau James, sau altcineva a fost acela care 
i-a trimis pe părinţii mei la moarte? 

Kimberly nu păru nici surprins, nici iritat de întrebare. 
Răspunse: 

— Eu am fost. Unul dintre agenţii paraşutaţi atunci era 
comunist, un om de-al meu. Când a aterizat, a sesizat 
Gestapoul, ca anonim. Până la urmă toţi cei doisprezece 
care fuseseră paraşutaţi au fost arestaţi şi împuşcaţi. 
Pentru tine, care-i diferenţa? 

— Nu sunt sigur. 

— Nu prea ai căderea să mă judeci pe mine din punct de 
vedere moral şi, de fapt, din niciun punct de vedere. 

— Eu nu judec. Voiam doar să ştiu. 

Ezită din nou, apoi spuse: 

— James şi ceilalţi îi vorbesc de bine. 

Îl privi pe Kimberly. 

Kimberly ridică din umeri: 

— De mortuis nil nisi bonum - despre morţi să vorbeşti 
numai de bine. Dar dacă vrei să afli adevărul, şi presupun 
că asta vrei, maică-ta era o curvă franceză, iar taică-tău era 
un diletant pompos şi răsfăţat. 

— Asta nu prea seamănă cu genul de oameni care s-ar 
oferi să se paraşuteze în teritoriul inamic, răspunse Thorpe. 

— Motivaţiile lor erau la fel de neclare ca şi ale tale, 
spuse Kimberly. Trebuie să fie o trăsătură de familie. 

Thorpe îşi muşcă buza ca să nu răspundă şi scoase o 
ţigară. 

Kimberly lăsă să plutească tăcerea, apoi întrebă: 

— Ea ce face? Vorbeşte vreodată despre mine? 

Thorpe văzu în aceste întrebări posibila lui salvare şi 
răspunse: 

— De fapt, e cam putoare. Seamănă cu maică-sa, înţeleg. 
Şi, da, îl pomeneşte din când în când pe defunctul ei tată - 
erou de război. 

Adăugă: 

— Katherine şi cu mine ne-am înţeles bine până de 
curând, indiferent cine ar spune că nu-i aşa. 

Thorpe fu uimit de ceea ce gândea şi spunea. Se gândi 
că trebuie să fi fost din cauza şocului de a şti că America 
era terminată şi că s-ar putea ca şi el să fie terminat. Nu se 
pocăia pentru ce făcuse, era numai supărat pe sine că 
jucase o carte proastă. 

Kimberly zâmbi, dar nu spuse nimic. 

— Pot să te pun la curent şi despre Ann, adăugă Thorpe. 
O cunosc. Şi aş putea să-ţi răspund şi la alte întrebări 
referitoare la chestiuni de ordin general care te-ar interesa 
în următoarele câteva luni. 

Kimberly zâmbi din nou. 

— Cineva a scris odată că adevăratul geniu este acela 
care poate să-şi inventeze singur o slujbă. Ei bine, Thorpe, 
presupun că ai putea fi un consilier prezidenţial acceptabil. 
Sau poate un bufon la Casa Albă. 

Pleoapele lui Thorpe se zbătură nervos, dar el se 

controlă. 

Kimberly se rezemă de spătarul scaunului. 

— Înainte de sosirea ta am discutat despre soarta 
Katherinei. E în vecini. 

— Stiu asta. 

— Ştiai că au fost toţi otrăviţi şi că or să înceapă să 
moară peste câteva ore? 

Thorpe holbă ochii. 

— Există un mod de a o salva. O vrei? 

Thorpe avu din nou sentimentul că bâjbâie printr-un 
câmp de mine. 

— Dar dumneata? 

Expresia lui Kimberly deveni absentă, în timp ce medita 
cu glas tare: 

— Uneori cred că mi-ar plăcea să văd o reuniune cu 
familia şi cu prietenii. Alteori, îmi vine să şterg trecutul... 

Se uită la Thorpe: 

— Ştiai că m-am căsătorit acolo cu o rusoaică? 
Bineînţeles că ea a rămas acolo. Nu prea face de primă 
doamnă. Am doi fii... unul e colonel în KGB... Crezi că ar fi o 
idee bună să anihilez linia americană a familiei? Asta ar 
întări linia rusească. 

Înainte ca Thorpe să apuce să răspundă, uşa se deschise 
şi Mihail Karpenko intră, urmat de Androv şi de Valentin 
Metkov. Kalin nu era cu ei, şi Thorpe nu ştia dacă asta era 
bine sau era rău. 

Karpenko se repezi spre celălalt capăt al mansardei şi 
vorbi cu ofiţerul de transmisiuni. Luă de la acesta o coală 
de hârtie şi veni repede înapoi. Citi de pe foaie: 

— „Ataşatul cu probleme culturale Gordik soseşte pe 
Aeroportul Kennedy la 20.45, ora voastră. Va călători cu 
mijloace închiriate spre Glen Cove. Oferiţi-i atenţia 
obişnuită”. 

Androv dădu din cap. 

— Trebuie să fie un curier verbal. Evident, Moscova nu 
riscă să transmită nicio informaţie care ar putea fi 

decodificată de Agenţia Naţională de Securitate. 

Androv îşi privi ceasul: 

— Gordik trebuie să sosească în curând. Va aduce 
ultimele ordine directe pe care le vom mai primi de la 
Moscova până imediat după „Lovitură”. 

Plecă spre celălalt capăt al mansardei. 

— Urmaţi-mă, vă rog. 

Metkov, Karpenko, Kimberly şi Thorpe îl urmară. 

Androv intră în mansarda dintr-o altă aripă a cădirii. 
Atinse un întrerupător, şi încăperea, mai mică decât 
cealaltă, fu scăldată într-o lumină strălucitoare, orbitoare, 
dezvăluind privirii, la celălalt capăt al mansardei, o cameră 
de lucru mobilată cu eleganţă. Aceasta conţinea un birou 
de nuc, rafturi de cărţi, un cămin din marmură şi o fereastră 
cu geamul armat cu plumb în calcanul clădirii. Deasupra 
căminului atârna un steag american mare. 

Ochii lui Thorpe se acomodară cu lumina, şi el observă 
camerele de luat vederi şi microfoanele. Camera de lucru 
era de fapt un decor de studio. 

Androv îi spuse lui Kimberly: 

— De aici, vocea şi imaginea ta vor pleca în lume, prin 
satelit, pe toate benzile şi frecvențele de radio şi 
televiziune. 

Androv îl invită în scaunul de piele din spatele biroului: 

— Te rog să te faci comod. 

Kimberly ocoli biroul şi se aşeză pe scaunul cu spătar 
înalt. Trecu în revistă decorul şi comentă: 

— Arată ca un loc din care vorbeşte vocea autorităţii. 

Androv încuviinţă: 

— Decorul a fost proiectat la Moscova de Secţia a 4-a 
Specială. Trebuie să sugereze demnitate, linişte, autoritate 
şi control. 

Kimberly observă un umeraş cu haine, acoperite cu o 
învelitoare de plastic transparent, atârnând pe peretele 
lateral 

— Asta am să port? 

— Da, şi asta e creată tot de SS 4. S-au hotărât la un 
costum cu vestă, gri-albăstrui cu dunguliţe. Ai să arăţi ca 
unul de la Departamentul de Stat, spuse Androv. 

— Ce părere ai, Peter? îl întrebă Kimberly pe Thorpe. 

— Americanii cred tot ce văd la televizor, răspunse 
acesta. 

— Aşa am auzit şi eu, râse Kimberly, apoi se întoarse 
spre Karpenko: La a câta parte din populaţie o să am 
acces? 

Karpenko îşi trecu o batistă peste capul chel, asudat: 

— Apreciem că optzeci la sută din populaţie o să aibă 
acces la radiouri sau televizoare în funcţiune. Trebuie să 
înţelegeţi, domnule maior, că numai aparatele care vor fi în 
funcţiune în momentul „Loviturii” vor funcţiona ca 
paratrăsnete pentru impulsul electromagnetic şi vor fi 
distruse. 

Kimberly încuviinţă. 

— Dar nu vor mai exista alte staţii de radio sau 
televiziune în funcţiune, continuă Karpenko. lar trecerea pe 
sursele electrice de rezervă nu le va pune în funcţiune, 
fiindcă fenomenul nu e o simplă pierdere de putere, ca în 
cazul unei întreruperi a curentului, ci o descărcare de 
putere catastrofală, ca şi când ar fi lovite, toate o dată, de 
zece milioane de trăsnete. Singura staţie din America, sudul 
Canadei şi nordul Mexicului care va fi în transmisie este a 
noastră. Aici, în încăperea asta. Singura voce care va putea 
fi auzită va fi vocea maiorului Henry Kimberly. 

Kimberly se uită peste birou spre locul unde stătea 
Karpenko: 

— Transmisia o să înceapă imediat după furtuna IEM? 

— Când vom vedea că cerul se luminează, răspunse 
Karpenko. In primele câteva ore, ai să te prezinţi periodic 
numai ca fiind maiorul Henry Kimberly şi ai să implori 
populaţia să rămână calmă. Lasă-l pe fiecare să tragă ce 
concluzie vrea, până va veni timpul să le spui că eşti noul 
lor conducător. Ai vreo întrebare... 

Thorpe îl întrerupse pe Karpenko: 

— Scuzaţi-mă. Dar n-a auzit nimeni de aici de termenul 
„război termonuclear”? 

Androv fu cel care răspunse: 

— Ca să răspund la sarcasmul tău, Thorpe, Guvernul 
american nu va şti cu certitudine ce s-a întâmplat, dar chiar 
dacă vor înţelege că a fost o furtună IEM, nu vor fi siguri că 
a fost provocată de Uniunea Sovietică. 

Dădu uşor din umeri şi continuă: 

— In orice caz, cea mai mare parte dintre reţelele C3I ale 
ţării - comandă, control, comunicaţii şi informaţii - nu sunt 
încă asigurate împotriva IEM. America va fi surdă, mută şi 
oarbă. 

— Chiar şi un surdo-mut orb poate să apese un buton de 
lansare, spuse Thorpe. 

— Da, zise Androv, dar ţine cont de trei factori 
importanţi: unu, Preşedintele va fi la Camp David cu tatăl 
tău; doi, cutiuţa neagră a Preşedintelui va fi inutilizabilă şi 
trei, America nu are rachete, bombardiere, nave sau 
avioane de luptă asigurate împotriva IEM. Orice lovitură 
nucleară americană iniţiată de o ripostă automată va fi 
considerabil slăbită. Pierderile noastre vor fi acceptabile. 

Henry Kimberly luă cuvântul: 

— Moscova s-a pregătit pentru orice eventualitate. Aşa 
că, să nu vorbim de război, ci de victorie fără război. 

Thorpe gândi pentru sine: 

„Simplu ea bună ziua. Două sute de ani de construcţie a 
unei naţiuni, şi nu se va trage nici măcar un foc”. 

— Foarte multe depind de James Allerton, spuse Androv. 
Când îi va informa pe Preşedinte şi pe consilierii acestuia de 
situaţia fără ieşire şi va cere în mod oficial capitularea 
Statelor Unite, s-ar putea să fie istericale la Camp David. Ar 
putea fi împuşcat pe loc. Oricum, el e un diplomat 
desăvârşit, şi pentru el ar fi gloria supremă dacă ar reuşi să 
facă să prevaleze acolo capetele mai puţin înfierbântate. Cu 
noroc, putere de convingere şi ameninţări, îl va face pe 


- 485 - 


Preşedinte să înţeleagă că singura soluţie care ar putea să 
prevină distrugerea totală este capitularea. 

— Ultima îndatorire a Preşedintelui, spuse Metkov, va fi 
să citească o scurtă declaraţie pregătită dinainte, anunțând 
poporului american... un „tratat de pace” între Uniunea 
Sovietică şi Statele Unite. Totodată, îşi va anunţa demisia 
din funcţia de preşedinte. După asta, nu se va mai auzi de 
el. 

Androv păşi în decor, trecu pe lângă biroul lui Kimberly şi 
se opri în faţa căminului. Se uită la steagul american, apoi 
întinse mâna şi luă un colţ al pânzei, frecând-o între degete 
ca un negustor de textile pe punctul de a cumpăra. Urmă o 
tăcere lungă, apoi, în sfârşit, Androv spuse: 

— N-am fi putut să-i învingem niciodată pe calea armelor. 
Dar ursitoarele au vrut să existe o mică breşă în structuri 
complexă a armurii ţării lor. Ei şi-au dat seama, şi s-au 
grăbit să o astupe. Noi ne-am dat seama, şi ne-am grăbit să 
o exploatăm. Noi am ajuns primii; ei au ajuns prea târziu. 
Războiul stelelor, într-adevăr. Protoni şi neutroni, fascicul 
laser şi sateliți ucigaşi. N-am fi putut niciodată să ţinem 
pasul cu ei. Dar, în drumul lor spre stele, au uitat să închidă 
unica fereastră care îi făcea vulnerabili. Şi noi ne-am 
strecurat prin ea. 

Katherine stătea pe canapea, cu genunchii la gură şi cu 
privirea în tavan. Abrams tropăia nerăbdător prin camera 
de lucru, aruncându-i din când în când câte o privire şi 
uitându-se la ceas. Se întreba ce-l reţinea pe Van Dorn. 

Telefonul de pe birou sună şi cineva din altă parte a casei 
răspunse, apoi semnaliză în camera de lucru. Abrams ridică 
repede receptorul: 

— Tony Abrams. 

— Zi-i! 

— Spinelli! Ai primit mesajul? 

— Nu, am format un număr la întâmplare şi am dat peste 
tine. 

— Unde eşti? 

— Acolo de unde mi-ai zis să te sun - la sediu. Am făcut 
tot nenorocitul ăsta de drum din Jersey, în ziua mea liberă, 
ca să te sun pe tine de la telefonul ăsta. Şi acum, de ce 
sunt aici? 

— Ajung şi acolo. Ascultă, ce vezi pe fereastră? 

— Stai puţin. 

Abrams auzi jaluzelele zornăind. O privi pe Katherine şi îi 
adresă un zâmbet istovit. Ea îi răspunse cu un surâs ceva 
mai luminos. 

Spinelli reveni pe fir. 

— Păi, să fiu al dracului, Abrams! Ştiai că Misiunea rusă la 
ONU e chiar peste drum de Secţia 19? Habar n-am avut! 

Abrams ignoră nervozitatea din vocea lui Spinelli. 

— Autobuzele sunt acolo? întrebă el. 

— Numai cel mare, gri. 

— Dar microbuzele? 

— Ori sunt în garaj, ori încă nu s-au întors de la Glen 
Cove. 

Abrams îşi imagină clădirea albă din cărămidă, cu 

douăsprezece nivele, de pe Strada 67 Est, care găzduia 
birourile Misiunii ca şi întregul personal. Intrebă: 

— Vezi ceva ce nu pare cuşer? 

— Uite, Abrams, supravegherea ruşilor era treaba ta, nu 
a mea. 

— Bine, fă-te că eşti la fel de deştept ca mine. Ce vezi? 

Spinelli privi pe fereastra camerei comune de la etajul 
întâi. 

— O.K... strada e relativ liniştită. Câţiva pietoni. Ghereta 
poliţiei are pe cineva. Trei maşini de-ale noastre parcate pe 
jumătate de trotuar. Rutină. Pare paşnic. 

Abrams văzu cu ochii minţii o scenă ce-i era familiară: 
strada parţial rezidenţială, blocul ruşilor cu marchiza de 
ciment, cu gardul ameninţător din faţă şi cu cele trei 
camere de luat vederi măturând strada. Exact peste drum 
erau staţia de pompieri şi Secţia 19, unde Abrams lucrase 
în cadrul Detaşamentului Roşu. Abrams cunoştea fiecare 
centimetru pătrat al cvartalului cuprins între Third Avenue 
şi Lexington Avenue. Cunoştea strada mai bine decât îşi 
cunoştea propriul bloc din Brooklyn. 

— Cum arată clădirea? întrebă el. 

— Uşa garajului e închisă, răspunse Spinelli. Uşile de la 
intrare sunt închise, primele trei nivele sunt în întuneric. 
Etajele de locuit au destule lumini, jaluzelele sunt trase, dar 
se văd trecând umbre. Apartamentul ambasadorului de la 
ultimul etaj e luminat. Ce se-ntâmplă, băiete? Să le bag 
Brigada Bombe pe gât? 

Abrams îşi spuse în gând: 

„Dacă pot să dezamorseze bombe H în cădere, cheamă- 
Hg 

— Unde-s băieţii de la FBI astă-seară? rosti el în receptor. 

— Nu-s aici. Poate sunt la pompieri. Au cafea mai bună 
acolo. 

— Dom, poţi să-mi faci legătura cu postul de 
supraveghere al FBI? Sau al CIA? 

Abrams ştia că CIA avea câteva apartamente în clădirea 

vecină cu a ruşilor şi-i asculta prin pereţi. Mai aveau un 
apartament la etajul doi în clădirea vecină cu cea a poliţiei, 
de unde trăgeau pe bandă video blocul ruşilor, zi-noapte, o 
înregistrare nesfârşită a clădirii şi a trotuarului. 

— Nu. Nu vreau să le fiu dator. 

— Atunci, fă-mi legătura cu ghereta poliţiei. Poţi să 
asculţi. 

— O, îmi dai voie? 

Spinelli mormăi un şir de obscenităţi. 

Abrams auzi telefonul păcânind, apoi o voce feminină 
spuse: 

— Ofiţerul de poliţie Linder la aparat. 

Spinelli se prezentă, apoi spuse: 

— O.K., Abrams, eşti în emisie. 

Abrams se prezentă scurt, apoi întrebă: 

— Ăsta-i serviciul dumitale obişnuit, doamnă ofiţer? 

— Da, domnule, zi de zi, de vreo şase luni încoace. 

— Bun, prima întrebare - ai văzut când s-a golit 
autobuzul gri? 

— Da, domnule, răspunse poliţista. Mai ales bagaje, ca de 
obicei. Câţiva bărbaţi din autobuz i-au ajutat pe hamali să 
care bagajele pe uşa de serviciu din dreapta clădirii. Asta a 
fost acum mai mult de o oră. 

Abrams reflectă un moment, apoi întrebă: 

— Cât bagaj? 

Ea ezită înainte să răspundă: 

— Cam acelaşi. 

Abrams nu voia să-i sugereze răspunsurile, dorea ca 
ofiţerul Linder să raporteze ce văzuse, nu ce-ar fi vrut 
Abrams să vadă. 

— Ai putea să-mi spui dacă te-a izbit ceva neobişnuit 
astă-seară? Ceva ce nu era normal pentru o seară de sfârşit 
de weekend? 

Ofiţerul Linder tăcu o vreme, apoi răspunse: 

— Păi... nu... nu, domnule. Aţi putea fi mai concret? 

— Ce-ar fi să-mi povesteşti ce s-a întâmplat de când ai 

preluat serviciul? Asta a fost la patru după-amiaza, corect? 

— Da, domnule. 

Se gândi puţin şi spuse: 

— Păi, a fost destul de linişte de atunci încoace. Cam 
acum o oră a sosit Fordul Fairlane negru, cu ambasadorul, 
soţia lui, cei trei copii şi şoferul. 

— Cum arătau? 

Ea înţelese că avea nevoie de impresiile ei. 

— Soţia şi copiii arătau ca de obicei. Ea zâmbea şi i-a 
salutat din cap pe poliţişti. El arăta cam... nu pot să spun 
precis... parcă nu era el. 

— O.K., am înţeles. Au mai fost şi alte maşini? 

— Nu, domnule. Astă-seară nu. S-a mai întâmplat şi altă 
dată. 

— Bun, şi microbuzele? 

— Da, au sosit. Au intrat în garaj, răspunse Linder. 

— Câte? La ce intervale? 

— Au venit în două grupuri, răspunse Linder, ca de 
obicei. Primul grup a sosit acum vreo trei sferturi de oră. 
Şase sau şapte. Asta a fost grupul mai mare, deci presupun 
că erau copiii. 

Abrams dădu din cap. Dacă procedeul nu se schimbase 
cumva, cele şase sau şapte microbuze plecaseră din tabăra 
de pionieri din Oyster Bay şi se opriseră la reşedinţa din 
Glen Cove. Scopul exact al acestei opriri nu era cunoscut, 
dar era probabil o chestie de rutină, să ia ceva instructori 
adulţi, sau să-i numere. Când era vorba de copii, ruşii nu se 
deosebeau prea mult de restul lumii. 

In orice caz, îşi spuse Abrams, microbuzele trăgeau 
întotdeauna în curtea de serviciu, înconjurată de ziduri, 
unde nu se putea vedea nimic cu aparatura obişnuită de 
spionaj. Abrams se gândi că dacă astă-seară ar fi fost într- 
adevăr ceva diferit de celelalte seri de weekend, atunci 
copiii ar fi fost descărcaţi la Glen Cove şi conduşi în subsol, 
întrebă: 

— Şi microbuzele cu adulţi? 

— Au sosit cam la un sfert de oră după cele ale copiilor, 
spuse Linder. În grupul ăsta au fost patru microbuze. Au 
tras şi ele direct în garaj. 

Abrams îşi imagină poarta mare, metalică, a garajului. 
Când autobuzele ajungeau în dreptul clădirii, poarta se 
deschidea, iar maşinile traversau trotuarul şi dispăreau pe 
rampă în garajul subteran. Ghereta unde stătea Linder era 
la mai puţin de trei metri de intrarea garajului. 

— Microbuzele erau pline? întrebă Abrams. 

— Au geamuri opace, răspunse ea. 

— Ştiu. Ascultă ofiţer Linder, ai tot văzut autobuzele 
astea intrând şi ieşind. Gândeşte-te puţin. Erau pline? 

Linder răspunse aproape imediat: 

— Nu. Nu, nu erau pline. 

Adăugă: 

— AŞ zice că erau aproape goale. 

Abrams o lăsă să continue fără să intervină. 

Ea spuse, din ce în ce mai sigură: 

— M-a izbit ceva ciudat când au intrat, şi mi-a rămas în 
minte. Acum, că mă-ntrebaţi... când au trecut peste trotuar 
spre garaj... 

— Da? 

— Păi, toate se legănau ca şi când ar fi fost cam uşoare, 
înţelegeţi ce vreau să spun? 

Da. 

— Şi, când au intrat în garaj, spaţiul rămas liber deasupra 
era cam mic. 

Repetă: 

— Mic. 

Abrams nu spuse nimic. 

Ofiţerul Linder rosti la noroc, ca şi cum şi-ar fi dat seama 
că-şi riscă gâtul: 

— Mai... mai doriţi ceva? 

Abrams îi spuse moale: 

— Nu, nu. E perfect. Mulţumesc. 

— N-aveţi pentru ce. 

Telefonul păcăni şi Spinelli intră pe fir: 

— Ei? 

— Păi, Spinelli, ai auzit. 

— Mada. Am auzit. Deci ambasadorul părea puţin întors pe 
dos. Poate are hemoroizi. Poate că microbuzele au venit 
goale. Poate că ambasadorul le-a dat o zi liberă în plus. 

— S-ar putea, spuse Abrams. De ce-ar lucra într-o marii, 
după un weekend de trei zile? De ce să nu-şi trimită 
bagajele acasă cu autobuzul gri, plus douăsprezece 
microbuze goale? 

— Păi, Abrams, nu ştim că erau goale! 

— Ea ştia. 

— Mda... Bun, deci poate că majoritatea ruşilor stau 
ascunşi la Glen Cove. Bun, ei vor să ne facă să credem că 
sunt toţi aici, la parter. Deci, când cade bomba, Abrams? 

Abrams rămase tăcut o vreme, apoi îi răspunse: 

— Sunt paranoic? 

Spinelli lăsă şi el să treacă un timp până răspunse, pe un 
ton mai scăzut: 

— Nu. Afacerea pute. O să fac un raport verbal, scurt. Mai 
ai ceva, în afară de al treilea război mondial? 

— Nu, cam asta-i tot. Noapte bună. Tu ce mai faci, Dom ? 

— Păi, am câte ceva pentru tine... Nu ştiu cât mai sunt de 
importante. 

Abrams detectă o undă clară de îngrijorare în vocea lui. 

— Zi-i, Dom! 

Spinelli îşi drese glasul: 

— Păi, tipul ăsta, West, a cam dispărut. Două duzini de 
oameni cu ochii pe curul lui şi ia-l de unde nu-i! Individul 
O'Brien e tot dispărut. Autopsia pilotului zice că avea ceafa 
fracturată, probabil cu o măciucă de cauciuc. Ce mai era...? 
A, Arnold Brin. Legistul zice asasinat. Şi tu eşti încă în viaţă. 

— Bun. 

Abrams o privi pe Katherine. Nu se prefăcea că nu 
ascultă; nu exista nici un motiv să simuleze un dezinteres 
politicos, când subiectul era Apocalipsul şi timpul era Acum. 

Spinelli adăugă: 

— Mai e ceva. Ai cerut o carte la Biblioteca Centrală. 
Odiseea. Habar n-aveam că citeşti greceşte, nici că aveai 
un permis de bibliotecă. Ce-ai de spus de asta? 

— E de Homer. 

— Cine dă doi bani pe el? 

Se auzi cum Spinelli trăgea din trabuc, apoi reluă: 

— Uite, Abrams, văd şi eu că nu-i divizia mea. N-ajung 
nicăieri cu FBI, CIA, informaţiile Departamentului de Stat, 
nici măcar cu tine. Toată lumea îmi pune întrebări, nimeni 
nu-mi spune nimic. Deci, cui îi pasă? 

Spinelli trase adânc aer în piept. 

— Uite, dacă te pot ajuta cu ceva, sună-mă. La revedere, 
Abrams. 

— Bine. 

Ezită, apoi completă: 

— Nu-i aşa rău cum ţi se pare, Dom. Mersi! 

Inchise şi se întoarse încet spre Katherine, care-l privea 
fix. 

— Am prins câte ceva, spuse ea. 

Abrams încuviință. 

— Sunt toți acolo. 

— Majoritatea. Câțiva sacrificați s-au întors în Manhattan. 

— Doamne... 

Se ridică şi veni repede spre el, luându-l de umeri. 
Murmură: 

— AŞ fi vrut să fie Pat O'Brien aici. 

— Cred că el ar fi fost primul care ar fi spus că am făcut 
tot ce-am putut, răspunse el. 

— Da. Cred că am trecut de faza de planificare, 
dezvoltare şi culegere de informaţii. Suntem în faza de 
operații, indiferent dacă suntem sau nu gata de luptă. Cred 
că, probabil, e vremea lui Marc Pembroke. Cred că a venit 
vremea să facem o vizită în vecini. 

Era destul de greu să găseşti, într-o seară de weekend, 
un taxi de la Aeroportul Kennedy spre Long Island, îşi zise 
Ann Kimberly. Şi, găsind unul, ce altă coincidenţă mai mare 
decât aceea de a împărţi taxiul cu un rus care mergea tot în 
Dosoris Lane, neţinând seama de Cortina de Fier care 
trecea pe strada cu pricina. 

Ann se aşeză picior peste picior şi-l privi deschis pe 
tânărul rus de la celălalt capăt al banchetei. Tipul arăta 
nemaipomenit, îşi spuse ea, cu părul lui creţ, roşcat, cu 
genele lungi, ochii căprui şi gura curbată, exprimând 
lăcomie. 

Îl remarcase încă de pe zborul Lufthansa de la Frankfurt, 
şi se ciocniseră la controlul special al paşapoartelor, 
evitând declararea bagajelor şi vama. Se grăbiseră 
amândoi spre staţia de taxiuri, şi el ajunsese primul. Il 
urmărise din curiozitate, profesională şi personală, 
abordând câteva taxiuri. Părea să fie un ghinionist. Pe urmă 
abordase un emigrant evreu sovietic, care părea să domine 
lunga coadă de taxiuri. Taximetristul evreu nu scăpase 
ocazia de a-şi descărca o parte din venin în limba maternă 
şi părea că ţine cu tot dinadinsul să-l termine pe tânărul 
rus. 

Ann îi sărise rusului în apărare şi descoperise, după 
câteva schimburi de cuvinte, că aveau aceeaşi destinaţie. 
Până la urmă, ea făcuse rost de un taxi şi-l convinsese pe 
tânărul ezitant să se urce în el. 

Studiindu-l acum, făcuse câteva observaţii: ca şi ea, 
n-avea bagaje la el, dar asta putea să n-aibă nicio 
importanţă - era posibil ca lucrurile lui să fi fost trimise prin 
valiza diplomatică. Avea o geantă de voiaj dintr-un nefericit 
vinilin roşu şi o servietă diplomat dintr-o piele de porc bună. 
Dotarea guvernamentală. Geanta ei de voiaj era „Vuitton”, 

deşi asta nu-i spunea lui nimic, iar servieta ei diplomat cu 
care fusese dotată de guvern nu era din piele de foarte 
bună calitate. Presupuse că el se ducea în Dosoris Lane să 
vorbească cu ai lui; ea se ducea să vorbească cu ai ei. 

La începutul călătoriei făcuseră o oarecare conversaţie 
formală, mai ales despre necesitatea de a împărţi un taxi. 
Apoi el se retrăsese într-un soi de tăcere defensivă. 

Ea spuse într-o rusă cam lentă, dar acceptabilă: 

— Aţi mai fost la Glen Cove? 

El o privi, zâmbi nervos şi încuviinţă. 

— Staţi mult în America? întrebă ea. 

El păru să-şi cântărească răspunsul cu grijă, de parcă 
întrebarea ar fi fost importantă. In sfârşit, răspunse într-o 
engleză studiată: 

— Am să lucrez aici. 

— Eu lucrez la Munchen. 

— A! 

Ea se întrebă de ce nu fusese întâmpinat, deşi asta nu 
era ceva prea neobişnuit. Deoarece maşinile de serviciu ale 
ruşilor erau aproape întotdeauna urmărite de FBI, acesta 
era un mod de a aduce şi de a scoate curieri din ţară fără 
să se bucure de prea multă atenţie. Bineînţeles că cel care 
controla paşapoartele la „Kennedy” alertase FBl-ul în 
legătură cu apariţia unui paşaport diplomatic rusesc, dar ea 
nu observase niciun filaj. 

Ann Kimberly se uită la servieta diplomat a rusului, pe 
care acesta o ţinea în poală. N-avea nici o îndoială că, orice 
ar fi fost în ea, era material foarte important. Notă ca pe o 
victorie personală faptul că sovieticii nu considerau că pot 
transmite totul prin radio. Erau bune cifrurile lor, dar nici 
chiar aşa. 

— E foarte cald aici, îi spuse ea rusului. 

— Foarte umed, replică el. 

Ei îi veni aproape să râdă de banalitatea schimbului de 
replici. 

— La Washington e mai rău. La Munchen e mai plăcut. 

— Da. 

Comportarea lui taciturnă, hotărî ea, era o combinaţie 
între suspiciunea rusească tradiţională, rezerva birocratică 
şi timiditatea unui tânăr care se trezeşte, forţat de 
împrejurări, în compania unei femei mai în vârstă şi mai 
sofisticată. 

— Am fost o dată la Moscova şi de două ori la Leningrad, 
spuse ea. De unde eşti? 

Tânărul păru deranjat de întrebare. Trebuie că-i trecuse 
prin cap şi lui, îşi spuse ea, cum îi trecuse şi ei, că întâlnirea 
lor întâmplătoare arăta ca şi cum ar fi fost pusă la cale. Şi 
totuşi, nu era aşa. Cel puţin, nu din partea ei. 

— Sunt din Şaratov, răspunse rusul. 

Ea încuviinţă: 

— De pe Volga. 

Ochii lui se dilatară foarte puţin, observă ea, apoi el se 
întoarse spre fereastră. Ea descoperi că nu-şi putea lua 
ochii de pe servieta lui diplomat, şi îl observase şi pe el 
uitându-se la a ei. Işi spuse că un bărbat atrăgător şi o 
femeie care împart un taxi n-ar trebui să stea flecare cu 
ochii pe servieta celuilalt. Zâmbi. 

Rusul îşi întindea gâtul ca să prindă cât mai mult din 
peisaj. Îşi privi ceasul. 

Ann Kimberly privi prin parbriz şi văzu că maşinile din 
faţă încep să încetinească. La orizont, zări rachete 
arcuindu-se în aer. Intinse mâna şi-l bătu pe rus pe umăr; el 
se întoarse cu o tresărire, punând o mână pe servietă. Ea îi 
arătă parbrizul, incapabilă să-şi reamintească cuvântul 
rusesc pentru artificii. 

— O sărbătoare. O zi în care se cinstesc morţii din toate 
războaiele. Ca Nouă Mai al vostru. Ziua Victoriei. 

El părea mai curând necăjit, decât mulţumit, de 
cunoştinţele ei privind limba şi ţara lui. Zâmbi cu buzele 
strânse: 

— Da. O sărbătoare azi. 

— Eu sunt Ann Kimberly. Dar dumneata? 

E| ezită, apoi răspunse: 

— Nikolai Vasilievici, dându-şi numai numele de botez şi 
patronimicul, nu şi numele de familie. 

— Pe logodnicul meu îl cheamă Nikolai - Nicholas, în 
engleză, spuse Ann. 

El nu părea să aibă chef de noi coincidenţe: 

— Da? 

Ea îl privi stăruitor, până când rusul întoarse privirea. Ann 
se întrebă de ce se ducea la reşedinţa de weekend din Glen 
Cove în loc să se ducă la cea din Strada 67 Est. 

— Lucrezi la Naţiunile Unite? 

Întrebările ei încetaseră să-l mai surprindă. Încuviinţă: 

— Da, la Naţiunile Unite. 

De astă dată nu mai privi în lături, ci o studie. Zâmbi, 
într-o doară. După câteva secunde, o întrebă: 

— Staţi mult aici? 

— S-ar putea, răspunse ea. Ann Kimberly îşi zise că erau 
puţine lucrurile pe care nu le ştia despre misiunea sovietică 
la ONU. Aceasta era compusă, în proporţie de 50 la sută, 
din diplomaţi adevăraţi, cu familiile lor; urmau apoi, în 
proporţie de 25 la sută, angajaţi ai ministerului de externe 
cooptați de KGB, şi, ultimii 25 la sută, agenţi KGB get- 
beget, împănaţi cu ofiţeri GRU - spionajul militar sovietic. 

Ann se rezemă de banchetă şi stabili din nou contactul 
vizual cu tânărul. Acesta n-avea nimic din aroganţa unui 
KGB-ist, nici din aerul de lume al unui lucrător la externe. 
Dădu din cap ca pentru sine. Putea fi de la GRU, un curier 
militar, tare disciplinat, circumspect, inteligent; ducea în 
cap tot atât cât şi în servietă. Sau chiar mai mult. 
Materialele din servietă erau probabil pe hârtie cu ardere 
rapidă şi ar fi fost distruse într-o secundă, cele din cap 
puteau fi distruse tot atât de rapid cu pastila de cianură cu 
care era dotat. Era probabil înarmat, dar nu cu un pistol 
convenţional, ci cu vreo jucărie a Departamentului 14. Îşi 
aruncă ochii la servieta lui şi-şi spuse: „Indiferent de 
conţinutul servietei, e pregătit să-l apere cu preţul vieţii”. 

Taxiul se opri şi şoferul întoarse capul: 

— Cred că artificiile alea au adunat o mulţime acolo în 
faţă. 

— Mă duc pe jos de aici, răspunse Ann. 

Se uită la rus: 2 

— Ar fi mai bine să vii pe jos, Nikolai. lţi arăt eu drumul. 

El se uită neliniştit la ceas şi păru că şovăie. 

Ea îl îndemnă: 

— Ajungem mai repede. Cam cinci minute până la 
reşedinţa delegaţiei sovietice. Acolo mergi, nu? 

El dădu din cap, dar nu se mişcă. 

Ea zâmbi uşor şi ridică din umeri. Scoase din portofel o 
hârtie de douăzeci de dolari şi i-o puse pe servieta 
diplomat. 

El privi bancnota. 

Ann îşi luă sacoşa şi servieta, deschise uşa de lângă 
bordură şi privi peste umăr. Ezită, apoi îşi permise să dea 
frâu liber la două impulsuri, spunând: 

— Eşti un bărbat foarte bine, Nikolai Vasilievici. Ar trebui 
să fugi. Americancele ar leşina după tine. 

Şi adăugă: 

— Transmite-i salutări lui Viktor Androv! 

Ann îi făcu cu ochiul tânărului rămas cu gura căscată şi 
cobori din taxi. 

Merse de-a lungul coloanei de maşini care abia se târau 
şi apoi traversă Dosoris Lane cu ajutorul unui poliţist care 
opri un moment circulaţia pentru ea. După câteva minute 
ajunse în dreptul porţilor de la reşedinţa ruşilor şi privi pe 
alee la cabina de pază. Mai merse câteva sute de metri şi 
se opri la porţile domeniului lui Van Dorn. 

Se apropie de maşina parcată, şi omul de gardă aprinse 
luminile din interior. Ea se legitimă cu paşaportul. Deşi 
numele ei nu figura pe lista invitaţilor, el şi-o aminti vag şi, 
în plus, o cunoştea pe sora ei Katherine. 

— Îmi pare rău că nu pot să vă duc cu maşina, 
domnişoară Kimberly, spuse el. Să cer o maşină prin radio? 

— Nu, mă duc pe jos. 

Ezită, apoi întrebă: 

— Nicholas West a sosit deja? 

Omul îşi cercetă lista bătută la maşină: 

— Nu, doamnă. 

Ea îl salută cu o mişcare a capului şi se întoarse spre 
alee. Nicholas nu era la Clubul Princeton, nici la birou sau 
acasă. Ofiţerul de serviciu de la „Langley” fusese vag. Ea 
suspecta ceva, dar nu în felul unei îndrăgostite suspicioase. 

Inspiră adânc aerul nopţii calde, în timp ce urca aleea. La 
o cotitură a drumului, văzu casa mare, albă, pe creasta 
colinei. 

Se hotărâse să facă acest voiaj intempestiv din mai 
multe motive: Nick, telefoanele Katherinei, un telex de la 
O'Brien prin care îi cerea o informaţie secretă. Dar existase 
şi un element de intuiţie. Serviciul ei la NSA Munchen îi 
cerea să capteze mesaje din eter şi să le descifreze. Intr-un 
fel, în timp, această calificare tehnică se transformase, 
ajungând să devină o capacitate aproape telepatică. Ştia că 
în aer plutea ceva ce trebuia descifrat acum, şi nu era 
vorba de un mesaj de rutină. 

Uşile, care duceau în curtea interioară laterală se dădură 
în lături şi George Van Dorn intră în camera sa de lucru. Se 
uită la Abrams, părând mai surprins de costumul de in alb 
şi de sandale decât de piciorul bandajat, de zgărieturile de 
pe faţa lui sau de faptul că acesta era în viaţă. 

Van Dorn înclină din cap spre Katherine, apoi i se adresă 
lui Abrams: 

— Voiai să mă vezi? 

— Posibil, replică Abrams. 

Van Dorn era destul de experimentat în acest gen de 
şedinţe ca să înţeleagă starea psihologică a unui agent care 
tocmai se întorsese dintr-o misiune grea. Atitudinea lui era 
adesea arogantă, taciturnă şi de nesubordonare. 

— Stai jos, Abrams, spuse el. Să-ţi mai torn. 

— Am să rămân în picioare şi zic pas la băutură. 

Van Dorn se aşeză la birou. 

— Cum vrei să începi? 

— AŞ vrea să încep întrebând dacă ar mai trebui să fie 
cineva de faţă. 

— Ar trebui, dar nu e disponibil. 

— Ştiu despre Pat O'Brien, spuse Katherine. 

Van Dorn o privi, dar nu spuse nimic. 

— Ceea ce am descoperit e important, continuă Abrams. 
Vreau să fiu sigur că raportul meu ajunge la oficialități. 

— Poţi să fii sigur că n-o să ajungă, dacă eu nu cred că 
trebuie. 

— De unde ştiu că nu eşti de-al lor? replică Abrams. 

— Nu ştii. Ştii că intru în tiparul lui Talbot, aşa că 
suspiciunea e justificată. 

Abrams se gândi un moment şi răspunse: 

— N-am spus că ai putea fi Talbot. Pe Talbot l-am întâlnit 
deja. 

— Zău? zâmbi Van Dorn. 

— Da, l-am întâlnit. 

— Tony, cred că poţi să vorbeşti fără teamă, interveni 
Katherine. 

Van Dorn nu păru prea ofensat că trebuise să fie luat pe 
garanţie. 

— Pembroke m-a pus la curent cu treaba de la gară, îi 
spuse el lui Abrams. A fost o mişcare disperată din partea 
lor. 

Adăugă cu un surâs uşor: 

— Ce le-ai făcut, Abrams, de s-au pişat pe ei? 

— N-am făcut decât ce mi-a cerut prietenul dumitale 
Evans, răspunse Abrams. 

Scoase din buzunar o batistă împăturită şi o desfăcu pe 
biroul lui Van Dorn: 

— Se pare că e aur. 

Van Dorn luă câteva fragmente metalice între degete. 

— Aşa-i. Bună treabă. Fereastră sau uşă? 

— Uşă batantă. Ce înseamnă asta? 

Van Dorn îi ignoră întrebarea: 

— Te-au văzut când ai luat şpanul? 

— Nu. 

— Atunci cum te-au mirosit? Detectorul de minciuni? 

— M-au prins băgându-mi nasul. 

Van Dorn încuviinţă. 

— Bun. Ce altceva ai mai aflat? 

— Păi, mi s-a spus să verific prizele, aparatele de radio, 
televizoarele şi antena din curte. 

Van Dorn puse câteva întrebări şi-şi făcu unele 
însemnări, apoi ridică ochii: 

— Bună treabă, Abrams! Eşti coios! 

Se uită la Katherine. 

— Curajos! 

li spuse lui Abrams: 

— Dar nu de asta s-au hotărât să te omoare în pasajul de 
la gară. Ce-ai făcut, sau văzut, de i-ai adus în stare de una 

ca asta? 

Abrams se duse la perete, luă un tablou din cui şi-l puse 
pe biroul lui Van Dorn. Arătă cu degetul fotografia lui Henry 
Kimberly, privindu-l pe Van Dorn. 

Ochii acestuia se mutară de pe chipul lui Abrams pe 
chipul din fotografie şi înapoi, dar el nu rosti niciun cuvânt. 

Abrams luă degetul de pe fotografie, apoi o privi pe 
Katherine. 

Van Dorn se ridică încet şi-şi frecă fălcile mari. Se uită la 
Katherine şi-şi dădu seama că ea ştia şi credea. Se întoarse 
din nou spre Abrams şi dădu de câteva ori din cap până să 
reuşească să articuleze: 

— Da... Da... Dumnezeule! 

Întinse mâna, luă de pe birou paharul lui Abrams şi-l goli 
din două înghiţituri, apoi se aşeză din nou. 

Abrams îl urmări cu atenţie pe Van Dorn, a cărui paloare 
era înlocuită de culoarea normală, înfloritoare. li spuse: 

— Mai sunt şi altele, dar nu merg mai departe până nu 
primesc nişte răspunsuri. 

Van Dorn se ridică din nou: 

— Uite, Abrams. Apreciez foarte mult ce-ai făcut, dar nu 
intră în vederile mele să fac destăinuiri agenţilor de teren. 

— Păi, nici în vederile mele nu intră să fiu aşa ceva. l-am 
făcut un serviciu unui om pe care-l respect. Am descoperit 
ceva de importanţă imediată. Vreau să-ţi spun despre ce e 
vorba, dar mai întâi aş vrea să-mi spui dumneata pentru ce 
mi-am riscat viaţa. 

Van Dorn ezită. 

— George, spuse Katherine, şi eu aş vrea să ştiu ce 
dracu' se petrece! 

Veni spre el: 7ată/ meu e în vecini, pentru numele lui 
Dumnezeu! Au murit oameni... 

Van Dorn ridică o mână şi-şi plecă fruntea gânditor, apoi 
zise: 

— Bine, am să-ţi spun. 

— Te rog, spune-mi repede, zise Abrams. Nu cred că ne-a 

mai rămas prea mult timp. 

Van Dorn îl privi: 

— Ştiu. E foarte aproape. Chestie de zile sau săptămâni... 

— Nu. E chestie de ore. 

— Ce? 

— Ai pe cineva la guvern sau în armată pe care poţi să-l 
suni? 

Van Dorn dădu încet din cap. 

— Ore? De unde ştii? 

Se uită la Abrams şi spuse: 

— Înţelege, Abrams că nu pot să strig pur şi simplu 
„Lupul!” - o alarmă generală costă zeci de milioane de 
dolari... Nu vreau să mă fac de râs. Nu-mi ajunge simplul 
fapt că l-ai văzut pe Henry Kimberly. Am nevoie de ceva 
care să indice că a început numărătoarea inversă. Spune- 
mi ceva în sensul ăsta, Abrams, şi am să sun... şi am să-ți 
spun despre ce e vorba. 

— O.K., răspunse Abrams, uite ce-mi spune mie că a 
început numărătoarea inversă: subsolul vecinului dumitale 
e plin de ruşi, care nu s-au dus acolo să repare o siguranţă 
arsă. 

Van Dorn îi aruncă o privire rapidă Katherinei, apoi ocoli 
repede biroul. 

— Eşti sigur, Abrams, i-ai văzut? 

Acesta scutură din cap: 

— Nu, nu i-am văzut. Mi-a spus-o o fetiţă. Mi-a confirmat- 
o o fată mai mare. 

Se explica pe scurt. 

Când Abrams termină, Van Dorn rămase nemişcat, cu 
capul aplecat Abrams văzu că era zguduit „Şi, de ce n-ar 
fi?” îşi zise el. „Ce a auzit echivalează cu sirena unei alarme 
aeriene”. 

Van Dorn întinse mâna după telefonul de pe birou şi 
formă un număr. Vorbi în receptor: 

— Sunt George Van Dorn. 

Urmă fraza de identificare: 

— „Am trecut prin foc şi apă.” Daţi-mi-l pe Pegasus, vă 
rog. 

Van Dorn ascultă, apoi spuse: 

— Atunci, găsiţi-l şi să mă sune acasă. Situaţie Omega. 
Da. 

Închise şi se uită la ceas: 

— Pegasus răspunde întotdeauna la mesaje în mai puţin 
de zece minute. 

Abrams se întrebă cine era Pegasus şi unde se afla dar 
ştia că n-avea niciun rost să întrebe. 

— O'Brien m-a lăsat odată să înţeleg că ameninţarea nu 
e un război nuclear şi, probabil, nici unul chimic sau 
biologic. Asta elimină trei cavaleri moderni ai Apocalipsului 
şi ar trebui să ne simţim uşuraţi. Dar, ştiind ce capacitate 
avem să inventăm moduri noi de a ne autodistruge, pe 
undeva eu nu mă simt uşurat, zise Abrams. 

Van Dorn încuviinţă. 

— Mai există şi al patrulea Cavaler, spuse el. 

Luă un trabuc şi-i muşcă vârful. 

— A auzit vreunul dintre voi de IEM - impulsul 
electromagnetic? 

Abrams dădu prudent din cap: 

— Unii ziarişti îi spun Impulsul Judecăţii de Apoi. 

— E ceva în legătură cu o explozie nucleară în spaţiu, 
adăugă Katherine. 

— Da, aşa e, replică Van Dorn. Dar pericolul în sine nu e 
nuclear. Oamenii ăia care se ascund în subsol la vecini se 
ascund de noi, nu de explozia nucleară. Explozia, când va 
veni, dacă va veni, va fi undeva deasupra statului Omaha, 
la o altitudine de aproape cinci sute de kilometri. N-o să fie 
niciun nor în formă de ciupercă, nici undă de şoc, nici 
căldură, nici radiaţii, niciunul dintre factorii distructivi ai 
exploziei termonucleare. Va fi numai un fulger de lumină pe 
cer, apoi... 

— Apoi, ce? întrebă Katherine. 

— Apoi, ca să-l parafrazez pe lordul Grey, se vor stinge 

luminile în toată America de Nord. Şi nu cred că le vom mai 
vedea aprinse cât timp vom mai trăi. 

Se lăsă o tăcere, apoi Abrams întrebă: 

— Ăsta-i un soi de fenomen electric? Ca o furtună cu 
descărcări electrice? 

— Da, încuviinţă Van Dorn. E un fenomen complex; o 
capcană tehnologică, descoperită la începutul anilor '60, pe 
vremea ultimelor noastre teste nucleare la mare altitudine. 
Descoperită, din nefericire, şi de ruşi, cam în acelaşi timp. 

Van Dorn îşi aprinse trabucul, apoi spuse: 

— Se pare că se întâmplă aşa: la o explozie nucleară în 
afara atmosferei, radiaţiile gama eliberate de aceasta 
lovesc moleculele din aer şi produc ceea ce se numeşte 
electroni Compton. Electronii ăştia capătă o mişcare de 
rotaţie în jurul liniilor de câmp magnetic ale Pământului şi 
emit un impuls electromagnetic. Toate aparatele electrice 
şi electronice din ţară, inclusiv ceasul de la mâna ta, 
Abrams, devin un paratrăsnet pentru impulsul ăsta. Nu va 
mai rămâne practic nimic în funcţiune, începând de la 
centralele nucleare, reactoarele avioanelor, motoarele 
autovehiculelor şi până la cazanele de încălzire de acasă. 

Van Dorn făcu o pauză, apoi spuse: 

— E cam greu, nu-i aşa, să-ţi imaginezi proporţiile 
catastrofei. 

Se uită la telefon, ca şi cum ar fi vrut să-şi sublinieze 
ideea. 

Tăcură toţi trei, apoi Abrams rosti în şoaptă: 

— Presupun că există sisteme de protecţie pentru asta? 

— Se pare că amicii de alături şi-au testat sistemele de 
protecţie împotriva IEM cu trăsnete şi presupun că ticăloşii 
cred că sunt protejaţi destul de bine. Totuşi, nimeni nu 
poate să fie sigur până n-a trecut printr-o furtună IEM reală, 
răspunse Van Dorn. 

— Dar militarii? întrebă Katherine. 

— Ei au identificat pericolul cu întârziere, răspunse Van 
Dorn, şi ce au reuşit să facă pentru fortificarea sistemelor 

vitale e prea puţin şi prea târziu. Numai unul dintre cele 
patru puncte de comandă aeropurtate ale Preşedintelui e 
protejat împotriva IEM, de exemplu. 

Van Dorn trase cu degetul prin şpanul de aur de pe birou. 

— Asta, că veni vorba, conduce IEM-ul şi-l împiedică să 
treacă prin spatiile din jurul uşilor şi al ferestrelor. 

„Echivalentul ştiinţific al usturoiului sau al aghiasmei”, 
gândi Abrams şi întrebă: 

— Dar lămpile cu vid? 

Van Dorn trase din trabuc. 

— Asta-i încă o ironie. Lămpile radio de tip vechi sunt de 
vreo zece milioane de ori mai rezistente la IEM decât 
circuitele integrate care le-au înlocuit. 

Van Dorn rămase pe gânduri, apoi continuă: 

— S-ar putea ca sovieticii să nu fi descoperit IEM-ul 
înaintea noastră, dar e al dracului de sigur că au acţionat 
mai devreme. Ţii minte „Foxbat”-tul rusesc, MIG-ul 25 cu 
care a fugit un rus în Japonia în 1976? La vremea aceea era 
cel mai avansat avion de luptă din lume. Ai noştri l-au făcut 
bucățele şi au descoperit că cea mai mare parte a avionului 
era la nivel tehnologic ultramodern. Dar, electronica situată 
în apropierea fuselajului era bazată pe lămpi cu vid. La 
început, tehnicienii americani au fost uluiţi de o aparatură 
atât de primitivă. Dar, mergând spre interiorul avionului, au 
descoperit că sovieticii posedau şi tehnologia circuitelor 
integrate. Atunci, de ce lămpile? Ei bine, acum ştim. 
Electronica aflată cel mai aproape de exteriorul avionului şi 
care ar fi atras IEM-ul fusese înadins proiectată pe bază de 
lămpi cu vid. A fost prima dovadă concretă că ei luau IEM-ul 
în serios. Israelienii au descoperit chestii similare la 
echipamentele ruseşti capturate de ei. Trebuie să plecăm 
de la ideea că cea mai mare parte a arsenalului rusesc e 
proiectată ţinând seama de IEM. 

— Se pare că şi casa lor de alături e proiectată să reziste 
la furtună, spuse Abrams. Presupun că acolo va fi un centru 
de comandă şi control, după atacul cu IEM. 

Van Dorn încuviinţă. 

— Casa asta €...? întrebă Katherine. 

Van Dorn clătină capul: 

— Nu, şi n-am nici măcar un adăpost antiaerian. Eu nu- 
mi fac planuri pentru cazuri de dezastru, eu previn 
dezastrele. 

Abrams se gândi un moment, apoi se uită la Van Dorn: 

— Vecinătatea atât de apropiată cu dumneata trebuie să- 
i cam neliniştească... E posibil să fi planificat ceva special 
pentru casa asta? 

— Sunt aproape sigur că da, răspunse Van Dorn. 

Dădu din cap ca pentru sine şi adăugă: 

— Am planificat şi eu ceva special pentru ei, şi nu-i vorba 
de spectacolul meu obişnuit de sunet şi lumină. Am să le 
cam sparg porţile într-un stil care nu e al unui bun vecin. 

Zâmbi într-un fel pe care Abrams îl consideră poznaş şi 
sinistru în acelaşi timp. Van Dorn adăugă: 

— Problemele majore ale politicii planetare pălesc în faţa 
ciorovăielilor meschine ale unor vecini dezbinaţi. Dacă 
trebuie să-mi sfârşesc zilele, am să iau cu mine o groază 
dintre ticăloşii ăştia. 

Van Dorn nu intră în detaliu referitor la ce trebuia făcut 
cu vecinii săi neprietenoşi şi nici Abrams nu-l întrebă nimic. 
Încăperea era atât de liniştită, încât se auzea ticăitul 
ceasornicului de pe polita căminului. Se auzeau şi 
zgomotele înăbuşite ale oaspeţilor lui Van Dorn care 
aclamau spectacolul pirotehnic. Katherine, observă Abrams, 
părea tristă, dar nu descurajată, ca şi cum ar fi pierdut la 
tenis un set, dar nu încă şi meciul. 

Van Dorn îl privi îndelung pe Abrams, apoi îi spuse: 

— Te-am trimis acolo numai ca să ne confirmi unele 
suspiciuni. Nu aşteptam de la tine să stai la o parolă cu 
Henry Kimberly sau să descoperi că oamenii lor nu s-au 
întors cu autobuzele în Manhattan. Frumoasă treabă! 

Abrams mulţumi pentru compliment dând scurt din cap şi 
spuse: 

— Aş zice că evenimentele din ultimele câteva zile sau 
săptămâni - pe care dumneata şi prietenii dumitale le-aţi 
precipitat - i-au speriat. Poate că iau împins să treacă la 
acţiune. 

Van Dorn îşi studie vârful trabucului aprins. 

— Da, ultima ironie. l-am forţat să acţioneze. Poate 
înainte de a fi fost gata. 

— N-am impresia că noi am fi gata, observă Abrams. 

— Da, mă rog... dar suntem avertizaţi. 

— Nu s-ar putea, George, spuse Katherine, ca ăsta să fie 
numai un exerciţiu? Un test, ca să vadă dacă-şi pot 
ascunde oamenii la Glen Cove fără să fie detectaţi? 

Van Dorn clătină din cap: 

— Dimpotrivă. In mod normal, n-ar trebui să ascundă pe 
nimeni. Ar coordona pur şi simplu furtuna IEM cu weekend- 
ul obişnuit la Glen Cove. Am ştiut întotdeauna că ruşii ar 
prefera să programeze un război termonuclear sau un atac 

cu IEM într-un weekend. Oamenii lor din Washington şi San 
Francisco ar fi şi ei la ţară, iar reacţia americană la alarme 
roşii, indiferent ce vi s-ar spune, e cu două sau trei minute 
mai lentă în weekend-uri. De exemplu, Pegasus nu m-a 
sunat şi au trecut - se uită la ceas - douăsprezece minute. 

O privi pe Katherine: 

— Nu, aş vrea să cred că e un exerciţiu, dar faptul că i-au 
ascuns pe oamenii ăia aici, la Glen Cove, într-o noapte când 
trebuiau să fie toţi înapoi în Manhattan, îmi spune că 
lucrurile se vor petrece în noaptea asta. DI Abrams are 
dreptate. 

Katherine încuviinţă. 

— Mă întreb de ce şi-au dat ruşii atâta osteneală să-şi 
asigure clădirea împotriva IEM, spuse Abrams. De ce să nu 
tragă şalterul principal şi să scoată toate siguranţele cu 
câteva minute înainte de furtună? 

— Nimeni nu e sigur că întreruperea curentului electric 
va proteja complet componentele electrice, răspunse Van 
Dorn. Dar, chiar dacă ar fi aşa, ruşii n-ar trage şalterul 
principal, fiindcă FBl-ul le urmăreşte consumul de curent şi 
l-ar alarma pe Preşedinte în cinci secunde. 

Abrams îşi aruncă ochii prin cameră, de parcă ar fi luat 
notă de toate aparatele electrice. 

Van Dorn păru că înţelege la ce se gândea. 

— Da, viaţa ar fi complet diferită. Am muri de frig, în 
întuneric. 

Îşi privi biroul: 

— Până şi calculatorul meu de buzunar şi-ar da sufletul. 

— Se pare că suntem fără apărare, spuse Abrams - dar 
am putea măcar să dăm o contralovitură? 

Van Dorn se pregăti să răspundă, dar sună telefonul şi el 
ridică receptorul: 

— Van Dorn. Da. 

Repetă fraza de identificare, ascultă un moment apoi 
spuse: 

— Păi, unde dracu' e? Nu, nu vă dau informaţia. Unicorn 

e acolo? Centaur? Repet, e o situaţie Omega. 

Van Dorn dădu de câteva ori din cap, ascultând. 

— Foarte bine. Perfect. Eu sunt tot aici. Să mă sune unul 
dintre ei. 

Închise şi se uită la Abrams şi la Katherine. 

— Pegasus e, inexplicabil, de negăsit. Unicorn sau 
Centaur mă sună curând. Între timp, au acceptat concluzia 
mea că este o alarmă Omega şi lucrurile se mişcă. 

Katherine întoarse deodată capul spre fereastra din 
spatele lui Van Dorn şi ochii i se măriră. 

Van Dorn se uită repede peste umăr şi întrebă: 

— Ce e? 

Ea inspiră adânc şi rosti: 

— Am... am crezut... Trebuie să fi fost un fulger. 

Van Dorn îşi umezi buzele şi spuse: 

— Mă rog, luminile încă ard, aşa că trebuie să fi fost un 
fulger. Dar probabil că aşa o să arate... Ce ghinion ca 
tocmai în noaptea asta să avem descărcări electrice! 

— Nu sunt sigur dacă e ghinion sau ironia naturii, replică 
Abrams. 

— Orice-ar fi, e-al dracului de enervant, adăugă 
Katherine. 

Van Dorn îşi drese glasul. 

— Acum nu mai pot să fac mare lucru. Ai adus vorba 
despre o contralovitură. Este o întrebare complicată. Am 
putea? Am dori? Ar trebui? 

— Ce vrei să spui cu „ar trebui”? întrebă Katherine. 

— E o problemă morală, răspunse Van Dorn. Preşedintele 
va trebui să fie convins că ruşii au fost aceia care au 
declanşat furtuna IEM. Şi va avea de decis dacă o ripostă 
nucleară cu forţe ciuntite ar putea servi vreunui scop, în 
afară de acela de pretext pentru o contralovitură sovietică 
masivă. 

— Înţeleg... dădu Katherine uşor din cap. 

— Cum o să ajungă la noi dispozitivul nuclear care 
urmează să producă furtuna IEM? întrebă Abrams. 

Presupun că orice rachetă care ar pleca din Rusia ar fi 
detectată imediat. 

Van Dorn îşi stinse trabucul. 

— Asta-i problema: nu ştim. Ce ştim e că un submarin 
sovietic aflat în vecinătatea coastelor Californiei poate să 
lanseze o rachetă care să explodeze deasupra centrului 
Statelor Unite, la înălţimea necesară pentru a produce o 
furtună electromagnetică - timp de zbor trei până la patru 
minute. Chiar înainte ca lansarea să fi fost confirmată, ar fi 
prea târziu pentru a acţiona. Reţeaua de comandă, control 
şi comunicaţii - adezivul care ţine tot programul nostru 
nuclear în picioare - va fi distrusă. Şi atunci, s-a terminat. 
Cum a zis un general de aviaţie, următorul război va fi 
câştigat de partea care va rămâne la urmă cu două radiouri 
în funcţiune. 

Abrams se duse la fereastra mare şi privi dincolo de 
peluza aglomerată, dincolo de cortul vărgat şi de mese, 
dincolo de strălucirea luminilor petrecerii, acolo unde panta 
înverzită se întâlnea cu cerul nocturn. O rachetă destul de 
mare se ridică din adâncimea piscinei goale, cu coada de 
foc strălucind pe cerul negru, şi explodă într-un mănunchi 
orbitor de particule aurii. Se întoarse cu spatele la fereastră 
şi spuse: 

— Într-adevăr, propria noastră tehnologie avansată - 
microcipurile, calculatoarele şi  tranzistorii de care 
depindem atâta - ne face vulnerabili. Dacă noi am dezlănţui 
în replică o furtună electromagnetică deasupra Uniunii 
Sovietice, consecinţele pentru ei n-ar fi atât de catastrofale. 

— Corect, răspunse Van Dorn. Este unul din cazurile în 
care primitivismul prezintă un avantaj clar. Nu poţi să arzi 
microcipurile şi calculatoarele unei ţări care nu le are. ŞI 
dacă le are, dar nu depinde de ele, atunci oamenii ei nu 
sunt aşa de vulnerabili cum suntem noi. 

Van Dorn luă calculatorul de buzunar şi-l privi, apoi 
spuse: 

— Orice civilizaţie are un călcâi al lui Ahile. Dacă am 

introduce o mană a orezului în China şi le-am distruge 
recolta, ar fi foamete în masă. Dacă ei ne-ar face nouă 
chestia asta, aproape nimeni n-ar băga de seamă. Vezi? 
Inţelegi de ce suntem în pragul dispariţiei? 

Abrams încuviinţă. 

Van Dorn o privi pe Katherine: 

— Într-o luptă pe viaţă şi pe moarte nu-i de ajuns să cauţi 
călcâiul lui Ahile, ai nevoie şi de arma corespunzătoare ca 
să loveşti mortal. 

Van Dorn se duse în spatele biroului. 

— Uneori, arma corectă e IEM-ul. Alteori e mana orezului. 

Deschise sertarul de sus al biroului. 

— Dar dacă eşti pe urmele unui vârcolac - puse ceva pe 
birou şi-şi retrase mâna - ai nevoie de un glonţ de argint. 

Katherine şi Abrams rămaseră cu ochii la glonţul 
strălucitor, de calibrul 45, stând vertical, ca o rachetă 
miniaturală gata de lansare. Van Dorn spuse: 

— Nu, nu-i al lui O'Brien. Îl am şi eu pe al meu. Şi mai 
există unul, pentru că erau trei Talbot! 

Privirea Katherinei se mută de la glonţ la faţa lui Van 
Dorn. 

— Trei...? 

— Da. De fapt, tatăl tău avea al treilea glonţ. 

Katherine nu răspunse. 

Van Dorn rosti în şoaptă: 

— Dar cred că ăsta are scris pe el numele lui, Kate. Ai 
avea ceva împotrivă dacă l-aş folosi? 

Katherine ezită numai un moment, apoi clătină din cap. 

Van Dorn încuviinţă, apoi luă glonţul în palmă şi-l băgă în 
buzunarul pantalonilor. 

— Indiferent ce se întâmplă în noaptea asta, zise el, un 
dezastru naţional sau miracol al supravieţuirii, Henry 
Kimberly va muri. Cum, asta o să discutăm mai târziu. 

Abrams privi profilul lui Van Dorn, observându-i pentru 
prima oară trăsăturile colţuroase, care nu erau aşa de 
vizibile din faţă. Poate că tipul arăta ca un basset bătrân, îşi 

spuse el, dar pe undeva, în străfundurile acestui trup ce 
înainta în vârstă, stătea la pândă un animal mult mai 
periculos. 

Tăcerea din încăpere fu spartă de soneria telefonului. 
Van Dorn luă receptorul şi trecu prin procedura de 
identificare. Ascultă, dând din cap şi notând câte ceva. 

— Trebuie să înţelegeţi, vorbi el în receptor, că unul 
dintre oamenii din jurul Preşedintelui, aflat cu el în 
weekend, James Allerton, este foarte probabil agent 
sovietic. 

Ascultă o secundă, apoi izbucni: 

— Da, fir-ar să fie, acel James Allerton. Câţi dracu’ ar 
putea să fie cu numele ăsta la Camp David, cu 
Preşedintele? Da, bine. Dar tot trebuie să vorbesc cu unul 
dintre cei trei. 

Mai ascultă puţin, apoi răspunse: 

— Bine - am dovezi concrete care indică un atac cu IEM, 
în noaptea asta. Dă-i bice, colonele! Da. Perfect. 

Închise telefonul şi-şi şterse fruntea cu batista. Ei, acum 
ştii şi de Allerton, dacă nu cumva bănuiai deja, spuse el 
uitându-se la Katherine. 

Ea clătină din cap: 

— Dumnezeule...! E prea mult... 

— Cine e al treilea? întrebă Abrams. 

Van Dorn ridică din umeri şi clătină din cap. 

— Nici măcar nu ştiu dacă mai trăieşte. Dar dacă ruşii 
ajung la Casa Albă, presupun că o să aflăm. 

Katherine îl privi pe Van Dorn: 

— George... Ce-o să se întâmple pe urmă? După atacul 
cu IEM? Vreau să zic... dacă nu se ajunge la un schimb de 
lovituri nucleare... ce urmează? Capitularea? Ocupaţia? Ce? 

— Gândeşti cam negativist, Katherine. 

— Oricum, spuse Abrams, e o întrebare bună. 

Van Dorn se uită la Abrams, apoi la Katherine, şi-şi dădu 
seama cum stăteau lucrurile între ei. Zâmbi, şi Katherine 
păru jenată. Abrams se strădui să rămână impasibil. Van 

Dorn se duse la seiful din perete şi se întoarse cu un dosar 
cu coperte de carton. Il deschise şi scoase un teanc de 
hârtii, punându-le pe birou în faţa lui Abrams. 

— Poţi să citeşti? 

Abrams privi literele chirilice dactilografiate şi citi: 

— Raport cu privire la naționalizarea şi administrarea 
industriei de confecții din New York. 

ÎI privi întrebător pe Van Dorn. 

— Nu-i o lectură interesantă în sine şi pentru sine. 
Interesant e însuşi faptul că există un asemenea raport, 
spuse Van Dorn. 

Katherine se uită la dosarul gros. 

— De unde-l ai? 

Van Dorn îşi permise un zâmbet: 

— De la un delincvent juvenil din partea locului. 

Le povesti despre Stanley Kuchik şi adăugă: 

— Puştiul zice că erau zeci de fişete pline cu hârtii. Dacă 
ar fi fost în stare să citească ruseşte, ar fi putut să pună 
mâna pe ceva mai interesant, poate pe planurile privind 
sistemul juridic şi judecătoresc... deşi nu cred că ar mai 
avea vreo importanţă. 

Abrams întoarse câteva file. Era aici o coincidenţă 
stranie, îşi spuse el; părinţii lui activaseră în mişcarea 
muncitorească din industria de confecţii, şi ar fi fost de 
acord cu această expropriere. 

Van Dorn scoase din dosar câteva fotografii şi le împinse 
peste birou: 

— Puştiul a făcut şi fotografii. Astea sunt panourile 
electrice din subsol. Nu-i chiar o surpriză. Dar CIA a fost 
fascinată de ideea că am reuşit să intrăm şi să ieşim din 
subsolul lui Ivan. 

Van Dorn chicoti: 

— Nu le-am spus că am pus mâna pe astea pur şi simplu 
printr-o întâmplare. 

Îi mai arătă lui Abrams o fotografie: 

— Pe grasul ăsta îl recunoşti? 

— Androv,  încuviinţă Abrams.  Aşa-zisul ataşat cu 
probleme culturale. 

— Da, şi tipul de lângă el e Valentin Metkov de la Secţia a 
5-a a KGB-ului. Crimă SRL. 

Katherine studie chipurile din fotografie. Androv părea 
absolut inofensiv, iar Metkov foarte sinistru. Dar părea să 
nu existe nici o legătură între aspectul şi purtarea lor. 

— Metkov nu e un executant, continuă Van Dorn. Este un 
ofiţer cu o funcţie înaltă, care dirijează lichidări în masă. A 
lucrat în Polonia, în Afganistan şi în Republica Sovietică 
Lituaniană - oriunde KGB-ul a avut mână liberă să-i 
prelucreze pe duşmanii statului sovietic. N-am crezut 
niciodată că am să-l văd şi în America. E mesagerul morţii. 

— Cine-i mesagerul morţii? 

Se întoarseră cu toţii spre uşă şi o văzură pe Ann 
Kimberly, care intrase în încăpere. 

— Cine-i mesagerul morţii, George? Sper că nu eu? 

Se lăsă o tăcere uimită, apoi Van Dorn spuse: 

— Unul dintre vecinii mei, Valentin Metkov de la Secţia a 
5-a plănuieşte să ne omoare pe toţi, Ann. 

— Păi bine, George, de ani de zile te rogi pentru asta! 

Zâmbi: 

— Bună, Kate. Am impresia că am sosit la momentul 
potrivit. Asta-i noul tău prieten, Tony? Bună! Am pierdut 
mult? Dă-mi ceva de băut, te rog, George! Am impresia că 
o să-mi trebuiască. 


> Sly 

Ann Kimberly stătea pe marginea măsuţei, cu paharul de 
whisky în mână. 

— Vorbesc ca o logodnică suspicioasă? întrebă ea. Mă 
simt ca o proastă, să vin de dincolo de ocean ca să-mi caut 
prietenul. 

Katherine, care se afla în faţă ei, răspunse: 

— Nu, nu-i o prostie. Peter putea să dispară cu 
săptămânile, dar slujba lui Nick şi... şi firea lui pledează 
împotriva unei dispariţii întâmplătoare. 

Van Dorn era insensibil la bârfa femeilor. Nicholas West 
era unul dintre cei mai protejaţi oameni din ţară. 

— Probabil că, în urma a tot ce se întâmplă, spuse el, 
Compania l-a retras pur şi simplu, ca să-i asigure protecţia. 
O să auziţi curând de el. 

Ann ar fi vrut să arate că nu era o puştoaică isterică; ea 
era prima pe lista de contacte a lui Nicholas West, şi era în 
meserie. Dar spuse cu totul altceva: 

— Hai să trecem la ce vă preocupă. 

Se aplecă înainte: 

— Spuneţi-mi tot ce ştiţi. 

Van Dorn schimbă o privire rapidă cu Katherine, care se 
întoarse spre soră-sa şi-i spuse: 

— În primul rând, trebuie să-ţi spun că tata trăieşte. 

Ann nu păru să aibă vreo reacţie, dar Abrams, care 
stătea lângă ea, văzu cum paharul era cât pe-aci să-i 
alunece din mână. 

— E la vecini, Ann, continuă Katherine. E un transfug. Un 
trădător. 

— El e Talbot, spuse Ann. 

— El e Talbot, răspunse Katherine. 

Ann dădu gânditoare din cap, ca şi cum ar fi vrut să 
păstreze informaţia pentru o utilizare viitoare. 

— Mai sunt doi, ştiţi, spuse ea şi se uită la Van Dorn. Ai 
primit un telex din Anglia, acum câteva ore? 

Van Dorn încuviinţă: 

— De la contactul nostru din MI5. Deschise un sertar al 
biroului şi trase un mesaj descifrat. „Ca răspuns la 
solicitarea dumneavoastră: Apel din New York, trecut prin 
centrala locală, Tongate, pentru Brompton Hall, ora şapte 
p.m., ora voastră. Durata opt minute. Apel de la Brompton 
Hall pentru New York la şapte patruzeci şi trei p.m., ora 
voastră. Durata şase minute. Ambele convorbiri cu aceeaşi 
persoană din New York, hotel „UN Plaza”. Solicitări în 
continuare?” 

Van Dorn ridică ochii şi spuse: 

— Cam la un sfert de oră după convorbirea cerută de 
Brompton Hall, vecinii au anunţat un incendiu. 

Se întoarse spre Abrams: 

— Cred că ştiu ce s-a întâmplat, dar poate încerci tu să 
reconstitui. M-aş simţi mai bine s-o aud de la un poliţist. 

Abrams nu fu flatat de invitaţia de a se produce, dar luă 
cuvântul: 

— Persoana de la hotelul „UN Plaza” era James Allerton. 

Îl văzu pe Van Dorn încuviinţând. 

— Allerton ar fi vrut să acopere urmele convorbirilor, dar 
timpul era scurt, şi el era puţin agitat. Aşa că a mers pe 
ideea că n-o să verifice nimeni. Ora primei convorbiri cu 
Brompton Hall coincide cu ora când ar fi putut să afle 
pentru prima dată despre agendă şi despre scrisoarea de la 
Wingate. Probabil de la Thorpe, care aflase de la Katherine. 
Rămase cu ochii la Van Dorn. 

— Nu suntem siguri că Allerton şi Thorpe ştiau unul 
despre altul, spuse Van Dorn. Dar informaţia a ajuns la 
Allerton, într-un mod sau altul, ca urmare a discuţiei lui 
Thorpe cu Katherine, iar orele corespund. Continuă! 

Abrams se gândi un moment şi spuse: 

— Allerton a vorbit opt minute cu lady Wingate sau cu 
nepotul ei. Încerca probabil să stabilească dacă numele său 

era menţionat în agendă în vreun context negativ. 

Abrams făcu o pauză înainte de a continua: 

— Asta presupune că Allerton credea că agenda e reală, 
deşi mi s-a spus de curând că nu era. 

Se uită la Katherine, apoi îi spuse lui Van Dorn: 

— Allerton n-a ştiut niciodată că el şi Kimberly erau de 
aceeaşi parte a baricadei - ceea ce e normal în cazuri din 
astea. 

Van Dora încuviinţă: 

— Allerton era tare speriat, şi asta a şi fost ideea 
agendei. Sau, ca să folosesc metafora, vârcolacul a simţit 
pericolul, dar, spre deosebire de sălbăticiunile reale, n-a 
fugit de el, a fugit spre el. 

Abrams îşi aprinse o ţigară şi trase câteva fumuri înainte 
de a continua: 

— Allerton trebuie s-o fi convins pe Eleanor Wingate că 
lucra cu Carbury, O'Brien şi Katherine şi că erau cu toţii 
îngrijoraţi pentru siguranţa ei, sau ceva în genul ăsta. 
Bineînţeles, Allerton era în căutarea fotocopiei agendei. 

Abrams urmări fumul care se ridica din ţigară. Era 
conştient de tăcerea absolută din încăpere. Era conştient şi 
de contrastul uimitor dintre omul pe care-l întâlnise la 
dineul OSS şi pe care-l văzuse la televizor, şi omul pe care-l 
descria acum; dar asta era în firea vârcolacului. 

— Allerton a trimis pe cineva la Brompton Hall, şi acelaşi 
lucru l-a făcut şi O'Brien, spuse Abrams. Orele sunt 
apropiate şi e greu de spus cine a ajuns primul, dar Eleanor 
Wingate i-a primit pe amândoi. Abrams îşi reaminti un rând 
din scrisoare şi observă: Trebuie să fi fost la fel de derutată 
ca în 1945, când doi indivizi s-au prezentat separat la 
Brompton Hall, având aceeaşi misiune, de a recupera 
hârtiile lui Henry Kimberly. 

Van Dorn încuviinţă din nou: 

— În orice caz, omul lui Allerton a omorât-o pe Eleanor 
Wingate, pe nepotul ei şi pe omul lui O'Brien. Poate că i-a... 
interogat înainte şi poate că a recuperat fotocopia agendei. 

Apoi l-a sunat pe Allerton şi i-a raportat. La cinsprezece 
minute după convorbire, casa a fost cuprinsă de flăcări. 

Îl privi pe Abrams: 

— Mă linişteşte faptul că ai ajuns la aceleaşi concluzii. 

Adăugă: 

— Nu putem să-l condamnăm pe James Allerton pe baza 
dovezilor privind convorbirile telefonice, dar putem să-l 
ucidem. 

Abrams nu răspunse direct la propunerea de asasinat, 
dar spuse: 

— Şi James Allerton e în momentul de faţă cu 
Preşedintele, la Camp David? 

Van Dorn râse fără veselie: 

— Mă tem că da. De parcă n-am avea destule griji. 

— Ce griji avem, George? întrebă Ann. 

— O mulţime. Al treilea Talbot, de exemplu. Dar n-am 
nicio dovadă că măcar mai trăieşte. 

O privi pe Ann. 

— Eu cred că da, replică ea. Dar n-aş vrea să comentez 
acum. Inainte să-mi spuneţi ce mai aveţi pe suflet, am să 
vă spun eu că n-a fost niciun trafic radio neobişnuit între 
Moscova şi Washington, Manhattan sau Glen Cove. Numai 
chestii banale în eter - rahaturi administrative. De exemplu, 
i s-a aprobat concediu lui Androv. Se folosesc coduri 
diplomatice de mâna a doua, nu prea multe chestii 
complicate, ultrasecrete. Am făcut o analiză pe calculator şi 
se pare că ori de câte ori s-a întâmplat asta în trecut - 
aproape de fiecare dată de la blocada Berlinului din 1948 şi 
până acum -, de obicei, dar nu întotdeauna, înseamnă că 
ticăloşii pun ceva la cale. Noi îi spunem LDF: Liniştea 
Dinaintea Furtunii. 

— Pe-aici n-au fost prea liniştiţi, observă Van Dorn. 

— Totodată, continuă Ann, am prins o breşă şi am 
împărţit astă-seară un taxi cu cel mai sexy rus pe care mi- 
au căzut ochii vreodată. 

Le povesti pe scurt, apoi adăugă: 

— Când văd un curier cu rang evident înalt chinuindu-se 
aşa într-un taxi, cu servieta diplomat neprinsă cu cătuşă de 
mână, încercând să pară neoficial, atunci devin puţin 
suspicioasă. L-aş fi jefuit pentru doi cenți. 

Zâmbi: 

— Dar părea un dur. Şi nu orice curier duce planul de 
bătaie pentru al treilea război mondial, nu? 

— Nu, dar cred că ăsta îl ducea, replică Van Dorn. 

— Păi, dac-aş fi ştiut... dar, hai, s-auzim, George! 

— Bun... . 

Sună telefonul, şi Van Dorn îl ridică şi ascultă. Işi spuse 
fraza de identificare, răspunse, apoi puse câteva întrebări şi 
închise repede. Spuse: 

— Mă rog, nu vor să-mi spună prea multe pe o linie 
neasigurată, dar au vrut să ştiu că s-a ridicat gradul alarmei 
şi că Preşedintele a fost informat. Se uită la paravanul din 
faţa nişei. O să-mi transmită mai târziu detalii, codificate, 
prin telex. 

O privi pe Ann: 

— Ei, eşti dispusă să mai afli nişte veşti rele? 

— Din astea prosper eu, George. Dă-i drumul! 

Abrams o urmări pe Ann Kimberly, în timp ce Van Dorn o 
punea la curent cu problemele de fond. Ea puse câteva 
întrebări şi făcu scurte comentarii. Abrams văzu că era 
promptă, inteligentă şi cunoscătoare. Totodată, era 
atrăgătoare. Tenul îi era ca al surorii ei, dar avea părul mai 
scurt şi corpul mai plin. Ştia că era şi cu trei ani mai mare. 
In timp ce Katherine iradia o senzaţie de om trăit în aer 
liber, Ann arăta ca şi cum ar fi petrecut prea mult timp în 
instalaţii subterane, şi bronzul ei, cât era, provenea 
probabil de la whisky-ul învechit în butoaie de lemn. 

Ca personalitate, Ann Kimberly era ceva mai flexibilă şi 
mai deschisă decât sora ei, şi mai înclinată spre tachinărie 
şi blasfemie. li spusese deja lui Van Dorn că se îngrăşase 
prea mult şi că Kitty îşi căuta un amant, şi îi dăduse de 
înţeles că petrecerile lui erau plicticoase. 


- 520 - 


De asemenea, nu părea deosebit de îngrijorată de vestea 
pe care i-o dăduse Van Dorn, că America putea să fie 
atacată în orice moment; dar Abrams vedea că îl crezuse. 

Se întrebă cum ajunseseră Ann Kimberly şi Nicholas West 
să fie împreună, şi cum de reuşiseră să rămână împreună. Il 
izbi gândul că Ann Kimberly şi Peter Thorpe se potriveau 
mai bine unul cu altul decât Thorpe cu Katherine, cel puţin 
la suprafaţă. 

Ann zăngănea cuburile de gheaţă în pahar şi se servea 
de pe tava cu aperitive aflată pe măsuţă, purtând un dialog 
rapid cu Van Dorn. 

— Aşadar, Preşedintele nu poate să ordone o lovitură 
nucleară? întrebă Van Dorn. 

— Aşa e, George. Preşedintele n-o să mai aibă 
posibilitatea să transmită aşa-zisul Mesaj de Acţiune 
Urgentă, după ce o să trecem printr-o lobotomie 
electronică. 

Ann se ridică şi privi prin încăpere, apoi spuse: 

— Dar am să vă spun tuturor o informaţie din categoria 
celor mai înalte secrete de stat: militarii au prevăzut 
problema IEM-ului şi l-au convins pe Preşedinte în cazul în 
care ar interveni pana generală de curent, lipsa 
comunicaţiilor să fie semnalul de lansare. Se numeşte 
ALARM - Auto-Launch Response Mode”. E un răspuns şi 
mai rapid decât LAW - Launch on Warning”. 

— Tâmpiţii din armată ar fi obligaţi să vorbească 
englezeşte dacă n-ar avea acronimele lor, adăugă ea. 

Inspiră adânc şi spuse: 

— Ca să vorbesc mai poetic, tăcerea radiourilor va fi, ce 
ironie! ultima chemare la arme. 

Se uită la chipurile care o priveau şi adăugă, ca să fie 
sigură că o înţeleseseră: 

— Căderea comunicaţiilor echivalează cu lansarea. Bum! 


22 Auto-Launch Response Mode - ripostă declanşată automat (n. tr.). 


23 Launch on Waming - Declanşare la avertizare. 

Auf wiedersehen, lume, cum se zice în bătrâna şi vesela 
Germanie. 

Îşi goli paharul şi i-l întinse lui Van Dorn: 

— Una mică, George. Danke. 

Van Dorn luă paharul şi se duse încet la bar. 

Abrams o privi, concentrându-se asupra ochilor. La 
început crezuse că e puţin ameţită, sau nebună, apoi îşi 
zise că probabil puţin îi păsa. Dar privirile li se întâlniră, şi 
el îşi dădu seama că îi păsa foarte mult. Trebuie să fi fost, 
gândi el, felul în care vorbeau colegii ei despre anihilarea 
nucleară, ca şi cum ar fi fost vorba de vreun război din 
trecut, nu despre următorul. Într-adevăr auf wiedersehen! 
Nu şi dacă mai putea face ceva. 

— Presupun că ruşii ştiu asta, spuse Van Dorn dându-i lui 
Ann paharul. 

Ea închină: 

— Pentru whisky-ul bun de Kentucky! 

Înclină paharul şi luă o înghiţitură, apoi se uită la Van 
Dorn: 

— Da, li s-a spus. Altfel ce descurajare ar produce o 
ameninţare? Dar, fie că n-au crezut, fie că s-au hotărât să 
facă oricum o încercare. Replica noastră nucleară la o 
lovitură cu IEM ar fi slăbită, dar nu chiar atât de slabă. 
Avem submarinele şi armele nucleare din Europa. 

Ann se apropie de uşile batante şi privi cerul. Fulgerele 
se transformaseră în trăsnete şi vântul ducea sunetele 
departe. Un tunet îndepărtat îşi rostogoli zgomotul în 
încăpere. 

— Dumnezeu încearcă să ne avertizeze. 

Se întoarse cu faţa spre interior: 

— Mă rog, asta-i partea întunecată a tabloului. Eraţi 
îngrijoraţi de o înfrângere instantanee şi totală, fără să 
tragem un foc. Nu vă fie frică: o să avem războiul nostru 
nuclear. 

Rămase cu ochii în fundul paharului şi amestecă lichidul 
brun. 

— Un caz clasic de subestimare a voinţei inamicului de a 
lupta. Deziluzie în masă la Moscova. Dobitoci! 

Ridică ochii: 

— Deci, după toate indiciile, soarele de mâine îşi va 
trimite razele printre fire de praf nuclear. 

Van Dorn respiră puternic: 

— Poate că nu. Presupun că Preşedintele vorbeşte chiar 
acum cu premierul sovietic. Dacă le spune că suntem cu 
ochii pe ei, s-ar putea să renunţe. 

Ann nu răspunse. 

— Preşedintele, continuă Van Dorn, îi poate informa pe 
sovietici că a autorizat forţelor nucleare să declanşeze 
atacul imediat ce unul dintre sateliții noştri detectori de 
rachete va fi observat o singură rachetă lansată de ei. 

Ann clătină din cap: 

— Nu va fi vorba de nicio lansare, nici în Uniunea 
Sovietică, nici de pe un submarin sovietic, nici din altă 
parte. 

Van Dorn făcu câţiva paşi spre ea: 

— Ce vrei să spui? Cum o să detoneze dispozitivul ăla 
nuclear deasupra centrului Statelor Unite? 

— Din satelit, bineînţeles, replică Ann. 

Van Dorn amuţi pe moment, apoi izbucni: 

— Fir-ar al dracului! Bineînţeles... y 

— E cât se poate de simplu, continuă Ann. In momentul 
ăsta se rostogolesc prin întunecimea vidului mii de sateliți 
de toate soiurile şi formele, trecând liber frontierele 
neprotejate din spațiu. Unul din tipurile de sateliți sovietici 
se numeşte „Molnia”, care înseamnă, nici nu se putea mai 
bine, fulger. Sunt zeci de sateliți de comunicații „Molnia”, 
destul de inofensivi, care trec zi şi noapte pe deasupra 
Americii, în lung şi în lat. Unul dintre ei prezintă un interes 
deosebit pentru oamenii mei de la Agenția de Securitate 
Națională. „Molnia” 36. 

Ann se îndepărtă de uşile terasei şi se aşeză pe marginea 
biroului lui Van Dorn, continuând: 


-523- 


— „Molnia” 36 a fost lansat de la baza sovietică de 
rachete din Pleseţk cam cu un an în urmă. Are o orbită 
foarte alungită, cu un apogeu de vreo patruzeci de mii de 
kilometri - altitudinea maximă - şi un perigeu de numai 
şase sute patruzeci de kilometri. Motivul invocat pentru o 
asemenea orbită cu totul neobişnuită este că face posibilă 
prelungirea reprizelor de comunicaţii, ceea ce, în parte, e 
adevărat. Dar cu o asemenea orbită, el iese din raza 
sateliților noştri de cercetare şi a celor ucigaşi pe cea mai 
mare parte a călătoriei. Apogeul de patruzeci de mii de 
kilometri e undeva, deasupra lacului Baikal din Siberia 
Centrală. 

Adăugă aproape neglijent: 

— Perigeul de şase sute patruzeci de kilometri este 
deasupra Americii, prin Nebraska, dacă vreţi să ştiţi exact. 

Nu vorbi nimeni, şi Ann se duse la măsuţă luând tava cu 
aperitive, aproape goală. 

— Ai mei, la NSA, au stabilit prin mijloace electronice că 
la bordul acestui „Molnia” nu se află încărcătura normală de 
echipament de comunicaţii. Deducţie: Spaţiul rămas liber e 
umplut cu altceva. Cum ar fi: câteva kilograme de plutoniu 
îmbogăţit. 

Luă o felie de somon afumat şi o mâncă. 

— „Molnia” 36 este, foarte probabil, ceea ce se numeşte 
o BOS - bombă pe orbită de satelit. BOS-urile sunt interzise 
prin tratatul ONU din 1966, dar am impresia că Ivan şi-a 
pierdut exemplarul lui din tratat. 

Căută pe tavă şi mai găsi o felie de somon afumat. 

— Bună mâncare, George. Nazistul ăla nebun tot mai 
lucrează pentru tine? 

— Nu e nazist, răspunse Van Dorn pe un ton distrat. E 
evreu german. 

— Credeam că a fost în SS. 

— Nu, asta a fost legenda. Uite, eşti sigură... 

Abrams interveni: 

— Ce durată de revoluţie are „Molnia” ăsta? 

Pronunţase cu accentul rusesc corect, şi Ann îi aruncă o 
privire. 

— Ei, asta-i vestea cea bună, răspunse ea. Durata unei 
revoluţii în jurul Pământului e mare - douăsprezece ore şi 
şaptesprezece minute, plus-minus câteva minute. 

Se uită în pahar şi clătină cuburile de gheaţă, apoi bău 
whisky-ul rămas. 

— Vestea rea e că nu-mi aduc aminte pe dinafară când 
urmează să revină deasupra Nebraskăi. 

Îi întinse paharul lui Van Dorn: 

— Foarte slab de data asta. Mai ales sifon. 

Van Dorn luă paharul şi se duse din nou la bar. Spuse 
peste umăr: 

— Păi, sunt sigur că putem afla. 

— Nici o problemă. Ai un computer conectat la reţea? 

— Nu, de la telex n-am mai avansat. 

— O, George! 

Luă telefonul lui Van Dorn, în timp ce cu cealaltă mână 
apucă paharul din mâna acestuia. Sper că pot să intru în 
legătură cu Fort Meade. Işi fixă receptorul pe umăr şi apăsă 
pe butoane. 

Abrams o urmărea. Nu mai văzuse până acum un număr 
de telefon cu douăzeci şi una de cifre. Ann trecu printr-o 
procedură de identificare destul de complicată. Abrams îşi 
aminti că cineva spusese odată că Agenţia de Securitate 
Naţională era atât de secretă încât congresmen-ii spuneau 
că NSA însemna „No Such Agency”?. 

Ann dădu la telefon de cineva pe care părea să-l 
cunoască: 

— Da, Bob, sunt Ann Kimberly. Sunt la New York şi am 
nevoie de nişte informaţii. Ai calculatoraşul ăla în faţă? 

Lui Abrams i se mai spusese că la sediul NSA de sub Fort 
Meade erau paisprezece pogoane de calculatoare, aşa că 
erau şanse bune ca Bob să aibă unul în faţa lui. 


24 No Such Agency - nu există o asemenea agenţie (n. tr.) 

— Nu, telefonul ăsta nu-i asigurat, spuse Ann. Dar am 
nevoie numai de nişte informaţii nesecrete. 0.K...? 

Dădu din cap spre cei din încăpere şi spuse în microfon: 

— Dă-i pe seria „Molnia”. 

Aşteptă, apoi continuă: 3 

— Bun, am nevoie de „Molnia” 36. Il ai? Acum dă-mi ora 
şi locul perigeului. 

Ascultă din nou, apoi spuse 

— O.K... O.K, Bob. Mersi... Nu, discutam banalități pe aici. 
Bun. Ne mai vedem. 

Închise şi se uită la cei trei care o priveau. 

— Doar nu vreţi să ştiţi, spuse ea. 

Van Dorn replică aspru: 

— Pe dracu', sigur că vreau să ştiu. 

Ann se uită la ceas şi Abrams luă gestul ca pe un semn 
rău. Se întrebă dacă se uita la minutar sau la secundar. Ea 
ridică privirea şi rosti: 

— „Molnia” 36 se deplasează aproximativ în direcţia sud- 
vest, coborând de la apogeu spre pământ. Ora perigeului, 
deasupra localităţii Blair din Omaha, este zero şi şase 
minute, ora estică, douăzeci şi trei şi şase minute ora 
centrală, ceea ce, oricum, înseamnă... peste nouăzeci şi 
şase de minute. 

Privi pe fereastră de parcă, îşi apuse Abrams, ar fi căutat 
satelitul. 

— S-ar putea să aştepte următoarea rotaţie, spuse 
Katherine. 

— N-aş crede, zise Van Dorn. Nici rusnacilor nu le place 
să stea douăsprezece ore în subsol. 

— Dacă birourile misiunii, adăugă Abrams, nu se deschid 
ca de obicei şi dacă delegaţia nu apare mâine dimineaţă la 
ONU, s-ar crea suspiciune. Nu, or să-i dea drumul în 
noaptea asta. De pe orbita asta. 

Katherine izbucni deodată: 

— Ticăloşii! 

Se uită la Van Dorn: 

— Şi noi avem partea noastră de vină. Trebuia să facem 
mai mult, sau să nu facem nimic. Dar ne-am angajat, aşa 
că trebuie s-o ducem până la capăt. 

Van Dorn rămase nemişcat, cu privirea în gol. Apoi, după 
o vreme, şopti: 

— Da, de acord. N-am avut intenţia să trec peste asta cu 
câteva telefoane, Kate. O să abordăm direct situaţia 
vecinilor. Luă telefonul şi sună bucătăria, de unde răspunse 
cineva din personalul casei. 

— Găseşte-l pe Marc Pembroke şi trimite-l în camera mea 
de lucru, imediat! 

Van Dorn puse jos receptorul şi se uită la flecare, pe 
rând: 

— S-ar putea să reuşim sau nu să oprim ceasul ăsta care 
ticăie, dar, pe Dumnezeu, nu există nici un motiv ca să nu 
ne permitem puţină răzbunare personală. 

Arătă cu capul spre fereastră: 

— Noaptea asta e şi ultima lor noapte. 

George Van Dorn se uită la Ann Kimberly: 

— În regulă? 

Ea ridică din umeri. 

— Nu cred că mai contează prea mult dacă moartea îţi 
vine de la un glonţ de calibru mic sau de la un glob de foc 
nuclear. Oricum, când eşti mort, eşti mort. Dă-mi un pistol, 
că de apăsat pe trăgaci apăs eu. 

Van Dorn se uită la Abrams. 

Abrams era dezgustat de activisme de genul ăsta, din 
motive parţial profesionale, parţial culturale. 

— Sunt sigur că sunt pregătiţi să reziste unui atac extrem 
de puternic, spuse el. 

Van Dorn zâmbi întunecat: 

— Pembroke şi cu mine am schiţat deja nişte planuri de 
atac. r 

Abrams găsi asta ciudat, dar nu de necrezut. Incercă alt 
cui: 

— Şi dacă nu e în noaptea asta? Cum o să explicăm de ce 

am atacat un sediu diplomatic şi am împuşcat misiunea 
sovietică la Naţiunile Unite? 

— Uite, răspunse Ann, noi propunem o lovitură de 
preîntâmpinare, nu un act de agresiune neprovocată. 

Van Dorn se trase de falcă şi spuse: 

— Abrams, dacă obiecțiile tale sunt mai mult de ordin 
practic decât moral, fii sigur de treaba asta. Om fi noi spioni 
amatori, dar ca soldaţi suntem profesionişti. De fapt, 
se-ntâmplă că am în curtea din spate un aruncător de 
optzeci şi unu de milimetri. 

Abrams căscă ochii. 

Van Dorn zâmbi aproape timid: 

— Putem să demolăm afurisita aia de casă cam în zece 
minute şi pe urmă să mergem să-i terminăm. 

Abrams îl privi fix. 

— Soarta a vrut ca cei trei pirotehnicieni pe care îi am 
astă-seară să aibă ceva pregătire cu aruncătoarele, adăugă 
Van Dorn. 

Abrams îşi spuse că soarta avea prea puţin de-a face cu 
asta. Işi frecă fruntea. Cât timp fusese vorba de spionaj 
amator, fusese suficient de straniu. Acum, că se ajunsese 
să se discute tactică de infanterie, devenise alarmant. In 
minte îi reveni imaginea fetiţei rusoaice strângându-şi 
păpuşa la piept. Katerina şi Katia. „Unde te duci, Katerina? 
Jos, la subsol”. Clătină din cap şi se uită la Van Dorn. 

— Sunt femei şi copii în subsolul ăla. 

Van Dorn răsuflă prelung. Vorbi încet, aproape cu 
blândeţe: 

— Sunt femei şi copii în toată America. Dacă vrei să 
vorbeşti despre femei şi copii, încearcă să-ţi extinzi 
imaginaţia şi să-ţi închipui rezultatele unui război nuclear. 

Abrams răspunse cam iritat: 

— Masacrarea oamenilor ălora nu va împiedica nimic din 
ce urmează. 

Adăugă: 

— Dacă se produce un atac cu IEM, aruncătorul va 

continua să funcţioneze. De ce nu amâni până vezi ce se 
întâmplă la miezul nopţii? 

Van Dorn dădu să răspundă, dar sună telefonul şi el 
ridică receptorul. Ascultă, apoi spuse: 

— Da, e chiar aici. 

Îi întinse receptorul lui Abrams: 

— Căpitanul Spinelli. 

Abrams păru cam surprins când luă receptorul. Vorbi în 
microfon: 

— Ce-i, Dom? 

— Tot mai petreci, Abrams? replică Spinelli. Păi, doar o 
trecere în revistă a evenimentelor serii. 

— N-am nici o ştire. 

— Am eu. 

Abrams luă telefonul şi trase firul spre cămin, întorcându- 
le spatele celorlalţi trei. li auzi începând să vorbească pe un 
ton scăzut. 

— Unde eşti? întrebă el în telefon. 

— La Secţia 19. 

Abrams vorbi încet: 

— Bun, ce e? întrebă el fără prea mare interes. 

— Am o urmare la nota pe care i-ai lăsat-o omului meu 
de la casa din Strada 36. 

— A, da, „Lombardy”, răspunse Abrams. Era doar un foc 
de întâmpinare. Nu credeam ca Thorpe să lase ceva pe- 
acolo. E o casă clandestină a CIA şi o folosesc şi alţii... 

— Nu e a CIA şi n-o foloseşte nimeni în afară de Thorpe. 
Thorpe a împrăştiat rahatul cu CIA ca să-şi acopere fundul. 

— Şi ce-ai găsit, Sherlock? îl întrebă Abrams pe Spinelli. 
Radiouri, cifruri, ceai rusesc, un exemplar cu autograf din 
Das Kapital? 

— Păi, oricum, radiouri. Ascultă, n-am reuşit să obţinem 
un mandat, aşa că l-am sunat pe Henry, omul de legătură 
de la CIA, şi l-am convins. Ne-am dus la „Lombardy” şi-am 
spart nenorocita aia de uşă cu topoarele de incendiu. 
Doamne, ce decoruri are clovnul ăsta! In capul scărilor, la 

etajul doi, era o uşă mare, neagră, făcută din ceva de 
plastic. Era elastică, parcă era din cauciuc. Am dat în ea 
vreo zece minute. Henry era pornit, era foarte sigur că o să 
găsească ceva sinistru în spatele uşii. Dar uşa nu ceda. A 
trebuit să chem Serviciul de Urgenţe, care până la urmă a 
aruncat-o în aer cu juma’ de kil de plastic. 

Abrams îl auzi pe Spinelli aprinzându-şi un trabuc. 

— Şi...? 

— Şi încăperea asta uriaşă de la mansardă arăta ca o 
combinaţie între puntea de zbor de pe Enterprise şi camera 
de reculegere a marchizului de Sade. Era o dâră de sânge 
pe toată pardoseala de faianţă albă, ducând la un frigider 
cât o cameră - cum sunt alea din măcelării. Dar nu erau 
atârnate şunci. Nu, domnule, fraierul ăsta conduce o morgă 
particulară. 

Abrams aruncă o privire peste umăr şi văzu că cei trei 
erau cufundaţi încă în discuţie, părând că nu-i dau atenţie, 
întrebă încet 

— Cine era acolo? 

Spinelli inspiră adânc. 

— Chestii nasoale acolo, Tony. Trei - numără şi tu: unu, 
dispărutul Randolph Carbury, cu ţeasta aranjată de vechiul 
nostru prieten, obiectul contondent. Doi, o femeie între 
două vârste, identificată de portăreasa Frog ca fiind 
menajera, aparent glonte în ochiul drept, ieşit prin spatele 
urechii drepte. Şi numărul trei, Nicholas West, torturat, 
cauza morţii necunoscută. Mai eşti acolo? 

Abrams dădu de câteva ori din cap, apoi îşi drese glasul: 

— Da... da... 

— Bun. Acum îl căutăm pe domnul Peter Thorpe. Ai vreo 
idee? 

— Nu... adică, poate. S-ar putea să fie aici, la vecini. 

Spinelli lăsă să-i scape un fluierat. 

— Păi, atunci, cam până aici a fost treaba poliţiei. 

Făcu o pauză şi spuse: 

— Oricum, cred că mai departe o să vrea CIA să preia 

afacerea. 

— Ascultă, Dom... Ai făcut treabă bună. Mersi de telefon. 

— Nicio problemă, Abrams. Îţi sunt dator. Habar n-am 
pentru ce, dar am să-ţi plătesc. Ce vin bei acolo? 

— „Villa Banfi Brunello di Montalcino”, recoltă şapteşopt. 
Du-te acasă, Dom. Serios. Du-te-acasă! Abrams închise şi 
se întoarse. 

Van Dorn ridică ochii: 

— Ceva pentru noi, Abrams? 

Abrams puse telefonul la loc pe birou. Ezită, apoi spuse: 

— Poliţia şi CIA au intrat în apartamentul lui Thorpe şi-au 
găsit corpul colonelului Carbury într-un dulap de alimente 
de la mansardă. 

Katherine îşi duse mâna la gură şi se prăbuşi într-un 
fotoliu. 

Van Dorn vorbi pe un ton jos şi supărat: 

— Pui de căţea! Stai să pun eu mâna pe... 

— O, n-o lua ca pe ceva personal, George, îl întrerupse 
Ann. Peter n-are nimic personal împotriva nici unuia dintre 
noi. E doar nebun. 

Se uită la soră-sa: 

— Îmi pare rău, Kate. Ar fi trebuit să te avertizez. 

— Ai făcut-o. Eu n-am ascultat. 

Ann se întoarse din nou spre Abrams: 

— Ce-a mai spus amicul tău de la poliţie? 

Îi susţinu privirea lui Abrams câteva secunde, şi el îşi 
dădu seama că ea înţelesese. Ann se întoarse cu spatele. 

— Poliţia şi CIA îl caută pe Thorpe, bineînţeles, spuse 
Abrams. Le-am spus să încerce şi la vecini. 

Van Dorn fornăi: _ 

— Dacă Thorpe e acolo, e bine mersi acasă. Incă un 
motiv să-i aruncăm pe toţi în aer. 

Van Dorn îşi aprinse un muc de trabuc. 

Katherine se ridică şi trase aer în piept. 

— Nu, George, spuse ea. Sunt de acord cu Tony că nu 
putem face asta. 

Se întoarse spre Abrams: 

— Dar trebuie neapărat să intrăm în casa aia. S-ar putea 
să fie ceva ce putem face acolo ca să oprim... 

Ezită, apoi spuse: 

— Tata e acolo... Peter s-ar putea să fie acolo... Cred că o 
confruntare personală - nu un baraj de artilerie -, e mai 
aproape de spiritul grupului nostru. 

Van Dorn nu spuse nimic. 

— Din punct de vedere practic şi profesional, adăugă 
Ann, eu aş vrea să pun mâna pe echipamentul ăla de 
comunicaţii. S-ar putea să fie cheia cu care să le oprim 
operaţiunea. 

Se întoarse spre Van Dorn: 

— Fără artilerie, George. Intrăm acolo mano a mano” 

Van Dorn încuviinţă: 

— În regulă... 

Katherine îşi puse mâna pe braţul lui Abrams: 

— În regulă? 

Abrams nu credea că o alternativă între baraj de foc de 
mortiere şi un raid de comando era chiar o alternativă, dar 
înţelegea rostul celui de-al doilea. 

— Uite, zise el. Nu-i nevoie de aprobarea mea. Daţi-i 
drumul. Băgaţi-i un glonţ lui Androv în burta aia grasă, dacă 
puteţi. Dar, pentru numele lui Dumnezeu, lăsaţi-l pe 
domnul Van Dorn aici, la telefon, să încerce să îndepărteze 
explozia asta IEM. 

Van Dorn trase cu sete din trabuc şi spuse: 

— N-am să pierd timpul să mă dau în spectacol 
spunându-vă că n-o să-mi trimit oamenii acolo unde nu 
m-aş duce eu însumi. În timpul războiului, am trimis sute de 
bărbaţi şi de femei să-şi întâlnească soarta fără mine. 
Fiecare are o treabă. A mea, astă-seară, e să stau aici, 
lângă telefon şi telex. Şi ducă-se dracului oricine gândeşte 
rău despre mine. 


25 Pe rând, succesiv (n. tr.) 

Ann îşi puse braţul pe după umerii uriaşi ai lui Van Dorn. 

— O, George, nimeni n-o să gândească rău despre tine. 
Dacă dăm greş la vecini, oricum or să vină ei aici să 
te-mpuşte. 

Van Dorn rânji, ferindu-se de Ann, şi se bătu peste tocul 
pistolului de sub buzunar. 

— În 1945 am avut un meci de tir cu doi terorişti de la 
KGB în sectorul sovietic al Vienei. Am ratat toţi trei. De data 
asta, n-am de gând să mai ratez. 

Ann zâmbi: 

— Păi, George, nu-i niciodată prea târziu în viaţă să te 
răscumperi. Bineînţeles că eu plec alături, pentru că pot să 
lucrez cu sistemul lor de comunicaţii. 

Se întoarse spre Katherine: 

— Tu mergi fiindcă trebuie. 

Ann îl privi pe Abrams. 

Abrams ridică din umeri: 

— Eu merg fiindcă mi s-a slăbit un şurub. 

Katherine îi zâmbi: 

— Şi ştii bine ruseşte şi cunoşti locul. 

— Ar trebui să spargi petrecerea asta plicticoasă, George, 
spuse Ann. 

Van Dorn clătină capul: 

— Nu pot. Ar părea suspect. Pe invitaţii scrie până la unu 
noaptea, şi vecinii mei au acces la genul ăsta de informaţii. 

Se gândi un moment şi adăugă: 

— Oricum, aş vrea să-i ţin pe toţi aici. 

Van Dorn se uită la Katherine: 

— Tu ce armă ai? 

Ea făcu semn cu capul spre poşetă: 

— Un Browning de 45. 

Van Dorn băgă mâna în buzunar şi scoase glonţul de 
calibrul 45 placat cu argint. 

— Ştiu că e melodramatic... dar eram tineri şi înclinați 
spre gesturi teatrale. Cu toate astea, glonţul e real. 

Ea îl luă fără un cuvânt şi îl tinu strâns în mână. 

— Ei, George, spuse Ann, dacă nu ne întoarcem până se 
sting luminile, sunt convinsă că n-ai să eziţi să-ţi dezlănțui 
artileria. 

— Dacă nu vă văd înapoi aici, sau n-aud despre voi până 
la miezul nopţii, fie IEM, fie nu, deschid focul de mortier. 

Îi privi pe toţi trei: 

— În regulă? 

Dădură toţi din cap. 

Se auzi un ciocănit şi uşa se deschise. Marc Pembroke 
păşi înăuntru. 

Ann îi zâmbi: 

— Arăţi în formă, Marc. Eşti în formă pentru o treabă? 

— 0... bună, Ann. Nu te-am văzut de mult. 

Se întoarse spre Van Dorn: 

— Astă-seară, da? 

— Exact. 

Van Dorn se uită o clipă la Abrams, apoi îi spuse lui 
Pembroke: 

— Sunt copii în subsol. Bineînţeles că ei n-au nicio vină. 
Sunt şi femei şi personal diplomatic. Mai gândiţi-vă. 

Pembroke încuviinţă: 

— E o complicaţie, dar nu-i o problemă. Când îi dăm 
drumul? 

Van Dorn îşi privi ceasul. 

— Poţi să fii gata în treizeci de minute? 

— Nu pot, dar voi fi. 

— Atunci adună oamenii, pe ai tăi şi pe ai mei, şi adu-i 
aici. 

— l-aduc acum. 

Pembroke se întoarse. 

Van Dorn strigă: 

— Încă ceva. E timpul de plătit nişte poliţe vechi, chiar 
aici în casă. Cum am discutat. 

Pembroke dădu din cap şi plecă repede. 

Van Dorn se duse la birou şi ridică telefonul. Se uită la cei 
trei din cameră, în timp ce forma un număr, şi spuse: 

— În timpul ultimului război, radarul îţi dădea o 
avertizare de o oră. Acum, sunt mulţumiţi dacă au 
cincisprezece minute. Eu le-am dat câteva ore. Sper până 
la Dumnezeu că şi-au folosit timpul în mod constructiv. 

Vorbi în receptor. 

— Alo, sunt Van Dorn. Am trecut prin foc şi prin apă. 

Incepu să vorbească cu persoana de la celălalt capăt al 
firului. 

Abrams se apropie de peretele pe care erau atârnate, în 
rânduri elegante, fotografiile, şi le privi. Katherine veni 
lângă el. 

— De fapt, noi am avut o avertizare de patruzeci de ani, 
nu? zise ea. 

Abrams nu răspunse;. 

— Nici măcar n-am ajuns să ne cunoaştem unul pe altul, 
şopti ea. 

El îi aruncă a privire: 

— Avem o întâlnire la micul dejun, mâine. La braserie. 

Ea zâmbi: 

— Să nu întârzii! 

Se întoarse şi se îndreptă spre sora ei. 

Abrams continuă să se uite la fotografii, fără să le vadă. 
Se gândea că, în multe privinţe, evenimentele parcurseseră 
un cerc complet. Şi-i aminti pe părinţii lui întâlnindu-se cu 
prietenii în camere meschine, complotând şi plănuind ziua 
când muncitorii îşi vor sfărâma lanţurile. Se gândea la Van 
Dorn schimbând focuri de pistol cu inamicul pe străzile 
Vienei. Contemplă personalitatea lui James Allerton, angajat 
de o jumătate de secol, sau mai mult, în serviciul unei 
puteri străine, ceea ce-l făcea probabil să fie cel mai 
longeviv trădător. Reflectă la agenda lui Kimberly, la 
mesajul lui Arnold Brin şi la alte mesaje şi dosare clasate, 
chestii moarte de la vii şi de la morţi; şi se gândi că, într-un 
fel, trecutul mort se întorsese să-i îngroape pe cei vii şi pe 
cei nenăscuţi încă. 

CARTEA A ŞAPTEA 
ASALTUL 

Claudia Lepescu mergea repede pe poteca îngustă care 
brăzda faleza în diagonală. Deasupra, pe peluza largă a lui 
Van Dorn, auzise un bărbat strigând la ea cu accent 
britanic. Unul dintre oamenii lui Marc Pembroke. 

Işi aruncă din picioare pantofii cu toc înalt şi păşi mai 
departe pe poteca întunecată, mai repede acum, dar cu 
teama să nu cadă în râpă. In spate auzi zgomot de paşi şi 
îşi dădu seama că era vorba de două persoane. 

Claudia ajunse la capătul potecii şi o luă la fugă pe panta 
acoperită cu dafini, mărind viteza până se dezechilibră şi 
căzu. Oamenii care o urmăreau o auziră strigând şi se 
îndreptară spre ea. Ea sări în picioare şi alergă până ajunse 
la gardul de apărare. 

Işi puse palmele pe gard şi respiră adânc, privind la 
vârfurile zigzagate ale stâlpilor, profilate pe cer ca dinţii 
dragonului. Se întoarse şi se sprijini cu spatele de gard. 

Rafalele vântului ce bătea dinspre nord mişcau crengile 
din jurul ei, şi nori negri brăzdau faţa lunii. Un fulger lumină 
cerul spre nord-vest, şi ea văzu umbrele celor doi bărbaţi, 
care stăteau nemişcaţi în depărtare. Unul dintre ei strigă: 

— Claudia! Nu-ţi facem nimic, Claudia! 

Un tunet zgudui pământul sub picioarele ei, înăbuşindu-i 
cuvintele. Ea se întoarse şi păşi nesigur de-a lungul gardului 
de lemn, dar părea că nu există nicio trecere. | se spusese 
că gardul putea fi escaladat din partea asta, folosindu-se de 
nişte scoabe bătute orizontal în stâlpii de lemn, dar gardul 
era aproapele două ori mai înalt decât ea. Auzi un zgomot 
de paşi în spate, pe pământul acoperit cu pietriş. 

Claudia mai alergă aproape cincizeci de metri şi se opri 
să-şi tragă răsuflarea. Picioarele îi erau pline de tăieturi şi 
simţea sângele mustindu-i în dres. Rochia neagră din tricot 
era agăţată în câteva locuri, iar faţa şi braţele îi erau 

zgâriate şi pline de vânătăi. Simţea şiroaiele de sudoare 
caldă curgându-i pe trup. 

Deodată, două fascicule de lanternă sfâşiară întunericul. 

Claudia se ghemui repede în spatele unei tufe. 
Fasciculele de lumină cercetau sistematic de-a lungul 
gardului şi prin copacii din spatele ei. Aşteptă până trecură 
pe deasupra ei, apoi se ridică, făcu un pas înapoi pentru 
start şi alergă spre gard. Căută cu mâinile şi cu picioarele 
ceva de care să se apuce, dar prima scoabă orizontală era 
prea înaltă şi alunecă în jos, aşchiile de cedru intrându-i în 
piele. 

— Aici erai! 

Paşii se apropiară. 

Claudia simţi lacrimile ţâşnindu-i din ochi şi sudoarea 
sărată arzându-i buzele. Strigă: 

— Am un pistol! 

Paşii se răriră şi luminile se stinseră. 

— Uşurel acum, îi spuse unul dintre bărbaţi celuilalt. S-o 
înconjurăm! 

Claudia se uită din nou disperată la gard. Semăna cu 
gardurile de apărare din filmele cu cowboy. Asta-i aduse 
aminte de un lasou. Işi scoase repede dresul şi bâjbâi cu 
mâna pe pământ până găsi o piatră de mărime potrivită. 
Lăsă piatra să cadă în vârful unuia din ciorapi, pe care îl 
înnodă şi apucă dresul de celălalt vârf. Se ridică, roti dresul 
pe deasupra capului şi-l aruncă în sus spre gard. 

La a doua încercare, vârful cu piatra căzu printre doi 
stâlpi şi ea trase de dres ca să-l înţepenească, apoi îşi 
începu ascensiunea, o mână deasupra celeilalte, pe 
frânghia de nailon, sprijinindu-se cu picioarele de gard. 
Nailonul se întinse la maximum, şi ei i se făcu frică să nu 
cedeze. 

Picioarele dădură de prima scoabă; se odihni o clipă, apoi 
se căţără mai departe până atinse a doua scoabă. 

Lanternele se aprinseră din nou; un fascicul o găsi şi-i 
poposi pe faţă. Un bărbat strigă: 

— Stai, că tragem! 

In liniştea nopţii, se auzi zgomotul metalic oribil al armării 
cocoşului. 

Cu o ultimă explozie de energie, născută din frică, se 
căţără în vârful gardului, simțind cum ţăruşii îi intră în piept 
şi în abdomen. 

Auzi, din două direcţii diferite, tusea şuierătoare a 
pistoalelor cu surdină, urmată de sunetele gloanţelor care 
loveau şi scoteau ţăndări din lemn exact sub ea. Tot gardul 
se legănă sub impact. Ea lăsă să-i scape un strigăt îngrozit, 
apoi închise ochii şi se rostogoli uşor peste ţăruşi. Înainte 
chiar de a avea timp să aibă senzaţia de cădere, simţi şocul 
dur al impactului cu pământul în faţă şi în piept, care-i tăie 
răsuflarea. 

Rămase întinsă câteva secunde, apoi îşi umplu din nou 
plămânii cu aer. Auzi zgomote pe gard şi-şi dădu seama că 
nu trăsese dresul după ea, iar acesta rămăsese la dispoziţia 
urmăritorilor. 

Sări în picioare şi începu să alerge. Dincolo de fâşia de 
trecere, parţial defrişată, o pată de lumină aruncată de lună 
dezvăluia conturul întunecat al zidului care mărginea 
proprietatea rusească. li auzi pe cei doi în spatele ei şi 
încercă să alerge mai repede, ignorând durerile din 
picioare. Rochia tricotată, colantă, îi împiedica mişcarea 
picioarelor şi ea încetini, cât să-şi ridice poalele şi să-şi 
prindă tivul de cordon, apoi ţâşni înainte. 

Cei doi oameni ai lui Pembroke câştigau teren, dar nu 
trăgeau, nu strigau şi nu-şi aprinseseră lanternele; nici n-ar 
fi făcut-o, îşi spuse Claudia, atât de aproape de 
proprietatea ruşilor. Zidul era la vreo şase metri în faţă, 
apoi la trei şi, deodată, fu chiar în faţa ei. Ea îşi aruncă 
mâinile în faţă ca să-i prindă muchia şi sări, aproape fără 
să-şi întrerupă alergarea. 

Plonjă cu capul înainte în tufişul de dincolo de zid. Ritmul 
paşilor celor doi urmăritori încetini, apoi auzi cum se opresc 
în faţa zidului. Incetini şi ea pasul şi începu să-şi aleagă cu 

mai multă grijă drumul pe terenul în pantă ascendentă. 

Deodată, de jur-împrejurul ei se aprinseră lumini, şi ea 
auzi o voce, lătrând într-o engleză cu accent: 

— Opreşte-te! Opreşte-te sau tragem! 

Ea îngheţă. 

— Mâinile pe cap! 

Ea făcu întocmai cum i se spusese. 

— In genunchi! 

Claudia se conformă, simțind sub genunchii goi vegetaţia 
umedă, în putrefacție. Luminile îi loviră ochii, şi ea îi 
închise, gândindu-se că poate aveau ordin s-o împuşte pe 
loc. 

Trecu un timp ireal de lung, apoi Claudia auzi zgomotul 
pe care îl face revolverul atunci când e armat. 


Camerun şi Davis, cei doi oameni ai lui Pembroke, se 
ridicară în picioare, fără zgomot, lângă zidul nu prea înalt. 
Davis ridică aparatul de vedere pe timp de noapte şi 
cercetă terenul împădurit din faţă. Lumina slabă a lunii 
acoperite de nori şi a stelelor era amplificată electronic, 
realizând o imagine cu tentă verzuie: Davis regla puterea 
de separare şi focalizare. 

— Acolo! Au interceptat-o... dar nu pot să-mi dau seama 
ce se-ntâmplă. 

— Hai înapoi, spuse Cameron. 

Se întoarseră şi-şi croiră drum prin ţara nimănui spre 
gardul de lemn. La vreo doi metri de acesta, înconjurară un 
tufiş des de tisă şi îngenuncheară. 

Tony Abrams, stând şi el cu un genunchi la pământ, îi 
privi în lumina slabă. Işi spuse că, spre deosebire de soldaţii 
convenţionali, ale căror uniforme şi echipament erau 
destinate să fie folosite în diverse condiţii de teren şi de 
împrejurări, oamenii ăştia erau echipați în mod special 
pentru un singur lucru: un raid de noapte scurt, rapid. 
Imbrăcămintea şi echipamentul erau în mozaic de culori 
negru şi gri, feţele înnegrite şi impenetrabile. 

Cameron se întoarse spre Abrams: 

— Ploşniţe? 

Abrams se uită la detectorul de microfoane, aşezat pe 
pământ: 

— Se pare că nu. 

Cameron încuviinţă din cap. 

Katherine, ghemuită lângă Abrams, îi şopti lui Cameron: 

— Ce s-a întâmplat? 

— Au înşfăcat-o, spuse acesta ridicând din umeri. 

— N-aş putea să spun ce primire i-au făcut, adăugă 
Davis. 

— Sper să nu le treacă prin minte că prin vânătoarea 
asta, am urmărit să ne ocupăm poziţiile, spuse Abrams. 

— Când trecem dincolo? întrebă Katherine. 

Cameron se uită la ceas: 

— Foarte curând. 

— Am văzut cel puţin cinci, rosti Davis. Dacă doi o duc la 
reşedinţă, atunci ni se măresc puţin şansele. 

Abrams îşi spuse că trei ruşi erau deja cu trei mai mulţi 
decât avea chef să întâlnească în noaptea asta. li privi pe 
Cameron şi Davis. Chiar şi atât de aproape, abia îi 
distingeai, dar prezenţa lor iradia în noapte ameninţare. Ca 
profesionist, era impresionat de echipamentul lor: glugi şi 
veste antiglont negre, dotare de prima mână şi cu greutate 
redusă, totul insonorizat şi înnegrit. 

Abrams se uită la Katherine, aflată lângă el, îmbrăcată şi 
echipată la fel, cu lungul ei păr blond îndesat sub masca 
înaltă, cu glugă. Ea se aplecă şi-i şopti în ureche: 

— Am încredere în oamenii ăştia. Sunt buni. O să ieşim 
bine. 

— Sunt sigur, zâmbi Abrams. 

Ea îl sărută pe obraz. 

Cameron scoase un pistol de semnalizare de la centură şi 
trase în aer. Racheta explodă la treizeci de metri, într-o 
ploaie incandescentă alb-albastră. Cameron le spuse lui 
Abrams şi lui Katherine: 

— Ăsta-i semnalul că Claudia a trecut dincolo. 
Pirotehnicienii lui Van Dorn trebuie să confirme şi să 
acopere semnalul cu mai multe rachete de acelaşi fel. 

În timp ce vorbea, o salvă de rachete se sparse deasupra 
lor. 

— Artificiile sunt o mască bună pentru rachetele de 
semnalizare, spuse Davis. Şi zgomotul ne acoperă puţin. 

— Comunicaţiile, controlul şi comanda sunt cam la voia 
întâmplării, fără radio, adăugă Cameron, dar Ivan are nişte 
echipamente de supraveghere al dracului de bune şi nu 
vrem să-l punem în gardă. 

Abrams dădu din cap, spunându-şi: „Dacă ai impresia că 
avem probleme în ceea ce priveşte comunicațiile, aşteaptă 
să vezi ce-o să fie când or să se oprească toate radiourile 
din America de Nord.” 

Abrams se uită la Cameron şi la Davis în lumina 
muribundă a artificiilor. Când îi întâlnise în vestiarul din 
subsolul lui Van Dorn, îşi dădu seama că-i mai văzuse cu 
ocazia întâlnirii din cimitir. Pembroke îi spusese că amândoi 
erau veterani ai războiului din Falkland, unde luptaseră în 
Comandourile Regale; recrutaţi de Pembroke la 
demobilizare. Cameron era scoţian, Davis englez. După 
spusele lui Van Dorn, Pembroke angaja numai foşti soldaţi 
britanici: englezi, scoțieni, irlandezi şi galezi. 

Abrams privi cerul. Vântul bătea acum mai constant; pe 
deasupra lor trecea un front atmosferic. Norii cenuşii, 
zdrenţuiţi, alergau pe cer dinspre nord spre sud. Aerul se 
răcise şi mirosea a ploaie. Departe, spre nord-est, dincolo 
de istmul Long Island, spre Connecticut, se auzeau 
tunetele, iar fulgerele luminau rar cerul. Işi aminti ce 
spusese Van Dorn la ultima discuţie pregătitoare: 

— Dacă se luminează tot cerul spre vest, o să ştiţi că s-a 
întâmplat. Atunci, misiunea voastră nu va mai fi o lovitură 
preventivă, ci una de răzbunare. Daţi peste ei. Luaţi cu voi 
cât de mulţi puteţi. Nu va mai fi niciun motiv ca să vă 
întoarceţi acasă. 

Lui Abrams îi venea greu să împace imaginea publică 
rafinată a lui O'Brien, Van Dorn şi a prietenilor lor cu 
înclinația lor de a se angaja în crime politice şi raiduri de 
comando. 

Katherine îi întrerupse gândurile: 

— Tony, ia uite! 

Abrams îi urmări privirea ridicată spre cer. O rachetă 
uriaşă se înălţă încet în aer, cu panaşul oscilând în bătaia 
vântului. Deodată, racheta explodă într-un glob de foc 
uriaş, cum Abrams nu mai văzuse niciodată la o rachetă de 
festivități. Aerul nopţii fu sfărâmat de explozie, şi Abrams 
chiar simţi undele de şoc şi văzu copacii îndoindu-se. După 
câteva secunde, izbucniră alte rachete, mai mici, ale căror 
explozii se prelungiră în reverberaţii puternice. Difuzoarele 
lui Van Dorn, montate pe stâlpi la vreo sută optzeci de 
metri în urma lor, păcăniră şi Abrams auzi primele acorduri 
din My Country'tis of Thee? sau, cum îi spuneau tovarășii 
lui, God Save the Queen”. Frumos efect, George, îşi spuse 
Abrams. 

Cameron şi Davis se ridicară, urmaţi de Abrams şi de 
Katherine. 

Cameron vorbi pe deasupra zgomotelor: 

— În şir câte unul, la un interval de trei metri. Fiţi cu ochii 
în patru, acum. Trecem dincolo. 

Abrams nu auzise niciodată pe cineva spunând asta în 
realitate, ci poate numai în filmele englezeşti de război. Se 
uită la Katherine. Ea îi făcu cu ochiul şi ridică degetul mare, 
apoi îşi trase gluga, acoperindu-şi faţa. 

Şirul se puse în mişcare. Obiectivul: camera 
transmisiunilor din mansarda reşedinţei ruseşti. Distanţa 
era de vreo opt sute de metri, dar Abrams îşi spunea că 
ultimii câţiva metri, respectiv porţiunea de scară ce ducea 


26 My Country'tis of Thee - Despre tine, tara mea - primele versuri ale 
imnului britanic (n. tr.) 
27 God Save the Queen - Doamne, apăr-o pe regină - denumire 
populară a imnului britanic (n. tr.) 

- 543 - 


la mansardă - dacă ajungeau până acolo - urmau să fie, 
cum ar fi spus Cameron, cam la voia întâmplării. 

Se întrebă dacă avea să-l întâlnească din nou pe Androv. 
N-ar fi avut nimic împotrivă să se întâlnească cu Alexei 
Kalin. Sau cu Peter Thorpe, fiindcă venise vorba. Se întreba 
ce simţea Katherine gândindu-se la posibilitatea de a se 
trezi faţă în faţă cu tatăl ei. 

Parcele şi Furiile s-au dezlănţuit în noaptea asta, îşi spuse 
el, duse de vânturile furtunii care se apropie. Şi toţi curenţii 
timpului şi ai istoriei converg spre casa aceea din vârful 
dealului, dincolo de liziera următoare. 

Cât despre sine, îşi aminti că Parcele îi conduceau pe cei 
voluntari şi le puneau piedici celor refractari. 

57 


Karl Roth conducea spre sud pe Dosoris Lane. După vreo 
patru sute de metri, semnaliză pentru a intra pe aleea care 
ducea la reşedinţa ruşilor. 

Agentul de circulaţie îl recunoscu pe Roth şi furgoneta şi-i 
făcu semn să vireze. Roth o luă la dreapta, şi furgoneta 
săltă peste, trotuar, printre şirurile de bariere de poliţie, 
spre cabina pazei, care era la vreo zece metri mai sus pe 
alee. Se apropie de căsuţa luminată, oprind în faţa uşii. 
Mâinile şi picioarele îi tremurau îngrozitor. 

Doi paznici ruşi, cu arme uşoare, apărură mai sus pe alee 
şi se opriră, blocând drumul. Roth stinse farurile şi cobori 
geamul. Pe uşa cabinei de pază apăru un bărbat în civil. 
Acesta se opri pe treapta de la intrare, la câţiva paşi de 
furgoneta. Roth îşi drese glasul şi-l salută în englezeşte: 

— Ce mai faci, Bunin? 

Bunin răspunse tot în engleză: 

— Ce faci aici, Roth? Au zis că mai târziu. 

Roth îşi scoase capul din maşină: 

— A trebuit să vin acum. 

Bunin se aplecă şi-şi sprijini mâinile de portieră, uitându- 
se în cabină. 

— Unde ţi-e nevasta? Au zis că vine şi ea cu tine. 

— A rămas la Van Dorn. 

Rusul îl privi atent pe Roth: 

— Puţi a whisky şi arăţi groaznic. 

Roth nu răspunse. 

Bunin spuse în şoaptă: 

— Ne-au dat alarma maximă. Ştii ceva? 

— Crezi că-mi spune cineva ceva, Bunin? zise Roth 
ridicând din umeri. 

Bunin scoase un sunet dispreţuitor şi rosti: 

— Ce ne-ai adus? 

Roth îşi umezi buzele şi privi spre cabina de pază. Prin 
fereastră se vedea un tânăr în uniformă care şedea la o 
masă şi scria. Cei doi paznici de pe alee erau la câţiva paşi 
în faţa furgonetei. Aruncă o privire în oglinda laterală şi 
observă că porţile şi drumul nu erau vizibile din acest punct 
al aleii. 

— Roth? 

Karl Roth tresări. y 

— Da... da, am blinii, caviar şi smântână. In spate. 

Bunin semnală celor doi paznici, şi aceştia se duseră 
repede în spatele furgonetei. 

Marc Pembroke se ghemui lângă uşa din stânga, care era 
încuiată. Ţinea un pistol aţintit spre capul lui Roth. O 
prelată de pânză acoperea, în mijlocul podelei, o stivă de 
cutii, iar între cutii stăteau culcaţi doi dintre oamenii lui 
Pembroke - Sutter şi Llewelyn. Într-o ladă mare, făcând 
corp comun cu banca laterală, era întinsă Ann Kimberly. 

Uşa din dreapta, descuiată, se deschise şi cei doi paznici 
apucară containerele frigorifice cu alimente. 

Pembroke aruncă o privire rapidă în dreapta. Mâna unuia 
dintre ei era la mai puţin de un metru de piciorul lui. 
Pembroke se uită la Roth şi văzu că acesta urmărea 
mişcările ruşilor şi ale lui Pembroke în oglinda retrovizoare. 
Dacă Roth avea de gând să-i trădeze, acum era momentul. 
Dar Roth părea paralizat de teroare. 

Uşa din spate fu trântită, şi Pembroke auzi paşii 
paznicilor retrăgându-se spre cabină. 

— Rămâi aici, îi spuse Bunin lui Roth. Trebuie să sun să 
văd dacă te primesc aşa devreme. 

Roth nu răspunse. 

— Acum! şopti Pembroke. 

Llewelyn şi Sutter aruncară prelata de pe ei, în timp de 
Ann Kimberly ieşea din ladă. Pembroke deschise ambele uşi 
din spate, şi cei patru, îmbrăcaţi în negru, săriră pe alee, se 
furişară pe lângă furgonetă şi năvăliră în mica încăpere din 
faţă a cabinei de pază. 

Cei doi paznici, ducând încă containerele cu alimente, 
priviră în spate, cu ochii şi gurile larg deschise. Tânărul în 
uniformă din spatele mesei se ridică şi privi nedumerit. 

Bunin, cu mâna stângă pe telefonul din perete, stătea 
lângă masă. Ann strigă în rusește: 

— Nu mişca! 

Mâna dreaptă a lui Bunin se repezi în interiorul hainei. 

Pembroke trase o rafală scurtă din automatul M-16, cu 
amortizor. Gloanţele îl plesniră pe Bunin, aruncându-l de 
perete. Se ridică pentru o fracțiune de secundă, făcu un pas 
înainte şi se prăbuşi, căzând pe picioarele tânărului care 
ridicase mâinile. Cei doi paznici scăpaseră containerele, 
care se spărseseră, împrăştiind pe podeaua de lemn blinii, 
smântână şi caviar. Bunin părea că se uită la toată mizeria 
şi la pata de sânge ce se lăţea în direcţia alimentelor. 

Ann dădu o serie de ordine severe. În câteva minute, cei 
trei ruşi supraviețuitori zăceau într-o cameră din spate, 
legaţi şi cu căluşuri în gură. Sutter stătea lângă furgonetă, 
cu ochii pe Roth şi pe alee. Llewelyn verifică pulsul lui 
Bunin, nu-l găsi şi îl aşeză la birou, astfel încât orice maşină 
oficială care ar fi trecut pe alături să vadă pe cineva la 
fereastră. 

Pembroke găsi registrul într-un sertar al biroului şi-l luă 
cu el. Cei patru se întoarseră repede la furgoneta. 

— A fost o reprezentaţie grozavă, Karl îi spuse Pembroke 
lui Roth. Presupun că a ajutat şi şnapsul. Aprinde farurile. 
Dă-i drumul! 

Roth aprinse cu mâini tremurânde farurile şi puse 
furgoneta în mişcare. 

Ann îngenunche lângă Pembroke şi cercetă registrul cu o 
lanternă. 

— Se face un control şi un apel al gărzilor la fiecare 
treizeci sau patruzeci de minute. Ultima însemnare a lui 
Bunin este de acum zece minute, aşa că s-ar putea să nu li 
se simtă lipsa o vreme. 

Pembroke încuviinţă. 

Nimeni nu vorbi în timp ce furgoneta se deplasa încet pe 
aleea cu pietriş în formă de S. Sutter privea prin geamurile 
din spate, Llewelyn se uita pe deasupra spătarului şi 
supraveghea drumul prin parbriz. Ann răsfoi câteva pagini 
din registru şi spuse: 

— Peter Thorpe a fost înregistrat acum două ore. E încă 
acolo. 

Pembroke încuviinţă din nou. 

Ann îi aruncă o privire şi spuse: 

— Ordine de la Androv, să-i aresteze pe Karl şi Maggie 
Roth la sosire. 

Îi făcu cu ochiul lui Pembroke, şi acesta zâmbi, apoi se 
întoarse spre Roth: 

— Ai auzit? 

Roth dădu din cap, dar nu spuse nimic. 

Ann întoarse o pagină. 

— 0... am dat peste ceva... comandantul gărzii vine la 
intervale neregulate şi semnează în registru. Ultima oară a 
fost la poartă... acum aproape o oră. Poate să vină în 
orice... 

Roth scoase un sunet de atenţionare şi toţi se priviră prin 
parbriz. In faţă se vedea, venind spre ei, proiectată pe 
copacii din curbă, lumina unui singur far. Pembroke se răsti 
la Roth: 

— Mergi până ajungi la trei metri, apoi te opreşti. 

Pembroke şi ceilalţi trei se ghemuiră în spatele locurilor 
din faţă. Interiorul furgonetei era luminat de farul care 
venea spre ei. Pembroke puse vârful ţevii pistolului în ceafa 
lui Roth. 

— Ce e? 

— E comandantul gărzii. 

Vocea lui Roth tremura. 

— E într-un kart deschis... cu şofer... 

— Nu-i lăsa loc să treacă, spuse Pembroke. 

Roth dădu din cap, simțind amortizorul pistolului apăsat 
în ceafă. Centră furgoneta pe aleea îngustă şi opri. Kartul 

se opri şi el. Şoferul strigă în ruseşte. 

Ann îi şopti lui Pembroke: 

— Vrea să ştie ce dracu' crede Roth că face. 

Pembroke îi spuse lui Roth: 

— Bun, dă încet înapoi şi lasă-l să treacă pe dreapta. 

Roth băgă în marşarier şi începu să dea înapoi. Şoferul 
rus ambală. Micul vehicul pe trei roţi şi se îndreptă spre 
spaţiul creat între furgonetă şi zidul de piatră care 
mărginea aleea. 

Pembroke deschise uşa glisantă de pe partea dreaptă a 
furgonetei şi văzu micul vehicul. Şoferul stătea pe unicul loc 
din faţă ţinând manetele, iar comandantul gărzii stătea pe 
banca de două locuri din spate. Ambii văzură uşa glisând şi 
se întoarseră. Când kartul ajunse în dreptul uşii deschise, 
cei doi ruşi priviră în gurile ţevilor a două arme automate, 
la mai puţin de un metru de ei. Şoferul lăsă să-i scape un 
strigăt speriat. Automatele scuipară foc şi tuşiră. Şoferul fu 
aruncat din vehicul fără să-şi dezlipească mâinile de pe 
manete, antrenând kartul după el. Comandantul gărzii se 
adună de sub vehicul şi se ridică în picioare, strângându-şi 
pieptul cu mâna. Se împletici spre copaci, se clătină şi căzu. 

Pembroke şi Llewelyn săriră din furgonetă, le 
administrară celor doi ruşi lovitura de graţie cu câte o 
singură împuşcătură în cap, apoi îi târâră între copaci. 
Sutter îi ajută să pună kartul pe roţi şi să-l împingă, dincolo 
de lizieră. Apoi săriră toţi trei în furgonetă: 

— Dă-i drumul! 

Roth băgă în viteză şi roţile ronţăiră încet pietrişul. 

Ann rupse tăcerea: 

— Presupun că nu puteam să-i lăsăm să treacă. 

Pembroke o privi un moment. 

— Nu, se duceau direct la cabina de pază. 

— Am fi putut să-i capturăm, spuse ea. 

Pembroke i-o reteză: 

— Suntem cam în întârziere. 

— Bine că am dat peste ei, adăugă Llewelyn. Or să mai 

fie posturi de gardă scoase din funcţiune în noaptea asta şi 
n-avem nevoie ca un ofiţer mobil să alerge de la unul la 
altul, ca să le verifice. 

Ann nu răspunse. 

Pembroke îi spuse: 

— Ştiu că e ceva nou pentru tine. Mai încolo, dacă nu ne- 
o merge bine, ai să vrei să mai fi scos din circulaţie vreo 
câţiva. E o treabă a dracului de urâtă, dar ea trebuie făcută. 

Furgonetă ieşi din ultima curbă a aleii în formă de S şi în 
faţa lor apăru reşedinţa ruşilor, profilată pe cerul turbulent. 
La parter şi la primul etaj erau puţine ferestre luminate, în 
schimb toate lucarnele mansardei răspândeau lumină. 

— van face ore suplimentare astă-seară, remarcă 
Pembroke. 

Sutter se întoarse de la geamul din spate şi spuse: 

— Le stingem noi luminile şi-i trimitem la culcare. 

Pembroke încuviinţă din cap şi întrebă: 

— Cum te ţii, Karl? 

Roth inspiră adânc şi dădu din cap, dar nu spuse nimic. 
Aruncă o privire spre ceasul de bord şi se întrebă când 
aveau să înceapă să moară din cauza otrăvii. Spera că în 
curând. 

Furgoneta intră în curtea lungă din faţă şi se îndreptă 
spre casă. 

— Doamnelor şi domnilor, spuse Pembroke, în faţa 
dumneavoastră se află Killenworth. O să facem un popas să 
ne mai dezmorţim picioarele. Nu uitaţi să vă luaţi şi puştile. 

Roth clătină din cap: „Nebunie curată”. 

Tom Grenville se considera un bărbat de comitet şi 
înţelegea că, în stilul indirect al comunicaţiilor din cadrul 
Companiei, propunerile superiorilor erau de fapt ordine, 
exact ca atunci când era locotenent de marină: „Dorinţa 
căpitanului e ordin pentru tine”. 

Aşa că, atunci când George Van Dorn spusese că nu se 
dădea în vânt după golf, Tom Grenville renunţase, deşi era 
mort după acest joc. 

Dar George nu era în realitate un om nedrept sau 
arbitrar. Avea o alternativă constructivă: pistoalele, nu 
crosele de golf, stăteau bine în mâinile unui bărbat, 
declarase el. Ca urmare, Grenville se apucase de tir la 
talere, de vânătoare şi tir de performanţă. 

Pe urmă, la un prânz, cu vreun an în urmă, îşi aducea 
aminte Grenville, O'Brien şi Van Dorn îl întrebaseră dacă se 
gândise vreodată la paraşutism. Grenville se gândise la 
paraşutism tot atât cât se gândise să coboare Niagara într- 
un butoi, dar răspunsese afirmativ, plin de entuziasm. 

Când venise momentul adevărului, Grenville avusese 
câteva rezerve de înţeles în legătură cu prima sa săritură. 
Până la urmă, îşi dăduse seama că aproape toţi vechii OSS- 
işti erau foşti paraşutişti, şi mulţi dintre ei, ca şi O'Brien, 
încă mai executau salturi. Uşi până acum închise ar fi fost 
deschise unui tânăr care ar fi făcut un salt cu Patrick 
O'Brien şi prietenii acestuia. 

Van Dorn păruse satisfăcut, ca şi O'Brien şi alţi asociaţi 
importanţi ai firmei. Acum, Grenville ştia de ce. 

Privi în jurul cabinei slab luminate a marelui elicopter de 
salvare amfibie „Sikorsky”. Instructorul de salt, Barney 
Farber, era un vechi amic al lui O'Brien şi al lui Van Dorn, şi 
firma lui Farber, una dintre firmele de electronică din Long 
Island care lucrau pentru apărare, era de fapt proprietarul 

elicopterului, care aparținuse Marinei. 

Alţi doi veterani stăteau pe banca din faţa lui: Edgar 
Johnson, un general de paraşutişti ieşit de curând la pensie, 
şi Roy Hallis, agent CIA semipensionat. 

Întreaga operațiune, înțelegea Grenville, fusese 
planificată şi era controlată de bătrâni. Şi n-ar fi fost 
întreagă dacă unii dintre ei n-ar fi participat personal la 
zbor. Grenville le aruncă o privire, prin semiîntuneric, lui 
Johnson şi Hallis. Erau amândoi veterani ai celui de-al doilea 
război mondial, dar nu păreau să aibă mult peste şaizeci de 
ani. Îşi spuse că era ultima lor misiune, ultimul lor salt. 
Poate că era ultima oară când învăţăceii OSS-iştilor 
participau nemijlocit la o operaţiune. Chiar şi ei erau prea 
bătrâni ca să mai facă salturi de luptă. Grenville se trezi 
holbându-se la ei. Păreau pregătiţi psihologic pentru o luptă 
armată, ceea ce era mai mult decât putea spune Grenville 
despre sine însuşi. 

De fapt, îi era greață. Elicopterul, stând pe propriile 
flotoare, în largul istmului Long Island, se legăna al naibii 
de tare. Vântul se înteţise şi valurile băteau în partea 
inferioară a navei. Grenville nu mai avusese niciodată rău 
de mare la o săritură cu paraşuta. 

Lângă Grenville stăteau doi dintre oamenii lui Pembroke, 
Collins şi Stewart. Îşi spuse că, în negru, păreau deosebit de 
siniştri. 

Stewart, care stătea chiar lângă el, îl întrebă: 

— Ai sărit vreodată noaptea, băiete? 

Grenville sărise o dată, la propunerea lui O'Brien. 
Răspunse: 

— De câteva ori. 

— E mai uşor dintr-un elicopter staționar, spuse Stewart. 

— Da... 

— Numai dacă nu-i o vreme ca asta. Un avion e mai 
stabil. Elicopterul se cam leagănă. 

Grenville încuviinţă, cu un aer nefericit. 

Stewart continuă: 

— E ca şi cum ai încerca să sari dintr-o barcă instabilă. Ai 
grijă să nu te loveşti de ponton. Am văzut ce-a păţit odată 
un băiat în Atlanticul de Sud. 

Grenville încuviinţă din nou din cap. Aflase că Atlanticul 
de Sud însemna Falkland. Stewart părea foarte la curent cu 
orice nenorocire şi calamitate care putea cădea pe capul 
omului. 

— Şi-a rupt gâtul, adăugă Stewart. 

Grenville îşi simţi stomacul legănându-se, dar se linişti la 
gândul că machiajul ascundea culoarea pe care probabil i-o 
luase faţa. 

Collins îşi aprinse un trabuc şi fumul umplu cabina. Rosti, 
cu accent specific irlandez: 

— Vântu’ ăsta o să-ţi plimbe curu’ peste tot terenu’ dacă- 
ţi scoţi umbrela prea devreme, băiete. 

Grenville dădu din cap, cu un aer nenorocit. 

— Aşteaptă până-n ultimul moment, îl sfătui Collins, pe 
urmă mai lasă câteva secunde ca să fii sigur, pe-urmă zi 
repede un 7ată/ Nostru şi trage de şnur. 

Collins râse. 

Instructorul îşi puse mâinile peste căşti, ascultând, apoi 
spuse în microfon: 

— Recepţionat. 

Se ridică şi spuse: 

— Ni s-a dat plecarea. 

Apoi se ghemui şi intră în cabina pilotului, îl bătu pe 
acesta pe umăr şi-i arătă degetul mare ridicat. Motorul 
elicopterului se ambală asurzitor. 

Grenville simţi cum marea pasăre se încorda ca să iasă 
din apă, apoi legănarea încetă când fuzelajul şi flotoarele se 
ridicară din marea agitată. Legănarea fu înlocuită de o 
mişcare oscilantă, pe măsură ce aparatul se ridica în bătaia 
vântului. Grenville se întoarse şi privi prin fereastra mare, 
pătrată, din spatele lui. Se înălţaseră deja la treizeci de 
metri, dar stomacul lui era încă la nivelul mării. 

Stewart vorbi peste urletul motorului: 

— A dracu' lună-i la trei sferturi, şi norii-s prea subţiri s-o 
mascheze. O să ne vadă sigur, Tom. 

Grenville îşi apăsă ochii cu degetele. 

Stewart adăugă, ca o cobe: 

— M-aş descurca şi fără afurisitele alea de fulgere. Ai 
văzut vreodată un paraşutist fulgerat, Tom? 

— Nu în ultima vreme. 

— Ce zici, băiete? Nu te-aud! 

Grenville îl privi fix câteva secunde, apoi ţipă: 

— Am zis că-mi place la nebunie să sar noaptea, pe 
furtună! Îmi place la nebunie! 

Collins urlă încântat: 

— Tom, gagiule, facem noi un tip de comando din tine 
până-n zori! 

Grenville se ridică şi se duse la uşă. Se sprijini de carcasa 
elicopterului şi privi în noapte, în timp ce aparatul urca prin 
turbulenţa atmosferică. Nu voia să facă parte dintr-un 
comando. Voia să fie un asociat major la firmă şi era dispus 
să muncească din greu ca să-şi atingă scopul. Dar, uneori, 
O'Brien şi Van Dorn cereau prea multe. Un salt de noapte în 
teritoriul fortificat al inamicului era, într-adevăr, prea mult. 

Joan Grenville măsura cu paşi mari mica pivniţă, luminată 
strălucitor de şiruri de tuburi fluorescente. Deasupra era un 
teren de tenis acoperit, care aparținuse cândva domeniului 
Killenworth, dar care era acum proprietatea Asociaţiei 
Tinerilor Creştini din localitate. Un gard înalt din plasă de 
sârmă cu sârmă ghimpată în partea de sus, îi separa pe 
creştini de atei. 

Joan şi-l aminti pe Tom spunând cum că în clădirea 
principală a asociaţiei s-ar fi aflat un sediu al FBI, dar până 
acum ea nu văzuse pe nimeni în afara OSS-iştilor. 

Stanley Kuchik, tolănit pe o ladă mare, o urmărea cum se 
învârtea de colo-colo. 

— Vă e frică, doamnă Grenville? 

Ea îi aruncă o privire: 

— Pentru a zecea oară, zi-mi dracului Joan; ei bine, da, 
mor de frică! 

Stanley nu auzise niciodată o femeie mai în vârstă să 
înjure cum înjura asta. De fapt, Joan Grenville îl interesa din 
multe puncte de vedere. Se uită la ea cu coada ochiului. 
Costumul negru îi era mulat ca pielea. 

— Hei, n-ai decât să rămâi aici, dacă vrei, spuse el. Mă 
descurc eu. 

Joan scrâşni din dinţi: 

— Stanley... încetează să mă tratezi ca pe... o 
adolescentă. Sunt femeie în toată firea. Pot să fac tot ce 
poţi şi tu, şi încă şi mai bine. 

— Desigur, doamnă... O.K., Joan. 

Stanley îi zâmbi. 

— Presupun că pentru treaba asta e nevoie de doi 
bărbaţi. 

Joan îşi apăsă tâmplele cu degetele. 

— Incepe să mă doară capul. 

— Eşti unul dintre agenţii secreţi ai lui Van Dorn? întrebă 
Stanley. 

Ea se aşeză pe o bancă. 

— Cred că acum sunt. 

Îşi luă capul în mâini, amintindu-şi amenințările şantajiste 
ale lui Van Dorn. Şi prostul de Tom stătuse şi se uitase. 

Dar, apoi, Van Dorn venise la ea, îi pusese mâinile pe 
umeri şi-i spusese: 

— Joan, ştim amândoi că n-ai face ce-ţi cer eu din cauza 
amenințărilor. Dar ţara e-n pericol. E nevoie de tine. 

Îi explicase pe scurt şi o întrebase: 

— Vrei să-ţi ajuţi ţara? 

Stanley îi rupse firul gândurilor: 

— Cum te-ai încurcat cu gaşca asta de nebuni? 

Ea îl privi: 

— Ţara are nevoie de mine. 

Stanley ezită, apoi îi spuse: 

— Eu o fac pentru senzaţii. E a zecea misiune a mea. 

Joan îl privi cu îndoială şi simţi cuvântul rahat stându-i pe 
limbă, dar apoi o izbi gândul că viaţa ei putea foarte bine să 


depindă de adolescentul ăsta impertinent. li aruncă o 
privire în care el să poată citi uimire şi admiraţie: 

— E incredibil! 

Stanley roşi: 


— Ţine-aproape de mine şi te aduc eu teafără înapoi. 

„Al dracului de bine-ai face”. li zâmbi larg: 

— În regulă. 

Joan reflectă la ce-i spusese Van Dorn, şi pentru ea 
sunase înspăimântător. Nu voia ca petrecerea să se 
sfârşească. Nu ţinea la multe lucruri în viaţă, dar ţinea 
foarte mult ca petrecerea să continue. Patriotismul se 
manifestă în multe feluri, îşi spuse ea. 

Stanley se uită la ceasul militar pe care i-l dăduseră, apoi 
se trase de costumul negru, mulat. Era dintr-un soi de 
material elastic şi arăta ca de balerin, dar tipul care-l 
dotase cu el îi spusese că era un costum de spărgător, aşa 


- 556 - 


că probabil era în regulă. Stanley îşi pipăi pistolul din 
buzunarul elastic de pe abdomen. 

— Ai împuşcat vreodată pe cineva? întrebă el. 

Joan îşi reveni din gânduri: 

— Ce...? Nu, sigur că nu. 

Adăugă: 

— Dar sunt capabilă de aşa ceva. 

Işi spuse că ar fi vrut să-i împuşte pe Tom, George şi 
Marc, nu neapărat în ordinea asta. 

Uşa din capul scărilor se deschise şi pe treptele de 
ciment se auziră paşii a două persoane. Stanley scoase 
pistolul. 

— Pune-l la loc! îl repezi Joan. 

Apărură un bărbat şi o femeie, amândoi în vârstă, dar cu 
mişcări iuți şi expresii vioaie. Purtau treninguri scumpe, dar 
Joan ştia că nu erau în căutare de parteneri pentru tenis. 
Femeia, Claire Goodwin, înaintă spre Joan şi-i întinse mâna: 

— Ce mai faci, Joan? 

Joan se ridică şi-i luă mâna: 

— Perfect, Claire. 

— Nu prea te-am văzut pe la George, spuse Claire. 

— M-am odihnit puţin, sus. 

— Săraca de tine! ÎI ştii pe Gus Bergen? 

Joan strânse mâna bărbatului: 

— Da, ne cunoaştem. 

Bergen, îşi aminti ea, fusese în misiunea ghinionistă de la 
Hanoi, cu tatăl lui Tom, în timpul războiului. 

— Tom ce mai face? întrebă Bergen. 

— S-a apucat de paraşutism. 

Bergen zâmbi şi se întoarse spre Stanley, care stătea în 
picioare: 

— Bună, tinere! 

Stanley dădu mâna cu Bergen şi cu Claire. 

— Am auzit lucruri bune despre tine, spuse Claire. 

Stanley mormăi ceva şi îi aruncă o privire lui Joan. 

Joan auzise şi ea lucruri bune despre Claire, cum ar fi 

faptul că aceasta se culcase cu jumătate din corpul 
diplomatic german din Elveţia, în timpul războiului. Pentru 
Dumnezeu şi ţară, bineînţeles. Joan îşi spuse că ar fi trebuit 
să i se fi dat şi ei o asemenea misiune, în locul ăsteia. Se 
simţea prost utilizată. 

Cei patru discutară câteva minute, apoi Bergen îşi privi 
ceasul. 

— Ei, e timpul să ne punem în mişcare, spuse el. 

În mica încăpere se lăsă tăcerea. 

— Aţi fost instruiți amândoi ce aveţi de făcut acolo, 
continuă Bergen. Acum am să vă arăt cum să ajungeţi. 

Bergen se apropie de peretele din faţă şi le arătă o gaură 
rotundă în fundaţia de beton, aproape de tavanul pivniţei. 

— E un tunel vechi ce duce până în pavilionul central. Pe 
vremuri, prin el treceau conducta de la uzina de apă a 
domeniului Killenworth, ţevile de apă, cablurile electrice, 
chestii de-astea. De la partajarea proprietăţii, Asociaţia este 
cea care asigură toate utilităţile pentru clădirea asta. 

Stanley cercetă cu privirea deschizătura, pe care n-o 
observase până atunci. Nu părea mai largă decât o pizza 
mare. 

— Acum nu mai sunt ţevi în ea, spuse Claire. Gus a făcut 
toată treaba cu pitici. 

Adăugă: 

— Gus e membru al Consiliului Asociaţiei locale. 

Stanley dădu din cap în semn de apreciere. 

Joan gândi: „Membru al Asociaţiei Tinerilor Creştini Pitici. 
Conductă spre casa ruşilor. Totul e bizar”. Privi spre 
deschizătura din perete şi spuse: 

— Incă ies nişte fire de acolo. 

— De fapt, cabluri, răspunse Bergen. Vezi, sunt câteva 
sute de metri până în subsolul clădirii principale, şi numai 
urcuş, aproape imposibil să te târăşti, aşa că am instalat un 
scripete electric. 

Stanley zâmbi. Gagiii ăştia bătrâni se gândeau la toate. 

Bergen şi Claire Goodwin îi instruiră timp de câteva 

minute, apoi Bergen întrebă: 

— Aveţi întrebări? 

Stanley clătină din cap. 

— Cum de sunteţi siguri că tunelul duce într-o cameră 
nefolosită? întrebă Joan. 

Bergen se uită la Stanley: 

— Ai fost o dată în camera cazanelor, nu-i aşa, fiule? 

— Atunci nu era nimeni acolo, încuviinţă Stanley. 

Joan ridică morocănoasă din umeri. 

Bergen o privi: 

— Nu eşti obligată să te duci, bineînţeles. 

Joan Grenville îi aruncă o privire lui Stanley. Era şi el 
speriat, dar personalitatea masculină care îmbobocea în el 
îl împingea spre gaura neagră, cu sau fără ea, la fel de 
sigur ca ameninţarea unui pistol în spate. 

— Bineînţeles că trebuie să mă duc, spuse ea. Aşa că, să 
mergem. 

Bergen trase o schelă de zugrav, pe rotile, lângă zidul 
fundaţiei. 

— Stanley! 

Stanley Kuchik îşi trase gluga neagră pe cap. 

— Succes! îi spuse Bergen. Stanley se căţără în vârful 
schelei şi văzu două cărucioare mici, flexibile. Scrută timp 
de câteva secunde tubul negru, nesfârşit, apoi se întinse pe 
spate şi-şi trase căruciorul sub fund. Intinse mâinile 
înmănuşate şi apucă de cablul scripetelui. 

— În regulă! 

Auzi băzâitul motorului, şi cablul începu să se deplaseze, 
trăgându-l pe el şi căruciorul de sub el spre deschizătura 
rotundă. „Ca o torpilă, îşi spuse, trasă în tubul de lansare”. 

Joan Grenville îi spuse în şoaptă lui Bergen: 

— Trebuie să fiţi teribil de disperaţi sau de insensibili, să 
trimiteţi copilul ăsta într-o asemenea misiune. 

— Are şaptesprezece ani, răspunse Bergen rece. Cunosc 
oameni care au fost în luptă la vârsta asta. 

— Mă rog, întâi femeile şi copiii, ridică Joan din umeri. 

Se căţără pe schelă şi privi deschizătura tunelului. Strigă 
în sus: 

— Ai loc şi pentru mine? 

— Desigur, se auzi ecoul vocii lui Stanley. 

Joan privi în jos, spre Claire Goodwin şi Gus Bergen. Ezită, 
apoi spuse: 

— Uitaţi, ştiu că e important. Dacă ni se întâmplă ceva, 
ţineţi minte că ne-am oferit ca voluntari. Aşa că, nu vă 
faceţi prea multe probleme. 

— Ne-am simţi rău dacă s-ar întâmplă ceva, dar nu şi 
vinovaţi, răspunse Claire. Succes! 

Joan îi privi. „Tipi duri, bătrânii”. Vechi OSS-işti. Toţi erau 
suciţi. Inspiră adânc, se întinse pe cărucior, apoi întinse 
mâinile înmănuşate şi apucă de cablu. 

— Gata! 

Motorul electric bâzâi din nou şi cablul o trase în tubul 
întunecos. Ascultă sunetul rotilelor de cauciuc ale 
căruciorului pe pereţii de argilă ai conductei, băzâitul 
îndepărtat al motorului, scârţâitul scripeţilor şi frecarea 
umerilor ei de pereţii conductei. Işi drese glasul şi chemă în 
şoaptă: 

— Stanley? 

— Mada. 

— Cum merge? 

— O.K. 

— Parcă ne suge, observă Joan. 

Stanley râse încetişor: 

— E mai bine decât târâş. 

Nu mai vorbi nici unul. Lumina de la capătul conductei 
dispăru şi sunetul motorului electric deveni mai slab. 

Joan ştia că putea oricând să lase cablul din mâini, şi 
căruciorul ar fi dus-o înapoi în subsolul sălii de tenis. Dar 
ştia că n-ar fi făcut-o. 

„Câteva minute, îşi spuse ea, şi o să fim acolo”. Oricum, 
întotdeauna fusese curioasă să ştie ce-i în casa aceea. 

George Van Dorn stătea la fereastră şi urmărea rachetele 
care se înălţau din piscina goală. Luă unul din cele trei 
telefoane de campanie proaspăt instalate pe pervazul lat şi 
învârti manivela. 

Dom LaRosa, pirotehnicianul principal, răspunse. 

— Cum stai cu rachetele, domnule LaRosa? întrebă Van 
Dorn. 

— Mai sunt vreo trei sute, domnule Van Dorn. 

— Bun, vreau să se spargă în aer, la înălţime mică 
deasupra țintei. Nu vreau să lumineze prea tare terenul, 
dar vreau acoperire cu zgomot. 

— Perfect. la spuneţi, aţi auzit racheta cea mare? 

— Cred că da. 

— A speriat-o de moarte pe pisica soţiei dumneavoastră, 
domnule Van Dorn. 

Van Dorn aruncă o privire spre Kitty, care era în celălalt 
capăt al camerei. 

— Mă bucur să aud asta, Dom. Ascultă, tubul e pregătit? 

— Gata oricând sunteţi şi dumneavoastră. 

— Pe la miezul nopţii. Vreau un bombardament la ţintă 
de şaizeci până la optzeci de secunde. Cel puţin douăzeci 
de lovituri cu exploziv de mare putere. Pe urmă, după ce 
fac ţinta surcele, vreau vreo cinci lovituri cu Willy Peter ca 
să terminăm cu ce mai rămâne. 

Dom LaRosa repetă misiunea de foc. 

Van Dorn adăugă: 

— Am un elicopter amfibiu care aşteaptă să te ia imediat 
de aici, cu oamenii tăi şi cu tubul. O să aterizaţi pe cheiul 
Atlantic City. Totul e aranjat. 

— Sună superb. 


28 Willy Peter (WP) - apelativ uzual pentru white phosphorus - fosfor 
alb - o substanţă incendiară (n.tr.). 

— Mai vorbim. 

Van Dorn închise. Ar fi într-adevăr superb, îşi spuse, dacă 
domnul LaRosa şi amicii lui şi-ar putea petrece noaptea 
jucând şi preacurvind până-n zori. N-ar fi avut nimic 
împotriva să li se alăture. 

— Ce-i aia Willy Peter, George? întrebă Kitty. 

— O expresie militară, dragă. De fapt, adăugă el, e fosfor 
alb. Arde. 

— O, ce groaznic. O casă atât de frumoasă! 

— Războiul e un iad, Kitty. 

— E aşa de distrugător. 

— Da, şi asta. 

Se îndreaptă spre o combină stereo şi mări volumul. 
Ascultă acordurile vioaie ale melodiei lui George M. Cohan, 
„l'm a Yankee Doodle Dandy”, care bubuia din difuzoarele 
instalate pe terenul de polo. Van Dorn începu să fredoneze, 
mişcându-şi capul în ritmul muzicii. 

— George, chiar ai de gând să-i arunci în aer pe oamenii 
ăia îngrozitori de alături? întrebă Kitty. 

Van Dorn închise sonorul. 

— Ce? O, numai dacă atacul terestru dă greş. Ai aranjat 
treburile cu dr. Frank şi dr. Poulos? 

— Da, sunt la staţia de prim-ajutor din subsol, aranjează. 
A, Jane Atkins şi Mildred Hetcher îi asistă. Sunt foarte 
bucuroase că pot să dea o mână de ajutor. Au fost 
amândouă surori în WAC?. 

— Păi, am să-ncerc să nu le dezamăgesc, Kitty. Dacă 
n-avem victime, am să mă-mpugşc în picior. 

— Belle La Ponte e psihiatru. S-o aduc? 

— De ce nu? Suntem toţi nebuni. 

— Vreau să zic că ea e doctor în medicină... 

— Perfect Kitty. Rezervele de medicamente sunt 
suficiente? 

— Cred că da. Dr. Frank părea foarte impresionat. 

Van Dorn dădu distrat din cap. Încercă să se gândească 
ce altceva mai era de făcut. Se întoarse spre unul dintre 
ceilalţi doi bărbaţi din camera de lucru, colonelul William 
Osterman, care luptase ca tânăr locotenent în cadrul 
statului-major al OSS-ului din Londra. 

— Faza unu ar trebui să fie de-acum încheiată, spuse Van 
Dorn. 

Osterman ridică ochii de pe planurile de arhitectură şi de 
pe fotografiile aeriene ale domeniului ruşilor, întinse pe 
biroul lui Van Dorn. 

— Aşa zic şi eu, spuse. Problema cu planul ăsta, George, 
e că se bazează pe un cronometraj aproape perfect, fără 
legături radio. Dacă o grupă întră în rahat, vor intra şi 
celelalte trei. 

— Pembroke şi oamenii lui sunt foarte buni, replică Van 
Dorn. Sunt obişnuiţi cu operaţiunile de tip „loveşte şi fugi” 
fără comunicaţii. Uneori am impresia că au legături 
telepatice. 

Wallis Baker, un asociat important al firmei, apăru din 
nişa protejată cu paravan a telexului, aducând un mesaj. 

— A sosit un mesaj cam lung din partea şefilor de state- 
majore, George. 

Van Dorn îi făcu semn spre birou: 

— Descifrează-l imediat. 

Baker se aşezase deja la birou, cu cartea de coduri în 
faţă. 

Sună un telefon, şi Van Dorn văzu că era cel al cărui 
număr se afla în cartea de telefon. Nu-l băgă în seamă, dar 
cum niciunul din ceilalţi nu se grăbea să răspundă, şi el îşi 
dădu seama cine ar putea fi, ridică receptorul şi spuse: 

— Reşedinţa Van Dorn. 

— O, spuse vocea, domnule Van Dorn. 

Van Dorn privi spre cei doi bărbaţi, apoi spre Kitty şi 
spuse în telefon: 

— Domnule Androv! 

— Da. Sunt flatat că mi-aţi recunoscut vocea. 

— Nu cunosc multă lume care vorbeşte cu accent rusesc. 
De ce mă suni la ora asta, Androv? Nu-i politicos să suni 
lumea aşa târziu. 

Androv spuse pe un ton cam sever: 

— Ca orice om care încearcă să doarmă, n-am nevoie de 
muzica sau de artificiile dumitale. Ştii că rachetele 
explodează periculos de aproape de casa noastră? 

— Cât de aproape? 

Androv adoptă un ton mâhnit: 

— Domnule Van Dorn, ca responsabil pentru relaţiile cu 
comunitatea, am încercat să menţin relaţii bune cu 
vecinii... 

— Nu, Androv, n-ai încercat. Am informaţii sigure că 
oamenii tăi nu aruncă niciodată mingile de tenis înapoi. 

Androv scoase o exclamaţie de exasperare. 

— O, şi ce importanţă are asta acum? 

Van Dorn zâmbi. Era uşor amuzat de telefonul dat de 
Androv de nevoie. Mai important era că, foarte probabil, 
telefonul însemna că nici echipa lui Pembroke, nici echipa 
lui Katherine şi Abrams nu fuseseră descoperite. In ce-l 
priveşte pe el, Androv descoperise că era sigur acasă. Erau 
informaţii de cules şi dintr-o conversaţie telefonică banală. 

— E sărbătoarea noastră, domnule Androv, spuse Van 
Dorn. Cu siguranţă că protocoalele diplomaţiei cer puţin 
respect pentru tradiţiile ţării gazdă, domnule. 

— Da, da. Dar muzica asta - trebuie să vă cer 
respectuos... 

— Astă-seară nu primesc cereri. Primeşti ce-i pe bandă. 
Nu sunt disc jokey, domnule Androv. 

— Nu, nu. Vreau să spun că trebuie să vă cer să încetaţi 
cu muzica asta tare, sau chem poliţia. 

— Cred că nu eşti rezonabil. 

— Nu sunt. Puţinii oameni pe care-i am aici sunt foarte 
supăraţi, şi câinii mei sunt extrem de nervoşi şi tensionaţi... 

— Atunci cumpără-ţi nişte câini bine dresați, Viktor. Sau 
mai redu din ei. 

Androv ignoră comentariul şi întrebă: 

— La ce oră pot să mă aştept să înceteze muzica şi 
artificiile? 

— La miezul nopţii. Îţi promit că după miezul nopţii, n-ai 
să mai fi deranjat. 

— Mulţumesc, domnule Van Dorn. O seară plăcută! 

— La fel, domnule Androv. 

Van Dorn închise şi se uită la cei din încăpere: 

— Ce tupeu are omul ăsta, să sune să se plângă de 
petrecerea mea, când oricum trebuie să stea treaz şi să 
aştepte o explozie nucleară! 

Osterman şi Baker zâmbiră. 

— lar ai fost grosolan cu el, George, spuse Kitty. 

Van Dorn se uită la nevastă-sa: 

— Regulile tale de etichetă sunt extravagante, Kitty. 

Adăugă: 

— Tu ai fi pretins smoching şi aprozi şi la Crucificare. 

— Şi totuşi, cred, ca şi domnul Churchill, că dacă ai de 
gând să împuşti pe cineva, nu te costă nimic să fii politicos. 

Van Dorn îi zâmbi: 

— Ai dreptate. 

— Trebuie să plec, anunţă ea, dar înainte de asta vreau 
să-ţi spun, George, că nu vreau ca domnul Pembroke al tău 
sau Joan Grenville să mai calce vreodată în casa asta. 

Adăugă, după o pauză: 

— Dacă sunt răniți, am să fac o excepţie. Bună seara, 
George. Domnilor! 

Se întoarse şi ieşi. 

În încăpere se lăsă tăcerea, apoi colonelul Osterman îşi 
privi ceasul. 

— E al dracului de supărător fără contact radio. 

— Ar putea să fie toţi morţi, sau prizonieri, şi noi să nu 
ştim, adăugă Baker. 

— De asta avem aruncătorul, replică Van Dorn. 
Următorul telefon pe care-l primesc din casa aia ar trebui 
să fie de la unul dintre oamenii noştri. Dacă nu sună până 


- 565 - 


la miezul nopţii, atunci intră în vigoare riposta mea cu 
declanşare automată. După asta, cum am spus, n-o să-l mai 
deranjez pe Viktor Androv. 

Viktor Androv era aşezat la biroul din camera sa de lucru. 
Fosta capelă era întunecată, luminată numai de o lampă cu 
abajur, a cărei lumină era proiectată pe o fereastră cu 
geam mai din apropiere. 

Androv privea tabloul religios: locuitorii Sodomei forțând 
intrarea în casa lui Lot, în încercarea de a-i răpi pe cei doi 
frumoşi îngeri, apoi îngerii trimițând un fulger orbitor de 
lumină cerească, şi sodomiţii întorcându-se. 

— Unii zic că îngerii erau extratereştri şi că au distrus 
Sodoma şi Gomora cu o bombă nucleară, observă el. 

Henry Kimberly se lăsă pe spate în fotoliul din piele 
verde. 

— Cine ştie cum va fi interpretată noaptea asta peste 
patru mii de ani. 

Androv se aplecă peste birou: 

— Noaptea asta va fi interpretată aşa cum vrea partidul 
să fie interpretată. Exact cum evenimentele din Biblie au 
fost interpretate aşa cum au vrut preoţii şi rabinii. 

— Peste patru mii de ani nu va fi niciun partid, Viktor, şi 
tu ştii asta, spuse Kimberly. 

Işi aprinse o ţigară. 

— Oricum, aşa cum zici, partidul va scrie istoria lumii cel 
puţin o mie de ani de-acum încolo. 

Androv înălţă din umeri. Se ridică şi se duse la fereastra 
laterală, deschizând-o. Vântul ce bătea dinspre nord intră în 
capelă şi-i răvăşi hârtiile de pe birou. Difuzoarele lui Van 
Dorn se auzeau de la distanţă, şi Androv trebui să ridice 
vocea: 

— Am ordonat ca cel ce va deschide o fereastră sau o 
uşă după unsprezece treizeci să plătească cu viaţa. 

Tăcu un moment, apoi spuse: 

—E un fenomen straniu, acest IEM. Ca o miasmă 

supranaturală, poate să intre prin gaura cheii şi prin 
crăpături, prin  neetanşeităţile din jurul uşilor şi al 
ferestrelor. O doză mică poate face pagube mari. 

Adăugă, cu o voce încrezătoare: 

— Casa asta însă a fost controlată de o sută de ori. E 
etanşă ca un submarin. Ar putea să plutească. 

Incepu să râdă. 

Kimberly nu răspunse; 

Androv ridică ochii spre cer. 

— „Molnia” se  prăbuşeşte spre noi din adâncurile 
întunecate ale spaţiului. 

— „Molnia”? 

— Satelitul care va lansa explozia nucleară. Mi-a spus 
curierul. Foarte ingenios. 

Kimberly dădu din cap apreciativ şi întrebă: 

— La ce oră? 

Androv răspunse, continuând să se uite pe fereastră: 

— O să atingă altitudinea minimă undeva în Nebraska, la 
câteva minute după miezul nopţii. 

Kimberly urmări fumul care se ridica din ţigară şi întrebă: 

— Ce ţi-a mai spus curierul? 

— Premierul ne trimite cele mai bune urări, nouă şi în 
mod special ţie, răspunse Androv şi adăugă: Totodată, 
premierul ne informează că vestea privind „Lovitura” este 
difuzată în acest moment printre oamenii-cheie de la 
Moscova. 

Androv dădu din cap ca pentru sine şi continuă: 

— Spre deosebire de pregătirea unui război nuclear, a 
fost atât de simplu, încât n-a fost nevoie să ştie decât puţini 
oameni. Şi puţini oameni au avut de lucru. O singură 
persoană trebuie să apese pe butonul detonatorului 
nuclear, şi aceasta va fi premierul însuşi. 

Kimberly se ridică şi se apropie de Androv. Privi pe 
fereastră, peste liziera îndepărtată. O aură slabă de lumină 
de la casa lui Van Dorn contura vârfurile neliniştite ale 
copacilor pe cerul care se înnegrea. 

— Ştii, Viktor, spuse Kimberly, George Van Dorn şi cu 
mine am urmat aceleaşi şcoli militare. Concepţia armatei 
americane e agresivă, nu defensivă. Ei cred cu tărie în 
raidul de pradă, atacul preventiv, lovitura de comando - ca 
şi englezii. 

ÎI privi lung pe Androv. 

— Ar trebui să ai grijă de Van Dorn înainte să aibă el grijă 
de tine. 

Androv închise fereastra şi se duse la birou. Apăsă un 
buton pe un panou şi vocea lui Van Dorn se auzi dintr-un 
difuzor. 

— E o înregistrare a lui Van Dorn sunând Pentagonul, 
spuse Androv. Fiindcă i-a prevenit asupra planurilor 
noastre, şi crede că situaţia e sub control, e puţin probabil 
să încerce ceva pe cont propriu împotriva noastră. 

Androv apăsă pe un alt buton şi se auzi o voce de 
femeie. 

— Asta-i fiica dumitale, Ann. 

Kimberly nu spuse nimic. 

Androv continuă: 

— Vorbeşte cu Agenţia Naţională de Securitate. Despre 
„Molnia”. 

Kimberly ascultă câteva secunde vocea lui Anne, apoi se 
duse la birou şi apăsă butonul de oprire. Se întoarse spre 
Androv: 

— Cum au aflat? 

Androv ridică din umeri. 

— Presupun că au plecat de la premisa că vrem să-i 
distrugem şi au făcut drumul înapoi. Câte soluţii are o 
problemă? Şi-au pus întrebarea: „Cum aş distruge America 
cu pierderi cât mai puţine, sau deloc”? Au ajuns la 
răspunsul la care am ajuns şi noi. 

Kimberly dădu încet din cap. 

— Aşa că vezi, Henry, continuă Androv, că nu l-am 
subestimat pe Van Dorn sau organizaţia lui. Ştim că au 
lăsat de mult pumnalul şi că acum lucrează numai cu capa. 

Van Dorn a învăţat ceva şi şi-a chemat prietenii din armată 
să se ocupe de treaba asta. N-o să vină încoace trăgând din 
pistoale. 

Kimberly tăcu o vreme, apoi spuse: 

— Dar i-a prevenit, Androv. Americanii au un sistem de 
ripostă cu declanşare automată în anumite... 

Androv ridică o mână: 

— Ştiu. Dar lasă-mă să continui, te rog. Vezi, în ţara asta 
aproape toate convorbirile interurbane sunt transmise prin 
relee de microunde. Pentru noi e foarte convenabil, fiindcă 
această casă e situată în mijlocul a ceea ce se numeşte 
„Aleea microundelor”. Noi interceptăm convorbirile prin 
microunde şi-i ascultăm pe diplomaţii din New York, ca şi 
firmele din Long Island şi Connecticut, care produc pentru 
apărare. Orice convorbire cu vreo agenţie guvernamentală 
din Washington e supravegheată de aici. Bineînţeles însă că 
Van Dorn şi-a luat măsuri de precauţie. Şi-a instalat o linie, 
telefonică cu fibre optice care e legată de reţeaua 
principală subterană a AT&T. El crede că telefonul lui e 
practic de neascultat, de aia şi vorbeşte aşa liber. 

Androv se uită la Kimberly. 

— Şi totuşi, din cauză că liniile astea asigurate sunt aşa 
de puţine, centrala telefonică are dreptul să comute o 
convorbire pe staţia de microunde. De aceea, dacă cineva i- 
ar da nişte bani unui tehnician de la centrală, ar fi posibil ca 
toate convorbirile domnului Van Dorn să fie comutate pe 
microunde, fără ca el să fie informat despre asta. Aşa am 
reuşit să ascultăm... 

— Asta nu mai ajută la nimic acum, interveni Kimberly. 
Pentagonul e alertat. 

Androv zâmbi: 

— E posibil să comuţi convorbirile şi spre altă destinaţie 
decât Pentagonul, Henry. Să le comuţi de exemplu aici. De 
fapt, amicul tău n-a vorbit deloc cu Pentagonul, ci cu Nikita 
Tulov de la mansardă, care a petrecut mulţi ani în tinereţe 
învățând să gândească şi să vorbească la fel ca un ofiţer 

din personalul Pentagonului. 

Faţa lui Kimberly se destinse într-un zâmbet de răspuns: 

— Touché, Viktor. 

Androv înclină capul în semn de recunoștință. 

— A trebuit să dăm drumul convorbirii fiicei dumitale, 
fiindcă nu eram pregătiți să imităm pe nimeni de la NSA. 
Dar, cel puțin, am putut s-o ascultăm. 

Adăugă: 

— Am reuşit să interceptăm şi telexul incomod al lui Van 
Dorn. 

Androv, cu ochii la birou, spuse: 

— Şi fiica dumitale e cam incomodă. 

Aruncă o privire spre Kimberly. 

— Nu vreau să te pisez cu asta, dar acum, că e aici în 
America, trebuie să te rog... 

Kimberly flutură mâna în semn de supărare. 

— O, o ce vrei, Viktor. Nu mă mai plictisi cu chestiile 
astea. Dacă ai ceva personal împotriva ei, acţionează cum 
crezi. Dacă nu, lasă aparatul de Stat să se ocupe de ea ca şi 
cum ar fi una dintre cele zece milioane de oameni de pe 
listele cu inamici. 

Kimberly se îndreptă spre uşa de la capelă şi o deschise. 

— Ne vedem sus, mai târziu. 

— Încă ceva, Henry, strigă Androv. 

Kimberly se întoarse: 

— Da? 

— Curierul. A spus ceva ce te-ar putea interesa. 

Androv se îndreptă spre uşă, apropiindu-se de Kimberly. 

Îl fixă cu privirea câteva secunde şi-i spuse: 

— În noaptea asta... Talbot Trei va fi aici în noaptea asta. 

Kimberly încuviinţă: 

— Mi-am închipuit că dacă Talbot Trei e în viaţă şi în ţară, 
el - sau ea - va căuta adăpost împotriva „Loviturii”. M-am 
gândit că s-ar putea să ne întâlnim în noaptea asta. 

Androv se uită la Kimberly. 

— Ai idee cine ar putea fi? 

Kimberly clătină din cap şi spuse: 

— Oricine ar fi, este unul dintre cei pe care îi cunoşteam 
pe atunci. 

— Da, sunt sigur de asta. Unul dintre prietenii dumitale 
cu sânge albastru din Ivy League. O să avem o reuniune la 
Casa Albă. Preşedintele Kimberly, Secretarul de stat 
Allerton şi şeful Securităţii Statului American - cine? 

Expresia lui Kimberly rămase impasibilă. 

— N-are rost să speculăm, spuse el. O să vedem cine 
apare. 

Androv dădu încet din cap: 

— Da. Şi nici măcar nu ştim cum o să vină el, sau ea - pe 
uscat, pe mare sau pe calea aerului. Dar va fi interesant să 
vedem cine ne bate la uşă în noaptea asta. 

— Extrem de interesant. 

Kimberly se întoarse şi plecă. 


Claudia Lepescu simţi pistolul mângâindu-i ceafa în timp 
ce îngenunchea, cu capul plecat, pe pământul umed. Un 
paznic trase de lesa unui ciobănesc german care mărâia 
ameninţător. Altul ţinea în mână un radio şi raporta ceva. 
Comandantul care stătea în faţa ei, vorbi tare în engleză, 
speriind-o: 

— Cine eşti? 

Ea inspiră scurt. 

— Claudia Lepescu. Lucrez pentru Alexei Kalin. 

Ofiţerul îşi plimbă lanterna pe trupul ei, apoi îi puse 
lumina drept în faţă. 

— Nu eşti americancă? 

— Sunt româncă. 

— Ce cauţi aici? 

— Azil. Adăpost. 

— De ce? 

— Mă urmăresc... 

— Cine te urmăreşte? 

Claudia spuse aspru, în ruseşte: 

— Ştii tot ce trebuie să ştii. Du-mă numaidecât la Kalin, 
altfel ai s-o-ncurci. Imediat îşi dădu seama că nu trebuia să- 
| trateze aşa în ruseşte, ca să înţeleagă şi oamenii lui. 
Aşteptă. 

O vreme, rusul nu făcu nimic, apoi mâna îi flutură şi o 
plesni peste faţă. 

Claudia ţipă şi-şi duse mâna la obraz. 

— Ridică-te! lătră rusul. 

Se ridică, şi câinele se repezi la ea, dar fu tras înapoi de 
conducătorul lui. 

Alt bărbat se apropie cu o lanternă şi o percheziţionă 
plimbându-şi mâinile grosolan peste corpul ei. 

— Vă rog. Trebuie să-l văd pe Kalin, spuse ea. Am 
informaţii urgente. 

— Dacă e urgent, poţi să alergi, spuse primul rus. 

Rosti un ordin, şi doi bărbaţi în uniformă, cu pistoale- 
mitralieră Kaleşnikov agăţate peste piept, o încadrară. 

— Repede, înainte, marş! 

Claudia, între cei doi bărbaţi, începu să meargă aproape 
alergând printre copaci. Se împiedică, şi unul dintre ei o 
ridică în picioare. Pietre şi crenguţe o înţepau în picioarele 
goale, iar ramurile îi biciuiau trupul transpirat. Din când în 
când, unul dintre cei doi o îndemna cu o lovitură de armă 
peste fese. 

După un timp, care i se păru interminabil, ajunseră pe 
pajiştea din partea de nord, luminată de proiectoare, şi ea 
văzu clădirea uriaşă de piatră tronând maiestuos în vârful 
colinei. 

O făcură să alerge şi mai repede pe pajişte, spre partea 
din spate a casei, apoi cotiră pe terasă şi ajunseră în curtea 
de serviciu, înconjurată de ziduri. 

Ruşii trecură în pas de marş, şi Claudia încercă să-şi 
recapete respiraţia. Era aproape amorţită de oboseală şi 
de-abia îşi dădea seama că era dusă prin curtea plină de 
vehicule parcate. Trecură prin nişte uşi duble, coborâră o 
jumătate de etaj şi merseră pe un coridor lung şi întunecos, 

mărginit de câteva uşi, la intervale egale. „Camerele 
servitorilor”, gândi ea, vag, dar coridorul îngust şi uşile 
mici, închise, îi aduseră aminte de alt loc: ruşii cu cizme şi 
puşti între care era târâtă; doi ani din viaţă pe care ar fi 
vrut să-i uite. O izbi brusc gândul că într-acolo se îndrepta 
lumea: coridoare întunecoase pustii, paznici înarmaţi, 
zgomotul cizmelor şi al picioarelor goale pe pardoselile reci 
şi o călătorie spre un loc necunoscut. 

Paznicii se opriră, deschiseră o uşă şi o împinseră 
înăuntru. În lumina de pe coridor văzu o cămăruţă 
neluminată, mobilată cu un pat de campanie, o găleată şi 
nimic altceva. Uşa se trânti în spatele ei şi auzi cheia 
întorcându-se în broască. 

Rămase nemişcată, ascultându-şi respiraţia gâfâită, apoi 
îşi şterse încet trupul jilav cu marginea rochiei. Păşi cu grijă 
spre celălalt capăt al camerei. Acolo era o fereastră înaltă, 
şi ea trase patul de campanie şi se sui pe el. Fereastra 
dădea în curtea de serviciu, slab luminată, şi o rază firavă 
se filtra prin geamurile murdare. Fereastra era zăbrelită pe 
dinafară şi nu se putea deschide. In cameră era apăsător de 
cald şi un aer închis. Coboriî din pat şi se duse la uşă, 
pipăind după întrerupător. Ştia că acesta trebuia să fie 
afară. Era într-o celulă, şi după doi ani petrecuţi în celule 
ajungi să ştii câte ceva despre ele. 

Claudia se aruncă pe patul de campanie. Aşteptarea şi 
nesiguranța erau cele care ajungeau să distrugă minţile şi 
voinţele. Interogatoriile şi brutalităţile erau o uşurare 
aproape bine venită - dacă nu mergeau prea departe cu 
provocarea de dureri. Cel puţin, în timpul acestor şedinţe 
ştiai cum stai. Se puneau întrebări; se dădeau răspunsuri. 
Se formulau acuzaţii, se ofereau negări şi scuze. Până la 
urmă erai fie eliberat, fie condamnat pe un termen 
oarecare, fie împuşcat. Totuşi, uneori, făceau altceva. ţi 
ofereau o slujbă, în cazul ei, îi oferiseră să joace rolul 
contesei Claudia Lepescu, care fusese arestată în acelaşi 
timp cu ea. Acceptase slujba şi petrecuse un an în aceeaşi 

celulă cu fosta contesă, până când KGB-ul fusese satisfăcut 
că Magda Creangă, care era numele ei real, devenise în 
toate privinţele, în afară de naştere, contesa Lepescu. 
Contesa fusese luată, probabil împuşcată, pentru a fi 
păstrat secretul. 

Până la urmă, noua Claudia Lepescu fusese lăsată să 
emigreze în America, cu sponsorizarea lui Patrick O'Brien şi 
a prietenilor lui, care făcuseră presiuni ca să-i obţină viza 
de plecare din România. 

Şi ea îşi făcuse datoria faţă de stăpânii ruşi, insinuându- 
se în cercurile lui O'Brien şi ale prietenilor acestuia. ÎI 
ademenise pe sărmanul Tony Abrams pe acoperiş. Îi 
spuseseră că trebuiau să-l răpească, dar ea bănuise 
altceva. Ruşii erau neloiali. Şi acum, utilitatea ei ca spioană 
se încheiase. 

Exista, totuşi, o rază de speranţă. În afară de pregătirea 
ei de a trece drept alta, ca spioană, fusese pregătită 
temeinic şi în alt domeniu: era o seducătoare desăvârşită şi 
foarte talentată, o prostituată de mare lux. Işi spuse că, 
poate, numai pentru acest motiv, Kalin sau Androv, care o 
avuseseră amândoi, o vor graţia. 

Ingenunche lângă pat şi găsi găleata. Apa era curată, şi 
ea se spălă cât putu mai bine, apoi se pieptănă cu degetele 
şi-şi perie rochia cu mâna. Işi spuse că ruşii erau cel mai 
uşor de cucerit. Ştiau mai puţine despre tehnicile sexuale 
de vârf decât un puşti american de cincisprezece ani. 
Femeile lor ştiau şi mai puţin. 

Claudia auzi paşi pe coridor. Paşii se opriră. O cheie se 
întoarse în broască. Uşa se deschise, lăsând să se vadă 
silueta întunecată a unui bărbat. Nu purta uniformă, ci 
haine civile. Bărbatul întinse mâna şi atinse întrerupătorul 
de lângă uşă. 

— Alexei! Ea veni spre el. 

Kalin întinse mâna şi o împinse înapoi, închizând uşa în 
spatele lui. 

— De ce ai venit pe acolo? Erai aşteptată la poartă. 

Ea gândi: „Am venit pe acolo fiindcă aşa mi-a spus Van 
Dorn; să le dau timp oamenilor lui să ajungă pe poziţii”. Dar 
rosti: 

— Mă urmăreau. M-au descoperit... 

— Otrava? 

Ea dădu repede din cap: 

— Da. Aia e-n regulă. Roth a făcut ce i s-a spus. Eu am 
făcut ce mi s-a spus să fac. 

Veni iar spre el, şi de data asta el o lăsă să-l cuprindă cu 
braţele. 

— Ce-o să se întâmple cu mine, Alexei? întrebă ea. 

— Poţi să mânuieşti o puşcă, răspunse el cu răceală. S-ar 
putea să avem nevoie de tine mai târziu. y 

Ea observă că nu-i făcea promisiuni pe termen lung. li 
văzu faţa în lumina slabă care venea din tavan: 

— Ce s-a întâmplat cu tine? 

— Am avut o întâlnire cu prietenul tău, Abrams. Unde-i 
acum ticălosul? 

Ea ridică din umeri: 

— Nu l-am văzut la Van Dorn. 

Îşi lăsă capul pe pieptul lui şi degetele îşi făcură loc sub 
haină, începând să-i tragă cămaşa din pantaloni. 

El se smulse din îmbrăţişare şi se uită la ceas. 

— Bine, dar timpul e scurt. 

Ea se dezbrăcă repede şi rămase în picioare în mijlocul 
camerei, goală, cu hainele grămadă la picioarele ei. li 
zâmbi: 

— Te doresc, Alexei. 4 

Kalin se dezbrăcă, punându-şi hainele pe podea. Işi agăţă 
tocul pistolului de clanţă. 

— N-avem timp pentru tot repertoriul tău, spuse el. Treci, 
te rog, la final. 

Ea traversă camera mică şi îngenunche în faţa lui, 
masându-i gambele şi coapsele. 

Kalin se rezemă cu spatele de uşă şi şopti: 

— O femeie ca tine ar fi foarte nimerită într-un asediu 

îndelungat, şi nu cred că Androv te-ar pune să tragi cu 
puşca. Nu, tu ai alte talente... 

Inchise ochii şi-şi rezemă capul pe spate, de uşă. 

Claudia îi cuprinse fesele în palme. Cu antebraţul, simţi 
pielea moale de la tocul pistolului. 

Davis era în frunte, Cameron lăsase un interval de patru 
metri şi jumătate, iar Abrams îl urma. Acesta privi peste 
umăr la Katherine, care se ţinea aproape în spatele lui. Îşi 
făcură semne încurajatoare cu capul. 

Se apropiară de zid, şi Davis îl sări fără ezitare, ca şi cum 
n-ar fi fost o barieră internaţională, ci doar un gard din 
pietre pentru oi, din Falkland. Cameron îl urmă, apoi 
Abrams şi Katherine. Abrams îşi ţinea carabina de mânerul- 
pistol, cu cureaua peste piept, cum fusese învăţat la 
Academia de Poliţie. Cunoştea destul de bine carabina M- 
16, dar nu mai trăsese cu aşa ceva de câţiva ani. [inea 
ţeava îndreptată spre stânga, urmându-l pe Cameron, a 
cărui armă era îndreptată spre dreapta. Davis îşi ţinea arma 
sub braţ, îndreptată înainte. Abrams se uită în spate, la 
Katherine. Ea se întorsese şi făcu câţiva paşi cu spatele, 
cum i se spusese, apoi se întoarse din nou şi cercetă 
flancurile. 

Abrams ascultă muzica din spatele lor, purtată printre 
copaci de vântul dinspre nord. În faţă, rachetele brăzdau 
cerul în unghi ascuţit, spărgându-se aproape de orizont. 
Strălucirea lor scurtă contura liziera înaltă din faţă şi, într-o 
ploaie de scântei aurii, Abrams prinse o imagine a 
reşedinţei ruşilor. Schimbară puţin direcţia şi se deplasară 
spre locul unde explodau rachetele. 

Abrams privi spre capătul din faţă al şirului. Davis 
aproape că nu se mai vedea. Noaptea lipsită de orice 
lumină era derutantă, străină omului civilizat, reflectă 
Abrams, o teroare de la apus la răsărit, un coşmar între 
coşmaruri. Nu putea să conceapă un continent întunecat. 

Abrams auzi un zgomot şi privi repede în sus. Cameron 
ridicase o mână şi scotea un sunet de greier dintr-un 
instrument de tablă. Abrams se opri şi puse un genunchi în 

pământ, cu faţa spre stânga. Katherine se ghemui cu faţa 
spre înapoi. Cameron şi Davis veniră unul spre celălalt, 
discutară un moment, apoi Cameron se întoarse şi 
îngenunche lângă Abrams. Îi şopti în ureche: 

— Davis zice că vede urme de paşi şi teren răvăşit. 
Probabil aici au interceptat-o pe Claudia. 

Adăugă: 

— Aş vrea să-i pun deoparte pe ăştia din patrulă înainte 
să ajungem mult mai departe. 

Abrams încuviinţă. Nu înceta să se minuneze în privinţa 
eufemismelor folosite pentru moarte şi crimă. 

— O să-i atragem aici, spuse Cameron. Îi dădu lui Abrams 
câteva instrucţiuni scurte. 

Abrams îi făcu semn lui Katherine. Ea veni şi îngenunche 
lângă el. Atingându-i urechea cu buzele, Abrams îi repetă 
mesajul şi adăugă: 

— Arăţi bine în negru. 

Davis se căţărase într-un arțar uriaş şi cerceta terenul cu 
aparatul de vedere pe timp de noapte. Cameron, care luase 
dresul Claudiei cu el, îl târa de-a lungul potecii de 
vânătoare pe care o folosiseră ruşii. 

Abrams căută în sacul de campanie şi scoase un mic 
dispozitiv electronic cu ultrasunete. Il porni, pentru a emite 
o serie de sunete scurte, imperceptibile pentru urechea 
omului. Aproape imediat auzi în apropiere lătratul unui 
câine. 

Cameron alergă înapoi pe cărare, până ajunse la un 
petec fără iarbă, acoperit cu muşchi. Luă dresul şi-l înfăşură 
pe creanga unui cedru. 

Davis scotea sunete de greier - două scurte, trei lungi, 
patru scurte - văd inamicul, trei oameni, la patruzeci de 
metri. 

Abrams şi Katherine se traseră mai aproape şi luară 
poziţie în genunchi, cu faţa spre zona de tragere de sub 
cedru, la mai puţin de şase metri de ei. Davis se lăsă peo 
creangă de dedesubt a arţarului, aproape chiar deasupra 

micii porțiuni acoperite cu muşchi. Ambuscada era 
aranjată. 

Abrams auzi zgomotul făcut de oamenii care veneau pe 
poteca îngustă. Auzea hârâitul unui radio, voci şoptite şi 
lătratul continuu al unui câine. Se trezi că-şi ţinea 
răsuflarea. 

Deodată, câinele, un ciobănesc german, ţâşni de pe 
potecă în luminiş, trăgându-l după el pe omul în uniformă, 
cu puşca la umăr, care-l ţinea în lesă. Abrams închise 
repede dispozitivul cu ultrasunete şi câinele se linişti, apoi 
începu să scheaune şi să amuşine pământul. Câinele se 
opri sub cedru. 

Apăru al doilea rus, vorbind într-un aparat de emisie- 
recepţie şi ţinându-şi arma sub braţ. Al treilea rus păşi încet 
în luminiş. N-avea puşcă, dar Abrams desluşi în mâna lui un 
pistol şi deduse că era şeful. 

Câinele se ridicase pe picioarele din spate, mârâind şi 
sărind. Cel care îl ţinea în lesă îl trase înapoi, şi şeful se 
apropie. Descoperi dresul şi-l trase jos din copac. Omul cu 
câinele duse dresul la nas şi făcu o glumă obscenă. Cei trei 
ruşi izbucniră în râs. 

Omul cu câinele îngenunche şi-i dădu dresul câinelui să-l 
miroasă; apoi, încă râzând, îl legă de gâtul operatorului 
radio. Câinele părea să fie singurul căruia îi mai păsa; 
scheuna şi mirosea pământul, trăgând de lesă. 

Operatorul radio spuse ceva în aparatul de emisie- 
recepţie. Abrams ascultă atent, apoi se întoarse spre 
Cameron, care-l urmărea. Abrams dădu din cap, confirmând 
ceea ce Cameron dedusese deja: operatorul radio 
comunicase că fusese vorba de o alarmă falsă. Cameron le 
dădu lui Abrams şi lui Katherine semnalul cu mâna, apoi se 
ridică dintre tufişuri, îşi puse carabina M-16 cu amortizor de 
zgomot la umăr şi ochi. Se ridică şi Abrams, care abia dacă 
sesizase că şi Katherine făcuse acelaşi lucru, la câţiva paşi 
mai încolo. Secundele păreau că trec foarte lent. 

Cei trei ruşi se întoarseră spre cărare. Câinele lătră din 

nou şi-şi trase stăpânul înapoi. Acesta privi în sus şi se 
holbă în întuneric la Cameron, care era la mai puţin de cinci 
metri de el. Scăpă un strigăt de surpriză. 

Gura ţevii de la arma lui Cameron se înroşi şi sunetul 
metalic al mecanismului de tragere se auzi peste zgomotul 
amortizat al focului. Omul cu câinele păru că face un salt 
înapoi, prin aer, apoi căzu la pământ, trăgând câinele lup 
după el. Operatorul radio îngheţă, neînţelegând, pentru o 
fracțiune de secundă, ce se întâmplase, apoi aruncă 
aparatul de emisie-recepţie şi ridică arma. O rafală 
silenţioasă trasă de Davis sfâşie frunzişul de deasupra şi-l 
culcă pe rus la pământ. Şeful se aruncase la pământ după 
primele două rafale iniţiale, şi acum se târa în patru labe pe 
cărare. Abrams şi Katherine traseră simultan gloanţele lor - 
o grindină de oţel. Rusul se mai târî câţiva paşi, apoi se 
prăbuşi cu faţa în jos. 

Câteva secunde nu se mişcă nimeni. Pădurea era tăcută. 
Apoi, câinele începu să urle, acompaniat de gemetele unuia 
dintre ruşi. Cameron păşi repede în luminişul pătat de 
sânge şi se uită la primii doi ruşi. Amândoi erau ciuruiţi de 
gloanţe şi păreau morţi, dar - Cameron le trase câte un 
glonţ în cap, apoi se apropie de câinele rănit. Abrams şi 
Katherine ieşiră repede în luminiş, dar ea se opri brusc, 
întorcându-se cu spatele. Cameron îi şopti: 

— Du-te vreo treizeci de metri înainte pe cărare şi stai cu 
ochii-n patru. 

Katherine ocoli cadavrele fără să privească în jos, intră 
pe cărare şi păşi repede peste rusul pe care-l împuşcase. 
Abrams văzu că ciobănescul încasase un glonţ în trenul 
posterior şi se târa spre stăpânul lui. Cameron îi puse vârful 
ţevii pe cap şi trase un singur foc. 

Davis rămăsese în copac, scrutând împrejurimile. 
Semnaliză cu greierele - nu se vede niciun inamic. Abrams 
se apropie de al treilea rus, care zăcea pe cărare, şi 
îngenunche lângă el. Omul primise cel puţin şase gloanţe în 
picioare şi în fese, dar încă mai trăia. Abrams îl întoarse cu 

faţa în sus şi văzu că picioarele îi erau aproape retezate 
mai sus de genunchi şi se ţineau de corp numai prin fâşii de 
muşchi şi tendoane. Aşchii albe de os şi de măduvă îi 
acopereau uniforma. Bărbatul, un ofiţer după cum deduse 
Abrams după uniformă, vorbi ruseşte cu o voce din care 
răzbătea durerea: 

— Ajutor, vă rog! 

Repetă în engleză: 

— Vă rog să mă ajutaţi! 

Abrams răspunse în ruseşte: 

— O să trimitem pe cineva cât de curând. 

Rusul îl privi pe Abrams în ochi, apoi dădu din cap. 

Abrams se aplecă mai aproape de urechea rusului şi-l 
întrebă: 

— Ce s-a întâmplat cu femeia? Claudia? 

Rusul ezită să răspundă: 

— E în casă. 

— Câte patrule mai sunt în zona asta? întrebă Abrams. 

Rusul părea că-şi pregăteşte răspunsul. 

Abrams îl presă: 

— Spune-mi adevărul şi o să primeşti ajutor medical. 

— Incă două patrule... răspunse rusul... de-a lungul 
gardului. 

Cameron veni lângă Abrams. Acesta îi repetă conversaţia 
şi-l întrebă: 

— Mai e ceva? 

Cameron ridică din umeri: 

— Ticălosul ăsta, oricum n-o să-ţi spună adevărul. 

Cameron se aplecă şi-l împuşcă pe rus în frunte. 

Abrams fu uimit, dar nu surprins. Nu ştiai niciodată dacă 
o lovitură de graţie era dată din milă sau din răutate, şi 
bănuia că nici Cameron nu ştia şi nici nu-i păsa. 

Cameron luă puştile şi pistoalele ruşilor şi le aruncă 
departe, în tufişuri. 

Davis sări din arțar şi ateriză în luminiş. Se uită la cei trei 
ruşi morţi şi-i spuse lui Cameron: 

— Ai văzut vipuşca verde de la uniforme? Băieţii erau de 
la Direcţia Generală a Grănicerilor. 

Cameron încuviinţă şi-i explică lui Abrams: 

— Un compartiment de elită al KGB-ului. Cam în genul 
Infanteriei Marine. Nu nişte prăpădiţi de paznici de 
ambasade. 

Abrams nu ştia dacă asta trebuia să-i facă pe toţi să se 
simtă mai bine sau mai rău. 

— Ei, n-aş avea chef să mă mai întâlnesc şi cu alţii la fel, 
zise Cameron. Hai, să mergem! 

Abrams o aduse pe Katherine, şi patrula se formă din 
nou, deplasându-se în direcţia în care explodau rachetele. 
Evitau cărările şi potecile, mergând mai mult prin pădurea 
care se rărea. Ajunseră la marginea ei nordică şi se 
ghemuiră la limita pajiştii. 

Abrams privi peste întinderea acoperită cu iarbă, ce urca 
spre casa mare, aflată la vreo nouăzeci de metri mai 
departe, pe creasta dealului. Se uită la clădirea cu aspect 
de fortăreață, ce se profila neagră şi masivă pe fundalul 
cerului, cu frontoane amenințătoare ridicându-se deasupra 
ferestrelor misterioase. 

Proiectoarele luminau fiecare centimetru pătrat de iarbă 
tunsă scurt, iar faruri mobile aruncau fascicule puternice 
spre pădurea înconjurătoare. Un fascicul căzu în dreapta lor 
şi raza orbitoare veni brusc spre ei, oprindu-se la câţiva 
paşi. Cameron spuse: 

— Rămâneţi pe loc. Proiectoarele sunt automate, nu 
mânuite de oameni. Se mişcă în direcţii întâmplătoare, la 
intervale tot aşa. 

Pe când vorbea, fasciculul se mută cu zece metri la 
dreapta, apoi se întoarse spre stânga şi îi mătură scurt 
înainte de a se opri câţiva metri mai departe. 

— Sunt sigur că afurisitele de aparate de ascultare ne-au 
reperat deja, spuse Davis. 

Cameron încuviinţă şi spuse: 

— Lui Ivan nu-i plac intruşii. 

— N-o să fim multă vreme intruşi, replică Davis. O să 
ajungem rezidenţi. 

Abrams desluşi trei oameni pe terasă: santinele înarmate 
în post fix. 

Katherine îşi privi ceasul: 

— Am întârziat câteva minute. 

Cameron dădu din cap: 

— Nu contează, dacă ceilalţi nu şi-au atins obiectivele. N- 
o să trecem peste pajiştea asta fără ajutor. 

Davis ridică binoclul şi privi spre clădire. 

— Văd zidurile şi vegetaţia din curtea din faţă... Văd 
lampioanele japoneze de pe alee până la intrarea în curte... 

Ridică glasul: 

— Uite furgoneta! Pembroke a reuşit să treacă de cabina 
de pază. Furgoneta se îndreaptă spre uşa din faţă. 

Lăsă binoclul şi-i privi pe ceilalţi trei: 

— Al dracului spectacol! 

Cameron dădu din cap: 

— Mai au încă de mers. Şi noi la fel. 

Rămase un moment tăcut, apoi spuse: 

— E un sprint de cincisprezece secunde peste iarbă... 

Se uită la Abrams şi Katherine: 

— Ce-aveţi de făcut e să vă alegeţi o rugăciune sau o 
poezie care-ţi ia cincisprezece secunde să ţi-o reciţi. Eu 
mi-am ales Tată/ nostru. Când ajung la „Amin”, sper să fiu 
pe terasă. Ţine întotdeauna. 

Abrams îşi spuse că trebuia să fi ţinut, altfel Cameron n- 
ar fi fost aici. 

— Bun, zise Cameron. Fixaţi-vă baionetele! 

Furgoneta lui Roth rulă încet prin curtea din faţă, plină de 
vegetaţie, luminată ca ziua de baterii de proiectoare. 
Pembroke privea prudent peste spătar. Din zece în zece 
metri erau postați paznici înarmaţi cu puşti automate. Se 
întoarse spre Ann: 

— Nu pare prea încurajator. 

Roth se bâlbâi la volan, cu vocea încărcată de panică: 

— Toţi or să moară... Ruşii or să învingă... Or să mă 
omoare... O, Doamne, Pembroke... n-am vrut să lucrez 
pentru ei... m-au şantajat... mi-era frică... nu mai cred... 

— Gura, Roth! 

Furgoneta viră la stânga şi trase în faţa uşii. Roth frână. 

Pembroke şi Ann se duseră în spatele furgonetei, lângă 
Llewelyn şi Sutter, care stăteau cu mâinile pe clanţele 
uşilor, gata să sară afară şi să angajeze lupta la nevoie. Toţi 
patru aveau glugi negre de camuflaj. 

Un paznic rus se apropie de geamul lui Roth şi îi vorbi în 
engleză: 

— Ce cauţi aici, Roth? N-am primit niciun mesaj de la 
poartă. 

Roth deschise gura, dar nu-i ieşi niciun cuvânt. 

Paznicul se răsti: 

— Puţi a whisky. Rămâi aici. 

Dispăru de la geam. 

Pembroke trase închizătorul carabinei M-16 şi-i dădu 
drumul cu un zgomot metalic puternic. Ann şi cei doi 
bărbaţi făcură la fel; de fiecare dată, Roth se cutremura. 
Pembroke se ridică încet şi privi prin parbriz. Se vedeau 
capetele a patru bărbaţi în uniforme, care treceau. 

Primul paznic se întoarse. 

— Nu le merge telefonul. Ce treabă ai aici? 

Roth trase aer în piept. 

— Am mai adus alimente. Pentru Androv. 

Paznicul nu spuse nimic. 

Roth îşi recăpătă glasul. 

— Am ceva şi pentru tine. 

Se întoarse şi cotrobăi printr-o sacoşă de plastic de pe 
locul din spate. 

— Vodcă şi whisky. Şase sticle. 

Scoase sacoşa pe fereastră. 

Paznicul privi în jur, apoi înşfăcă sacoşa. 

— Mişcă-te, Roth. 

Roth dădu repede din cap şi băgă în viteză. Piciorul îi 
tremura atât de tare pe accelerator, încât furgoneta se 
deplasă în salturi. Viră din nou la stânga, pe latura de sud a 
curţii, apoi la dreapta, într-o alee scurtă care se curba spre 
partea de sud a casei. 

Pembroke se ridică în spatele lui Roth. 

— Bun, mai avem un post de control. Trece-ne şi prin 
ăsta şi te-ai răscumpărat. Uşurel. Până-acum e bine. 

Furgoneta trase în faţa porţilor de fier forjat ale curţii de 
serviciu, şi un paznic îşi apără ochii de strălucirea farurilor. 
Dădu din cap în semn de recunoaştere, dezlegă porţile şi 
deschise una dintre ele. Roth trase maşina pe jumătate în 
faţă şi se opri. Pembroke se lăsă în spatele lui. Paznicul îşi 
puse mâinile pe cadrul geamului: 

— Ceva special, Roth? 

Roth încuviinţă şi ridică o sacoşă mică de pe podea, pe 
care i-o dădu. Rusul strecură o privire în sacoşă. 

— Ce dracu'-i asta? 

— Lichioruri. Dulci. Pentru doamne. Foarte scumpe. 

Paznicul fornăi. 

Roth îi spuse: 

— O să-mi ia ceva timp să descarc şi să pregătesc un 
bufet. Cam o oră. 

Paznicul se uită la el şi-i spuse: 

— Dă înapoi spre uşa de serviciu. Nu bloca drumul. 

Roth dădu din cap şi trecu de poartă. 

Pembroke le şopti celorlalţi trei: 

— Cred că jumătate dintre ruşi mănâncă şi beau pe 
socoteala bietului George. n 

— Dar nu există prânzuri gratuite, nu? spuse Sutter. În 
noaptea asta încasăm în numele domnului Van Dorn. 

Ann le aruncă o privire celor trei bărbaţi. Nu văzuse 
niciodată atâta răceală şi atât optimism în faţa unor 
circumstanţe atât de potrivnice. Presupuse că succesele lor 
trecute le dădeau un sentiment de atotputernicie. Pur şi 
simplu, nu-şi puteau imagina să piardă. 

Roth manevră furgonetă prin parcarea aglomerată, după 
care o băgă în marşarier şi dădu foarte încet înapoi spre 
intrarea de serviciu. Opri motorul şi stinse farurile, apoi se 
ridică nesigur şi se duse în spatele furgonetei, deschizând 
uşile. 

— Deschide uşa de serviciu. 

— Repede! spuse Pembroke. 

Roth sări jos şi deschise uşa dublă de la intrarea de 
serviciu, în aşa fel încât să vină în prelungirea uşilor 
furgonetei, creând astfel o trecere protejată de la furgonetă 
până în casă. 

Pembroke privi, prin pasaj, în încăperea largă a 
depozitului. La celălalt capăt era o singură uşă, mare. Nu se 
vedea nimeni. 

Pembroke sări din furgonetă şi-l împinse pe Roth prin 
uşă, în depozit. Sutter, Ann şi Llewelyn apucară câteva cutii 
cu alimente şi le aduseră în cameră, stivuindu-le lângă 
perete. Sutter se întoarse şi închise uşile furgonetei, apoi 
voi s-o închidă pe cea de la intrarea de serviciu. 

— Stai! 

Se auziră paşi care se apropiau. 

Pembroke îl împinse pe Roth înainte, spre uşă. Ceilalţi se 
lipiră de peretele de lângă uşa dublă. 

Paznicul veni până în uşă: 

— Roth, am uitat să-ţi spun: nu lăsa uşile deschise. Dacă 
le găseşte deschise după unşpe jumate, Androv te împuşcă. 

Roth dădu repede din cap: 

— Acum le închid. 

— Şi nu le mai deschide. 

— Nu, nu. 

Paznicul se uită la el: 

— Ce-i cu tine, Roth? 

— Am băut prea mult. 

Paznicul se uită lung la el şi spuse: 

— De ce tremuri? Roth? Ce... 

Pembroke se dezlipi de perete, îl dădu pe Roth la o parte 
şi îl înfruntă pe rus. Tipul clipi în faţa apariţiei cu glugă 
neagră şi rămase cu gura căscată. Pembroke îl apucă de 
cureaua armei care-i traversa pieptul şi, cu o mişcare 
energică, îl întoarse şi-l trimise în perete. Sutter îl izbi sub 
centură. Llewelyn îi aplică o lovitură sălbatică de karate la 
baza gâtului. Rusul căzu înainte şi rămase nemişcat Sutter 
îngenunche lângă el şi-l întoarse cu faţa în sus, verificând 
indiciile vitale. A 

— Trăieşte, Lew. Imbătrâneşti. 

— Atunci, luaţi-l cu voi, spuse Pembroke. 

Sutter şi Llewelyn îl luară fiecare de câte un braţ şi-l 
târâră pe omul inconştient prin depozit, precedaţi de 
Pembroke şi de Roth. Ann închise şi încuie uşa dublă, apoi îi 
urmă repede. Pembroke deschise încet uşa mare din 
celălalt capăt al încăperii şi privi într-o zonă plină de ţevi şi 
conducte. Liftul de mărfuri era în stânga lui. Dedesubt, ştia, 
era camera cazacelor. Trecu prin zona aglomerată şi ieşi 
prin altă uşă într-un coridor lung, cu ceilalţi pe urmele lui. 
Coti şi o luă pe coridorul îngust din care se deschideau uşile 
spre fostele camere ale servitorilor. Pembroke ascultă la 
prima uşă la care ajunsese apoi apăsă clanţa veche. Uşa se 
deschise şi el intră într-o cameră întunecoasă. Le făcu semn 
celorlalţi, care-l urmară repede, târându-l şi pe rus după ei. 
Ann închise uşa şi îngenunche cu ochiul la gaura cheii, iar 
Pembroke aprinse o lumină. 

Camera era mobilată cu un pat de o persoană, o toaletă, 

câteva scaune şi o oglindă. O cameră destinată unei femei. 
Pembroke deschise uşa unui dulap şi văzu câteva rochii, 
fuste şi bluze, pe umeraşe. Se întoarse şi-i şopti lui Roth: 

— Intră acolo! 

Roth intră repede în dulap şi se ghemui printre haine. 

— Ai fost un trădător mai mult de patruzeci de ani, îi 
spuse Pembroke, dar te-ai răscumpărat cu o singură faptă. 
Aşa că, poţi să trăieşti. Intoarce-te! 

Roth se întoarse cu faţa la perete. Llewelyn îi legă 
mâinile cu un cablu flexibil şi dădu să-i pună o bandă 
adezivă peste gură. 

— Aşteaptă! îl opri Pembroke. Roth, mai ai ceva să ne 
spui? Ceva care ştii că ne-ar ajuta să îndeplinim misiunea? 
Gândeşte-te bine. 

Roth tăcu un timp, apoi spuse: 

— Nu... nu, nimic. 

Pembroke îi făcu semn din cap lui Llewelyn, care îi 
astupă gura lui Roth cu bandă adezivă. 

Sutter păşi repede-înainte, încolăci o bucată de sârmă de 
pian după gâtul lui Roth şi o răsuci cu mâna înmănuşată. 
Roth făcu un salt convulsiv şi căzu pe podea. 

Ann privea scena cu ochii măriţi, dar nu spuse nimic, 
rămânând îngenuncheată lângă gaura cheii. 

— Pedeapsa pentru trădare, în ţara mea, îi spuse 
Pembroke lui Ann, e moartea prin spânzurătoare. In 
condiţiile date, asta-i tot ce-am putut face. 

Se uită la rusul întins pe podea. 

— la-i uniforma şi fă-l să doarmă. 

Sutter şi Llewelyn îi scoaseră uniforma, cizmele şi 
centura. Apoi Sutter scoase o seringă mică şi o înfipse în 
braţul rusului, după care îl împinse, împreună cu Llewelyn, 
în dulap, deasupra corpului lui Roth, şi închiseră uşa. 

— Llewelyn, spuse Pembroke, pari mai aproape de 
statura tipului. Şi ai şi nişte trăsături sinistre, slave. 

Zâmbi. 

Llewelyn îşi scoase echipamentul negru de camuflaj şi se 

îmbrăcă în uniforma rusului, aruncându-şi hainele şi 
echipamentul sub pat. Se privi în oglinda toaletei, 
aranjându-şi şapca ascuţită pe cap. 

Sutter comentă: 

— Arăţi ca o nenorocită de portăreasă. 

— Du-te-n mă-ta, replică Llewelyn. 

Işi strânse centura cu port-pistolul rusului. 

Pembroke îşi puse ceasul şi spuse în şoaptă: 

— Ei, băieţi, am intrat. 

Sutter se uită şi el la ceas: 

— Mai mult sau mai puţin la timp. 

Ann pocni din degete, şi toţi se întoarseră spre ea. Ea se 
uită prin gaura cheii. Pe coridor se auzea zgomot de paşi. 
Ann ridica trei degete, apoi, cu mâna cealaltă, imită un 
pistol: trei paznici înarmaţi. Paşii se opriră, şi un bărbat 
vorbi în ruseşte. Altul îi răspunse, apoi începură să râdă. 
Paşii se îndepărtară pe coridor. 

Ann se întoarse şi şopti: 

— Ceva în legătură cu românca - Claudia. Şi cu unul, 
Kalin. Sunt într-una din camerele astea. In celulă. Putem s-o 
ajutăm? 

— Nu, e pe cont propriu, răspunse Pembroke, şi adăugă: 
S-a oferit să joace o carte pe mâna noastră, şi e mai utilă 
aşa. 

Se mai gândi un moment şi încheie: De altfel, nu prea am 
încredere în ea. 

Pembroke se duse la uşă şi, când fu sigur că ruşii 
plecaseră, o deschise încet; îi făcu semn lui Llewelyn, care 
ieşi primul. 

Acesta privi în sus şi în jos pe coridor, apoi se întoarse 
spre Pembroke şi dădu din cap. Ann şi Sutter ieşiră urmaţi 
de Pembroke, care închise uşa în urma lor. Işi făcură repede 
drum până la ascensorul de mărfuri şi intrară în cabina 
mare, de lemn. Sutter închise uşile cu mâna şi Llewelyn 
trase maneta, punând cabina în mişcare. Pembroke spuse: 

— Următoarea oprire, etajul unu, de unde urcăm pe scări 

până la mansardă. „Mai aproape de Tine, Doamne”. 

Ascensorul se opri. Sutter ascultă cu urechea lipită de 
uşă. Pembroke şi Ann îşi pregătiră armele automate. 
Llewelyn prinse mânerul uşii şi trase, descoperind privirii un 
hol mic. 

Cei patru aşteptară să treacă un minut, apoi ieşiră 
repede în hol. Llewelyn păşi într-un coridor lung, ce se 
întindea pe vreo treizeci de metri pe axa nord-sud a casei. 
Pe ambele părţi ale coridorului, la intervale neregulate, 
erau uşi de stejar. Llewelyn se duse repede la a treia uşă pe 
dreapta. Se aşeză cu spatele la ea şi luă poziţia pe loc- 
repaus. Ascultă, trase cu urechea şi aşteptă; apoi, tot cu 
spatele la uşă, apăsă pe clanţă. Uşa era încuiată. Scoase un 
şperaclu din buzunar, gâdilă broasca veche şi deschise uşa. 
Pembroke, Ann şi Sutter trecură în grabă pe lângă el şi se 
furişară în micul hol de la baza scării care ducea spre 
mansardă. 

Llewelyn dădu să-i urmeze, dar îngheţă. Doi ruşi, în civil, 
apărură pe uşa de la celălalt capăt al coridorului. 

Llewelyn închise uşa şi luă din nou o poziţie rigidă de 
repaus în faţa acesteia. Cu coada ochiului îi urmărea pe cei 
doi care se apropiau. Unul dintre ei era slab, chel, celălalt 
însă era sub treizeci de ani, în plină putere. 

Pembroke, Ann şi Sutter aşteptau în spatele uşii, 
ascultând. 

Bărbatul mai în vârstă spuse ceva. 

Llewelyn ştia două cuvinte, ruseşti, da şi niet. Cu capul 
drept şi privirea drept înainte, răspunse: 

— Da! 

Ruşii se uitară nedumeriţi unul la altul. 

Ann le şopti lui Pembroke şi lui Sutter: 

— Rusul l-a întrebat cine l-a postat la uşa mansardei şi de 
ce. Mă tem că răspunsul nu-i satisfăcător. 

Pembroke dădu din cap şi şopti: 

— Rusa lui Llewelyn e-ntr-adevăr cam limitată. 

Cei doi ruşi se opriră la câţiva paşi în faţa lui Llewelyn şi, 

din nou, chelul îi vorbi insistent. 

Llewelyn răspunse iritat: 

— O, la dracu’ cu da şi niet-ul vostru! 

Îi repezi un pumn tipului în plină figură, ridicându-l în aer 
şi trimiţându-l pe spate de-a lungul coridorului. Rusul cel 
tânăr, care nu rostise încă nicio vorbă, scoase o exclamaţie, 
uitându-se la trupul chircit, apoi se întoarse spre Llewelyn, 
dar se trezi faţă în faţă cu ţeava unui revolver. 

Uşa din spatele lui Llewelyn se deschise, şi Ann păşi 
afară. Ea spuse în ruseşte, scoţându-şi gluga: 

— Bună, Nikolai Vasilievici. 

Îşi scutură părul: 

— Vino, te rog. Am o vorbă cu dumneata. 

Tânărul rămase cu gura căscată. Llewelyn îi dădu un 
brânci şi îl expedie prin uşa ce ducea la mansardă. Llewelyn 
îl târî şi pe bărbatul inconştient şi îl aruncă pe podea, cu 
faţa în sus. Sutter închise şi zăvori usa. 

Pembroke se uită la omul care zăcea pe jos, greu de 
recunoscut, aşa cu nasul rupt şi cu falca dislocată. 

— Cred că e Karpenko, spuse Pembroke, şeful 
transmisiunilor de aici. 

Privi spre rusul mai tânăr şi întrebă: 

— Karpenko? 

Omul dădu ezitant din cap şi ochii îi săgetară spre Ann. 

— Nu te speria, îi spuse Ann. Nu-ţi facem nimic rău. 

Privi la Pembroke, apoi se întoarse spre tânăr: 

— Ai să ne repeţi, cuvânt cu cuvânt, mesajul pe care i l-ai 
adus lui Viktor Androv de la Moscova. 

Nikolai Vasilievici îşi îndreptă silueta şi clătină din cap cu 
fermitate. 

— Nu. Puteţi să mă şi împuşcaţi. 

Ann traduse replica. 

Pembroke îşi scoase pistolul automat, cu surdină, îl armă 
şi-l îndreptă spre faţa lui Karpenko. Rosti, într-o rusească 
pasabilă: 

Smerti Komitetu  Gossudarstvennoi  Bezopastnosti - 

„Moarte KGB-ului” şi trase trei gloanţe în faţa omului 
inconştient,  preschimbându-i chipul într-o mască 
sângerândă. 

Nikolai Vasilievici se holbă la faţa şi craniul făcute ţăndări 
şi păli, iar picioarele începură să-i tremure. 

Pembroke întoarse arma spre tânăr şi-i spuse în 
englezeşte: 

— Moarte porcilor din KGB! 

Nikolai Vasilievici clătină repede din cap şi rosti, la rândul 
lui, în englezeşte: 

— Nu. Nu. Eu nu sunt de la KGB. Sunt soldat. GRU - 
informaţii militare. 

Ann îi puse mâna pe umăr şi-i spuse în ruseşte: 

— Eşti prea tânăr ca să mori, Nikolai. lţi jur că n-ai să 
păţeşti nimic dacă accepţi să cooperezi. 

Ea îl privi în ochii căprui, şi el îi întoarse privirea, 
încuviinţând din cap. 

— Cuvânt cu cuvânt, spuse Ann. Pot să-mi dau seama 
când îţi reciţi mesajul şi când te abaţi. Vorbeşte! 

Nikolai Vasilievici se ridică, cu privirea fixată drept 
înainte şi recită monoton, ca şi cum ar fi făcut-o pentru 
Victor Androv. Când termină, Ann rezumă în englezeşte, 
apoi îi spuse lui Pembroke: 

— Deci este vorba într-adevăr de „Molnia” şi de noaptea 
asta. Dar asta o ştiam. Ce nu ştiam e că Talbot Trei e aici - 
sau va fi aici. 

Pembroke dădu gânditor din cap, apoi îl privi pe rus, care 
transpira. 

— Nu mai e la modă să-l ucizi pe purtătorul de veşti rele, 
spuse el, dar... 

Ann puse mâna pe pistolul care se înălţă: 

— Nu, Marc. 

El o privi sever. 

— Am promis. 

Adăugă: 

— În plus, e şi sexy. 

Pembroke zâmbi uşor şi-i spuse lui Sutter: 

— Bagă-l sub casa scării. 

Sutter scoase o seringă şi se apropie de rus. Acesta se 
dădu un pas înapoi. 

— E ora somnului, Ivan, spuse Sutter. la să-ţi văd pielea. 

Ann îi vorbi liniştitor în ruseşte, tânărul ezită, dar până la 
urmă întinse braţul. 

Sutter înfipse seringa cu mai multă forţă decât ar fi fost 
necesar, apoi îl conduse pe rus în dulăpiorul de sub casa 
scărilor şi-l înghesui acolo, în timp ce acesta intra în starea 
de inconştienţă. 

Pembroke se uită în sus, pe scara îngustă, întunecoasă, 
care se termina cu un palier. La capătul palierului era o uşă 
din oţel care, ştia, ducea spre capătul de sud al mansardei 
principale. Îi şopti lui Ann: 

— Sfântul Graal e în spatele uşii ăleia. 

— Păstrează-l, zâmbi ea. Pe mine mă interesează 
radiourile. Trebuie să vorbesc şi cu Washington-ul şi cu 
Moscova, înainte de miezul nopţii. 

Pembroke se uită la ceas şi răspunse: 

— O să ne străduim. 

Llewelyn era deja în capul scărilor, fixând încărcături de 
exploziv plastic pe cadrul uşii, de jur împrejur. 

— Trageţi cât mai puţin posibil acolo sus, spuse Ann. 
Aparatura electronică e esenţială. 

— Inţeleg. 

Ea îl privi cu atenţie. 

— Dacă reuşim aici, nu vreau un masacru, Marc. Nu 
vreau decât să scap. 

— Şi dacă nu reuşim? 

Ea răspunse, privindu-l în ochi: 

— Atunci, cum a zis George, o să luăm cu noi cât de mulţi 
putem. N-o să avem niciun motiv să mai plecăm de aici. 

Pembroke dădu din cap: 

— Cum îl vrei pe taică-tău? Mort sau viu? 

Ea răspunse fără ezitare: 

— Îl vreau înapoi în mormânt, unde i-e locul. 

— Thorpe? 

— Viu. Pe e/îl vreau viu. 

— Alte ordine? 

— Da. Dacă Talbot Trei e aici, găsiţi-l! 

Pembroke încuviinţă din cap şi spuse: 

— Casa asta o să-şi deschidă toate secretele înainte de a 
ieşi eu de-aici. 

Masivul elicopter „Sikorsky” se îndrepta spre sud, către 
coasta insulei Long Island. Instructorul de paraşutism, 
Farber, strigă: 

— Ţinta la cinci kilometri spre sud! 

Adăugă: 

— Vântul bate dinspre nord cu cinşpe kilometri pe oră la 
nivelul mării. Aici sunt cinşpe până-n douăşcinci. Cer parţial 
acoperit, luna în al treilea pătrar. Nori de ploaie pe drumul 
nostru. Tinta e bine luminată şi uşor de identificat. Nu 
aterizaţi din greşeală pe domeniul lui George, că vă- 
mpuşcă. 

Farber râse, apoi strigă: 

— Alinierea! n 

Grenville se ridică şi se apropie de uşa glisantă. In 
spatele lui veniră oamenii lui Pembroke, Stewart şi Collins. 
În spatele acestora, bătrânii, Johnson şi Hallis. Grenville 
cunoştea destule despre tactica salturilor cu paraşuta, ca 
să ştie că sistemul de amici era foarte important. Stewart şi 
Collins erau amici. Bănuia că şi Johnson şi Hallis erau amici. 
Se părea că numai Tom Grenville n-avea un amic. 

Luminile din cabină se stinseră brusc, iar cele din 
carlingă scăzură până aproape de întuneric. Piloții traseră 
paravanele de camuflaj pe geamuri şi stinseră luminile de 
poziţie exterioare, ceea ce lui Grenville i se păru deosebit 
de periculos. Farber păru că-i citeşte gândurile şi spuse: 

— Nu vă fie teamă, băieţi, nu-i nimeni atât de nebun să 
zboare la altitudinea asta, astă-seară. 

Elicopterul negru se opri din înaintare şi se întoarse cu 
botul în direcţia din care bătea vântul. Zguduiturile se 
înteţiră, şi cabina se înclină puternic spre dreapta şi spre 
stânga. Oamenii se agăţară de curelele de deasupra 
capului. Farber strigă: 

— Ţinta la o mie şase sute de metri, direcţia sud. 

Grenville îşi verifică echipamentul şi-şi reglă cureaua 
carabinei M-16. Se uită pe fereastra uşii de la cabină. Cerul 
era încă brăzdat de fulgere, şi pe lângă hublouri, treceau 
nori negri. 

Farber strigă: 

— Altitudinea - o mie şase sute cincizeci de metri. Ţinta 
la treizeci de metri deasupra nivelului mării, plus-minus un 
Coş sau două. 

Grenville hotărî că nu-i plăcea umorul lui Farber. 
Totodată, într-o străfulgerare de rațiune, hotărî că nu avea 
să sară. Se întoarse şi se trezi privindu-l pe Stewart în ochii 
negri, în care se reflecta lumina slabă a lunii care 
pătrundea prin fereastră. 

Deodată, Farber împinse uşa glisantă şi un curent de aer 
rece pătrunse în cabina întunecoasă. Zgomotul elicelor era 
asurzitor, şi Grenville nu-şi auzi propria voce când îi vorbi 
lui Stewart, spunându-i să se dea dracului la o parte din 
drumul lui. 

Stewart îi zâmbi. Farber ridică degetul mare şi flutură o 
lanternă cu filtru verde. Stewart întinse mâna şi-l împinse 
pe Grenville prin uşa deschisă. 

Tom Grenville simţi că nu mai are nimic sub picioare, o 
senzaţie care, întotdeuna, îi provoca nefericirea. Simţi că se 
dă de-a berbeleacul, apoi îşi reveni şi-şi întinse braţele ca o 
pasăre, savurând căderea liberă. Zbură deasupra istmului 
Long Island, luminat de lună, purtat de vânt un kilometru şi 
jumătate în jos, un kilometru şi jumătate înainte. Gândi: 
„Nu m-am ciocnit de flotor, Stewart!” 

Privi înapoi şi văzu că Stewart şi Colins pluteau deasupra 
lui. Apoi, sări şi Johnson din cabină, urmat de Hallis. 


Farber îl urmări pe Hallis părăsind elicopterul, apoi apucă 
mânerul uşii glisante. 

În acel moment trapa compartimentului din spate se 
deschise şi apăru un bărbat. Farber sesiză mişcarea şi 

ridică ochii spre umbra care se apropia. Omul, îmbrăcat în 
negru, cu harnaşament de paraşutist, se propti în faţa lui 
Farber, care ţinea uşa pe jumătate deschisă. 

— Bună, Barney, îi spuse. 

Farber holbă ochii surprins; individul în negru întinse 
mâna şi îl împinse fără paraşută, prin uşa deschisă, apoi se 
aruncă în urma lui. 


Tom Grenville privea în jos, spre malul care se apropia. 
Spera că vor descoperi reşedinţa ruşilor, deşi nu era sigur 
că el, unul, avea să se îndrepte spre ea. Ca şi alţi 
paraşutişti luptători care-şi veniseră în fire în timpul căderii, 
ar fi putut să nu nimerească ţinta şi să explice că a 
confundat luminile clubului cu cele ale casei ruşilor. 

Aerul se încălzea pe măsură ce cobora, iar vântul slăbea 
în intensitate. In faţă văzu satul Glen Cove, cu reţelele de 
drumuri care îl înconjurau, ca nişte luminiţe sclipitoare din 
pomul de Crăciun. Dincolo de sat se afla zona rezidenţială 
suburbană, iar ici şi colo se zăreau casele mari ale 
proprietăţilor de ţară, înconjurate de petele întunecate ale 
pădurilor şi câmpurilor. Grenville descoperi casa ruşilor şi-şi 
dădu seama că era inconfundabilă. „Las-o baltă,” îşi spuse. 

Grenville privi în jos. Pământul se apropia acum 
vertiginos, ca întotdeauna la sfârşit. Îşi dădu seama că ar fi 
putut deschide paraşuta acum şi să o dirijeze spre un loc de 
aterizare sigur, undeva în afara celor treizeci şi şapte de 
pogoane împrejmuite ale domeniului rusesc. Peste alte 
câteva secunde ar fi fost prea târziu şi n-ar mai fi fost în 
stare să se deplaseze lateral, suficient ca să scape. Puse 
mâna pe şnur. 

Dar ceva din cele spuse de Van Dorn îl făcu să ezite. 
Dincolo de gargara patriotică şi de asigurările cu privire la o 
avansare, Van Dorn spusese: 

— Dacă tu şi Joan reuşiţi să vă întoarceţi, lucrurile între 
voi o să meargă bine mult timp de-acum înainte. 

Grenville ştia instinctiv că era adevărat. O iubea într- 

adevăr. Numai că deraiaseră. Trebuia ca ei doi să 
împărtăşească ceva deosebit, care să readucă scânteia în 
relaţiile dintre ei. Cum ar fi un raid de comando. 

Grenville se auzi spunând: 

— Nu pot s-o las să se ducă singură acolo. Trebuie să mă 
duc şi eu. 

Privi în jos, la zona largă, luminată de proiectoare, din 
jurul casei. Acum era foarte aproape şi era prea târziu să 
evite întâlnirea cu ea, întâlnirea lui cu moartea sau cu 
viaţa. 

— Fir-ar să fie...! 

Se uită la cifrele din leduri roşii ale altimetrului, care se 
schimbau cu repeziciune: trei sute de metri deasupra 
nivelului mării, două sute şaptezeci, două sute patruzeci. 
Trase de coardă şi simţi deceleraţia, în timp ce paraşuta se 
umplea cu aer. Privi deasupra capului său spre paraşuta 
întinsă, ce aducea cu nişte aripi negre de liliac. Simţi că 
derivează uşor, curenţii ascendenți menţinând altimetrul la 
o sută cincizeci de metri. 

— La naiba! 

Nu-i plăcea deloc ideea de a plana deasupra țintei. Chiar 
dacă rachetele se opriseră la ora fixată, şi presupunea că 
nimeni de jos nu se mai uita pe cer, se simţea foarte expus. 
Altimetrul indica acum o sută treizeci şi cinci de metri. O 
coborâre mult prea lentă. Incepu să-şi dirijeze paraşuta 
spre casă. 

Grenville privi înapoi, peste umăr. Elicopterul „Sikorsky” 
nu se mai vedea. Grenville bănuia că era încă acolo, 
supraveghindu-le căderea, dar vopseaua gri de camuflaj şi 
luminile ascunse îl făceau invizibil. 

Celelalte patru paraşute erau aproape, în spate. 
Manevrau şi ele, apropiindu-se de casă. Grenville îşi 
îndreptă capul înainte, apoi îl întoarse din nou, brusc. 
Numără: Una, două, trei, patru... cinci! Nu era bine. Numără 
iar şi iar, şi îi dădu tot cinci. 

— Ce dracu'...? 

Se gândi: 

„Să fie oare Farber?” Dar Farber nu avea paraşută şi n-ar 
fi putut să-şi pună una atât de repede încât să ajungă atât 
de aproape. Cine dracu' era ăsta? Poate că-i aduseseră un 
partener. Dar Grenville văzu că şi ceilalţi se răsuciseră şi-l 
urmăreau pe paraşutistul necunoscut care era deasupra lor 
şi mai în spate. instinctiv, îşi dădu seama că cel de-al 
şaselea nu era unul de-al lor. Nu era un partener. 

65 


Stanley Kuchik strângea tot mai tare cablul, pe măsură 
ce panta devenea mai abruptă. Se gândi că de-acum ar fi 
trebuit să ajungă la capătul tunelului. O chemă încet pe 
Joan: 

— Mai eşti acolo? 

— Numai cu trupul. Spiritul mi l-am proiectat pe Coasta 
de Azur. 

— 0... spuse Stanley, nu-ţi da drumul. Dacă-ţi dai 
drumul, spune-mi mie mai întâi, ca să-mi dau şi eu drumul. 

Joan îşi spuse că puştiul părea speriat. 

— Ai să fii primul care află, spuse ea. 

Stanley rămase tăcut, lăsându-se tras de cablu prin 
tunel. Simţi ceva măturându-i gluga şi faţa şi auzi clinchetul 
unor clopoței, semnalul care avertiza că mai avea zece 
secunde până când degetele aveau să-i ajungă la scripetele 
de întoarcere. Luă repede o mână de pe cablu şi pipăi 
partea de sus a tunelului, găsind primul mâner încastrat în 
ea. Luă şi cealaltă mână de pe cablul în mişcare şi o întinse 
după mânerul următor, începând să se tragă, mână după 
mână, prin tunel, cu căruciorul încă sub el. 

Auzi din nou clopoţeii şi pe Joan căutând primul mâner. 

— Eu mă trag, spuse Stanley. 

— Şi eu. 

Stanley simţi cum capul ei îi loveşte picioarele. 

— Stai acolo, îi spuse. 

Stanley auzi scripetele de întoarcere învârtindu-se 
deasupra nasului său. 

— Doamne, dacă-i vorba de strâmt... 

Găsi mânerul următor şi se mai trase aproape o jumătate 
de metru, simțind cum casca i se loveşte de dopul de beton 
pe care ruşii îl turnaseră în conductă. Inspiră adânc. Aerul 
era închis şi simţi că ameţeşte. Şopti: 

— Am dat de perete. 

— Păi, dărâmă-l. 

— Bine... 

Bergen le explicase că oamenii lui - piticii - erodaseră 
cea mai mare parte din dopul de beton cu acid clorhidric, 
lăsând doar o coajă de vreo cinci centimetri. Stanley zâmbi 
ridicând din umeri: „Curată nebunie!” 

Incepu o mişcare dificilă de întoarcere, smucindu-şi 
corpul până ajunse cu faţa în jos, pe cărucior. Găsi în faţă 
un mâner, îl prinse cu degetele înmănuşate şi trase. 
Căruciorul îl duse înainte, iar casca lovi peretele de beton. 
Betonul sfărâmicios, mâncat de acid, se pulveriză imediat şi 
căzu cu zgomot pe pardoseala din camera cazanelor. 

Lumina inundă tunelul, şi Stanley fu aproape orbit de 
strălucirea bruscă. Aerul răcoros îi scălda faţa transpirată, 
în timp ce ochii-i clipeau în lumină. Scoase pistolul şi îl 
îndreptă spre înainte. 

Dacă ar fi fost cineva în camera cazanelor, sau dacă 
cineva ar fi venit să vadă ce-i cu zgomotul, trebuia să strige 
„Roşu!” şi amândoi să se retragă, lăsând cărucioarele să 
ruleze înapoi până în subsolul sălii de tenis. 

Stanley privi uşa închisă de la camera cazanelor, aflată la 
vreo şase metri de el. Îşi dădu seama că era singurul care 
ar fi ştiut vreodată dacă uşa s-a deschis sau nu. Rămase 
uitându-se la ea, rugându-se, dar nu ştia dacă se roagă ca 
aceasta să se deschidă sau să rămână închisă. 

— Roşu sau verde? şopti Joan precipitat. 

— Galben, răspunse Stanley. 

Aşteptă un timp, cu privirea aţintită asupra uşii, 
încercând să-şi acomodeze ochii cu lumina cântărindu-şi 
opţiunile, apoi spuse brusc: 

— Verde! Verde! 

Joan răspunse, după părerea lui fără prea mult 
entuziasm: 

— Am înţeles: verde. 

Stanley îşi băgă pistolul în buzunarul de la piept, trase 

căruciorul de sub el şi-l împinse afară din tunel. Îl lăsă să 
cadă şi auzi un pocnet uşor când căruciorul de cauciuc 
atinse pardoseala. 

Stanley desprinse câteva fragmente de beton rămase 
nedislocate, apoi îşi scoase capul şi torsul din tunel. Aruncă 
o privire prin camera mare, luminată de becuri 
incandescente. Apoi privi în jos. Bergen îi spusese că avea 
de făcut un salt de un metru - un metru şi un sfert, dar era 
cel puţin un metru şi jumătate. „Rahat”. 

Îşi scoase şi mai mult trupul în afară şi, îndoindu-se de 
mijloc, împinse cu palmele în perete până când greutatea 
sa şi gravitația intrară în joc şi simţi că alunecă, cu faţa 
înainte, spre pardoseală. Împinse cu mâinile şi se rostogoli 
de la perete, aterizând pe picioare. Işi scoase repede 
pistolul şi se apropie cu spatele de perete. Chemă încet 
spre tunel: 

— O.K. Aşteaptă un minut. 

Se duse la uşă şi ascultă. Se auzeau sunete îndepărtate, 
dar nu putu desluşi nimic. Stanley se întoarse şi exploră în 
tăcere încăperea mare de beton. Găsi o bancă de lemn 
lucrată de mână şi o duse până la perete. Se urcă pe ea şi 
se uită în tunel. Văzu capul şi umerii Joanei la câteva zeci 
de centimetri mai departe. Stătea tot întinsă pe cărucior, cu 
faţa în sus. Văzând-o înghesuită acolo, nu-şi putu da seama 
cum de reuşiseră să ajungă până aici. In niciun caz, gândi 
el, ruşii nu s-ar fi aşteptat la una ca asta. 

— În regulă, sunt aici... începu Stanley. 

— Scoate-mă dracului de aici. Nu pot să mă mai ţin mult. 

— OK... El întinse mâinile şi şi le strecură în spaţiul 
strâmt dintre braţele şi sânii ei. 

— Fii atent, Stanley. 

El se bâlbâi: 

— Aşa a zis Bergen că... 

— Taci şi trage-mă. 

Degetele lui îi prinseră muşchii pectorali şi traseră. 
Căruciorul de sub ea veni spre el. După o mulţime de 

răsuciri şi trageri, ea se eliberă şi căzu în braţele lui. Se 
uitară cu ochii măriţi unul la celălalt, ascultând zgomotul 
făcut de căruciorul care se ducea la vale prin tunel. 

— O, Doamne... spuse Joan. 

Stanley o privi: 

— Trebuia să-l legi cu o sfoară... 

— Am uitat, ripostă ea. Lasă-mă jos. 

Stanley îi dădu drumul, şi ea se ridică repede în picioare, 
apoi se urcă pe bancă şi se uită în tunelul întunecat. 

— Ei bine, căruciorul a plecat fără mine, Stan. 

Stanley clătină din cap: 

— Trebuia să-ţi fi reamintit. 

Ea sări pe podea: 

— Ei, eu am uitat, nu tu. Scuteşte-mă de rahaturile astea 
de mascul adolescent. 

El o privi, puţin încurcat: 

— Îmi pare rău... 

Ea inspiră scurt: 

— Bun, hai să-ncepem piesa cu câinele şi poneiul. 

El încuviinţă, dar rămase nemişcat. 

— Cum ai să te întorci? 

— În limuzină. Clasa-ntâi. 

Privi în jur. 

— Bun, acum ne acoperim sosirea. Corect? 

joan şi Stanley strânseră repede molozul de pe 
pardoseală şi-l ascunseră în spatele unui cazan. Joan duse 
acolo şi căruciorul lui Stanley. Acesta scoase din buzunar o 
bucată de pânză rotundă dublată cu adeziv. Se urcă pe 
bancă, despături pânza şi o lipi peste gura conductei. 

Joan privi de la celălalt capăt al încăperii. Pânza era 
colorată şi texturată ca betonul, şi ea fu de părere că ar 
trece la un control superficial. 

— Arată grozav. O s-o donăm Muzeului „Guggenheim”. 

Stanley sări de pe bancă şi o duse înapoi de unde o 
luase. 

Joan ridică mâna înmănuşată şi deşurubă parţial două din 

cele patru becuri din tavan, lăsând partea din spate a 
încăperii, unde era conducta, aproape în întuneric. 

— E mult mai frumos aşa. Bun, hai să mergem. 

Stanley ezită, apoi se duse la uşă. Scoase din nou pistolul 
şi privi în urmă, la Joan. Văzu că şi ea făcuse la fel. Apucă 
clanţa şi împinse uşa, apoi se uită prin deschizătură în 
depozitul mare, pe care şi-l amintea de la ultima sa vizită. Îi 
făcu semn lui Joan şi se strecurară amândoi în depozit. 

Stanley mergea înainte, printre stivele de lăzi cu 
conserve. Cunoştea drumul doar până la un punct, aşa că 
scoase o schiţă mică şi o studie. In partea asta, subsolul era 
un labirint de pereţi despărțitori din lemn. Erau uşi peste 
tot, unele cu inscripţii ruseşti, câteva având încă inscripţii în 
engleză. O găsi pe cea pe care o căuta, marcată cu aceleaşi 
litere ruseşti ca cele din schiţa sa. O deschise încet şi intră 
într-un pasaj îngust, întunecos, cu Joan după el. Se 
îndreptau spre aripa de vest a casei. 

Pasajul se termină şi păşiră într-o zonă deschisă. La trei 
metri în faţa lor era un zid de beton destul de nou, lung de 
vreo cincisprezece metri. Stanley se apropie de singura uşă 
existentă, o uşă masivă, căptuşită cu plumb, şi-şi dădu 
seama că era adăpostul antiaerian. 

| se spusese că în adăpost erau peste o sută de ruşi: 
bărbaţi, femei şi copii. El şi Joan trebuiau să-i ţină înăuntru. 

Joan veni lângă el şi făcu semn cu capul. Scoaseră 
amândoi tuburile cu clei epoxi din costumele negre şi 
începură să tragă o dâră de clei cu întărire rapidă pe lângă 
muchia uşii, acolo unde aceasta se întâlnea cu tocul de 
oţel. Ruşii n-ar mai fi putut s-o deschidă din interior. 

Stanley privi din nou schiţa. | se spusese că era o scară 
care urca la parter, în coridorul dintre salon şi camera 
trofeelor. | se povestise despre fetiţa care urcase pe acea 
scară. Van Dorn părea să ştie multe despre casa asta, de la 
transfugi şi de la spioni, dar nu ştia dacă scara era înăuntrul 
sau în afara adăpostului. 

Joan  cercetă zona întunecoasă din faţa zidului 

adăpostului. Încercă vreo câteva uşi, dar niciuna nu ducea 
spre o scară. 

— Scara trebuie să fie înăuntrul adăpostului, şopti ea. 

Stanley încuviinţă. 

— Trebuie să încercăm chestia cealaltă, spuse Joan. E 
aici. 

Il duse pe Stanley la peretele dinspre sud. Lângă acesta 
erau trei cutii de metal, cam de mărimea şi forma unor 
frigidere. De fapt, fiecare era o unitate de condiţionare şi 
purificare a aerului din adăpost. Prin partea superioară 
ieşeau conducte care treceau prin perete şi se deschideau 
undeva, în mijlocul vegetației din jurul terasei dinspre sud. 
Alte conducte duceau de la fiecare unitate, de-a lungul 
tavanului, spre peretele de beton al adăpostului antiaerian. 

Pentru moment, niciuna dintre instalaţii nu era în 
funcţiune, şi Stanley le pipăi pe rând, până o găsi pe cea 
care era caldă, datorită motorului. 

— Asta! 

Examină pereţii de oţel. Erau complet etanşi, dar pe o 
latură se afla un panou de acces prins în balamale. intoarse 
un mâner, şi panoul se deschise. Stanley privi înăuntru şi 
văzu filtrele de cărbune şi fibră de sticlă. Scoase unul şi-l 
aruncă în spatele instalaţiei. Joan îi dădu o pungă de plastic 
vidată, şi el o deschise, aruncând repede cristalele incolore 
în locul unde fusese filtrul. Se trase imediat înapoi, ştiind că 
cristalele degajau un gaz incolor şi inodor, închise panoul 
de acces şi se îndepărtă de instalaţie. 

— Hai să plecăm de-aici, şopti Joan. 

— Trebuie să mă asigur că unitatea asta intră în 
funcţiune. Ordin! 

— Să nu te asiguri şi de un şut în cur, Stanley. Nu forţa 
norocul. 

Stanley rămase nemişcat, privind cutia mare, gri, de 
metal. După un timp care i se păru foarte lung deşi în 
realitate era mai puţin de un minut, auzi declicul releului şi 
instalaţia vibră, emițând un sunet ca de frigider. Stanley 

dădu satisfăcut din cap. 

— İn curând or să doarmă. Hai să... 

Se întoarse şi văzu că Joan o luase deja înapoi prin pasaj. 
O urmă în grabă. 

O luară la dreapta, înapoi, spre camera cazanelor, dar nu 
mai intrară în ea, ci continuară drumul până la uşa camerei 
de întreţinere. 

Stanley o deschise şi păşi într-o încăpere lungă şi 
îngustă. Se trezi cam la trei metri de un bărbat în salopetă, 
care ţinea un registru într-o mână şi un creion în cealaltă. 

Joan lăsă să-i scape un strigăt. Omul făcu acelaşi lucru. 
Stanley ridică instinctiv pistolul şi trase de trei ori, 
amortizorul de zgomot scoțând un sunet asemănător cu al 
aerului care iese dintr-un balon umflat: Pfft! Pfft! Pfft! 

Stanley se uită la victima lui care se împleticea, 
bălăbănindu-se, cu o expresie de surprindere pe faţă şi cu 
mâinile acoperindu-şi vintrele şi pieptul de parcă ar fi fost 
surprins gol. 

Stanley nu ştia ce să facă. Auzise că, atunci când îi 
împuşcai, oamenii trebuiau să cadă morţi. Încercă să tragă 
din nou, dar mâna îi tremura atât de tare, că n-ar fi putut să 
nimerească nici peretele. 

Joan închise ochii, în sfârşit, omul căzu pe podea. Stanley 
se apropie, ezitând. Din umăr şi din abdomen îi curgea 
sânge, îmbibându-i salopeta kaki şi picurând pe pardoseala 
cenuşie. Pieptul îi tresălta şi ochii lui îl fixau pe Stanley. 

Acesta se întoarse cu spatele. Simţi cum stomacul i se 
revoltă. Fără alt avertisment, vomă bilă, acid şi un baton de 
ciocolată. 

Joan veni în spatele lui şi-i puse mâna pe umăr. 

— 0... o, Doamne... Stanley... 

Stanley inspiră adânc de câteva ori şi, cu eforturi, reuşi 
să se controleze. 

— Trebuie să... să-l terminăm... 

Joan nu răspunse. 

Stanley se întoarse şi se uită în jos, sperând că omul 

murise, dar nu era aşa. Stanley ar fi vrut ca acesta să 
rămână în viaţă, dar ordinul era clar: fără martori. Îi ţinti 
capul, închise ochii şi trase. Auzi cum glontele loveşte 
craniul şi se turteşte de pardoseala de beton. 

Joan şi Stanley rămaseră tăcuţi câteva secunde, apoi 
Joan rosti, cu un calm forţat: 

— Ajută-mă să-l ascund. 

Târâră cadavrul într-un colţ, lângă o stivă de scânduri, şi 
îl acoperiră cu o scândură. Joan găsi o pânză de sac, şi 
Stanley descoperi un robinet de apă în tavan. Curăţară 
sângele şi ascunseră cârpa sub imensul generator electric. 

Joan şi Stanley se priviră scurt, cu nişte expresii care 
dezvăluiau faptul că fuseseră complici apropiaţi la ceva ce 
niciunul dintre ei nu avea să uite. Joan îşi desprinse privirea 
de-a lui şi se uită repede la ceas. 

— O, Doamne, am întârziat aproape patru minute. 

Stanley scoase repede o fotografie din buzunarul de pe 
piept şi o compară cu panoul electric. Fotografia era o 
reproducere mărită a celei pe care o făcuse cu o lună în 
urmă. Lângă şalterele cu pricina erau semne făcute cu un 
creion de ceară. Unul trebuia închis, celălalt, singurul 
închis, trebuia conectat. 

Van Dorn îi explicase că nu trebuia să atingă nimic 
altceva, ca totul să pară ca şi cum şalterul s-ar fi închis 
singur din cauza suprasarcinii. Cel pe care trebuia să-l 
conecteze n-ar fi fost descoperit imediat. Stanley tinu 
fotografia lângă şaltere, întinse mâna şi le comută pe cele 
două marcate. 

Ultimele instrucţiuni ale lui Van Dorn fuseseră să iasă 
repede de acolo, pentru că în camera de întreţinere aveau 
să năvălească oameni. Stanley se întoarse spre Joan: 

— Să mergem! a 

Se repezi prin uşa deschisă, cu Joan pe urmele lui. In 
timp ce se îndreptau spre camera cazanelor, auziră zgomot 
de paşi grăbiţi pe o scară din apropiere. 

— Fir-ar să fie! 

Mări pasul, dar se trezi în zona cămăruţelor 
compartimentate şi a uşilor şi se dezorientă. 

Joan îi spuse din spate, cu sufletul la gură: 

— Cred că am trecut de ea. 

Deodată, în dreapta se deschise o uşă şi Stanley se 
ghemui instinctiv, rămânând încremenit. Joan făcu acelaşi 
lucru. 

Patru bărbaţi, doi paznici înarmaţi şi doi în salopete, 
intrară repede pe uşă, la mai puţin de cinci metri de ei. 
Cotiră repede la stânga şi o luară la fugă prin pasajul din 
care tocmai ieşiseră Stanley şi Joan. 

Stanley rămase ghemuit, tremurând din tot corpul, cu 
faţa acoperită de o sudoare rece. Joan se ridică, clătinându- 
se, şi-l trase pe Stanley în picioare. 

— Hai să ieşim dracului de-aici, şopti ea. 

Se deplasară prudent, şi în cele din urmă găsiră depozitul 
de alimente de lângă camera cazanelor. Joan rămase în 
umbra unei stive de lăzi. 

— Dă-i drumul. Eu te acopăr. 

Stanley sprintă prin zona liberă şi deschise uşa, intrând 
numai pe jumătate. Cercetă rapid camera cazanelor, care 
părea neschimbată de când plecaseră de aici. li făcu semn 
lui Joan, care se repezi, la rândul ei, şi intră în camera 
cazanelor, în spatele lui Stanley. 

Băiatul nu mai pierdu timpul. Apucă banca şi o puse sub 
tunel, apoi se duse în spatele cazanului şi-şi recuperă 
căruciorul. Sări pe bancă, desprinse pânza de deasupra 
deschizăturii şi ridică în mâini căruciorul, apoi se opri. 
Căruciorul lui trebuia să fie împiedicat să alunece în jos, 
prin tunel de căruciorul lui Joan, care ar fi fost legat. Dar, 
bineînţeles, căruciorul ei nu mai era. 

Stanley se întrebă, timp de o secundă, ce concluzii 
trăseseră Bergen şi Claire văzând căruciorul ce revenise 
gol. Se mai întrebă de ce nu-l trimiseseră înapoi pe cablu, 
legat cu sfoară sau cu sârmă. Stanley îşi scoase lanterna şi 
lumină interiorul tunelului. 

— Dumnezeule... 

La vreo şaizeci de metri mai jos, pe conductă, lanterna 
descoperise silueta căruciorului. Probabil se înţepenise într- 
o ridicătură de la îmbinarea a două tronsoane ale tunelului. 

— Fir-ar să fie! 

— Ce e? întrebă Joan. De ce nu pleci? 

El se întoarse spre ea: 

— Căruciorul tău e înţepenit acolo. Habar n-au că l-ai 
pierdut. 

Ea dădu din cap, încercând să aprecieze situaţia. 

— Chiar că am încurcat-o. Hai, Stanley, dă-i drumul. Stai 
să te ajut. 

Se sui pe bancă. 

— Nu. Nu, du-te tu. Eu rămân aici. Le spui ce s-a 
întâmplat şi or să trimită căruciorul înapoi. O să fie în regulă 
cât... 

Joan îl plesni puternic peste faţă. 

— Intră dracului în gaură, sau te bat de te caci pe tine! 

El îşi duse mâna la faţă şi se uită lung la ea. 

Ea îi trase căruciorul din mână şi i-l puse pe piept, cu 
partea curbată spre el şi cu roţile în afară. 

— Ţine! Scoase o bucată de sfoară din nailon de la brâu - 
cea cu care ar fi trebuit să-şi lege căruciorul de mânere. 
Trecu sfoara pe sub braţele lui Stanley şi-i legă căruciorul 
de piept. 

— In ordine, puştiule, eşti gata. 

II privi un moment, apoi se aplecă şi-l sărută pe buze. 

Stanley roşi, iar ochii i se măriră. 

Joan puse un genunchi jos şi-şi făcu mâinile scară. 

— Hai, dă-i drumu’! 

Stanley îşi puse piciorul în mâinile ei şi imediat se trezi 
ridicat şi proiectat în deschizătura tunelului. Simţi o palmă 
peste fund şi înaintă răsucindu-se, ţinându-şi mâinile în 
faţă. Apoi simţi cum Joan îl împinge de tălpile pantofilor şi 
începu să alunece înainte, câştigând viteză, pe căruciorul 
care îşi reluase lungul drum spre casă. 

Mâinile lui întinse atinseră căruciorul lui Joan, trimiţându-l 
rulând liber în faţa sa. Stanley închise ochii un timp care i 
se păru extrem de lung, şi când îi deschise văzu lumina de 
la capătul tunelului lung şi întunecat. Din cauza lacrimilor, 
însă, lumina se tulbură. 


Joan Grenville îşi scoase pistolul şi se duse până la uşa de 
la camera cazanelor. Ştia că treburile au să se încurce 
foarte curând, dar nu ştia dacă, atunci când aveau să se 
încurce, era bine să se afle aici. 

Tom era undeva acolo, împreună cu ceilalţi. Tocmai 
îndeplinise o misiune dificilă şi putea să se retragă. Ceilalţi 
nu puteau. Dar, cum spusese Van Dorn, nu mai existau 
locuri sigure. Poate că, îşi spuse ea, le-ar fi fost de folos un 
pistol în plus acolo sus. Deschise uşa fără să-şi dea seama 
prea bine ce face. 

Se trezi rătăcind prin pasajele întunecoase ale subsolului, 
căutând o scară care să ducă sus. Se gândi că, la urma 
urmei, locul ei era lângă Tom. 

Claudia Lepescu trase pistolul de calibru mic din tocul pe 
care Aleksei Kalin îl agăţase de clanţă. Acesta, pierdut în 
reveria sexuală, nu observă nimic. Ea scoase pistolul, îi 
ridică piedica şi înfundă oţelul rece între coapsele lui, ca să 
amortizeze zgomotul. Trase. 

Picioarele lui Kalin se ridicară de pe podea sub forţa 
impactului, şi el se propti cu spatele de uşă, scoțând numai 
un muget surd. 

Claudia se rostogoli înapoi pe un şold şi-l privi. Părea 
neatins, încă în picioare, cu o expresie de nedumerire pe 
faţă. Apoi, văzu sângele curgându-i dintre picioarele 
depărtate ca dintr-un robinet. Kalin simţi şi el sângele şi-şi 
duse mâinile căuş la rană; sângele îi umplu mâinile, 
prelingându-i-se printre degete. 

Claudia se ridică şi făcu un pas înapoi, ţinând pistolul 
îndreptat încă spre el, aşteptând un semn că rana era 
mortală. Apoi văzu culoarea dispărându-i de pe chip şi 
urmări, nevenindu-i să creadă cum paloarea se întinde în 
jos, ca o undă de ceară a morţii; pieptul rotofei îi deveni 
lăptos, după care abdomenul şi pelvisul, în timp ce sângele 
curgea pe podea, părăsind corpul prin gaura din spatele 
scrotului. 

Kalin făcu un pas mic spre ea şi deschise gura: 

— Claudia... 

Ea scuipă pe podea şi se şterse la gură. 

Kalin încercă să mai facă un pas, dar genunchii i se 
îndoiră, şi el căzu înainte, cu mâinile încă între picioare, 
lovindu-se cu fata de duşumea. 

Claudia îşi recuperă hainele şi se îmbrăcă repede. leşi pe 
coridor şi începu să înainteze, ţinând strâns pistolul lui Kalin 
lipit de coapsă. Nu mai fusese niciodată în casa asta, dar 
văzuse planurile în biroul lui Van Dorn şi spera să-l poată 

descoperi biroul lui Androv. Avea poliţe de plătit, umilinţe 
de răscumpărat. Era o femeie mândră, şi ei n-o 
înfrânseseră, nici n-o transformaseră într-o târfă docilă, 
nesătulă, aşa cum crezuseră. Din momentul în care pusese 
piciorul în Statele Unite, ea începuse să joace un prudent 
joc dublu. 


Abrams, Katherine, Davis şi Cameron îşi scoaseră din teci 
baionetele lungi, negre, şi le fixară pe inelele din spatele 
amortizoarelor de zgomot şi ascunzătoarelor de flăcări. 
Abrams îşi spuse că arătau destul de amenințătoare. Nu 
participase niciodată personal la un atac la baionetă, dar 
ceea ce, nu cu mult timp în urmă, păruse de neconceput, 
astă-seară părea perfect rezonabil. 

Katherine îşi privi ceasul. 

— De ce le ia aşa de mult... 

Deodată, toate reflectoarele şi farurile de la capătul 
dinspre nord al casei trecură de la alb strălucitor la roşu 
muribund, apoi la negru, aşternând o pată de întuneric pe 
pajiştea dinspre nord. 

Cameron se ridică şi spuse simplu: 

— La atac! 

Cei patru ţâşniră dintre copaci şi începură să alerge pe 
cei nouăzeci de metri de iarbă. Erau toţi alergători buni, şi 
distanţa scădea repede. Abrams nu credea că scoţianul îşi 
terminase Tatăl nostru când se regăsiră pe treptele din dale 
care urcau spre terasă. 

Apoi, când zidul cenuşiu de piatră al casei apăru neclar, 
punctat de ferestre şi de uşile de sticlă care luceau slab, de 
la vreo lumină îndepărtată din interior, Abrams avu vaga 
impresie că trecuse peste zvastica din centrul terasei. 
Descoperi un paznic în colţ, a cărui siluetă era vizibilă pe 
fundalul unei ferestre, la intersecţia celor două aripi. Se 
întoarse şi atacă. 

Paznicul auzi zgomotul paşilor şi clipi în întuneric, apoi 
ridică arma la întâmplare. Într-o fracțiune de secundă, 

Abrams îşi dădu seama că nu-l mai putea ajunge cu 
baioneta. Trase un singur foc, şi omul se împletici şi căzu 
pe terasă. 

Cameron atacă doi ruşi care discutau surescitaţi. Ei se 
întoarseră spre Cameron în ultimul moment, şi acesta îşi 
înfipse baioneta lungă în abdomenul celui mai apropiat, 
sfâşiindu-i-l în sus, până la stern. Cameron ridică piciorul 
şi-l împinse pe omul tras în teapă. 

Simultan, Davis îşi repezi baioneta în inima celui de-al 
doilea rus. Îşi şterseră amândoi lamele pe uniformele 
victimelor. 

Katherine se oprise pe trepte, aşa cum fusese instruită, şi 
urmărea ferestrele şi uşile de sticlă, cu arma pregătită de 
tragere, dar nimeni nu părea să fi fost alertat de zgomote. 

Cei trei bărbaţi i se alăturară repede. 

— Hai să plecăm de pe terasa asta până nu se aprind 
luminile, spuse ea. 

Alergară pe terasă, către vest, spre spatele casei, şi 
ajunseră la o uriaşă verandă închisă. Davis sparse plasa uşii 
şi intră, urmat de Cameron, Katherine şi Abrams. 

Cotiră la stânga, şi Davis se repezi la o uşă şi o deschise. 
Trecură grăbiţi în salon şi se răspândiră în spatele mobilelor 
masive. 

Abrams aproape că se aşteptase să-l vadă pe Henry 
Kimberly şezând în fotoliul de lângă lampa cu abajur verde 
unde îl lăsase, dar acesta era gol. Lampa era încă aprinsă, 
aruncând un mic cerc de lumină în jurul scaunului, în 
camera întunecată. Abrams observă că scrumiera era încă 
plină cu mucuri de ţigări. 

Cameron se ridică şi privi în jur. 

— Liber. Să mergem, şopti el. 

Işi făcură drum prin camera largă, cu armele la şolduri. 

Cameron şi Davis o luară la stânga, spre uşa care dădea 
în galerie. Abrams şi Katherine se îndreptară spre uşa din 
care Abrams vorbise cu Henry Kimberly. Trebuiau să 
măture parterul, de la capătul de vest al casei spre est, 

cameră cu cameră - o misiune de descoperire şi distrugere. 

li căutau, îşi zise Abrams, pe Victor Androv şi pe amicii 
săi din KGB, pe Peter Thorpe şi pe Henry Kimberly. Căutau, 
în sensul fizic, dar şi într-unul metafizic, întrerupătorul de la 
care se putea opri ceasul. 


Tom Grenville privi drept în jos. Casa lui Van Dorn era 
chiar dedesubt, încadrată frumos între picioarele lui. Se 
întrebă cum a ajuns de acolo până aici şi dacă se va mai 
întoarce vreodată acolo. 

Se uită în jur şi văzu că restul echipei se grupa strâns în 
jurul lui. Aleseseră ca loc de aterizare acoperişul casei, 
depinzând, cum spusese Van Dorn, de „echipa de 
cercetaşi”. Sarcina echipei de cercetaşi era să lumineze sau 
să marcheze zonele dificile şi, deşi acoperişul casei ruşilor 
acoperea aproape o jumătate de pogon, Van Dorn le 
arătase în fotografiile aeriene că, în cea mai mare parte, 
acoperişul întunecat era bitumat şi acoperit cu olane 
alunecoase, iar acolo unde era plat gemea de antene, o 
antenă de satelit şi o antenă de microunde. Van Dorn le 
asemuise cu protuberanţele antiparaşutişti din timpul 
războiului, făcute să ucidă şi să mutileze. Grenville simţi din 
nou un ghem în stomac. 

Dar aterizarea era posibilă, dacă echipa de cercetaşi ar fi 
reuşit să aprindă luminile de lucru de pe terasă. Dar cum 
echipa de cercetaşi era formată din Joan şi un adolescent 
cu faţa plină de coşuri, Grenville nu spera prea mult ca 
luminile să se aprindă, şi asta îi aducea puţină alinare. 

Planau acum direct spre casă, coborând încet din cauza 
curenților ascendenți, dar deplasându-se repede în plan 
orizontal, cu vântul din spate. Grenville ştia că, în 
următoarele câteva secunde, Stewart trebuia să decidă 
dacă aveau să aterizeze. 

Se uită la stânga, spre Stewart, care se pregătea să dea 
un semnal luminos: lumina clipitoare însemna acoperişul, o 
lumină continuă însemna glisarea peste acoperiş şi 

aterizarea într-o poiană din pădure. Lanterna lui Stewart se 
aprinse şi începu să clipească. Grenville o privi uluit, apoi 
privi în jos. 

Luminile de pe terenul din nord dispăruseră, iar luminile 
de lucru de pe acoperiş fuseseră aprinse. 

— O, drace, Joan... ce-mi faci? 

Dar, inexplicabil, un sentiment de mândrie crescu în 
Grenville, şi el descoperi cu uşurare că ea era, cel puţin în 
momentul acela, în viaţă. 

Acoperişul, luminat puternic, era la vreo şaizeci de metri 
în faţă şi la treizeci de metri mai jos, iar unghiul lor de 
cădere putea să-l intercepteze sau nu. Grenville privi 
repede în urmă la misteriosul paraşutist, al şaselea, care-şi 
dirija acum paraşuta spre curtea din faţă, iluminată, care 
consta din aproape un pogon de iarbă scurtă şi pietriş. 

Collins îl urmărea şi el pe cel de-al şaselea bărbat, care 
plutea mai departe. Collins nu ştia cine era, ştia numai că 
omul n-avea ce căuta aici. Işi ridică arma, o puse pe foc 
automat şi trase de la circa patruzeci şi cinci de metri. 

Distanţa până la ţintă nu era mare, dar poziţiile relative 
ale paraşutiştilor în mişcare făceau dificilă stabilirea unui 
punct de referinţă. 

Al şaselea paraşutist văzu flacăra la gura ţevii şi trase şi 
el. Omul avea avantajul gloanţelor trasoare şi reuşi să-şi 
regleze tirul până găsi ţinta. 

Collins tresăltă în chingi, apoi scapă arma şi rămase 
nemişcat. Paraşuta sa, nedirijată, plană spre sud, dusă de 
vânt spre liziera îndepărtată. 

Tom Grenville privi schimbul de focuri, nevenindu-i să-şi 
creadă ochilor. Moartea asta tăcută, deasupra pământului, 
nu putea fi adevărată. Apucă să-l vadă pe cel de-al şaselea 
paraşutist dispărând sub limita superioară a acoperişului, 
spre stânga, apoi ateriză în curtea din faţă. Grenville văzu 
cum paznicii ruşi se reped la el. 

Grenville privi în jos şi văzu acoperişul plat, cenuşiu, la 
mai puţin de zece metri dedesubt. Manevră paraşuta, 

încercând să-i încetinească deriva orizontală spre sud. 
Stewart, Johnson şi Hallis erau atât de aproape, încât 
paraşutele lor o atingeau pe a lui şi toţi patru încercau 
acum să găsească o bucată de acoperiş liber, printre 
antene şi ancore. 

La trei metri era clar că s-ar fi putut să depăşească 
acoperişul şi să aterizeze pe terasa din sud, luminată 
strălucitor, unde ruşii, care erau acum alertaţi, i-ar fi 
masacrat. 

Grenville închise ochii şi aşteptă. 


Joan Grenville rătăcea prin subsolul întunecos cu pistolul 
într-o mână şi cu schiţa subsolului în cealaltă. Işi venise în 
fire şi se hotărâse să se întoarcă în camera cazanelor, unde 
era locul ei. Din nefericire, se rătăcise. Era într-o zonă care 
se pare că nu fusese văzută de vreun transfug sau spion, 
fiind marcată pe schiţă  Wecunoscut. Numai pentru 
personalul KGB. Asta suna cam nebulos. 

Îşi verifică busola şi coti într-un pasaj îngust, până ajunse 
la o uşă vopsită în roşu pe care nu scria nimic, singura uşă 
roşie pe care o văzuse până acum. Trecu de ea, ezită, apoi 
se întoarse şi ascultă la uşă, dar nu auzi nimic. Apăsă încet 
clanţa albă de porțelan şi împinse uşa. i 

Păşi înăuntru şi rămase tăcută în întuneric. In faţa ei era 
un gol negru. Simţi un miros greu. 

Joan scoase o lanternă mică, cu filtru roşu, din buzunarul 
de pe burtă şi o aprinse. Roti fasciculul în jurul camerei. 
„Doar o cameră goală”. Făcu un pas şi se trezi căzând 
înainte. Întinse mâinile să-şi amortizeze căderea şi fu 
surprinsă să se trezească întinsă pe nisip. 

— Ce dracu...? 

Joan se ridică într-un genunchi şi scoase filtrul lanternei. 
Plimbă fasciculul în jur şi văzu că toată pardoseala 
cămăruţei era acoperită cu nisip alb, proaspăt greblat. Nu-şi 
putea imagina la ce servea. Loc de joacă pentru copii? 
Absurd! 

Se ridică în picioare şi prinse în fascicul ceva de pe 
peretele opus. Se duse într-acolo. Era baza unui coş de fum, 
încastrată în fundaţia de beton. La înălţimea pieptului era o 
uşă de cenuşar, întredeschisă. Cel puţin acum avea un 
reper. Consultă schiţa şi notă locurile coşurilor de fum. Se 
uită din nou la uşa de fier şi văzu de-abia acum că era mult 
mai mare decât ar fi trebuit să fie o uşă de cenuşar. În plus, 
era destul de nouă, prinsă cu mortar proaspăt în cărămizile 
mai vechi. Aducea, îşi spuse, mai mult cu un cuptor sau un 
furnal, decât cu un cenuşar. 

Joan îndreptă fasciculul în interiorul negru şi văzu o 
teastă carbonizată, cu orbitele negre, goale, uitându-se la 
ea. Ţipă, scăpă lanterna şi se împletici înapoi, căzând în 
nisipul moale. 

— O... o, Dumnezeule! 

Işi dădu seama într-o sclipire de intuiţie, legat şi de ce 
auzise o dată din întâmplare, că zăcea În nisipul unei gropi 
de execuție. Sări în picioare, scuturându-se febril de nisipul 
aderent de pe costumul mulat, în timp ce-şi făcea drum 
prin stratul subţire spre uşă. leşi în fugă din cameră, 
trântind uşa în urma ei. 

Joan se rezemă cu spatele de perete şi-şi trase 
răsuflarea, îşi pierduse lanterna, dar măcar pistolul era încă 
în mâna ei, care tremura. 

Incepu din nou să înainteze, dorindu-şi să se calmeze. 

— E-n regulă, Joan... e-n regulă. 

Dar imaginea tigvei n-o părăsea, şi se închipui pe ea 
însăşi îngenunchind în nisipul umed, cu pistolul rece în 
ceafă şi incineratorul luminând roşu dincolo de nisipul alb, 
greblat. 

„O, Doamne sfinte... ce fel de oameni sunt ăştia...?” Apoi, 
brusc, toate tâmpeniile de capă şi spadă căpătară sens, 
într-un fel pe care Tom n-ar fi fost niciodată în stare să-l 
explice. Nimic din ceea ce citise sau auzise ea despre KGB 
sau despre sovietici nu-i făcuse vreodată nici cea mai mică 
impresie. Dar încăperea aceea se întipărise în psihicul ei, şi 

ea ştia că va fi veşnic parte din ea. 

Merse, până când îşi dădu seama că se învărtise în cerc. 

— La naiba! 

Examină schiţa la lumina slabă a unui bec, apoi se 
apropie de o uşă pe care n-o observase până atunci. Uşa 
era din stejar şi părea solidă, nu ca uşile de scândură 
subţire din compartimentările de lemn. Uşa asta ar fi putut 
să ducă spre aripa subsolului din care se rătăcise. 

Işi lipi urechea de ea, dar nu auzi nimic. Uşa era zăvorâtă 
în partea ei, şi Joan trase zăvorul de fier şi o împinse. 
Aceasta părea să aibă balamale cu arc, şi ea împinse mai 
tare, reuşind s-o deschidă câţiva centimetri. 

O izbi o lumină orbitoare şi ea se retrase, gata de fugă, 
dar nu auzi niciun sunet ameninţător. Privi în lumina care 
venea din tavan, de la nişte tuburi fluorescente, 
strălucitoare, şi văzu o cameră, de vreo şase metri pe şase, 
cu pereţii şi podeaua acoperite în întregime cu faianţă albă. 
„Ca o baie pentru uriaşi”. Chiar exista, observă ea, un duş 
pe peretele din faţă, iar alături erau un closet de porțelan şi 
o chiuvetă. 

Intr-un colţ se afla o masă de spital pe rotile, iar pe 
peretele din dreapta atârnau nişte chingi din piele. Un bloc 
operator de spital, îşi spuse, dar ştia că nu era asta. Fie 
chingile, fie pata roşie de pe pardoseala din jurul scurgerii o 
duseră la concluzia evidentă că se afla într-o cameră 
modernă de tortură. 

— Bună, Joan. 

Simţi că i se usucă gura şi aproape că-şi pierdu controlul 
vezicii. Smuci capul spre dreapta şi privi în colţul camerei. 
Ochii i se măriră. 

— Mulţumesc lui Dumnezeu că eşti tu, spuse Peter 
Thorpe. 

Ea încercă să vorbească, dar nu reuşi. Ochii i se fixară 
asupra lui, cum şedea gol, cu braţele înfăşurate în jurul 
genunchilor îndoiţi. Văzu că faţa-i era plină de vânătăi, şi un 
ochi îi era umflat, aproape închis. Joan simţi mâna 

încleştându-i-se pe pistol. 

Thorpe se ridică încet, dezvelindu-şi goliciunea deplină, şi 
ea văzu că şi trupul lui fusese torturat. 

— Frumos costum, Joan, spuse Thorpe. Te prinde bine. Au 
atacat, nu? Ştiam că aşa o să fie. 

Joan încuviinţă. N-o mai surprindea nimic, şi-şi regăsi 
vocea: 

— Cum ai ajuns aici? 

Thorpe îi ignoră întrebarea şi o întrebă la rândul lui: 

— Cine câştigă războiul de sus? 

Joan fu prudentă: 

— Noi. 

Thorpe o privi atent şi întrebă: 

— Ceilalţi sunt pe-aproape? 

— Da. 

— Bun. Atunci, să mergem! 

Se apropie de ea. 

— Rămâi acolo! 

Ea ridică pistolul şi rămase în uşa deschisă. 

Thorpe se opri şi spuse aspru: 

— Intră şi închide uşa până nu vine cineva. 

Adăugă: 

— Să stăm de vorbă. 

Joan ezită, apoi păşi în încăpere, şi uşa se închise datorită 
arcurilor. 

— Spune-mi şi mie de ce mă ameninţi cu chestia aia, zise 
Thorpe. Doar nu te tulbură bărbaţii goi. 

— Eşti agentul ruşilor, izbucni Joan. Aşa mi-au spus la 
instructaj. 

Thorpe zâmbi şi clătină din cap: 

— Şi aş mai fi în camera asta, dacă aş lucra pentru ei? 

Ea nu răspunse. 

— Van Dorn şi clovnii lui cred că le ştiu pe toate, dar 
amatorii ăia zăpăciţi habar n-au de nimic. Sunt agent triplu 
şi colaborator loial al CIA. 

Joan tresări la auzul şirului de termeni specifici 

spionajului. 

— O, termină cu rahaturile astea duble şi triple, Peter. Mă 
faci să mă doară capul. Mi-au spus că, dacă dau peste tine, 
să te împuşc fără discuţie. Şi s-ar prea putea s-o şi fac. 

Thorpe râse şi spuse amabil: 

— Joan... n-am uitat când ieşeam împreună cu iahtul 
meu... 

— Du-te dracului! 

Thorpe făcu o mutră deprimată şi spuse: 

— Ce-ai de gând să-mi faci? Mai bine m-ai împuşca decât 
să mă laşi aici, să mă tortureze ruşii din nou. 

Ea îi privi trupul. Nu-l răniseră prea rău, din câte putea să 
vadă. Incercă să tragă concluzii. Ori lucra pentru CIA, ori 
lucra pentru ruşi. Van Dorn se putea înşela. La urma, urmei, 
dacă lucra pentru ruşi, de ce-l bătuseră? Şi, dacă era agent 
CIA, nu-l putea lăsa aici... Se gândi un moment şi spuse: 

— Uite, Peter, eu sunt cam nouă în chestiile astea, dar 
cred că niciun profesionist bătrân n-ar şti ce dracu' să facă 
cu tine. 

Thorpe răsuflă adânc şi spuse: 

— Bine, dar nu poţi, cu conştiinţa curată, să mă laşi aici, 
să mă omoare. 

Ea nu răspunse. 

El continuă, implorând: 

— Scoate-mă numai de aici. Tu ai pistolul. Eu sunt gol şi 
lipsit de apărare. Pentru numele lui Dumnezeu, Joan, lasă 
numai uşa descuiată! 

Adăugă, cu capul plecat: 

— Crezi c-aş fi aici dacă nu le-aş fi duşman? 

Joan luă o hotărâre şi spuse: 

— Peter, eu plec şi încui uşa. Dar am să mă-ntorc imediat 
cu câţiva dintre oamenii lui Pembroke. 

Il urmări cu atenţie şi crezu că detectase o undă de 
teamă în ochii lui. 

— Or să mă omoare, spuse el. 

— De ce? 

— Ei nu ştiu că sunt un agent triplu al CIA. 

— N-ai decât să le-o spui. 

— N-or să mă creadă. 

— Dar nici n-or să te omoare. Or să verifice la şefii tăi din 
CIA. 

— Nu... nu-i chema. Doar pleacă! 

Joan se retrase spre uşă, cu pistolul îndreptat spre 
Thorpe, care era la vreo trei metri de ea. 

— La revedere, Peter. Mă-ntorc curând. 

Intinse mâna liberă în spate şi apucă clanţa, trăgând uşa 
şi strecurându-se prin ea. Aruncă o privire rapidă peste 
umăr în întunericul de afară. Thorpe ştiuse că aşa va face. 

Sări spre ea. Joan avea reflexe bune, dar era o diferenţă 
între a juca tenis şi a trage într-un bărbat care te ataca, şi 
ea încremeni pentru o fracțiune de secundă. Mâinile lui 
Thorpe se repeziră înainte, una după pistol şi cealaltă spre 
gâtul ei. Joan trase, şi glonţul se turti în peretele din faţă. 
Deodată, pistolul căzu pe podea şi ea văzu, într-o fracțiune 
de secundă, că glonţul trecuse prin palma lui Thorpe. Simţi 
cealaltă mână prinzându-i gâtul, apoi el o târî în cameră, 
ţinând-o de gât, ca şi cum n-ar fi fost mai grea decât un 
copil, şi o aruncă pe podea. 

Thorpe făcu doi paşi mari şi o lovi cu călcâiul în 
abdomen. Joan scoase un strigăt şi-şi trase genunchii la 
piept. Thorpe se întoarse şi se aplecă să ia pistolul. 

Joan se ridică imediat în picioare, spunându-şi că Thorpe 
făcuse două greşeli: o lovise sub centură, de parcă ar fi fost 
bărbat, şi se întorsese cu spatele la ea fiindcă era femeie. 
Scoase cuțitul lung şi subţire din buzunarul elastic de pe 
coapsă şi-l înfipse adânc în spatele lui Thorpe, care tocmai 
se ridica. 

Thorpe făcu doi paşi repezi înainte, cu cuțitul în spate, 
apoi se întoarse cu pistolul în mână, ţintind-o. 

Joan ţipă, se întoarse şi fugi spre colţul camerei, plonjând 
sub masa pe rotile, în timp ce glonţul sparse placa de 
faianţă de deasupra capului ei. 

Thorpe mai făcu un pas spre ea. Plămânul perforat i se 
umplea deja cu sânge şi, cu fiecare respiraţie din ce în ce 
mai grea, pe buze i se formau pete de spumă. Se opri, se 
răsuci într-o mişcare de automat şi păşi spre uşă. 

Joan îl urmări cu privirea, dar singurul lucru la care se 
gândi, cuprinsă de panică, era că mânerul negru al cuţitului 
care îi ieşea din spate aducea a recuzită de film. 

Thorpe deschise uşa şi se strecură în coridor. Aceasta se 
închise în urma lui, şi Joan îl auzi umblând la zăvor. Se sculă 
şi fugi spre uşă. 

67 


Tom Grenville simţi antena înaltă gâdilându-i talpa în 
trecerea lui peste acoperiş. 

Stewart strigă: 

— Dă-i drumul! şi trase de propriul cârlig de eliberare 
rapidă, scăpând de paraşută. Căzu drept în jos, aproape 
şase metri, şi se prăbuşi pe acoperiş. Johnson şi Hallis 
repetară rapid manevra, şi cele trei paraşute zburară 
departe, purtate de vânt. 

Grenville ezită o fracțiune de secundă, apoi îşi zise că era 
mai bine dacă-şi rupea gâtul pe acoperiş decât dacă ar fi 
fost împuşcat la sol. Trase cârligul de eliberare şi se trezi 
căzând cu picioarele înainte pe acoperişul plat. Ateriză dur, 
îşi îndoi genunchii şi se rostogoli pe un umăr, gata să cadă 
peste marginea acoperişului care se înclina spre terasa 
dinspre sud. Se dădu atent înapoi şi se ridică, nesigur, pe 
picioare. Se uită în jur şi-l descoperi pe Stewart, întins lângă 
o antenă de satelit. Se îndreptă greoi spre el. 

Stewart se ridică în capul oaselor şi-i aruncă o privire: 

— Mi-am rupt afurisitul ăsta de picior. 

— Păi, ăsta-i riscul, când sari noaptea pe un acoperiş 
aglomerat, observă Grenville. 

Stewart îl privi îndelung. 

— Eu sunt în regulă, adăugă Grenville. 

— Du-te dracului, Tom! 

Stewart îl văzu pe Johnson apropiindu-se în grabă. 

Johnson îngenunche lângă el şi spuse: 

— Hallis a depăşit acoperişul spre sud şi a căzut pe 
terasă. Cred că-i mort. 

Stewart scrâşni din dinţi: 

— La dracu'! 

Se uită la bătrânul general şi zise: 

— Ei bine, oricine era celălalt ticălos, acum ne cântă. 

Oricum, am putea să mergem înainte. 

În timp ce vorbea, luminile de pe acoperiş se stinseră şi 
reflectoarele de pe pajiştea dinspre nord se aprinseră din 
nou. 

Grenville şi Johnson îl duseră pe Stewart la marginea 
dinspre nord a acoperişului şi îşi ocupară poziţiile. 

Grenville îngenunche lângă coronamentul scund de la 
marginea de sud, examinând terasa, bazinul şi chioşcul 
pentru ceai de dedesubt. Corpul lui Hallis era întins pe 
piatra cubică, şi Grenville văzu că era mort. Văzu totodată 
patru paznici ruşi alergând pe iarbă, spre terasă. Privi 
înapoi spre Johnson, care îngenunchease la capătul dinspre 
vest al acoperişului, deasupra verandei. Apoi se uită la 
Stewart, care acoperea nordul. Işi spuse: „Un infirm, un 
bătrân de şaptezeci de ani şi un avocat cu mintea slabă. 
Cam douăzeci de paznici înarmaţi pe domeniu, un număr 
necunoscut de civili înarmaţi, plus un contingent de KGB- 
işti ale cărui efective nu sunt cunoscute”. Şi nimeni, în afară 
de el, nu se gândea că eo nebunie. Aşadar, e/era nebunul. 

Grenville privi din nou la cei patru ruşi, care ajunseseră 
pe poteca de lângă piscină. Puse selectorul carabinei M-16 
pe automat şi aşteptă ca paznicii să se apropie de corpul lui 
Hallis. Doi dintre ei priviră în sus şi-şi aţintiră armele spre 
acoperiş. 

Grenville trase un încărcător plin, de douăzeci de cartuşe, 
arma zbătându-i-se tăcută în mâini. Schimbă repede 
încărcătorul, dar văzu că nu mai avea motive să tragă. li 
omorâse pe toţi patru. Aşteptă şocul, dar nu simţi nimic. 

Stewart îl chemă în şoaptă: 

— Ce dracu' se întâmplă acolo, Grenville? 

— Tocmai am răstignit patru, privi Grenville peste umăr. 

— Cine ţi-a dat aprobare să tragi, omule? Mă rog, n-are 
importanţă. 

„Mă rog, du-te-n mă-ta”. Grenville se gândi brusc la Joan 
şi se uită spre sala de tenis a Asociaţiei Tinerilor Creştini. 
Văzu luminile aprinse. Se gândi că, de-acum, ea trebuia să 

fi fost înapoi acolo. Se întoarse şi privi spre nord şi văzu 
casa lui Van Dorn luminată strălucitor, în depărtare. 
Pirotehnicienii reîncepuseră, dar acum trăgeau cu torpile 
aeriene, şi exploziile zgomotoase zguduiau aerul nopţii. 
Grenville ştia că orice fel de zgomote provocate de masacru 
şi de crimă ar fi tulburat aceste locuri izolate, nimeni din sat 
sau de pe Dosoris Lane n-ar fi băgat de seamă, zicându-şi 
că nebunul de George le-o făcea din nou rusnacilor. 


Claudia Lepescu deschise uşa de la biroul lui Viktor 
Androv şi păşi înăuntru, închizând-o după ea. Îşi ţinea 
pistolul la spate. 

Androv ridică ochii de pe telefon, expunându-şi faţa albă 
în lumina lămpii. Spuse în microfon: 

— Te mai sun eu. 

Inchise şi se uită la ea: 

— Ei, ce surpriză neaşteptată! Kalin a terminat cu tine? 

Ea nu răspunse nimic. Camera era întunecată, cu 
excepţia zonei din jurul biroului, dar fereastra mată din 
spatele lui era luminată de luminile de afară. 

— N-am acum timp pentru tine, spuse Androv. 

— Nu te rețin mult, spuse ea în ruseşte. 

EI îşi făcu gura pungă: 

— l-ai dat lui Roth otrava? 

— Nu, i-am dat ulei comestibil. 

El o privi lung, apoi dădu din cap: 

— Aha! 

— Credeai că sunt o asasină în masă, ca tine şi naziştii tăi 
jegosi? aruncă ea. 

— Eşti istovită, spuse Androv. Ce ţi-a făcut Kalin? 

— Kalin e mort. 

Androv dădu din nou din cap, de parcă ar fi vrut să 
spună: „Inţeleg. Te-am înţeles întotdeauna.” Spuse tare: 

— Ce-ai la spate? Un pistol? 

Ea ridică pistolul şi-l îndreptă spre el: 

— Ridică-te! 

Androv se ridică încet. 

— Aş fi vrut să am timp să te umilesc, cum m-ai umilit tu 
pe mine. Aş fi vrut să am un bici, aş fi vrut să fii cu mine 
într-o celulă de tortură... 

— Claudia! 

Ea îngheţă. Vocea venea din colţul întunecat al camerei, 
din stânga ei şi îi vorbea în engleză: 

— Claudia, lasă jos pistolul. 

Ea rămase cu pistolul aţintit asupra lui Androv, dar 
mâinile îi tremurau. „Nu, se gândi ea. Nu poate fi el. Nu 
poate fi...” 

Văzu cu coada ochiului un fulger luminos în stânga ei şi 
simţi o durere arzătoare în coaste, apoi încă una. După care 
nu mai simţi nimic. 

Omul din colţ rămase în întuneric. 

Androv privi spre el şi spuse: 

— In viaţa mea nu m-am gândit că o să fiu salvat de un 
paraşutist din OSS. 

Chichoti, apoi adăugă: 

— Ce joc mai jucăm şi noi! 


Joan Grenville se repezi la uşa camerei de tortură, 
căutând clanţa. Nu voia să rămână încuiată în camera asta, 
dar nu dorea nici să-l înfrunte pe Thorpe. Il auzi bâjbâind 
după zăvor şi trase de clanţă. Deschise uşa câţiva 
centimetri şi o trânti la loc, apoi repetă mişcarea până când 
Thorpe înţelese că n-avea să fie în stare să o zăvorască. 
Thorpe împinse uşa, dar ea o împinse înapoi, minunându-se 
ce putea să facă, chiar dintr-un bărbat atât de puternic, 
lipsa a o jumătate de litru de sânge. Auzi şuieratul 
amortizorului de zgomot şi văzu aşchiile sărind din uşă, iar 
glonţul, de calibru 25, nu reuşi să străpungă stejarul. 
Continuă să zgâlţâie uşa, ţipând în acelaşi timp: 

— Du-te! Cară-te! 

Îl auzi tuşind, un soi de sunet lichid, apoi îi auzi tălpile 
goale lipăind pe podea. 

Joan aşteptă un minut întreg, apoi îşi strecură privirea 
prin crăpătura uşii. Pe pardoseala de ciment era o dâră de 
sânge, ce păta pasajul care ducea de la uşă. Fu tentată să 
urmeze dâra, în speranţa că, dacă el ar fi căzut, ar fi putut 
să-şi recupereze pistolul, dar hotărî că dăduse dovadă de 
suficientă stupiditate pentru o singură seară. Se strecură 
prin uşă şi o luă spre un pasaj îngust care se deschidea din 
dreapta camerei de tortură. Intenţiona să iasă cât mai 
repede din ospiciul ăsta. 

Pasajul se dovedi a fi o alegere proastă. Se termina cu o 
uşă, şi ea se hotărâse să nu mai deschidă nicio uşă din 
subsolul ăsta. Se întoarse şi dădu să se întoarcă, dar cineva 
vorbi într-o limbă care nu era engleza. „Paştele mă-sii!” 

Se întoarse pe tăcute şi se duse din nou la uşă. Inspiră 
adânc, deschise uşa şi se strecură înăuntru, rămânând cu 
spatele lipit de ea într-o beznă absolută, şi ascultând. 
Nimic. Căută cu mâinile pe peretele din dreapta şi dădu 
peste un întrerupător demodat, de tip buton. Îl apăsă, şi 
lumina se aprinse. 

Joan Grenville privi prin încăperea uriaşă, goală, dându-şi 
seama într-un târziu că se afla într-o bucătărie. Dar era 
vorba de o bucătărie incredibil de veche, bucătăria iniţială a 
casei. Erau ţevi aparente şi sobe antice, iar pereţii erau din 
mortar cenuşiu. Nimic de acolo nu era mai nou de anii '40 
şi, după cum o arătau praful şi pânzele de păianjen, nici nu 
mai fusese curățată de atunci. „Bucătăria uitată de timp”. Îi 
veni să râdă. 

Joan cunoştea destul de bine planul iniţial de atac şi ştia 
că, dacă toate ar fi mers bine, atunci Abrams, Katherine şi 
doi dintre oamenii lui Pembroke trebuiau să fie deja în 
interiorul casei. Marc însuşi ar fi putut să fie acolo, sus; dar, 
n-auzise nimic deasupra care să fi indicat o luptă. Se hotări 
să aştepte până la sfârşit în această capsulă a timpului. 
Joan privi în jur, la mesele placate cu faianţă, la chiuvetele 
mari şi la dulapurile de lemn. Se uita după ceva pe care să 
se aşeze, când descoperi un mic lift de serviciu într-un 

perete. Se apropie curioasă şi văzu cabina la locul ei şi 
cablurile, care erau din oţel, nu din frânghie. Se întoarse la 
întrerupător, stinse lumina şi-şi căută drumul, prin 
întuneric, până la lift. Ezită, apoi se înghesui în cabina plină 
de praf. 

— Ultimul loc în care m-ar căuta. 

Trase într-o doară de cablu, şi cabina se ridică câţiva 
centimetri. 

Începu să tragă cu nădejde de cablu, şi liftul urcă mai 
departe. Işi aduse aminte, cu obidă, de afurisitul de cablu 
din tunel. Continuă ascensiunea: „S-ar putea să fie cineva 
acolo, sus, care să mă ajute”. Era sigură că trebuia să se 
termine cu ghinioanele. Se autocompătimi, apoi se linişti la 
gândul că era încă în viaţă şi că, atâta vreme cât era în lift, 
nu i se putea întâmpla nimic. 

Liftul înainta surprinzător de repede, scârţâind puţin; văzu o 
dungă de lumină, apoi tot conturul uşii liftului de la parter. 
Lăsă cablul, ascultă, dar nu auzi nimic. 

Joan se lăsă pe spate şi se făcu, atât cât se putea, comodă, 
închise ochii şi căscă, simțindu-se pentru prima dată în 
ultimele ore, relativ în siguranţă. 

Aţipi, dar după câteva momente, fu trezită de o lumină 
orbitoare. Intoarse capul şi dădu cu nasul de gura ţevii unei 
puşti. 

— O! 

Întinse mâna să apuce cablul, dar cineva o prinse de 
încheietură. O voce rosti: 

— Sforăi. 

Ridică ochii şi văzu faţa înnegrită a unui bărbat foarte 
arătos. 

— Ştiu. Toată lumea-mi spune. Tu eşti Davis, nu? 

— La dispoziţia dumneavoastră. Puştiul e-n regulă? 

— Da, a plecat înapoi. 

— V-aţi îndeplinit restul misiunii? întrebă Davis. 

— Da. Gaz adormitor în adăpostul antiaerian, luminile de pe 
acoperiş... 

Cameron sosi în goană. Aruncă o privire în lift, la Joan, 
dar nu păru deosebit de curios. li spuse lui Davis: 

— A aterizat un paraşutist. L-au băgat în casă pe uşa din 
faţă. 

— Era Tom? Bărbatu-meu? scăpă Joan. 

Cameron se uită la ea: 

— Nu... un bărbat mai în vârstă. 

Se întoarse spre Davis: 

— Nu cred că era Johnson, nici Hallis... şi totuşi, mi s-a 
părut cunoscut. 

— Uite ce e, spuse Joan, pot să ies de-aici? Eu sunt un 
biet civil. 

— Încă nu, zâmbi Davis. Deocamdată aici o să fii cel mai 
în siguranţă. 

Joan dădu din cap. Strigă în urma lui Davis şi Cameron, 
care o porniseră în josul coridorului: 

— Peter... Peter Thorpe. E bun sau rău? 

— Rău, răspunseră amândoi deodată. 

— Bun, replică ea. Fiindcă bănuiesc că l-am omorât. 


Katherine şi Abrams intrară în hol. La dreapta erau uşile 
de sticlă de la terasă, de la care luase Abrams şpanul de 
metal. La celălalt capăt al holului erau uşile de la camera 
de muzică, iar la stânga erau baia şi scara spre pivniţă. 
Katherine puse un genunchi jos şi cercetă uşile, în timp ce 
Abrams se apropie în grabă de uşile de sticlă. Privi afară şi 
văzu pe terasa dinspre nord ceva ce nu văzuse la ultima sa 
vizită: patru paznici ruşi, discutând aprins în jurul corpului 
unui bărbat îmbrăcat în negru. 

— Fir-ar să fie! 

În timp ce privea, doi dintre ruşi ridicară armele. Apoi, 
toţi căzură la pământ, seceraţi de un foc mortal tras de pe 
acoperiş. 

Deci, cel puţin o parte dintre paraşutişti reuşiseră să 
ajungă pe acoperiş, îşi spuse Abrams. Se repezi înapoi în 
hol, ducându-se direct la Katherine, care ajunsese în capul 

scărilor de la pivniţă. Uşa era întredeschisă, şi el o deschise 
larg cu ţeava puştii. 

Katherinei i se tăie răsuflarea. Scara şi palierul erau pline 
de bărbaţi, femei şi copii, prăbuşiţi unii peste alţii. Câţiva 
dintre bărbaţi erau cu pistoalele în mâini. 

— Jos e adăpostul, spuse Abrams. 

Katherine încuviinţă. 

Abrams o caută pe fetiţa cu păpuşa, dar n-o văzu. O 
trase pe Katherine şi închise uşa. 

— Mai sunt gaze... 

Ea dădu din nou din cap şi-şi dădu seama că era ameţită. 

— Hai să mergem! 

Se apropiară de uşile cu geam care dădeau în camera de 
muzică, şi Abrams îşi strecură privirea printre perdele. 
Camera era în întuneric, cu excepţia luminii de la ecranul 
televizorului rusesc. Pe ecran se vedea figura neclară a 
unui crainic. Abrams deschise încet usa şi intrară amândoi. 
Păşiră pe covorul uzat, şi Katherine ridică arma. 

Podeaua de stejar scârţâi. De după spătarul canapelei 
apăru un cap, şi o voce feminină întrebă în ruseşte: 

— Cine-i acolo? 

Abrams îi răspunse, tot în ruseşte: 

— Eu. 

Se aplecă peste canapea şi întinse arma. Era, aşa cum se 
aşteptase, femeia care-l percheziţionase. Ea îl privi, în 
lumina ecranului. Lui i se păru că nu era nici surprinsă, nici 
speriată. 

— Ce vrei? întrebă ea. 

— Te uiţi prea mult la televizor. 

— Asta-i sarcină mea astă-seară, zâmbi ea. Să urmăresc 
ştirile. Vorbeşti prost ruseşte. 

— Eşti beată. Cum te cheamă? 

— Lara. 

Se uită la echipamentul de camuflaj şi rămase cu ochii la 
puşcă, apoi spuse, într-o engleză perfectă: 

— Ai de gând să mă omori? 

— Foarte posibil, răspunse Abrams în engleză. Asta-i 
sarcina mea astă-seară. 

Ea ridică din umeri şi întinse mâna după paharul de pe 
măsuţă. 

— Oricum o să murim cu toţii. Măgarii ăia au pus la cale 
un război nuclear. 

Luă o înghiţitură mare şi adăugă: 

— Toată lumea e în adăpost. 

Abrams îşi aminti expresia tristă de pe faţa ei, când o 
văzuse tot aici, mai devreme. Avea şi acum aceeaşi 
expresie. 

— Sus! îi spuse el. 

Ea se sculă clătinându-se. 

Katherine se apropie, şi Abrams îi spuse: 

— Ea e Lara. Mai nou, transfugă. 

Femeia o privi pe Katherine fără pic de curiozitate şi 
ridică iar din umeri. 

Abrams le conduse pe amândouă în hol, la detectorul de 
metale. La capătul holului erau două uşi de stejar 
impresionante: una ducea în biroul pazei; cealaltă era uşa 
de la biroul lui Androv. Abrams o întrebă în şoaptă pe Lara: 

— E cineva în camerele astea? 

Ea îi arătă cu capul spre uşa de la biroul pazei: 

— Cel puţin doi oameni, în orice moment. 

Privi spre cealaltă uşă: 

— Ăsta-i biroul lui Androv. Acum câteva minute era 
înăuntru. Are un prizonier, un paraşutist american. 

Abrams se uită la rusoaică: 

— Bate la uşă. 

Lara ezită, apoi se apropie de uşa lui Androv şi bătu. Nu-i 
răspunse nimeni. Bătu din nou: 

— Viktor, pot să vorbesc cu tine? 

Abrams îi făcu semn cu ţeava armei, şi Lara deschise 
uşa, apoi scoase un strigăt. 

Abrams şi Katherine năvăliră înăuntru. Biroul era gol dar 
într-o scrumieră ardea o ţigară. Pe podea zăcea Claudia 

Lepescu. Abrams închise uşa. Priviră toţi cadavrul, dar 
niciunul nu spuse nimic. 

Katherine îngenunche lângă trupul Claudiei. Văzu pistolul 
în mâna încleştată. 

— Priveşte! 

Abrams îngenunche lângă ea şi spuse: 

— E rusesc... 

Văzu unde fusese împuşcată - de două ori, lateral - şi-şi 
purtă privirea spre fotoliul din colţ. 

Katherine se ridică şi se îndreptă spre acesta, luând 
scrumiera de pe măsuţă. 

— Ţigări americane. Camel. 

Văzu o sticlă de whisky şi lângă ea un pahar: 

— Dewar's. 

— S-ar zice că paraşutistul ăsta american nu era 
prizonier, ci aliat, spuse Abrams. 

Deodată, o sonerie puternică de alarmă începu să sune 
undeva în casă. Katherine, Abrams şi Lara năvăliră în hol. 
Soneriile de alarmă sunau acum peste tot, şi casa se 
umpluse de sunetul lor sacadat. 

Uşa de la biroul pazei se deschise violent şi lăsă să 
treacă un ofiţer în uniformă, cu pistolul în mână. Carabina 
lui Abrams scuipă foc şi ofiţerul fu aruncat înapoi în birou. 

Katherine lansă o grenadă ofensivă în birou şi închise uşa 
ca să mărească efectul undelor de şoc. Grenada explodă, şi 
uşa sări din balamale, lăsând să iasă un nor de praf de la 
tencuială. 

Cameron şi Davis veniră repede pe coridor. Intrară în 
fugă în biroul pazei şi începură să împroaşte camera cu foc 
automat. Toate becurile erau sparte, dar ferestrele erau 
fără geam şi, la lumina care venea din curte, se vedeau doi 
morţi, unul lângă un panou şi celălalt în spatele unui birou. 
Un al treilea bărbat se împleticea spre o uşă, mascată în 
lambriurile de stejar. Se strecură prin ea şi aceasta se 
închise pocnind în urma lui. 

Abrams, Katherine şi Lara intrară în cameră. Abrams şi 

Davis fugiră la uşă şi traseră în ea, apoi deschiseră panoul 
de stejar făcut ţăndări. Davis se repezi înăuntru; se auzi o 
împuşcătură, care-l trimise înapoi pe spate, cu o gaură de 
glonţ în mijlocul frunţii. Abrams se ghemui şi trase în 
întuneric. Auzi un bărbat ţipând, apoi paşi care se 
retrăgeau. 

Cameron veni lângă el şi intrară amândoi, cu prudenţă, 
într-o încăpere mică, fără ferestre, luminată de o aplică din 
perete. În stânga, zăriră o scară îngustă de serviciu, pe care 
se târa un bărbat în costum. Sângele îi curgea din picioare 
pe treptele de lemn. Cameron se repezi pe trepte, îi zbură 
pistolul din mână şi se uită la el. Omul sângera din gură şi 
din nas, rezultatul exploziei grenadei, iar trăsăturile îi erau 
schimonosite de durere, dar Cameron îl recunoscu: 

— Valentin Metkov, porcul-şef însărcinat cu crimele. Cine 
zicea că nu-i dreptate pe lume? 

Metkov îl privi pe Cameron cu ochii înceţoşaţi. 

— Te rog... pot să vă ajut... Te rog, nu... 

— Unde-i Androv? 

— Sus, în mansardă, scăpă Metkov. 

Cameron trase un singur foc, şi Metkov se prăbuşi. 

Soneriile de alarmă continuau să sune, şi casa se trezise 
la viaţă, ca dintr-un somn artificial. Prin tavan şi din 
camerele şi coridoarele din jur răzbăteau zgomote de paşi 
precipitaţi. 

Abrams auzi focuri de armă în biroul pazei. Se grăbi spre 
uşa mascată. Katherine trăgea spre uşa deschisă ce dădea 
pe hol, retrăgându-se spre el, în timp ce pereţii lambrisaţi 
erau sfâşiaţi de gloanţe. Abrams trase în uşa deschisă. 

— Repede! Fugi! 

Katherine reuşi să ajungă în cămăruţă, în timp ce Abrams 
o căută pe Lara prin camera întunecoasă, umplută de praf. 
Îi văzu trupul ciuruit de gloanţe, căzut pe podea, 
îngenunche lângă Davis şi-i căută pulsul, dar nu simţi nimic. 

— Să mergem! strigă Cameron. 

Abrams luă grenada de mână de la centura lui Davis, îi 

smulse siguranţa şi o aruncă spre uşa dinspre hol, apoi 
plonjă înapoi, în cămăruţa fără ferestre. 

Cameron şi Katherine erau pe primul palier al scării 
înguste de serviciu, şi Abrams se grăbi să-i ajungă. 
Continuară toţi trei să urce scara în spirală, spre mansardă. 

Marc Pembroke auzi schimbul de focuri de dedesubt. Pe 
holul de lângă casa scărilor de la mansardă sunau sonerii 
de alarmă şi alergau oameni. 

— Toată casa asta afurisită e în picioare, spuse el. Ei 
bine, încă o explozie n-o să mai conteze. 

li făcu semn cu capul lui Sutter. 

Acesta aprinse un chibrit şi-l apropie de cele şase fitile, 
răsucite împreună, care urcau de-a lungul scării. Fitilurile se 
aprinseră, şi flacăra alergă în sus pe scară, se desfăcu în 
şase direcţii şi explodă încărcăturile de plastic montate pe 
uşa de oţel. 

Casa se cutremură şi tencuiala de pe pereţii de la casa 
scărilor şi din tavan începu să curgă. Pembroke se repezi pe 
scara îngustă şi plonjă în cameră, rostogolindu-se pe jos, 
urmat de Llewelyn, Ann şi Sutter. Incepură toţi să tragă 
rafale prin mansarda slab luminată. Pembroke ţipă: 

— Nu mai trageţi! 

Sutter şi Ann se ascunseseră în spatele unui perete de 
fişete, cu faţa spre capătul de sud al mansardei; Pembroke 
şi Llewelyn, într-o nişă formată de o fereastră. Pembroke 
privi pe după muchia nişei. 

— O încăpere mare, cam jumătate din aripa asta. Goală. 
La capăt e un perete de cărămidă. Dincolo de el trebuie să 
fie camera de transmisiuni. 

Se uită înapoi la Ann şi Sutter. 

— Ei, hai mai departe. 

Se ridicară toţi. Deodată, se auzi un zgomot pe scări, şi 
Pembroke se întoarse. Urmă o împuşcătură, iar Pembroke 
se clătină înapoi şi căzu. 

Llewelyn se întoarse tocmai la timp, pentru a vedea 
capul şi umerii unui rus în uniformă care urca scara cu 
arma ridicată. Trase o rafală scurtă şi-l trimise, 

rostogolindu-se, în jos, pe scară. Scoase o grenadă 
defensivă de la centură, îi trase siguranţa şi-i dădu drumul 
în casa scărilor, apoi se trânti la podea. 

Se auzi o explozie asurzitoare, urmată de zgomotul 
provocat de prăbuşirea scărilor vechi. 

Llewelyn se târî pe podea şi strecură o privire peste 
marginea palierului. Spaţiul întunecos era plin de fum şi de 
praf, şi dedesubt se vedeau focuri mici pâlpâind. „Asta ne 
protejează spatele, îşi spuse el. Dar ne taie şi calea de 
retragere. Se întoarse şi se târî până la Pembroke, care 
şedea în capul oaselor în nişă, cu Sutter şi Ann lângă el. 
Pembroke îşi băgă mâna sub vesta antiglonţ”. 

— Mi-a rupt o coastă. 

— Nu te mişca. 

Llewelyn se uită la el şi văzu un firicel de sânge care-i 
curgea din colţul gurii albite. 

— Să ştii că ai şi plămânul înţepat. 

— Da, plămânul şi coasta, şi am ştiut de la început. Daţi-i 
drumul. 

— Bine. Ne vedem mai târziu. 

Ann şi Sutter îl urmară prudenţi pe Llewelyn, spre 
peretele care separa aripile mansardei. Ann observă câţiva 
saci de pânză şi câteva lăzi de lemn, marcate în engleză şi 
în franceză: „Colet diplomatic - Misiunea Sovietică la 
Naţiunile Unite. Nu este supus controlului vamal al SUA”. 

Sutter preluase conducerea şi se apropie de peretele de 
cărămidă care se ridica din duşumea şi se termina la 
tavanul înclinat. O parte din perete o forma un coş de 
cărămidă, iar la stânga coşului se afla o uşă glisantă, din 
oţel. 

— E mai mult decât ne aşteptam, şopti Sutter. 

Llewelyn încuviinţă. 

— Casă veche şi frumoasă. Pe vremea aia, le făceau ca 
nişte fortărețe. Cred că uşa au adăugat-o rusnacii. Ei, tot ne 
rămăsese nişte exploziv. 

Sutter se uită la uşă. Rolele erau pe partea cealaltă, şi 

uşa avea probabil şi un grilaj de oţel. 

— S-ar putea să avem mai multă uşă decât exploziv. 

Ann păşi înainte şi cei doi bărbaţi o priviră cu ochii măriţi 
cum bate cu patul armei în uşa de metal. 

— Androv! Vreau să vorbesc cu Androv, strigă ea în 
ruseşte. 

Sutter şi Llewelyn nu spuseră nimic 

Ann bătu din nou. După un minut întreg, o voce strigă de 
dincolo de uşă, în engleză: 

— Cine eşti? 

— Sunt Ann Kimberly, răspunse ea, fiica lui Henry 
Kimberly. Tu eşti Androv? 

— Da. 

— Ascultă-mă cu atenţie. Ştiu că tata e pe undeva pe 
aici. Ştiu despre „Molnia” şi ştie şi guvernul meu. Sunt 
dispuşi să lanseze o lovitură nucleară asupra ţării voastre. 
Van Dorn are aruncătoare de bombe îndreptate spre voi. 
Inţelegi? 

— Ce vrei? întrebă Androv. 

— Vreau să anulaţi totul. 

Se uită la ceas. 

— Mai aveţi optsprezece minute până explodează 
„Molnia”. Vreau să-mi deschideţi usa asta şi să mă lăsaţi să 
transmit un mesaj prin staţia voastră. 

— Am să chem Moscova, răspunse Androv. Mă întorc în 
câteva minute. 

— Minţi! ţipă Ann. N-ai voie să pomeneşti de asta prin 
radio. Nu-mi mânca mie rahat! Deschide uşa. Acum! 

Androv nu răspunse. 

— Eşti într-o situaţie fără ieşire, prostule, strigă Ann. 

Nu se auzi niciun răspuns. 

— N-ai cu cine sta de vorbă, don'şoară, spuse Sutter. S- 
au obişnuit să fie întotdeauna pe-a lor. 

Llewelyn montase tot explozivul pe care-l mai aveau, în 
colţul făcut de coş cu peretele de cărămidă. li spuse lui 
Sutter: 

— Ăsta e perete de rezistenţă. 

Arătă cu capul spre grinzi: 

— Dacă îl clătinăm puţin, s-ar putea să cadă sub 
greutatea acoperişului. 

Se uită la Ann: 

— Dar, acum e piesa dumitale. 

Ann se uită la ceas şi zise: 

— Am putea s-o facem şi pe-asta. Nu mai avem nimic de 
pierdut. 

Abrams, Katherine şi Cameron ajunseră în capul scării 
înguste, în spirală, şi se opriră într-o cămăruţă fără ferestre, 
cam cât o debara mare. O scară de lemn, înclinată, ducea 
spre un chepeng din tavan. 

Cameron îşi concentră atenţia asupra chepengului. 

— Daţi-vă înapoi! 

Scoase de la spate un mic tub de carton, cam de 
mărimea unui sul de hârtie de împachetat. Extinse tubul 
telescopic care conţinea o rachetă de şaizeci de milimetri 
şi-l aşeză pe umăr, în poziţie de tragere. Cameron 
îngenunche, spunând: 

— Astupaţi-vă urechile şi staţi cu gura deschisă. Apăsă 
butonul detonatorului electric şi o flacără izbucni din 
spatele tubului, carbonizând podeaua, în timp ce racheta 
zbura spre tavan. Racheta lovi chepengul de lemn, dar nu 
explodă în lemnul subţire, ci trecu prin el, îndreptându-se 
înspre scândurile acoperite cu olane ale acoperişului. 
Racheta explodă în mansardă, împrăştiind schije pe o rază 
de cincisprezece metri. á 

Abrams era deja pe scară. Impinse chepengul prins în 
balamale, aruncă prin deschizătură o grenadă ofensivă şi 
lăsă repede chepengul, înainte ca grenada să explodeze. 
Din tavanul de deasupra căzură bucăți de tencuială, 
acoperindu-i cu un praf alb. Abrams făcu un salt şi deschise 
chepengul, căţărându-se în mansardă şi rostogolindu-se 
într-o parte. Cameron şi Katherine îl urmară. Rămaseră 
nemişcaţi pe podea, cu armele aţintite în direcţii diferite, 

formând un mic perimetru defensiv. 

Presiunea exploziei spărsese toate becurile, şi Abrams 
văzu o bucăţică din cerul nopţii prin gaura din acoperiş. 
Podelele erau acoperite cu schije fierbinţi. Când ecoul 
exploziei îi dispăru din urechi, Abrams auzi gemete 
înăbuşite. 

Cameron se ridică într-un genunchi, îşi aprinse lanterna şi 
plimbă fasciculul pe pardoseală. Văzând că nu s-a tras 
niciun foc, se ridicară toţi în picioare. 

Cercetară încăperea mare, mansardată, şi găsiră trei 
bărbaţi şi două femei, toţi şocaţi de explozia grenadei şi 
suferind de răni produse de schije. 

Cameron îi împuşcă pe toţi, cu pistolul cu surdină, fără să 
apeleze la ajutorul lui Abrams şi al lui Katherine şi fără să 
comenteze nimic. 

Katherine îi chemă încet: 

— la uitaţi-vă la asta. 

Abrams şi Cameron veniră lângă ea. 

— E un studio de televiziune, spuse Katherine. 

Abrams intră în decor şi lumină cu lanterna biroul, 
căminul şi steagul american. Katherine se aplecă şi culese 
câteva foi de hârtie, ce fuseseră împrăştiate de suflul 
exploziei, şi citi textul dactilografiat. Se uită la Abrams: 

— E discursul lui tata către poporul american... Urma să 
devină preşedinte. 

Abrams îşi aruncă privirea pe una din foi. 

— Habar n-aveam că e candidat. 

Cameron îndreptă fasciculul lanternei spre capătul 
încăperii şi-l plimbă peste un perete de cărămidă, un coş şi 
o uşă de oţel. 

— Dacă Pembroke e în partea cealaltă, zise el, atunci 
avem ambele aripi ale T-ului. Piciorul e încă în mâinile lor, 
dar Stewart ar trebui să fie pe acoperişul plat de deasupra. 
l-am prins la mijloc. 

— Dar noi am rămas pe dinafară, răspunse Katherine. 

Se uită la ceas: 

— Mai avem şaisprezece minute până la explozia IEM şi 
mai puţin de atât până ce bombele din mortierul lui George 
or să-nceapă să cadă prin acoperişul ăsta. Trebuie să 
intrăm acolo şi să punem mâna pe staţia radio. 

Cameron arătă cu capul spre uşa de oţel: 

— Putem să aruncăm uşa asta în aer. 

Abrams auzi zgomote dedesubt. 

— Vin pe scară. 

Luă ultima grenadă de la Cameron, se duse la chepeng, îl 
deschise şi aruncă grenada jos, apoi se întoarse. Grenada 
defensivă explodă, aruncând chepengul în aer şi făcând 
tăndări scara de lemn. Cameron presă un kilogram de 
exploziv argilos în jurul cadrului uşii, înfipse capsele şi 
desfăşură fitilul până la cincisprezece metri de uşă. 

Apoi îşi privi ceasul: 

— Al dracului de puţin timp. 

Se uită la Katherine şi la Abrams: 

— Ei, să presupunem că sunt toţi la locul lor. 

— Dacă nu sunt, sunt morţi, replică Abrams. 

Katherine dădu din cap în semn de încuviinţare. 

— Nu ne mai putem întoarce. Dă-i drumul şi sparge uşa. 
Sunt oameni acolo pe care trebuie să-i vizităm. 

Abrams aprinse un chibrit. 

69 


George Van Dorn se uită la telexul, parţial descifrat, de 
pe birou apoi la cei doi bărbaţi care se aflau în încăpere, 
colonelul William Osterman şi Wallis Baker. 

— Cred că cineva a apăsat altă clapă de codificare, spuse 
el. E complet ininteligibil. 

— Le-am trimis o cerere să-l repete, răspunse Baker, dar 
n-a sosit încă nimic. 

Van Dorn privi ceasul de pe cămin. Mai rămăseseră mai 
puţin de şaisprezece minute. 

Brusc, puse mâna pe telefon şi chemă Pentagonul, 
trecând din nou prin procedura de identificare. 

— Colonelul Levin e tot în permisie? Vreau să vorbesc cu 
el. 

— E tot în permisie, domnule, răspunse vocea. 

— De ce nu reuşesc să vorbesc cu nimeni în afară de 
dumneata? 

— Fiindcă sunt ofiţerul de serviciu. 

— Dă-mi-l pe sergent. 

— Nu-i aici. 

— Dă-mi pe oricine. Oricine în afară de dumneata. 

După o pauză, vocea întrebă: 

— E vreo problemă, domnule? 

„Da, gândi Van Dorn, e o problemă gravă”. Un fior rece îi 
trecu pe şira spinării. 

— S-ar putea să fii mort peste câteva minute, spuse el. 

— Domnule? 

— Spune-i lui Androv că dau drumul la ultimele artificii. 
Douăzeci de obuze de mortier cu exploziv puternic. Prin 
acoperiş. Astupă-ţi urechile. 

— Nu vă înţeleg. 

Van Dorn închise telefonul şi se uită la Osterman şi 
Baker: 

— Ei bine, am impresia că i-am avertizat pe ruşi că vin 
ruşii. 

Nu vorbi niciunul. Apoi, Van Dorn spuse: 

— E vina mea. Nu subestimez niciodată inamicul, dar 
uneori supraestimez tehnologia noastră şi loialitatea celor 
care o manipulează. d 

— Mai ai aruncătorul, George, zâmbi Osterman trist. Asta 
n-o să ne dezamăgească. 

Van Dorn dădu din cap şi se duse la telefonul de 
campanie de pe pervazul ferestrei. Învârti manivela: 

— Domnule LaRosa, mă tem că s-ar putea să trebuiască 
să declanşăm misiunea de foc. Da, în câteva minute. Stai, 
te rog, pe recepţie. Şi te rog să primeşti complimente 
pentru excelenta demonstraţie. Le-a plăcut tuturor. 

Inchise şi se uită la cei doi: 

— Nimănui nu-i place să dea ordin să se tragă asupra 
propriilor oameni, dar când au plecat ştiau asta. 

— Mai lasă-le câteva minute, George, spuse Baker. S-ar 
putea să fie aproape. 

Van Dorn păru dus pe gânduri un moment, apoi se uită 
din nou la ceas. 

— S-ar putea ca „Molnia” să fie mai aproape. 

Adăugă: 

— Tot ce ştim sigur despre operaţiunea noastră este că 
puştiul Kuchik s-a întors înapoi şi a raportat că misiunea a 
fost îndeplinită. Omul de veghe de pe catarg a confirmat că 
luminile acoperişului s-au aprins şi s-au stins conform 
programului. Ne-a mai spus că, de unde privea el, 
paraşutarea nu decurgea prea bine. Kuchik jură că el şi 
Joan au gazat adăpostul, dar am impresia că au greşit şi au 
aruncat blestematele de cristale într-un tobogan pentru 
rufe murdare. Joan e disperată. De asemenea, microfoanele 
direcţionale captează, prin zgomotul rachetelor, sunete 
care par a fi focuri de armă. Şi mai ştim că oamenii noştri n- 
au ajuns în camera de transmisiuni, altfel n-aş vorbi tot cu 
impostorul ăla. 

Făcu o pauză şi încheie: 

— Îmi miroase a înfrângere. 

Îi privi pe cei doi. 

— Dar Androv ştie că e în cătare, chiar dacă n-am ajuns 
să vorbim cu Pentagonul, spuse Osterman. Totodată, 
trebuie să fie conştient de pericolul în care se află atât el 
cât şi oamenii lui. Poate că or să sune Moscova şi-or să 
abandoneze operaţiunea. 

Van Dorn clătină din cap. 

— Ruşii se mişcă precum barjele pe Volga. Lent, ferm şi 
neîndurător. Nu-şi pot schimba cursul aşa de uşor. 

— Mă rog, zise Osterman, ne-am jucat toate cărţile, şi ei 
şi le-au jucat pe ale lor. 

Van Dorn privi prin fereastră la oamenii din curte. Era 
sigur că ruşii nu vor avea nicio milă faţă de el sau oaspeţii 
săi, după tot ce le făcuse forţa de şoc a lui Pembroke. Şi-i 
putea imagina pe supraviețuitorii ruşi venind la el acasă şi 
masacrând tot ce întâlneau în cale, indiferent ce s-ar fi 
întâmplat în sensul mai larg. Se întoarse şi se apropie de 
birou, scoase dintr-un sertar un inel de chei şi i-l dădu lui 
Osterman. 

— Astea-s de la camera armelor. Aş vrea să vă duceţi 
amândoi afară, să-i duceţi pe cei slabi, infirmi, beţi şi pe laşi 
în subsol şi să-i înarmaţi pe toţi ceilalţi. 

Adăugă: 

— Luaţi-o pe Kitty să vă ajute. Ea va avea grijă ca fiecare 
să aibă arma potrivită. 

Cei doi dădură încruntaţi din cap şi se îndreptară spre 
uşă. 

Van Dorn strigă în urma lor: 

— Dacă oamenii vor să se roage, încurajaţi-i, dar nu le 
spuneţi pentru ce se roagă. Numai Dumnezeu ştie. Pentru 
toţi ceilalţi e secret. 

Van Dorn se duse la măsuţă şi luă un aperitiv de pe tavă. 

— Ai încercat să-mi otrăveşti tartinele, ai, Viktor? 
Curcanule! 

Îşi umplu gura cu pateu. 

Van Dorn se apropie de peretele cu amintiri şi privi o 
fotografie în care erau el, O'Brien, Allerton şi Kimberly, la 
Londra, cu puţine săptămâni înainte de sfârşitul războiului. 
„Doamne, îşi spuse, ce puţin ştim despre inimile şi sufletele 
oamenilor!” 

70 


Abrams aprinse fitilul, şi flacăra izbucni în încăperea 
întunecoasă. Plasticul explodă, şi uşa grea de oţel se 
desprinse din încuietori şi din balamale, prăbuşindu-se pe 
podea. 

Aripa mansardei în care se afla camera de transmisiuni 
era cu trei sau patru trepte mai jos, şi Abrams avu o 
perspectivă clară a spaţiului mare, deschis, cam cât o 
jumătate de teren de fotbal, compartimentat în zone de 
lucru prin pereţi scunzi. Camera părea să fie luminată în 
cea mai mare parte de luminile de la fiecare pupitru 
electric. Bărbaţi şi femei, îmbrăcaţi în salopete cafenii, 
fugeau de explozie. 

Abrams, Katherine şi Cameron începură să tragă, din 
genunchi, focuri izolate, bine ţintite, încercând să evite a 
lovi pupitrele electronice. 

Llewelyn, Sutter şi Ann auziră şi simţiră explozia de la 
celălalt capăt al mansardei. 

— Ei, au reuşit, zise Sutter. Bun, acum e rândul nostru. 

Aprinse fitilul şi se aruncară toţi la podea, în spatele unui 
şir de fişete. 

Plasticul explodă, şi peretele de cărămidă şi coşul părură 
să sară în sus câţiva centimetri, ridând grinzile acoperişului. 
Grinzile se restabiliră, iar cărămida şi mortarul crăpară, 
apoi se umflară şi se prăbuşiră, lăsând în perete o 
deschizătură mare, în formă de V. 

Ann privi prin praful de ciment şi văzu, încadrată în V-ul 
mare, încăperea plină de aparatură electronică. Chiar şi o 
privire superficială putea dezvălui, pentru ochiul ei 
antrenat, un şir de produse ale unei tehnologii foarte 
avansate. 

Sutter şi Llewelyn se ridicaseră din spatele fişetului şi 

trăgeau focuri izolate, fără amortizor de zgomot, pe 
deasupra capetelor ruşilor, pironindu-i la podea. Focuri de 
răspuns erau foarte puţine din partea acestor tehnicieni. 
Ann observă: „Am spart coaja dură a KGB-ului şi suntem pe 
cale să pătrundem în țesutul moale al sistemului nervos”. 

— Uşor cu aparatele, strigă ea. 

Llewelyn strigă şi el: 

— Ei ştiu că vrem nenorocitele de radiouri şi, dacă nu le 
dăm de lucru, băieţii de la KGB or să le distrugă ca să nu 
punem mâna pe ele. 

Trase rapid trei focuri într-un bărbat care agita o rangă 
pe lângă un aparat, ce lui Ann i se păru a fi o maşină de 
cifrat. Omul căzu, dar fu lovită şi maşina, care scoase 
scântei. 

— Scuze, spuse Llewelyn. Riscurile meseriei. 

Ann îşi privi ceasul. Era aproape miezul nopţii. Exact 
ceasul vrăjitoresc din noapte, când cimitirele cască şi iadul 
însuşi îşi revărsă molima peste lume. 

„Molnia” se apropia rapid de punctul cel mai de jos al 
orbitei, unde urma să se transforme într-un glob de foc 
nuclear. În acea jumătate de secundă ar fi luminat 
continentul şi ar fi aşezat lumea pe o direcţie nouă şi 
teribilă. „Acolo unde e cea mai strălucitoare lumină, îşi 
spuse ea, sunt şi umbrele cele mai întunecate”. 


Tom Grenville se opri lângă chepengul mare de pe 
acoperiş, cu Johnson lângă el. Stewart era şi el aproape, 
proptit într-un cot un vânt umed bătea pe acoperiş, şi 
Grenville văzu că ameninţarea furtunii se risipea spre mare. 
Departe, spre nord-est, apărură la orizont stelele şi el le 
privi ca şi cum ar fi fost pentru ultima oară. 

Pe marginea  chepengului erau frumos aliniate 
douăsprezece bidoane cu gaz lacrimogen. Auziră şi simţiră 
cele două explozii de dedesubt, şi Grenville fu trezit din 
contemplarea cerului. 

— Se pare că a venit timpul să aruncăm bidoanele astea, 

zise el. 

— Corect, spuse Stewart, şi voi o să le urmaţi. 

Le făcu semn spre cele două corzi de nailon legate de 
bazele a două antene. Sunteţi gata? 

Grenville nu credea că e gata. Se uită la ceas şi întrebă: 

— Nu trebuia să se termine mai repede? 

— Gata! Deschide-l! 

Grenville deschise chepengul greu, pe balamale, şi auzi 
mai clar focurile de armă şi zgomotul măcelului de 
dedesubt. 

Johnson şi Stewart începură să tragă siguranţele 
bidoanelor şi să le arunce jos, sub diferite unghiuri. 
Bidoanele  pocneau, descărcând valuri de gaz alb, 
lacrimogen şi producător de gheaţă. Grenville aruncă 
ultimele două bidoane, apoi trânti chepengul. 

— Le lăsăm cinci minute, să-şi facă efectul. 

Stewart îl fulgeră cu privirea: 

— Le lăsăm şaizeci de secunde. 

Stewart se uită la ceasul digital şi comentă: 

— Ajungi acolo în mai puţin de cinci secunde dacă o faci 
cum trebuie, Tom. Nu intra în panică şi să nu rămâi pe 
frânghie ca să nu devii ţintă de tir. Dar nici nu-ţi da drumul, 
pentru numele lui Dumnezeu, ca să nu-ţi rupi toate oasele. 
Am văzut chestia asta întâmplându-se o dată. 

— În Falkland? sugeră Grenville. 

— Nu, băiete, la Glasgow. Un tip care a vrut să iasă pe 
fereastră din dormitorul unei doamne pe când soţul se 
întorcea acasă. 

Râse, apoi întinse mâna şi-l bătu pe Grenville pe umăr. 

— Eşti un băiat bun. Fii pregătit. 

Se uită şi la Johnson: 

— Staţi cu ochii pe băiat, domnule general. Vă acopăr cât 
pot de bine de aici. 

Stewart se uită la ceas: 

— Gata! 

— Cât timp ai stat în Falkland? întrebă Grenville. 

— Gata! Puneţi-vă măştile! 

Johnson şi Grenville îşi traseră măştile de gaze pe faţă, le 
reglară, apoi îşi puseră mănuşile de alpinism. 

— Deschide! 

Traseră chepengul. Gazul plutea dedesubt, aşa cum 
trebuia - o pătură albă, groasă, acoperind zona ca un 
nămete. 

Grenville şi Johnson îşi aruncară corzile în deschizătură. 

— Start! 

Trecură amândoi peste marginea chepengului pătrat, 
ţinându-şi armele pe braţe, şi începură alunecarea de două 
etaje, spre podeaua camerei de transmisiuni. 


Abrams şi Cameron îşi puseră măştile de gaze şi se 
deplasară repede, dar cu prudenţă, spre cadrul uşii umplut 
cu gaz. 

Katherine rămase în studioul de televiziune ca să 
acopere chepengul deschis. 

Abrams şi Cameron auziră sunete de tuse şi de vomă 
venind din cameră. Trecură cât putură de repede prin fumul 
care le împiedica vederea. Cameron părea să treacă pe 
lângă oamenii scoşi din luptă foarte şovăitor, ca un alcoolic 
pe lângă o sticlă. Dar aveau treburi mai presante decât să 
adauge semne de răboj pe arma lui Cameron. Căutau 
emițătorul radio principal, îl căutau pe Androv, pe Henry 
Kimberly - şi pe al treilea, oricine ar fi fost acesta. 


Sutter urmări silueta care apăru prin perdeaua de gaz, 
trecu prin spărtura din perete şi se prăbuşi. Târi trupul mai 
departe de norul de gaz, care continua să se răspândească. 
Era o fată tânără, în salopetă maro. Avea faţa pătată, 
stropită de vomismente. 

Ann îngenunche lângă ea şi o pălmui. Îi spuse în rusește: 

— Respiră. Respiră. 

Fata inspiră adânc. 

— Unde e staţia cu care transmiteţi mesaje la Moscova? 

întrebă ea. 

Fata se uită la Ann printre lacrimi. 

Ann repetă întrebarea şi adăugă: 

— Ai cinci secunde să-mi răspunzi, sau te omor. 

Fata inspiră din nou şi spuse: 

— Staţia... de pe peretele de nord... 

Ann îi puse câteva întrebări tehnice cu privire la 
frecvenţe, asigurarea secretului şi punerea sub tensiune, 
apoi îşi puse masca şi se grăbi spre deschizătura din 
perete. Llewelyn şi Sutter o urmară. 

Se mişcară repede prin încăpere, spre peretele lung din 
dreapta. 

Mulţi dintre ruşi se urcaseră pe pupitrele electronice, 
încercând să scape de gazul care plutea mai jos. Unul 
dintre ei, Vasili Ciurnik, supravieţuitor al incidentului din 
tunelul de la gară, stătea în picioare pe un calculator, 
uitându-se la cei doi bărbaţi şi la femeia care se apropiau. 


Mâinile înmănuşate ale lui Tom Grenville şuierau pe 
coardă. Simţind podeaua sub picioare, îndoi genunchii şi se 
rostogoli pe unul din ei, cu arma ridicată la umăr. Incercă 
să vadă prin gazul dens, dar vizibilitatea era mai mică de 
un metru şi jumătate. Luminile pupitrelor electronice luceau 
sinistru prin ceața opacă. 

Johnson era acum spate în spate cu el, formând un jalnic 
perimetru defensiv de doi. Vocea lui Johnson răzbătu 
voalată de sub mască: 

— Vezi, Grenville, dacă ar fi fost dotați cu echipament de 
protecţie antichimică corespunzător, am fi fost masacrați, 
în război, spuse generalul, citând o veche axiomă militară, 
ca şi în viaţă, lipsa unei planificări anterioare duce la 
performanţe pişăcioase. 

Grenville întoarse capul spre Johnson: 

— Domnule general! 

— Da, fiule? 

— Nu mă mai regula la cap! Şi nu mai scoate o vorbă, 

decât dacă are legătură cu viaţa şi moartea mea. Înţeles? 

— Bine... răspunse Johnson, dacă aşa... 

— Înainte, marş! Ştii pe unde s-o iei. Eu ştiu ce am de 
făcut. Ne vedem mai târziu. 

Grenville desluşi prin ceaţă trei siluete îmbrăcate în 
negru, doi bărbaţi şi o femeie. Era dezorientat şi nu ştia 
dacă era o parte din trupa lui Pembroke, cu Ann, venind 
dinspre nord, sau echipa lui Cameron, cu Katherine, dinspre 
sud. Dar nu erau ruşi şi se duse spre ei. 

Vasili Ciurnik îi privi pe cei trei americani trecând pe 
lângă el. Ceilalţi ruşi din încăpere, în majoritatea lor 
tehnicieni, acceptaseră faptul că fuseseră copleșiți de ceea 
ce trebuie să fi fost un comando numeros şi singura lor 
preocupare era să gâfâie după o gură de aer. Dar Ciurnik, 
prin pregătire şi temperament, ca şi Cameron, nu putea să 
lase o ţintă să-i scape. Mai ales după umilirea pe care o 
suferise mai devreme. Scoase pistolul, un revolver de 
calibru 38, şi trase toate cele şase gloanţe în spatele celor 
trei. 

Grenville, care era foarte aproape, auzi, apoi văzu cum 
omul trăgea de pe pupitrul cenuşiu. Trase un singur foc, şi 
rusul căzu. 

În încăpere se auziră ţipete şi Abrams strigă: 

— Jos! Jos! 

Deşurubă amortizorul de zgomot şi trase în pereţi ca să 
dea greutate ordinului. Oamenii începură să se arunce pe 
podea. 

Cameron se grăbi spre cei trei oameni căzuţi. Llewelyn 
era mort, împuşcat în ceafă. Sutter era ametit, dar vesta 
anti- glonţ oprise cele două gloanţe care-l loviseră. Ann 
avea o rană sângerândă la gât. 

Cameron examină rana, o zgârietură în partea stângă a 
gâtului. 

— Ei, nu-i aşa rău cum arată. Doar mult sânge, fetiţo. 
Hopa sus! Trebuie să găsim radioul ăla. 

Ann se ridică clătinându-se. 

Tehnicienii ruşi se retrăgeau spre cele două ieşiri, din 
aripile scurte ale T-ului. Când îşi dădură seama că nu-i 
oprea nimeni, năvăliră afară din încăpere. 

Katherine stătea pe biroul din studioul de televiziune şi 
privi tăcută cum şase oameni trecură pe lângă ea în 
întuneric, îndreptându-se spre  chepengul deschis. 
Descoperind că scara dispăruse, se opriră. Dedesubt, nişte 
bărbaţi strigau la ei. Paznici, îşi spuse Katherine. 

Ruşii începură să sară, prin chepengul deschis, la nivelul 
de dedesubt. Katherine văzu cu oroare cum unul dintre ei 
se separase de ceilalţi şi venea spre ea. Strânse pistolul şi 
se strecură sub birou. 

Bărbatul, înalt, bine îmbrăcat şi cu un aspect distins, veni 
direct la birou. Lumina era atât de slabă, încât era sigură că 
nu putea s-o vadă, ghemuită sub birou. 

El deschise sertarul de sus şi ea văzu că scoase câteva 
obiecte, printre care şi un pistol. Bărbatul se întoarse şi 
dădu să plece. 

Katherine ieşi de sub birou. 

El auzi zgomotul şi se întoarse. 

— Bună, zise Katherine. 

Cerul se limpezise şi luna strălucea prin fereastra 
înclinată, de lângă cămin. Firele de praf dansau în razele 
palide, dându-le amândurora o apariţie spectrală, ca şi cum 
s-ar fi întâlnit într-un vis. Pe faţa lui Henry Kimberly trecu 
un zâmbet slab. 

— Trebuie să fii Kate. 

— Eu sunt. 

El dădu din cap. 

— Aruncă-l, spuse ea. 

El rămase cu mâna în buzunarul drept. 

— N-aş crede. 

— Atunci, dacă mişti, s-ar putea să trag. 

— Am să încerc să stau liniştit. 

Katherine îşi privi tatăl, în lumina palidă, apoi spuse: 

— De fapt, n-am acceptat niciodată moartea ta. Probabil 

e o reacţie normală. Când Carbury a intrat în biroul meu, 
mi-a venit ideea iraţională că venise să-mi spună că erai în 
hol. 

Kimberly nu răspunse. 

— Intotdeauna mi-am făcut idei despre cum aş putea să 
te întâlnesc, continuă ea, dar nu m-am gândit niciodată că 
va fi cu pistolul în mână. 

— Cred că nu, forţă el un zâmbet. 

Se uită la ea şi spuse: 

— Ei, Kate, şi eu m-am gândit cum o să ne întâlnim. Dar 
nu erau fantezii. Ştiam că am să mă întorc într-o bună zi. 

Ea privi biroul: 

— Da, urma să fii Preşedinte. 

El încuviinţă şi spuse în şoaptă: 

— Aveam de gând să-mi petrec anii care au mai rămas 
încercând să vă cunosc pe tine şi pe Ann. 

— Zău? Ce te face să crezi că Ann sau eu am fi vrut să 
cunoaştem un trădător? 

— Asta-i un termen subiectiv. Eu am acţionat din 
conştiinţă. Mi-am abandonat prietenii, familia şi averea ca 
să lucrez pentru ceva în care credeam. Mulţi au făcut aşa în 
zilele alea. 

Ea îl luă în râs: 

— Şi vrei să-mi spui că nu mai crezi? Că vrei să oferi o 
despăgubire familiei şi ţării? 

El ridică din umeri. 

— Aş minţi dacă aş spune asta. Nu pot să ofer 
despăgubiri şi nu intenţionez s-o fac. 

Vocea îi deveni distantă, de parcă ar fi venit din altă 
încăpere: 

— Trebuie să înţelegi că atunci când cineva investeşte 
aşa de mult în ceva, e greu să admită chiar şi pentru sine 
că s-ar fi putut înşela. Şi, o dată ajuns la Moscova, nu-i uşor 
să te mai întorci acasă. Ai de-a face cu diavolul, pentru că 
el cunoaşte drumul pe scurtătură spre putere. Şi atunci 
când trăieşti la Moscova începi să apreciezi puterea şi tot 

ce o însoţeşte. 

Răsuflă şi se uită la ea: 

— Nu mă aştept să înţelegi. Cineva de vârsta mea, care a 
trăit în vremurile acelea, ar putea înţelege mai bine. 

— Cunosc o mulţime de oameni din vremurile alea. N-ai 
găsi la ei înţelegere. 

Ea lăsă să plutească tăcerea, apoi continuă: 

— Unii oameni se dedică unei cauze şi îşi anunţă 
intenţiile. Dacă ai fi fost un simplu trădător sau transfug, 
puteam să înţeleg. Dar ai minţit şi ai înşelat, i-ai trădat pe 
toţi cei care şi-au pus speranţa şi încrederea în tine. Ai 
provocat moartea prietenilor şi ţi-ai lăsat copiii să crească 
fără tată. Trebuie să fii un om foarte rece şi fără inimă, 
Henry Kimberly. N-ai nici suflet, nici conştiinţă. Şi acum vii 
să-mi spui că eşti o victimă a împrejurărilor. 

Făcu o pauză, apoi spuse tăios: 

— Cred că singurul lucru căruia te-ai dedicat este actul 
trădării. Cred... 

Ochii i se umplură de lacrimi şi vocea îi deveni răguşită: 

— Cred... De ce? De ce, pentru numele lui Dumnezeu, ai 
făcut... mi-ai făcut asta? 

Henry Kimberly plecă gânditor capul, apoi ochii li se 
întâlniră. 

Spuse, aproape în şoaptă: 

— Uneori mă gândesc că ultima oară când am simţit o 
bucurie cinstită în inimă a fost într-o zi din ultima mea 
permisie. V-am dus, pe tine şi pe Ann, în Central Park... Pe 
tine te duceam în braţe, iar pe Ann o ţineam de mânuţă şi 
râdeam de maimuţele de la zoo... 

— Taci! Taci! 

Tăcură amândoi un timp, apoi Kimberly întrebă: 

— Acum pot să plec? 

Ea se şterse la ochi. 

— Să pleci... unde să pleci? 

— Ce importanţă are? Poţi fi sigură că nu înapoi la 
Moscova. Vreau numai să plec... să mă duc într-un sat... 

să-mi văd ţara... să-mi găsesc liniştea... Nu mai sunt 
important. Nu mă vrea nimeni, nici ca erou, nici ca ticălos. 
Nu sunt o ameninţare... sunt un om bătrân. 

Katherine îşi drese vocea, apoi spuse cu răceală: 

— Cine este Talbot Trei? 

Sprâncenele lui Henry Kimberly se arcuiră şi el răspunse: 

— Nu există niciun Talbot Trei... Mă rog, el a existat, dar 
a murit cu mulţi ani în urmă. 

Ea îl privi cu atenţie şi spuse: 

— Minti! 

El ridică din umeri şi vorbi încet: 

— Pot să plec? Te rog. 

— Nu. 

El rosti, după o pauză: 

— Mă tem că trebuie să plec, Kate. Şi n-ai să mă împuşti, 
cum nici eu nu te-aş împuşca pe tine. 

Adăugă, pe un ton care sugera că subiectul era închis: 

— Îmi pare bine că ne-am întâlnit. S-ar putea să ne mai 
întâlnim. 

Dădu să se întoarcă. 

— Nu! Nu, n-ai să pleci, strigă Katherine şi-şi armă 
pistolul. 

Henry Kimberly privi peste umăr. Zâmbi, apoi îi făcu cu 
ochiul. 

— Au revoir, micuță Kate. 

Păşi în întunericul mansardei, îndreptându-se spre 
chepengul deschis. 

Katherine îl privi, urmărindu-i spatele cu țeava pistolului. 

Mâinile îi tremurau şi ochii i se înceţoşară. Prin minte îi 
trecu un şuvoi de gânduri confuze, apoi îşi aduse aminte de 
Patrick O 'Brien. El fusese tatăl ei adevărat în toţi aceşti ani, 
iar Henry Kimberly, un om pe care nu-l cunoştea, şi 
prietenii acestuia îl omorâseră. lar O'Brien nu l-ar fi lăsat pe 
Henry Kimberly să plece şi nici n-ar fi fost de acord ca ea s- 
o facă. Henry Kimberly trebuia să plătească. Spuse, sau 
crezu că spusese: 

— Stai! Dar nu era sigură că acel cuvânt fusese rostit. El 
mergea înainte. Ea trase. 

Bubuitul glonţului de argint de calibrul 45 sparse tăcerea, 
şi ecoul se răspândi în depărtări. Zgomotul se stinse, dar 
răsună în continuare în urechile ei, iar mirosul prafului de 
puşcă îi rămase în nări. 

Privi de la cei şase metri care îi despărţeau. Henry 
Kimberly se întorsese, lângă chepeng, şi privea înapoi. Nu 
părea nici surprins că ea trăsese în el, nici surprins că nu-l 
nimerise. Înţelegeau amândoi că fusese un act purificator, 
un gest simbolic. Kimberly se lăsă prin chepengul deschis şi 
dispăru. 

Katherine descoperi că i se înmuiaseră picioarele şi se 
aşeză în fotoliul din spatele biroului; fotoliul lui - biroul lui. 
Textul scris era împrăştiat în faţa ei. 

Puse capul pe birou şi începu să plângă. 


Marc Pembroke şedea în nişa întunecoasă a ferestrei. 
Auzi paşi care se apropiau alergând şi văzu în semiîntuneric 
cam o duzină de bărbaţi şi femei, cu feţele palide şi cu ochii 
lăcrimând, trecând în şir pe lângă el şi îndreptându-se spre 
scările din faţa lui. 

Îşi pregăti arma şi îi urmări. Respirația îi devenise dificilă 
şi ştia că se îneacă cu propriul lui sânge, dar mintea îi era 
încă limpede. 

Ruşii erau la mai puţin de trei metri de el şi văzu că unii 
dintre ei erau înarmaţi. Primii care ajunseseră priveau în 
jos, la scara prăbuşită. Dedesubt, pe palier, paznicii le 
strigau ceva. 

Pembroke zări primele stinghii ale unei scări ce apăruse 
din casa scărilor. Se purta o discuţie aprinsă în legătură cu 
cine s-o folosească mai întâi - paznicii care voiau să urce 
sau tehnicienii care voiau să coboare. 

Un bărbat în costum făcu un pas înainte şi rezolvă 
disputa. Arătând palid şi prăpădit, dar încă arogant, Viktor 
Androv dădu la o parte oamenii şi începu să coboare, cu 

trupul său corpolent, pe scară. 

Pembroke deşurubă amortizorul carabinei şi strigă: 

— Androv! Nicio mişcare! 

Trase spre tavan, şi oamenii se aruncară pe podea. El şi 
Androv se priviră unul pe celălalt. Pembroke, cu spatele 
rezemat de peretele nişei, vedea numai capul şi umerii lui 
Androv. 

— Ştiai că Arnold Brin era tatăl meu? întrebă Pembroke. 

Androv deschise gura, dar înainte să apuce să spună 
ceva, Pembroke trase. Gloanţele îi sfârtecară capul şi gâtul, 
şi Pembroke văzu micile rozete stacojii înflorite pe faţa 
albă, buhăită, a lui Androv, ca o erupție bruscă de acnee. 
Rusul flutură din mâini, apoi căzu şi se zdrobi de podeaua 
de dedesubt. 

Pembroke îşi spuse că ar fi preferat să-l ucidă pe Androv 
într-un mod mai interesant. Dar era mulţumit că, în tot 
iadul ăsta, soarta i-l adusese pe Viktor Androv în cătarea 
puştii. 

Pembroke tuşi, şi o durere ascuţita îi săgetă pieptul. Se 
concentră asupra oamenilor care aşteptau în capul scării, 
începuseră să coboare, dar nu-l interesau, nici el pe ei. 

Unul după altul, se întorceau cu faţa la el, apoi dispăreau 
sub nivelul podelei. Camera, deja întunecoasă, păru că se 
întunecă şi mai mult, şi ochii lui Pembroke începură să nu 
mai focalizeze imaginea. Dar unul dintre chipurile celor care 
coborau era clar, şi chipul era al cuiva care n-ar fi putut să 
se afle aici. Pembroke crezu că începea să aibă halucinaţii. 

71 


Ann Kimberly îşi apăsa tamponul de tifon pe gât, uitându- 
se la şirurile de pupitre electronice, observând staţiile de 
radio de toate soiurile şi pentru toate destinațiile, maşinile 
de cifrat şi de descifrat, calculatoarele, emiţătoarele şi 
receptoarele de microunde şi de satelit, aparatele de 
supraveghere şi de bruiaj. 

— Misiune diplomatică, pe dracu’. Ticăloșii! 

Se aşeză în faţa imensei staţii SM-3S şi ochii îi alergară 
pe aparate. Staţia nu părea atinsă şi era în funcţiune. O 
bandă de calculator transmitea continuu mesaje cifrate la 
Moscova, mai ales cuvinte întâmplătoare, ca să acopere 
mesajele reale şi să dea dureri de cap Agenţiei Naţionale de 
Securitate. Găsi întrerupătorul benzii şi o opri. Ştia că asta 
va alerta imediat NSA-ul. 

Ann răsfoi o broşură cu instrucţiuni, scrisă în ruseşte, pe 
care o găsise pe pupitru. 

— Afurisită limbă, e destul de greu de înţeles când o auzi, 
dar când mai vezi şi literele astea... Ce cuvânt e ăsta, 
Abrams? 

— Încurcător. 

— Adică aparat de bruiaj. 

Opri aparatul, astfel încât oricine ar fi ascultat pe 
frecvenţa respectivă să audă o voce transmițând în clar. 
Răsfoi broşura. 

Sutter găsise  întrerupătoarele  ventilatoarelor din 
mansardă şi aerul era acum mai curat, permițându-le să-şi 
scoată măştile de gaze, deşi ochii tuturor lăcrimau şi pielea 
îi ustura. 

Cameron vorbea la telefon cu Van Dorn. 

— Da, sunt Cameron, domnule Van Dorn. Vă rog să 
suspendaţi bombardamentul. Aici controlăm lucrurile destul 
de bine. Ann Kimberly e pe punctul să înceapă să 

transmită. Da, domnule. Nu, nu sunt sub control, Ivan e sub 
control. Eu sunt perfect. Da, rămân la telefon şi vă raportez 
ce se întâmplă. f 

Abrams privi prin încăperea uriaşă. Işi dădu seama că nu 
crezuse niciodată că toate astea erau aici, sus, şi nu 
crezuse niciodată că va trăi destul ca să le vadă. Se uită la 
chepengul deschis din acoperiş şi la ferestrele sparte, 
aducându-şi aminte şi de pagubele de la parter. 

— Casa asta nu-mi pare prea bine protejată împotriva 
IEM, îi spuse el lui Ann. 

Ea zâmbi, întorcând un buton. 

— Nu maie. 

Se aplecă înainte: 

— Uite, cred că am prins-o. 

Reglă poziţia microfonului pe suportul flexibil, apoi privi 
ceasurile digitale ale staţiei. Mai erau zece minute până la 
miezul nopţii aici şi era ora opt fără zece dimineaţa la 
Moscova. li spuse lui Abrams: 

— Stai aici şi ajută-mă să mă descurc cu rusa. 

Abrams încuviinţă. Privi prin încăpere. Sutter era cocoţat 
în vârful celui mai înalt pupitru, de unde avea o vedere 
generală asupra întregii încăperi. Grenville şi Johnson 
cercetau toate colţurile şi crăpăturile şi spărgeau toate 
geamurile ca să mărească şi mai mult ventilaţia. 

Ann începu să vorbească ruseşte: 

— Către toate staţiile care mă ascultă! Sunt Ann 
Kimberly, cetăţeană americană; vorbesc de la Misiunea 
rusă la Naţiunile Unite din Glen Cove, New York. Te rog 
confirmă, Moscova! 

Se întoarse spre Abrams: 

— N-or să confirme orice rahat, şi ştiu exact de unde vine 
emisiunea. 

Adăugă: 

— Dar acum, oricine supraveghează în mod normal 
postul ăsta este alertat - Agenţia Naţională de Securitate, 
Agenţia de Informaţii pentru Apărare, CIA. Casa Albă, 


- 659 - 


Pentagonul şi Camp David vor intra instantaneu pe fir. 

Îl întrebă: 

— Cum a fost rusa mea? 

— Nu-i rea... dar pronunția e cam slabă. 

— Cu alte cuvinte, pute. 

Ridică din umeri. 

— Ascult o mulţime, dar nu prea am ocazia să şi vorbesc. 

Ezită un moment şi spuse: 

— Na, ia microfonul. Oricum, trebuia să-mi ţii locul dacă 
mă-mpuşcau. 

Abrams ezită şi el, apoi reglă microfonul spre locul unde 
stătea. 

— Aşa, spuse Ann, ăsta-i poate cel mai important mesaj 
radio care a fost difuzat vreodată în istoria omenirii. Dar nu 
fi emoţionat. Îţi suflu eu. Eşti în emisie. Prezintă-te. 

Ann apăsă butonul de emisie. 

Abrams vorbi în microfon. 

— Aici Tony Abrams, cetăţean american. 

Repetă salutul lui Ann, apoi inspiră adânc şi începu: 

— Acesta este un mesaj adresat direct conducătorilor de 
la Kremlin, de la Casa Albă, de la Pentagon şi oricui este în 
situaţia de a putea să lanseze o armă nucleară. 

În timp ce vorbea, privi de câteva ori spre ceasul digital, 
apoi spre panoul electric de afişaj de alături, pe care lucea 
un şir de trei becuri verzi. 

Abrams continuă să transmită: 

— Dacă dispozitivul nuclear de pe satelitul Molnia 
explodează, Statele Unite nu vor avea altceva de făcut 
decât să riposteze cu armamentul nuclear. 

Nu ştia dacă făcea politică de apărare băgându-le în cap 
ideea celor de la Washington, sau numai încerca să-i facă 
pe cei de la Moscova să creadă că vorbea în numele 
guvernului american. Mai transmise un minut întreg, apoi 
apăsă pe întrerupătorul microfonului şi-i spuse lui Ann: 

— Asta-i tot ce am avut de spus. 

Ann se uită la el şi încuviinţă. 

— Acum am să vorbesc un timp în engleză. Din acest 
moment, în jurul radioului, la Moscova sunt oameni care 
ştiu englezeşte. Şi vreau să mă adresez şi Washingtonului 
şi celor de la NSA, din Fort Meade. 

Abrams îşi şterse sudoarea de pe frunte. 

— Eu mă duc la plimbare. Baftă! 

Ann vorbi în microfon: 

— Vorbeşte din nou Ann Kimberly şi mă adresez colegilor 
de la Agenţia Naţională de Securitate. Rog confirmaţi. 

Se lăsă o tăcere lungă şi Ann repetă mesajul, apoi din 
difuzor se auzi o voce masculină: 

— Aici Chet Forbes, Ann, de la Fort Meade. Te aud. 

— Te aud şi eu, Chet. Fă-mi un raport de situaţie. 

Vocea-i suna încă ezitantă, dacă nu lipsită de 
credibilitate, dar aparatele lui Forbes nu minţeau; el ştia că 
vorbeşte cu Glen Cove şi ştia, după amprenta vocii, că 
vorbeşte cu Ann Kimberly, angajată a NSA. 

— NORAD, spuse el, e în alarmă, DEFCON 5, în stare 
premergătoare lansării. Flota Polaris, SAC şi rachetele 
nucleare din Europa sunt în alarmă de luptă. Preşedintele e 
la Camp David, în legătură cu toţi comandanții nucleari. 

Ann vorbi ruseşte: 

— Moscova, ai auzit ce-a spus Fort Meade? 

Moscova nu răspunse. 

Ann inspiră adânc, îşi aprinse o ţigară şi spuse: 

— Chet, poţi să-l pui pe Preşedinte în legătură directă cu 
indivizii ăia? 

— Preşedintele încearcă să-l prindă pe Premier, la 
Moscova, răspunse Forbes. 

— Spune-le celor de la Camp David că James Allerton, 
consilierul prezidenţial, e agent sovietic, spuse Ann. 

Forbes tăcu un moment, apoi reveni în difuzor: 

— Am înţeles. Se face. 

Continuă, după o pauză: 

— Nu ştim cum dracu ai ajuns la Green Acres, spuse el 
utilizând parola NSA pentru staţia ruşilor din Glen Cove, dar 

din ce am auzit că ai transmis Moscovei, ne bucurăm că 
eşti acolo. 

— Sper numai că ne ascultă. Între timp, comunică tuturor 
aliaţilor din NATO şi tuturor ţărilor din Tratatul de la 
Varşovia că, dacă începe al treilea război mondial, a 
început la Moscova. 

Făcu o pauză şi întrebă în ruseşte: 

— Mă auziţi, domnule premier? 

Dar Moscova continua să tacă. 

Tony Abrams intră repede în aripa de nord a mansardei şi 
îngenunche lângă Marc Pembroke, în nişă. 

— Pembroke? 

Acesta deschise încet ochii, Abrams îşi spuse că arăta 
foarte palid. 

— Cum îţi merge? întrebă Abrams. 

— În ce privinţă? 

Abrams zâmbi. 

— Ascultă, Van Dorn trimite elicopterul ăla, „Sikorsky”, să 
ne scoată pe toţi deaici. Ai să fii în curând la spital. 

— Bun. Acolo-i locul meu. Cum merge misiunea? 

— Am câştigat bătălia, dar războiul e încă pe muchie. 
Ann transmite. Acum e la latitudinea ruşilor. 

— Cu atât mai rău. Sunt nişte nenorociţi imprevizibili. Cât 
e ceasul? 

— Aproape miezul nopţii. Cel puţin, nu mai avem mult de 
aşteptat. 

— Nu... şi ne-am îndeplinit misiunea, nu? 

— Da. 

— Am pierdut nişte oameni buni... Nu-mi spune pe cine, 
am să aflu destul de curând. Ascultă, Abrams, oferta mea e 
încă valabilă. Eşti foarte bun. 

— Mulţumesc, dar sunt angajat. 

— La ce? La cine...? 

— La Diavolii Roşii. 

Pembroke îl privi: 

— N-am auzit niciodată de ei. 

— Foarte secret. Bun, venisem numai să-ţi văd 
temperatura. Crezi c-o să te descurci dacă te las singur un 
timp? 

— Întotdeauna sunt singur şi întotdeauna mă descurc. 
Dar, mersi c-ai trecut pe aici. 

Abrams se ridică. 

Pembroke privi spre casa scărilor. 

— Câţiva ruşi au şters-o pe acolo, spuse el. Numai 
tehnicieni. l-am lăsat să plece... 

— Bineînţeles. la-o încet... 

— Ascultă, Abrams... Androv era cu ei... Pembroke tuşi şi 
scuipă un cheag de sânge. 

Abrams îngenunche din nou lângă el. 

Pembroke păru că încearcă să-şi amintească ceva, apoi 
spuse: 

— L-am împuşcat pe ticălos. Fii băiat bun şi du-te să vezi 
dacă-i mort. Ai grijă, bătrâne... sunt paznici acolo, jos... 

Abrams se apropie prudent de casa scărilor şi strecură o 
privire în jos. O uşă deschisă de pe hol arunca o pată de 
lumină, dezvăluind privirii scara prăbuşită, acoperită de 
moloz. 

O altă scară urca de jos până în mansardă. Nu era niciun 
semn de viaţă, sau de moarte. 

— Paznicii au ridicat tabăra şi au luat morţii cu ei, spuse 
Abrams. 

Pembroke dădu din cap. 

— Le-a ajuns cât le-am dat. Mă-ntreb unde-or fi plecat...? 

Se gândi puţin şi spuse: 

— Sunt sigur că l-am nimerit pe ticălos în cap... 

— Şi eu sunt sigur. 

— Joan... spuse Pembroke, Joan Grenville e jos... în liftul 
de serviciu... la câţiva oameni de-ai mei... 

— Da, e-n regulă. 

Nu voia să-i spună lui Pembroke cât de puţini oameni îi 
mai rămăseseră. O să se ducă el s-o ia. 

— Nu-ţi mai face probleme cu chestiile astea. Nu suntem 

neajutoraţi fără tine. 

Abrams se uită la ceas: 

— Trebuie să plec. 

— Stai... aşteaptă... Ascultă, am văzut... am văzut... 

— Da? 

— Am... am crezut că am halucinaţii... dar nu erau... Am 
mintea limpede... 

— Pe cine ai văzut? 

— L-am văzut pe Patrick O'Brien. 

Abrams rămase nemişcat, apoi îl privi lung pe Pembroke 
şi acesta îi susţinu privirea. 

— Unde l-ai văzut? întrebă Abrams. 

Pembroke arătă cu capul. 

— Acolo. 

Abrams clătină din cap: 

— Nu. 

— Ba da. Era îmbrăcat în negru... 

Abrams rămase tăcut, apoi încuviinţă: 

— Da, l-ai văzut 

— Nu mă lua peste picior. 

— Nu, te cred. 

Tăcură amândoi un timp, apoi Pembroke rosti: 

— Ce-ai de gând să faci? 

— Tu ce-ai face? Misiunea e terminată. Ţi-ai câştigat 
banii. Ai face ore suplimentare, în speranţa că or să ţi le 
plătească? 

Pembroke dădu din cap: 

— Da. Dacă aş putea, aş face. 

Abrams inspiră adânc, se uită înapoi spre casa scărilor, 
apoi la ceas. 

— Acolo jos, zici? 

— Acolo jos. Caută în biroul lui Androv. Acolo trebuie să 
fie dovezile, şi el o să vrea să le distrugă înainte să-şi 
înceapă Odiseea spre tărâmul celălalt. 

Abrams se îndreptă spre casa scării. 

Henry Kimberly mergea repede pe coridorul lung, pustiu, 
de la etajul întâi. Mirosul pulberii arse stăruia în aerul plin 
de fum. Kimberly se opri la uşa lovită de gloanţe de la 
biroul lui Androv. Se gândea că Androv ar fi putut veni aici 
să recupereze sau să distrugă dosarele compromiţătoare. 

Kimberly deschise uşa şi intră în biroul slab luminat. Auzi 
sunetul unui pistol ce era armat lângă urechea lui. Rămase 
nemişcat. 

O voce îi susură în ureche în engleză: 

— Henry Kimberly, presupun. _ 

Kimberly dădu uşor din cap. Intoarse privirea şi văzu un 
bărbat în costum negru, de paraşutist. Cei doi se priviră, 
faţă în faţă. Kimberly spuse, cu o voce abia auzită: 

— Patrick... 

O'Brien încuviinţă. 

— Se zicea că eşti mort, spuse Kimberly. 

— Şi despre tine la fel, zâmbi O'Brien. 

Kimberly se uită la pistol: 

— Dacă ai de gând să mă împuşti, dă-i drumul şi 
scuteşte-mă de încă o întâlnire siropoasă. 

O'Brien cobori pistolul şi spuse: 

— Te-am văzut în mansardă. Se pare că Androv era prea 
ocupat cu evitarea gloanţelor ca să-ţi mai spună. 

— Ce să-mi spună? 

— Că sunt de-al vostru, răspunse O'Brien. 

Kimberly se uită lung la el, apoi spuse încet: 

— Dumnezeule... Nu... nu poţi fi... 

— De ce nu? Am fost suspectat în timpul războiului, şi pe 
bună dreptate. Oricum, tu n-ai fost niciodată ţinta marii 
vânători de vârcolaci. 

O'Brien se gândi puţin şi adăugă: 

— Eu trebuia să dispar şi să plec la Moscova, Henry. Şi tu 

trebuia să te întorci acasă să conduci firma. Aveai familie şi 
aveai mai mult prestigiu şi contacte mai bune aici... Dar 
oamenii de la Moscova lucrează cam ciudat, nu-i aşa? 

— Da. 

— lar noi nu discutăm niciodată ordinele, nu? 

— Nu, nu le discutăm. 

Kimberly privi prin birou şi dădu cu ochii de cadavrul 
Claudiei Lepescu, apoi se întoarse la O'Brien. 

— Unde-i Androv? 

O'Brien ridică din umeri: 

— ÎI aşteptam. L-ai văzut? 

— Ar putea să fie la subsol, cu ceilalţi, răspunse 
Kimberly. Hai să mergem. 

O luă spre uşă. 

O'Brien nu făcu nicio mişcare ca să-l urmeze. 

— O să-l aşteptăm aici, spuse el. 

— De ce? 

— Pentru că, în afară de voi doi, nimeni în America nu 
ştie că trăiesc, sau cine sunt de fapt. 

O'Brien făcu o pauză şi spuse: 

— Cred că am pierdut repriza asta şi n-aş vrea ca Androv 
să cadă în mâinile foştilor noştri compatrioți. 

Kimberly se uită la el, apoi dădu încet din cap. 

— Da... înţeleg... cred că Moscova ar fi de acord. 

— Sunt sigur că ar fi. 

O'Brien zâmbi şi spuse: 

— Deci, trebuia să devii Preşedinte. 

Kimberly încuviinţă: 

— S-ar putea încă să fiu. Se uită la ferestrele cu 
geamurile sparte. Încă s-ar putea să vedem fulgerul ăla. 

— S-ar putea. Numai Moscova ştie ce-o să facă Moscova. 

O'Brien îi făcu un semn lui Kimberly. 

— Hai să-l aşteptăm pe Androv aici. Se duse la fereastră 
şi se aşeză pe pervaz. Kimberly veni lângă el şi rămase în 
picioare. O'Brien vorbi încet: 

— Vezi, Henry, deşi s-ar putea ca viaţa ta la Moscova să 

fi fost dură, cel puţin n-ai trăit coşmarul zilnic al agentului 
dublu. Am jucat jocul cel mai periculos şi mai dificil pe care- 
| poate juca un om. Am condus o reţea de informaţii 
formată din oameni foarte inteligenţi - vechii noştri oameni 
- şi în acelaşi timp am servit interesele prietenilor noştri de 
la Moscova. 

— Cum ai făcut asta? întrebă Kimberly. 

— Cu oglinzi, zâmbi O'Brien. Sunt un magician, un 
iluzionist, dar şi acrobat şi jongler. E o treaba dură, 
prietene. Anul trecut, de exemplu, a trebuit să conving 
OSS-ul că lucram la ceea ce ei ştiau că e o problemă de 
importanţă deosebită. Şi în acelaşi timp, să protejez 
operaţiunea „Lovitura” a Moscovei, despre care ştiam 
puţine lucruri. 

Kimberly dădu din cap în semn de apreciere. 

— Ca lucrurile să stea şi mai rău, continuă O'Brien, Van 
Dorn, Arnold Brin şi alţi câţiva sesizaseră câteva aspecte 
ale „Loviturii” şi mă presau puternic să afle mai multe. Le- 
am întins nişte capcane în drum - o lovitură nucleară pe 
Wall Street şi un complot pentru ştergerea memoriilor 
tuturor calculatoarelor din America - dar toate se întorceau 
din nou la IEM. Bătrânii sunt buni, Henry. 

— Da, sunt. Şi agenda? 

O'Brien surise larg. 

— Asta a fost o lovitură genială şi, totodată, un act de 
nebunie. Eram deja disperat. Le-am aruncat agenda în 
speranţa că vechea căutare a lui Talbolt o să le consume 
energiile şi o să-i obsedeze ca şi acum patru decenii. Ştiam 
cine era Talbot. Eram eu. Nu ştiam că erai şi tu. 

Kimberly zâmbi uşor: 

— Şi cu asta ai declanşat o reacţie în lanţ, nu-i aşa, 
Patrick? 

O'Brien zâmbi la rândul lui. 

— Da. Mai întâi, idiotul de Thorpe aproape m-a omorât. 
Apoi, Tony Abrams, care mi-a fost băgat pe gât de fiică-ta, 
s-a dovedit a fi mai deştept decât credeam. M-am hotărât 

să-l omor pe Abrams, ca să nu-şi mai bage nasul peste tot. 
Am folosit-o pe Claudia - arătă cu capul cadavrul - ca să-l 
prind în cursă. Ea credea că lucrează pentru Moscova. 
Abrams a presupus că Thorpe a fost cel care a încercat să-l 
omoare. Lucrurile nu stau aşa cum par, în jungla asta de 
oglinzi. Le-am tot spus tuturor, şi ei dădeau mereu din 
cap, dar niciunul nu părea să înţeleagă că vorbeam despre 
mine. 

Râse. 

Kimberly îl privi un moment pe O'Brien şi întrebă: 

— Cum ai ajuns aici? 

— Am sărit dintr-un elicopter „Sikorsky”, zâmbi O'Brien. 

— Eşti curajos, Patrick. Dar aşa ai fost întotdeauna. 

— Da, aşa am reuşit să rămân în viaţă, pe când alţii 
mureau. Şi, în plus, sunt neîndurător. 

Îl privi pe Kimberly.. 

— Şi neruşinat de flămând după putere. Vreau să fiu 
rege. 

Kimberly îl privi şi el: 

— S-ar zice că eu sunt moştenitorul. 

— Aşa-mi spune acum Androv. 

O'Brien ridică din umeri şi privi pe fereastră. 

— Ştii, Henry, dacă operaţiunea „Lovitura” reuşeşte, 
dacă „Molnia” explodează şi împrăştie un val de distrugeri 
electromagnetice pe continent, atunci, indiferent de ce s-a 
întâmplat astă-seară în casa asta, noi doi vom fi cei mai 
puternici oameni din America. 

— Mai avem un compatriot care va fi recompensat cu 
putere, spuse Kimberly. James Allerton. Ţi-a spus Androv? 

O'Brien scoase un sunet de dispreţ: 

— Androv mi-a spus, dar eu ştiam cu mult înainte. 
Allerton e slab, aproape senil. Dacă n-ar fi fost reputaţia lui 
naţională, Moscova s-ar fi dispensat de el cu ani în urmă. 

— Dar n-au făcut-o. Şi va face parte din troica noastră. 

Ochii lui O'Brien se îngustară; clătină din cap. 

— Am un om din Serviciul Secret la Camp David pe care 

l-am instruit să aibă grijă ca, indiferent de ce se întâmplă în 
noaptea asta, James Allerton să nu plece viu de acolo. 

Kimberly se uită la pistolul din mâna lui O'Brien şi spuse 
cu o voce plată: 

— Asta înseamnă ca am rămas numai tu şi cu mine, 
adică unul în plus, nu? 

O'Brien dădu absent din cap, ca şi cum n-ar fi înţeles 
aluzia. 

— Vezi tu, Henry, dacă americanii câştigă repriza asta, 
atunci eu pot să reapar ca un erou, care a scăpat ca prin 
minune de la moarte. Dar numai dacă tu sau Androv nu 
cădeţi în mâinile lor. 

— Ghinionul meu că am deschis uşa asta. 

— Norocul n-are nimic de-a face cu asta. Intotdeauna am 
bănuit existenţa unui al treilea, şi am plănuit să-l elimin la 
prima ocazie. Faptul că eşti tu, vechiul meu prieten, face 
lucrurile mai dificile pentru mine, dar nu mai puţin 
necesare. 

— Cu alte cuvinte, zise Kimberly, dacă Moscova câştigă 
în noaptea asta, vrei să fii Preşedinte. Dacă Moscova 
pierde, vrei să fi din nou şeful vechilor amici, până când 
Moscova va reuşi. 

— Corect. Şi tu, Henry, eşti un obstacol în ambele cazuri. 

— Putem să evadăm împreună. Să plecăm la Moscova, 
spuse Kimberly. 

— Nu vreau să plec la Moscova. Mâine, vreau să fiu ori în 
vechiul meu birou de la „O'Brien, Kimberly şi Rose” ori în 
Biroul Oval. 

Se uită atent la Kimberly: 

— Nici un şef superior din serviciul de informaţii, demn 
de numele ăsta, n-ar trebui să ajungă vreodată fugar. 
Intotdeauna trebuie să existe un alt birou în care să-şi facă 
meseria. Asta e recompensa pentru că trăim aşa cum 
suntem nevoiţi să trăim. 

— Moscova n-o să te răsplătească, spuse Kimberly. O să 
descopere că m-ai ucis pe mine... şi pe Androv. 

O'Brien arătă spre cadavrul Claudiei: 

— În luptă, moartea poate ascunde foarte bine crima. Ştii 
doar. 

Ochii lui Kimberly se fixară din nou pe pistol. 

— Patrick... Asta nu e... Asta e neloial... Ei mă vor viu... 
Moscova doreşte... 

— Ce-mi pasă mie ce doreşte Moscova? Ei creează 
trădători şi se aşteaptă la loialitate din partea noastră. 
Pentru mine, Moscova e numai un mijloc de a-mi atinge 
scopul. Cel mai rapid, de fapt singurul drum spre 
Washington pentru mine, ca şi pentru tine, era prin 
Moscova. Exact aşa cum ultimii împărați romani erau făcuţi 
şi desfăcuţi de barbari, tot aşa barbarii de la Moscova mă 
vor încorona împărat al Americii. 

Vocea lui Kimberly fu tăioasă: 

— Şi or să te debarce când le va veni bine. Ai putea fi 
mai în siguranţă dacă am împărţi puterea. 

— Poate - dacă ar fi ceva de împărţit. Dar s-ar putea să 
nu fie. Eu aş putea fi înapoi la „Rockefeller Center” mâine, 
spre uimirea şi uşurarea oamenilor mei. Trebuie să mă 
gândesc la toate eventualităţile, Henry. Fără supărare, 
bătrâne soldat. 

— Nu... 

Kimberly încercă să scoată pistolul din haină. O'Brien 
trase cu pistolul său cu amortizor în inima lui Henry 
Kimberly, şi acesta se înclină pe spate ca un copac retezat, 
căzând pe podea. 

O'Brien îşi privi fostul partener şi camarad de arme. 

— Şi-a rămas doar unul. 

În timp ce cobora scara spre etajul întâi, Tony Abrams 
văzu că trupul lui Valentin Metkcov fusese luat. Trecu 
prudent prin uşa din lambriuri făcută ţăndări în biroul 
devastat al pazei. Doar corpul lui Davis zăcea în mijlocul 
molozului, fiindcă trupul Larei fusese luat de paznici. 

Abrams simţea că urmează cărarea morţii şi că aceasta 
ducea înapoi, acolo de unde începuse totul cu mult timp în 
urmă, în biroul lui Patrick O'Brien. Nu putuse să înţeleagă 
motivele pentru care O'Brien îl recrutase atunci, iar acum 
ele erau încă şi mai puţin clare. 

Abrams aruncă o privire în hol. Nu se zărea nimeni, dar 
se auzeau voci în depărtare. Se strecură în hol, se duse 
repede la uşa lui Androv şi văzu că broasca fusese spartă 
de gloanţe. Ridică arma şi izbi uşa cu umărul. 

Patrick O'Brien era în genunchi, cotrobăind prin biroul lui 
Androv. Ridică repede ochii şi întinse mâna după pistolul 
lăsat pe birou. 

Abrams duse arma la ochi şi O'Brien îşi retrase mâna. 

— N-am crezut că vreunul dintre voi o să se întoarcă aici 
jos, spuse O'Brien. 

Abrams îl pironi cu privirea, fără să spună nimic. 

O'Brien se ridică încet. 

— Cine m-a turnat? 

— Am dedus eu. 

O'Brien zâmbi, un zâmbet aproape plăcut 

— Nu, nu-i adevărat, Tony. Cel puţin dă-mi satisfacția să 
cred că am fost cel mai deştept agent dublu pe care l-a 
văzut vreodată ţara asta. 

— Ai fost, încuviinţă Abrams. Acum nu mai eşti. 

O'Brien dădu din cap: 

— Cum te simţi? Furios? Trădat? Prost? 

— Da. Eşti foarte convingător. 

— Treaba e să crezi în ceea ce faci şi ce spui, atunci când 
o faci şi o spui. Cât am lucrat pentru băieţi, am dat ce 
aveam mai bun. Când am lucrat pentru ruşi, am dat ce 
aveam mai bun. N-ai de ce să te simţi prea prost. l-am 
îmbrobodit pe aproape toţi aşa-zişii mari în ale informaţiilor 
din ţara asta şi din Marea Britanie timp de aproape 
patruzeci de ani. 

— De ce? 

Ridică din umeri. 

— La început, era idealismul tinereţii. Pe urmă am vrut să 
ies, iar ei au încercat să mă omoare. Au tras în mine lao 
vânătoare în Utah. Am supravieţuit, evident, dar zăcând 
acolo, în spital, mi-am dat seama că erau neîndurători şi, 
deşi şi noi am fost odată neîndurători cu naziştii, devenisem 
foarte moi. Asta era expresia folosită în zilele acelea. Ţii 
minte? America s-a înmuiat. Şi era adevărat. Ruşii - 
comuniştii - îşi croiau drum în toată lumea. Prin 1948 părea 
că nu mai era decât chestie de timp ca să ia conducerea. 
M-am dat de partea celor neîndurători. 

Zâmbi: 

— Valul s-a întors în partea cealaltă, dar eram deja 
fericit, sau măcar mulţumit cu viaţa dublă. N-am nici 
nevastă, nici copii şi m-am devotat jocului. Fiind victima 
unei încercări de asasinat, n-am mai fost niciodată 
suspectat, cum fusesem în timpul războiului. 

Abrams aruncă o privire spre corpul Claudiei, apoi văzu 
trupul lui Henry Kimberly întins în spatele biroului. 

— Asta-i opera ta? 

— Da. 

Abrams îl privi pe O'Brien şi spuse: 

— Se pare că omorul nu te tulbură. 

— Toţi morţii din lumea spionajului, de la război încoace, 
nu egalează morţii dintr-o bătălie mică. Dacă naţiunile s-ar 
limita să-şi lase spionii să se omoare între ei, am duce-o cu 
toţii mai bine. Asta-i sacrificiul pe care-l facem noi pe 
altarul zeului războiului, ca să-l oprim să omoare mai mulţi 

dintre noi. Dacă am fi câştigat astă-seară, n-ar mai fi fost 
niciodată şanse de război pe pământ. Dar acum, datorită 
ţie, lui Van Dorn şi prietenilor voştri, suntem iar pe 
marginea abisului nuclear. 

— Cred că prefer să trăiesc pe muchie, decât în groapă. 

— Uşor de spus, acum. Să mi-o spui şi peste cinci ani, 
când va fi din nou o criză. 

— Peste cinci minute n-ai să mai fii pe-aici. 

O'Brien îl privi atent: 

— Ai de gând să mă omori? 

— De ce nu? 

— Pentru că serviciile de informaţii americane mă vor. 
Orice spion cântă când e în colivie. Eu aş putea să cânt 
zece ani fără să repet vreo melodie. 

Abrams dădu din cap. Ştia că era adevărat. Cu cât era 
mai sus-pus criminalul sau trădătorul, cu atât era mai 
probabil ca ei să facă un târg cu el. 

O'Brien păru să se relaxeze şi reveni la un ton de 
conversaţie: 

— Singura mea greşeală din ultimii ani a fost că nu l-am 
ucis pe Van Dorn. Dar cred că o să se înece singur în 
băutură. 

Izbucni în râs. 

— S-ar putea. Dar asta n-o să te ajute cu nimic. 

— Nu. 

O'Brien se întoarse şi privi pe fereastră, apoi îi spuse lui 
Abrams: 

— Încă s-ar putea să vedem fulgerul ăla pe cer. 

— S-ar putea. la spune, de ce-ai considerat necesar să-ţi 
înscenezi moartea? Le-ai fi fost mai util la faţa locului. 

O'Brien râse: 

— N-am avut intenţia să-mi înscenez moartea. Idiotul ăla, 
Thorpe, aproape m-a omorât. Ce-am înscenat a fost un atac 
de cord înainte de a-mi deschide paraşuta. Majoritatea 
paraşutiştilor ale căror paraşute nu se deschid suferă un 
atac de cord înainte de a ajunge la sol. 

— De data asta ce ţi-ai planificat? 

— Nimic... Sunt gata să vin cu tine. CIA te va face un zeu, 
Tony. N-o să-ţi mai lipsească nimic, cât timp vei trăi. 

O'Brien ieşi din spatele biroului. 

— Uite - după lambriurile astea e un pasaj care duce în 
biroul pazei, aşa că nu mai trebuie să ieşim în hol. 

Abrams îi făcu semn cu arma şi O'Brien se duse la 
peretele lambrisat din dreapta căminului. Trase de o aplică, 
şi o uşă mascată se deschise. Se întoarse spre Abrams. 

— Ştii, am încercat de multe ori să-mi închipui cum se va 
sfârşi. Dar pe asta nu mi-am imaginat-o niciodată. 

Se gândi puţin şi adăugă: 

— Ştii cum mă simt? Mă simt jenat. N-am chef să 
mă-ntâlnesc cu Kate, sau cu Van Dorn, sau cu ceilalţi. 

Abrams se apropie de el: 

— Mişcă! 

O'Brien trecu primul prin uşa mascată, urmat de Abrams. 
Străbătură biroul pazei, trecură pe lângă corpul lui Davis şi 
ieşiră prin cea de-a doua uşă mascată, oprindu-se la baza 
scării. O'Brien spuse: 

— Dacă asta are vreo importanţă, chiar am ţinut la tine. 

„Era singurul lucru pe care nu voiam să-l aud”, îşi spuse 
Abrams. Aruncă o privire prin hol şi ascultă. Era linişte. 

— M-am hotărât să te scutesc de jenă, spuse el. N-o s-o 
mai lungesc ca să te fac să suferi, deşi meriţi să suferi. 

O'Brien deschise gura să vorbească. 

Abrams ridică arma şi trase. Patrick O'Brien căzu pe 
spate, peste scară, cu o expresie de surpriză pe faţă. 

Abrams rămase multă vreme cu ochii la el, apoi plecă s-o 
caute pe Joan Grenville, gândind: „Ştiam. Am ştiut tot 
timpul că el era. Toţi ştiam, dar nimeni nu-i în stare să 
creadă că tati e un mincinos, că Dumnezeu e un impostor, 
sau că popa e ateu. Asta a fost tăria lui. N-a avut nevoie să 
ne înşele, ne-am înşelat singuri”. 

Cameron şi Sutter găsiseră două sticle de vodcă, iar Tom 
Grenville un palan hidraulic mobil, folosit la ridicarea 
oamenilor, pentru reparaţii, pe acoperişul plat. Şedeau 
acum pe acoperiş, cu Stewart şi cu generalul Johnson, 
trecându-şi sticlele de la unul la altul, privind cerul limpede 
al nopţii şi aşteptând. Pembroke era încă dedesubt, fiindcă 
nu voiau să-l mişte, iar Ann era încă la staţia de radio, 
asistată de Abrams. Katherine rămăsese şi ea jos, să-l 
îngrijească pe Pembroke. 

Se auzi zgomotul palanului hidraulic, şi Joan Grenville ieşi 
prin chepeng, ca o apariţie dintr-o piesă grecească. Cobori 
de pe platforma liftului. 

— Bună, Tom. 

El îşi ridică ochii de pe sticlă. 

— Bună, Joan. 

Mai trase o duşcă şi o întrebă: 

— Ce faci aici? 

— Am scăpat căruciorul. Îmi dai şi mie aia? 

EI îi dădu sticla şi ea bău îndelung, după care i-o înapoie. 

— E groaznică, spuse ea. 

— Vodcă rusească originală. Pradă de război. 

— Eşti beat. 

— Eşti frumoasă, spuse Stewart. Eu sunt beat. 

Joan se uită la el apreciativ, apoi se întoarse spre Tom: 

— Ţi-am spus că trebuia să fi rămas acasă astă-seară. 

— Afacerile-s afaceri, răspunse el. De câte ori trebuie să- 
ţi explic de unde vin banii? 

Ea se aşeză pe jos. 

— Ce aşteptăm? 

— Să fim săltaţi cu un elicopter, răspunse Sutter. Şi mai 
aşteptăm sfârşitul lumii. Priveşte spre vest, tânără doamnă. 

— Unde-i vestul? întrebă Joan. 

— Acolo, zise Sutter, arătând cu degetul. 

Joan privi orizontul spre apus. 

— De aici se vede Manhattan-ul. 

Se uită la Stewart. 

— Îmi mai dai sticla? 

— Ai piciorul rupt? replică acesta. Eu da. A fost foarte 
dureros până foarte de curând. 

Îi întinse sticla cu ciudă. 

— Mi-am pierdut ceasul, spuse Grenville. Ştie cineva cât 
e ceasul? 

— E ora zero, zero, zero, cinci, răspunse Johnson. 

Grenville păru supărat. 

— Cât e asta în timp real? 

— Douăşpe şi cinci, Tom, spuse Sutter, întinzându-se pe 
spate. 

— Păi, el de ce n-a spus aşa? 

— La cât e sfârşitul lumii? întrebă Joan. 

— Peste un minut, plus-minus o infinitate, replică 
Stewart. 

Joan Grenville îşi privi soţul: 

— Te iubesc! 

Grenville roşi. 

— Te rog! 

Continuară să treacă sticla de la unul la altul şi să 
aştepte. 


Ann împinse microfonul şi închise întrerupătorul de 
emisie. 

— Asta-i tot ce pot să fac, spuse ea. Acum suntem în 
mâna zeilor. 

Tony Abrams se duse la o fereastră şi privi prin geamurile 
sparte. 

— Ai făcut o treabă bună. Dacă aş fi premierul rus, aş 
contramanda toată povestea. 

— Zău? Vreau să zic că tu îi cunoşti, nu? Eu nu le ştiu 
decât vocile şi mesajele cifrate. N-am întâlnit niciodată unul 

adevărat până astă seară. Ştiu doar ce zic, nu şi ce 
gândesc. Nu le cunosc sufletele. 

— Nimeni nu le cunoaşte. lar ei, cu atât mai puţin. 

Se întoarse de la fereastră. 

— Nici măcar n-or să ne răspundă. 

Ea clătină din cap: 

— Nu, asta n-or s-o iacă. Ar însemna să recunoască ceva, 
or ei nu recunosc nimic, niciodată. 

— Cât arată ceasul ăla? 

Ea privi cadranul: 

— Douăsprezece-zero-cinci şi douăzeci de secunde. 
„Molnia” e aproape de punctul minim. 

Katherine intră repede în încăpere şi se apropie de ei. 
Avea faţa pământie, şi Ann o privi îngrijorată. 

— Pembroke? întrebă Abrams. 

Ea clătină din cap: 

— E mort. 

Abrams hotărî că nu era momentul să le spună de 
O'Brien. 

— Ei? întrebă Katherine. 

Ann făcu un semn spre ceas. Arăta ora zero şi şase 
minute. 

— Uitaţi-vă! spuse Ann, arătând cu degetul. 

Abrams şi Katherine priviră la cele trei becuri verzi de pe 
panou, care se stinseră pe rând. 

Ceasul arătă zero şi şapte minute, apoi zero şi opt 
minute. 

— Asta e, spuse Ann. „Molnia” fuge în spaţiu. 

Katherine se apropie în grabă de fereastră şi se opri 
lângă 

Abrams. 

— La urma urmei, e o noapte minunată. 

— Da. 

— Ce-ai zice de un mic dejun la mine acasă? o întrebă 
Abrams. 

— Am să mă gândesc. 

Abrams privi pe fereastră, spre nord. Un snop de rachete 
aurii se ridicară deasupra domeniului lui Van Dorn, iar în 
depărtare zări luminile de navigaţie, verde şi roşu, ale unui 
elicopter care venea spre ei. 

— Ei, mă simt bine, spuse Abrams. 

— E bine să trăieşti, nu? replică Ann. 

Işi frecă fruntea. 

— Dar am pierdut câţiva prieteni buni în seara asta. Mă 
tem că şi pe Nick. 

Se uită la Katherine şi la Abrams. Aţi fi parteneri buni, voi 
doi. Te asociezi la firmă, Tony? 

El ezită, apoi spuse: 

— Da... da, mă asociez. Mai sunt multe de făcut. 

Abrams o luă pe Katherine de mână şi privi iar pe 
fereastră. 

— Furtuna a trecut. 

— Da, spuse Katherine. Şi noi am potolit-o. Dar e numai o 
amânare. Hai să folosim mai înţelept timpul pe care l-am 
câştigat. 

